
AUTORIAUS ŽODIS 


Filosofo gyvenimas — jo parašytos knygos, labiausiai 
jaudinantys gyvenimo įvykiai — mintys. Kantas neturi 
kitos biografijos, išskyrus jo mokslo istoriją. Beveik visą 
savo amžių jis nugyveno viename mieste — Karaliau- 
čiuje, niekada nebuvo išvykęs iš Rytų Prūsijos. Jis ne- 
troško šlovės, nesiekė valdžios, nepatyrė nei karjeros, 
nei meilės rūpesčių. Jis nebuvo vedęs. 

Išorinis Kanto gyvenimas tekėjo ritmingai ir vienodai, 
galbūt net monotoniškiau negu jo profesijos žmonių. Ši- 
to nepasakysi apie vidinį gyvenimą, apie jo dvasios gy- 
venimą. Čia buvo atliekami nuostabūs žygdarbiai. Gim- 
davo drąsios idėjos, subręsdavo, kovodavo su kitomis, 
žūdavo arba sutvirtėdavo kovoje. Mintis klajojo po 
kontinentus, veržėsi į visatą, stengdamasi pasiekti uni- 
versumo ribas. Mintis skverbėsi į žmogaus sielos gel- 
mes, siekdama pažinti jo esmę. Mintis pulsavo įtemptai 
ir dramatiškai. 

Beveik visos šiuolaikinio filosofavimo atmainos vie- 
naip ar kitaip yra gavusios pradžią iš Kanto. Jo idėjos 
transformavosi, tačiau tebegyvuoja. Pažintis su Kanto 
mokslu — geras pagrindas filosofijos studijoms. Jis prati- 
na savarankiškai mąstyti. 

Kantas lyginamas su Sokratu. Mat jo filosofija žmo- 
giška. Helenų išminčius pirmasis nukėlė filosofiją iš pa- 
dangių, įtvirtino ją žemėje, nukreipė žvilgsni nuo kos- 
moso ir ėmėsi tirti žmogų. Kantui žmogaus problema yra 
pagrindinė. Neužmiršta jis ir visatos, tačiau svarbiausia 
jam — žmogus. Kantas mąstė apie būties ir sąmonės dės- 
nius, turėdamas vienintelį tikslą — kad žmogus taptų 

zmogiSkesnis. Kad jis geriau gyventų. Kad nebūtų lieja- 
mas jo kraujas, kad jam nekvaršintų galvos utopijos ir 
iliuzijos. Kantas viską vadina tikrais vardais. 

Kantas visai nebuvo vienišius, atsiskyrėlis, ne šio 
pasaulio žmogus. Iš prigimties jis buvo linkęs bendrauti, 
o išsiauklėjimu ir gyvenimo būdu — galantiškas. Tiesiog 
anksti atsirado viską nustelbiantis jo gyvenimo intere- 
sas — filosofija, ir šiam interesui jis sugebėjo atiduoti 
visą savo gyvenimą. Gyventi jam reiškė dirbti, darbas 
jam teikė didžiausią džiaugsmą. Kanto gyvenimas — 
žodžių ir darbų, skelbiamų idėjų ir elgesio vienybės pa- 
vyzdys. Jis mirė su ramia sąžine, žinodamas, kad įvyk- 
dė pareigą. 

Nuo vaikystės būsimasis filosofas buvo silpnos svei- 
katos, jam pranašavo trumpą, neproduktyvų gyvenimą. 
Tačiau Kantas nugyveno ilgus kūrybingus metus, nie- 
kada nesirgo. Šitai jis pasiekė savo valios jėga. Jis susi- 
darė griežtą higienos taisyklių sistemą, jų nenukrypdamas 
laikėsi ir pasiekė stulbinančių rezultatų. Kantas pats su- 
kūrė save. Ir šiuo atžvilgiu jis unikalus. 

Visą sąmoningą savo gyvenimą Kantas ieškojo tie- 
sos. Tačiau tiesa — procesas. Kantas neištarė tokių žo- 
džių, jis tik vadovavosi jais. Jo niekada neapimdavo jau- 
smas, kad viskas padaryta, kad pasiektas absoliutas. Sa- 
vo mokslą Kantas gerino, tikslino, gludino. Kanto gyve- 
nimas —nepaliaujamas dvasios ugdymas, amžinas ieško- 
jimas. Iki pat paskutiniųjų metų, kai mintis ištrūko iš jo 
kontrolės. 

Kantą skaityti sunku. Suprasti dar sunkiau. Tačiau 
suprasta mintis džiugina ir taurina. Verta imtis šio dar- 
bo, įdėtos intelektualinės pastangos atlyginamos su kau- 
pu. Išrengsi kokio nors įmantraus autoriaus frazę, išlai- 
svinsi nuo žodžių raizginių — ir prieš tave banalybė ar- 
ba ir visai nieko nėra. O sudėtingas Kanto dėstymas vi- 
sada susijęs su problemos sudėtingumu, su tuo, kad 
dažnai jam pirmajam tekdavo paliesti tą problemą. Apie 
paprastus dalykus Kantas kalba paprastai, kartais tie- 
siog puikiai. 

Rašyti apie Kantą — garbė ir atsakomybė filosofui. 
Juo labiau kad egzistuoja giluminis ryšys tarp Kanto 


mokslo ir rusų klasikų puoselėtų slapčiausių minčių. Už- 
tenka paminėti du vardus — Dostojevskį ir Tolstojų. Juos, 
kaip ir tą, jaudino žmogaus likimas, jie, kaip ir Kan- 
tas, įžvelgė su juo susijusių kolizijų, prieštaravimų, ka- 
taklizmų gėlmę. 

Tolstojus buvo visiškai abejingas Hėgeliui. tačiau 
negalėjo atsitraukti nuo Kanto veikalų. Jis buvo tikras 
kad jų pažiūros sutampa. Jis surinko ir išleido Kanto 
aforizmus. Rašytojas sakė, kad jam „Kanto gyvenimas 
visada darė stiprų įspūdį“. Kartą Tolstojaus paklausė: „Ar 
Kanto filosofija prieinama eiliniam žmogui ir ar įmano- 
ma ją populiariai išdėstyti?“ Atsakymas buvo tcks: 

„Populiariai ją išdėstyti būtų didelis dalykas. Įdomu 
sužinoti, ar esama tokių mėginimų Vakaruose. Šiaip ar 
taip, tai būtų itin pageidautina". 

Ši knyga nepretenduoja į visapusišką ir išsamią Kan- 
to filosofijos analizę, ji skirta filosofo gyvenimui. Tačiau 
Kantas neturi kitos biografijos, išskyrus jo dvasios is- 
toriją. Todėl apeiti filosofiją buvo neįmanoma. Autorius 
stengėsi kalbėti apie tai, kas svarbiausia, ir — kiek lei- 
džia medžiaga — paprastai. Teatleidžia jam skaitytojas, 
jei tai ne visur pavyko. 


Pirmas skyrius 


ŠVIETIMO VAISIAI 


Turėk drąsos naudotis savo protu. 
Kantas 


Pagal tradiciją pasakojimą apie Kanto gyvenimą pra- 
dėsime nuo jo miesto istorijos. Šio miesto granitu tarsi 
išklotos griežtos filosofo konstrukcijos, oru alsuoja jo gy- 
vi kūriniai... 

Tarp Vyslos ir Nemuno nusidriekusiose žemėse nuo 
senų senovės gyveno pagoniškos baltų gentys, vadinusios 
save prūsais. Krikščionybę joms atnešė užkariautojai. Ne- 
pasisekus kryžiaus žygiams Artimuosiuose Rytuose, vo- 
kiečių riteriai patraukė į tuos rytus, kurie buvo arčiau 
jų —į Pabaltijį. Beveik visą XIII amžių tęsėsi Teutonų 
crdino karai dėl prūsų žemių. 

1255 metais ties Priegliaus upės žiotimis buvo pastaty- 
ta pilis. Sąjungininko — žygyje dalyvavusio Čekijos ka- 
raliaus Otakaro II — garbei ordinas pilį pavadino Kara- 
liaus kalnu — Kėnigsbergu. Čekų karaliai ją vadino sa- 
vaip — Kralovecu. 

Aplinkui pili ėmė kurtis biurgeriai. Atsirado trys mie- 
stai: pats seniausias — Altštatas, į rytus nuo jo — Lėbeni- 
chtas, piečiau, upės viduryje iškilusioje saloje — Kneip- 
hofas. Miestai prekiavo, rungtyniavo, kivirčijosi. Kartais 
tarp jų netgi kildavo karai. Tik 1724 metais jie susijungė 
į vieną miestą. Kantas ir Karaliaučius — vienmečiai. 

Pilis veikiau buvo panaši į tvirtovę negu į rūmus. Sta- 
tyta ne vienu metu ir įvairiais stiliais, ji sudarė keturkam- 
pi su erdviu vidiniu kiemu, daugybe paradinių, gyvena- 
mujų ir pagalbinių pastatų, erdvia didžiąja sale, viena iš 
didžiausių to meto Vokietijoje, aukštu sargybos bokštu, 
iš pradžių skirtu kariniams tikslams, o paskui paverstu 
ugniagesių sargybine. 

Miestiečiai — atkilėliai iš visų Vokietijos kampų. Kai 
Europoje įsiliepsnojo religiniai vaidai, atsirado ir svetim- 
šalių. Gyventi užkariautoje žemėje buvo neramu ir ne- 
jauku, visą laiką reikėjo būti įsitempus, kone karinėje 
parengtyje. Įtampos, ištvermės, jėgų reikalavo ir gamta; 
pelkės netiko ganyti gyvuliams, atšiaurios žiemos naikino 
pasėlius. Gyvenimas mokė atkakliai dirbti ir drausmino. 

Kai prasidėjo Reformacija, šalis greitai priėmė liute- 
ronybę. Tuo metu ordinas iširo, ir rytinėje jo dalyje susi- 
kūrė Prūsijos kunigaikštystė. XVII amžiaus pradžioje Prū- 
sija susijungė su Brandenburgo kurfiurstyste į vieną val- 
stybę, kuri nuo 1701 metų ėmė vadintis karalyste. Sosti- 
nė buvo Berlynas; Karaliaučius — rytinių žemių, kurios 
plytėjo skyrium, už Lenkijos karūnos valdų, stambiausias 
miestas ir centras. 

Karaliaučius sparčiai tvirtėjo. Šis judrus uostas buvo 
tiltas tarp Vakarų ir Rytų Europos. Čia klestėjo amatai ir 
prekyba. Čia įsikūrė universitetas („Albertina“), į kurį 
gauti išsimokslinimo suplaukdavo jaunimas iš viso Pabal- 
tijo. Čia buvo stipri įgula, pagal to meto paprotį įkurdin- 
ta ne kareivinėse, bet pas gyventojus: gatvėse visada 
knibždėte knibždėjo munduruy. 

Jų gausa buvo skiriamasis Prūsijos miestu bruožas. Gy- 
ventojų skaičiumi Prūsija užėmė Europoje tryliktą vietą, 
o kareivių skaičiumi — ketvirtą (po Prancūzijos, Rusijos, 
Austrijos). Jauna karalystė ginklu plėtė savo valdas. Kad 
maža valstybė galėtų išlaikyti didelę armiją, reikėjo di- 
dinti mokesčius ir visaip taupyti. Taupumas buvo laiko- 
mas antraja prūsų dorybe (pirmąja — karinė narsa). Prin- 
cesė Vilhelmina paliko skurdžių vaišių pas savo karü- 
nuotąjį tėvą Frydrichą Vilhelmą I aprašymą: jų daly- 
viai atsikėlė nuo staio alkani, o kalbėjosi tik apie ka- 
reivius ir ekonomiją. Pirmasis „kareivių karaliaus“ inte- 
resas aiškiai užgožė antrąjį —šykštumas jam nekliudė 
eikvoti didelius pinigus išlaikyti „ilgšių vyrukų“, milžinų, 
surinktų iš visų pesaulio kampų, gvardijos pulkui. Pats 
aukščiausias, kilęs iš Airijos, jam atsiėjo devynis tūks- 
tančius talerių (tai gerokai viršijo Karaliaučiaus univer- 
siteto metinį biudžetą). Karalius taupė visų kitų dalykų 
sąskaita. Pavyzdžiui, mados: nustota nešioti brangius gre- 

mėzdiškus perukus, vyrams liepta pinti plaukus į pap- 
rastą kaselę,— veikiai tokia mada paplito visoje Europo- 
je. Pats karalius visada vilkėjo karine uniforma (šitai 
taip pat buvo naujovė). Taupė Prūsijos karalius ir mokslo 
sąskaita: jis uždarė akademiją, kurią Leibnicas įsteigė 
Berlyne valdant jo pirmtakui. 

Į vokiečių filosofijos istoriją Frydrichas Vilhelmas I 
įėjo tuo, kad, grasindamas kartuvėmis, Kristianui Volfui 
įsakė per Keturiasdešimt aštuonias valandas palikti Prūsi- 
jos valdas. Karaliui buvo pranešta, kad valios laisvę nei- 
gianti laisvamaniška teorija esą pateisinanti dezertyra- 
vimą. Apie Leibnicą Frydrichas Vilhelmas I kalbėdavo 
su panieka; jo nuomone, „tasai vyrukas" netiko net sto- 
vėti sargyboje. Kai sykį gerai nusiteikusiam karaliui pa- 
kliuvo į akis filosofas Ėdelmanas, jis dovanojo jam gul- 
deną; mąstytojas buvo benorįs duoti grąžos du, tačiau 
laiku sumojo, kad toks pokštas gali baigtis lazdomis. Vie- 
nintelis mokslinis eksperimentas, kurio ėmėsi „kareivių 
karalius“, buvo mėginimas gauti augalotų palikuonių iš 
savo ilgšių gvardiečių. Jis apvesdino juos su specialiai 
parinktomis aukštaūgėmis merginomis; suprantama, eks- 
perimentas nepavyko. Vienintelis disputas, surengtas uni- 
versitete karaliaus įsakymu, buvo skirtas temai „Visi mo- 
kslininkai plepiai ir bukagalviai“; karaliaus juokdariai 
užėmė mokslų akademijos etatus. Iš knygų Frydrichas Vil- 
helmas I pripažino tik Bibliją ir karinį statutą. Jis labai 
mėgo sakyti: „Mes viešpats ir karalius ir galime daryti ką 
tinkami". 

Kaip dažnai būna, Frydricho Vilhelmo I sūnus buvo 
tėvo priešingybė. Sosto įpėdinis žavėjosi muzika, kūrė ei- 
lėraščius, mėgo prancūzų literatūrą ir filosofiją. Prūsijoje 
jam pasidarė nebepakenčiama, ir jis susiruošė sprukti už- 
sienin, tačiau buvo sučiuptas ir uždarytas tvirtovėje. Jo 
bendrininkui nukirto galvą jo akyse. Įpėdiniui grėsė karo 
teismas ir sušaudymas už dezertyravimą. Tačiau viskas 
baigėsi laimingai, ir 1740 metais jis kaip Frydrichas II 
įžengė į tėvo sostą, kuriame paskui išsėdėjo keturiasde- 
šimt šešerius metus. 

Pirmieji septyneri iš jų praėjo kariaujant su Austrija. 
Per karą Prūsija gavo Sileziją, o armija pasipildė nau- 

jais batalionais, naujais eskadronais. Esminio pertvarky- 
mo šalyje neįvyko. „Frydrichas — rašo Francas Mėrin- 
gas, — iš pat pradžių suprato, kad pagal prūsų papročius 
kiekvienas Prūsijos karalius turi nenukrypdamas tęsti se- 
ną kursą; jo teisė į istorinę reikšmę arba istorinę didy- 
be — jeigu, čia galima pavartoti šį Žodį — remiasi kaip 
tik ta aplinkybe, kad jis nė karto nemėgino plaukti prieš 
srovę, nors dėl įgimtų sugebėjimų ir polinkių jam ši pa- 
gunda buvo stipresnė negu visiems kitiems Prūsijos ka- 
raliams". Fleitistas ir poetas, vadinęs savo mundurą „įka- 
pių drobule“, tapo prūsiškojo militarizmo įsikūnijimu. 
„Antimakiavelio“ — traktato, parašyto dar iki įžengimo 
į sostą ir paskelbusio monarchą „valdinių tarnu“ — auto- 
rius įgijęs valdžią įkūnijo absoliutizmo principą. Epikū- 
rininkas iš prigimties vaidino kone stoiką. Galomanui, įsi- 
mylėjusiam visa, kas prancūziška, teko kariauti su Pran- 
cūzija. Ir vis dėlto permainų buvo. Soste sėdėjo karalius, 
susipažinęs su filosofijos veikalais, pats rašęs mokslinius 
traktatus, laisvamanis, mėgęs rizikingai pašmaikštauti, kaip 
antai: „Visagalis dieve, jeigu tu esi, pasigailėk mano nuo- 
dėmingos sielos, jeigu aš ją turiu“. Frydricho rūmuose 
viešėjo Volteras; Lametri, išvytas iš Prancūzijos ir Olan- 
dijos, rado prieglobstį Berlyne, kur karalius jį meiliai 
priėmė ir paskyrė tarnybą rūmuose. „Lametri, kaip jo 
rūmų gydytojui, rodytas prielankumas,— rašo F. Mėrin- 
gas, — ir puikūs žodžiai, kuriais 1751 metais karalius pa- 
gerbė šio iškoneveikto materialisto atminimą, ypač aiš- 
kiai rodo, kad Frydrichas pasižymėjo tokiu subtiliu filo- 
sofiniu supratingumu, kokio tuo metu tikriausiai nebuvo 
pasiekęs nė vienas vokietis, net ir jaunasis Lesingas, kaip 
tik tada triuškinęs Lametri". Prūsijos despotizmas pasida- 
rė „apsišvietęs“. Šviečiamoji epocha pamažu ėmė įsigalėti 
ir Čia. 

Švietimas — būtina kiekvienos su feodaliniu gyvenimo 
būdu atsisveikinančios šalies kultūros raidos pakopa. 
Švietimas savo esme demokratiškas, tai kultūra liaudžiai. 
Svarbiausiu savo uždaviniu jis laiko auklėjimą ir prusini- 
mą, žinių suteikimą visiems ir kiekvienam. Renesansiškas 
laisvos asmenybės idealas įgyja visuotinumo atributą. 
Ir atsakomybės: Švietimo epochos žmogus galvoja ne tik 

apie save, bet ir apie kitus, apie savo vietą visuomė- 
nėje. Įgyja pagrindą socialumo idėja, dėmesio centre — 
geriausios visuomeninės santvarkos problema. Protus jau- 
dina lygybės idėja — ne tik prieš dievą (ją atnešė krikš- 
čionybė), bet ir prieš įstatymus, prieš kitus žmones. Ta 
lygybė formali, bet kitokia buržuazinei teisėtvarkai nė 
nereikalinga, Švietimas tvirtai laikosi formalios teisės idė- 
jos, būtent joje įžvelgdamas humanizmo laidą. 

Panacėja nuo visų socialinių negerovių Švietimas laiko 
žinių skleidimą. Žinios — jėga, įgyti jų, padaryti jas pri- 
einamas visiems — vadinasi, surasti žmogaus būties pas- 
lapčių raktą. Pasukai raktą, ir Sezamas atsivėrė, palaima 
surasta, Kad žiniomis galima piktnaudžiauti, visiškai at- 
metama. Ankstyvasis Švietimas racionalistinis, tai ra- 
cionalaus mąstymo amžius. Nusivilti pradedama gana 
greitai. Tada išsigelbėjimo ieškoma „betarpiskame žino- 
jime", jausmuose, intuicijoje, o priekyje šmėžuoja ir dia- 
lektinis -protas. Bet kol visoks žinių gausėjimas laikomas 
gėriu, Švietimo idealai lieka nepajudinami. 

Ir pagaliau trečiasis būdingas Švietimo požymis — is- 
torinis optimizmas. Pažangos idėja — šios epochos lai- 
mėjimas. Ankstesnės epochos nesusimąstydavo apie sa- 
vęs pateisinimą. Antika nieko nenorėjo žinoti apie sa- 
vo pirmtakus, krikščionybė savo atsiradimą siejo su au- 
kščiausiaisiais išankstiniais planais, net Renesansas, buvęs 
arbitru dviejų ankstesnių kultūrų dialoge, savo uždaviniu 
laikė ne žengti pirmyn, bet grįžti prie pirminių šaltinių. 
Švietimas pirmasis suvokė save kaip naują epochą. Nuo 
to jau buvo visiškai nebetoli iki istorizmo kaip mąstymo 
tipo. Ir nors ne visi švietėjai pakilo iki istorinio požiūrio 
į daiktus, jo šaknys — šioje epochoje. 

Švietėjai nesutaikomai kovojo su prietarais, fanatiz- 
mu, nepakantumu, apgaule ir liaudies kvailinimu. Jie lai- 
kė save tarsi kokiais proto misionieriais, pašauktais at- 
verti žmonėms akis į jų prigimtį, jų paskirtį, pataisyti 
žmonių reikalus ir nukreipti juos tiesos keliu. 

Šviečiamoji epocha neturi griežtos chronologijos. Feoda- 
linių santykių irimas įvairiose šalyse vyko skirtingu metu. 
Olandija ir Anglija aplenkė kitas Europos šalis. Paskui atė- 
jo Prancūzijos eilė. Vokietijoje Šviečiamoji epocha — 

XVIII amžius. Palyginti su Anglija ir Prancūzija, Vokietija 
atrodė atsilikusi šalis, tačiau ir čia feodalinės santvarkos 
gelmėse pamažu formavosi nauji, kapitalistiniai gamybi- 
niai santykiai. Svarbiausią vaidmenį Vokietijos ekonomi- 
koje vaidino žemės ūkis, bet ir čia skverbėsi rinkos įta- 
ka. Miestuose kūrėsi kapitalistinės manufaktūros, plėtė- 
si prekyba. Visur brendo socialinės permainos. 

Būdingas vokiečių nacijos istorinės raidos ypatumas 
tuo periodu buvo ekonominis ir politinis šalies susiskal- 
dymas. Suskaidyta į daugybę mažyčių monarchijų, Vo- 
kietija nesudarė vieningos valstybės. Formaliai egzistavo 
Vokietijos imperija, apėmusi beveik visas vokiečių že- 
mes (Rytų Prūsija nominaliai neįėjo į jos sudėtį), bet fak- 
tiškai kiekvienas monarchas buvo visiškas šeimininkas 
savo namuose. Į vadovaujantį vaidmenį sprendžiant vo- 
kiečių reikalus pretendavo Austrija. Iškilus Prūsijai, jai 
atsirado pavojingas varžovas. Pažangūs Vokietijos protai, 
mąstydami apie savo tėvynės likimą, matė, kad kelias į jos 
gerovę — feodalinių santykių panaikinimas ir šalies su- 
vienijimas. Nacionalinės vienybės idėja dominavo švie- 
tėjų kūryboje, tačiau XVIII amžiuje ji niekada neperaug- 
davo į nacionalizmą ir šovinizmą. Visos tautos lygios, 
kaip kad lygūs visi žmonės; garsėti „pasaulio piliečiu“, 
kuriam svetimas nacionalinis ribotumas ir pasipūtimas, 
intelektualiniuose sluoksniuose buvo madinga. 

Vokiečių šviečiamoji filosofija formavosi veikiama ne 
tik socialinių poslinkių, bet ir mokslo žinių pažangos. 
Ekonomika ir politika Vokietija atsiliko nuo Anglijos ir 
Prancūzijos, bet šito nepasakysi apie mokslą. Vokiečių 
gamtos mokslas XVIII amžiuje išgyveno pakilimą, patir- 
damas tuos pačius procesus, kurie buvo būdingi visam 
Europos mokslui. Reikėjo paaiškinti didžiulę daugybę 
faktų, sukauptų ir suklasifikuotų ankstesnėje epochoje, 
tai reikalavo nagrinėti gamtą atsižvelgiant į jos gyvą sa- 
ryšį, vystymąsi. Visa tai ruošė dirvą filosofijos suklestė- 
jimui. 

Dominuojančią įtaką iš pradžių turėjo Kristiano Volfo 
mokykla. Kristianas Volfas jau septyniolika metų profe- 
soriavo Halėje, buvo parašęs nemažai visoje Europoje Ži- 
nomų darbų, kai „kareivių karalius“ įsakė jam per dvi 

paras išsinešdinti. Žinodamas staigų savo monarcho būdą, 
filosofas nelaukė, kol baigsis jam duotas laikas, ir praė- 
jus dvylikai valandų po to, kai jam buvo įteiktas kara- 
liaus įsakymas, paliko miestą. Ištremtis tik padidino Volfo 
šlovę: jis gavo pirmojo profesoriaus vietą Marburge (čia 
vėliau jo mokiniu buvo Lomonosovas). Londonas ir Pa- 
ryžius išrinko jį savo akademijų nariu. Stokholmas ir Pe- 
terburgas pakvietė į tarnybą; Rusijoje buvo rengiamasi 
atidaryti mokslų akademiją, ir Petras I pasiūlė Volfui vi- 
ceprezidento postą; filosofas mandagiai atsisakė. Nesis- 
kubino jis ir grįžti namo. Net ir po to, kai Frydrichas 
Vilhelmas I jį reabilitavo. Vėl parsikviesti Volfą į Prūsi- 
ją pasisekė tik naujajam karaliui. Frydrichas II suteikė 
jam slaptojo patarėjo titulą ir paskyrė tuo metu negir- 
dėtą dviejų tūkstančių talerių algą. Volfas atsisakė posto 
sostinėje ir pasiprašė vėl į Halę. 

Volfo grįžimas į Halę virto tikru triumfu. Jį pasitiko 
toli už miesto, tuoj pat išsirikiavo improvizuota procesi- 
ja. Priekyje ant arklių jojo trys pašto tarnautojai, pūtę 
savo ragus, už jų penkiasdešimt studentų, irgi raitų, pas- 
kui keturkinke karieta važiavo ponas slaptasis patarėjas 
Volfas su žmona ir pagaliau visa vilkstinė ekipažų su 
žymiais miestiečiais ir profesoriais. Kai procesija pasiekė 
miesto centrą, sugriaudėjo orkestras; tą dieną muzika 
dar ilgai nenutilo. 

Volfas pradėjo skaityti kursą. Tačiau atsitiko keistas 
dalykas — iš pradžių buvusi sausakimša auditorija kas se- 
mestrą ėmė retėti. Kadaise garbintas lektorius sykį atsi- 
dūrė prieš tuščius suolus. Volfo gerbėjai tvirtino, kad 
tai liudija ne pralaimėjimą, bet pergalę: Volfo filosofija 
taip giliai įleido šaknis į vokiečių mokslą, kad jau nebe- 
buvo būtina klausytis krypties vado. Volfo priešininkai 
manė, kad jis paprasčiausiai pergyveno savo šlovę. Dir- 
btinai išpūsta, ji pasirodė esanti neilgaamžė. 

Palyginti su Leibnicu, Volfas pasakė nedaug ką nau- 
ja, o daugelį idėjų suformulavo paprasčiau ir lėkščiau. 
Epitetas „lėkštas“ paprastai taikomas Volfo teleologijai, 
galutinių tikslų teorijai, kuriai Volfas suteikė labai pri- 
mityvius bruožus. 

Volfo nuopelnas — Leibnico filosofijos susisteminimas, 

jis pirmasis Vokietijoje sukūrė sistemą, aprėpusią pag- 
rindines filosofinės žinijos sritis. Jis pirmasis sukūrė ir 
filosofijos mokyklą. Volfo sekėjai daug prisidėjo prie 
mokslo žinių skleidimo. Jų filosofija buvo vadinama „PO- 
puliariąja“, nes buvo skirta plačiai skaitančiai publikai. 
Volfo sekėjai buvo įsitikinę, kad visuotinis išprusimas 
padės nedelsiant išspręsti visus opius dabarties klausimus. 
Proto kultą jie derino su pietetu krikščionių tikėjimui, ku- 
Iį mėgino „racionaliai“ paaiškinti. „Populiariosios filoso- 
fijos” centras buvo Berlynas. Atsirado net terminas „Ber- 
lyno švietimas“. 

Greta Volfo mokyklos, buvo ir kita vokiečių Švietimo 
kryptis, susijusi su liaudies protestu prieš socialinę pries- 
paudą, priešiška oficialiajai bažnyčios dogmai. Idėjinis 
laisvamanybės šaltinis buvo Spinozos filosofija, jau XVII 
amžiaus pabaigoje pradėjusi intensyviai skverbtis į Vo- 
kietiją nepaisant tiek oficialiųjų idėjinio tyrumo sergė- 
tojų, tiek nuosaikaus Švietimo sparno priešinimosi, Uni- 
versitetų durys Spinozos idėjoms buvo sandariai uždary- 
tos. Jo filosofijos dvasia parašytos knygos buvo degina- 
mos, jų autoriai persekiojami. Dažnai tai būdavo mažai 
žinomi, o kartais ir visai nežinomi literatai, staiga iš kaž- 
kur atsirasdavę, drumsdavę protus ir lygiai taip pat be 
pėdsakų išnykdavę. Laisvamaniški veikalai plito slapta, 
nuorašais, kartais tapdavo plačiai žinomi, o kartais lik- 
davo prieinami tik siauram bendraminčių ratui. Apie tai, 
kad Lesingas išpažino Spinozos idėjas, buvo sužinota tik 
po jo mirties. 

Vokiečiai laisvamaniai, skirtingai negu jų bičiuliai 
prancūzai, atsargiai elgėsi su tikėjimu dievu. Religijos 
autoritetas buvo tvirtas. Viduramžiais religija viešpatavo 
dvasiniame gyvenime, buvo pajungusi sau mokslą ir me- 
ną, aktyviai kišosi į politiką. Reformacija Vokietijoje 
smarkiai susilpnino Romos kurijos viešpatavimą, tačiau 
Liuteris ir jo sekėjai anaiptol nebuvo linkę skatinti lais- 
vamanybės. Protestantiškoji ortodoksija, sukūrusi savą 
dogmų sistemą, vaidino tokį pat vaidmenį, kokį iki jos 
vaidino katalikybė. Bažnyčia stengėsi neišleisti iš savo 
rankų dvasinio šalies gyvenimo. Valdantieji sluoksniai 
čia ją visiškai palaikė. Kova dėl švietimo, prieš ortodok- 

sinę krikščionybę, išskyrus retas išimtis, vyko su religi- 
nio pakantumo, „geresnės“ religijos sukūrimo lozungais. 
Specifinis vokiškasis atnaujinto protestantizmo varian- 
tas buvo pietizmas. Šis sąjūdis atsirado XVII amžiaus 
pabaigoje kaip protestas prieš dvasinį sustingimą ir liu- 
teronų bažnyčios išsigimimą. Pietizmo ištakos siekia didį- 
ji mistiką Jakobą Bėmę. Vienas iš jo sekėjų, Kvirinas Kul- 
manas, daug keliavęs ir visur skelbęs mokytojo žodį, 
galų gale kaip eretikas atsidūrė ant laužo. Kitam — Jako- 
bui Špėneriui — labiau pasisekė: jis tapo protestantizmo 
atnaujinimo srovės pradininku. Pietistai atmetė apeigas ir 
ritualą, esminiu religijos dalyku laikė vidinį įsitikinimą, 
Šventojo rašto tekstų išmanymą ir asmeninį elgesį. Vėliau 
pietizmas sužadino naują nepakantumą, išsigimė į fana- 
tizmą ir egzaltuotą asketizmą. Tačiau kitados jis suvaidi- 
no gaivinamą vaidmenį; daugelis Švietimo veikėjų forma- 
vosi veikiami pietizmo idėjų, plėtodami jo radikalias, anti- 
dogmatines ir antiklerikalines tendencijas. Prūsija (pir- 
miausia Halė ir Karaliaučius) buvo pietizmo židinys. 


* * * 


1724 metų balandžio 22 dieną penktą valandą ryto 
Karaliaučiaus pentinų dirbėjo Johano Georgo Kanto šei- 
moje gimė sūnus. Pagal senąjį Prūsijos kalendorių buvo 
švento Imanuelio diena, ir berniuką pavadino šiuo bib- 
liniu vardu, išvertus reiškiančiu „dievas su mumis“. 

Kantas manė, kad jo protėviai buvo kilę iš Škotijos. 
Tačiau, kaip visai neseniai nustatė skrupulingi tyrinėto- 
jai, filosofas klydo: jo prosenelis Richardas Kantas — bal- 
tų kraujo, atkilėlis nuo Priekulės, kuri yra dabartinėje 
Lietuvoje, Sprendžiant iš išlikusių dokumentų, prosenelis 
nemokėjo vokiečių kalbos. Richardo sūnus įsikūrė Klai- 
pėdoje, pasidarė pentinų dirbėju ir perdavė profesiją 
savo sūnui Johanui Georgui, kuris persikėlė į Karaliau- 
čių. Dvi Richardo Kanto dukterys ištekėjo už škotų, ga- 
limas daiktas, dėl to ir atsirado legenda apie škotišką 
kilmę. Būsimojo filosofo motina Ana Regina, pentinų dir- 
bėjo duktė, buvo kilusi iš Niurnbergo. 

Berniukas augo miesto pakraštyje tarp smulkių ama- 
tininkų ir prekiautojų. Darbo, sąžiningumo, puritoniško 
griežtumo aplinkoje. Šeimoje jis buvo ketvirtas vaikas. 
Iš viso Ana Regina pagimdė devynis vaikus. Užaugo pen- 
ki. Imanuelis Kantas turėjo vyresnę seserį, dvi jaunesnes ir 
jaunesnį brolį Johaną Henrichą. Imanuelis buvo silpnos 
sveikatos. Tuo metu jau netekusi dviejų vaikų, Ana Re- 
gina kiek galėdama stengėsi išugdyti sūnaus fizinę ir do- 
rovinę sveikatą, sužadinti jo smalsumą ir vaizduotę. „Nie- 
kada neužmiršiu savo motinos, Ji išpuoselėjo manyje pir- 
muosius gėrio daigus, atvėrė mano širdį gamtos jspü- 
džiams, ji sužadino ir išplėtė mano vaizdinius, ir jos pa- 
mokymai nuolat darė išganingą poveikį mano gyveni- 
mui". Šitai Kantas pasakė senatvėje. 

Johano Georgo namuose viešpatavo pietizmo dvasia. 
„Tegu sako apie pietizmą ką nori, bet žmonės, kurie žiū- 
rejo į jį rimtai —teigė Kantas,— elgėsi kuo geriausiai. 
Jie pasižymėjo kilniomis žmogiškomis ypatybėmis — ro- 
mumu, linksmu būdu, jokių aistrų nesutrikdomu vidiniu 
pasauliu. Jie nebijojo nei skurdo, nei persekiojimų; jo- 
kie vaidai negalėjo sukelti jų priešiškumo ir pykčio“. 
Kantas prisimindavo, kaip kartą kilo byla tarp dviejų 
amatininkų cechų — pentinų dirbėjų ir balnių. Jo tėvas 
dėl to smarkiai nukentėjo, bet nė karto neleido sau pasa- 
kyti pikto žodžio apie tuos, kurie pridarė jam nuostolių. 
Ar taip buvo iš tikrųjų, sunku pasakyti; svarbu tai, kad 
taip manė Kantas, kad tai įstrigo jam į atmintį ir tapo 
viena iš pirmųjų dorovinių pamokų, kurią įsidėmėjo bū- 
simasis didysis moralistas. Iš tėvo jis perėmė ir meilę dar- 
bui. 

Pastoriaus Franco Alberto Šulco, kaip savo parapijie- 
čius lankiusio ir meistro Kanto šeimą, patarimu aštuon- 
metį Imanuelį atidavė į „Frydricho kolegiją“, valstybinę 
gimnaziją, kurios direktoriumi buvo paskirtas pats Šul- 
cas. Čia būsimasis filosofas praleido aštuonerius metus. 
Jis mokėsi lotynų kalbos skyriuje. Svarbiausi dalykai 
buvo lotynų kalba (iki dvidešimties valandų per savaitę!) 
ir teologija (katekizmo kalimas). Iš gimnazijos Kantas 
išsinešė meilę romėnų poezijai ir antipatiją išorinėms 
religinio kulto apraiškoms. Tėvai savo atžalą norėjo ma- 

tyti pastoriumi, tačiau berniukas, susižavėjęs talentingo- 
mis lotynų kalbos dėstytojo Heidenreicho pamokomis, 
svajojo atsidėti senajai literatūrai. 

Norą tapti dvasininku atėmė „Frydricho kolegijoje“ 
viešpatavusi vienuolyno tvarka. Mokykla buvo pietisti- 
nė, papročiai griežti. Čia niekas nežinojo, kas yra atos- 
togos. Pamokos prasidėdavo septintą ryto, tačiau moki- 
niai dar prieš šešias turėdavo būti savo vietose. Rytinė 
malda trukdavo pusę valandos, malda prasidėdavo kiek- 
viena pamoka. Pamokos baigdavosi ketvirtą valandą po 
pietų. Trečiadieniais ir šeštadieniais vykdavo fakultaty- 
vinės matematikos, muzikos, prancūzų ir lenkų kalbų pa- 
mokos. Mokytis graikų ir hebrajų kalbų buvo privaloma 
(iėjo į teologijos programą). Gamtos mokslai ir istorija 
nebuvo dėstomi. Silpna sveikata trukdė Imanueliui mo- 
kytis, bet jį gelbėdavo nuovokumas, gera atmintis, stro- 
pumas. Daugelį metų jis buvo pirmas mokinys, mokyklą 
baigė antruoju. 

1740 metų rudenį, turėdamas šešiolika metų, Imanuelis 
Kantas įstojo į universitetą. Į kokį fakultetą? Sunku at- 
sakyti į šį paprastą klausimą, nes išlikusiuose sąrašuose 
nenurodyta, kokiam fakultetui studentas priklauso. Kara- 
liaučiuje buvo keturi fakultetai: trys iš jų — teologijos, 
teisės, medicinos — buvo laikomi aukštaisiais, filosofi- 
jos — žemesniu. Frydricho Vilhelmo I potvarkiu studen- 
tai galėjo priklausyti tik vienam iš „aukštųjų“ fakultetų 
(„kareivių karaliui“ reikėjo žmonių valstybinėms tarny- 
boms, jo požiūrį į filosofiją mes jau žinome). Pirmieji 
Kanto biografai manė, kad jis tėvų pageidavimu pasirin- 
ko teologiją. Tam prieštarauja daugelis motyvų. Ir pir- 
miausia tie dalykai, kurių studijavimui studentas Kantas 
skyrė daugiausia dėmesio. Gimnazistiškas susižavėjimas 
filologija užleido vietą gyvam domėjimuisi fizika ir filo- 
sofija. Galimas daiktas, kad Kantas užsirašė į medicinos 
fakultetą; vėliau jis parodys pavydėtiną kompetenciją 
šioje srityje ir netgi parašys darbą apie galvos skaus- 
mus. 

Už savo naują interesą jis turėjo būti dėkingas žmo- 
gui, kuris jo dvasiniam brendimui padarė didesnę įtaką 
negu Francas Šulcas ir Heidenreichas. Profesorius Mar- 

tynas Knucenas mirė turėdamas trisdešimt septynerius 
metus. Jeigu ne ankstyva mirtis, galbūt tarp vokiečių 
filosofijos korifėjų būtų buvęs ir šis vardas. Dabar Mar- 
tynas Knucenas žinomas tik kaip Kanto mokytojas. Dvi- 
dešimt vienerių metų jis gavo profesoriaus titulą. Pietis- 
tas ir Volfo sekėjas Knucenas didžiai domėjosi anglų 
gamtos mokslo atradimais. Iš Knuceno Kantas pirmą kar- 
tą išgirdo Niutono vardą. Ne be Knuceno įtakos, ne be 
jo knygų ketvirtaisiais mokymosi universitete metais 
Kantas ėmė rašyti savarankišką veikalą iš fizikos. 

Darbas judėjo lėtai. Atsiliepė ne tik įgūdžių neturėji- 
mas ir žinių stoka, bet ir skurdas, kuriame gyveno stu- 
diozas Kantas. Įstojęs į universitetą, jis paliko tėvų na- 
mus. Motinos jau nebuvo (ji mirė palyginti jauna, kai 
Imanueliui suėjo trylika metų), tėvas vos sudūrė galą su 
galu. Imanuelis vertėsi pamokomis. Pavalgydindavo tur- 
tingi moksladraugiai, iš jų sunkią valandą tekdavo sko- 
lintis drabužius ir apavą. Pasakojama, kad jis guodęs sa- 
ve aforizmais: „Aš stengiuosi daiktus pajungti sau, o 
ne save daiktams“, „Nepasiduok bėdai, bet drąsiai ją pa- 
sitik". Kartais jam padėdavo pastorius Šulcas, dažniau — 
giminaitis iš motinos pusės, klestintis batsiuvys. Yra ži- 
noma, kad būtent dėdulė Richteris prisiėmė didžiąją dalį 
Kanto pirmgimio — darbo „Mintys apie teisingą gyvųjų 
jėgų įvertinimą“ — spausdinimo išlaidų. 

Šį veikalą Kantas rašė trejus metus, spausdino ket- 
verius. Titulinį lapą puošia 1746 metų data, tačiau 
ji žymi pradžią, paskutiniai lankai buvo išspausdinti tik 
1749 metais. Knygos egzempliorių autorius nusiunčia švei- 
carų mokslininkui Albrechtui Haleriui, kitą — į Peterbur- 
gą matematikui Leonardui Oileriui. Tai pirmos mums ži- 
nomos Kanto pašto siuntos. Atsakymų į jas nebuvo. 

Galimas daiktas, kad dėl to buvo kaltas turinys dar- 
bo, kuriame Kantas pamėgino būti arbitru Dekarto ir Lei- 
bnico šalininkų ginče dėl kinetinės energijos matavimo. 
Dekarto nuomone, ji tiesiog proporcinga greičiui, Leibni- 
co nuomone — judančio kūno greičio kvadratui. Kantas 
nusprendė išskirti ginčininkus: vienais atvejais, teigė jis, 
taikytina Dekarto formulė, kitais — Leibnico. Tuo tarpu 

prieš šešerius metus, 1743 metais, d'Alamberas pateikė 

2 
šios problemos sprendimą, išreiškęs jį formule F=Z. 
Kantas šito, matyt, nežinojo. 

Mokslo istorijoje tokių dalykų pasitaiko. Praėjus pu- 
sei amžiaus, Hėgelis apgynė disertaciją, kurioje tvirtino, 
kad tarp Marso ir Jupiterio negali būti jokios dar neži- 
nomos planetos, nors tuo metu jau buvo atrasta Cerera. 
Kanto riktas buvo dingstis Lesingo epigramai: 

Ne pagal išgales troškimas, 
Kad Kantas mokytų visus; 
Gyvas jėgas įvertint imas, 
Savųjų — nė perpus“. 

Ir vis dėlto Kanto jaunystės darbas įdomus ne tik kaip 
jo biografijos epizodas. Jis įėjo į mokslo gyvenimą. Antai 
šiuolaikinės kosmologijos dėmesį gali patraukti Kanto 
samprotavimai apie erdvės trimatiškumo ryšį su visuo- 
tinės traukos dėsniu. „Trimatiskuma, matyt, lemia tai, 
jog egzistuojančiame pasaulyje substancijos veikia -viena 
kitą tokiu būdu, kad veikimo jėga atvirkščiai proporcinga 
atstumo kvadratui“. Pagrįsti savo spėjimą Kantas nesi- 
ima — tegu tai padaro kiti. 

Pirmasis Kanto plunksnos bandymas įdomus ir stilis- 
tiniu požiūriu. Stilius — tai žmogus. Kanto knyga para- 
šyta ne lotyniškai, bet gimtąja kalba, be to, tai gera pro- 
za, nuostabiai aiški ir paprasta. Knyga dvelkia jaunat- 
višku įkarščiu ir pasitikėjimu savimi. Į akis krinta epi- 
grafas iš Senekos: „Eiti ne tuo keliu, kuriuo eina visi, 
bet tuo, kuriuo reikia eiti“. Ar jis pasirinko savąjį kelią? 
Taip, pasirinko. „AS jau nusibrėžiau sau kelią, kurio ke- 
tinu laikytis. Aš įžengiau į jį, ir niekas neturi man truk- 
dyti eiti šiuo keliu“. Fizikos darbe tokia deklaracija gali 
atrodyti netinkama. Bet ji reikšminga: jaunas mokslinin- 
kas skuba išsakyti visa, kas jį jaudina. Vėliau jis ims 
rašyti griežčiau, bet kol kas tiesiog dūsta nuo jėgų, min- 
čių, žodžių pertekliaus. 

Pirmasis Kanto veikalas — dokumentas epochos, nu- 
sprendusios atiduoti proto teismui visus susikaupusius 


* Eiliuotus tekstus iš rusų k. vertė Antanas Rybelis. 

prietarus. Autoritetų nebėra, atėjo nauji laikai. Dabar, 
teigia Kantas, galima drąsiai nepaisyti Niutono ir Leibni- 
co autoriteto, jeigu jis kliudo atskleisti tiesą, nesivado- 
vauti jokiais kitais motyvais, išskyrus proto paliepimus. 
Niekas neapdraustas nuo klaidų, ir teisę pastebėti klaidą 
turi kiekvienas. Siauro akiračio mokslininkas dažnai vie- 
noje ar kitoje žinijos srityje pranoksta kitą mokslininką, 
kuris bendra savo mokslinių žinių apimtimi vis dėlto yra 
kur kas aukščiau už pirmąjį. Čia jau aiškiai apie save. 
„Tiesa, prie kurios bergždžiai plušėjo didžiausi mąstyto- 
jai, pirmąkart atsivėrė mano protui“. Parašęs tai, jaunuo- 
lis susigriebia: ar ne per daug įžūlu? Frazė jam patinka, 
jis palieka ja, pridūręs: „AS nesiryžtu ginti šios minties, 
bet nenorėčiau jos atsisakyti“. Lyg ir daromas kompro- 
misas. 

Būdinga detalė. Jau pirmajame Kanto darbe išryškė- 
jo ne tik bekompromisinis tiesos siekimas, bet ir aiškus 
polinkis į protingus kompromisus, kai akivaizdūs du kraš- 
tutinumai. Dabar jis mėgina „suderinti“ Dekartą ir Leib- 
nicą, brandos metais mėgins suderinti pagrindines filo- 
sofijos kryptis. Išaiškinti prieštaravimą, bet būti pakan- 
čiai, įveikti vienpusiškumą, pateikti iš principo naują 
sprendimą, kartu susintetinant sukauptą patyrimą, ne nu- 
galėti, bet sutaikyti — štai vienas iš pagrindinių būsimo- 
sios kritinės filosofijos siekių. 

Universitete Kantas praleido beveik septynerius me- 
tus. 1747 metais, neapgynęs magistro disertacijos, jis pa- 
lieka gimtąjį miestą. Tačiau jo kelionės netolimos. Tri-. 
juose Rytų Prūsijos užkampiuose jis dirba namų moky- 
toju. Iš pradžių Jučių kaime netoli Gumbinės, čia Kantas 
moko tris pastoriaus Anderšo sūnus. Senbuvius gyven- 
tojus — lietuvius — smarkiai išretino 1709 metais kraštą 
nusiaubęs maras; vietovė buvo apgyvendinta persikėlė- 
liais iš prancūziškosios Šveicarijos. Pastorius, kilęs iš Si- 
lezijos, turi taikytis prie savo kitakalbių parapijiečių. 
Kantas mato, kaip „įvairių tautų vaikai“ gali gyventi 
drauge vienoje žemėje. Čia kilo jo susidomėjimas lietu- 
vių kultūra, kurį jis išsaugojo visą gyvenimą. 

1750 metų vasarą Kantas nusigauna į priešingą pro- 
vincijos galą, prie Osterodės. Dabar jis atsiduria dvari- 

ninko šeimoje, čia vėl globoja tris berniukus, majoro 
Hiulzeno sūnus. Jauniausias iš jų, Georgas Frydrichas, 
ilgus metus išsaugojo palankumą savo pirmajam moky- 
„tojui. Ar ne dėl Kanto įtakos būsimajam dvaro šeiminin- 
kui kilo mintis paleisti į laisvę savo baudžiauninkus, ku- 
rią jis vėliau įgyvendino? Sunku pasakyti. Bet, matyt, 
sveiko proto ir dorovės daigų Kantas savo auklėtinio 
sieloje pasėjo. 

Trečioji mokytojo vieta — grafo Keizerlingo šeimoje. 
Biografai nesutaria, ar Kantas gyveno grafo dvare prie 
Tilžės, ar iš Karaliaučiaus važinėdavo į pilį, kuri buvo 
netoli miesto. Pirmasis mus pasiekęs Kanto atvaizdas — 
grafienės Keizerling piešinys, Jauna gražuolė susidomėjo 
filosofija, pikti liežuviai tvirtino, kad tas domėjimasis 
neaplenkęs ir jos namuose atsiradusio filosofo. Ir esą 
nelikęs be atsako. 

Prūsijos užkampyje Kantas įgijo ne tik pedagoginių 
įgūdžių. Jis išėjo gerą gyvenimo patirties mokyklą, tu- 
rejo progą iš arti stebėti žmones, susipažino su įvairių 
visuomenės sluoksnių papročiais. Knygos ir marios laisvo 
laiko padėjo pagrindus būsimai mokslinei veiklai. Grįž- 
damas į Karaliaučių, Kantas parsivežė didelį rankraštį iš 
astronomijos, iš pradžių pavadintą „Kosmogonija, arba 
Mėginimas paaiškinti visatos kilmę, dangaus kūnų susida- 
rymą ir jų judėjimo priežastis bendraisiais materijos ju- 
dėjimo dėsniais remiantis Niutono teorija“. 

Apie tai, kad jis greitai išvys dienos šviesą, Kantas 
pranešė nedideliame straipsnyje, išspausdintame 1754 
metais per du Karaliaučiaus savaitraščio numerius. Strai- 
psnis buvo parašytas konkursine tema, kurią pasiūlė Prü- 
sijos mokslų akademija: „Ar įvyko kokių Žemės suki- 
mosi apie savo ašį, lemiančio dienos ir nakties kaitą, pa- 
kitimų nuo jos atsiradimo“. Tačiau dalyvauti konkurse 
Kantas nesiryžo, premija buvo paskirta kažkokiam dva- 
sininkui iš Pizos, kuris neigiamai atsakė į pateiktą klau- 
simą. Tuo tarpu Kantas, priešingai negu nenusipelnes 
laureatas, priėjo teisingą išvadą, kad Žemės sukimasis 
lėtėja ir tai lemia potvynių sukeliama Pasaulinio okeano 
vandenų trintis. Kanto apskaičiavimai klaidingi, tačiau 
idėja teisinga. 


Jos esmė ta, kad dėl Mėnulio priartėjimo jūrų pot- 
vyniai pasislenka iš rytų į vakarus, tai yra Žemės suki- 
muisi priešinga kryptimi, ir jį stabdo. Tiesa, pažymi Kan- 
tas, jeigu šį lėtą judėjimą palyginsime su greitu Žemės 
sukimusi, menką vandens kiekį — su milžiniškais Žemės 
rutulio matmenimis, tai gali pasirodyti, kad tokio judėji- 
mo poveikį reikia laikyti lygiu nuliui. Bet, kita vertus, 
jeigu atsižvelgsime į tai, kad Žemės sukimasis yra lais- 
vas judėjimas, kurio menkiausias praradimas lieka ne- 
kompensuotas, tai šį efektą laikyti nereikšmingų būtų 
filosofui visiškai nederamas prietaras. 

1754 metų vasaros pabaigoje Kantas paskelbia dar 
vieną straipsnį — „Klausimas dėl to, ar Žemė sensta fi- 
ziniu požiūriu“. Žemės senėjimo procesas Kantui neke- 
lia abejonių. Visa, kas yra, atsiranda, tobulėja, paskui 
eina į pražūtį. Žemė, žinoma, nėra išimtis. Konkrečių ge- 
ologinių procesų atžvilgiu Kantas atsargus: jis kritikuo- 
ja skubotus sprendimus. Kai kurie iš jų jam primena se- 
niokišką niurzgėjimą dėl to, kad pasaulis dabar ne toks 
kaip anksčiau: senos dorybės atgyveno savo amžių, už- 
leido vietą naujoms ydoms, sąžiningumą pakeitė melas 
ir apgaulė; seniai tokie tuščiagarbiai, kad įsivaizduoja, 
esą dangus pasistenges paleisti juos į pasaulį didžiausios 
gerovės laikais, jie negali suprasti, kad ir po jų mirties 
pasaulis bus toks pat puikus kaip ir prieš jų gimimą. 

Du Kanto straipsniai buvo savotiška kosmogonijos 
traktato preliudija. Galutinis jo pavadinimas buvo toks: 
„Visuotinė gamtos istorija ir dangaus teorija, arba Mė- 
ginimas paaiškinti visos visatos sandarą ir mechaninę 
kilmę remiantis Niutono principais“. Traktatas išėjo ano- 
nimiškai 1755 metų pavasarį su dedikacija karaliui Fry- 
drichui II. 

Knygai nepasisekė: leidėjas subankrutavo, jo sandėlys 
buvo užantspauduotas, ir tiražas nepakliuvo į pavasario 
mugę. Tačiau teigti (kaip daro kai kurie autoriai), jog ši- 
tai lėmė, kad Kantas neišgarsėjo Europoje kaip kosmo- 
goninės hipotezės kūrėjas, vis dėlto nedera. Knyga galų 
gale buvo išparduota, anoniminis autorius atskleistas, o 
viename iš Hamburgo periodinių leidinių pasirodė pa- 
lanki recenzija. 

1761 metais J. H. Lambertas savo „Kosmologiniuose 
laiškuose" pakartojo Kanto idėjas apie visatos struktūrą; 
1796 metais prancūzų astronomas Laplasas suformulavo 
kosmogoninę hipotezę, analogišką tai, kurią pateikė Kan- 
tas; abu — ir Lambertas, ir Laplasas — nieko nežinojo 
apie savo pirmtaką. Viskas atitinka laiko dvasią: Kantas 
nebuvo susipažinęs su d'Alambero darbu apie kinetinę 
energiją, Vakaruose niekas nebuvo girdėjęs apie jo vei- 
kalą. 

Pradėdamas dėstyti kosmogoninę sistemą, Kantas su- 
sirūpinęs dėl vieno dalyko: kaip ją suderinti su tikėjimu 
dievu? Mąstytojas teigia: prieštaravimų tarp religijos 
reikalavimų ir jo hipotezės nėra. Kartu jis negali neigti 
esant tam tikro panašumo tarp jo paties pažiūrų ir se- 
novės materialisty — Demokrito ir Epikūro — teorijos. 
Kaip ir anie filosofai, Kantas mano, kad pirmapradis gam- 
tos būvis buvo visuotinis pirminės medžiagos, atomų, iš- 
sisklaidymas. Epikūras kalbėjo apie sunkį, verčiantį ato- 
mus kristi — ši mintis artima Niutono traukos teorijai, 
kuria remiasi Kantas. Pietistų auklėtinis priverstas tei- 
sintis: „Net pačiose beprasmiškiausiose pažiūrose, kurios 
kada nors sulaukė žmonių pritarimo, visada galima su- 
rasti šiek tiek tiesos“. 

XVII amžiuje gamtos tyrinėtojai (taip pat ir Niutonas 
bei Galilėjus) buvo įsitikinę dieviška dangaus šviesulių 
kilme. Nors Kantas ir atsiribojo nuo senovės materia:is- 
tų, bet faktiškai (kaip ir Dekartas) gamtamokslinio mate- 
rializmo principus pritaikė kosmogonijai. „Duokite man 
materiją, ir aš sukursiu iš jos pasaulį, tai yra duokite man 
materiją, ir aš jums parodysiu, kaip iš jos turi atsirasti 
pasaulis“. Kanto formuluctė skamba kaip aforizmas. Joje 
glūdi pagrindinė knygos prasmė — Kantas iš tikrųjų paro- 
dė, kaip, veikiant grynai mechaninėms priežastims, iš 
pirmapradžio materialių dalelių chacso galėjo susifor- 
muoti mūsų Saulės sistema. 

Neigdamas dievo kaip visatos architekto vaidmeni, 
Kantas vis dėlto laikė ji tos chaotiškos medžiagos, iš ku- 
rios (pagal mechanikos dėsnius) atsirado dabartinė visata, 
kūrėju. Kita problema, kurios Kantas nesiėmė spresti 
gamtamoksliškai, buvo organinės gamtos atsiradimas. Ar- 

gi įmanoma, klausė jis, pasakyti: duokite man materiją, 
ir aš jums parodysiu, kaip iš jos galima padaryti vikšrą. 
Čia nuo pat pirmo žingsnio galima suklupti, nes objekto 
savybių įvairovė pernelyg didelė ir sudėtinga. Mechani- 
kos dėsnių nepakanka, kad suprastum gyvybės esmę. 
Teisinga mintis; tačiau ją išsakęs jaunasis Kantas neieš- 
kojo kitų gamtinių būdų išspręsti gyvybės problemai. Tik 
senatvėje, mąstydamas apie smegenų veiklą, jis pabrėš, 
kad organizme yra sudėtingesnis sąveikos tipas. 

Kosmogonijos traktate išlaikyta ta emocinga manie- 
ra, kuria buvo parašytas Kanto darbas apie „gyvasias 
jėgas“. Autorius sukrėstas visatos didingumo ir stengiasi 
būti adekvatus jam atsivėrusiam poetiniam paveikslui; 
jis tolydžio cituoja savo mėgstamus poetus — Popą, Ha- 
lerį, Adisoną. Pati jo proza gali varžytis su eilėmis. Kan- 
tas siūlo, pavyzdžiui, mintimis persikelti į Saulę. Kas at- 
sivers prieš mūsų akis? „Mes išvysime plačias ugnies jū- 
ras, kurių liepsnos kyla į dangų; šėlstančias audras, savo 
įniršiu padvigubinančias liepsnos galią, priverčiančias ją 
čia išsiveržti iš krantų ir apimti iškilumas, čia vėl sugrįž- 
ti atgal. Išvysime išdegintas uolas, kurių baisios viršūnės 
iškyla iš liepsnojančių bedugnių ir čia paskęsta usnires 
stichijos bangose, čia išsivaduoja iš jų, ir dėl to Saulės 
dėmės čia atsiranda, čia išnyksta; tirštus garus, gesinančius 
ugnį, ir garus, kurie, vėjų jėgos pakelti į viršų, sudaro 
grėsmingus debesis, išsiveržiančius ugninėmis liūtimis ir 
išsiliejančius degančiais srautais nuo Saulės žemyno au- 
kštumų į liepsnojančius slėnius; stichijų griausmą; sude- 
gusių medžiagų pelenus ir su naikinimu kovojančią gam- 
tą, kuri net pačioje baisiausioje savo irimo būklėje pri- 
sideda prie pasaulio grožio ir kūrimo naudos“. Stilius — 
tai žmogus, o jaunasis Kantas — Švietimo epochos žmo- 
gus. Jis kupinas šviečiamojo patoso. Stebėjimasis gamtos 
harmonija ir savo paties spekuliacijos galia išsilieja su- 
sižavėjimo kupinų žodžių srautu. 

Tačiau stiliaus grožybės neatitraukia nuo to, kas svar- 
biausia — nuo kosmologinės problemos. Traktata sudaro 
trys dalys. Pirmoji yra įvadinio pobūdžio. Joje Kantas 
išdėsto visatos sąrangos idėjas. Paukščių Taką reikia lai- 
kyti ne be regimos tvarkos išbarstytų žvaigždžių sankau- 

pa, bet į Saulės sistemą panašiu dariniu. Galaktika su- 
plota, ir Saulė yra arti jos centrinės plokštumos. Pana- 
šių žvaigždžių sistemų yra daugybė; visa beribė visata 
taip pat yra sistema, ir visos jos dalys tarp savęs susi- 
jusios. 

Kanto laikais buvo žinomos šešios planetos: Merkuri- 
jus, Venera, Žemė, Marsas, Jupiteris, Saturnas. Jaunas 
mokslininkas spėjo, kad už Saturno yra nežinomos pla- 
netos. Dar jam tebegyvenant buvo atrastas Uranas, XIX 
amžiuje — Neptūnas, o mūsų laikais — Plutonas. 

Antroji traktato dalis skirta dangaus kūnų ir Zvaig?- 
džių pasaulių susidarymui. Kosmogenezei, Kanto nuomo- 
ne, būtinos tokios sąlygos: pirminės materijos dalelės, 
kurios skiriasi viena nuo kitos tankiu, ir dviejų jėgų — 
traukos ir stūmos — veikimas. Dėl skirtingo tankio me- 
džiaga sutirštėja, atsiranda traukos centrai, prie kurių 
veržiasi lengvos dalelės. Krisdamos ant centrinės masės, 
dalelės ją sušildo ir įkaitina. Taip atsirado Saulė, kurią 
vaizdingai aprašė Kantas. 

Stūmos jėga, kurios veikimas priešingas traukai, ne- 
leidžia visoms dalelėms susikaupti vienoje vietoje. Dalis 
jų dėl dviejų priešingų jėgų kovos įgyja sukamąjį judė- 
jimą, kartu sudarydamos kitus traukos centrus — plane- 
tas. Analogišku būdu atsiranda ir jų palydovai. Ir kituo- 
se žvaigždžių pasauliuose veikia tos pačios jėgos, tie 
patys dėsningumai. „Visos nejudančios žvaigždės, kurias 
akis gali įžiūrėti neišmatuojamoje dangaus gelmėje, kur 
jos atrodo tarsi švaistūniškai išbarstytos, yra Saulės ir 
panašių sistemų centrai. Vadinasi, pagal analogiją nega- 
lima abejoti, kad ir šitos sistemos atsirado tokiu pačiu 
būdu kaip ir toji, kurioje mes gyvename, atsirado ir su- 
sidarė iš tuščią erdvę, tą begalinę dievo būties talpyklą, 
užpildžiusios pirminės materijos smulkiausių dalelių". 

Pasaulio sukūrimas — ne akimirkos, bet amžinybės 
darbas. Jis vienąkart prasidėjo, bet niekada nesibaigs. 
Praėjo galbūt milijonai metų ir amžių, kol mus supanti 
gamta pasiekė jai būdingą tobulumo pakopą. Praeis dar 
milijonai ir „visa galybė milijonų“ amžių, per kuriuos 
kursis ir tobulės nauji pasauliai. O seni žus, kaip mūsų 
akyse žūsta begalinė daugybė gyvų organizmų. Gamta 

turtinga ir švaistūnė, ji vienodai neišsenkama ir gimdy- 
dama, ir naikindama tiek pačius menkiausius, tiek pačius 
sudėtingiausius kūrinius. 

Kanto visata plečiasi. Dangaus kūnai, esantys arti jos 
centro, susiformuoja anksčiau už kitus, bet ir žūva grei- 
čiau. O pakraščiuose tuo metu atsiranda nauji pasauliai. 
Kantas pranašauja ir mūsų planetų žūtį. Saulė, vis labiau 
įkaisdama, galų gale sudegins Žemę ir kitus savo paly- 
dovus, suskaidys juos į paprasčiausius elementus, kurie 
išsisklaidys erdvėje, kad paskui vėl dalyvautų kuriantis 
naujam pasauliui. „Per visą laikų ir erdvių begalybę mes 
stebime šį gamtos feniksą, kuris susidegina tik tam, kad 
vėl atgimtų jaunas iš savo pelenų". 

Trečiąją knygos dalį sudaro „bandymas palyginti 
įvairių planetų gyventojus“. Išsimokslinę XVIII amžiaus 
žmonės neabejojo, kad dangaus šviesuliai gyvenami. 
(Niutonas laikė gyvenama net Saulę.) Kantas įsitikinęs, 
kad kosmose egzistuoja protingas gyvenimas, ir vieninte- 
lė jo išlyga —ne visur: kaip Žemėje pasitaiko gyventi 
netinkamų dykumų, taip ir visatoje yra negyvenamų pla- 
netų. Tiems, kurie mano, kad žmonių giminė unikali, fi- 
losofas pateikia satyriko pasakojimą: gyviai, įsikūrę el- 
getos kudlose, nuo seno įprato į savo buvimo vietą Ziü- 
rėti kaip į neaprėpiamą pasaulį, o į pačius save — kaip 
į tobuliausią kūrinį, kol vienas iš jų staiga pamatė kažko- 
kio dvarininko galvą. Jis tuoj pat sušaukė savo kaimy- 
nus ir džiūgaudamas pranešė: mes ne vienintelės gyvos 
būtybės gamtoje, žiūrėkite, štai nauja šalis, dar tirščiau 
apgyventa. 

Kantas siūlo samprotauti bešališkai. Kūrimo begali- 
numas aprėpia visus kūrinius, kuriems suteikia gyvybę 
jo neišsenkamas turtingumas. Nuo aukščiausios mąstančių 
būtybių klasės iki niekingiausio vabzdžio nė viena gran- 
dis negali iškristi, tuo nepažeisdama visumos grožio. O 
žmogus be galo toli nuo aukščiausios tobulumo pakopos, 
šiuo atžvilgiu nereikia turėti iliuzijų. Argi gyvių knibž- 
dančiose elgetos kudlose kas nors galėjo išnaikinti savo 
bendrapiliečius, kaip padarė Aleksandras Makedonietis? 

Taigi, teigia Kantas, dauguma planetų gyvenamos, o 
negyvenamos ilgainiui bus apgyventos. „Ar nemirtin- 

ga siela,— sušunka jis— per visą begalinį savo būsimą 
gyvenimą, kurio net kapas nenutraukia, o tik suteikia 
jam kitą pavidalą, turi visada likti prikaustyta prie šio 
pasaulio erdvės taško, prie mūsų Žemės?.. Kas žino, ar 
jai nelemta kada nors iš arti pažinti tuos tolimus visa- 
tos kūnus, kurie ir iš tolo taip stipriai žadina jos smal- 
sumą, ir jų tobulumą? Galbūt dėl to ir susidaro dar kai 
kurie planetų sistemos kūnai, kad pasibaigus laikui, ku- 
ris mums skirtas būti čia, paruoštų mums naujus būstus 
po kitu dangumi? Kas žino, ar ne dėl to aplink Jupiterį 
skrieja jo palydovai, kad kada nors šviestų mums?“ 

Kas tai? Kosminių skrydžių numatymas ar mėginimas 
gamtininko smalsumą suderinti su įprastomis bažnyčios 
dogmomis? Veikiau antra. Gamtamokslinės Kanto studi- 
jos rėmėsi tvirtu pietistinio auklėjimo pamatu. O drą- 
sių mokslinių spėjimų derinimas su pusiau mistinėmis įž- 
valgomis — amžiaus ženklas. Autorius prašo skaitytoją 
įsiminti pacituotą pastraipą: praėjus trims dešimtmečiams, 
Kantas perskaitys kažką panašaus Herderio raštuose, pa- 
sipiktins ir apibers savo mokinį pašaipomis. 

O kol kas jį domina problema, kiek nutolimas nuo 
Saulės turi įtakos gyvų būtybių sugebėjimui mąstyti. Že- 
mės ir Veneros gyventojai, Kanto manymu, negali apsi- 
keisti vietomis nežūdami: Žemės gyventojas sukurtas iš 
medžiagos, pritaikytos tam tikrai temperatūrai, karštyje 
jo organizmas išdžius ir išgaruos. Veneros gyventojas vė- 
sesnėje dangaus srityje sustings ir praras judrumą. Jupi- 
terio gyventojų kūnai turi susidėti iš lengvesnių ir ta- 
kesnių medžiagų negu žemiečių, kad silpnas Saulės povei- 
kis juos galėtų judinti su tokia pat jėga, su kokia organiz- 
mai juda kitose planetose. Ir Kantas suformuluoja bendrą 
dėsnį: medžiaga, iš kurios susideda įvairių planetų gy- 
ventojai, tuo lengvesnė ir plonesnė, kuo planetos labiau 
nutolusios nuo Saulės. 

O sielos galios priklauso nuo netvaraus apvalkalo. 
Jeigu kūne juda tik tiršti syvai, jeigu gyvos skaidulos 
grubios, tai dvasiniai sugebėjimai silpnesni. Ir štai nu- 
statytas naujas dėsnis: mąstančios būtybės tuo puikesnės 
ir tobulesnės, kuo toliau nuo Saulės yra dangaus kūnas, 
kuriame jos gyvena. Žmogaus prigimtis, nuoseklioje bū- 

tybių eilėje užimanti tarsi vidurinę pakopą, regi save 
tarp dviejų kraštinių tobulumo ribų. Jupiterio ir Saturno 
protingių būtybių vaizdinys mums kelia pavydą, 0 Žvil- 
gsnis į žemesnes pakopas, kuriose yra Veneros ir Mer- 
kurijaus gyventojai, sugrąžina sielai ramybę. Koks nuo- 
stabus reginys! — sušunka filosofas. Mąstančios būtybės, 
kurioms koks nors grenlandietis ir hotentotas atrodytų 
Niutonu, o kita vertus — būtybės, kurios į Niutoną žiū- 
rėtų su tokia pačia nuostaba, kaip mes žiūrime į bež- 
dzione. 

Kai skaitai šias eilutes, į galvą nejučiom ateina Vol- 
tero „Mikromegas“. Šio filosofinio pamfleto herojus — 
Sirijaus planetų sistemos gyventojas, dvidešimt keturis 
tūkstančius kartų didesnio ūgio nei žmogus, keliauja po 
kosmosą lydimas nykštuko iš Saturno, kuris tik tūkstantį 
kartų didesnis už žmogų. Galų gale jie patenka į Žemę, 
kuri jiems atrodo labai apgailetina. Su dideliu vargu, 
pasitelkę mikroskopą, ateiviai aptinka mūsų planetoje 
protingų būtybių vaizdinys mums kelia pavydą, o Zvil- 
prancūzų mokslinės ekspedicijos, vadovaujamos astrono- 
mo Mopertiuji, matavusios Žemės meridianą, nariai) ir 
greitai įsitikina jų neregėtu kvailumu, kuris, beje, nekliu- 
do turėti tam tikrą atsargą tikslių mokslinių žinių. 

Jeigu „Mikromegas" nebūtų pasirodęs trejais metais 
anksčiau negu „Visuotinė gamtos istorija ir dangaus te- 
orija", galima būtų pamanyti, kad Volteras parodijuoja 
Kantą. Volteras, apibertas Frydricho II malonėmis, 6-ojo 
dešimtmečio pradžioje gyveno Prūsijoje; „„Mikromegas“ 
išjuokė ne tik scholastinius įvairių filosofinių mokyklų 
vaidus, bet ir kai kuriuos specifinius „Berlyno švietimo“ 
bruožus. Susižavėjimas astronomija buvo visuotinis. Pa- 
kviestas iš Paryžiaus Mopertiuji vadovavo Prūsijos mo- 
kslų akademijai. Nors Kantas ir nesilankydavo Berlyne, 
tačiau gyveno iš sostinės atkeliaudavusiomis dvasinėmis 
nuotaikomis, jo traktatas sugėrė į save jų stipriąsias ir 
silpnąsias puses. Štai kodėl „Mikromegas” šiandien skamba 
kaip kai kurių Kanto veikalo puslapių satyrinė parafraze. 
Beje, šis darbas mums žinomas geriau už kitus, nūnai 
užmirštus, tačiau kadaise buvusius populiarius ir dėsčiu- 
sius kur kas fantastiškesnes spekuliacijas nei tos, kurioms 

ryžosi Kantas. Antai Lamberto „Kosmologiniuose laiš- 
kuose“ buvo tvirtinama, kad protingiausios būtybės gy- 
venančios kometose. 

Šiandien „Visuotinėje gamtos istorijoje..." daug kas 
(net tai, kas nekelia šypsenos) atrodo pasenę. Šiuolaikinis 
mokslas nepriima nei svarbiausios hipotezės apie Saulės 
sistemos susiformavimą iš šaltų išsisklaidžiusių medžiagos 
dalelių, nei daugelio kitų teiginių, kuriuos Kantas mėgi- 
no pagrįsti. Tačiau pagrindinė filosofinė idėja — istoriz- 
mas, vystymosi idėja — lieka nepajudinama. „Kanto te- 
orija apie visų dabartinių dangaus kūnų atsiradimą iš 
besisukančių ūkų masių buvo didžiausias astronomijos 
laimėjimas nuo Koperniko laikų, — rašė Engelsas.— Pirmą 
kartą buvo suabejota dėl tos pažiūros, kad gamta netu- 
rinti jokios istorijos laike. Ligi tol buvo pripažįstama, 
kad dangaus kūnai nuo pat pradžios juda tomis pačio- 
mis orbitomis ir jų būviai nekinta; <... >. Šioje pažiūroje, 
kuri visiškai atitiko metafizinį mąstymo būdą, pirmąją 
spragą pramušė Kantas."* 


Kosmogoninės hipotezės kūrėjas, nutiesęs kelią dia- 
lektiniam požiūriui į pasaulį, dviejų knygų ir dviejų ori- 
ginalių, susidomėjimą sukėlusių straipsnių autorius vis 
dar buvo studentas, tiksliau — kandidatas (taip ir dabar 
VDR ir VFR vadinamas žmogus, kuris išklausė mokslų 
kursą, bet deramai neužbaigė savo aukštojo mokslo). Gal- 
vodamas apie ateitį, Kantas regėjo save universiteto 
dėstytoju. Per mokytojavimo metus jis susitaupė nedidelę 
sumą, būtiną pradėti akademinei karjerai. Teliko gauti 
mokslinį laipsnį. 

Turėdamas beveik trisdešimt vienerius metus, 1755 
metų balandžio 17 dieną Kantas įteikia filosofijos fakul- 
tetui magistro disertaciją „Apie ugnį“. Tai dvylikos lapų 
kaligrafiškai parašytas lotyniškas rankraštis. Magistro 
disertacija nebuvo ginama, jos paskirtis — gauti leidimą 


* Engelsas F. Anti-Diuringas.— V., 1958.— P. 50. 

laikyti egzaminą. Disertacija buvo priimta, ir po keturių 
savaičių Kantas laikė egzaminą žodžiu. Pagaliau birželio 
12-ąją — baigiamasis iškilmingas mokslinio laipsnio su- 
teikimo aktas, promocija. Dekanas pasakė kalbą, skirtą 
vienai iš hebraistikos problemų, paskui pretendentas per- 
skaitė pranešimą lotynų kalba; baigdamas jis su padė- 
kos žodžiais kreipėsi į mokslinę draugiją, atvėrusią jam 
duris į mokslą. 

Bet tai dar nereiškė, kad jis priimtas į fakulteto na- 
rius. Kad magistras (arba daktaras — šie vardai buvo 
lygiaverčiai) gautų teisę skaityti paskaitas, jis turėdavo 
praeiti habilitaciją, tai yra apginti dar vieną disertaciją. 
Habilitaciją sudarė disputas. Todėl antrosios Kanto di- 
sertacijos titulinis lapas atrodė taip: „Naujas pirmųjų me- 
tafizinio pažinimo principų nušvietimas; šį rašinį magis- 

‘as Imanuelis Kantas iš Karaliaučiaus aukštojo filosofi- 
>S fakulteto leidimu 1757 metų rugsėjo 27 dieną nuo 
aštuntos iki dvyliktos valandos ryto gins viešame dispu- 
te filosofų auditorijoje, kad būtų priimtas į minėtojo fa- 
kulteto narius. Respondentu bus teologijos kandidatas 
Kristoforas Abraomas Borchartas iš Keiligenbeilio Prū- 
sijoje, o oponentais — teologijos studentas Johanas Got- 
frydas Mėleris iš Karaliaučiaus, teisės kandidatas Fryd- 
richas Henrichas Samuelis Lizijus iš Karaliaučiaus ir tei- 
sės kandidatas Johanas Reinholdas Grubė iš Karaliau- 
čiaus“. Respondentu buvo vadinamas pretendentą palai- 
kantis disputo dalyvis. Gynimo procedūroje jis vaidino 
svarbų vaidmenį; Borcharto vardu disertacija buvo de- 
dikuota Rytų Prūsijos gubernatoriui Levaldui. 

Disputas įvyko nurodytu laiku ir suteikė Kantui pri- 
vatdocento, tai yra neetatinio dėstytojo, kurio darbą ap- 
mokėdavo patys studentai, vardą. Netrukus po habilita- 
cijos Kantas debiutavo kaip lektorius. Auditorijų „Al- 
bertinoje" neužtekdavo, todėl daugelis dėstydavo na- 
muose. Kantas tuo metu gyveno pas profesorių Kipkę, 
kurio namuose buvo paskaitoms pritaikyta patalpa. Čia 
ir įvyko pirmoji naujojo privatdocento paskaita. Klausy- 
tojų susirinko daugiau negu galėjo tilpti į salę; studen- 
tai stovėjo ant laiptų ir prieškambaryje. Kantas sutriko, 
pirmą valandą kalbėjo labai neaiškiai ir tik po pertrau- 

kos susitvardė. Taip prasidėjo jo paskui keturiasdešimt 
vienerius metus trukusi dėstytojo veikla. 

Jau po pusmečio Kantas pretenduoja į ekstraordinari- 
nę (tai yra be algos) profesūrą. Nieko neįprasto čia ne- 
buvo: jo mokytojas Knucenas gavo profesoriaus vietą 
dvidešimt vienerių metų, ir nuo to laiko, kai jis mirė, ji 
jau penkeri metai buvo laisva. 1756 metų balandžio mė- 
nesį Kantas kreipėsi į Frydrichą II prašydamas paskirti 
jam vakuojančią vietą ir parašė privalomą trečią 
lotynišką disertaciją („Fizinė monadologija“). Disertaci- 
ją jis apgynė (vienu iš oponentų buvo šešiolikmetis stu- 
dentas Borovskis, būsimasis jo biografas), tačiau pastan- 
gos nuėjo veltui — vyriausybė panaikino vakansiją. Pra- 
eis dar keturiolika metų, kol Kantas taps profesoriumi. 

Pradėjęs dirbti universitete, pirmąją žiemą jis skaitė 
logiką, metafiziką; gamtos mokslą ir matematiką. Paskui 
prisidėjo fizinė geografija, etika ir mechanika. Magistrui 
Kantui tekdavo vienu metu dėstyti keturis šešis dalykus. 
Minimalus jo krūvis sudarė šešiolika, o maksimalus — 
dvidešimt aštuonias valandas per savaitę (kartu su kele- 
tu praktinių užsiėmimų). Štai vienos iš labiausiai . užimtų 
dienų dienotvarkė. Nuo aštuntos iki devintos — logika, 
nuo devintos iki dešimtos — mechanika, nuo dešimtos 
iki vienuoliktos — teorinė fizika, nuo vienuoliktos iki 
dvyliktos — metafizika ir po pietų nuo antros iki tre- 
čios — fizinė geografija, nuo trečios iki ketvirtos — ma- 
tematika. 

„Aš kasdien sėdžiu prie savo katedros kaip prie prie- 
kalo ir sunkiu kūju kalu vieną į kitą panašias paskaitas" — 
skundžiasi Kantas. Nenuostabu, kad antroje 6-0jo dešim- 
tmečio pusėje jis beveik nieko nerašo: dėstymas suryja 
visą laiką, visas jėgas. Tačiau gyvena pasiturimai. Pri- 
vatdocentas išgali laikyti tarną. Jam parsisamdo atsargos 
kareivis Martynas Lampė. 

Ypač Kantas didžiavosi fizinės geografijos kursu. Ge- 
ografija, kalbėjo jis, — istorijos pamatas, Kantas priklausė 
prie tų, kurie pirmieji pradėjo dėstyti geografiją kaip sa- 
varankišką discipliną. Kitus dalykus jis dėstė pagal jau 
parengtus vadovėlius (nors kuo toliau, tuo labiau juos 
savaip interpretuodavo), geografijai nebuvo nei mokymo 

priemonių, nei apibendrinančių darbų. Neturėjo Kantas 
ir savų kelionėse patirtų įspūdžių. Jų stoką kompen- 
suodavo skaitydamas. 

Gera atmintis, gyva vaizduotė, dėmesys detalėms ir 
sugebėjimas kurti iš jų visuminį vaizdą padėdavo jam 
gyvai ir tiksliai apibūdinti svetimus kraštus. Neišeidamas 
iš savo kabineto, Kantas keliaudavo aplink pasaulį, per- 
plaukdavo jūras, įveikdavo dykumas. Geografijos dėsty- 
tojas niekada nematė kalnagūbrių, bet pasakodavo apie 
juos taip pagauliai, lyg pats būtų kopęs į neįveikiamas 
viršūnes. 

„Aš sėmiausi žinių iš visų šaltinių, suradau daugybę 
visokiausios informacijos, peržiūrėjau nuodugniausius at- 
skirų šalių aprašymus“. Kas kita, kad tie šaltiniai kartais 
būdavo negausūs, žinios nepatikimos, aprašymai neišsa- 
mūs. 

Štai iviskas, ką Kantas savo klausytojams galėjo 
(sprendžiant iš išleisto teksto) pranešti apie Rusiją: „Azi- 
joje esančios šios valstybės žemės skiriasi nuo europi- 
nių, fizinę ribą, Gmelino nuomone, sudaro Jenisejus, nes 
į rytus nuo šios upės pasikeičia visas žemės paviršiaus 
vaizdas, vietovė pasidaro kalnuota, čia auga kitokie au- 
galai, veisiasi kitokie gyvūnai. Didysis eršketas, gyve- 
nantis Volgoje, ryja didelius akmenis kaip balastą, kad 
galėtų išsilaikyti dugne. Sterlė ir eršketas skiriasi tiktai 
tuo, kad pirmoji švelnesnio skonio. Šv. Trejybės ir šv. 
Sergijaus vienuolynuose ir Kijevo rajone esama nesudü- 
lėjusių lavonų, kurie paskelbti kankiniais". 

Apie Sibirą Kantas turėjo analogiško pobūdžio infor- 
maciją. Niekur pasaulyje, tvirtino jis, girtuoklystė taip 
neišplitusi kaip čia (išimtį sudarą musulmonai, kurių re- 
ligija draudžia vartoti alkoholį). Žiemą Sibire tiek daug 
sniego, kad žmonės vaikščioja prisitvirtinę prie kojų il- 
gas lentas; tabaką jie ne tik rūko, bet ir valgo. Gruzi- 
ją Kantas vadina „gražuolių oranžerija“. Megrelijoje, jo 
supratimu, orai visada lietingi. Dirva čia tokia puri, kad 
jos nereikia arti prieš sėją. 

Tačiau visa tai dar niekis. Kantas, tiesa, nepatikliai 
žiūri į Plinijaus liudijimus apie vienaakes ir vienakojes 
tautas. Bet žinios apie Žmones „su nedidele beždžionės 

uodegos atauga“, gyvenančius Formozos, Borneo tank- 
mėse ir Orenburgo stepėse, jam atrodo įtikimos. Kanto 
geografijos paskaitų (išėjusių autoriaus gyvenimo pa- 
baigoje ir jam jau nesikišant) leidėjui reikėjo skyrium 
aptarti tokių teksto vietų, liudijusių tik XVIII amžiaus 
žinių lygį, autentiškumą. 

Be to, jos neturi lemiamos reikšmės. Kantas sukūrė 
įspūdingą, turint galvoje tuos laikus, apibendrintą žemės 
paviršiaus, floros ir faunos, mineralų viešpatijos ir tautų, 
gyvenančių keturiuose kontinentuose — Azijoje, Afrikoje, 
Europoje, Amerikoje,— gyvenimo aprašymą. Kantas at- 
skleidė vėjų — pasatų ir musonų — susidarymo mechaniz- 
mą. Užbėgdami į priekį pasakysime, kad būtent į geo- 
grafinius Kanto darbus pirmiausia buvo atsižvelgta iš- 
renkant jį Peterburgo mokslų akademijos nariu. 

Kaip ir anksčiau, gamtamoksliniai dalykai dominuoja 
dvasiniame Kanto pasaulyje. Tačiau greta jų atsiranda ir 
kažkas nauja — susidomėjimas filosofija. Pirmasis iš es- 
mės filosofinis Kanto darbas buvo jo habilitacinė diser- 
tacija „Naujas pirmųjų metafizinio pažinimo principų 
nušvietimas". Jame Kantas analizuoja Leibnico nustatytą 
pakankamo pagrindo principą. Jis skiria daikto būties pa- 
grindą ir jo pažinimo pagrindą, realų ir loginį pagrindus. 
Realus šviesos judėjimo tam tikru greičiu pagrindas yra 
eterio savybės. Pažinti šį reiškinį įgalino Jupiterio paly- 
dovų stebėjimas. Įsitikinta, kad iš anksto apskaičiuoti šių 
dangaus kūnų užtemimai vėliau prasideda tais atvejais, 
kai Jupiteris labiausiai nutolęs nuo Žemės. Iš to buvo 
padaryta išvada, kad šviesos sklidimas vyksta laike, ir 
buvo apskaičiuotas šviesos greitis. Šiuose samprotavi- 
muose glūdi būsimojo dualizmo užuomazga: realių daik- 
tų pasaulis ir mūsų žinių pasaulis netapatūs. 

Pakankamo pagrindo principą Kantas sieja su žmogaus 
elgesiu. Taip jam iškyla kita problema, kuri jaudins jį 
visą tolesnį gyvenimą, — laisvės problema. Čia autorius 
taip pat negali likti jai abejingas, ir tai atsiliepia dėstymo 
manierai: į lotynišką disertaciją, sukomponuotą pagal 
griežtus kanonus — apibrėžimas, pagrindimas, interpreta- 
cija,— staiga įsiterpia laisvai parašytas dialogas. Volfo 

šalininkas Titijus ginčijasi su Gajumi, Kruzijaus filosofi- 
jos sekėju. 

Mes prisimename, kaip „kareivių karaliui“ buvo inter- 
pretuojama Volfo filosofija: valios laisvės nėra, vadinasi, 
negalima teisti dezertyro, jis neatsako už savo poelgį. 
Kruzijaus argumentacija prieš Volfa iš esmės buvo tokia 
pat, ir Kantas ją atkuria: jeigu viskas turi determinantą, 
mūsų negalima kaltinti dėl nusižengimų, nes vie- 
nintelė viso ko priežastis — dievas; mes tik nenukrypsta- 
mai vykdome tai, kas iš anksto nulemta. Valios laisvė 
nesuderinama su determinizmu. 

Pats Kantas mano, kad determinanto idėja nepriešta- 
rauja laisvei. Kruzijaus valios laisvė reiškia atsitiktinį 
apsisprendimą neturint jokių tvirtų motyvų. Tai lošimo 
kauliukų iškritimo, žaidimo „pora ar liekas” laisvė, lais- 
vė atstatyti į priekį kairę arba dešinę koją. Kantas laisvę 
supranta kitaip — kaip sąmoningą poelgio determinavimą, 
kaip proto motyvų siejimą su valia. Atsakomybės, ap- 
kaltinimo problema čia iškyla kaip pakaltinamumo, tai 
yra sąmonės aiškumo, klausimas. Dievo sukurtame pa- 
saulyje egzistuoja blogis, bet kaltė tenka vien tik žmo- 
gui. Volfo šalininkas Titijus Kanto dialoge sako: „Lais- 
vai elgtis — vadinasi, elgtis pagal savo potraukį ir, be 
to, sąmoningai". Vėliau Kantas prieis išvadą, kad potrau- 
kiais negalima pasikliauti, jie gali nuvesti nežinia kur; 
visi potraukiai griežtai determinuoti prigimties, elgtis 
pagal juos — vadinasi, likti gyvuliu. 

Apskritai jis kol kas gina Leibnico ir Volfo požiūrį. 
Nors kai kuriomis esminėmis detalėmis jau pradėjo nu- 
krypti nuo jo. Kantas vėl ieško kompromiso, šį sykį tarp 
Leibnico ir Volfo metafizikos ir Niutono fizikos. Jo ne- 
patenkina Leibnico teorija apie iš anksto nustatytą har- 
moniją, apie pirmapradį, sinchronišką, nors ir nepriklau- 
somą, dviejų substancijų — kūno ir sielos — darbą. Jam 
artimesnė Niutono sąveikos idėja. O būties harmonija ir 
tuo, kad iš esmės ja siekiama gėrio, Kantas kol kas neabe- 
joja. 

Tačiau kitiems kyla abejonių. 1753 metais Berlyno 
akademija paskelbė konkursą, kas geriausiai išnagrinės 

Aleksanderio Popo tezę „Viskas yra gėris“. Amžininkai 
šitai palaikė rausimusi po Leibnico ir Volfo pamatais. 
Naudodamiesi karaliaus galomano palankumu, Berlyno 
akademiją okupavo prancūzai, jie diegė skepticizmo dva- 
sią, bet tiesiai pasisakyti prieš akademijos steigėjo Leib- 
nico idėjas niekas nedrįso. Todėl kritikos objektu buvo 
pasirinktas anglų poetas, savo garsiajame „Esė apie žmo- 
ey" eilėmis išdėstęs Leibnico geriausiojo iš pasaulių kon- 
cepciją. Premiją gavo Kruzijaus sekėjas Reinhartas, įro- 
dinėjęs kito, ne mažiau tobulo už egzistuojantį, pasaulio 
galimybę. 

Viskas neapsiribojo oficialia procedūra. Spaudoje pra- 
sidėjo polemika. Paskui į problemos svarstymą įsikišo 
pati gamta. 1755 metų pabaigoje atsitiko tragiškas įvy- 
kis, sukrėtęs Europos protus, jau seniai pripratusius prie 
tylos, ramybės ir gerovės. Lisaboną ištiko pasibaisėtinai 
stiprus žemės drebėjimas. Žemės drebėjimų būdavo ir 
anksčiau, tačiau šį kartą katastrofa sunaikino klestintį 
miestą, Europos valstybės sostinę. 


Liudininkai su siaubu prisimindavo detales. Atrodė, 
kad jūra staiga užvirė; milžiniška banga pajudėjo uosto 
link, triuškindama prieplaukoje stovėjusius laivus, išmes- 
dama juos į sausumą. Karaliaus rūmai sugriuvo ir akimir- 
ksniu atsidūrė po vandeniu. Bažnyčios subyrėjo kaip kor- 
tų nameliai. Iš žemės veržėsi liepsna. Per keletą minučių 
žuvo dešimtys tūkstančių žmonių, šimtai tūkstančių buvo 
suluošinti ir liko be pastogės. 

Po daugelio metų Gėtė „Poezijoje ir tiesoje" atkūrė 
tų dienų dvasinio samysio vaizdą. „Galimas daiktas, dar 
niekada siaubo demonas taip greitai ir galingai nepask- 
leidė šiurpulio po visą žemę. Berniukas, kuriam daugelį 
kartų teko visa tai girdėti, buvo sukrėstas. Dievas, Dan- 
gaus ir Žemės kūrėjas, kurį pirmieji religijos aiškinimai 
jam vaizdavo tokį išmintingą ir daugiaesmį, pasirodė esąs 
visai ne toks mylintis tėvas, vienodai pražudydamas ir 
teisiuosius, ir nusidėjėlius. Veltui jauna siela stengėsi 
atgauti šių įspūdžių sutrikdytą pusiausvyrą, juo labiau 
kad išminčiai ir mokslingi rašytojai negalėjo susitarti 
tarpusavyje, kaip reikia žiūrėti į šį reiškinį". 

Volteras į nuo Herkulanumo ir Pompėjos laikų nere- 
gėtą tragediją atsiliepė poema „Apie Lisabonos žuvimą, 
arba aksiomos „Viskas yra gėris" patikrinimas“. 

O jūs, kurie meluojat: viskas šiam pasauly — gėris, 
Skubėkit apmąstyti tuos baisius griuvėsius, 

Piktos baigties vaizdus ir, kur pelenai atvėsę, 
Daugybę sužalotų kūnų — moterų, vaikų, 
Atgulusių čionai po marmuru puikiu. 

Šimtus aukų vargingų, savo žemės nukryžiuotų, 
Kur po skeveldrom miega amžiams užliūliuoti. 


Nejaugi šios nelaimės reikalingos gerajam dievui? 
Bausmė už nuodėmes? Tačiau kuo Lisabona blogesnė už 
Londoną arba Paryžių? Kuo nusikalto vaikai, sutraiškyti 
ant motinos krūtinės? Volteras negali rasti atsakymo ir 
tik duoda valią savo sarkazmui fatališko optimizmo kon- 
cepcijos atžvilgiu. Galutinai su ja jis susidoroja apysa- 
koje „Kandidas". Tarp daugelio be paliovos persekiojan- 
čių nelaimių apysakos herojams tenka patirti ir Lisabo- 
nos katastrofą, ir nors iš anksto nustatytos harmonijos 
šalininko Pangloso pažiūros nepasikeičia, vis dėlto skai- 
tytojui aišku, kaip čia yra. Vėliau Kantas perskaitys ir 
pamėgs „Kandida". 

Tačiau kol kas jis pats nusiteikęs kaip Voltero Pan- 
glosas. Žemės drebėjimas Lisabonoje prikaustė jo dėmesį, 
bet nepaveikė įsitikinimų. Apie stichinę nelaimę jis pas- 
kelbė du straipsnius ir parašė brošiūrą, kuri buvo par- 
davinėjama lankais vos tik juos išspausdinus — toks di- 
delis buvo susidomėjimas įvykiu. Žmonių tragediją Kan- 
tas traktuoja kaip gamtininkas. Pradėdamas dėstyti žemės 
drebėjimo istoriją, jis pažymi, kad ją supranta ne kaip 
„istoriją nelaimių, kurias žmonėms teko patirti, ne kaip 
nusiaubtų gyvenviečių ir po jų griuvėsiais palaidotų gy- 
ventojų išvardijimą. Reikia įtempti visą vaizduotės galią, 
kad bent kiek įsivaizduotum siaubą, apėmusį žmones, po 
kurių kojomis siūbuoja žemė, ant kurių griūva pastatai, 
liejasi požeminių vandenų srautai, jų baimę ir neviltį mir- 
ties ir viso turto netekimo akivaizdoje. Panašus pasako- 
jimas galėtų būti jaudinantis ir, paveikdamas širdis, pri- 
sidėti prie jų apvalymo. Tačiau šitai palieku labiau igu- 
dusioms rankoms. Aš čia aprašinėju tik gamtos darbą“. 

Pirmiausia Kantas pabrėžia, kad žemės drebėjimai tu- 
ri natūralias priežastis. Jis siūlo savo skaitytojams atlikti 
bandymą: paimkite dvidešimt penkis svarus geležies 
pjuvenų, tiek pat sieros, sumaisykite su vandeniu ir 
tą mišinį užkaskite į žemę pusantros pėdos gylyje, o pa- 
viršių sutrypkite. Po keleto valandų pakils tiršti garai, 
žemė ims siūbuoti, o iš jos gelmių išsiverš liepsna. Taigi 
tik geologiniuose procesuose reikia ieškoti stichinės ne- 
laimės, kurios auka tapo Lisabona, paaiškinimo. Beje, 
ne viena Lisabona, bet ir kiti Portugalijos miestai, dau- 
giau ar mažiau nukentėję nuo požeminių smūgių ir ne- 
paprastai stiprios potvynio bangos. Visa tai buvo ne aki- 
mirksnį trukęs susidorojimas su vienu miestu, bet ilgas 
gamtinis procesas. Požeminiai smūgiai kas kelios dienos 
tęsėsi visą lapkritį ir kitus mėnesius, jų poveikis buvo 
juntamas įvairiose Europos ir Afrikos vietose. Ir ne vi- 
sur jie buvo pražūtingi, kai kuriose vietose — net išga- 
ningi. Antai garsieji Teplicės gydomieji šaltiniai, vienu 
metu jau beišsenką, paskui ėmė trykšti su dviguba jėga. 
Ir Kantas į savo brošiūrą įdeda skyrių „Apie žemės dre- 
bėjimų naudą“. Jo švietėjiškas optimizmas kol kas nesu- 
drumstas. Jis lieka Volfo šalininku, nors stengiasi gana 
blaiviai žiūrėti į daiktus. „Zmogus taip užsiėmęs savimi, 
kad laiko save vieninteliu dievo užsibrėžtų planų tikslu, 
tarsi, nustatydamas pasaulį valdančius dėsnius, dievas 
tik jį vieną būtų turėjęs galvoje. Mes žinome, kad visa 
gamta kaip visuma yra dievo išminties ir jo užsibrėžtų 
planų objektas. Mes sudarome tik jos dalį, o norime būti 
visuma", 

Brošiūra apie žemės drebėjimą baigėsi tokia tirada: 
„Kilnaus polėkio apimtas monarchas, kurio žmonių var- 
gai negali nepaskatinti išvaduoti nuo karo nelaimių tuos, 
kuriems ir be to iš visų pusių gresia bėdos, yra gerosios 
viešpaties rankos maloningas pirštas, atpildas tautoms, 
kurio jos negali deramai neįvertinti“. Kiek neįprasta 
gamtamokslinio traktato pabaiga, ar ne? | 

Ji mums pasidarys suprantama, jeigu prisiminsime, 
kada buvo rašomos šios eilutės. 1756 metų pavasaris. Eu- 
ropos atmosfera alsuoja karo audra. Nereikia būti prana- 
šu, kad pajustum artėjant katastrofą, kuri pralies daug 

daugiau kraujo negu žemės drebėjimas Portugalijoje. Ir 
filosofas kreipiasi į savo karalių, ragindamas būti pro- 
tingą. 

Tačiau Berlynas rengiasi karui. Tarptautinėje politi- 
koje įvyko jėgų persigrupavimas, savotiška „diplomatinė 
revoliucija". Tradicinės varžovės — Prancūzija ir Aust- 
rija — suranda bendrą kalbą, joms kelia nerimą Prūsijos 
iškilimas; tuo tarpu pastaroji sudaro sąjungą su Anglija. 
Rusai, saksonai ir švedai — Prūsijos priešų pusėje. Jėgų 
santykis ne Frydricho II naudai, tačiau, įkvėptas sėkmės 
dviejuose ankstesniuose susirėmimuose su Austrija, jis 
pirmasis pradeda karo veiksmus. 

Frydrichas tada nenumanė, kad karas tęsis septynerius 
metus, galų gale nuniokos šalį ir atves ją prie katastrofos 
slenksčio. 1756 metų rugpjūčio mėnesį jo armija nesun- 
kiai užėmė Saksoniją ir įsiveržė į Austrijos žemes. Per- 
gales keitė pralaimėjimai. Prancūzai buvo šauniai sutriuš- 
kinti prie Rosbacho. Tai pelnė Frydrichui nacionalinio 
didvyrio šlovę (Prancūzijos armija buvo laikoma nenu- 
galima, prieš ją drebėjo visos pareinės vokiečių kunigai- 
kštystės). Rusija įstojo į karą 1757 metų vasarą. Rugpjü- 
čio pabaigoje Levaldo prūsų korpusas buvo sutriuškin- 
tas prie Gros Jėgersdorfo. Tačiau feldmaršalas Apraksi- 
nas delsė žygiuoti toliau, o paskui pasuko atgal į Kuršą 
žiemoti. Galimas daiktas, jis turėjo slaptų nurodymų iš 
Peterburgo, kur susirgo carienė Jelizaveta Petrovna ir 
buvo laukiama vyriausybės kurso pasikeitimo. Jelizave- 
ta pasveiko, Apraksiną pašalino, naujam vadui genero- 
lui anšefui Fermorui buvo duotas įsakymas nedelsiant 
pulti. Juo labiau kad priešo kariuomenė pasitraukė iš 
Rytų Prūsijos ginti Pomeranijos nuo švedų. 

Fermoras, dislokavęsis Klaipėdoje, patraukė su armi- 
ja į Karaliaučių ir, be to, trumpiausiu keliu — per Kur- 
šių neriją ir įlankos ledą. Sausio 22 dieną rusai įžengė į 
Rytų Prūsijos sostinę. „Visose gatvese,— pasakoja žygio 
dalyvis Andrejus Bolotovas,— namų langus ir stogus bu- 
vo aplipę begalinė daugybė žmonių. Jų prisirinko gausy- 
bė, nes visi troško pamatyti mūsų kareivius ir patį vadą. 
O kai visame mieste ėmė gausti varpai, iš bokštų ir var- 
pinių pasigirdo triūbų ir litaurų muzika, kuri nenutilo per 

visas eitynes, visa tai suteikė joms dar daugiau prašmat- 
numo ir didingumo. 

Grafas apsistojo karaliaus pilyje, tuose pačiuose kam- 
bariuose, kuriuose prieš jį buvo įsikūręs feldmaršalas 
Levaldas, ir čia buvo sutiktas visų Karaliaučiaus vyriau- 
sybės narių, dvarininkų, žymiausių dvasininkų, pirklių 
ir kitų geriausių miesto žmonių. Visi jį sveikino ir, atsi- 
duodami imperatorės globai, prašė jį palaikyti gerą drau- 
smę; jis jiems tai ir pažadėjo". 

Į Rusijos imperijos sudėtį buvo įjungtas naujas ad- 
ministracinis vienetas. Sausio 24-ąją Karaliaučius prisiekė 
ištikimybę imperatorei. Pastorius skaitė vokišką tekstą, 
dalyvavusieji jį kartojo, paskui sutvirtindavo priesaiką 
savo parašu. Kartu su universiteto dėstytojais da- 
vė priesaiką ir docentas Kantas. Kaip ir visi, jis pasiža- 
dėjo „būti ištikimas ir paklusnus šviesiausiajai ir galin- 
giausiajai visų rusų imperatorei Jelizavetai Petrovnai 
etc., etc. ir jos didenybės aukštajam sosto įpėdiniui jo 
imperatoriškajai aukštybei didžiajam kunigaikščiui Piot- 
rui Fiodorovičiui, su vidiniu pasitenkinimu paremti jų 
aukštus interesus, ne tik laiku pranešti apie visa, kas 
nukreipta prieš juos, bet ir visais būdais šitai sukliu- 
dyti". 

Prūsijos viengalvį erelį ant miesto vartų ir įstaigose 
pakeitė Rusijos dvigalvis. Turtingųjų namuose atsirado 
Jelizavetos Petrovnos portretai. Bažnyčiose buvo laiko- 
mos padėkos pamaldos. 

XVIII amžiuje karai beveik nepaliesdavo gyventojų; 
religinis fanatizmas, padarydavęs žudynes itin žiaurias 
ankstesnėje epochoje, išsisklaidė, o totalinis naikinimas 
kaip būdas pasiekti pergalę dar nebuvo atsiradęs. Vy- 
kstant karo veiksmams, žinoma, pasitaikydavo žudynių, 
prievartos, gaisrų, plėšikavimų, tačiau į tai buvo žiūrima 
kaip į stichinę nelaimę. Kruvina nesantaika kildavo tarp 
karūnuotųjų, kovėsi jų armijos. Administracija, perdavu- 
si miestą priešams, likdavo savo vietose, užkariautojas 
apsiribodavo kontribucija, ir gyvenimas tekėdavo sena 
vaga. Persimainius karinei sėkmei, kai grįždavo senasis 
šeimininkas, už bendradarbiavimą su priešu paprastai ne- 
būdavo baudžiama. Frydricho nepasitenkinimas savo val- 

diniais, prisiekusiais ištikimybę Jelizavetai, pasireiškė 
tiktai tuo, kad po karo jis daugiau niekada nepasirodė 
Karaliaučiuje. 

Vasario mėnesį iš. Peterburgo atėjo imperatorės įsa- 
kymas, patvirtinęs visas anksčiau turėtas Karaliaučiaus 
miesto „privilegijas, laisves, pranašumus ir teises“; buvo 
garantuojama tikėjimo, kilnojimosi, prekybos laisvė, tur- 
to neliečiamumas ir t. t. Specialus įsakymo skyrius buvo 
skirtas Karaliaučiaus universitetui, kurio biudžetas liko 
nepakeistas kaip ir dėstytojų pajamos, buvo skelbiama 
visiška mokymo kursų klausymo laisvė. „Studentams lei- 
džiama pasilikti akademijoje ir užbaigti joje savo moks- 
lus; taip pat ir visa kita lieka kaip buvę“. 

Rytų Prūsijos gubernatoriumi buvo paskirtas genero- 
las Fermoras. Štai liudijimas apie rusų šeimininkavimą 
Karaliaučiuje iš vokiško šaltinio: „Fermoras užkirsdavo 
kelią visiems nustatytos tvarkos pažeidimams, plėšikau- 
tojus sušaudydavo. Kartu su savo karininkais — daugelis 
jų buvo iš Pabaltijo — jis reguliariai lankėsi universite- 
te, oficialiose ceremonijose aktų salėje ir Kanto, kuris 
tada buvo privatdocentas, paskaitose. Kantas rusų kari- 
ninkams privačiai skaitė matematikos, fortifikacijos, ka- 
rinės statybos ir pirotechnikos paskaitas. Rusijos impe- 
ratorė norėjo pasirodyti kuo geriausiai, todėl valdyti bu- 
vo pavesta humaniškiems ir teisingiems karininkams. Fer- 
moras įvedė naują pagal čionykščius papročius tvarką — 
buvo rengiami šventiniai pietūs su rusų ir prancūzų vir- 
tuvės skanėstais, pokyliai, maskaradai, kuriuose aktyviai 
dalyvavo ir jaunasis Kantas. Karaliaučius prabudo iš pro- 

vincializmo"”. 

Gaila, rašo ne liudininkas, ir remiasi jis tik Fermorų 
giminės šeimyniniais padavimais, ne visada atitinkančiais 
tikrovę. Mat grafas Karaliaučiuje išbuvo neilgai. Kartu 


* Šios eilutės paimtos iš VDR išleistos knygos „Raudonasis grafas“, 
Aleksandro Stenboko-Fermoro autobiografijos. Autorius — tiesioginis ru- 
sų karvedžio palikuonis. Stambiausio Pabaltijyje dvaro, padovanoto Fer- 
moru Jelizavetos, paveldėtojas, pilietinio karo metu atsidūręs fon 
der Holco baltagvardiečių korpuso gretose. Vėlesniais metais, netekęs 
pragyvenimo lėšų, jis pasidarė iš pradžių Sachtininku, paskui kairiuoju 
žurnalistu, o po Antrojo pasaulinio karo — žymiu visuomenės veikėju. 

su armija jis išvyko į Pomeraniją, kur persikėlė karo vei- 
ksmų arena. 1758 metų vasarą įvyko kruvinos kautynės 
ties Corndorfu netoli Kiustrino. Rusai atlaikė Frydricho 
II puolimą, o po metų galutinai jį sutriuškino ties Kuner- 
sdorfu. 1760 metų rudenį rusai užėmė (tiesa, neilgam) 
Berlyną. Karalius blaškėsi priešų žiede, kuris, rodės, tuo- 
jau jį pasmaugs. Tačiau sąjungininkai delsė, rezgė intri- 
gas vieni prieš kitus, ir katastrofa vis neįvyko. 

Tuo metu Karaliaučius gyveno taikų gyvenimą. Už- 
kariautas kraštas, palyginti su centrinėmis Rusijos guber- 
nijomis, turėjo privilegijų. Čia nebuvo imami rekrūtai, o 
armijos išlaikymo išlaidos buvo palyginti nedidelės. Iš 
pradžių buvo skelbiami pavojai; kartą žiemą pasklido 
gandas, kad artinasi Frydricho armija, buvo įsakyta vi- 
sus namus apdėti „pechkrancais“ — degia medžiaga, ke- 
tinant sudeginti miestą, jei tektų trauktis; keletą dienų 
miestiečiai vaikščiojo nusiminę, bet ir šis pavojus pasi- 
rodė esąs netikras. Kai koviniai veiksmai persikėlė prie 
Oderio, o rusų armija patraukė žiemoti prie Vyslos, Ry- 
tų Prūsija liko tokiame giliame užnugaryje, kad visai už- 
miršo karo nelaimes. 

Iš Peterburgo atvyko naujas gubernatorius — baronas 
Nikolajus Korfas, nedidelio proto didikas, be pusiaus- 
vyros, padaręs karjerą tik dėl ryšių rūmuose. Visus tar- 
nybos reikalus jis patikėjo valdiniams, o pats leido laiką 
pramogaudamas. Žmogus jis buvo pasakiškai turtingas ir 
įpratęs plačiai gyventi. Be perstojo buvo rengiami kvies- 
tiniai pietūs, pokyliai, maskaradai. Ir kiekvieną kartą 
būdavo pakviečiama gausybė rusų karininkų, vietinių 
didikų ir net aukštų karo belaisvių. Toks pašėlęs išlaida- 
vimas kėlė siaubą taupiems Karaliaučiaus gyventojams. Iš 
priešų Berlyno buvo pakviesta aktorių grupė. Prašmatnūs 
maskaradai iš pradžių buvo rengiami tik gubernatoriaus 
svečiams jo apartamentuose, o vėliau operoje visiems no- 
rintiems. 

„Iš visų kraštų — pasakoja A. Bolotovas,— buvo par- 
sikviečiami ir suvaziuodavo pas mus geriausi muzikan- 
tai, ir kone kiekvienam pokyliui büdavo atsiveZami nau- 
ji muzikantai ir Sokiai. Trumpai tariant, viskas, kas nau- 
ja ir geriausia, turėjo būti regima ir girdima pas mus, ir 

drąsiai galima pasakyti, kad Prūsijos gyventojai nuo pat 
savo karalystės pradžios dar niekada neregėjo savo sos- 
tineje tokių prašmatnybių ir vargu ar dar kada nors 
pamatys. Net ir patys Prūsijos karaliai vargu ar galėtų 
kada nors taip linksmai, prašmatniai ir puikiai gyventi, 
kaip tada gyveno mūsų Korfas“. Iškilminguose gubernato- 
riaus pokyliuose blizgėjo grafienė Šarlota Keizerling, ro- 
džiusi prielankumą Kantui. Korfas dėl jos kraustėsi iš 
galvos. 

Kartu su gubernatoriumi iš Peterburgo atvyko ir gu- 
bernijos kanceliarijos tarnautojai — du sekretoriai, pro- 
tokolininkas, raštininkai, jų padėjėjai ir perrašinėtojai. 
Ruošėsi ilgai, bet pražiopsojo svarbią smulkmeną — ne- 
atsivežė vertėjo; valdininkai nė žodžio nemokėjo vokiš- 
kai, o vietiniai gyventojai, lyg tyčia, nesuprato rusiškai. 
Prastai oficialiąją imperijos kalbą mokėjo ir gubernato- 
rius Korfas — Pabaltijo vokietis. Vertėjo teko ieškoti tarp 
kariškių. Taip pėstininkų karininkas paporučikis Andre- 
jus Bolotovas (kurio prisiminimai yra ne tik istorinis šal- 
tinis, bet ir puikus tos epochos literatūrinis paminklas) 
buvo priskirtas gubernijos žinybai. Ilgą laiką jis buvo 
vienintelis (iš tų, kas faktiškai tvarkė reikalus), mokėjęs 
abi kalbas. Per jo rankas ėjo visi skundai, prašymai ir 
kitokie popieriai. Jam, o ne kam kitam reikėjo gilintis ir 
į magistro Imanuelio Kanto prašymo esmę. 

Universitete vyko paskaitos. Kantas toliau skaitė sa- 
vo kursus, prie įprastinių prisidėjo paskaitos rusų kari- 
ninkams. Kantas iš tikrųjų skaitė ir fortifikaciją, ir pi- 
rotechniką. Tarp jo klausytojų galėjo būti Grigorijus Or- 
lovas, būsimasis Jekaterinos didikas, sužeistas prie Cor- 
ndorfo ir gydęsis Karaliaučiuje, ir Aleksandras Suvoro- 
vas, tuo metu papulkininkis, atvykęs į Prūsijos sostinę 
aplankyti savo tėvo, kuris pakeitė Korfą gubernatoriaus 
poste; Kanto draugas Šefneris savo atsiminimuose rašo, 
kad kaip tik tais metais pasižino su būsimuoju Rusijos 
generalisimu. 

1758 metų gruodžio mėnesį mirė filosofijos profeso- 
rius Kipkė. Į išsilaisvinusią vietą atsirado penki preten- 
dentai. Tarp jų buvo ir Kantas, kuris iškėlė savo kandi- 
datūrą primygtinai prašomas seno geradario — pastoriaus 

Šulco, dabar teologijos profesoriaus ir universiteto rek- 
toriaus. Iš penkių kandidatų akademijos senatas atrinko 
du — Buką ir Kantą; pareiškimas imperatorės vardu buvo 
išsiųstas 1758 metų gruodžio 14-ąją. Tą pačią dieną Kan- 
tas nuo savęs asmeniškai pasiuntė imperatorei Jelizavetai 
Petrovnai prašymą, kurį pateikiame ištisai: 

„Šviesiausioji, galingiausioji imperatore, 

visų rusų vienintele valdove, maloningiausioji 

imperatore ir didžioji moterie! 

Mirus šviesaus atminimo daktarui ir profesoriui Kip- 
kei, išsilaisvino Karaliaučiaus akademijos logikos ir me- 
tafizžikos ordinarinio profesoriaus vieta, kurią jis užė- 
mė. Šie mokslai visada buvo svarbiausias mano tyrinė- 
jimų objektas. 

Nuo to laiko, kai tapau universiteto docentu, aš kie- 
kvieną pusmetį skaičiau privačias šių mokslų paskaitas. 
Aš viešai apgyniau iš šių mokslų dvi disertacijas, be to, 
keturi straipsniai Karaliaučiaus mokslo darbuose, trys 
programos ir trys kiti filosofiniai traktatai duoda tam tik- 
Ią supratimą apie mano darbą. 

Maloni viltis, kad aš įrodžiau tinkąs akademiškai tar- 
nauti šiems mokslams, bet labiausiai maloningiausias Jū- 
sų Imperatoriškosios Didenybės nusiteikimas apgaubti 
mokslus Jūsų aukštybės globa ir palankiu rūpinimusi ska- 
tina mane nuolankiausiai prašyti Jūsų Imperatoriškąją 
Didenybę teiktis maloningai paskirti mane į vakuojan- 
čią ordinarinio profesoriaus vietą, viliantis, kad akade- 
mijos senatas, apsvarstęs, ar aš turiu tam būtinų sugebė- 
jimų, parems mano nuolankiausią prašymą palankiais 
paliudijimais. Didžiai nusižeminęs nuščiūvu. 

Jūsų Imperatoriškosios Didenybės 
nuolankiausias vergas 
Imanuelis Kantas 


Karaliaučius, 1758 m. gruodžio 14 d.“ 


Prašymo tekstas pirmą kartą buvo paskelbtas 1893 
metais Dorpato (dabar Tartu) universiteto pagal kopiją, 
padarytą nežinia kada ir nežinia kieno. Vertimo į rusų 
kalbą publikuotojas Jurijus Bartenevas (žurnalas „Rusi- 
jos archyvas“, 1896, Nr. 7) kėlė klausimą, kur yra pra- 

šymo originalas ir kas išdėstė jį Jelizavetai Petrovnai. 
Šių eilučių autorius ėmė raustis archyvuose. Deja, paieš- 
kos nieko nedavė. Nei Rusijos užsienio politikos archy- 
ve, kur saugomi pranešimai, kurie buvo gaunami iš Ka- 
raliaučiaus, ir carienės įsakymai, kurie buvo siunčiami į 
Prūsijos karalystę, nei Centriniame senųjų aktų archyve, 
kur surinkta visa išlikusi Karaliaučiaus kanceliarijos me- 
džiaga, nėra Kanto prašymo pėdsakų. (Yra profesoriaus 
I. Boko prašymas atleisti jį nuo kontribucijos; Bokas bu- 
vo universiteto poezijos profesorius, rusų armiją jis su- 
tiko ode Jelizavetos Petrovnos garbei, eilės buvo per- 
siųstos imperatorei, jai patiko, ir buvo liepta sumokėti 
autoriui iš iždo penkis šimtus jefimkų, o Peterburgo mo- 
kslų akademijai — priimti jį į „savo narius“; mokėti kont- 
ribucijos Rusijos akademikui, suprantama, nereikėjo.) Va- 
kuojančios profesoriaus vietos klausimas, matyt, buvo 
sprendžiamas ne Peterburge, bet Karaliaučiuje. 

Jis buvo išspręstas ne Kanto naudai. Apmokamą pro- 
fesoriaus vietą gavo Bukas, kuris buvo vyresnis ir am- 
žiumi, ir dėstytojo stažu. Galimas daiktas, tam tikrą vai- 
dmenį suvaidino ir kita aplinkybė. Minėtasis Andrejus 
Bolotovas, užėmęs atsakingą postą gubernijos kanceliari- 
joje, gyvai domėjosi filosofija. Volfo mokykla jam kėlė 
pasibjaurėjimą, atrodė esanti cinizmo, laisvamanybės ir 
bedievybės židinys (Volterą ir Helvecijų Bolotovas lai- 
kė „išgamomis ir žmonių giminės tvirkintojais“). Vienu 
metu, prisiskaitęs Volfo dvasia parašytų veikalų, jis pats 
suabejojo apreiskimo dogmų teisingumu ir kankinosi, 
graužiamas sąžinės priekaištų. Atsitiktinai už skatiką nu- 
sipirktas Kruzijaus pamokslas jį išgelbėjo. „Jis buvo ne 
tiek teologinis, kiek filosofinis, ir tasai didis vyras jame 
mokėjo taip gerai pavaizduoti, kaip labai svarbu įtikin- 
ti save apreiškimo tiesa ir koks baisus pavojus tyko tų, 
kurie tuo abejoja, kad, skaitant šį periodą, man visas kū- 
nas pagaugais nuėjo, ir jo žodžiai ir įtikinėjimai taip 
paveikė mano protą ir širdį, kad aš tada jaučiau, kaip 
nuo manęs nesulaikomai tarsi didžiulis kalnas nusirito ir 
kaip baigiant jį visas manyje nerimstantis kraujas kuo 
maloniausiai nurimo. Aš neregėtai apsidžiaugiau ir 
pats sau tada sušukau: jeigu jau šis didis ir visais at- 

žvilgiais didžiausios pagarbos vertas vyras taip karštai 
gina apreiškimo tiesą ir taip išmintingai ir įtikinamai 
kalba apie tai, kaip naudinga įtikinti save jo tiesa, tai 
kaip aš galiu toliau tuo abejoti, aš, tūkstantį kartų pras- 
čiau už jį viską išmanantis! Ne, nel— tesiau aš, — nuo šio- 
lei tenebus šito daugiau niekada, ir aš nedelsdamas pa- 
klausysiu visų jo patarimų. Žodžiu, tiek pamokslas, tiek 
pats šio atsitikimo ypatingumas taip mane sukrėtė, kad, 
parpuolęs ant kelių, aš su ašaromis akyse dėkojau Aukš- 
čiausiajai Esybei už man visu tuo kone akivaizdžiai su- 
teiktą malonę ir prašiau Ją toliau apšviesti mane". 

Kantas aiškiai nepritarė Kruzijui. Dėl religijos, tai net 
jam palanki universiteto vadovybė nebuvo tikra jo įsiti- 
kinimų ortodoksiniu tyrumu. „Ar jūs tebesate dievobai- 
mingas?" — paklausė Kantą rektorius Šulcas ir tik gavęs 
teigiamą atsakymą pasiūlė jam siekti profesūros. 

Bolotovo užrašuose, smulkiai nušviečiančiuose tuome- 
tinį Karaliaučiaus gyvenimą, Kanto vardas neminimas. 
Užtat ne kartą kalbama apie jo priešą universitete, Kru- 
zijaus šalininką Veimaną, kurio paskaitų Bolotovas susi- 
žavėjęs klausėsi; tai dar labiau sustiprino jo antipatiją 
Volfo mokyklai. Bolotovas mokėsi atmintinai Kruzijaus 
tekstus ir vertė juos į rusų kalbą. Sugraudintas Veimanas 
laikė Bolotovą geriausiu savo mokiniu. Galimas daiktas, 
kad naujai iškeptas Kruzijaus sekėjas geriau buvo linkęs 
filosofijos katedrą perduoti matematikui Bukui, abejin- 
gam opiems pasaulėžiūros klausimams, negu Volfo sekė- 
jui Kantui. 

1759 metų spalio mėnesį vyko Veimano habilitacija. 
Jis pateikė ginti disertaciją ‚Apie ne patį geriausią pa- 
saulį". Pripažinti mūsų pasaulį geriausiu, tvirtino jis,— 
vadinasi, apriboti dieviškosios valios laisvę. Kantas at- 
sisakė būti oponentu, o kitą dieną po gynimo išėjo jo 
brošiūra „Bandymas pateikti kai kurių samprotavimų apie 
optimizmą“ — žiemos semestro paskaitų prospektas. Bro- 
šiūroje buvo polemizuojama su Kruzijum ir jo sekėju 
Reinhartu, laimėjusiu Berlyno akademijos konkurso pre- 
miją. Veimano pavardė nebuvo minima, tačiau jis pri- 
siskyrė brošiūrą sau ir išleido „Atsakyma į bandymą pa- 
teikti kai kurių samprotavimų apie optimizmą". 

Kantas nepratęsė polemikos, jis manė, kad jo paskai- 
tų prospekte mūsų pasaulio tobulumo idėja nepriekaiš- 
tingai pagrįsta. Iš pirmo žvilgsnio joje glūdi prieštaravi- 
mas: kaip prie kiekvieno skaičiaus galima pridėti vienetą, 
taip prie kiekvienos realybių sumos galima prijungti nau- 
ją realybę, naują tobulumą. Kantas nesutinka: realybė — 
ne kiekybinė sąvoka; didžiausio skaičiaus iš tiesų negali 
būti, o didžiausia realybė ne tik galima, bet ir tikrai eg- 
zistuoja, ji glūdi dieve. „Kaip tik dėl to, kad iš visų 
galimų pasaulių, kuriuos dievas žinojo, jis pasirinko tik 
vieną šį pasaulį, reikia manyti, kad jis laikė jį geriausiu, 
o kadangi jo pasirinkimas niekada nebūna klaidingas, 
tai, vadinasi, taip ir yra iš tikrųjų“. 

Po daugelio metų Kantas savo būseną tuo laiku, kai 
jis buvo magistru, pavadins „dogmatiniu snauduliu". Jis 
uždraus naudotis savo ankstyvaisiais darbais, o dėl trak- 
tato apie optimizmą net pareikš pageidavimą, kad visi 
išlikę jo egzemplioriai būtų sunaikinti. Iš tiesų, įsigilinki- 
te į tokią tiradą: „Geriausiosios esybės išrinktas būti ne- 
reikšminga tobuliausio iš visų galimų sumanymų grandi- 
mi, aš, pats savaime nieko nevertas ir egzistuojantis tik 
dėl visumos, juo labiau vertinu savo egzistavimą, kad 
buvau skirtas užimti tam tikrą vietą pačiame geriausiame 
iš kūrimo sumanymų... Visuma yra geriausia, viskas gera 
dėl visumos". Sunku pasakyti, ko čia daugiau — primity- 
vios bažnytinės dogmatikos ar lėkšto švietėjiško dogma- 
tizmo. „AS, pats savaime nieko nevertas...“ Kaip ši nu- 
sižeminimo deklaracija kontrastuoja su būsimuoju Kanto 
devizu „Žmogus yra tikslas pats savaime“. 

Viskas yra gėris. Viskas į gera. Bet štai pačiame jė- 
gų Zydejime miršta jaunuolis. Ar velionio motina negali 
pradėti burnoti prieš aukščiausiojo beširdiškumą? Kantas 
rašo laišką motinai, kurį paskui paskelbia brošiūra „Ma- 
gistro Imanuelio Kanto, Karaliaučiaus akademijos pasau- 
linės išminties dėstytojo, mintys dėl per ankstyvos kil- 
mingo pono Johano Frydricho fon Funko mirties...“ 

Apvaizdos keliai, tikina Kantas, visur ir visada išmin- 
tingi ir verti pagarbos. Tų, į kuriuos mes dėjome viltis, 
ankstyva mirtis kelia mums siaubą, o kaip dažnai šitai 
būna didžiausia dangaus malonė! Ar daugelio žmonių 

nelaimė nebuvo tai, kad mirtis jų ateidavo pernelyg vėlai? 
Vadinasi, pasak Kanto, pono fon Funko artimiesiems rei- 
kia ne sielvartauti, bet džiaugtis del jo mirties. ,,Pagundų, 
kurios jau artinosi, kad palaužtų dar ne visai sutvirtėjusią 
dorybę, sielvartų ir likimo smūgių, kurie grėsė ateityje — 
viso to išvengė šis laimingasis, palaimingą valandą anks- 
tyvos mirties išplėštas iš mūsų tarpo“. 

Tokie volfiškojo švietimo vaisiai. Netrukus jie Kantui 
pasirodys kartüs. Prasidės pabudimas iš „dogmatinio snau- 
dulio“. 


Antras skyrius 


MOKSLAS, TIKRAI REIKALINGAS ŽMOGUI 


Kokią filosofiją tu pasirenki, pri- 
klauso nuo to, koks tu žmogus. 


Fichtė 


1762 metais Septynerių metų karas artėjo į pabaigą. 
Tuo momentu, kai Prūsija buvo prie kracho slenksčio, 
kai Frydrichui atrodė, kad viskas prarasta, ir jis ketino 
atsisakyti sosto ir nešiojosi nuodus, iš Peterburgo atėjo 
išganingas pranešimas apie Jelizavetos Petrovnos mirtį. 
Rusijos imperatoriumi tapo jos sūnėnas Petras III — pu- 
siau vokietis, vedęs Vokietijos princesę, Prūsijos kara- 
liaus šalininkas ir gerbėjas. Padariniai netruko pasireikšti. 
Rusija išstojo iš karo; sudarė sąjungą su Prūsija ir nu- 
kreipė ginklus prieš savo sąjungininkus. Frydrichas II, 
kuris buvo pasirengęs daryti bet kokias teritorines nuo- 
laidas, net atsisveikinti su Rytų Prūsija, nelauktai atga- 
vo visas prarastas žemes. Rusų gvardijoje buvo įvesti 
prūsų mundurai ir prūsų muštras. Rusijos armiją pradėta 
rengti karui dėl Prūsijos interesų. 

Tuo metu Karaliaučiuje jau nebebuvo nei lengvabū- 
džio gubernatoriaus Korfo, nei jį pakeitusio griežto ad- 
ministratoriaus Suvorovo. Išvyko į tėvynę ir poručikas 
Andrejus Bolotovas, atsisveikindamas padovanojęs savo 

mokytojui filosofijos magistrui Veimanui avikailio skran- 
da. Liepos 8-ąją paskutinis Rusijos paskirtas Rytų Prü- 
sijos gubernatorius Vojeikovas išleido proklamaciją, ku- 
ria gyventojai buvo atleidžiami nuo priesaikos carui. 
Nuo miesto vartų ir administracinių pastatų buvo nuimti 
Rusijos ir vėl prikalti Prūsijos herbai. 

Prasidėjo naujos pamaldos ir iškilmės. Ir staiga at- 
ėjo žinia apie rūmų perversmą Peterburge: soste impe- 
ratorė Jekaterina II, Vojeikovas vėl prisiėmė guberna- 
toriaus įgaliojimus, Karaliaučiuje vėl pasirodė ir Rusijos 
herbai, ir rusų sargybiniai. 

Jekaterina II (mergautinis vardas Sofija Augusta, 
Cerbstdornburgo princesė) buvo Prūsijos generolo duktė. 
Jos simpatijos vokiečiams grūmėsi su. troškimu įsitvir- 
tinti Rusijos soste. Todėl buvo priimtas kompromisinis 
sprendimas: sąjungą su Frydrichu nutraukti, tačiau tai, 
kas užkariauta, grąžinti. Rugpjūčio mėnesį Rytų Prūsija 
buvo galutinai atiduota prūsams, feldmaršalas Levaldas 
grįžo į Karaliaučiaus pilį. (Frydrichas atsidėkojo Jeka- 
terinai išrinkdamas ją į Berlyno mokslų akademiją, ku- 
rioje ji buvo pirmoji moteris ir liko vienintelė iki pat 
kito šimtmečio pabaigos.) 

1762 metai ir mūsų knygos herojui buvo persilaužimo 
metai. Įprasta manyti, kad svarbiausią vaidmenį nau- 
juose Kanto ieškojimuose, kurie vėliau paskatino sukurti 
kritinę filosofiją, suvaidino pažintis su Žano Žako Ruso 
kūryba. Vasaros pabaigoje į Kanto rankas pakliuvo ro- 
manas „Emilis“. Knyga, budelio rankos sudeginta ir ka- 
talikiškoje Prancūzijoje, ir kalvinistinėje Šveicarijoje, 
taip jį pagavo, kad jis keletą dienų nėjo pasivaikščioti 
kaip paprastai ir vis skaitė. Ant kabineto sienos atsirado 
vienintelė puošmena — Ženevos piliečio portretas. 

Ruso Kantui tapo, kaip jis pats prisipažino, „antruo- 
ju Niutonu“. Per Niutono lygčių prizmę Karaliaučiaus fi- 
losofas žiūrėjo į beribį Žvaigždžių pasaulį, o Ruso para- 
doksai padėjo jam pažvelgti į slaptas žmogaus sielos 
kerteles. Pasak Kanto žodžių, Niutonas pirmasis įžvelgė 
tvarką ir taisyklingumą ten, kur iki jo aptikdavo tik pa- 
kriką įvairovę, o Ruso žmonių įvairovėje atskleidė vie- 
ningą žmogaus prigimtį. Ruso knygos pirmiausia padėjo 

Kantui atsikratyti daugelio kabinetinio mokslininko prie- 
tarų, savotiškai demokratizuoti mąstymą. „AS be galo 
trokštu pažinti... Buvo metas, kai aš maniau, kad visa 
tai gali padaryti garbę žmonijai, ir niekinau nieko neži- 
nančią prastuomenę. Ruso mane pataisė. Minėtasis apa- 
kinantis pranašumas nyksta: aš mokausi gerbti žmones“. 
Tai buvo ne šiaip pažiūrų pasikeitimas, tai buvo doro- 
vinis atsinaujinimas, gyvenimo nuostatų revoliucija. 

Ruso išgarsino jo traktatas „Samprotavimas apie 
mokslus ir menus“, gavęs premiją Dižono mokslų aka- 
demijos konkurse. Konkurso tema buvo suformuluota 
taip: „Ar mokslų ir menų atgimimas sukilnino papro- 
čius?“ Buvo kalbama apie Atgimimo epochą, bet Ruso, 
pasinaudojęs termino dviprasmiškumu, iškėlė pažangos 
apskritai ir jos prieštaravimų klausimus. Štai jo išvada: 
„Mokslų ir menų laimėjimai mūsų tikrosios laimės nė 
kiek nepadidino, jie sugadino mūsų papročius“. 

Ruso ryškiau ir anksčiau už kitus išreiškė besifor- 
muojančią epochos galvoseną, pradėjusią kritiškai ver- 
tinti ankstyvojo Švietimo postulatus — tikėjimą intelekti- 
nio mąstymo visagalybe ir monarchų išmintingumu. 

Septynerių metų karas kai ko išmokė. Tačiau Vokie- 
tijoje dar prireiks dešimtmečių, kol „Audros ir veržimo- 
si" sąjūdis atvers naują šalies dvasinio gyvenimo puslapį. 
Kol kas krizinę situaciją fiksuoja tik pavieniai, patys 
jautriausi protai. 

Kanto akyse įvyko nuostabi dvasinė metamorfozė. 
1756 metais jis susipažino su Johanu Georgu Hamanu, ki- 
lusiu iš Karaliaučiaus, čionykščio universiteto auklėtiniu. 
Hamanas tada užsuko į gimtąjį miestą, vykdamas į Lon- 
doną kaip Rygos prekybinės „Berenso" firmos atstovas. 
Hamanas buvo pasinėręs į komerciją, norėjo studijuoti 
ekonomiką. Anglijoje, jo manymu, galima kai ko pa- 
siekti ir vienoje, ir kitoje srityje. Tačiau Londone atsi- 
rado kitų interesų; smalsus, imlus įspūdžiams, lengvai 
pasiduodantis įtakoms Hamanas gyvena palaidai ir grei- 
tai lieka be lėšų. Prie piniginių sunkumų prisideda ir liga. 
Ieškodamas išeities, Hamanas griebiasi Biblijos ir suran- 
da joje prarastą gyvenimo atsparą. Namo jis grįžta pasi- 
keitęs. Berensas pasirengęs atleisti jam už patirtus nuos- 

tolius, jis pasitelkia į pagalbą Kantą, mėgindamas sugrą- 
žinti savo draugą į Švietimo prieglobstį. Nesėkmingai; 
Hamanui rūpi visai kas kita: su prozelito fanatiskumu 
jis pasinėręs į Šventąjį raštą, skaito jį originalo kalba, mo- 
kosi graikų ir arabų kalbų. Beje, neužmiršta ir šiuolaiki- 
nės literatūros — anglų, prancūzų, gimtosios vokiečių. Ir 
netrukus pats pradeda rašyti. | 
Magistras Kantas, „mažasis magistras" (taip jį vadina 
Hamanas) — žmogus kitokių interesų, kitokios mąstyse- 
nos ir kitokio charakterio, tačiau pakankamai plataus, 
kad įžvelgtų Hamaną esant neeilinę asmenybę. Jų pažin- 
tis tvirtėja. Viskas vyksta 1759 metais. Iš Hamano, gyve- 
nančio tame pačiame mieste, ateina daugelio puslapių 
laiškas — atsakymas į draugų raginimus apsigalvoti. Tai 
aiškus plunksnos mėginimas, literatūrinio kūrinio apma- 
tai. Iš tikrųjų netrukus išeina iš spaudos plonytė knygelė 
„Sokratiški memuarai“ su dedikacija „niekam ir dviem". 
„Niekas“ — tai skaitančioji publika, „du“ — Kantas ir 
Berensas. Neminėdamas vardų, Hamanas pateikia ryškias 
charakteristikas. Apie vieną iš jų jis sako, kad tasai no- 
rėtų būti panašus į Niutoną ir tapti filosofijos vardeinu 
(taip buvo vadinamas monetų kokybės kontrolierius). Tik 
kad Vokietijos pinigų apyvartoje kur kas daugiau tvar- 
kos negu metafizikos vadovėliuose. Išminčiai dar neišra- 
do etalono, kuriuo būtų galima nustatyti, ar jų idėjose 
yra tiesos, kaip matuojamas tauriųjų metalų kiekis smul- 
kioje monetoje. Aišku, kad čia kalbama apie Kantą. 
Hamanas rašo sunkiu stiliumi, perkrautu užuominų ir 
nutylėjimų. Jis kalba ne tiek apie Atėnų išminčių, kiek 
apie patį save, savo dvasinius ieškojimus. Laiške Kantui 
jis vadino jį Sokratu, Berensą — Alkibiadu, o save — 
Sokrato genijumi, jo intuicija. Dabar, „Sokratiškuose me- 
muaruose“, Kantas ir Berensas lyg ir sofistai, kazuistinio 
mokslingumo atstovai, o jis pats — krikščioniškasis Sok- 
ratas. Panašiai kaip jo didysis pirmtakas, kuris stojo į 
opoziciją apsišvietusiems atėniečiams, Hamanas atsižada 
Švietimo postulatų. „Mes mąstome pernelyg abstrak- 
čiai“, — štai didžiausia bėda. Mūsų logika draudžia prieš- 
taravimą, o kaip tik jame glūdi tiesa. Prieštaravimo uZ- 
draudimas — tai „minties tėvažudystė“. Delfų orakulas 

pavadino išmintingiausiuoju Sokratą, kuris prisipažino, 
kad jis nieko nežino. Katras iš jų melavo — Sokratas ar 
orakulas? Abu buvo teisūs. 

Hamanui svarbiausia pažinti save; čia, jo nuomone, 
protas bejėgis, žinios — kliūtis; pagelbėti gali tik vidi- 
niu jausmu paremtas tikėjimas. Jo plunksna Sokratą pa- 
verčia iracionalistu, krikščionybės pranašu: Atėnų filo- 
sofas norėjo išvesti savo bendrapiliečius iš mokslingos 
sofistikos labirinto į tiesą, kuri glūdi „slėpinyje“, „slap- 
tingojo dievo“ garbinime. Tokį Hamanas regi ir savo 
likimą. Kantui tokia perspektyva — vieną labirintą pakeis- 
ti kitu — negalėjo kelti entuziazmo. Jis pasakė tai Hama- 
nui, dėl to jų santykiai pasidarė įtempti. 

Ir vis dėlto „šiaurės mago“ argumentai vertė susimąs- 
tyti. Kantas negalėjo negalvoti ir apie naują Hamano 
knygą „Filosofo kryžiaus žygiai“ — rinkinį, kuriame 
reikšmingiausias esė kiek neįprastu pavadinimu „Estetika 
riešute“. Neįprastas pirmiausia buvo pats žodis „estetika“. 
Jį neseniai buvo pavartojęs Aleksandras Baumgartenas 
žymėti mokslui apie grožį, kuris jam buvo lygiareikšmis 
juslinio pažinimo teorijai. Baumgartenas, Leibnico ir Vol- 
fo sekėjas, estetiškumą, jutimų sritį laikė žemesne paži- 
nimo pakopa. Hamanas jau pirmajame savo esė pusla- 
pyje kategoriškai teigia priešingai — visą žmogiškojo 
pažinimo turtingumą sudaro jusliniai vaizdai, nėra nieko 
aukštesnio už vaizdą. Vaizdas vientisas, o „tai, kas pa- 
krika,— ydinga". 

„Puiki maksima,— vėliau apie šį aforizmą sakė Gė- 
tė,— tačiau vadovautis ja nelengva. Gyvenimui ir menui 
ją, žinoma, galima taikyti, tačiau su poezija nesusijusiam 
žodžiui ji vargu ar tinka, nes žodis turi išsilaisvinti, atsi- 
skirti, kad ką nors sakytų ir reikštų. Žmogus, norintis teig- 
ti viena arba kita, tą akimirką norom nenorom yra vien- 
pusiškas; negalima ką nors teigti nesuskaidžius ir neat- 
skyrus". Kantas būtų galėjęs pasakyti maždaug tą patį. 
Ir vis dėlto abstraktaus mąstymo, Volfo mokyklai būdin- 
go vienpusės sistematikos kulto kritika negalėjo nepa- 
traukti jo dėmesio. 

Volfo sekėjus Hamanas kaltina scholastika, atotrūkiu 
nuo gyvenimo, nuo gamtos. „Jūsų pragaištingai melagin- 

ga filosofija pašalino iš savo kelio gamtą... Jūs norite 
viešpatauti gamtai, o surišate sau rankas“. Tie, kurie 
įsivaizduoja esą viešpačiai, iš tikrųjų pasirodo esą ver- 
gai. Kai panašus puolimas, nukreiptas jau ne prieš vie- 
ną iš filosofijos mokyklų, bet prieš visą šiuolaikinę ci- 
vilizaciją, pasigirs iš kito Europos krašto, Kantas neliks 
jam abejingas. Hamanas parengė Kantą suprasti Ruso. 

Ruso šalininku Kantas netapo; studijuodamas geogra- 
fiją, jis pernelyg gerai susipažino su atsilikusių tautų 
gyvenimu, kad jį idealizuotų. „Ruso metodas — sintetinis, 
ir jo išeities taškas — natūralus žmogus; mano meto- 
das — analitinis, o išeities taškas — civilizuotas Žmogus... 
Natūraliai mes negalime būti šventi... Ir Arkadijos pie- 
menų gyvenimas, ir mūsų pamėgtas rūmų gyvenimas vie- 
nodai nepadorūs ir nenatūralūs. Juk tikro malonumo ne- 
gali būti ten, kur jis paverčiamas užsiėmimu“. Šios iš- 
traukos iš septintojo dešimtmečio juodraštinių užrašų 
liudija pakankamai kritišką Kanto požiūrį į savo numy- 
lėtinį. 

Be Ruso, vėliau Kantas minėdavo dar Deividą Hiumą 
kaip mąstytoją, padėjusį jam pabusti iš „dogmatinio 
snaudulio“. Entuziastas prancūzas ir skeptikas anglas — 
vėl dvi priešingybės susilieja į viena prieštaringoje Kan- 
to prigimtyje. Ruso „pataisė“ Kantą kaip žmogų ir mo- 
ralistą, Hiumas padarė įtaką jo teoriniams gnoseologi- 
niams ieškojimams, paskatino iš naujo įvertinti metafizi- 
nes dogmas. 

Prieš prasidedant 1762 metų žiemos semestrui, Kantas 
kaip visada išleido brošiūrą — kvietimą į paskaitas. Anks- 
tesnėse buvo gvildenamos gamtamokslinės problemos. Šį 
kartą nagrinėti buvo pasirinktas filosofinis siužetas. Bro- 
šiūra vadinosi „Klaidingas gudravimas keturiomis silo- 
gizmo figūromis“; tai buvo pirmasis dar nedrąsus, tačiau 
daug žadantis mėginimas kritikuoti formaliąją logiką, ku- 
ri buvo Volfo mokyklos atrama. Kantas formaliąją logi- 
ką vadina „milžinu molinėmis kojomis“; jis nesivilia nu- 
versti šį milžiną, nors ir užsimoja prieš jį. 

Logikai Kantas kelia reikalavimą išsiaiškinti, kaip su- 
sidaro sąvokos. Jos atsiranda iš sprendinių. O kur glūdi 
toji slėpininga galia, kuri sprendinius padaro galimus? 

Kanto atsakymas — sprendiniai galimi dėl sugebėjimo 
juslinius vaizdinius paversti minties objektu. Atsakymas 
reikšmingas: jis liudija pirmą, kol kas dar labai miglotą 
Kanto siekimą sukurti naują pažinimo teoriją. Iki tol jis 
kartu su Volfo sekėjais garbino dedukciją, buvo įsitiki- 
nęs, kad galimybės išvesti vienas sąvokas iš kitų yra 
beribės (nors jo paties gamtos tyrimai rėmėsi eksperimen- 
tų duomenimis). Dabar jis susimąsto apie tai, kaip į fi- 
losofiją įvesti patyrimu pagrįstą žinojimą. 

Šiuo rūpesčiu dvelkia ir kitas darbas, parašytas 1762 
metų pabaigoje (paskelbtas po dvejų metų), — „Natüra- 
liosios teologijos ir moralės principų akivaizdumo tyrinė- 
jimas". Jis atsirado Berlyno mokslų akademijai paskelbus 
konkursą. Konkurso užduotis buvo išaiškinti, ar filoso- 
fijos tiesas, tikriau, teologijos ir moralės pagrindinius 
teiginius galima įrodyti taip pat akivaizdžiai, kaip geo- 
metrijos tiesas; jeigu negalima, tai kokia tų pagrindinių 
teiginių prigimtis, kiek jie tikri ir ar tas jų tikrumas 
visiškai įtikinamas. 

Konkurse buvo kviečiami dalyvauti visų šalių moks- 
lininkai (išskyrus Berlyno akademijos narius, kurie su- 
darė žiuri) Premija — penkiasdešimties dukatų vertės 
auksinis atminimo medalis. Švariai ir aiškiai perrašytą 
rankraštį reikėjo atsiųsti nuolatiniam akademijos sekre- 
toriui profesoriui Formė ne vėliau kaip iki 1762 metų 
gruodžio 31 dienos. Autorių buvo prašoma nenurodyti 
savo pavardės, bet pranešti ją užantspauduotame voke, 
ant kurio, kaip ir ant rankraščio, būtų užrašytas koks 
nors posakis. 

Atrodė, kad tema specialiai sugalvota Kantui, pradė- 
jusiam busti iš „dogmatinio snaudulio“ volfiškosios me- 
tafizikos glėbyje. Gretindamas filosofiją su matematika, 
Kantas kalba apie pirmosios objektų kokybinę įvairovę, 
palyginti su antrosios objektais. Palyginkite trilijono ir 
laisvės sąvokas. Trilijono santykis su vienetu aiškus kiek- 
vienam, tačiau laisvę suskaidyti į ją sudarančius vienetus, 
t. y. į paprastas ir žinomas sąvokas, kol kas dar niekam 
nepavyko. Žinoma, daugelis žmonių filosofiją laiko leng- 
vesniu mokslu negu aukštoji matematika, tačiau tie žmo- 
nės filosofija vadina visa tai, kas rašoma knygose tokiu 

pavadinimu. Tuo tarpu tikroji filosofija dar neparašyta. 
Filosofija turi perimti tą metodą, kurį Niutonas įvedė į 
gamtos mokslą ir kuris ten davė tokių vaisingų rezultatų. 
Remiantis patikimais patyrimo duomenimis, reikia su- 
rasti visuotinius dėsnius. 

Tačiau ką daryti su teologija? Kokiu patyrimu galima 
įrodyti dievo buvimą? Patyrimas, kuriuo turi remtis filo- 
sofija, — tai ne tik jutimų duomenys, bet ir „vidinis pa- 
tyrimas“, betarpiškai akivaizdus įsisąmoninimas. Dėl pa- 
starojo dievo pažinimas pasidaro visiškai tikras. 

Konkursiniame darbe reikėjo atsakyti ir į klausimą 
dėl moralės pagrindinių teiginių. Čia, Kanto nuomone, 
dar nepasiektas būtinas akivaizdumo laipsnis, reikalai 
prastesni negu teologijos. Nors iš principo patikimai pa- 
grįsti dorovę visiškai įmanoma. Ir Kantas išdėsto toles- 
nei jo filosofijos raidai svarbų motyvą: negalima painioti 
tiesos ir gėrio, žinojimo ir moralinio jausmo. 

Prabėgomis, keliomis konkursinio darbo eilutėmis bu- 
vo išsakyta dar viena dėmesio verta mintis — apie ne- 
įsisąmonintų vaizdinių vaidmenį. Pasąmonės problema 
mokslui iškilo XVII amžiuje. Lokas atmetė nekontroliuo- 
jamos psichinės veiklos egzistavimo galimybę. Manyti, 
kad siela mąsto ir žmogus šito nepastebi. — vadinasi, iš 
vieno žmogaus padaryti dvi asmenybes. Jeigu žmogus 
miegodamas mąsto šito nežinodamas, tai miegantis ir bu- 
dintis žmogus — skirtingi asmenys. Miegantis Sokratas ir 
budintis Sokratas, žinoma, ne tas pats asmuo, primygtinai 
teigė Lokas. Kanto, kuris vis labiau persiėmė dialektikos 
idėjomis, tokie pareiškimai negalėjo sugluminti. Vėliau 
jis ir sąmoningą žmogaus elgesį suskaidys į dvi sritis, o 
surasti sąmonei tam tikrą opoziciją, kuri būtų kažkas ki- 
ta, tačiau kartu ir ne absoliuti jos priešybė, jam nebuvo 
sunku. Juo labiau kad jau Leibnicas kadaise ryžtingai 
pasisakė prieš Loko nuomonę, esą mūsų sielai būdingi 
tik tokie suvokimai, kuriuos ji įsisąmonina, ir vadino ją 
didžiausiu klaidų šaltiniu. Tai, kas nesąmoninga, Leibni- 
cas vadino „mažaisiais suvokiniais“; nors jie ir maži, jų 
vaidmuo didelis, būtent jie formuoja įpročius ir skonį. 
Kanto terminas — „tamsūs vaizdiniai“. Tie, kas neigia jų 
reikšmę, „praeina pro didžią gamtos paslaptį, o juk vi- 

siškai įtikima, kad kaip tik giliausiai miegodama siela 
labiausiai sugeba protingai mąstyti“. Šitai reikia įsiminti: 
čia vieno iš svarbiausių „Grynojo proto kritikos“ skyrių 
raktas. 

Kantas paskubomis užbaigė savo darbą, baimindama- 
sis, kad nesuspės laiku. Todėl kai kas liko tinkamai nepa- 
grįsta, viena ne visada išplaukė iš kita. Jis suvokė savo 
rašinio silpnybes ir aptarė jas specialiame prieraše, ža- 
dėdamas pataisyti tekste kas reikia, jei traktatas apskri- 
tai bus palankiai įvertintas. 

Konkurso rezultatų teko laukti pusę metų. Iš Berlyno 
gautame laikraštyje jis perskaitė pranešimą, kad 1763 
metų gegužės 31 dieną įvykusiame mokslų akademijos 
posėdyje buvo nutarta, kuriam darbui paskirti konkurso 
premiją. Kaip skelbė oficialus pranešimas, atplėšus už- 
antspauduotą voką paaiškėjo, kad „premijuotojo darbo 
autorius yra vietinis žydas Mozė, Mendelio sūnus“. Kar- 
tu akademija pripažino, kad vokiečio darbas su devizu 

Verum animo satis haec vestigia caetera tute 

Sunt, per guae possis cognoscere caetera tute 

[Bet jau ir šių nežymių pastabų įžvalgiam tavo protui 

turi pakakt, kad tikrai, kas liko, suprasti ga'ėtum]* 
beveik prilygsta pergalę laimėjusio mokslingojo žydo ra- 
šiniui“. 

Būtent šiuo lotynišku dvieiliu iš Lukrecijaus poemos 
„Apie daiktų prigimtį“ Kantas užšifravo savo traktatą. 
Premijos jis negavo, tačiau ką reiškia darbo apibūdinimas 
kaip „beveik prilygstančio“ nugalėtojo rasiniui? Kantas 
nedelsdamas kreipėsi į profesorių Formė, prašydamas pa- 
aiškinti. Ar tai reiškia, kad darbas bus išspausdintas kar- 
tu su gavusiuoju premiją? Jeigu taip, tai ar galima teks- 
te padaryti kai kurių papildymų ir pataisų? Iš Berlyno 
atėjo teigiamas atsakymas: abu darbai bus išleisti kartu, 
autoriai gali pataisyti kas reikalinga. Tačiau Kantas ne- 
prisirengė paredaguoti teksto, ir šis išvydo dienos šviesą 
pirmapradžiu pavidalu. 

Iš Berlyno Kantas gavo dar vieną malonią žinią: ten 
pasirodė palanki recenzija apie jo Karaliaučiaus studen- 


* Lukrecijus. Apie daiktų prigimtį, I, 402-403. (Vertė M. Račkaus- 
kas. 

tams skirtą paskaitų prospektą „Klaidingas gudravimas 
keturiomis silogizmo figūromis“. Anoniminis recenzentas 
(tai buvo vis tas pats Mendelsonas) vadino autorių „gdrą- 
siu žmogumi, kuris grasina Vokietijos akademijoms bai- 
sia revoliucija". 

Būsimą filosofijos revoliuciją pranašauja ir tos idėjos, 
kurias Kantas išdėsto traktate „Bandymas įvesti į filo- 
sofiją neigiamų dydžių sąvoką“. Kantas skundžiasi, kad 
nagrinėjamos problemos jam dar nepakankamai aiškios, 
bet jis skelbiąs savo darbą, tvirtai tikėdamas jų reikš- 
mingumu ir suprasdamas, kad net neužbaigti bandymai 
filosofijos srityje gali būti naudingi, nes dažniau klausi- 
mo sprendimą suranda ne tas, kuris jį kelia, o kas nors 
kitas. 

Kanto dėmesį patraukia priešybių vienybės problema. 
Samprotavimų išeities taškas — dar habilitacinėje diser- 
tacijoje nustatytas loginio ir realaus pagrindų skirtingu- 
mas. Tai, kas logiškai teisinga, gali būti neteisinga rea- 
lios tikrovės atžvilgiu. Loginę priešybę sudaro tai, kad 
apie tą patį dalyką kartu kas nors teigiama arba neigia- 
ma. Logika draudžia abu teiginius laikyti teisingais. Apie 
kūną negalima kartu tvirtinti, kad jis juda ir yra rimties 
būvyje: viena pašalina kita, rezultatas yra niekas. 

Kas kita — reali priešybė, kurią sudaro jėgų krypčių 
priešingumas. Čia taip pat viena pašalina kita, tačiau 
padarinys bus ne niekas, bet kažkas. Dvi lygios jėgos 
gali veikti kūną priešingomis kryptimis, padarinys bus 
kūno rimtis, kuri taip pat yra kažkas, kas realiai egzis- 
tuoja. 

Mus supantis pasaulis kupinas panašių realių priešy- 
bių. Matematika neigiamų dydžių teorijoje jau seniai 
operuoja realios priešybės sąvoka. Filosofija turi perimti 
iš matematikos kai kuriuos principus, kurių teisingumą 
įrodė pati gamta. Pavyzdžiui, tai liečia realios priešybės, 
kurią galima aptikti ne tik gamtoje, bet ir žmogaus elge- 
syje, sąvoką. Malonumas ir nemalonumas vienas su kitu 
susiję kaip teigiamas ir neigiamas dydžiai. Savo mintį 
Kantas pailiustruoja pavyzdžiu. Motinai spartietei atneša 
žinią apie didvyriškus jos sūnaus žygdarbius, jos sielą 
pripildo malonumo jausmas. Bet štai ji sužino, kad sūnus 

žuvo mūšio lauke, jos malonumas sumažėja. Kantas siū- 
lo malonumą, patirtą gavus pirmąją žinią, pažymėti sim- 
boliu 4a; jeigu tarsime, kad nemalonumas, sukeltas ant- 
rosios žinios, yra paprastas neigimas, lygus nuliui, tai 
sudėję vieną ir kitą, gauname 4a40=4a, tai yra žinia 
apie mirtį nesumažino malonumo; tačiau tai neteisinga. 
O jeigu nemalonumą išreikšime kokiu nors neigiamu dy- 
džiu, pavyzdžiui, -a, tada gausime teisingą rezultatą: 
4da—a=3a. 

Tai, kad Kantas jausmus reiškia skaičiais, gautasis re- 
zultatas yra ne jo naudai. Vis dėlto filosofo griežtai ne- 
teisime, mes žinome: jis jau mokosi „gerbti žmones“. 
Mokytis reikia laiko, senų prietarų nelengva atsikratyti. 


+ * + 


1762 metų žiemos semestrą Kanto paskaitose pasirodė 
naujas studentas, į kurį jis iškart atkreipė dėmesį. Jau- 
nuolis priklausė teologijos fakultetui, pasižymėjo neeili- 
niais gabumais ir stropumu, rašė neblogus eilėraščius, 
mėgdžiodamas Kanto mėgstamus poetus — Halerį ir Popą. 
Vieną iš savo mokytojo paskaitų jaunuolis perpasakojo 
eilėmis ir per kitą susitikimą įteikė jas magistrui, ku- 
riam jos taip patiko, kad jis perskaitė jas garsiai iš ka- 
tedros. Jaunuolio odė, parašyta Rusijos caro Petro III 
įžengimo į sostą garbei, jau išvydo dienos šviesą. Stu- 
dentas buvo neturtingas, ir Kantas mokė jį veltui. 

Johanas Gotfrydas Herderis, Morungeno varpininko ir 
parapinės mokyklos mokytojo sūnus, nė nesvajojo apie 
aukštąjį mokslą. Padėjo atsitiktinumas. Miestelyje susto- 
jo žiemoti rusų pulkas. Karo chirurgas Švarcas-Erla pasi- 
rūpino apsiskaičiusio jaunuolio, padėdavusio jam versti į 
lotynų kalbą, likimu. Jis pasiėmė Johaną Gotfrydą į Ka- 
raliaučių, nusprendęs padaryti jį gydytoju. Jautrus jau- 
nuolis apalpo jau per pirmąjį skrodimą; Herderiui teko 
įstoti į teologijos fakultetą. 

Herderis išklausė visus tuometinius Kanto kursus — 
metafiziką, moralę, logiką, matematiką, fizinę geografiją. 
Stropiai juos užsirašinėdavo, namuose tvarkydavo savo 

konspektus. Išliko visi jo užrašai — kruopštūs, aiškūs, 
nuodugniai išdėstantys Kantą jaudinusių problemų esmę. 
Štai iektorius pateikia tezę — siela yra paprasta substan- 
cija. Tebūnie; tačiau ar tai reiškia, kad ji užima vietą 
erdvėje? Jeigu užima, tai siela materiali, ir tada turi 
atsirasti galimybė ją išmatuoti. Ar galite įsivaizduoti ku- 
binį colį dvasių? Ir pasakykite, kurioje žmogaus kūno 
vietoje yra jo siela? Ar tai reiškia, kad dvasios bekūnės? 
Galbūt jos turi ypatingus organinius kūnus? Antraip kaip 
jos galėtų būti ir veikti visatoje? Juk egzistuoja magne- 
tizmo jėga — materiali, tačiau nematoma. Kol kas perša- 
si tik viena išvada: siela turi vidinę prigimtį, kuri mums 
žinoma iš to, kad turime sąmonę, o apie išorinę jos pri- 
gimtį mes nieko nežinome. 

Kita problema. Ar siela išsaugo savo būtį po kūno 
mirties? Labai galimas daiktas. (Atkreipkite dėmesį — ka- 
rališkojo universiteto docentas leidžia sau išsilenkti besą- 
lygiškai teigiamo atsakymo į vieną iš pagrindinių krikš- 
čionių tikėjimo klausimų. Ne veltui poručikui Bolotovui 
kėlė baimę Volfo mokykla, kurioje jis įžvelgė abejojimo 
pradą.) Kas liudija nemirtingumą? 

Jeigu aš turiu laukti savo visiško išnykimo, vadinasi, 
mano būtis — tik žaisliukas kūrėjo rankose. Mano min- 
tis protestuoja prieš tai, tokiu atveju aš apskritai nenoriu 
gyventi. Aš sakau: pasaulis — ne nuolaužų sankaupa, tai 
tam tikra vienovė, visuma; o jeigu taip, tai turi būti vie- 
ninga grandinė, jungianti praeitį su ateitimi. Klausimas 
tas, ar žmogus yra tokios grandinės realizacija? Žmogus 
ateina į gyvenimą atsitiktinai susiklosčius aplinkybėms. 
Atsitiktinis yra pradėjimo faktas, atsitiktinis embriono ir 
naujagimio išlikimas. Kai kurie gyvena taip trumpai, kad 
nesuspėja realizuoti ieškomo ryšio tarp praeities ir at- 
eities. O kas, jeigu tu gyveni ilgai? Kiekvienas gyvenimas 
trumpas, palyginti su beribiu mokslu. Mokslininkas se- 
natvėje gali suvaikėti. Niutonas nepatyrė malonumų, ne- 
turėjo nei poilsio, nei ramybės, gyveno tik mokslu, o 
baigė senatvine silpnaprotyste, tapęs pajuokos objektu. 
Ar ne geriau nerūpestingai gyventi tarp draugų? Eik, 
ieškok malonumų! Mirtis vis tiek tyko tavęs. (Kantas tar- 
si balsu samprotauja, jis aiškiai atsidūręs kryžkelėje. Jau- 

nuolio, išdidžiai įtikinėjusio, kad jis „pasirinko kelią“, 
pasitikėjimo savimi neliko nė ženklo.) 

Kantas kalba apie dievą. Nei savu, nei svetimu paty- 
rimu mes negalime įsitikinti jį esant. Mums belieka pasi- 
kliauti protu: tiktai per samprotavimų sistemą prieinama 
prie išvados, kad pasaulyje yra tam tikra aukščiausia, 
absoliuti ir būtina esybė. (Savo samprotavimus apie tai 
Kantas išdėstė traktate „Vienintelis galimas dievo buvi- 
mo įrodymo pagrindas“. Darbas išėjo 1762 metų pabaigo- 
je, pelnė autoriui pirmąją literatūrinę šlovę, tačiau sukėlė 
teologų įtarumą. Magistras Veimanas nedelsdamas išleido 
jo paneigimą; katalikiškoje Vienoje traktatas pateko į 
draudžiamųjų knygų sąrašą.) 

Tačiau kyla klausimas: ar toks požiūris į religiją ne- 
griauna dorovės pagrindų? Kartu su Beliu ir Hačesonu 
Kantas tvirtina: moralė ir religija — skirtingi dalykai. 
Moralė yra veikiau visuotinis žmonių, o ne dievo teis- 
mas. Žinoma, baisus dievas be moralės, tačiau šitai pasi- 
taiko (hotentotams krikščionių dievas atrodo kaip olandų 
kapitonas). Ir moralė gali išsiversti be religijos. Yra do- 
rovingų tautų, nepažinusių dievo. Visuomenė turi būti 
pakanti ateistams, jeigu jie elgiasi dorovingai. Spinoza 
buvo doras žmogus. Auklėjant pirmiausia reikia pažadin- 
ti moralinį jausmą, o paskui įskiepyti dievybės suprati- 
mą, kitaip religija virs prietaru, ir išaugs gudreiva, veid- 
mainis. Iš pradžių reikia išugdyti vidines priedermes, o 
po to išorines. Moralinio jausmo kultūra turi būti pir- 
mesnė už paklusimo kultūrą. Elkis pagal savo moralinę 
prigimtį — toks turi būti pagrindinis elgesio dėsnis. 

Tačiau keblu apibrėžti žmogaus moralinę prigimtį. 
Jeigu Spartos moterį išstumdavo neapsirengusią į gatvę, 
jai tai būdavo baisiau už mirtį. O Jamaikoje indėnės 
vaikščioja nuogos. Vesti seserį — nusikaltimas, o senovės 
Egipte tokios vedybos turėjo sakralinę prasmę. Eskimai, 
nužudantys savo nusenusius tėvus, faktiškai padaro jiems 
paslaugą, išgelbėdami nuo ilgo merdėjimo ar kankinamos 
mirties medžioklėje. Ruso turėjo pagrindą. susimąstyti 
apie tai, kas žmoguje natūralu, o kas dirbtina, vienu at- 
žvilgiu jis buvo neabejotinai teisus: vienpusis mokslo 
vystymasis yra žalingas. 

Herderis paliko ne tik išraiškingą Kanto dvasinių ieš- 
kojimų paveikslą, bet ir ryškų literatūrinį savo mokytojo 
portretą. Šį portretą jis nupiešė senatvėje, kai jau nesu- 
tarė su Kantu, todėl jo negalima įtarti norėjus įsiteikti. 
„Su dėkingumu ir džiaugsmu,— rašė jis — aš prisimenu 
savo pažintį jaunystėje su filosofu, kuris man buvo tikras 
humaniškumo mokytojas. Savo žydėjimo metais jis pa- 
sižymėjo linksmu jaunuolio Zvalumu, kurį neabejotinai 
išsaugos ir gilioje senatvėje. Jo atvira, tarsi mąstymui 
sukurta kakta spinduliavo šviesa, iš jo lūpų liejosi malo- 
ni kalba, pasižymėjusi minčių turtingumu. Pokštas, sąmo- 
jis ir humoras buvo priemonės, kuriomis jis visada 
sumaniai naudodavosi, išlikdamas rimtas visuotinės links- 
mybės momentu. Jo paskaitos panėšėjo į malonų pokalbį; 
jis kalbėdavo apie kokį nors autorių, tačiau mąstydavo 
už jį pats, toliau plėtodamas jo mintis, ir per trejus: me- 
tus, kuriuos aš kasdien jo klausydavausi, nė karto nepa- 
stebėjau jame nė lašo pasipūtimo. Jis turėjo priešą, ku- 
ris siekė jį paneigti, tačiau niekada nekreipdavo į jį 
dėmesio... Aš girdėjau, kaip jis vertino Leibnicą, Niuto- 
na, Volfa, Kruzijy, Baumgarteną, Helvecijų, Hiuma, Ru- 
so; kai kurie iš jų tuo metu buvo nauji rašytojai, ir rei- 
kia pažymėti, kad vienintelis jo tikslas minint šiuos 
vardus buvo sužadinti tiesos polėkį, kilnų entuziazmą 
kurti žmonijos gerovę, siekimą mėgdžioti tai, kas didu ir 
gera. Jis nežinojo, kas yra intriga; sektantiškumo ir šališ- 
kumo dvasia jam buvo visiškai svetima, jis nesiekė ver- 
buoti sekėjų, specialiai nesistengė, kad jo vardą kartotų 
jaunuomenė. Jo filosofija žadino savarankišką mintį, ir 
aš negaliu įsivaizduoti veiksmingesnės priemonės tam už 
jo paskaitas; jo mintys tarsi gimdavo jūsų akyse, ir rei- 
kėdavo jas plėtoti toliau; jis nepripažino jokių pamoky- 
mų, diktavimo, dogmų. Gamtos mokslai ir gamtos gyve- 
nimas, tautų ir žmogaus istorija, matematika ir patyrimu 
pagrįstas žinojimas buvo tie šaltiniai, iš kurių jis sėmė 
savo visa gaivinančią išmintį. Iš jų jis liepdavo semtis 
savo klausytojams; jo siela gyveno visuomene...“ 

Visi pažinojusieji Kantą sako, kad jis buvo linkęs 
bendrauti, atjaučiantis žmogus. Jis daug dirbo, mėgo sa- 
vo darbą, tačiau žinojo ne tik dirbti. Jis mokėjo ilsėtis ir 

pramogauti, giliamintį mokslingumą suderindamas su 
aristokratišku blizgesiu. 

„Palaimintas, kas nuo jaunystės buvo jaunas...“ Ma- 
gistras Kantas po paskaitų mielai leisdavo laiką prie ka- 
vos puodelio ar vyno taurės, žaidė biliardą, vakarais — 
kortomis. Kartais jis parsirasdavo po vidurnakčio, o 
sykį, jo paties prisipažinimu, grįžo taip įkaušęs, kad ne- 
įstengė pats susirasti kelio į Magistrų skersgatvį, kur 
septintajame dešimtmetyje jis gyveno. Tačiau keltis vi- 
sada reikėdavo anksti: rytą laukdavo paskaitos. Be to, 
ir silpna sveikata vertė pagalvoti apie griežtesnį režimą. 

Prie fizinio silpnumo, kamavusio jį nuo ankstyvos 
vaikystės, ilgainiui prisidėjo ir tam tikras psichinis nega- 
lavimas, kurį Kantas vadino hipochondrija. Šios ligos 
simptomus filosofas aprašė viename iš savo darbų: hi- 
pochondriką supa savotiška „melancholijos migla, ir dėl 
to jam vaidenasi, kad jį puola visos ligos, apie kurias jis 
ką nors yra girdėjęs. Todėl jis visų mieliausiai kalba 
apie savo negalę, godžiai puola prie medicinos knygų ir 
visur randa savo ligos simptomų“. Hipochondriką palan- 
kiai veikia draugija, čia jis būna geros nuotaikos ir turi 
apetitą. Galbūt kaip tik dėl to Kantas niekada nepietauda- 
vo vienas ir apskritai mėgo būti tarp žmonių. 

Jį mielai kviesdavosi į svečius, ir jis niekada neveng- 
davo kvietimų. Protingas ir guvus pašnekovas, Kantas bu- 
vo draugijos siela. Bet kokioje draugijoje jis elgdavosi 
kaip su lygiais, laisvai, nesivaržydamas, išradingai. Sykį 
vakarieniaujant jaunutis leitenantas vyresniojo karininko 
akyse paliejo ant stalo raudono vyno ir įmanęs būtų 
skradžiai žemę prasmegti iš sumišimo. Magistras Kantas, 
tuo metu kalbėjęsis su tuo vyresniuoju karininku apie 
kažkokias kautynes, daug negalvojęs šliūkštelėjo iš tau- 
relės truputį vyno ant staltiesės ir raudonomis srovelėmis 
ėmė vaizduoti kariuomenės judėjimą. Kaip visai neseniai 
rusų, taip dabar prūsų karininkams Kantas skaitė priva- 
čias paskaitas, jo atvežti siųsdavo generolo ekipažą, ir 
du generolai buvo geri jo pažįstami. 

Dėl draugystės, tai šiuo atžvilgiu Kantas mėgo kar- 
toti: „Brangūs draugai, draugų nėra“. Iš Diogeno Laertie- 
čio perimtas priežodis skambėjo kaip pokštas, tačiau 

kiekviename pokšte, kaip žinoma, yra tiesos. Tiesa buvo 
tai, kad Kantas vertino draugystę (laikė ją aukštesne už 
meilę, manydamas, kad ji apima meilę, bet reikalauja 
dar ir pagarbos), buvo vidujai pasirengęs tikrai draugys- 
tei, jos ieškojo, vienu metu manė suradęs, tačiau iš tik- 
rųjų greta jo niekada nebuvo žmogaus, kuris visiškai 
būtų gyvenęs jo dvasiniais interesais. 

Samprotaudamas apie tai, kaip suartėja žmonės, Kan- 
tas pažymėdavo, kad choleriko temperamentas kliudo 
draugystei; sangvinikui — visi draugai (iš tikrųjų paaiš- 
kėja, kad, tiesą sakant, jis niekam nėra draugas); melan- 
cholikas turi nedaug draugų, bet tai geri draugai. Savo 
temperamentą Kantas laikė melancholiniu. 

Todėl reikia įdėmiai įsigilinti į Kanto pateiktą melan- 
choliko charakteristiką. Iš dalies tai vidinis autoportretas. 
Nereikia manyti, pažymi Kantas, kad melancholikas ne- 
patiria gyvenimo džiaugsmų ir amžinai kamuojamas niū- 
raus ilgesio. Ne, paprasčiausiai jis lengviau už kitus pa- 
siduoda tokiai būsenai, veikiamas išorinių ar vidinių 
poveikių. Tokiam žmogui labiausiai būdingas dėkingumo 
jausmas. Jo iš pramogų patiriamas pasitenkinimas įgyja 
rimtą pobūdį, dėl to nesusilpnėdamas. Jis geranoris, pa- 
stovus, jautriai reaguoja į neteisybę. Savo jausmus pa- 
jungia principams. Todėl kitų nuomonės jo nejaudina, jis 
remiasi tik savo paties išmanymu. Melancholikas gerai 
saugoja savo ir svetimas paslaptis, neapkenčia melo ir 
apsimetinėjimo. „Jam būdingas gilus žmogiškojo orumo 
jausmas. Jis žino savo vertę ir žmogų laiko pagarbos nu- 
sipelnančia būtybe. Jis nepakenčia jokio šlykštaus nuo- 
lankumo, ir jo kilnumas alsuoja laisve. Visos grandinės — 
nuo paauksuotų, kurios nešiojamos rūmuose, iki sunkių 
geležinių vergų grandinių galerose — jam kelia pasibjau- 
rejima. Jis griežtas teisėjas sau ir kitiems ir dažnai ne- 
patenkintas ir pačiu savimi, ir pasauliu". 

Jeigu melancholiko charakteris sugenda — Kantas nu- 
matė ir tokią galimybę, — tai rimtumas virsta niūrumu, 
didis pagarbumas — egzaltacija, laisvės meilė — užsidegi- 
mu. Įžeidimas ir neteisybė įžiebia jo keršto troškimą. To- 
kiu atveju jo reikia sergėtis. Jis nepaiso pavojų ir nieki- 
na mirtį. Jeigu jo jausmai iškreipti, o protas nepakanka- 

mai aiškus, jis pasiduoda egzaltacijai, jis regi pranašiškus 
sapnus ir ženklus. Jam gresia pavojus tapti keistuoliu, 
fantazuotoju, fanatiku. Reikia pažinti savo silpnybes, kad 
neleistum joms išsikeroti! 

Tikra draugystė atitinka melancholiko charakterį, nes 
ir viena, ir kitas — kilnūs. Pats melancholikas gali netek- 
ti nepastovaus draugo, bet šis ne taip lengvai jį praras. 
Net užgesusios draugystės atminimas jam šventas. 

Kam gi teko garbė būti Kanto draugu? Tarp univer- 
siteto kolegų filosofas nerado sau lygaus. Kanto draugas 
buvo Jozefas Grinas, anglas komersantas, nuolat gyvenęs 
Karaliaučiuje. Laisvalaikiu Kantas nemėgo mokslingų kal- 
bų, todėl jam buvo lengva šio tolimo nuo filosofijos, nors 
ir apsiskaičiusio žmogaus draugėje. Grinas ir kitas Kan- 
tui artimas Karaliaučiaus anglas Moderbis primindavo 
Didžiąją Britaniją, iš kurios, kaip jis manė, buvo kilęs 
jo prosenelis. 

Grinas, verslo žmogus, mokė punktualumo savo mo- 
kytą draugą, kuris jaunystėje dar nebuvo toks pedantiš- 
kas, kaip sulaukęs senyvo amžiaus. Pasakojama, kad sykį 
jie susitarę ryte aštuntą važiuoti už miesto Grino arkliais. 
Be penkiolikos aštuonios Grinas buvęs pasiruošęs. Be 
penkių jis užsidėjęs skrybėlę, pasiėmęs lazdą ir nulipęs 
žemyn. Kai laikrodis pradėjęs mušti, jis sėdęs į puska- 
rietę ir pajudėjęs. Ant tilto per Prieglių jis sutikęs uždu- 
susį Kantą, bet, nepaisydamas jo šūksnių, pravažiavęs 
pro šalį. Netrukus ir magistras Kantas tapo tikslumo pa- 
vyzdžiu. Kiekvieną vakarą jis praleisdavo pas Griną. Iš- 
eidavo iš jo lygiai septintą. Jeigu Kantas išeina iš Gri- 
no — vadinasi, septynios, galima tikrinti laikrodį. 

Kantas mėgo lankytis pas girininką Vobzerį, kurio 
namelis Moditene už miesto ribos tapo vieta, kur jis pra- 
leisdavo savo atostogas. Čia būdavo gera ne tik ilsėtis, 
bet ir dirbti. 

Moterys Kanto gyvenime nevaidino to vaidmens, ku- 
ris joms teko, pavyzdžiui, jaunesniojo jo amžininko Gė- 
tės gyvenime ir kūryboje. Jis liko viengungis. Beje, tarp 
filosofų tai nebuvo retenybė: Platonas, Dekartas, Hobsas, 
Lokas, Leibnicas, Hiumas nepažino vedybinių saitų. Psi- 
choanalitikai Kanto viengungystę aiškina motinos kultu, 

nuslopinusiu potraukį prie kitų moterų. Pats filosofas į 
tai žiūrėjo kitaip: „Kai man galėjo prireikti moters, aš 
reįstengiau jos išlaikyti, o kai galėjau ją išlaikyti, man 
jau nebegalėjo jos prireikti“. Jeigu šį prisipažinimą su- 
gretinsime su kitu — „vyrui negali teikti malonumo gy- 
venimas be moters, o moteris negali patenkinti savo po- 
reikių be vyro“, — pasidarys aišku, kad viengungystė bu- 
vo priverstinė ir brardos metais neteikė džiaugsmo. 

„Ciniko purizmas ir atsiskyrėiio kūno marinimas nie- 
ko neducda visuomenės gerovei, tai iškreiptos dorybės 
formos, kurios jai nepatrauklios; gracijų atstumtos, jos 
negali pretenduoti į humaniškumą". Taip Kantas pasakys 
gilioje senatvėje; pačiame jėgų Zydejime vienuoliškas 
asketizmas juo labiau negalėjo kelti jam entuziazmo. Ly- 
tinis potraukis, pasak Kanto,— „didžiausias juslinis pasi- 
tenkinimas“, „ypatingas pasitenkinimas“, kuris vis dėlto 
neturi „iš esmės nieko bendro su moraline meile“. Vien 
tik spekuliacijos galia prie tokios išvados neprieisi. 

Kažkokia Luiza Rebeka Fric senatvėje kategoriškai 
tvirtino, kad kadaise filosofas Kantas buvo ją įsimylėjęs. 
Eiografy apskaičiavimu, tai turėję būti septintajame de- 
šimtmetyje. Borovskis, kurio akyse praėjo didelė dalis 
Kanto gyvenimo, nemirėdamas vardų tvirtina, kad jo mo- 
kytojas dukart mylėjo ir dukart ketiro vesti. 

Negalima pasakyti, kad gražioji lytis visai Kantu ne- 
sidomėjo. Veikiau priešingai. Štai, pavyzdžiui, įdomus 
liudijimas — laiškas, kurį jis gavo 1762 metų birželio 
12-ąją. „Brangus drauge! Ar Jūsų nestebina, kad aš ryž- 
tuosi rašyti Jums, didžiam filosofui? Aš tikėjausi vakar 
pamatyti Jus savo scde, bet mudvi su drauge išieškojome 
visas alėjas ir neradome savo draugo po šiuo dangumi; 
man teko imtis rankdarbio — juostos špagai; skiriu ją 
Jums. Pretenduoju į Jūsų draugiją rytdienos popietę. Aš 
girdžiu, kaip Jūs sakote: taip taip, žinoma, ateisiu; na, 
gerai, mes Jūsų laukiame, mano laikrodis bus prisuktas. 
Atleiskit, kad tai primenu. Kartu su drauge siunčiu Jums 
oro bučinį, pas Jus Kneiphofe oras tas pats, ir mano bu- 
činys nepraras savo simpatinės galios“. 

Laiško autorė — vietinė gražuolė Marija Šarlota Jako- 
bi. Jai sukako dvidešimt treji metai, jau dešimt metų ji 

ištekėjusi. Tokios ankstyvos vedybos buvo nesėkmingos 
ir vėliau galutinai iširo. Tačiau ką reiškia mįslinga fra- 
ze — „mano laikrodis bus prisuktas“? Visiškai galimas 
daiktas — nešvankybė, užucmina apie intymius santykius. 
Prisiminkite, kaip atėjo į pasaulį džentelmenas Tristramas 
Sendis, Lorenso Sterno to paties pavadinimo romano he- 
rojus. Jo tėtė turėjo įprotį sekmadienių vakarais prisukti 
didžiulį ant grindų stovintį laikrodį, o paskui atlikti savo 
vedybines priedermes; dėl to misis Šendi, pagal filosofo 
Loko teoriją, susidarė patvari idėjų, „kurių iš tikrųjų 
niekas tarpusavyje nesieja“, asociacija — tarp prisukto 
laikrodžio ir intymaus suartėjimo. „Tristramas Šendis“ iš- 
ėjo 1760 metais ir turėjo pasisekimą ne tik Anglijoje. 
Kantas mėgo Sterną. Madam Jakobi garsėjo kaip apsi- 
skaičiusi moteris. 

Kantas buvo nedidelio ūgio (157 centimetrų) ir gležno 
kūno sudėjimo. Siuvėjo ir kirpėjo sumanumas padėdavo 
jam paslėpti išorinius trūkumus; šviesūs plaukai, gyvos 
protingos žydros akys, aukšta kakta, graži laikysena darė 
jį visai patrauklų. Rengėsi skoningai, pagal tuometinę 
madą. (Į madą Kantas žiūrėjo atlaidžiai, vadino ją tušty- 
be, tačiau sakė: „Geriau būti madingu kvailiu negu ne- 
madingu“.) Trikampė skrybėlė ir išpudruotas perukas, 
rudas auksu išsiuvinėtas durtinys juodais apvadais su šil- 
ku aptrauktomis sagomis, tokios pat spalvos liemenė ir 
kelnės, balti nėriniuoti marškiniai, pilkos šilkinės kojinės, 
batai su sidabrinėmis sagtimis, prie šono trumpa špaga — 
toks buvo jo apdaras. Amžininkų atmintyje Kantas išliko 
ne tik kaip „mažasis magistras“, bet ir kaip „elegantiška- 
sis magistras“. Niekas, kas žmogiška, nebuvo jam sveti- 
ma, ir apie žmogų jis rašė remdamasis žiniomis, pasisem- 
tomis ne tik iš knygų. 

Tai reikia prisiminti skaitant Kanto traktatą „Grožio 
ir didingumo jausmo stebėjimai“, kadaise patį populia- 
riausią, autoriui gyvam esant išleistą aštuonis kartus. 
Prieš mus naujas literatūrinis bandymas. Filosofas pasi- 
rodo jam neįprastu žanru — kaip eseistas. Išnyko pirmųjų 
darbų džiaugsmingas patosas, atsirado humoro ir ironijos, 
stilius įgijo grakštumo ir aforistiškumo. Kantas rašo apie 
žmogaus jausmų pasaulį, nagrinėdamas juos per dvi ka- 

tegorijas — grožį ir didingumą. Tačiau tiesiogiai apie es- 
tetiką traktate nekalbama. Jame nėra jokių griežtų defi- 
nicijų. Viskas pateikta apytikriai, vaizdingai, žaismingai. 

Naktis didinga, samprotauja Kantas, diena graži. Di- 
dingumas jaudina, grožis traukia. Tai, kas didinga, vi- 
suomet turi būti reikšminga, o gražūs gali būti ir menki 
dalykai. Poelgio grožį pirmiausia sudaro tai, kad jis at- 
liekamas lengvai ir tarsi be pastangų; įveikti sunkumai 
kelia susižavėjimą ir siejasi su didingumu. Moters protas 
gražus, vyro protas gilus, o tai tėra tik kitas didingumo 
nusakymas. Moterys blogio vengia ne todėl, kad jis ne- 
teisingas, bet todėl, kad jis bjaurus. Moteris nepakenčia 
jokio „reikia“, jokios pareigos, jokios prievartos, ji ką 
nors daro todėl, kad jai taip patinka. Gražioji lytis nesi- 
vadovauja principais. Užtai apvaizda į moterų širdis įdie- 
gė gerumo ir palankumo jausmus, suteikė joms subtilų 
padorumo jausmą ir geranoriškumą; nedera reikalauti iš 
jų aukų ir kad jos apribotų save. Angliškame žurnale 
Kantas perskaitė, esą vyrui nėra nieko labiau įžeidžiamo, 
kaip būti laikomam melagiu, o moteriai — neskaisčia, ta- 
čiau jis pats mano kitaip: vyrui nėra nieko skaudesnio, 
kaip išvadinti jį kvailiu, o moteriai — pasakyti, kad ji 
bjauri. 

Vyras ir moteris papildo vienas kitą; susituokę jie 
sudaro tarsi vieną dorovinę asmenybę, kuriai vadovauja 
vyro protas ir žmonos skonis. Blogai, kai atsiranda vie- 
nybė be vieningumo, be savitarpio lygybės. Jausmų sub- 
tilumas ir švelnumas visa savo jėga pasireiškia tik iš 
pradžių, nuo bendravimo namų aplinkoje jie pamažu at- 
bunka, o paskui virsta bičiuliška meile, ir tada didelis 
menas — išsaugoti pradinio jausmo likučius, kad abejin- 
gumas ir nuobodulys nesunaikintų viso vertingumo to 
džiaugsmo, vien tik dėl kurio buvo verta sudaryti tokią 
sąjungą. 

Čia Kantas išdėsto kai kuriuos samprotavimus ir apie 
žmonių temperamentų skirtumus. Jis ir vėl nesistengia 
išgvildenti temos, grožis ir didingumas jam yra savotiška 
šerdis, ant kurios jis suveria savo įdomius pastebėjimus. 
Didingumo srityje gyvena melancholinis temperamentas. 

Kantas aiškiai jam teikia pirmenybę, nors mato ir kai 
kurias jo silpnybes. 

Sangviniko sieloje vyrauja grožio jausmas. Jis mėgs- 
ta linksmybę, gyvenimo šurmulį, permainas. Kitų džiaugs- 
mas jam teikia tikrą malonumą, tačiau jo moralinis jaus- 
mas be principų ir todėl nepatvarus. Jeigu jus ištiko 
nelaimė, jis nuoširdžiai užjaus, tačiau pasistengs nepaste- 
bimai išnykti, kol pasikeis aplinkybės. Jis dosnus, linkęs 
į labdarybę, bet užmiršta savo skolas. Jeigu jo charakte- 
ris sugenda, jis pasidaro vulgarus, smulkmeniškas, vai- 
kiškas. 

Cholerikas, atrodytų, gyvena didingumo jausmu, bet 
iš tikrųjų jį traukia tik apgaulingas, klaidinantis išorinis 
blizgesys. Tam, kas slypi gilumoje, jis abejingas; jo ne- 
sušildo nuoširdus gerumas, nors jis džiaugiasi, kai laiko- 
mas geru. Jo elgesys nenatūralus, jam svarbu ne tai, kas 
jis yra, o tai, koks jis atrodo. Jis visada sklidinas paties 
savęs — ar dedasi mylimuoju, er draugu. Religijoje jis 
veidmainys, savo elgesiu — meilikautojas, politikoje ne- 
pastovus. Jis mielai keliaklupsčiauja prieš šio pasaulio 
galinguosius, kad pats taptų žemesniųjų tironu. 

Paskutinį savo „Stebėjimų...“ skyrių Kantas skiria na- 
cionalinio charakterio ypatumams. Tai vienas iš pirmųjų 
socialinės psichologijos — mokslo, kuris tik mūsų dieno- 
mis įgijo griežtesnę empirinę bazę — žingsnių. Kantas 
tenkinasi savo paties stebėjimais; vėliau jis ne sykį prie 
jų grįždavo: kiekvieną kartą, kai skaitydavo antropologi- 
jas kursą. Jie ne visada tikslūs, kartais ginčytini, dau- 
gıma — originalūs. | 

Ispanas rimtas, uždaras, teisingas. Jo siela išdidi (pa- 
prasčiausias valstietis bet kokio viršininko akyse yra 
kupinas savigarbos), ir jis linkęs atlikti veikiau didingus 
negu gražius poelgius. Net asmeniniame gyvenime jis el- 
giasi išdidžiai ir kažkaip iškilmingai. Iš anksto mėgau- 
demasis susitikimu su svetimšalių, jis paliks plūgą ir 
vaikštinės po arimą su apsiaustu ir ilga špaga, kol tas 
pravažiuos pro šalį. Jis didžiuojasi tuo, kad gali nedirbti. 
Įsimylėjęs ispanas elgiasi keistai: per bulių kautynes ypa- 
tingai nusilenkdamas pasveikina savo valdovę ir jos gar- 

bei puola pavojingą gyvulį. Jis žiaurus: tai liudija inkvi- 
zicijos laužai. 

Prancüzo charakteryje vyrauja dorovinio grožio jaus- 
mas. Jis pagarbus, lipšnus, malonus, bet greitai pasidaro 
familiarus. Samojis jam turi principinę vertę. Jis taikus 
pilietis ir už priespaudą keršija tik satyra. (Tai buvo pa- 
sakyta prieš ketvirtį amžiaus iki didžiosios revoliucijos; 
kai ji įvyko, Kantas nacionaliniame prancūzų charaktery- 
je aptiko „užkrečiamą laisvės dvasią, kuri įtraukia į savo 
žaidimą net protą ir liaudies santykiuose su valstybe su- 
žadina triuškinantį entuziazmą, peržengiantį pačias kraš- 
tutines ribas“.) | 

Anglams būdinga panieka viskam, kas svetimšališka. 
Savo tėvynainiams jie kuria didžiules labdarybės įstaigas, 
kurių neturi kitos tautos, tačiau britų žemėje atsidūru- 
siam ir patekusiam į skurdą svetimšaliui visada gresia 
mirtis patvoryje. Anglui mažai rūpi atrodyti sąmojingam 
ar sublizgėti geromis manieromis, jis visų šalinasi ir net 
tėvynėje geriau linkęs pietauti vienas, nes prie bendro 
stalo reikia bent jau minimalaus mandagumo. Jis apsi- 
galvojantis ir santūrus. Pastovus kartais iki užsispyrimo, 
drąsus ir ryžtingas iki beprotybės. Lengvai tampa keis- 
tuoliu, bet ne iš tuštybės, o dėl to, kad kiti jam nerūpi. 
(Matyt, piešdamas šį portretą Kantas turėjo prieš akis 
komersantą Griną.) 

Vokietis vykusiai suderina didingumo ir grožio jaus- 
mus. Jis metodiškas visur, net meilėje. Sąžiningumas, stro- 
pumas, meilė tvarkai — vokiečių dorybės. Kantas jautėsi 
esąs vokietis. Didžiavosi tuo, bet be šešėlio pasitenkini- 
mo savimi ir puikavimosi. („Antropologijoje” parašęs: 
„dvi labiausiai civilizuotos tautos“, jis paaiškino savo žo- 
džius: „Savaime suprantama, kad čia nekalbama apie 
vokiečių tautą, nes tai būtų pagyrimas autoriui, kuris 
pats yra vokietis“ — buvo turimi galvoje prancūzai ir 
anglai.) 

Galimas daiktas, žvelgdamas į slaptas savo sielos gel- 
mes, Kantas aptikdavo vokiečių pasirengimą susitaikyti 
su bet kokiu despotiniu režimu. Vokietis lengviausiai ir 
ilgiau už visus kitus paklūsta vyriausybei, kurios valdo- 
mas gyvena, jam neateina į galvą nei priešintis esamai 

tvarkai, nei sugalvoti naują. Vokiečius tiesiog apėmusi 
aistra klasifikuoti ir subordinuoti, jie be galo tobulina 
rangų tabelį, „pataikauja iš gryno pedantiskumo”, tarp 
įsakinėjančiųjų ir paklūstančiųjų sudarydami ištisus var- 
dų ir titulų laiptus, kurių kiekvieną pakopą atitinka tiks- 
liai nustatytas autoriteto visuomenėje laipsnis. 

Arabai yra tarsi Rytų ispanai, persai — Azijos pran- 
cūzai, japonai — jos anglai. Indams ir kinams Kantas ne- 
randa europietiško ekvivalento. Apie negrus jis spren- 
džia su panieka, ypač smerkdamas juos už nepagarbų 
elgesį su moterimis. „Bailus žmogus visada būna griežtas 
šeimininkas silpnesniam, kaip kad pas mus virtuvėje ti- 
ronu visada būna tas, kas išėjęs iš savo namų vargiai 
išdrįsta pakliūti kam nors į akis“. Susižavėjęs Kantas rašo 
apie indėnus. Niekas iš laukinių nepasižymi tokiu kilniu 
charakteriu kaip Šiaurės Amerikos aborigenai. Jie turi 
stiprų garbės jausmą. Pagarba moteriai pranoksta net 
mūsų išsimokslinusią pasaulio dalį. Moterys ten įsakinė- 
ja, tiesa, brangiai mokedamcs už savo pranašumą: ant 
jų pečių gula visi namų reikalai ir, be to, jos dalyvauja 
visuose vyrų darbuose. 

Visi šie ryškūs, kartais galbūt nepagrįsti periodai turi 
gilią prasmę: jie pranašauja permainą šalies dvasiniame 
gyvenime, būsimą posūkį nuo proto prie jausmų, gyvą 
susidomėjimą unikaliais asmenybės išgyvenimais. Čia, 
kaip ir Hamano kūriniuose, jaučiamas „Audros ir verZi- 
mosi” artėjimas. Kantas pralenkia laiką. Tarp jo filoso- 
finiy interesų atsirado žmogus. 

Nors vaizdingiausios traktato vietos neįėjo į pagrin- 
dinį veikalo tekstą, įos išliko fragmertais ir buvo išspaus- 
dintos praėjus daugeliui metų po filosofo mirties. Reikia 
pasakyti, kad Kantas nuo jaunumės išsiugdė įprotį ne- 
delsiant užsirašyti kiekvieną į galvą atėjusią mintį. Kar- 
tais tai būdavo specialiai paruošti lapai, dažniau — pirma 
atsitiktinai į akis pakliuvusi popieriaus skiautė: ką tik 
gautas laiškas, prekininko sąskaita ir t. t. Kartais čia ran- 
dame ką nors šiaip pasižymėta, kad nepasimirštų — už- 
rasus, neturinčius mokslinės ir literatūrinės reikšmės. Kar- 
tais — gilumu stebinančias įžvalgas, kurics pralenkia su- 
sistemintą mintį. Čia yra ir neužbaigtų frazių, ir nugludin- 

tų aforizmų, ir būsimų darbų apmatų. Tai labai svarbus 
užbaigtų kūrinių papildymas. 

Turėjo Kantas ir kitą įprotį. Kai kuriuos savo paskai- 
tų kursus jis skaitė pagal svetimus vadovėlius — logiką 
pagal Mejerį, metafiziką pagal Baumgarteną ir t. t. Reng- 
damasis paskaitoms, jis buvo įpratęs vadovėlių paraštėse, 
priešlapyje, tituliniame ir kitose tuščiose vietose, net 
tekste tarp eilučių užsirašyti viską, kas ateidavo į galvą. 
Per daugelį dėstytojavimo metų jam priklausę vadovėliai 
buvo išmarginti tūkstančiais pastabų. Vien įrašai Mejerio 
knygoje „Logika“ sudarė bemaž visą akademinio raštų 
leidimo šešioliktąjį tomą. O visi juodraštiniai apmatai uZ- 
pildo dešimt tomų — daugiau negu paskelbti darbai. Da- 
tos Kanto užrašuose nenurodytos, tačiau Kanto rankrašti- 
nio palikimo publikuotojui E. Adikesui remiantis daugeliu 
požymių pavyko ne tik surūšiuoti medžiagą pagal te- 
matiką, bet ir apytikriai išdėstyti ją chronologine tvarka. 
Todėl šiuolaikinis skaitytojas ir turi savotišką mokslinį 
Kanto dienoraštį. 

Šiuo atveju prieš mus fragmentai, kuriais Kantas, ma- 
tyt, norėjo papildyti naują „Stebėjimų...“ leidimą. Kantas 
svarsto laisvės problemą. Abstrakčia forma jis mąstė apie 
ją dar habilitacinėje disertacijoje. Dabar dėl Ruso įtakos 
problema įgyja socialinį atspalvį. Laisvė — vergovės, pri- 
klausomybės antipodas. Žmogus priklauso nuo daugelio- 
gamtinių dalykų, tačiau už išorinio būtinumo naštą kur 
kas skaudesnis ir nenatūralesnis paklusimas kito valiai. 
Jeigu anksčiau aš buvau laisvas, niekas negali sukelti 
man didesnio sielvarto kaip mirtis apie tai, kad ateityje 
mano padėtis priklausys ne nuo mano valios, bet nuo 
svetimos užgaidos. Šiandien smarkus speigas, aš galiu iš- 
eiti arba pasilikti namie — kaip parorėsiu, tačiau kito 
žmogaus valia nusprendžia re taip, kaip šiuo atveju 
man maloniausia, bet taip, kaip reikia jam. Aš noriu mie- 
goti, o jis mane žadina. Aš noriu ilsėtis arba žaisti, o jis 
mane verčia dirbti. Ir jeisu dabar jis linki man gero, 
kas gali laiduoti, kad rytoj jis nepasidarys kitoks. Zmo- 
gus, priklausomas nuo kito,— jau ne žmogus, šį vardą jis 
prarado, jis — tik kito žmogaus reikmuo. Vergovė yra 
didžiausia žmogaus prigimties blogybė. 

„Žmogus gimsta laisvas, tačiau visur jis yra supančio- 
tas. Tas, kuris manosi esąs kitų viešpats, iš tikrųjų yra 
dar didesnis vergas negu jie“,— taip prasidėjo „Visuome- 
nės sutartis“. Kantas toliau varijuoja ir gilina Ruso pra- 
dėtą temą. Atrodytų, laisvė žmogų turi iškelti virš gyvu- 
lio, bet iš tikrųjų žmogus pasirodo esąs žemesnis už gy- 
vulį: jį lengviau pavergti. Be prievartos vergovės, yra 
dar kur kas pavojingesnė apakimo vergovė. Ji remiasi 
arba priklausomybe nuo daiktų (pavyzdžiui, nuo komfor- 
to ir prabangos), arba priklausomybe nvo idėjų. Daiktai 
yra didesnėje žmogaus valdžioje negu nuomonės, todėl 
antroji apakimo vergovės rūšis absurdiškiausia ir labiau- 
siai verta paniekos. 

Kantas, kaip ir Ruso, čia prieina prie susvetimėjimo 
problemos. Terminas jam nežinomas, bet dalyko esmę jis 
pagauna teisingai. Kalbama apie tai, kad antagonistiniai 
visuomeniniai santykiai žmogaus veiklos rezultatus pa- 
verčia kažkuo jam svetimu, priešišku. Kaip gėris gali 
virsti blogiu, Kantas parodo mokslo pavyzdžiu. „Mokslo 
daroma žala žmonėms pirmiausia yra ta, kad didžiulė 
dauguma norinčių jame pasireikšti ne patobulina protą, 
bet tik iškreipia jį, jau nekalbant apie tai, kad daugeliui 
mokslas yra tik priemonė patenkinti tuštybę... Mokslinin- 
kai mano, kad viskas egzistuoja jų labui. Dvarininkai ma- 
no taip pat.“ 

Kanto nuomone, mokslas jo meto visuomenėje užsi- 
krėtęs dviem ligomis. Viena — akiračio siaurumas, mąsty- 
mo vienpusiškumas, kita — deramo tikslo neturėjimas. 
Kantas ne kartą grįš prie šios temos. Štai dar keletas iš- 
kalbingų fragmentų iš kitų sąsiuvinių: „Mokytas barba- 
riškumas gali pasižymėti dideliu uolumu, bet be tikslo, 
be idėjos pirmiausia tarnauti žmonių giminės gerovei“. 
Mokslui reikalinga „vyriausioji filosofijos priežiūra“. 
Mokslininkas tampa savotiška vienaake pabaisa, jeigu jis 
neturi „filosofinės akies“. Tai pavojingas išsigimimas, kai 
žmogus užsisklendžia tarp kokios nors vienos žinijos sri- 
ties prietarų. „Tokį mokslininką aš vadinu kiklopu. Jis — 
mckslo egoistas, ir jam reikalinga dar viena akis, kad 
pažvelgtų į daiktus kitų žmonių požiūriu. Tuo remiasi 
mokslų humanizavimas, t. y. vertinimų žmogiškumas... 

Antroji akis — tai žmogaus protui būtinas savęs pažini- 
mas, be kurio mes neturime mūsų žinių didingumo mato“. 
Sau Kantas kelia uždavinį įveikti savo meto mokslo ydas. 
„Jeigu egzistuoja mokslas, tikrai reikalingas Žmogui, tai 
jis yra tas, kurio aš mokau — būtent prideramai užimti 
žmogui skirtą vietą pasaulyje — ir iš kurio galima sužino- 
ti, kokiam reikia būti, kad būtum žmogumi“. 

Tai prisipažinimas, Kantui turintis principinę svarbą. 
Jis visam laikui atsisveikina su švietėjo, kuris mėgaujasi 
savo daugžinyste, dievina mokslo visagalybę, mokslinga 
puikybe. Pažinimo vertę lemia dorcvinė orientacija; tas 
mokslas, kuriam jis nori atsidėti — žmonių mokslas. Nuo 
šiol Kanto filoscfiniy ieškojimų centre — žmogaus prob- 
lema. Jam rūpi, ko iš tikrųjų reikia žmogui, kaip jam 
padėti. 

Galbūt užvis geriausia atsižadėti civilizacijos? Po Ru- 
so apie tai kalba visi. Madingai apsirengę, išsikvėpinę, 
išsipudravę damos ir kavalieriai dūsauja žavaus gyveni- 
mo miške be jiems įkyrėjusio komforto. O gal reikia uZ- 
miršti visas mokslingas gudrybes ir tiesos ieškoti Šven- 
tajame rašte? | 

Savaime kilo eksperimentas. 1764 metų sausio mėnesį 
vietinę inteligentiją sujaudino naujiena: miške prie Ka- 
raliaučiaus atsirado „gamtinis žmogus“, nusimetes civili- 
zacijos skraistę ir grįžęs prie pradinių tikėjimo šaltinių. 
Tai kažkcks Janas Zdomozirskich-Komarnickis, penkias- 
dešimties metų, su juo aštuonerių metų berniukas. Abu 
apsitaisę kailiais; basi bet kokiu oru, bet kuriuo metų 
laiku; keliauja iš vienos vietos į kitą, minta tuo, ką 
jiems duoda jų banda — keturiolika karvių, dvidešimt 
avių ir keturiasdešimt šešios ožkos. „Ožkų pranašas“ ne- 
paleidžia iš rankų Biblijos, ją be paliovos (kur tinka ir 
kur netinka) cituoja. 

Žmonės ėmė plūsti į mišką. Pabuvojo jame ir Kantas. 
Ten paaiškėjo tokios smulkmenos. Dėl visko kalta sunki 
skrandžio liga, kuria Komarnickis sirgo prieš septynerius 
metus, — dvidešimt dienų jis nieko nevalgė, paskui jam 
pasirodė Kristus, atvedęs į teisingą kelią. Dabar jis min- 
ta karvės ir ožkos pienu, retkarčiais, per dideles šventes, 
leisdamas sau suvalgyti truputį mėsos. Policija „ožkų pra- 

našą“ išgrūdo į Lenkiją, iš kurios jis ir atėjo. Įvykis buvo 
aprašytas „Karaliaučiaus moksliniame ir politiniame laik- 
raštyje“. O paskui jame pasirodė Kanto straipsnis apie 
psichines ligas. 

Jis parašytas ta pačia eseistine maniera kaip ir „Ste- 
bėjimai...". Kanto išvada: galvos ligų priežastys glūdi virš- 
kinimo organuose. Prigimtinės būklės žmogus ne taip 
linkęs į psichines negales kaip šiuolaikinis. Pilietineje 
santvarkoje Kantas įžvelgia jei ne psichinių ligų priežas- 
tis, tai bent jų fermentus, jas sustiprinančius ir palaikan- 
čius. Išreikšta šiuolaikiniais terminais, Kanto mintis skam- 
bėtų taip: psichozė yra savotiškas iškreiptas protestas 
prieš iškreiptas socialumo formas. 


* + + 


1764 metais Kantui suėjo keturiasdešimt metų. Jis gar- 
sus, vertinamas ir gerbiamas. Paskaitos turi pasisekimą, 
auditorija visada sausakimša, ir kai kuriuos kursus jis 
patiki savo mokiniams. Knygos gerai perkamos, o „GrO- 
žio ir didingumo jausmo stebėjimai“ pelnė jam madingo 
autoriaus šlovę. 

Tačiau jis vis dar privatdocentas, iš universiteto ne- 
gaunantis nė skatiko. Berlyne supranta tokios situacijos 
absurdiškumą. 1764 metų rugpjūčio mėnesį iš teisingumo 
ministerijos, kurios žinioje buvo švietimo reikalai, ateina 
paklausimas, ar magistras Kantas nesutiktų užimti poezi- 
jos ir retorikos profesoriaus vietos, kuri po Boko (to pa- 
ties, kuris gavo iš Jelizavetos penkis šimtus jefimkų ir 
Rusijos akademiko vardą) mirties jau dveji metai Kara- 
liaučiuje tuščia. Tais laikais nebuvo siauros specializaci- 
jos kulto. Teologai imdavosi mokyti medicinos, teisinin- 
kai per konkursą gaudavo gamtos mokslų dėstytojų vie- 
tas. Profesorius Bukas, kadaise stojęs skersai kelio Kantui, 
buvo matematikas. Kodėl gi filosofui Kantui nepamėginus 
eiliuoti: jo interesai įvairiapusiai, rašiniai apie grožį ir 
didingumą įtikina jį turint subtilų skonį. O redaguoti 
svetimus eiliavimus ir kurti savus oficialiomis progomis — 
tai įėjo į poezijos profesoriaus pareigas — nesunku, 

Vis dėlto Kantas atsisakė. Jis turėjo tikslą, ėjo į ji 
tiesiu keliu, tegu ilgu, bet tiesiu, daryti vingius jam ne- 
buvo būdinga. Jis laukė jau aštuonerius metus, galima dar 
palaukti. 

Atsisakymas buvo įvertintas. Specialiu reskriptu ka- 
raliaus vardu buvo pažadėta „labai sumanų ir su visuo- 
tiniu pasisekimu dėstantį docentą Kantą iškelti atsiradus 
pirmai galimybei". 

Kantas prisiminė pažadą po metų. Jo finansiniai rei- 
kalai tebebuvo nekokie. Jis niekada nesiskolindavo pini- 
gų ir labai tuo didžiavosi, sakydavo, kad, išgirdęs bel- 
džiantis į duris, visada gali ramiai pasakyti ,,prašom“, 
žinodamas, kad pas jį neapsilankys kreditorius, tačiau 
mieste buvo žinoma, kad kartais magistras Kantas būda- 
vo priverstas pardavinėti savo knygas. 1765 metų spalio 
mėnesį Kantas sužinojo, kad karaliaus pilyje išsilaisvina 
bibliotekininko padėjėjo vieta. Į šią tarnybą buvo keli 
pretendentai, bet Kantas priminė vyriausybės pažadą su- 
teikti pirmenybę jam. 1766 metų vasario mėnesį jis pra- 
dėjo dirbti naują darbą, nemesdamas dėstyti universitete. 

Biblioteka buvo įsikūrusi žemutiniame pagrindinio pi- 
lies bokšto aukšte (viršuje buvo ugniagesių sargybos 
bokštas). Knygų saugykla buvo laikoma viena iš geriau- 
sių mieste, ji turėjo šešiolika tūkstančių tomų. Mūsų se- 
nas pažįstamas Bolotovas, būdamas Karaliaučiaus reikalų 
tvarkytoju, ne kartą lankėsi karaliaus pilies bibliotekoje 
ir paliko tokį jos aprašymą: „Šios knygos daugiausia se- 
novinės ir iš dalies rankraštinės, ir man pasitaikė matyti 
labai retų, parašytų senovės vienuolių nepaprastai taisyk- 
lingu ir tvarkingu pusiau ustavu, papuoštų įvairiomis 
figūromis ir gyviausių spalvų puošmenomis; o dar nuos- 
tabiau tai, kad daugelis iš jų prirakintos prie lentynų 
ilgomis geležinėmis grandinėlėmis, kad kiekvienas galėtų 
nusiimti jas nuo lentynos ir panorėjęs žiūrinėti ir skaityti, 
o pavogti ir išsinešti negalėtų. Ši biblioteka vasaros metu 
būdavo atidaroma kiekvieną savaitę, ir kiekvienas galė- 
davo į ją ateiti ir nors visą dieną joje sėdėti ir skaityti 
kokią tik nori knygą, tik būdavo žiūrima, kad kas neiš- 
sineštų kurios nors iš jų, o kad skaityti būtų patogiau, 
menės viduryje buvo pastatyti ilgi stalai su suoliukais 

aplink, ir daugelis, o ypač mokslo žmonės ir studentai, 
iš tiesų naudojosi tuo leidimu, ir man pasitaikydavo čia 
rasti po dešimt ir po dvidešimt skaitančių žmonių“. 

Laiko biblioteka atimdavo nedaug, dabar ji būdavo 
atidaryta tik trečiadieniais ir šeštadieniais nuo pirmos va- 
landos iki keturių. Tačiau ir bibliotekininko alga buvo ne- 
didelė — šešiasdešimt du taleriai per metus. Kantui kaip ir 
anksčiau reikėdavo dairytis papildomo uždarbio. Vienu 
metu jis buvo apsiėmęs tvarkyti privačią mineralų ko- 
lekciją. 

Tuo tarpu jis darosi vis garsesnis. Lambertas ir Men- 
delsonas kreipiasi į jį, siūlydami užmegzti mokslinį susi- 
rašinėjimą. Johanas Henrichas Lambertas, matematikas, 
astronomas, filosofas, ketveriais metais jaunesnis už Kan- 
tą, bet jau profesorius ir Berlyno akademijos narys. Jo 
laišką atvežė į Karaliaučių atvykęs teologas. (Pašto rink- 
liava tuo metu buvo ganėtinai didelė, todėl koresponden- 
ciją buvo stengiamasi siųsti privačiai.) „Mes gilinomės į 
beveik vienodus tyrinėjimus šito nežinodami“, — rašė 
Lambertas. Jis pirmiausia turėjo galvoje pažiūrų į Paukš- 
čių Taką sutapimą. Lambertas 1761 metais pakartojo tai, 
ką Kantas buvo išdėstęs prieš penkerius metus. Tačiau, 
tikino Lambertas, mintis Paukščių Taką traktuoti kaip 
žvaigždžių sankaupą toptelėjo jam dar 1749 metais, sykį 
po „vėlyvos vakarienės“ stebint nakties dangų; jis tada 
iškart užsirašė tai popieriaus lapelyje. (Kantui šis prane- 
šimas nepadarė poveikio, jis ir toliau brangino savo at- 
radimą, kiekviena proga pabrėždavo jam priklausantį 
prioritetą.) Be to, Lambertas užsiminė, kad jiedu atsiskai- 
tę: paskutinės Kanto mintys apie filosofijos metodą atku- 
riančios tai, ką pirma jo paskelbė jis, Lambertas. Kad 
ateityje būtų išvengta tokių abipusių pakartojimų, reikia 
dalytis vienam su kitu savo idėjomis ir sumanymais. Lei- 
dėjas Kanteris jau paskelbė netrukus išeisiant Kanto vei- 
kalą, skirtą metafizikos metodo problemai, Lambertas 
nekantriai jo laukiąs. 

Kantas buvo pamalonintas. Atsakydamas jis vadino 
Lambertą „pirmuoju Vokietijos genijumi". Jų metodai iš 
tiesų sutampą. (Šis prisipažinimas svarbus: Lambertas sa- 
ve laikė empiriku, sekdamas Bekonu, savo svarbiausią 

filosofinį veikalą jis pavadino „Naujuoju organonu“.) 
Savo metodo, kuriame svarbiausią vaidmenį vaidina ste- 
bėjimas, teisingumu jis įsitikinęs po „daugybės pervers- 
mų" savo sąmonėje. Tai, apie ką toliau rašė Kantas, pra- 
našavo naują, ryžtingesnį perversmą. Filosofijos bėda ta, 
kad ji neturi visuotinai privalomo etalono savo teiginiams 
patikrinti. Dėl veikalo apie filosofijos metodą, tai čia aiš- 
kus nesusipratimas, leidėjas paskubėjęs išreklamuoti. Toks 
veikalas, kuris taps svarbiausiu jo gyvenimo pastangų 
tikslu, bus parašytas dar labai negreitai. Pirma jis ke- 
tinąs pateikti keletą smulkių darbų iš teorinės ir praktinės 
metafizikos. Čia Kantas pirmą kartą kalba apie savo 
„svarbiausią veikalą“. Tai „Grynojo proto kritikos“ pa- 
raiška. 

Kitas Lamberto laiškas buvo jau ištisas traktatas; try- 
lika punktų jis išdėstė savo filosofijos metodo sampratą, 
toliau penkiais punktais patikslino formos ir materijos 
tarpusavio sąryšį, papildydamas šiuos samprotavimus dar 
devyniomis tezėmis. Lambertas nekantraudamas laukė sa- 
vo kolegos iš Karaliaučiaus nuomonės. 

XVII amžiuje, kai nebuvo mokslinės spaudos, moks- 
lininkai mielai keisdavosi idėjomis per laiškus. Spinozos 
susirašinėjimas — savotiškas filosofinis žurnalas. Kas kita 
Kanto laiškai: išskyrus retas išimtis, neskirti spaudai, lapi- 
dariški, gana išsamūs, sausi, jie yra ne tiek mokslinių, 
kiek dalykinių jo interesų veidrodis. XVIII amžiuje epis- 
tolinis Žanras tapo viena iš mėgstamiausių literatūrinės 
kūrybos formų. Kantas šiam susižavėjimui nepasidavė, 
rašydamas laiškus jis nesutelkdavo savo talento ir nepa- 
sižymėjo stropumu. Lambertui jis vėl parašė tik po ket- 
verių su puse metų. 

Teisybė, geras tonas dėl to lyg ir nenukentėjo. Per 
savo mokinį Jenšą, vykusį į Berlyną, Kantas perdavė 
Lambertui draugiškus sveikinimus. 

Ir dar vieną atsakymą Lambertas gavo iš Kanto. Per 
Mendelsoną perduotą naują darbą „Dvasiy regėtojo go- 
dos, paaiškintos metafizikos godomis". Tai vėl ne trakta- 
tas, o veikiau esė, skirtas Emanuelio Svedenborgo, nepa- 
prasto žmogaus, veiklai. Švedų filosofas ir matematikas 
Svedenborgas anksti išgarsėjo savo darbais iš mechani- 


77 


kos, kalnakasybos, mineralogijos ir buvo išrinktas į Pe- 
terburgo mokslų akademiją. Senatvėje Svedenborgas pa- 
siskelbė aiškiaregiu, kuriam pats dievas pavedęs įkurti 
naują bažnyčią, pažadėtą Jono Teologo apreiškime. Jis 
tikino artimai bendraująs su mirusiųjų sielomis, gaunąs per 
jas Žinių iš ano pasaulio ir savo ruožtu pasakojąs joms 
apie šio pasaulio reikalus. 

Pirmąsyk apie Svedenborgą Kantas sužinojo iš savo 
buvusio studento, danų karininko. Filosofas ėmė rinkti 
smulkmenas, gretinti liudijimus. Jis parašė Svedenborgui, 
bet atsakymo negavo, atsakyti buvo pažadėta visiems 
knyga. Vienas iš Kanto pažįstamų jo paprašytas aplan- 
kė Svedenborgą Stokholme ir iš paties dvasių regėtojo 
lūpų išgirdo tą pačią istoriją: dievas apdovanojęs jį ypa- 
tingu sugebėjimu panorėjus bendrauti su mirusiųjų sielo- 
mis. Įrodymai? Jie visiems žinomi. 

Iš Olandijos pasiuntinio Stokholme našlės juvelyras 
pareikalavo užmokėti už sidabrinį servizą, padarytą Vyro 
užsakymu. Žinodama, koks velionis buvo tvarkingas, naš- 
lė buvo tikra, kad skola užmokėta, tačiau negalėjo rasti 
kvito. Susikrimtusi dėl to, nes suma buvo didelė, ji 
pasikvietė Svedenborgą. Jeigu, kaip visi tvirtina, jis iš tik- 
rųjų apdovanotas nepaprastu sugebėjimu šnekėtis su mi- 
rusiųjų sielomis, tai ar nebūtų jis toks malonus ir nepa- 
siteirautų jos vyro dėl užmokesčio už servizą? Svedenbor- 
gas be jokio vargo išpildė jos prašymą. Po trijų dienų 
pas šią damą susirinko nedidelė draugija išgerti puodelio 
kavos. Atėjo ir Svedenborgas ir su jam būdingu šalta- 
kraujiškumu pranešė, kad jis kalbėjosi su velioniu. Sko- 
la buvo užmokėta septyni mėnesiai prieš mirtį, o kvitas 
yra spintoje viršutiniame kambaryje. Dama paprieštara- 
vo, kad spinta visiškai tuščia. Svedenborgas į tai atsakė, 
kad, pasak vyro žodžių, reikią ištraukti kairįjį stalčių, 
atstumti lentą viduje, ir ten esanti slėptuvė, kurioje sau- 
gomas slaptas susirašinėjimas su Olandija ir kvitas. Visi 
užlipa į viršų, atidaro spintą, daro, kaip buvo pasakyta, 
ir suranda slaptą stalčių, apie kurį šeimininkė nieko ne- 
žinojo, o jame — minėtus popierius. 

„Kitas atsitikimas Kantui atrodė dar labiau įtikimas, 
pašalinantis visas abejones. Tai atsitiko 1756 metų rug- 

sėjo pabaigoje. Būdamas svečiuose pas vieną pirklį už 
penkiasdešimties mylių nuo Stokholmo, Svedenborgas 
staiga išblyško ir pareiškė, kad Stokholme gaisras. Po 
kurio laiko jis pasakė, kad sudegė jo draugo namas, ug- 
nis artinasi prie jo paties namo. Aštuntą valandą jis džiu- 
giai sušuko: „Ačiū dievui, gaisras užgesintas netoli mano 
namo!” Po dviejų dienų iš Stokholmo atvyko kurjeris, ku- 
ris atgabeno gaisro aprašymą, visiškai sutapusį su Sve- 
denborgo regėjimais. 

Buvo metas, kai Kantas neabejojo vieno ir kito pasa- 
kojimo tikrumu. Laiške froilen Knobloch, kuri kreipėsi į 
ji prašydama paaiškinti tuos atsitikimus, jis atkūrė juos 
kaip visiškai tikroviškus, nors dėl jų ir atsidūręs aklavie- 
tėje. Laiško data neįskaitoma, pilname raštų rinkinyje 
laiškas datuotas 1763 metais. Su tuo leistina nesutikti: 
jau prieš metus Kantas ryžtingai suabejojo dvasių egzis- 
tavimu (prisiminkime Herderio rašytus jo paskaitų kons- 
pektus). Laiškas Knobloch atspindi ankstesnio laikotarpio 
Kanto pažiūras. Matyt, teisus buvo pirmasis laiško pub- 
likuotojas Borovskis, kuris manė, kad jis parašytas 1758 
metais. 

Nieko nuostabaus, kad iš pradžių Kantas tikėjo dva- 
siomis. XVIII amžiuje knibždėte knibždėjo aiškiaregių, 
„magnetizuotojy”, alchemikų. Vieni iš jų aiškiai buvo 
įvaldę hipnozės meną, kiti buvo paprasčiausi šarlatanai. 
Toliau mes kalbėsime apie Kaliostrą. Per Septynerių metų 
karą atsirado jo pirmtakas — grafas Sen Žermenas, kuris 
tvirtino gyvenąs be galo ilgai: jis dalyvavęs Aleksand- 
rui Makedoniečiui įžengiant į Babiloną ir buvęs asmeniš- 
kai pažįstamas su Jėzumi Kristumi. Grafas ne tik bend- 
ravo su dvasiomis, bet ir užsiiminėjo politinėmis intrigo- 
mis, tai ir sužlugdė jo reputaciją. Savo įtaką Prancūzijos 
rūmuose Sen Žermenas mėgino panaudoti Prūsijos nau- 
dai. Jis buvo įtartas ryšiais su Frydrichu II; bijodamas 
arešto, avantiūristas pabėgo į Vokietiją. 

Kad Svedenborgas paisto niekus, Kantas įsitikino per- 
skaitęs jo knygą „Dangaus paslaptys“, už didelius pinigus 
parsisiųsdintą iš Londono. Susidomėjimas buvo toks dide- 
lis, kad filosofas surizikavo reikalaujama suma, vargais 
negalais surinkęs ją iš savo kuklių pajamų. Kantas gavo 


79 


aštuonis tomus, „prikimštus visokių niekų“, kaip jis iš- 
sitarė „Dvasiy regėtojo godose“, kur kandžiai analizuo- 
jamas Svedenborgo veikalas. j 

„Dvasių regėtojo godose“ Kantas atkuria ir dvi mums 
jau žinomas istorijas, tik dabar jos pateiktos ircniškai. 
„Tikriausiai kas nors paklaus, kas mane paskatino imtis 
tokio niekingo darbo, kaip toliau skleisti pasakas, kurias 
protingas žmogus vargu ar kantriai išklausys iki galo, ir 
netgi įterpti šias pasakas į filosofinio tyrinėjimo teks- 
tą“, — pateikia Kantas retorinį klausimą. Ir melancholiškai 
atsako: „Riba tarp kvailumo ir protingumo tokia nepa- 
stebima, kad, ilgai einant kurio nors iš jų keliu, sunku 
retkarčiais nors šiek tiek neprisilyteti ir prie kito“. Bet 
riba vis dėlto yra, ir negalima smerkti skaitytojo, jeigu 
jis, užuot dvasių regėtojus laikęs pusiau priklausančiais 
kitam pasauliui, paprasčiausiai užrašys juos pas gydy- 
toją. 

Tačiau čia kalbama ne tik apie Svedenborgą ir jo 
sekėjus. Į vieną gretą su „dvasių regėtojais“ Kantas sta- 
to spekuliatyviosios metafizikos adeptus. Pirmieji — „jaus- 
mo pranašiškų sapnų sapnuotojai“, o antrieji — „proto 
pranašiškų sapnų sapnuotojai“. Metafizikai irgi svajoja, 
savo idėjas jie laiko tikrąja dalykų tvarka. Filosofas ne- 
pavydi jų „atradimų“, jis tik būgštauja, kad koks nors 
blaiviai mąstantis žmogus, nepasižymintis mandagumu, 
nepasakytų jiems to paties, ką astronomui Tychui Brachei, 
mėginusiam pagal žvaigždes nustatyti kelią, atsakė jo ve- 
žikas: „Ech, pone, gal apie dangų jūs viską gerai supran- 
tate, bet čia, žemėje, jūs kvailas". 

Toks Kanto atsisveikinimo žodis, skirtas volfiškajai 
metafizikai. Jis juokiasi ne tik iš vizionierystės, bet ir iš 
abstrakčių spekuliacijų, ragina mokslo žmones pasikliau- 
ti patyrimu, tik patyrimu, kuris yra pažinimo alfa ir 
omega. 

Su metafizika Kantas atsisveikina, bet išsiskirti negali. 
Štai jo prisipažinimas: „Likimo valia aš įsimylėjęs meta- 
- fiziką, nors ji tik retai teparodo man savo palarkumą“. 
Šis nenusisekęs romanas tęsėsi daugelį metų. Visą laiką, 
kol dėstė universitete, Kantas skaitė metafizikos kursą 
(„Pagal Baumgarteną"), jį kankino „prakeikti“ metafizi- 

niai klausimai — apie pasaulio, dievo, sielos esmę. Bet 
kuo toliau, tuo darėsi aiškiau, kad spekuliatyviu keliu 
atsakymų negalima surasti. Todėl Kantas svajoja perauk- 
lėti savo mylimąją, jis nori matyti ją tik „išminties pa- 
lydove“, brėžiančia pažinimo ribas. 

„Dvasių regėtojo godų“ pratarmėje nurodytas ir tre- 
čiasis filosofinės ironijos objektas — bažnyčia. „Šešėlių 
viespatija— rašo Kantas,— rojus fantastams... Šventoji 
Roma valdo pelningas provincijas šios neregimos viešpa- 
tijos, kurios dvi karūnos palaiko trečiąją — aptriušusią 
jos žemiškosios didybės diademą, o abejų kito pasaulio 
vartų raktai kartu tinka šio pasaulio skrynioms." Kalba- 
ma apie katalikų bažnyčią. Tačiau nemanykite, kad Kan- 
tas kalba protestantiškosios ortodoksijos vardu. Kaip tik 
su ja jam ir teks ateityje susidurti. 


xX x * 


1766 metais magistras Kantas pakeitė butą. Senojo, 
kuris buvo Kneiphofe -netoli universiteto, Magistrų skers- 
gatvyje, langai išėjo į Prieglių, ir praplaukiančių krovi- 
ninių laivų keliamas triukšmas trukdė susikaupti. Dabar 
jis išsinuomojo pusę aukšto Lėbenichte pas prekiautoją 
knygomis Kanterį. Kanteris, išsilavinęs ir apsukrus ver- 
teiva, neapsiribojo prekyba, jis suorganizavo leidyklą ir 
privačią biblioteką, rengdavo loterijas, įsigijo laikraštį, 
įsteigė popieriaus fabriką. Pusę savo laiko jis praleisda- 
vo važinėdamas, plėsdamas savo veiklos sritį. Iš kiek- 
vienos kelionės grįždavo su naujomis knygomis. Iš jo 
rankų Kantas gavo Ruso „Visuomenės sutartį“ ir, matyt, 
„Emilį“. 

Kanterio knygų krautuvė buvo vietinė įžymybė, kaž- 
kas tarpiška tarp prekybos taško ir literatūrinio klubo. 
Čia susitikdavo garsenybės, skaitydavo laikraščius, susi- 
pažindavo su naujomis knygomis, kalbėdavosi, o kartais 
padėdavo aptarnauti pirkėjus. Dvi dienas per savaitę čia 
būdavo leidžiama nemokamai skaityti studentams. Čia 
reguliariai lankydavosi Hamanas. Magistras Kantas asme- 
ninio draugo ir nuomininko teisėmis galėdavo pasiimti 
bet kurį leidinį. Nuo 1768 metų rudens Kanto portretas 


81 


(tapytas dailininko Bekerio) tarp kitų Prūsijos įžymybių 
puošė Kanterio kontorą. 

Beje, Kantas žinomas jau ne tik Prūsijoje. 1769 metais 
profesorius Hauzenas iš Halės ketina išleisti „Zymiyjy 
XVIII amžiaus Vokietijos ir kitų šalių filosofų ir istorikų 
biografijas“. Kantas įtrauktas į rinkinį, ir autorius krei- 
piasi į jį, prašydamas reikalingos medžiagos. 

Beveik tuo pačiu metu ateina ir kvietimas dirbti Er- 
langene (Ansbacho markgrafystė). Vietinio universiteto 
kuratorius susižavėjęs „Grožio ir didingumo jausmo ste- 
bėjimais“ ir siūlo Kantui užimti ką tik įkurtą teorinės 
filosofijos katedrą. Kaip tik apie šią katedrą svajoja ma- 
gistras Kantas. Penkių šimtų guldenų alga, o iš nemokamų 
natūralijų — reikalingas malkų kiekis. Pagunda pernelyg 
didelė, ir Kantas lyg ir preliminariai sutinka. Jis nedel- 
siant paskiriamas, jo jau laukia butas (iš pradžių keturių 
kambarių), Erlangeno studentija džiūgauja ir rengia iš- 
kilmingą sutikimą. Bet... Kantas, tarsi atsitokėjęs, ryžtin- 
gai atsisako. 

Kitas kvietimas (1770 metų sausio mėnesį) ateina iš 
Jenos. Čionykštė vakansija prastesnė — antrasis filosofi- 
jos profesorius su dviejų šimtų talerių alga, bet jam ga- 
rantuojama ne mažiau kaip šimtas penkiasdešimt talerių 
už privačias paskaitas ir tikinama, kad Veimaro hercogys- 
tėje kainos daug mažesnės negu kur nors kitur. Kantui 
svaresnis argumentas būtų buvusi garantija, kad Veima- 
ras netrukus taps literatūrinės Vokietijos centru, kad čia 
susikurs didi Gėtės ir Šilerio sandrauga. Šito, supranta- 
ma, tuomet niekas nežinojo; Gėtė tik pradeda rašyti, o 
vienuolikmetis Šileris dar mokosi rašto. 

Atsiprašydamas ir atsisakydamas Erlangeno pasiūly- 
mo, Kantas aiškino esąs prisirišęs prie gimtojo miesto, 
silpnos sveikatos, be to, „galimas daiktas, netrukus atsi- 
ras vakansijos prošvaistė“ savo namuose. Tai buvo ne 
tik pageidautina, bet ir visiškai realu: matematikos pro- 
fesorius Langhanzenas, septyniasdešimt devynerių metų 
senukas, jau seniai nesikėlė iš patalo. Jis mirė kovo vi- 
duryje. Kantas pagerbė velionio atminimą gedulingu ke- 
tureiliu, o kitą dieną išsiuntė į Berlyną laišką, vėl pri- 
mindamas vyriausybei apie save. Netrukus jis pradės eiti 

keturiasdešimt septintuosius metus, o į universiteto eta- 
tus vis dar tebėra neįtrauktas. Tiesa, vakansija neatitinka 
jo profilio, tačiau viską galima sutvarkyti padarius nesu- 
dėtingą sukeitimą. Geriausiai išmanarntis matematiką uni- 
versitete Kristianis eina moralinės filosofijos profesoriaus 
pareigas; logikos ir metafizikos profesoriumi yra mate- 
matikas Bukas. Kiekvienas iš jų su džiaugsmu užims išsi- 
laisvinusią vietą, o jis, Kantas, pagaliau gaus tai, kas jam 
pridera. 

Po dviejų savaičių ateina atsakymas — karaliaus įsa- 
kymas (1770 metų kovo 31 dienos) paskirti Kantą logikos 
ir metafizikos ordinariniu profesoriumi. (Alga mažesnė, 
negu siūlė Jena, — šimtas šešiasdešimt šeši taleriai ir še- 
šiasdešimt skatikų, todėl profesorius Kantas dar dvejus 
metus neatsisakys antraeilių pareigų bibliotekoje.) Vis 
dėlto tikslas pasiektas. Gegužės 2-ąją universiteto senatas 
patvirtina jo paskyrimą. Beje, prieš akis dar vienas for- 
malumas, be kurio paskyrimas negalioja: reikia apginti 
disertaciją. Prieš keturiolika metų Kantas jau apgynė vie- 
na profesoriaus darbą („Fizinė monadologija"), tačiau pra- 
ėjo pernelyg daug laiko, instrukcija reikalauja naujos 
disertacijos. 

Jai parašyti prireikė beveik visos vasaros. Rugpjūčio 
21-ąją įvyko disputas: Kantas gina jau ketvirtąją savo 
disertaciją. Oponentai — du kandidatai ir vienas studen- 
tas; respondentas — Markas Hercas, jo mokinys ir drau- 
gas. Disertacijos gynimo dispute kaip klausytojas daly- 
vavo jaunasis Lencas, būsimasis „Audros ir veržimosi“ 
poetas, eilėmis pažymėjęs šį reikšmingą įvykį savo mo- 
kytojo gyvenime. Tikra šlovė, buvo sakoma eilėraštyje, 
puošia tik tą žmogų, kurio išmintis derinasi su dorybe, 
kuris pats išpažįsta ir gerbia tai, ko moko. Joks tariamas 
blizgesys neapakins filosofo, kvailumo jis niekada nepa- 
laikys protu, nuplėš nuo jo kaukę, net jeigu kvailumas 
kelia baimę. Daugeliui jis atvėrė šviesą, daugelį įpratino 
prie minčių ir elgesio paprastumo. Ir Lencas prisiekia 
gyventi taip, kaip mokė Kantas, kitus mokyti jo priesakų. 
Koks nors prancūzas gali susimąstyti apie tai, ar šiaurėje 
gimsta genialūs protai. 

Bet Kantas abejonėms atsparus, 
Tvirtai pareiškia, jog kitaip nebus. 

Disertacija pavadinta „Apie jutimais suvokiamo ir in- 
teligibilaus pasaulio formą ir principus“. Joje užfiksuotas 
naujas pažiūrų „perversmas“, įvykęs, pasak Kanto, prieš 
metus. Empirinę, kartais virsdavusią skepticizmu poziciją 
pakeitė savotiškas dualizmas. Kanto jau nebejaudina 
klausimas, kaip jutimo organų duomenys susiję su inte- 
lektu,— jis atskyrė šias dvi dvasinės veiklos rūšis. „Visy 
mūsų vaizdinių šaltiniai — sakoma juodraštiniame frag- 
mente, parašytame 1769, persilaužimo, metais, — yra arba 
juslumas, arba intelektas ir protas. Pirmieji mums paro- 
do objekto santykį su tam tikromis pažįstančio subjekto 
savybėmis atskleidžiančių žinių priežastis... Antrieji susi- 
ję su pačiais daiktais“. Juslumas turi reikalą su reiški- 
niais, fenomenais; inteligibilų, tai yra protu mąstomą, 
objektą Kantas vadina noumenu. 

Pasaulis, traktuojamas kaip fenomenas, egzistuoja lai- 
ke ir erdvėje. Tačiau nei viena, nei kita (nei laikas, nei 
erdvė) nėra kažkas, kas egzistuoja savaime, tai viso labo 
tik subjektyvios sąlygos, iš pat pradžių būdingos žmo- 
gaus protui, kad jis galėtų koordinuoti tarpusavyje ju- 
timais suvokiamus objektus. Noumenų pasaulyje, tai yra 
daiktų pačių savaime srityje, laiko ir erdvės nėra, todėl 
absurdiška klausti, kur yra dievas ir kodėl jis nesukūrė 
pasaulio keletu amžių anksčiau. 

1769 metais, kuriuos Kantas laikė savo persilaužimo 
metais, išėjo L. Oilerio knyga „Laiškai Vokietijos prin- 
cesei“. Jos autorius, iškėlęs sielos ir kūno santykio klau- 
simą, atsakė, kad šį santykį galima mąstyti, bet negalima 
jo pamatyti. Kantas perėmė didžiojo matematiko idėją, 
kurioje, kaip jam atrcdė, glūdėjo seniai jį jaudinusios 
problemos sprendimas, ir apvertė ją: savo ruožtu esama 
objektų, kuriuos galima stebėti, bet kurių negalima mąs- 
tyti. Tokie yra erdviniai santykiai. 

Dar neseniai Kantas ragino metafiziką remtis vien tik 
patyrimu, dabar jam rūpi kitkas — apsaugoti ją nuo pa- 
tyrimo pervertinimo; juslinio pažinimo principai neturi 
peržengti savo ribų ir liesti intelekto srities. Laiške Lam- 
bertui, kuris pagaliau buvo parašytas ir išsiųstas į Ber- 
lyną kartu su dovanojamu disertacijos egzemplioriumi, 

Kantas siūlo sukurti specialią discipliną — „bendrąją fe- 
nomenologiją“, kurios uždavinys būtų nubrėžti juslinio 
pažinimo ribas, kad jis nebūtų taikomas „grynojo proto“ 
objektams. (Atkreipkite dėmesį — pasirodė terminas „gry- 
nasis protas“.) | 

Disertacijos egzemplioriai taip pat buvo padovanoti 
Mendelsonui ir išgarsėjusiam darbais iš meno filosofijos 
J. G. Zulceriui. Ir štai iš Berlyno vienas po kito atėjo 
trys laiškai. Pirmasis atsiliepė Lambertas. Ilgas jo laiškas 
prasidėjo apgailestavimais, kad mokslas visur esąs ap- 
leistas, visi susižavėję dailiuoju menu, studentai skaitą 
tik eiles ir romanus. Išėję už universiteto sienų, pasinėrę 
į darbą, jie turi persimokyti arba, teisingiau, mokytis iš 
naujo. Jis, Lambertas, rūpinąsis sukurti spaudos organą, 
kuriame viešpatautų griežto moksliškumo dvasia, į kurį 
neprasiskverbtų eretiškų minčių ir visokių neleistinų da- 
lykų pilni kūriniai. Dėl Kanto disertacijos, tai ji puiki. 
Kyla tik kai kurių klausimų ir prieštaravimų. Kantas su- 
priešina juslinį ir intelektinį pažinimą; nejaugi jie niekur 
nesusieina? Paskui laiko problema. Ji susijusi su tais pa- 
kitimais, kuriuos patiria daiktai. Jeigu pakitimai realūs, 
realus ir laikas. Tas pat pasakytina ir apie erdvę. Beje, 
visa tai tamsus reikalas, tačiau nereikia siekti absoliutaus 
aiškumo, visada turi likti tam tikras neapibrėžtumas. Ir 
regimybę, jeigu ji pastovi, Lambertas linkęs laikyti tiesa. 
„Regimybės kalba“ mus gali aptarnauti ne blogiau už 
„tiesos kalbą“. 

Paskui atėjo laiškas iš Zulcerio. Estetikos metras pra- 
nešė, kad užsiėmęs naujo traktato apie dailiuosius menus 
leidimu, tai jam trukdą iki galo susigaudyti tarp visų tų 
„naujų sąvokų“, kurios vartojamos Kanto darbe. Tos są- 
vokos jam atrodančios pagrįstos ir reikšmingos. Tik su 
viena smulkmena negalima sutikti — su erdvės ir laiko 
problema. Čia Zulceris laikosi Leibnico ir Volfo, pripa- 
žinusių tikrą trukmės ir tįsumo realumą, pozicijų. Jis ne- 
kantraudamas laukiąs Kanto veikalo iš moralės metafizi- 
kos. Jį jaudinąs klausimas, kas sudaro fizinį ir psicholo- 
ginį dorybingos sielos skirtumą nuo nuodėmingos. Jis 
pats buvo bepradedąs svarstyti iškeltą klausimą, tokį svar- 
bų auklėjimui, tačiau dabar neturįs kada. Kantui jis nuo- 

širdžiai linkjs tęsti puikiai pradėtą kelią, sveikatos ir jė- 
gų sėkmingai jį užbaigti. 

1770 metų pabaigoje savo nuomonę pasakė Merdelso- 
nas. Jis perskaitęs disertaciją su dideliu malonumu, nors 
pastaraisiais metais jo nervų sistema smarkiai pairo ir 
jam sunku deramai sutelkti savo protinius sugebėjimus. 
Metafizikos, kuri šiuo metu nusmuko, labui būtų itin pa- 
geidautina, kad Kantas greičiau pasidalytų su publika sa- 
vo sukauptais apmąstymais. Turėkite galvoje, gyvenimas 
trumpas, ir mirtis mus užklumpa greičiau, negu mes spė- 
jame viską kuo geriausiai padaryti. Ir nebijokite pakar- 
toti to, kas jau pasakyta anksčiau; derinama su jūsų pa- 
ties mintimis, sena įgis naują pavidalą, atvers raujas 
perspektyvas. „Jūs turite išskirtinį talentą rašyti dauge- 
liui.” Mendelsonas padarė keletą pastabų dėl darbo teks- 
to, kaip ir kiti nesutikęs su Kanto laiko ir erdvės trak- 
tuote. 

Kantas reatsakė re į vieną iš šių laiškų. Kiekvienas 
kėlė jam problemas, skatino apmąstymams, kurie kol kas 
buvo nevaisingi. Po pusmečio jis parašė apie tai savo 
berlyniškiam draugui Markui Hercui, prašė atsiprašyti už 
jį, skųsdamasis silpna sveikata, pranešė, kad dirba prie 
Knygos „Juslumo ir intelekto ribos“. 

Praėjus dar aštuoniems mėnesiams, Kantas vėl rašo 
Hercui ir vėl prašo jį atsiprašyti Lamberto, Mendelsono 
ir Zulcerio. Šitame laiške jau esama kai ko daugiau negu 
paprastas konstatavimas, kad dar reikia galvcti apie pa- 
teiktus prieštaravimus ir savo paties idėjas. Šio laiško 
datą (1772 metų vasario 21 dieną) priimta laikyti pagrin- 
dinio Kanto filosofinio veikalo gimimo (galbūt tiksliau — 
pradėjimo?) diena. Kūdikis dar negreit ateis į pasaulį, bet 
embrionas atsirado ir vystosi. Ir nors Kantas savo būsi- 
mą knygą po senovei vadina „Juslumo ir intelekto ribos“, 
tekste jau atsiranda pasakymas „grynojo proto kritika“. 
Būsimoji knyga turi duoti „visos metafizikos paslapties 
raktą“. Dar niekas neatsakė į klausimą, kaip atsiranda 
mūsų sąvokos. Dėl juslinių vaizdinių viskas daugiau ar 
mažiau aišku: jie tėra pasyvūs daiktų atspaudai. Apie 
sąvokas šito nepasakysi. Jos yra intelekto vaisius, kartu 
atitinkantis daiktų tvarką. Kaip tai įmanoma? 

Atsakymas į klausimą sudarys rengiamo veikalo tu- 
rinį. Per tris mėnesius, tikina Kantas, jis parašys pirmąją 
dalį. 

Praėjo beveik dveji metai. Kantas parašė... naują laiš- 
ką Markui Hercui: „Jūs veltui uoliai ieškote mugės ka- 
taloge jums žinomos pavardės, prasidedančios raide „K“. 
Padėjus tiek pastangų, paprasčiausia man būtų buvę pa- 
teikti kurį nors darbą iš tų, kurie guli beveik užbaigti. 
Tik kad aš jau taip toli nuėjau siekdamas pertvarkyti 
mokslą, prie kurio taip ilgai bergždžiai triūsė gera pusė 
filosofų pasaulio, jog jau regiu savo rankose sąvoką, 
visiškai atskleidžiančią kol kas neįmintą mįslę“. Kantas 
kalbėjo apie šį pasiryžimą nepasiduoti knietuliui kuo 
greičiau išvysti savo knygą ir nesiekti lengvos šlovės tol, 
kol neišspręs pagrindinio uždavinio. O jis jau tuoj būsiąs 
išspręstas. „AS neprarandu vilties užbaigti darbą iki Ve- 
lyky." 

Tai parašyta Hercui 1773 metų pabaigoje. Po trejų 
metų vėl jam: „Manau, kad iki Velykų nesusidorosiu, 
reikės paskirti dar ir dalį vasaros“. Ir dar po dvejų me- 
tų taip pat jam: „Tikiuosi iki vasaros užbaigti“. 

Rašyti nesisekė. Kantas dar niekada nedirbo taip lė- 
tai. Tai, kas svarbiausia, visą laiką išsprūsdavo. Tiesa, 
kuri rodėsi surasta, vėl virsdavo neišsprendžiama misle. 
Be to, jam rūpėjo ne tik „Grynojo proto kritika“. Netei- 
singa manyti, kad po 1770 metų Kanto mintis visiškai 
pasinėrė į gnoseologijos problemas, ir visas savo jėgas 
jis eikvojo nesėkmingiems mėginimams jas išspręsti. Kaip 
ir anksčiau, daug laiko ir energijos atima dėstymas. Tie- 
sa, krūvis dabar sumažėjo: vidutiniškai keturiolika va- 
landų per savaitę. Užtai jis rengia naujus paskaitų kur- 
sus — mineralogiją, antropologiją (kuri tapo vienu iš jo 
mėgstamų dalykų) ir pedagogiką. 

Pedagoginės Kanto pažiūros formavosi veikiamos Ru- 
so ir tų mėginimų įgyvendinti jo idėjas, kurių buvo im- 
tasi Vokietijos žemėje. 1774 metais žinomas pedagogas 
Johanas Bernardas Bazedovas vietinio monarcho lėšomis 

atidarė Desau mokymo įstaigą „Filantropinas“, kurios tiks- 
las buvo reformuoti pedagogiką. Auklėjimas čia buvo vi- 
siškai kosmopolitinis: vietoj krikščionių tikėjimo vaikams 
buvo skiepijamos tam tikros visuotinės, „natūralios“, do- 
rybe paremtos religijos idėjos. Daug dėmesio buvo ski- 
riama gamtotyrai ir tiksliesiems mokslams. Mokoma žai- 
džiant, be muštro ir bausmių. Laisvalaikiu buvo leidžiama 
visiška netvarka, už pavyzdingą elgesį įteikiami ordinai. 
Daug laiko buvo skiriama fiziniam lavinimui. Įstaiga bu- 
vo uždara, ir mokymas kainavo didelius pinigus; netur- 
tingi vaikai buvo priimami tik tarnais. 

Kantas buvo susižavėjęs naujais vėjais pedagogikoje. 
Nors jis beveik nutraukė literatūrinę veiklą, „Filantropi- 
nui” paremti filosofas vis dėlto vietiniame laikraštyje 
paskelbė du straipsnelius. Kantas ragino ne reformuoti 
mokyklą, bet įvykdyti revoliuciją pedagogikoje. Padeda- 
mas Kanto, jo draugas Moderbis savo šešiametį sūnų 
įtaisė mokytis Desau. Tai davė dingstį susirašinėti su „Fi- 
lantropino“ vadovais — Bazedovu ir Kampe. Prieš keletą 
metų Vylandas, pradėjęs leisti naują žurnalą „Vokieciy 
Merkurijus“, paprašė Kantą naudingomis sąlygomis imtis 
jį platinti Rytų Prūsijoje. Tada filosofas atsisakė, pasiüles 
vietoj savęs knygų leidėją Kanterį. Dabar, kai buvo kal- 
bama apie „Filantropino“ leidžiamą žurnalą, Kantas pats 
ėmėsi šio darbo. Tiesa, rezultatas buvo kuklus: visoje apy- 
linkėje (įskaitant Mažąją Lietuvą) dvidešimt penki pre- 
numeratoriai. Beje, panaši situacija susiklostė ir kitose 
i smulkias valstybėles susiskaldžiusios Vokietijos dalyse: 
naujos pedagoginės idėjos neturėjo pasisekimo. 

Tais pačiais 1774 metais, kai buvo įkurtas „Filantro- 
pinas", Karaliaučiaus universitete pradėta dėstyti pedago- 
giką. Naująjį dalyką pakaitomis skaitė septyni filosofi- 
jos fakulteto profesoriai. Kanto eilė atėjo 1776 metų žie- 
mą (paskui vėl po šešių semestrų). Vietoj vadovėlio 
Kantas naudojosi Bazedovo knyga, kaip paprastai ją pa- 
taisydamas ir papildydamas. Taip atsirado savarankiškas 
darbas ‚„Apie pedagogiką“, išleistas prieš pat filosofo mirtį 
jo Mokinio Rinko. 

„Du žmogaus išradimus galima laikyti pačiais sunkiau- 
siais: meną valdyti ir meną auklėti“. Tačiau kaip tik jie 


88 


yra visuomenės pagrindas. Žmogus gali tapti žmogumi 
tik auklėjamas. Jis yra tai, ką iš jo padaro auklėjimas. 
Štai kodėl filosofas, susirūpinęs žmogaus likimu, negali 
išsilenkti pedagoginių apmąstymų. 

Tėvai ir valdovai gadina vaikus. Pirmieji galvoja tik 
apie tai, kad jų atžalos gerai susitvarkytų savo gyvenimą, 
antriesiems reikalingi viešpatavimo įrankiai. Ir vieni, ir 
kiti auklėja remdamiesi esama padėtimi. Tačiau tikras 
auklėfimas turi rengti žmones būsimai, geresnei visos 
žmonijos būklei. Tada jie įgyvendins tą būklę. Valdo- 
vas visada vienišas, o vienišas medis auga kreivas. Ba- 
zedovo pasikliovimas monarchu — iliuzinis. Mokykla ap- 
skritai neturi būti valstybės žinioje. Kultūra, Kanto ma- 
nymu, visada prasideda nuo asmeninės iniciatyvos. 

Žmogų galima arba dresiruoti, arba šviesti. Svarbiau- 
sias auklėjimo tikslas — išmokyti galvoti. Žmogus turi 
sąmoningai pereiti keturias auklėjimo pakopas: išsiugdyti 

rausmę, įgyti darbo įgūdžių, išmokti elgtis ir tapti mo- 
ralus. Pirmiausia ir svarbiausia — drausmė, be jos Žmogus 
virsta laukiniu; suaugęs visada gali įgyti visokių įgūdžių, 
tačiau kompersuoti drausmės stygių neįmanoma. Pati 
sunkiausia pakopa — paskutinė. Mes gyvename drausmės, 
kultūros ir civilizacijos epochoje, bet iki moralumo mums 
toli. 

Vienas iš sudėtingiausių auklėjimo uždavinių — paklu- 
simą teisėtai prievartai suderinti su sugebėjimu naudotis 
savo laisve. Nuo mažens vaikui reikia duoti elgesio lais- 
vę (išskyrus tuos atvejus, kai jis gali pakenkti sau arba 
aplinkiniams). Vaikui reikia parodyti, kad savo tikslus 
jis gali pasiekti tik tuo atveju, jeigu kitiems duos gali- 
mybę pasiekti savuosius. (Malonumas — tik atlyginimas 
už paklusnumą!) Visuomeninis auklėjimas turi neginči- 
jamų pranašumų, jis įpratina vaikus savo teises derinti 
su kitų teisėmis. Čia įgyjamas ir supratimas apie parei- 
gas. Auklėti reikia asmenybę, tai yra laisvai veikiančią 
būtybę, turinčią orumo jausmą ir sąmoningai prisiiman- 
čią visuomenės nario pareigas. 

Nors Kantas neturėjo vaikų, jis turėjo savo nuomonę 
apie tai, kaip juos reikia auklėti nuo pat kūdikystės. Fi- 
losofas pataria motinoms pačioms žindyti naujagimius, ne- 


89 


atiduoti jų žindyvėms. Mažylio nereikia vystyti, dėl to 
jis patiria tik baimę ir neviltį. Pamėginkite suvystyti su- 
augusį, jis pakels didesnį triukšmą už mažylį. Supti vai- 
kus taip pat netinka. Patikrinkite patys: nuo supimo jums 
ima svaigti galva. Vaikai supami, kad nerėktų, bet rė- 
kimas jiems išganingas: jis vysto plaučius. Charakterio 
gadinimas pirmiausia prasideda nuo to, kad, išgirdus 
vaiko verksmą, galvotrūkčiais puolama jam meilikauti. 
Jeigu į verksmą nekreipiama dėmesio, vaikas liaujasi ver- 
kęs: niekas nenori stengtis tuščiai. Mokydami vaikus 
vaikščioti, tėvai neturi naudoti dirželių, kurie suspaudžia 
ir luošina krūtinės ląstą. Apskritai vaikui, kiek įmanoma, 
reikia duoti visišką valią. , 

Tačiau taip, kad dėl to nenukentėtų drausmė. Vaikų 
valios nereikia laužyti, ją reikia taip nukreipti, kad ji 
nusileistų natūralioms kliūtims. Nuo mažens vaikus nau- 
dinga pratinti prie darbo, ir nėra nieko žalingesnio už 
dykinėjimą. Neišlepintas vaikas mielai imasi darbų, rei- 
kalaujančių sutelkti jėgas ir valią. Dėl valgio, tai vaikų 
nereikia pratinti smaližiauti, todėl jiems negalima leisti 
pasirinkti valgius. Jeigu nėra pateisinamos priežasties 
atsakyti, vaiko prašymas turi būti išpildytas; jeigu yra 
priežastis jo neišpildyti, tai negalima pasiduoti prašy- 
mams. Atsakoma visada visam laikui. 

Remdamasis „Filantropino" patyrimu, Kantas primyg- 
tinai rekomenduoja fizinius pratimus, o tai tuo metu buvo 
pedagoginė naujovė. Bėgiojimas, šuoliai, sunkumų kilno- 
jimas ir nešiojimas, plaukymas, mėtymas į taikinį nau- 
dingi vaikams. Naudingi žaidimai gryname ore. Vaikas 
turi mokėti žaisti. Tačiau žaidimo nereikia maišyti su 
darbu. Kantas nepritaria Bazedovo siekimui mokyti vai- 
kus juokaujant ir žaidžiant. Privalomos pamokos mokyk- 
loje — darbas, jis atliekamas siekiant tam tikro tikslo. 
Žaidimas yra pats sau tikslas, čia svarbiausia — pats pro- 
cesas, Oo ne išorinis rezultatas. Mokėti skirti darbą ir Zai- 
dimą svarbu ir suaugusiems, jie nejodinėja ant lazdų, 
tačiau kiekvienas turi savo arkliuką. Nepaprastai žalinga 
įpratinti vaiką žiūrėti į viską kaip į žaidimą. Mokykla — 
tai prievarta diegiama kultūra, nors jos tikslas turi būti 
auklėti laisvą žmogų. $ 

„Mes žinome tiek, kiek išlaikome atmintyje“. Šis lo- 
tyniškas priežodis kalba apie būtinumą lavinti atmintį. 
Sistemingas skaitymas ir atpasakojimas, kalbų mokymasis 
stipripa atmintį. Romanų rijimas, Kanio nuomone, ją 
silpnina, Štai kodėl iš vaikų reikia atiminėti romanus. 
Skaitydami juos, jie sukuria romane naują romaną, nes 
klaidingai jį supranta, svajoja ir sėdi be jokios minties 
galvoje. O išsiblaškymas — auklėjimo priešas. 

Auklėtojas neturi piktnaudžiauti bausmėmis. Tai griež- 
čiausia priemonė. Bausti reikia itin atsargiai, taip,. kad 
vaikai matytų, jog galų gale baudžiama tam, kad juos 
pataisytų. Dažnos bausmės nepasiekia tikslo, kaip ir baus- 
mės, paskirtos nesitveriant pykčiu. 

Visada sunkiau išugdyti žmogaus moralinę kultūrą, 
kuri remiasi principais. Jai jau maža vien tik drausmės. 
Principai — tai įstatymai, tačiau tiktai subjektyvūs, išplau- 
kiantys iš žmogaus charakterio, įsitikinimų ir proto. For- 
muojant charakterį, reikia ugdyti tris bruožus — paklus- 
numą, tiesumą, polinkį bendrauti. 

Pabaigoje Kantas kalba apie lytinį auklėjimą. Trylik- 
tieji ar Keturioliktieji metai berniukui yra persilaužiamie- 
ji: atsiranda lytinis potraukis. Jis vystosi neišvengiamai, 
netgi neturėdamas objekto. Vadinasi, neįmanoma išsau- 
goti jaunuolio nežinojimo ir nekaltumo. Tylėjimas tik 
padidina blogį; tai rodo praeities kartų auklėjimas. Dabar 
teisingai manoma, kad su jaunuoliu reikia kalbėti apie 
viską, neslapukaujant, aiškiai ir konkrečiai. Žinoma, te- 
ma delikati ir negali būti viešo pokalbio objektu, tačiau 
visada galima surasti priimtiną pašnekesio formą. Laiky- 
damasis to meto pažiūrų, Kantas siūlo pedagogui įskie- 
pyti jaunuoliui pasišlykštėjimą masturbacija ir jos bai- 
mę. „Fiziniai padariniai nepaprastai žalingi, tačiau doro- 
vės prasme padariniai dar blogesni. Kai kas klausia, ar 
leistina jaunuoliui užmegzti santykius su kita lytimi? 
Jeigu jau reikia rinktis viena iš dviejų, tai šitai, šiaip 
ar taip, geriau. Ten jaunuolis elgiasi prieš prigimtį, čia — 
ne". Tačiau bėda ta, kad sugebėjimas pratęsti giminę pra- 
lenkia sugebėjimą išlaikyti vaikus. Todėl tiesioginė jau- 
nuolio pareiga — laukti, kol jis galės vesti. Laiminga 
santuoka — atpildas už dorovingą elgesį. 

Kokiu mastu Kanto idėjas apie auklėjimą įkūnijo jo 
paties pedagoginė praktika? Kantas bendraudavo su stu- 
dentais, jaunuoliais, perėjusiais pradines auklėjimo pako- 
pas. Universiteto dėstytojo uždavinys buvo suteikti ži- 
nių ir išmokyti savarankiškai mąstyti. Antra, supranta- 
ma, svarbiau už pirma: žinios — įgyjamas dalykas, o 
įprotis ir sugebėjimas galvoti isugdomi sunkiai. Mechaniš- 
kas įsiminimas, kalimas — žalingi. Kantas būdavo nepa- 
tenkintas, kai studentai per paskaitas užsirašinėdavo vis- 
ką iš eilės, tai jam tiesiog trukdydavo. Pradėjus paskaitą, 
jam pirmiausia rūpėdavo būti suprastam. Jeigu supratimo 
gija nutrūkdavo, jis sustodavo ir grįždavo atgal. Būda- 
vo atsižvelgiama į vidutinius gabumus. „AS skaitau ne 
genijams — jie patys skinasi sau kelią, tačiau ir ne kvai- 
liams — dėl jų neverta stengtis, o tiems, kurie yra per 
vidurį ir nori pasirengti būsimam darbui“. 

Paprastai jis pasirinkdavo kurį nors iš netoli sėdin- 
čių klausytojų ir iš jo veido sekdavo, kaip suprantama tai, 
ką jis sako. Atsirasdavo patvarus ryšys, ir bet kokia ne- 
tvarka auditorijoje galėdavo sutrikdyti jo minčių tėk- 
mę. Kartą jis buvo išsiblaškęs ir skaitė prasčiau nei 
paprastai, paskui prisipažino, kad susikaupti jam truk- 
dė tiesiai priešais jį sėdėjęs studentas, kurio palaidinės 
saga buvo ištrūkusi. 

Per paskaitas jis sėdėdavo už neaukšto pulto, ant ku- 
rio gulėdavo lapelis su užrašais arba pastabomis išmar- 
gintas vadovėlis. Vadovėliai būdavo ne tik atpasakoja- 
mi, ne tik padėdavo susisteminti medžiagą, bet ir tapda- 
vo polemikos objektu. Paskaita virsdavo dialogu. Sunkūs 
periodai kaitaliodavosi su iliustracine medžiaga, sąmoju- 
mi, pokštais. Jachmanas, klausęsis Kanto paskaitų aštun- 
tajame dešimtmetyje, liudija: „Jo sąmojis pasižymėjo 
lengvumu, išradingumu, minties gilumu. Tai buvo žai- 
bai, blykčioję vidury dienos, juos jis įterpdavo ne tik 
į kasdienę kalbą, bet ir į paskaitas. Sąmojais jis suteik- 
davo prieinamą formą gilioms mintims, nuleisdamas savo 
išvargusius klausytojus iš spekuliacijos aukštybių ant 
įprastos žemės". 

Per egzaminą dėstytojas ir mokinys pasikeičia vieto- 
mis. Dabar mokinys turi paaiškinti dalyko esmę. Kalbos 

sklandumas ir priimtos dėstymo normos čia vaidina antra- 
eilį vaidmenį. Jeigu kam sunku reikšti savo mintis, tai 
šitai nieko nesako apie protinius sugebėjimus. Garsųjį 
mokslininką Klavijų vaikystėje pašalino iš mokyklos kaip 
negabų, nes jis negalėjo rašyti rašinių pagal nustatytą 
pavyzdį. Vėliau jis visiškai atsitiktinai pradėjo domėtis 
matematika ir čia pasirodė turįs nepaprastą talentą. 

Filosofijoje, kur kvailumas lengvai palaikomas išmin- 
tingumu, o naujai minčiai sunku apginti savo teises, ga- 
limybė suklysti dar realesnė. Štai kodėl Kantas mėgo 
kartoti, kad jis moko ne filosofijos, bet filosofuoti. „Mo- 
kytis filosofijos“ — tai įvaldyti subjektyvų proto aspektą, 
įsiminti, kaip kas nors kadaise manė; „(mokytis filosofuo- 
ti" — tai suteikti savo žinioms objektyvų pobūdį, įvaldyti 
sugebėjimą vertinti kitų nuomones. Ir savo sumanytą 
pagrindinį veikalą Kantas kūrė ne kaip pažiūrų išvardi- 
jimą ir net ne kaip mokslo dėsnių sąvadą, bet kaip to, 
kas buvo padaryta ir ką dar reikėjo padaryti, kritinę ara- 
lize. 


Trečias skyrius 


PROTO SAV:KRITIKA 


Protas egzistavo visada, tik ne vi- 
sada protingu pavidalu. 
K. Marksas 


Ėjo metai. Kanto balsas spaudoje ilgam nutilo. Po di- 
sertacijos „Apie jutimais suvokiamo ir inteligibilaus pa- 
saulio formą ir principus“, be dviejų straipsnių, susijusių 
su „Filantrcpinu“, filosofas išspausdino tik Moskačio kny- 
gos apie žmonių ir gyvulių kūno sandaros skirtumus recen- 
ziją ir pranešimą apie 1775 metų paskaitas („Apie įvairias 
žmonių rases“). Tyla tęsėsi vienuolika metų. 

„Kodėl Jūs tylite,— klausė Kantą pradėjęs su juo su- 
sirašinėti Lafateris — kodėl rašo tie, kurie nesugeba Ia- 

šyti, o ne Jūs, puikiai valdantis plunksną? Kodėl Jūs ty- 
lite? Šiais — šiais naujais laikais — Jūs nesireiškiate. Mie- 
gate? Kantai, aš nenoriu Jūsų girti, bet pasakykite man, 
kodėl Jūs tylite? Arba geriau pasakykite, kad prabilsite“. 
Minėdamas „naujus laikus“, Lafateris turėjo galvoje 
tais metais intelektualinę Vokietiją apėmusį ,„Audros ir 
veržimosi" sąjūdį. 

Vokiečių literatūra atgijo. Jau amžiaus viduryje jos 
horizonte pasirodė daug žadanti Gotholdo Efraimo Le- 
singo figūra. Jam buvo lemta formuoti galvoseną ir skonį. 
Jis kūrė naują dramaturgiją, jo balsas tvirtai skambėjo ir 
literatūros kritikoje. Lesingas bendradarbiavo žurnale 
„Laiškai apie naujausiąją vokiečių literatūrą“. Išgarsėjo 
septynioliktasis „laiškas“, skirtas Šekspyrui. Didysis dra- 
maturgas ir savo tėvynėje buvo nors ir neužmirštas, bet 
vis dėlto nepopuliarus, o kontinente apie jį nebuvo nė 
girdėję. Volteras jį pavadino „laukiniu“. O Lesingas iš- 
kėlė Šekspyrą aukščiau už Rasiną ir Kornelį, būtent jame ` 
įžvelgė tikrąjį antikinės tragedijos įpėdinį. Lesingas ra- 
gino savąją literatūrą mokytis iš Šekspyro. Dirva „Audrai 
ir veržimuisi" buvo parengta. 

Sąjūdis pasirodė esąs nevienalytis ir prieštaringas: 
maištingumas derinosi su politiniu indiferentiškumu ir 
konservatizmu, simpatijos liaudžiai — su didžiausiu indi- 
vidualizmu, kritiškas požiūris į religiją — su dievobaimin- 
ga egzaltacija. Tačiau visus vienijo domėjimasis žmo- 
gumi, jo unikaliu dvasiniu pasauliu. Netikėtai buvo atras- 
tos slėpiningos individo vidinio gyvenimo gelmės. Tas 
atradimas buvo laikomas reikšmingesniu už Amerikos at- 
radimą. Visų mintyse ir lūpose buvo viena: asmenybės 
išlaisvinimas. 

Tiesa, „audra“ šėlo tik literatūriniuose krantuose, ,„ver- 
zimasis" neperžengė knygų ir žurnalų ribų. Tarp sąjū- 
džio vadų mes matome Kanto auklėtinį Herderį, dabar 
jau žymų literatą. Palikęs Karaliaučių, jis persikėlė į Ry- 
gą, kur gavo pastoriaus ir bažnytinės mokyklos dėstytojo 
vietą. Kai pasirodė jo pirmieji literatūros kritikos darbai, 
išgarsinę jį, Kantas pasveikino savo mokinį. Atsakymas 
į laišką atėjo po pusės metų. Mandagus, šiltas, išsamus. 

Mokinys rašė, kad jis pasirinko kitokį kelią negu moky- 
tojas; užuot atsidėjęs akademinei veiklai, jis pasirinko 
dvasininko kelią, kuris, kaip jam atrodė, padės tiesiogiai 
bendrauti su liaudimi, su paprastais žmonėmis; dėl jų, 
tiesą sakant, egzistuoja filosofija. Rygoje Herderis išbuvo 
neilgai, paskui nukeliavo į Paryžių, o grįžęs į Vokietiją, 
tapo konsistorijos patarėju Biukeburge. Penkeri čia pra- 
leisti metai (1771—1776) buvo įtemptų kūrybinių ieško- 
jimų ir blaškymosi periodas. Be savo tarnybinių reikalų, 
Herderis domisi istorijos filosofija; susižavėjęs Šekspyru, 
atveria išsimokslinusiam pasauliui liaudies kūrybą, uo- 
liai studijuoja Bibliją. Jis išleidžia knygą „Seniausias 
žmonijos dokumentas“, kurioje Šventasis raštas traktuo- 
jamas kaip dievo įkvėptas kūrinys. Hamanas, pritaręs 
Herderio žavėjimuisi religija, parodė knygą Kantui. Fi- 
losofas nepalankiai įvertino Herderio siekimą Biblijos 
tekstą traktuoti kaip aukščiausiąją tiesą. Laimė, šis verti- 
nimas neišėjo už privataus susirašinėjimo ribų ir autoriui 
liko nežinomas. Be Herderio ir Hamano, prie „Audros ir 
veržimosi“ religinės pakraipos sparno šliejosi rašytojas La- 
fateris ir jaunas filosofas Frydrichas Jakobis. 

Kitas „audringųjų genijų“ vadas, Gėtė, nepritaria sa- 
vo draugo ir auklėtojo Herderio dievobaimingiems po- 
linkiams. Jis piktžodžiauja, kuria maištingas eiles. „Ne- 
pažįstu pasauly nieko menkesnio už jus, dievai! Kad aš 
gerbčiau tave? Už ką?“ Šie žodžiai paimti iš Gėtės „Pro- 
metėjo“, eilėraščio, tapusio savotišku „kairiojo“ „Audros 
ir veržimosi" sparno poetiniu manifestu. Tarp radikalių 
„štiurmerių“— buvęs Kanto mokinys Lencas, būsimieji 
Kanto sekėjai Klingeris ir Biurgeris. Pats Kantas, tam 
tikra prasme buvęs prie sąjūdžio lopšio, dabar, kai „re- 
voliucija literatūroje“ prasidėjo, ne per labiausiai ja do- 
misi. Jis vėl nueina į priekį, rengia filosofijos revoliuciją. 

O už vandenyno tuo metu įsiliepsnoja politinė revo- 
liucija: Anglijos viešpatavimą Amerikoje užgriuvo tokia 
audra, toks veržlus puolimas, kad pirmą kartą naujųjų 
amžių istorijoje griuvo kolonializmo pamatai. 1776 metų 
liepos mėnesį Didžiosios Britanijos valdos Amerikoje pa- 
siskelbė nepriklausoma valstybe. Kova vyko su šūkiais, 
ikvėpusiais vokiečių  „štiurmerius“,— laisvė liaudžiai, 

laisvė žmogui. Kantas skaito laikraščius, jis simpatizuoja 
generolui Vašingtonui ir jo bendražygiams. 

Kartą per pokalbį gatvėje (tai, matyt, atsitiko daI 
prieš Nepriklausomybės karą) Kantas išsakė savo požiūrį 
į Šiaurės Amerikoje bręstantį konfliktą. Vienas iš daly- 
vavusiųjų pareiškė, kad kaip anglas jis jaučiasi įžeistas 
ir kviečia Kantą į dvikovą. Nors filosofas ir nešiojo špa- 
gą, tačiau nemokėjo ja kautis; jo ginklas — mintis ir žodis, 
jis toliau kalbėjo, gindamas savo poziciją, ir darė tai 
taip įtikinamai, kad priešininkas galų gale pripažino bu- 
vęs neteisus ir susitaikydamas ištiesė ranką. Taip Kantas 
susipažino su Grinu. 

Štai iškalbingas fragmentiškas to meto įrašas: „Šiuo- 
laikinėje Anglijos istorijoje dėl Amerikos engimo pa- 
saulio piliečių idėja atbloškiama toli atgal. Jie nori, kad 
anie būtų valdinių valdiniai ir vilktų kitų naštą. Svarbu 
ne gera vyriausybė, bet pats valdymo būdas“. Atkreipkite 
dėmesį į paskutinę frazę: vėliau ji įsipins į daugelio Kan- 
to veikalų audinį, išsirutulios į ištisą valstybės santvarkos 
teoriją. Tačiau kol kas tai pasakyta prabėgomis; filoso- 
fas plūkiasi prie darbo iš pažinimo teorijos. Daužosi kaip 
žuvis į ledą. 

Kai vienas iš Kanto mokinių, atsidūręs Getingene, te- 
nykščių profesorių draugėje pareiškė, kad jo mokytojo 
rašomojo stalo stalčiuje guli veikalas, prie kurio po- 
nams filosofams „teks paprakaituoti", pasigirdo juokas: 
iš to diletanto filosofijoje nėra ko tikėtis. (Tarp dalyva- 
vusiųjų buvo profesorius Federis, su jo vardu mes dar 
susidursime.) 

Kanto rašomajame stale kaupėsi juodraščiai. Knygos 
vis nebuvo. Laiškuose Hercui jis apie ją nebeužsimin- 
davo. 

Kantas nervinosi. 1775 metais -jis vėl pakeitė butą. 
Šį sykį jį iškamavo kaimyno gaidys, laidydavęs gerklę 
po langais. Filosofas siūlė kokius tik nori pinigus, kad 
gaidį papjautų, tačiau šeimininkas nenorėjo su juo skir- 
tis. Kaip gali paukštis trukdyti žmogui, be to, dar pagar- 
sėjusiam kaip išminčiui? Kaimynas už jokius pinigus ne- 
norėjo nusileisti profesoriaus užgaidai. Kantui teko atsi- 
sveikinti su Kanterio namais. 

Persikėlimas nepridarė didelių rūpesčių. Turto buvo 
nedaug: „rašalinė, plunksna ir peiliukas, popierius, rank- 
raščiai, knygos, šlepetės, batai, kailiniai, kepurė, naktinės 
kelnės, servetėlės, staltiesė, rankšluostis, lėkštės, dube- 
nys, peiliai ir šakutės, druskinė, taurelės ir stiklinė, vyno 
butelis, tabakas, pypkė, arbatinis, arbata, cukrus, šepetys". 
Toks paprastas filosofo mantos rejestras, jo paties ranka 
sudarytas prieš išsikraustant į naują butą. Naujoje vie- 
toje (Oksenmarkte) gyventi buvo ramiau. Tačiau knygos 
vis dar nėra. 

Prūsijos ministerijai, kurios žinioje buvo švietimo rei- 
kalai, tuo metu vadovavo baronas Cedlicas — savojo mo- 
narcho kopija, mažas apsišvietęs despotas. Savo valdi- 
niams jis skiepijo pagarbą filosofijai; studentas turi įsi- 
sąmoninti, manė ministras, kad, baigus mokslų kursą, 
gydytoju, teisėju, advokatu ir t. t. jam reikės būti tik 
keletą valandų per parą, o žmogumi — visą dieną. 

Štai kodėl, greta specialių žinių, aukštoji mokykla 
turi duoti solidų filosofinį pasirengimą; svarbu, kad tai 
būtų tikra išmintis, o ne tušti ginčai ir gudravimai. Mi- 
nistras buvo Kanto filosofijos gerbėjas. 

Ką reiškia toks valdžią turinčio žmogaus prisirišimas 
prie tam tikros mąstysenos? 1775 metų gruodžio mėnesį 
išėjo „karaliaus įsakymas“ dėl dėstymo organizavimo 
Karaliaučiaus universitetuose. „Nors mes nenorime kištis 
į individualias nuomones, tačiau mums atrodo būtina su- 
kliudyti plisti kai kurioms iš jų, kurios visuomenei ne- 
naudingos". Karaliaus vardu Cedlicas uždraudė dėstyti Kru- 
zijaus filosofiją kaip pasenusią ir niekam tikusią, docen- 
tui Veimanui (Bolotovo numylėtiniui ir Kanto priešui) 
teko palikti universitetą. Kantui „karaliaus įsakyme" bu- 
vo parodytas ypatingas pasitikėjimas ir pagarba. Kara- 
liaučiaus filosofijos profesoriaus atžvilgiu ministras tu- 
rėjo savų planų. 

Vieną 1777 metų vasaros rytą auditorijoje, kur Kan- 
tas skaitė paskaitas, pasirodė nepažįstamas žmogus. Kaip 
studentas jis buvo per senas, į vyresnybę nepanašus; 
žemo ūgio, su tankia barzda. Iš pradžių iš jo šaipėsi, pas- 
kui pradėjo juoktis, kilo triukšmas, pasigirdo švilpimas ir 
šūksniai. Nepažįstamasis nesutriko, tylomis atsisėdo į 

laisvą vietą. Pasirodė Kantas, ir prasidėjo paskaita. Per 
pertrauką nepažįstamasis pasuko prie katedros, ir vėl 
pasigirdo triukšmas, tačiau jis akimirksniu liovėsi: profe- 
sorius apkabino atėjusįjį. Tai buvo Mozė Mendelsonas. 

Kantas nuoširdžiai apsidžiaugė susitikęs žmogų, su 
kuriuo buvo galima kaip lygiam su lygiu kalbėtis apie 
filosofiją. Jis pasikvietė Mendelsoną į namus, susidrovėjo 
kuklių savo vaišių, tačiau svečiui, kaip ir šeimininkui, 
pirmiausia rūpėjo pasikalbėti. Mendelsonas atvažiavo į Ry- 
tų Prūsiją kažkokiais asmeniniais reikalais. Pas profeso- 
rių Kantą jis, be kita ko, užsuko ministro Cedlico pavedi- 
mu. Halėje buvo laisva vieta. Po Volfo mirties ją užėmė 
žymus jo sekėjas Mejeris, dabar jis mirė, ir Cedlicas 
klausė, kas galėtų ją perimti. Kantas nurodė vieną iš 
savo mokinių. Tačiau ministras turėjo savų planų. 

1778 metų vasario mėnesį profesorius Kantas gavo 
asmenišką jo laišką. Cedlicas pranešė, kad, būdamas už 
800 mylių, jis klausosi Kanto fizinės geografijos paskaitų: 
prieš jį studento konspektas, kurį jis atidžiai studijuojąs. 
Po savaitės Cedlicas pasiskundė užrašų kokybe, studen- 
tas esąs nerūpestingas: po Kamčiatkos jo užrašuose kal- 
bama apie Astrachanės priemiesčius, yra Klaida ir Ja- 
vos faunos aprašyme. Kantas neatkreipė dėmesio į mi- 
nistro pastabas (abiem atvejais buvo kaltas ne užrašų, bet 
paskaitų autorius, abi klaidos liko nepataisytos, su jo- 
mis tekstas buvo ir išspausdintas); Kanto dėmesį prikaus- 
tė kitkas: antrasis laiškas prasidėjo ir baigėsi pasiūlymu 
užimti vakuojančią vietą Halėje su pradine 600 talerių 
alga. 

Kantas atsisakė. (Prieš dvejus metus jis atmetė kvie- 
timą į Mintaują, kur ką tik buvo įkurtas universitetas ir 
jam buvo pasirengę mokėti 800 talerių algą.) Po mėne- 
sio Cedlicas pakartojo pasiūlymą. Šį kartą jis pažadėjo 
800 talerių (Kanto alga tuo metu buvo 236 taleriai, taigi 
ji būtų padidėjusi daugiau nei trigubai!). Be to, ministras 
pažadėjo filosofui rūmų patarėjo titulą. Ir galiausiai (Kan- 
tui tai, galimas daiktas, buvo svarbiausia) jis vaizdingai 
aprašė dvasinę Halės universiteto, kur surinktos geriausios 
akademinės jėgos — matematikai, fizikai, chemikai, me- 
dikai, teologai, — atmosferą. „Pažiūrėkite, kokie žmonės! 

Išsimokslinusios Vokietijos centras! Ir klimatas geresnis 
negu prie Baltijos jūros. Toks žmogus kaip Jūs turi su- 
tikti su tuo, kad jo pareiga — skleisti visuotinai naudingų 
žinių šviesą kuo platesniam ratui, jis turi pasirinkti tokią 
vietą, kur jo talentai bus geriausiai pritaikyti, kur jis 
duos daugiau naudos... Halėje besimokantys 1000—1200 
studentų nori matyti Jus savo auklėtoju, ir aš negaliu 
atsisakyti patenkinti šį jų norą". 

Kantas laikėsi savo. Jam nebuvo reikalingi nei pasiu- 
tiški pinigai, nei šlovė, nei rūmų titulai. Žinoma, Karaliau- 
čius, palyginti su Hale,— užkampis. Rytų Prūsija — Eu- 
ropos užkaboris. Tačiau čia jis namie, čia užaugo, čia 
viskas įprasta, o įpratimas — antras prigimimas. Bet koks 
gyvenimo būdo pasikeitimas jį baugina. Dėl bendros nau- 
dos, tai jos labui jis plūkiasi prie sumanyto veikalo. Per- 
sikėlimas į svetimą miestą gali tik pakenkti darbui. Prieš 
trisdešimt metų jis pasakė sau, kad pasirinko kelią. Tada 
tai buvo skambūs žodžiai. Dabar jis jų netaria, bet va- 
dovaujasi jais. Gana stovėti kryžkelėje, kelias tikrai pa- 
sirinktas, ir nukrypti neįmanoma. „Grynojo proto kriti- 
ka“ turi būti parašyta! 

Ir Kantas galų gale parašė ją. 1780 metų pavasarį ir 
vasarą. Dideli gabalai buvo gatavi scniai, todėl viską 
pavyko užbaigti per penkis mėnesius. Prieš jį gulėjo 55 
autorinių lankų apimties veikalas (iš naujo buvo parašy- 
tas pirmasis ketvirtadalis). Jis žinojo knygos trūkumus - - 
daugiausia stilistinius, bet perrašinėti ją jau nebeturėjo 
jėgų, be to, nekantravo atiduoti savo kūdikį visuomenės 
teismui. 

O čia dar pats atsirado leidėjas. Johanas Frydrichas 
Hartknochas, buvęs Kanto studentas, paskui tarnavęs pas 
Kanterį, Rygoje pradėjo savarankiškai verstis knygų 
prekyba. 1780 metų rugsėjo mėnesį jis išgirdo iš Hama- 
no, kad Kantas užbaigė „Kritiką“. Hartknochas tikino fi- 
losofą: geresnio leidėjo jūs nerasite, viskas bus padaryta 
greičiau ir skoningiau negu kitų, jūs turėsite palankiau- 
sias galimybes platinti knygą visuose Vokietijos kam- 
peliuose. Kantas perdavė jam rankraštį. Savos spaustu- 
vės Hartknochas neturėjo, „Grynojo proto kritika“ buvo 
spausdinama Halėje. Iš pradžių Kantas norėjo dedikuoti 

ją Lambertui, kuris taip gyvai domėjosi jo teoriniais ieš- 
kojimais. Tačiau jo jau dveji metai nebuvo tarp gyvųjų. 
1781 metų kovo mėnesį Kantas parašė dedikaciją minist- 
rui Cedlicui. Gegužės mėnesį knyga išvydo dienos šviesą. 


+ + + 


Atsivertęs pirmąjį „Grynojo proto kritikos“ puslapį, 
skaitytojas randa epigrafą iš Fransio Bekono. Tai didelė 
ištrauka iš „Didžiojo mokslų atnaujinimo“ pratarmės: 
„Apie save tylime; tačiau dėl dalyko, apie kurį kalba- 
ma, tai norime, kad žmonės jį laikytų ne nuomone, bet 
darbu, ir būtų įsitikinę, kad dedame ne kokios nors sek- 
tos ar doktrinos, bet žmonijos naudos ir didingumo pag- 
rindus. <...> Be to, kad jie turėtų gražių vilčių ir šio 
mūsų atnaujinimo nesuvoktų kaip kažko, kas neturi ribų 
ir pranoksta mirtingųjų jėgas, nes iš tikrųjų jis yra bega- 
linio klaidžiojimo dėsninga pabaiga ir riba.“ 

Jūs dar nepradėjote skaityti knygos, o didžiojo filoso- 
fijos reformatoriaus žodžiai jus atitinkamai nuteikia. Ka- 
daise Bekonas kritikavo scholastinį protą ir kasdienį in- 
telektą, reikalavo atmesti negyvas dogmas ir įsišakniju- 
sius prietarus, patyrimu patikrinti visus į teisingumą pre- 
tenduojančius teiginius („Tiesa — Laiko, o ne Autoriteto 
dukra“). Kantas laikė save šio sumanymo tęsėju. Ne Pla- 
toną, ne Aristotelį, ne gerbiamąjį Ruso arba Hiumą, o 
būtent materialistą ir empiriką Bekoną Kantas pasirinko 
kelrode žvaigžde, turinčia apšviesti pirmuosius žingsnius 
už to proto labirinto, į kurį jis viliojo skaitytoją, slen- 
ksčio. 

„Begalinio klaidžiojimo dėsninga pabaiga ir riba“. Be- 
konas nuoširdžiai tikėjo, kad savo veikalu jis sukurs mo- 
kslo sistemą ir išspręs pagrindines teorines gnoseologines 
jo problemas. Jis mirė neužbaigęs pradėto darbo. O pra- 
ėję pusantro amžiaus parodė, koks įžūlus buvo mėginimas 
padaryti galą „proto klaidžiojimams“. Numatomoji pa- 
baiga pasirodė besanti pradžia. 

Ar Kantas manė, kad jam lemta išspręsti Bekono iš- 
keltą uždavinį? Po dvylikos metų jis parašys straipsnį 

„Visos esaties pabaiga“, kuriame tik ironiškai pasišai- 
pys iš visų žmogaus pretenzijų padaryti galą kam 
nors beribiam. Beje, atsakymo nereikia toli ieškoti. Atsi- 
vertęs kitą „Kritikos“ puslapį, skaitytojas pradeda su- 
prasti, kad viskas kur kas sudėtingiau negu paprastas 
„taip“ arba „ne“. Žmogaus protą, rašo Kantas, ištiko keis- 
tas likimas: jį apgula klausimai, kurių jis negali išvengti, 
nes jie primesti jam pačios jo prigimties; tačiau jis ne- 
gali ir atsakyti į juos, nes jie pranoksta jo galimybes. Į 
tokią keblią padėtį protas pakliūva ne dėl savo kaltės. 
Jis pradeda nuo patyrimu paremtų pagrindinių teiginių, 
tačiau, kildamas į pažinimo aukštumas, veikiai pastebi, 
kad jam iškyla vis naujų klausimų, į kuriuos jis negali 
atsakyti. Ir protas priverstas griebtis naujų pagrindinių 
teiginių, kurie nors ir atrodo akivaizdūs, tačiau išeina už 
patyrimo ribų. Ir čia jo tyko prieštaravimai, liudijantys, 
kad kažkur pačiame pagrinde slypi klaidos, kurių patyri- 
mu neįmanoma aptikti. 

Taip prasideda pratarmė. Kantas laiko savo uždaviniu 
įveikti dvi pasaulėžiūrines pozicijas, du vienpusiškus ir, 
vadinasi, klaidingus požiūrius į pažinimo problemą — 
dogmatizmą ir skepticizmą. Kartu tai Volfo įveikimas. 
Juk Volfas visas filosofijos kryptis suskirstė į skeptikus 
ir dogmatikus. Pirmieji abejoja dėl daiktų prigimties, ant- 
rieji šiuo atžvilgiu laikosi aiškaus (,„dogmatiško“) požiūrio. 
(Dogmatizmą Volfas skirstė į dualistinį ir monistinį prik- 
lausomai nuo to, ar dvi, ar viena daiktų rūšis pripažįs- 
tama realiai esančia; monistai skyla į materialistus ir idea- 
listus, o pastarieji į pliuralistus, pripažįstančius daugybę 
idealių esybių, ir egoistus, apsiribojančius savo asmeniu.) 

Kantas siūlo trečią kelią — jo nuomone, vienintelį pro- 
tinga,— kritikos kelią. Čia kalbama ne apie kokių nors 
knygų ar filosofinių sistemų kritiką, bet apie paties pro- 
to, imamo grynu pavidalu, tai yra nepriklausomai nuo 
bet kokio patyrimo, kritiką. Kantas ketina ištirti pažinimo 
instrumentą prieš pradėdamas juo naudotis. (Nori išmokti 
plaukti neįbridęs į vandenį, ironizavo Hėgelis, ir buvo 
teisus: visiškai abstrahuotis nuo pažinimo proceso Kan- 
tui, suprantama, nepavyko.) 

Ar protas subrendęs savikritikai? Kantas neabejoja, 
kad jau pats laikas atlikti jo sumanytą darbą. Filosofija — 
ne filodoksija,— sako jis, išminties meilė — ne meilė nuo- 
monėms. Laikas pakirsti klaidingų pažiūrų — visų dog- 
matizmo ir skepticizmo atmainų — šaknis. O tam būtinas 
kruopštus kritikos darbas. „Jei vyriausybės mano esant 
naudinga domėtis mokslininkų reikalais, tai jų išmintin- 
gą rūpinimąsi tiek mokslais, tiek žmonėmis labiau ati- 
tiktų remti tokią kritikos laisvę, kuri tik viena galėtų su- 
teikti proto tyrimams tvirtą pagrindą, o ne palaikyti juo- 
kingą despotizmą mokyklų, kurios garsiai šaukia apie 
visuomenei gresiantį pavojų, kai sutraukomi jų suregzti 
voratinkliai, nors visuomenė jų niekada nepastebėjo ir 
todėl negali pajusti jų netekusi." 

Kanto veikalas davė pradžią reikšmingai Europos dva- 
sinės raidos tradicijai. Jos esmė ta, kad kiekvienas toles- 
nis žingsnis į priekį traktuojamas kaip sukaupto teorinio 
«rto, kuris rūpestingai saugomas, bet nepaverčiamas fe- 
iSu, naujas įprasminimas. Prisiminkime, kad pagrindinis 
K. Markso veikalas turi paantraštę „Politinės ekonomijos 
kritika". 

Dabar susipažinsime su kai kuriomis pradinėmis „Gry- 
nojo proto kritikos“ idėjomis. Pasak Kanto, kiekvienas 
pažinimas prasideda nuo patyrimo, bet neapsiriboja juo. 
Dalis mūsų žinių kyla iš paties sugebėjimo pažinti, yra, 
Kanto žodžiais tariant, apriorinės (nepriklausomos nuo 
patyrimo). Empirinis pažinimas pavienis, todėl atsitiktinis; 
apriorinis — visuotinis ir būtinas. 

(Kanto apriorizmas skiriasi nuo idealistinės įgimtų idė- 
jų teorijos. Pirmiausia tuo, kad, pasak Kanto, nuo 
patyrimo nepriklausomos tik pažinimo formos, visas tu- 
rinys gaunamas iš patyrimo. Antra, pačios nuo patyrimo 
nepriklausomos formos nėra įgimtos, bet turi savo isto- 
riją. Reali kantiškojo apriorizmo prasmė ta, kad pradė- 
damas pažinti individas disponuoja tam tikromis iki jo 
susiklosčiusiomis pažinimo formomis. Mokslas juo la- 
biau jas turi. Jeigu pažvelgsime į pažinimą jo pradinės 
kilmės požiūriu, tai visa jo apimtis galų gale įgyta iš 
nuolat besiplečiančio žmonijos patyrimo. Kitas reikalas, 
kad greta tiesioginio patyrimo yra netiesioginis, perimtas 


102 


patyrimas. Taip šiandien mes žiūrime į Kanto iškeltą 
problemą.) 

Toliau Kantas nustato skirtumą tarp analitinių ir sin- 
tetinių sprendinių. Pirmieji yra aiškinamojo pobūdžio, 
o antrieji išplečia mūsų žinias. Sprendinys „Visi kūnai 
tįsūs“ analitinis, nes kūno sąvoka jau apima tįsumo sa- 
vybe. Sprendinys „Vakar lijo lietus“ sintetinis, nes pra- 
ėjusios dienos sąvoka nesusijusi su lietingu oru. 

Visi patyrimu pagrįsti, empiriniai sprendiniai sinte- 
tiniai. Tai akivaizdu. Bet štai klausimas: kaip galimi ap- 
rioriniai (nepriklausomi nuo patyrimo) sintetiniai spren- 
diniai? Tai svarbiausias „Grynojo proto kritikos“ klau- 
simas. Kad jie egzistuoja, Kantas neabejoja; kitaip 
mokslo žinios nebūtų visiems privalomos. Jo giliu įsitiki- 
nimu, visi matematikos sprendiniai aprioriniai ir sinteti- 
niai. Problema ta, kaip paaiškinti jų kilmę. Tai liečia ir 
gamtos mokslą. Gamtos mokslai egzistuoja ir vystosi, 
teikia naujas visiems privalomas žinias. Kokiu būdu? 

Dėl filosofijos (arba, kaip Kantas ją vadino, metafi- 
zikos), tai apie savą pažinimo sritį mąstytojas spren- 
džia atsargiai. Dar reikia patikrinti, ar ji yra mokslas, 
ar ji teikia naujų žinių, ar ji remiasi visuotiniais, vi- 
siems privalomais principais. 

Todėl pagrindinis „Kritikos“ klausimas — kaip gali- 
mas grynas, su patyrimu nesusijęs pažinimas — suskyla 
į tris. Kaip galima matematika? Kaip galimas gamtos 
mokslas? Kaip galima metafizika kaip mokslas? Juos 
atitinka trys „Grynojo proto kritikos“ pagrindinės da- 
lies skyriai — transcendentalinė estetika, analitika, dia- 
lektika. (Antrasis ir trečiasis skyriai kartu sudaro trans- 
cendentalinę logiką.) 

Transcendentaline Kantas savo filosofiją vadina to- 
dėl, kad ji tiria perėjimą (transcendo — pereinu, peržen- 
giu) į žinių sistemą, tiksliau, mūsų sugebėjimo pažinti 
atliekamą patyrimo sąlygų konstravimą. Transcendentalų 
Kantas priešpriešina transcendentiniam, kuris lieka už 
galimo patyrimo ribų, anapus pažinimo. 

Čia mes priėjome prie svarbios Kanto teorijos prob- 
lemos, kurią jis kelia jau pirmuose „Grynojo proto kriti- 
kos" puslapiuose. Kalbama apie tai, kad patyrimo duo- 

merys, gaunami iš išorės, neduoda mums adekvataus 
mus supančio pasaulio pažinimo. Apriorinės formos su- 
teikia pažinimui visuotinumą, bet nepadaro jo daiktų 
kopija. Tai, kas daiktas yra mums (fenomenas), ir tai, 
kas jis yra pats savaime (noumenas), yra iš principo 
skirtingi dalykai. 1770 metų disertacijoje Kantas tvir- 
tino, kad noumenai suvokiami tiesiogiai protu, dabar jis 
juos laiko neprieinamais jokiam pažinimui, transcenden- 
tiniais. Kad ir kaip giliai mes įsiskverbtume į reiškinius, 
mūsų pažinimas vis dėlto skirsis nuo daiktų, kokie jie 
yra iš tikrųjų. Pasaulio padalijimas į pažinimui prieina- 
mus „reiškinius“ ir nepažinius „daiktus pačius savai- 
me“ (arba „daiktus savyje“, kaip iš tradicijos pas mus 
verčiamas Kanto terminas“) — pavojinga agnosticizmo 
tendencija. 


* Velionis M. Baskinas šių eilučių autoriui yra papasakojęs, jog 
kartą jam tekę dalyvauti jaunų marksistų, visuomenės mokslų atstovų, 
pokalbyje su V. Leninu. Baskinas pasiteiravęs Vladimiro Iljičiaus nuo- 
monės dėl to, kaip reikėtų teisingai išversti Kanto terminą Ding an sich 
— „daiktas savyje“ ar „daiktas pats savaime“. Leninas atsakęs: „Daik- 
tas pats savaime". Tačiau kai Baskinas pasiūlęs vartoti šį terminą, Le- 
ninas nusijuokęs ir pasakęs: „Jūs, jaunimas, nekantraujate visur įvesti 
naujoves". 

Praėjusio amžiaus pradžios ir vidurio rusų literatūriniuose teks- 
tucse pasitaiko pasakymas „savyje“ tais atvejais, kur dabar mes sako- 
me „savaime“. Dar 1860 metais F. Dostojevskis ,,„Užrašuose iš Mirusiųjų 
namų“ rašo: „Nors dabartinis katorgos darbas ir nepelningas, ir nucho- 
dus katorgininkui, bet pats savyje jis, kaip darbas, yra protingas“. Ta- 
čiau 1897 metais randame L. Tolstojaus parašyta: „Grožis yra kažkas 
egzistuojantis pats savaime“ (traktatas „Kas yra menas?) Amžiaus pa- 
baigoje pasakymas „savyje“ analogiškais atvejais tapo archaizmu, „sa- 
vaime” — literatūrinės kalbos norma. 

Paskutiniajame rusiškame „Grynojo proto kritikos” leidime (1064) 
greta pasakymo „daiktas savyje“ aptinkamas ir „daiktas pats savaime“, 
nors kalbama apie tą patį; o dalykinėje rodyklėje jie pateikti tame pa- 
Ciame skyrelyje. 

I. Kanto „Prolegomenų“ (V., 1972, vertė R. Plečkaitis) ir „Doroves 
metafizikos pagrindų“ (V., 1980, vertė K. Rickevičiūtė) vertimuose į le- 
tuvių kalbą terminas Ding an sich verčiamas „daiktas savyje“, Ding an 
sich selbst — „daiktas pats savaime“ (,Prolegomenų“ vertime šie termi- 
nai kartais sutapatinami). Pradedant „Grynojo proto kritika“ (V., 1982, 
vertė R. Plečkaitis), ir Ding an sich, ir Ding an sich selbst verčia- 
ma „daiktas pats savaime“.— Vert. pastaba. 

Pats Kantas savęs agnostiku nebūtų pripažinęs. Jis 
kovojo prieš skeptikus, tikėjo pažinimo pažanga. 

„Stebėjimas ir reiškinių analizė — sakoma „Grynojo 
proto kritikoje“,— įsiskverbia į gamtos vidų, ir nežinia, 
kiek toli jie ilgainiui pažengs“. Patyrimo ribos be pa- 
liovos plečiasi. Tačiau kad ir kaip gausėtų mūsų žinios, 
tos ribos negali išnykti, kaip negali išnykti horizontas, 
kad ir kiek mes eitume į priekį. 

Pažinimui nėra ribų. Mokslu reikia tikėti, bet nede- 
Ia pervertinti jo galimybių. Prieš nepagrįstas mokslo 
pretenzijas, prieš dogmatinį prietarą apie jo visagaly- 
bę (kuris mūsų dienomis vadinamas „scientizmu“) ir nu- 
kreipta reali Kanto daiktų pačių savaime teorijos pras- 
mė. Klaidingai aiškinama ji gali išmušti iš vėžių, teisin- 
gai aiškinama — atverti tiesos kelią. 

O kas yra tiesa? Painus klausimas, tačiau filosofui 
neišvengiamas. Kantas nesilenkia jo, nors ir delsia at- 
sakyti. Mokėjimas kelti protingus klausimus, kiek su- 
irzes samprotauja jis,— būtinas proto požymis. Jeigu 
klausimas pats savaime yra beprasmis, tai jis ne tik da- 
ro gėdą klausiančiajam, bet turi dar ir tą trūkumą, kad 
paskatina duoti absurdišką atsakymą ir sukuria juokin- 
gą reginį: vienas melžia ožį, o kitas laiko pakišęs rėti. 

Susierzinimą kelia tai, kad tiesos klausimas kankina 
Kantą, bet jis supranta, jog į jį vienareikšmiškai atsa- 
kyti neimanoma. Žinoma, galima pasakyti, jog tiesa yra 
pažinimo ir objekto atitikimas, ir Kantas ne kartą šitai 
sako, bet jis žino, kad tie žodžiai yra tautologija. Tei- 
singai suformuluotas tiesos klausimas skamba taip: kaip 
surasti bet kokio pažinimo visuotinį tiesos kriterijų? Kan- 
to atsakymas: visuotinis tiesos požymis „negali būti pa- 
teiktas". 

Kaip čia yra? Mūsų filosofas užsimojo sutriuškinti skep- 
ticizmą, o iš tikrųjų tik pakartojo skeptikų banalybes. 
Tačiau neskubėkime vertinti. 

Kantas dėjo pamatus (o kartais tik atlaisvino vietą 
pamatui) to aukšto filosofijos pastato, kuris vadinamas 
materialistine dialektika. Dialektinės antinomijos (net ten, 
kur tiesiogiai apie jas nekalbama) persmelkia visų Kanto 
veikalų tekstus. Pateikęs kokį nors teiginį, Kantas mato 

jo ribas, jų sąlygiškumą, jaučia poreikį peržengti jas, 
kad susietų „kažką su kitkuo“ (tariant Hėgelio žodžiais). 
Greta teiginio atsiranda kontrteiginys, savotiška antitezė, 
be kurios tezė nepilna, nesuprantama, klaidinga. Pats 
Kantas ne visada pakyla iki sintezės, kartais jam tiesiog 
trūksta tam sąvokų aparato (ir tai ne jo kaltė, bet bė- 
da — kaltas laikas, kurį pralenkė mąstytojas), tačiau prob- 
lema iškelta, ir šiuolaikinis skaitytojas, išprusintas toles- 
nės dialektinės minties raidos, panorėjęs gali suderinti 
priešybes. 

Vadinasi, Kanto definicijų prieštaringumą lemia ti- 
riamojo Objekto prieštaringumas. Herderis dar galėjo 
prikišti Kantui nenuoseklumą, bet jau Gėtė jo teorijose 
įžvelgė kai ką reikšmingesnio — ,„viliūgišką ironiją“, su 
kuria autorius čia įtikinėją skaitytoją kuo nors, čia ragi- 
na suabejoti savo teiginiais. 

Taip yra ir su tiesos problema. Kantas atmetė visuo- 
tinį jos kriterijų tik žinių turinio atžvilgiu. Jų formos 
atžvilgiu jis tokį kriterijų žino: samprotavimų nepriešta- 
ringumas. Tai labai rimta dogmatikų teorijas griovusio 
neigiamo atsakymo į tiesos klausimą pataisa. Dabar iš- 
kyla uždavinys išvengti skeptinių teorijų. Kantas supran- 
ta, kad prieštaravimo draudimas yra „tik negatyvus tie- 
sos kriterijus“, tačiau juo vadovaujantis vis dėlto galima 
suręsti tvirtas mokslo teorijas. 

Dabar mes žinome, kad mokslas turi ir „pozityvų“ 
tiesos kriterijų — praktiką. Dialektinis materializmas įve- 
dė praktiką į pažinimo teoriją. Kanto kriticizmas parengė 
šį žingsnį, parodęs, kad „grynosios“ teorijos ribose ne- 
galima suformuluoti jokio kito tiesos kriterijaus, išskyrus 
negatyvų. Praktika — kompasas mokslininko rankose. Ta- 
čiau, pabrėžė V. Leninas, praktikos kriterijus taip pat ne- 
absoliutus. „<...> nereikia užmiršti, kad praktikos krite- 
rijus niekuomet negali iš esmės visiškai patvirtinti arba pa- 
neigti kurį nors žmogaus vaizdinj"*. Praktika patvirtino ne- 
euklidinės geometrijos teisingumą, tačiau kita praktika 
parodo, kad teisingos Euklido aksiomos. Tiesa — vis gilesnio 
pasaulio suvokimo procesas, kilimas nuo nežinojimo prie 


* Leninas V. Pilnas raštų rinkinys.— V. 1981.— T. 18— P. 140. 

žinojimo, nuo neišsamaus žinojimo prie išsamesnio, ki- 
limas, kuris negali liautis, nes pasaulis neišsemiamas. Hė- 
gelis, pirmasis suformulavęs šią dialektinę idėją, vis dėl- 
to ėmė prieštarauti pats sau įsivaizdavęs, kad galimas 
visiškas objekto ir minties sutapimas — absoliutus pažini- 
mas. (Hipergnosticizmas toks pat žalingas kaip ir agno- 
sticizmas!) Kantas buvo apdairesnis: jo transcendentinis 
daiktas „pats savaime“ yra priminimas, kad pažinimas ne- 
turi ir negali turėti ribų. 

Ir dar vieną galimybę jis primena: yra sričių, kur 
mokslas bejėgis. Tokia, pavyzdžiui, yra žmogaus elgesio, 
jo laisvės, arba, tiksliau, savivalės, sritis. Grožinė lite- 
ratūra iki ir po Kanto parodė, kad žmogus elgiasi ne tik 
ne „pagal mokslą“, bet dažnai ir priešingai elementa- 
riai logikai. O „Grynojo proto kritikoje“ mes skaitome: 
„Niekas nesiryš spręsti apie objektus remdamasis tiktai 
logika". 

Visos Kanto išlygos ir patikslinimai tarnauja kilniam 
tikslui: apvalyti tiesai nuo fantomų, kad jos ieškotojai bū- 
tų apsaugoti nuo nusivylimų. Pažinimo šalis, sako filoso- 
fas, „yra sala, pačios prigimties aprėžta nekintamomis 
ribomis. Ji yra tiesos žemė (patrauklus pavadinimas), ap- 
supta plataus ir audringo vandenyno, regimybės tikro- 
sios buveinės, kur rūkai ir greitai tirpstantys ledynai ap- 
gaulingai atrodo esą naujos šalys, ir, apie atradimus sva- 
jojantį jūrininką nuolat klaidindami tuščiomis viltimis, 
įtraukia jį į nuotykius, kurių jis jau niekada negali atsi- 
sakyti ir kurių vis dėlto niekada negali užbaigti. Bet kol 
išdrįsime leistis į šią jūrą, kad ištirtume visas jos platu- 
mas ir įsitikintume, ar jose galima ko nors tikėtis, bus 
naudinga pirma pažvelgti į krašto, kurį kaip tik keti- 
name palikti, žemėlapį ir pirmiausia paklausti, ar mes iš 
bėdos negalėtume pasitenkinti tuo, kas jame yra, arba 
ar būtinumas neverčia mūsų tuo pasitenkinti, jei nie- 
kur kitur nėra žemės, kurioje mes galėtume įsikurti; ant- 
ra, pagal kokią teisę mes valdome netgi tą kraštą ir ar 
galime būti saugūs nuo visų priešiškų pretenzijų“. 

Taigi filosofas išskleidė prieš mus pažinimo šalies (tie- 
sos viešpatijos) žemėlapį ir siūlo atidžiai jį išstudijuoti. 
Štai magistralinis kelias, vedantis į teorijos gilumą, — jus- 

linis pažinimas. Atitinkamas knygos skyrius — transcen- 
dentalinė estetika. Pasak Kanto, yra dvi apriorinės, ne- 
priklausomos nuo patyrimo juslumo formos — erdvė ir 
laikas. Erdvė susistemina išorinius pojūčius, laikas — vidi- 
nius. Bertranas Raselas taip paaiškina Kanto mintį: jeigu 
nešiojate mėlynus akinius, jums viskas atrodo mėlyna; 
panašiai žmogus, pasak Kanto, žiūri į pasaulį per ypa- 
tingus, erdvinius akinius ir viską mato susijus erdviniais 
santykiais. 

Kantas neneigė erdvės ir laiko empirinio realumo. Jis 
atkakliai teigė: „Erdvės ir laiko idealumo teorija kartu 
yra vieno ir kito visiško realumo jutimo organų atžvilgiu 
teorija“. Kantas niekada neatsižadėjo savo kosmogoni- 
nės hipotezės, pasak kurios realioje erdvėje vyksta rea- 
lūs pasaulių susidarymo ir irimo procesai. Kantas nepri- 
pažino pasaulio pabaigos, „kai laiko daugiau nebebus“, 
idėjos. „Grynojo proto kritikoje“ jį domina teorinė pa- 
žinimo problema: iš kur atsirado mūsų trukmės ir tįsumo 
vaizdiniai? Jis įsitikinęs, kad iš patyrimo jų negalima 
gauti, jie aprioriniai, vadinasi, visuotiniai ir būtini. Tik 
dėl to, sako jis, galimas mokslas apie dydžius — mate- 
matika. Tačiau apriorinis — ne įgimtas. Tad kaip atsira- 
do laiko ir erdvės vaizdiniai? Toliau Kantas paaiškins: 
juos sukūrė vaizduotė. 

Kanto požiūris į erdvę ir laiką tam tikru mastu buvo 
reakcija į mechanistinius absoliučios trukmės ir su ja ne- 
susijusios tuščios daiktų talpyklos vaizdinius. Kantas lai- 
ką ir erdvę traktuoja kaip susijusius tarpusavyje, tačiau 
tas ryšys realizuojamas tik pažįstančiame subjekte. Už 
žmogaus, daiktų pačių savaime pasaulyje galimos kito- 
kios sambūvio ir nuoseklumo rūšys. 

Šiandien mes žinome, kad egzistuoja neeuklidinė geo- 
metrija. Žinome ir tai, kad mūsų regimasis suvokimas 
skiriasi nuo realiai mus supančios erdvės. 

Svarbus vaidmuo Kanto filosofinėse teorijose skirtas 
laikui. Nors Kanto pateiktojo laiko aiškinimo nepavadin- 
si kitaip, kaip poetiniu. Neatsitiktinai transcendentalinė 
Kanto estetika įkvėpė du rusų poetus. Andrejus Belas: 


108 


Einu tolyn pavasario žeme: 
Tenai tokia Zydryne. 

Bet „Kritikos“ štai prieš mane — 
Viršeliai jų odiniai... 

Toli — visai kitos būties 
Ornamentai žvaigždėtų pynių... 
Ir sudrebu aš nuo minties 
Erdvės iliuziją pažinęs. 


Aleksandras Blokas: 


Už širmos sėdžiu. Ir matau: 
Mažutės suglaustos kojelės... 
Rankutės mažos, ir matau, 

Kad toks tamsus tamsus langelis. 
Tamsu ir šilta. Gesinu 

Man atneštą vaškinę žvakę, 
Dėkoju įpročiu senu... 
Trasiblaškyk, man žmonės sakė, 
Bet tos rankutės... Aš myliu 
Raukšlėtą pilkšvą savo odą... 
Saldžiai sapnuoti aš galiu, 

Bet gundymui nepasiduodu: 
Tačiau nedrumsiu užmaršties, 
Jos atspindžiai lange žėruoja... 
Aš sukryžiuoju rankutes, 

Ir kojytes aš sukryžiuoju. 

Už širmos sėdžiu. Kaip tylu! 
Kažkas šalia. Nereikia žvakės. 
Rankutė tvaska žiedeliu. 
Bedugnės tarsi stiklas akys. 


Eilėraštis vadinasi „Imanuelis Kantas“ ir, pasak poe- 
to žodžių, įkvėptas transcendentalinės estetikos. Mažas, 
gležnas žmogutis, atsižadėjęs pasaulio, patamsyje, užsi- 
miršęs, visiškai pasinėręs į save. Tokį poetas regi filo- 
sofą. Bloką domina antitezė „susiraukšlėjęs Kanteliukas 
arba Kantas milžinas“. Bet kuo čia dėti erdvė ir laikas? 

Galbūt Blokas atsitiktinai perskaitė atitinkamą „Gry- 
nojo proto kritikos“ skyrių (kaip galėjo perskaityti bet 
kurį kitą) ir eilėmis išsakė savo požiūrį į Kantą kaip as- 
menybe? Transcendentalinė estetika — tiktai dingstis? Ga- 
limas daiktas. Tačiau įtikimiau atrodo kas kita, apie tai 
bus kalbama šiek tiek vėliau. 

Neginčijamas Kanto pažinimo teorijos laimėjimas bu- 
vo naujas požiūris į stebėjimo ir intelekto santykį. XVII 
amžiuje rungtyniavo dvi priešingos pažinimo teorijos kryp- 
tys — sensualizmas ir racionalizmas. Sensualistai teigė, 
kad svarbiausią vaidmenį vaidina juslinis pažinimas, o 
racionalistai pirmenybę teikė intelektui. Nei viena, nei 
kita mokykla neįžvelgė principinio skirtumo tarp abiejų 
pažinimo rūšių. Sensualistams loginis pažinimas buvo tik 
tobulesnis juslumas („Intelekte nėra nieko, ko nebūtų ju- 
timuose",— sakė Lokas), racionalistai juslumą laikė sa- 
votišku potencialiu intelektu. Kantas pabrėžė, kad vieno 
„pažinimo kamieno“ neimanoma įjungti į kitą: „Ne vie- 
nam iš šių sugebėjimų negalima teikti pirmenybės kito 
atžvilgiu. Be juslumo mums nebūtų duotas joks objek- 
tas, o be intelekto nė vieno objekto nebūtų galima mąsty- 
ti. Mintys be turinio — tuščios, stebiniai be sąvokų — 
akli". Mokslinis pažinimas yra juslumo ir intelekto sintezė. 

Kaip realizuojama ši sintezė? Atsakymui skirta didžio- 
ji transcendentalinės logikos dalis. Tradicinė formalioji 
logika savo uždaviniu laikė tirti abstraktaus mąstymo 
struktūrą, atsietą nuo jo turinio. Kantas kelia logikos re- 
formos klausimą. Turi egzistuoti „logika, kurioje būtų 
abstrahuojamasi ne nuo bet kokio pažinimo turinio <...>. 
Ji taip pat tirtų mūsų žinių apie objektus kilmę, kiek 
jos negalima sieti su objektais“. Tai labai svarbi išlyga. 
Tačiau šiuo atveju mus domina ne išlyga, o dalyko es- 
mė: Kanto transcendentalinė logika turininga, ji tiria Zi- 
nių kilmę, apimtį ir reikšmę. Ir dar vieną dalyką reikia 
gerai įsidėmėti: Kantas daug kalba apie formą, tačiau 
turi galvoje turiningą formą, tuščia, neturininga forma 
jam neegzistuoja. Kantas ne formalistas. (Tai ypač svar- 
bu norint teisingai suprasti Kanto meno filosofiją.) 

Dabar apie pažinimo sintezę. Logines formas, kurios 
sudaro sintezės pagrindą, Kantas, sekdamas Aristoteliu, 
vadina kategorijomis. Pasak Kanto, kategorijos apriori- 
nės. (Nors anaiptol nėra įgimtos, o sukurtos mūsų pa- 
čių „grynojo proto epigenezes" procese.) Kantas pateikia 
tokią kategorijų lentelę, atitinkančią keturias skirtingas 
sprendinių rūšis: 1. Kiekybės kategorijos — Vienumas. 
Daugis. Visybė. 2. Kokybės kategorijos — Realumas. Nei- 

gimas. Apribojimas. 3. Santykio kategorijos — Substanci- 
ja. Priežastis. Bendravimas. 4. Modalumo kategorijos — 
Galimybė. Būtis. Būtinumas. 

Krinta į akis trinaris kiekvienos kategorijų grupės su- 
skirstymas. Čia jau aiškiai galima įžiūrėti būsimąją Hė- 
gelio triadą — tezė, antitezė, sintezė. Vėliau („Sprendimo 
galios kritikoje“) Kantas taip pakomentuos savo mintį: 
„Kai kam tai, kad mano grynojoje filosofijoje skirstymai 
beveik visada yra trinariai, atrodė rizikinga. Tačiau tai 
priklauso nuo daiktų prigimties. <...> Skirstymas būtinai 
turi būti trichotomija — atsižvelgiant į tai, kas apskritai 
reikalinga sintetiniam vienumui, būtent: 1) sąlyga, 2) tai, 
kas sąlygota, 3) sąvoka, kuri atsiranda iš sąlygotojo ir jo 
sąlygos sąsajos". 

Kategorijos — tai labai bendros sąvokos, tarsi pažini- 
mo skeletas. Tik dėl to, kad jos egzistuoja, galimas, pa- 
sak Kanto, „grynasis“ gamtos mokslas. Tačiau kaip ne- 
galima gauti organizmo, aptraukus skeletą oda, taip ir 
mokslo kūnas yra sudėtingesnis dalykas negu dvylikos 
kategorinių formų užpildymas empiriniu turiniu. Kiekvie- 
na kategorija teikia išvestines ne tokias bendras sąvo- 
kas. Antai priežastingumo kategoriją papildo jėgos, vei- 
kimo, kentėjimo sąvokos; bendravimo kategoriją — bu- 
vimo, pasipriešinimo sąvokos ir t. t. Kantas sako, kad pa- 
norėjęs jis galėtų „pavaizduoti visą grynojo intelekto 
genealoginį medį“, tačiau to nedaro, kad nenukryptų į 
šalį; jo uždavinys — ne sistemos išsamumas, bet jos prin- 
cipų išsamus išdėstymas. 

Tie principai prieštaringi. „Pagrindinis Kanto filoso- 
fijos bruožas yra materializmo taikinimas su idealizmu, 
kompromisas tarp vieno ir antro, skirtingų, priešingų fi- 
losofijos krypčių sujungimas į vieną sistemą. <...> Vie- 
ninteliu mūsų žinių šaltiniu pripažindamas patyrimą, po- 
jūčius, Kantas nukreipia savo filosofiją sensualizmo, o 
per sensualizmą tam tikromis sąlygomis ir materializmo 
linkme. Pripažindamas erdvės, laiko, priežastingumo ir 
t. t. aprioriškumą, Kantas nukreipia savo filosofiją idea- 
lizmo linkme"*. Materialistui dialektikui visos filosofinės 


* Leninas V. Pilnas raštų rinkinys.— T. 18.— P. 196—197. 

kategorijos yra atsietos nuo realių objektyvios tikrovės 
ryšių. Kantas mano kitaip: „Mes negalime įsivaizduoti 
objekte kaip susieta nieko, ko ankščiau patys nesusie- 
jome". Yra ir griežtesnis pareiškimas: „Intelektas nepe- 
rima dėsnių iš gamtos, bet jai priskiria juos“. 

Kanto frazė reikalinga komentarų. Neteisingai ją iš- 
siaiškinę, galime nesuprasti Kanto gnoseologijoje svar- 
biausios sąmonės aktyvumo idėjos. Būtent ją filosofas 
laikė didžiausiu savo nuopelnu. Jis net lygino save su 
Koperniku, tarėsi įvykdęs filosofijoje ne mažiau kardina- 
lų perversmą: anksčiau buvo manoma, kad mūsų žinios 
turi prisiderinti prie objektų. Kanto išeities taškas yra 
tai, kad objektai turi prisiderinti prie mūsų pažinimo. 

Skamba paradoksaliai, tačiau paradoksų nereikia bi- 
joti: jie žadina mintį ir nukreipia ją nauju keliu. Nauja 
buvo aktyvaus sąmonės vaidmens pripažinimas, to Kan- 
tas kategoriškai reikalavo. Visa ikikantinė filosofija Zmo- 
gaus intelektą traktavo kaip pasyvią talpyklą idėjų, ku- 
rios patenka į ją arba natūraliu, arba antgamtiniu būdu. 
Tuo vienodai nusidėjo ir idealistai, ir materialistai. Kan- 
tas savo kategoriškomis formuluotėmis perlenkė lazdą, 
tačiau tai padarė turėdamas gerų ketinimų: kad ištiesin- 
tum daiktą, reikia jį sulenkti į priešingą pusę. O pažini- 
mo teorijoje iki Kanto buvo aiškių „perlenkimy", ir visi 
į vieną pusę. 

Be to, mes žinome, kad kai Kantas sako „pažinimo 
objektas“ (ir netgi „gamta"), jis turi galvoje ne daiktus 
pačius savaime, bet reiškinius, tai yra tą tikrovės dalį, 
kuri sąveikauja su mūsų pažinimu. Ir ta tikrovės dalis — 
čia jau niekur nedingsi — prisiderina prie veiksmų, ku- 
riuos mes atliekame pagal savo išmanymą, įeina į mūsų 
protingai organizuoto patyrimo sistemą. Marksas vertino 
vokiečių klasikinę filosofiją (kurios pradininkas buvo 
Kantas) už tai, kad ji pabrėžė pažinimo aktyvumą. Sa- 
monė ne tik atspindi pasaulį, bet ir kuria jį — materialis- 
tui dialektikui tai aksioma. Jos ištakos — Kanto filosofija. 

Šiuo atveju kalbama ne apie individualią atskiro žmo- 
gaus sąmonę, bet apie „sąmonę apskritai“, visuotinį dva- 
sinį turtą, užfiksuotą kalba ir kitomis kultūros formomis. 
Transcendentalinė sąmonė, determinuojanti, pasak Kan- 

to, „gamtą“, faktiškai yra susiklostęs pasaulio vaizdas. 
Transcendentalinis subjektas — ir žmogus, ir žmonija. 

Tačiau tai dar ne viskas. Kanto sąmonės aktyvumo 
teorija padėjo kilstelėti uždangą nuo vieno iš pačių mjs- 
lingiausių procesų — sąvokų susidarymo. Didieji protai, 
šios knygos herojaus pirmtakai, atsidurdavo aklavietėje 
mėgindami išspręsti šią problemą. Sensualistai kalbėjo 
apie indukciją, patyrimu „suciuopiamus” tam tikrus vi- 
suotinius požymius ir principus. Iš kasdieninio patyrimo 
mes žinome, kad gulbės baltos, o varnos juodos. Tačiau, 
beje, net įprastinis intelektas labai skeptiškas tokio pobü- 
džio visuotinumo atžvilgiu: pasakymas „balta varna” kal- 
ba apie be galo retą, bet vis dėlto galimą įprastos dalykų 
tvarkos pažeidimą, o dėl juodos gulbės, tai ji realiai eg- 
zistuoja. O kaip, pasitelkus indukciją, bendrųjų požy- 
mių abstrahavimą, paaiškinti išradimą, kai protu suku- 
riama ko nors naujo, ko anksčiau nebuvo — mašinos arba 
mokslinės teorijos, — konstrukcija? 

Racionalistai ėjo kitu keliu. Jie įžvelgė griežtą, nuo 
žmogaus nepriklausomą idėjų tvarkos ir daiktų tvarkos 
atitikimą. Mąstymą jie laikė tam tikru „dvasiniu auto- 
matu“ (Spinozos terminas), kuris štampuoja tiesą, dirb- 
damas pagal iš anksto sudarytą, „iš anksto nustatytą“ 
(Leibnico posakis) programą. Paaiškinimas buvo nuodug- 
nus, tačiau turėjo vieną esminį trūkumą: negalėjo atsakyti 
į klausimą, iš kur atsiranda klaidos. Būdingas Dekarto 
mėginimas išbristi iš šio prieštaravimo. Klaidų šaltiniu 
jis laiko laisvą valią; kuo mažiau žmogus užtemdo die- 
viškosios tiesos šviesą, tuo labiau jis apdraustas nuo 
klaidų; pasyvumas — žinių teisingumo laidas. 

Panašiai kaip Kopernikas, Kantas ryžtingai atmeta an- 
kstesnę tradiciją. Žmogaus intelekte jis įžvelgia iš anksto 
sukurtą konstrukciją — kategorijas, tačiau tai dar ne 
pats mokslinis žinojimas, tai tik jo galimybė, tokia pat 
galimybė yra ir patyrimo duomenys — savotiškos plytos, 
kurias reikia įmūryti į konstrukcijos narvelius. Kad iš- 
augtų pastatas, reikalingas aktyvus statybos dalyvis, ir 
Kantas įvardijo jį — kuriamoji vaizduotė. 

Iki Kanto vaizduotė buvo laikoma poetų prerogaty- 
va. Sausas pedantas iš Karaliaučiaus įžvelgė poetinį pra- 

dą moksle, sąvokų susidarymo akte. Žmogus, gyvenęs 
kaip automatas, nesutiko automatu vadinti žmogaus inte- 
lekto. Intelektas, pasak Kanto,— laisvas menininkas. 

Galimas daiktas, suvokti vaizduotės vaidmenį pažini- 
me Kantui padėjo meilė geografijai: jis pasakodavo stu- 
dentams apie šalis, kurių niekada neregėjo, bet kurias 
gyvai įsivaizdavo iš kitų pasakojimų. Kai ką labai svar- 
baus Kantas galėjo aptikti skaitydamas Volterą, para- 
šiusį garsiajai „Enciklopedijai“ straipsnį apie vaizduotę. 
„Įstabi vaizduotė pasireiškia taikomojoje matematikoje: 
Archimedo vaizduotė buvo išlavinta ne mažiau negu Ho- 
mero“. Taip tvirtino Volteras. 

O ką apie tai mano šiuolaikiniai mokslininkai? Prieš 
mane žymaus prancūzų matematiko Ž. Adamaro knyga 
„Atradimo proceso matematikos srityje psichologijos ty- 
rinėjimas“ (M., „Sovetskoje radio", 1970). Į knygą įdėtas 
dar žymesnio matematiko A. Puankarė straipsnis „Mate- 
matinė kūryba“. Adamaras neslėpė, iš kur jis sėmė savo 
mintis. Kalbama apie tai, kad mokslinės kūrybos proce- 
są galima sąlygiškai suskaidyti į keturis etapus — pasiren- 
gimas, inkubacija, praregėjimas, užbaigimas. Pirmasis ir 
ketvirtasis — sąmonės veiklos etapai, antrasis ir trečia- 
sis — nesąmoningų psichikos komponentų. Pasirodo, moks- 
linio atradimo pagrindinė grandis susijusi su nekontro- 
liuojamu psichikos darbu. Praregėjimas kartais įvyksta 
tuo momentu, kai sąmoningi mąstymo elementai susilp- 
nėję arba visiškai išjungti. 

Tai anaiptol nereiškia, kad savo prigimtimi atradimas 
yra atsitiktinis. Tik itin išsivysčiusi mokslininko sąmonė 
gali sukurti „euristine situaciją“, sutelkti dėmesį į naujus 
duomenis, įžvelgti jų prieštaravimą egzistuojančiai teo- 
Tijai. Tik sąmonė gali iškelti problemą, suteikti ieškoji- 
mui bendrą kryptį. Tačiau kas vyksta paskui? Į darbą 
įsijungia visiškai kitas mąstymo tipas, ne tas įprastinis, 
susijęs su tiksliai užfiksuota ženklų sistema, pritaikyta 
komunikacijos reikmėms. Kūrybinis mąstymas reikalau- 
ja lankstesnių formų. „Kai aš galvoju, mano prote visai 
nėra žodžių“ — tvirtina Z. Adamaras, vietoj žodžių jis 
naudojąsis „neapibrėžtos formos dėmėmis“. Anri Puan- 
karė, atsiprašydamas dėl grubaus palyginimo, nesąmo- 

ningumo komponentus siūlo įsivaizduoti kaip tam tikrus 
„atomus“, kurie iki protinio darbo pradžios yra rimties 
būvyje, tarsi būtų „pritvirtinti prie sienos“. Pradinis są- 
moningas darbas, sutelkiantis dėmesį į problemą, išjudi- 
na šiuos atomus. Paskui ilsėsis tik sąmonė, nesąmoningo 
mąstymo proceso poilsis bus tariamas, pasąmonės „ato- 
mų“ darbas nesiliaus, kol bus surastas sprendimas. „Po 
to impulso, kuris jiems buvo suteiktas mūsų valia, ato- 
mai daugiau nebegrįžta į pradinį rimties būvį. Jie laisvai 
tęsia savo šokį“. Kurti — tai pasirinkti, atmesti netinka- 
mus variantus, o nesamoningam pasirinkimui vadovauja 
mokslinio grožio jausmas. „Kas jo neturi, niekada netaps 
tikru išradėju“, — kategoriškai pareiškia Puankarė. 
Dabar vėl grįžkime prie Kanto. Jo veikalų puslapiuose 
nerasime termino „nesąmoningas“. Tačiau ankstesniame 
šios knygos skyriuje prašėme skaitytoją įsiminti kitą ter- 
miną —,tamsüs vaizdiniai“, apie kuriuos buvo kalbama 
1764 metų konkursiniame darbe. Štai iškalbinga pastaba iš 
Kanto juodraščių. „Intelektas daugiausia veikia tamsoje... 
Tamsūs vaizdiniai raiškesni už aiškius. Moralė. Tik su- 
teikti jiems aiškumą. Minčių akušerė. Visi intelekto ir 
proto aktai gali vykti tamsoje... Grožis turi būti neap- 
sakomas. Mes ne visada galime žodžiais išreikšti tai, ką 
galvojame". Jeigu prie to pridursime dar kitus ne mažiau 
griežtus analogiškus Kanto pareiškimus, išbarstytus po 
įvairius juodraščius, tai pamatysime esant nuostabų ryšį 
tarp jo ir Adamaro bei Puankarė minčių. Šiuolaikinė eu- 
ristika sprendžia problemas, kurios jaudino jau Kanta. 
Galima paprieštarauti, kad „Grynojo proto kritikoje“ 
neminimi ir „tamsūs vaizdiniai“ (apie juos kalbama tik 
ankstyvuosiuose ir vėlyvuosiuose darbuose). Vis dėlto 
nesąmoningo, be to, aktyvaus kūrybinio prado idėja iš- 
reikšta nedviprasmiškai. Kantas kalba apie mąstymo 
spontaniškumą. Kuriamosios vaizduotės dėka intelektas 
pats spontaniškai, tai yra stichiškai, be sąmoningos kont- 
rolės, kuria sąvokas. „Vaizduote yra spontaniškumas.“ To- 
kia viena iš pagrindinių „Grynojo proto kritikos“ idėjų. 
Tačiau kur laidas, paklaus skaitytojas, kad mūsų vaiz- 
duotė sukurs būtent ieškomą sąvoką, o ne pripaistys vel- 
niai žino ką? Tai pažinimo teisingumo problema, apie 

kurią buvo kalbama anksčiau. Be to, kaip mes jau išsi- 
aiškinome, kuriamoji vaizduotės veikla nulemta, pirma, 
gatavų konstrukcijų (kategorijų), o antra, turimos staty- 
binės medžiagos — empirinių duomenų. Kaip tik dėl to 
vaizduotė stato ne oro pilį, bet tvirtą mokslo pastatą. Ku- 
riamoji vaizduotė — ne tuščia fantazija. Tai juslumo ir 
intelekto sintezės darbo instrumentas. 

Kantui maža tik konstatuoti faktą. Jis mėgina patiks- 
linti pačią šios sintezės eigą ir aptinka tam tikrą tarpinę 
fazę, vidurinę grandį tarp juslumo ir abstraktaus mąsty- 
mo. „Grynojo proto kritikoje“ atsiranda naujas termi- 
nas — schema. Tai tarsi kuriamosios vaizduotės pusfab- 
rikatis, nuostabiausias dalykas — juslinis, o kita vertus — 
intelektinis, „tarpinis vaizdinys“, „juslinė sąvoka“. Vė- 
liau Hėgelis (kalbėdamas apie kitus dalykus) pasakys 
„abstraktus vaizdinys“, tačiau didžiojo dialektiko sintezės 
problema nesudomins, iš juslumo jis tikėsis vien tik ne- 
malonumų; jo nuomone, dvasia ir be juslumo savo keliu 
eina į tiesą, kuri atsiskleidžia būties ir mąstymo tapaty- 
bėje. Kantas — ne toks didis dialektikas, tačiau mėgina 
išspręsti būtent dialektinį uždavinį — suderinti juslinio ir 
loginio pradų priešingumą. 

Schemą reikia skirti nuo vaizdo, pabrėžia Kantas. Pas- 
tarasis visada akivaizdus. Penki taškai, padėti vienas po 
kito — tam tikros kiekybės vaizdas, gryna kiekybės sche- 
ma — skaičius. Sąvokų pagrindą sudaro ne vaizdai, bet 
schemos. Kaip jos atsiranda, sunku pasakyti, — tai „Zmo- 
gaus sielos gelmėse paslėptas menas, kurio tikruosius 
metodus mums vargu ar kada pavyks atskleisti". Tiesa, 
Kantas nurodo juslumo ir intelekto sintezei tarpininkau- 
jantį mechanizmą — laiką. Laiko eilė būdinga ir stebi- 
niams, ir sąvokoms. Laikas sudaro schemų pagrindą. 

Jeigu dabar vėl pažvelgsime į kategorijas, tai pasi- 
darys aišku, kaip Kantas įsivaizduoja apriorinį katego- 
Tijy atsiradimą, jau mūsų minėtą „grynojo proto epigene- 
ze". Kiekviena kategorija turi savo schemą. Kas yra 
substancijos schema? Realybės pastovumas laike. Priežas- 
tingumo schema? Realybė, po kurios eina kita realybė. Pasi- 
telkusi laiką, mūsų vaizduotė konstruoja kategorijas — 
tas pačias, kurios „priskiria“ gamtai dėsnius. Norint ištrūk- 

ti už gamtos ribų, reikia įveikti laiką. Išvadą įsidėmėsime; 
kai grįšime prie Bloko, mes ją prisiminsime. 

Nors intuicijos prigimties ji mums nepaaiškins — metas 
ištarti šį žodį. Įprasta manyti, kad Kantas išgujo intui- 
ciją iš intelekto srities ir visiškai įkurdino ją juslumo 
srityje. Iš tiesų Kantas išgujo tik žodį, o sąvoką išplėtė 
ir praturtino. Terminu „intuicija“ Dekartas ir Spinoza, 
kaip ir jų pirmtakai, žymėjo pasyvų betarpišką tiesos 
įžvelgimą. Kantas sutiko su tokiu termino aiškinimu; jo 
nuomone, pasyvūs yra jutimai. Kadangi intelektas veik- 
lus, jame nėra vietos intuicijai. Intuicija, pasak Kanto, 
gali būti tik juslinė. 

Šiandien mes jau kitaip žiūrime į intuiciją. Mes lai- 
kome ją betarpišku sugebėjimu kurti, surasti tai, kas 
reikalinga. Pasyvaus pažinimo iš viso nėra. Kaip rodo nau- 
jausi psichologiniai tyrimai, net jutimo organų lygmenyje 
žmogaus psichika aktyvi, čia nėra automatiško fotogra- 
favimo, čia taip pat vyksta labai savotiškas kūrybinis pro- 
cesas. Veiklus intelekto pradas, kurį Kantas pavadino 
kuriamąja vaizduote, yra intuicijos atmaina. 

Intuicija reikalinga ne tik sudaryti sąvokoms, bet ir 
dar vienam svarbiam reikalui — joms vartoti. Mokslinin- 
kas (kaip ir kiekvienas mirtingasis) privalo ne tik turėti 
bendrų taisyklių, dėsnių, principų rinkinį, bet ir mokėti 
juos taikyti konkrečiomis paskiromis aplinkybėmis. Šį 
intuityvų mokėjimą Kantas vadina sprendimo galia. 
„Sprendimo galia yra vadinamojo įgimto sumanumo spe- 
cifinis bruožas, kurio trūkumo negali atstoti jokia mo- 
kykla, nes nors mokykla ir ribotam intelektui gali duoti 
ir tarsi įkalti jam kiek tik nori taisyklių, pasiskolintų iš 
svetimos sampratos, tačiau sugebėjimas teisingai jomis 
naudotis turi būti būdingas pačiam mokiniui, ir jei nėra 
šios gamtos dovanos, tai jokios taisyklės, kurios jam šiuo 
tikslu būtų paskirtos, neapsaugotų jo nuo klaidingo jų 
taikymo. <...> Sprendimo galios stoka iš esmės yra tai, 
kas vadinama kvailumu, ir nuo šio negalavimo niekuo 
negalima pagelbėti.“ 

Kantas aprašė pagrindines intuicijos, kaip ji supran- 
tama dabar, rūšis, tik kitaip jas vadino (toliau bus kal- 
bama ir apie meninę, ir apie dorovinę intuiciją). Intuici- 

ja lydi pažinimą jam vykstant bet kuria kryptimi — 
„aukštyn“, kai atsiranda abstrakcijos, ir „žemyn“, kai tos 
abstrakcijos pritaikomos. Pirmuoju atveju dirba kuriamoji 
vaizduotė, antruoju — sprendimo galia. Be jų intelektas 
negali funkcionuoti. 

Taigi intelektas ir intuityvi sprendimo galia. Be šių 
dviejų, Kantas nurodo dar vieną intelektualinės veiklos 
sritį, jos viršutinį aukštą — protą. Protą plačiąja žodžio 
prasme Kantas prilygina visam loginiam mąstymui. Tiesa, 
kartais Kantas būna nenuoseklus ir šia reikšme vartoja 
terminą „intelektas“. Siaurąja žodžio prasme intelektas — 
mokslo sritis, čia atliekama pažinimo sintezė; protas — 
aukščiausioji kontroliuojanti ir vadovaujanti instancija, 
tai filosofijos sritis. Analitika — intelekto teorija, dia- 
lektika — proto teorija. 

„„Būtent prie analitikos jis plūkėsi daugelį metų. Visa 
kita, trys ketvirtadaliai knygos, buvo parašyta. Trūko 
pradžios ir svarbiausios grandies. Kantas negalėjo išspręsti 
pagrindinio uždavinio — parodyti, kaip atsiranda moksli- 
nis pažinimas. Jis tarsi stovėjo prie aklinos sienos ir 
mėgino pirštais išlupti plytas. Su geležiniu atkaklumu 
jis dirbo savo darbą, diena po dienos, ištisus mėnesius. 
Ir siena sugriuvo. Tai nušvito kaip praregėjimas. Ir liko 
amžinai. 


Mokslo pažanga — išsivadavimas nuo prietarų. Taip 
pat ir nuo prietaro apie mokslinio pažinimo visagalybę. 
Viena iš ankstyvojo Švietimo sužadintų iliuzijų —,„Moks- 
las viską gali“: gali įrodyti dievo buvimą, pagrįsti sie- 
los nemirtingumą, atskleisti visas žmogaus būties paslap- 
tis. Parodyti tokių pretenzijų nepagrįstumą — vienas iš 
Kanto proto savikritikos uždavinių. 

Dialektika, pasak Kanto,— regimybės logika. Reikalas 
tas, kad protui būdingas sugebėjimas kurti iliuzijas, ta- 
riamybę laikyti tikrove. Kritikos uždavinys — parodyti tai. 
Todėl Kanto dialektika prasideda nuo regimybės sąvo- 
kos patikslinimo. Tai ne haliucinacija, ne fantomas, kuris 

yra individualios sąmonės padarinys. Regimybė — iliuzi- 
ja, kurios „niekaip negalima išvengti“. Mums atrodo, kad 
Saulė juda dangaus skliautu, tą visi mato, tačiau tikrasis 
gamtos reiškinys, lemiantis dienos ir nakties kaitą, yra 
Žemės sukimasis apie savo ašį; reiškinys ir regimybė — 
skirtingos sąvokos. Be empirinės, gali būti loginė regi- 
mybė, kuri atsiranda dėl logikos taisyklių pažeidimo. 
Abiem šiais atvejais klaidą lengva pašalinti. Keblesnė 
yra transcendentalinė, filosofinė regimybė, kai pateikia- 
mi sprendiniai apie dalykus, esančius už galimo patyrimo 
ribų. Pavyzdžiui, sprendinys „Pasaulis turi turėti pradžią 
laike”. 

Proto keblumai susiję su tuo, kad jis turi reikalą ne 
su mokslinėmis sąvokomis (intelekto sritis), o su idėjo- 
mis. Idėja — tai tokia sąvoka, kuriai stebėjimu negali bū- 
ti duotas adekvatus objektas. Protas tiesiogiai nukreiptas 
ne į patyrimą, bet į intelektą, paruošia jam veiklos sritį. 
Protas parengia pagrindinius teiginius, bendrus princi- 
pus, kuriuos intelektas ir sprendimo galia taiko atskiriems 
atvejams. Protas pažinime atlieka vadovaujamąją funk- 
ciją, jis nukreipia intelektą į tam tikrą tikslą, kelia jam 
uždavinius. (Intelekto funkcija konstitutyvi, tai yra kon- 
struktyvi, jis kuria sąvokas.) Protas išgrynina ir susiste- 
mina žinias. 

Todėl neteisinga manyti, kad Kantas diskriminuoja 
protą. Esant teisingai disciplinai, šis mąstymo organas ga- 
li labai pasitarnauti. Būtent proto dėka teorija virsta prak- 
tika, idėjos reguliuoja ne tik mūsų pažinimą, bet ir mūsų 
elgesį. Iš to, kad žmogus niekada nesielgs adekvačiai 
grynajai dorybės idėjai, anaiptol neišplaukia, kad ji — 
chimera. Bet koks sprendinys apie moralinį orumą gali- 
mas tik dėl tokios idėjos. 

Platonas, primena Kantas, iškėlė tobulos valstybės idė- 
ją. Jos negalima atmesti ta dingstimi, kad ji neįgyvendi- 
nama. Valstybės santvarka, pagrįsta didžiausia Žmogaus 
laisve, kur kiekvieno laisvė suderinama su visų kitų lais- 
ve,— būtina idėja, kurią reikia imti pagrindu sudarant 
bet kokius įstatymus. Filosofui nėra nieko žalingesnio ir 
labiau nederamo, kaip ncmokšiškai remtis tariamai prieš- 
taraujančiu patyrimu. Ir nors, Kanto nuomone, tobulos 

santvarkos niekada nebus, vis dėlto jis laiko teisinga idė- 
ją, kuri šį principą pateikia kaip pirmavaizdį, kad juo 
vadovaujantis teisinė visucmenės santvarka ilgainiui bü- 
tų vis labiau tobulinama. 

Didelis idėjų vaidmuo ir teorinėje srityje. Protas už- 
baigia intelektinę kategorinę sintezę, sukurdamas maksi- 
maliai plačius apibendrinimus, išeinančius už patyrimo 
ribų. Pasak Kanto, teorinės idėjos sudaro sistemą, ati- 
tinkančią tris galimus sąvokos ir realybės santykio va- 
riantus. Pirma, santykis su subjektu, antra — su objektu, 
trečia — ir su vienu, ir su kitu, tai yra su visais daiktais. 
Taip atsiranda trys idėjų klasės — apie sielą, apie pa- 
saulį, apie dievą. 

Ikikantinė filosofija nepaprastai lengvai samprotavo ir 
apie viena, ir apie antra, ir apie trečia. Kantas mano, kad 
kaip tik šioje srityje protui reikia kuo nuodugniausiai 
save patikrinti ir pasitelkti savikritiką. Ko verti paplitę 
samprotavimai apie sielą kaip apie substanciją ir iš jų 
išvedamas teiginys apie nemirtingumą? Kantas tokius 
samprotavimus vadina paralogizmais — klaidingais savo 
forma samprotavimais. Ir nesunkiai juos paneigia. 

Antrajame „Grynojo proto kritikos“ leidime (1787 m.) 
autorius savo kritiką nukreipė konkretesniu adresu. Teks- 
te atsirado naujas skyrius —,,Mendelsoniškojo sielos pas- 
tovumo įrodymo paneigimas“. Mozė Mendelsonas trak- 
tate „Fedonas" nemirtingumą grindė sielos paprastumu, 
tai yra jos nedalumu. Tai, kas nedalu, negali sumažėti, 
taigi ir išnykti. Kantas šiuo klausimu pažymi, kad mažėji- 
mas gali vykti ne tik kaip dydžio pakitimas, tai yra eks- 
tensyviai, bet ir kaip realumo laipsnio pakitimas, inten- 
syviai. Sąmonė nesidalija į atomus, bet turi skirtingą rea- 
lumo laipsnį. 

Dvejais metais anksčiau, negu išėjo antrasis „Gryno- 
jo proto kritikos“ leidimas, Vokietijos knygų rinkoje pa- 
sirodė anoniminis kūrinys „Antifedonas”. Jo autorius (tai 
buvo Karlas Špacyras, Desau „Filantropino" dėstytojas, 
literatas ir filosofas) savo samprotavimais pirmiau už 
Kantą ėmėsi kritikuoti Mendelsoną. Špacyras nurodė, 
kad sąmonės intensyvumas kinta priklausomai nuo am- 
žiaus: jaunystėje jis didėja, senatvėje silpsta. Sunku pa- 

sakyti, ar Kantas buvo susipažinęs su „Antifedonu". 

Tačiau Špacyras žinojo apie Kantą. Savo knygoje jis 
Kantą vadina vienu iš „didžiausių mąstytojų“, remiasi 
„Dvasių regėtojo godomis“ ir „Grynojo proto kritika“. Ši 
aplinkybė labai svarbi: Kanto kriticizmas, griovęs idea- 
listines dogmas, turėjo įtakos materialistinės pasaulėžiū- 
ros formavimuisi. Špacyras — materialistas, tiesa, labai 
savotiškas: jis mano, kad siela materiali ir kaip tik dėl 
to nemirtinga. Tokia materializmo atmaina Vokietijoje 
buvo gana plačiai paplitusi: vokiečiai norėjo neatsilikti 
nuo mokslo ir nesusipykti su dievu. Abu šie polinkiai bu- 
vo pažįstami ir Kantui. Tik jis susilaikydavo nuo sku- 
botų išvadų ir buvo pakankamai įžvalgus nusistovėjusių 
dogmų atžvilgiu. 

Pereidami prie kitos grynojo proto sąvokų grupės — 
prie kosmologinių idėjų, — mes norime atkreipti skaity- 
tojo dėmesį į problemos svarbą. Kuriamosios vaizduotės 
teorija yra analitikos kulmiracija, o antinomijos — Kanto 
dialektikos kulminacija. Prieš mus antrasis pagrindinis 
„Grynojo proto kritikos“ problemų mazgas. Štai kodėl 
apie antinomijas tiek daug prirašyta — išmintingų ir net 
gražių dalykų. Pavyzdžių toli ieškoti nereikia. Prieš pra- 
dėdami iš esmės nagrinėti problemą, mes pateiksime iš- 
trauką iš tarybinio literatūros tyrinėtojo J. Golosovkerio 
knygos „Dostojevskis ir Kantas". 

„Iš kur ir kur eitų mąstytojas filosofijos keliu, jis 
turi pereiti per tiltą, kuris vadinasi Kantas. Ir nors šis 
filosofinis tiltas, vienas iš septynių spekuliatyvaus konst- 
ruktyvizmo stebuklų, patikimai aptvertas aukštais žmogiš- 
kojo patyrimo pylimais, žvarbus nevilties vėjas kiaurai 
košia ant jo keleivio smegenis, ir veltui jį gaubiančioje 
prieblandoje jis čia ieškos gyvenimo saulės. Kad ir kaip 
atsargiai ir lėtai, dažnai atsikvėpdamas žengtų šis susti- 
res mąstytojas, dar nepriėjęs kelio vidurio jis pajus, kad 
jo žingsnis darosi netvirtas, kad tiltas po juo svyruoja 
ir siūbuoja, kad jis eina įtartinai skeptišku keliu... 

Ir staiga ji, mąstytoją, ima mėtyti iš vieno šono į kitą 
kaip balaganu Petruska; jis čia strimagalviais krinta Ze- 
myn, čia kyla aukštyn, tarsi tiltas jau nebe tiltas, o kaž- 
kokia gudri sistema šokinėjančių svirčių, mėtančių jį iš 

vieno galo į kitą, nuo vienos svirties ant kitos. O tarp tų 
sukabintų svirčių jis dar pamatys žiojėjančią bedugnę, iki 
kurios dugno niekada neprasiskverbs jo smalsus mąsty- 
tojo žvilgsnis. Ir jeigu pastovumo poreikis, tasai svar- 
biausias kultūros stimulas, paskatins jį, pasižymintį dog- 
matiko atkaklumu, ieškoti tvirtos atramos — „taip“ arba 
„ne“ — būtent čia, tarp tų šokinėjančių keturių svirčių 
(jų pasirodys besą iš viso keturios!), ir pergalėti instinktą, 
traukiantį jį kuo greičiau išsigauti iš tų nariuotakojų so- 
fistiniy skyrių pasaulio,— tada jis, keleivis, žuvęs, nes 
jis jau niekuomet iš ten neišeis, ir iki gyvenimo pabaigos 
jis pasmerktas suptis ant tų svirčių, nuslysdamas iš vieno 
galo į kitą, ir pats virs tokia svirtimi — švytuokle, kol 
beprotystė arba mirtis išvaduos jį nuo proto kankinimo. 
Tačiau tereikia perėjusiam per šį velnio tiltą keleiviui 
atsigręžti, ir jis negali neskėstelėti rankomis ir neišbarti 
savęs už tai, kad tokį didingą Konstruktoriaus žaidimą 
palaikė rimtu dalyku: mat už jo pasirodys besanti iliu- 
zinė tikrovė, sukurta jo paties dogmatinio atkaklumo, 
pridengiančio jo neįveikiamą skepticizmą". 

Dabar prie reikalo. Antinomijos — tai vienas kitą pa- 
šalinantys lygiai įrodomi sprendiniai; protas, mėginantis. 
aprėpti pasaulį kaip visumą, neišvengiamai prie jų pri- 
eina. Pagal keturių pakopų kategorijų lentelę, protui 
iškyla keturios kosmologinės idėjos, kuriose tezė ir anti- 
tezė egzistuoja lygiais pagrindais. (Kanto trinaris katego- 
rijų suskirstymas atitinka Hėgelio triadinę būties struk- 
tūrą, o lygiateisės antinomijos aiškiai yra Hėgelio 
esaties teorijos viena į kitą įsiskverbiančių kategorijų 
pirmtakai.) 

1. Tezė: Pasaulis turi pradžią (ribą) laike ir erdvėje. 
Antitezė: Pasaulis erdvėje ir laike beribis. 2. Tezė: Vis- 
kas pasaulyje susideda iš to, kas paprasta. Antitezė: Nėra 
nieko paprasto, viskas sudėtinga. 3. Tezė: Pasaulyje eg- 
zistuoja laisvas priežastingumas. Antitezė: Jokios laisvės 
nėra, viskas yra gamta. 4. Tezė: Pasaulio priežasčių eilė- 
je yra tam tikra būtina esybė. Antitezė: Šioje cilėje nėra 
nieko būtino, viskas joje atsitiktina. 

Aptarsime pirmąją antinomiją. Tezės ir antitezės įro- 
dymas grindžiamas „priešingo negalimybe“. Įrodinėda- 

mas tezę, Kantas siūlo padaryti prielaidą, kad pasaulis 
neapribotas laike. Tada kiekvienu duotu momentu bega- 
linis laikas pasirodo esąs apribotas (dabarties požiūriu), 
o tai prieštarauja begalybės idėjai; begalinė praėjusi, tai 
yra „suskaičiuota“, eilė neįmanoma. Nagrinėdamas anti- 
tezę, Kantas vėlgi pradeda nuo priešingos prielaidos: pa- 
saulis apribotas laike, tačiau tada išeina, kad buvo „tuš- 
čias” laikas, kai pasaulis neegzistavo. Vėl beprasmybė. 

Protas atsitrenkė į sieną? Nieko nepadarysi, svar- 
biausia, nesistenkite kakta pramušti šią sieną: gumbai ne- 
iššoks, tačiau smegenys gali susidrumsti... Mat siena ta- 
riama. 

Jeigu kas pasakys, kad koks nors daiktas arba skaniai 
kvepia, arba neskaniai kvepia, tai galima pasakyti ir kaž- 
ką trečia, būtent: tasai daiktas visai nekvepia, ir abu prie- 
šingi sprendiniai gali pasirodyti esą klaidingi. Taip, pasak 
Kanto, yra ir šiuo atveju: nepaisant viso tariamo pagrįs- 
tumo, abu priešingi teiginiai — kad pasaulis esąs baigti- 
nis arba kad jis begalinis — klaidingi. Jie liečia tik reiš- 
kinių pasaulį, daiktų pačių savaime pasaulyje galima ir 
kažkas trečia. 

Kantas iškėlė dialektinę problemą. „Tai yra nuosta- 
biausias žmogaus proto reiškinys, ir nieko panašaus ne- 
galima rasti jokiame kitame proto taikyme“. Siekdamas 
suvokti pasaulį kaip visumą, atskleisti jo esmę, protas 
būtinai susiduria su prieštaravimu. Priestaravimas — ne- 
išvengiamas mąstymo momentas, 

Nuo dialektinių ir loginių XX amžiaus aukštumų Kan- 
tą kritikuoti nesunku. Apie Kanto antinomijas parašyta 
be galo daug, jei imtume nagrinėti visą tą literatūrą, nu- 
kryptume toli į šalį. Susipažinsime tik su tuo, kaip F. En- 
gelsas analizuoja tezės, kad pasaulis esąs baigtinis, pag- 
rindimą. Mintis apie ,„suskaičiuotą begalinę eilę“ kyla tik- 
tai tarus pasaulio pradžią, o šitai kaip tik dar reikia įro- 
dyti. „Begalybė, turinti pabaigą, bet neturinti pradžios, 
yra ne daugiau ir ne mažiau begalinė už tą, kuri turi 
pradžią, bet neturi pabaigos“*. Vadinasi, Kanto tezė 
klaidinga, antitezėje glūdi tiesa, kuri visiškai atsisklei- 

* Engelsas F. Anti-Diuringas.— P. 45. 

džia su sąlyga, jeigu į begalybės sąvoką įskiriama jos 
priešybė — baigtybė. „Begalybė yra prieštaravimas, ir ji 
yra pilna prieštaravimų. Prieštaravimas yra jau tai, kad 
begalybė susideda tik vien iš baigtinių dydžių“ *. 

Analogiškai yra ir su antrąja antinomija. Čia taip pat, 
Kanto nuomone, ir tezė, ir antitezė vienodai klaidingos. 
Kas kita — trečioji ir ketvirtoji antinomijos. Dviem pas- 
kutiniais atvejais, pasak Kanto, ir tezė, ir antitezė tei- 
singos. 

Svarbiausia Kantui trečioji antinomija. Laisvės nėra, 
viskas pasaulyje griežtai determinuota. Taip, iš tikrųjų 
taip yra reiškinių pasaulyje. Tačiau žmogui suteikta va- 
lios laisvė, ir gamtinė determinacija jam neturi galios. 
Taip pat teisinga, sutinka Kantas pats su savimi ir pa- 
aiškina: taip yra daiktų pačių savaime pasaulyje. 

Žmogus gyvena dviejuose pasauliuose. Jis — fenome- 
nas, juslinio pasaulio ląstelė, egzistuojanti pagal jo dės- 
nius, kartais nutolusius nuo žmoniškumo. Tačiau, kita 
vertus, jis noumenas, antjuslinė būtybė, pajungta idealui. 
Žmogus turi dvejopa pobūdį: empirinį, įdiegtą aplinkos, 
ir noumenalų, inteligibilų, tarsi vidujai jam būdingą. Ar 
jie tarpusavyje susiję? O gal inteligibilus pobūdis yra kaž- 
kas, kas išeina už šio pasaulio ribų ir jame nepasireiškia? 
Tas ir yra, kad žmogaus elgesiu realizuojamas šių pobū- 
džių ryšys. Tuo pagrįstas žmogaus pakaltinamumas, jo 
atsakingumas. 

Kantas savo mintį iliustruoja paprastu pavyzdžiu. Jei- 
gu žmogus piktybiškai meluoja ir jo melas sukelia sąmy- 
šį visuomenėje, kas kaltas? Tirdami empirinį pobūdį, 
mes galime surasti tokias šio netikusio poelgio priežas- 
tis, kaip blogas auklėjimas ir bloga aplinka. Tačiau nors 
mes ir manome, kad poelgį lėmė šios priežastys, vis dėl- 
to priekaištaujame kaltininkui ne dėl jį paveikusių aplin- 
kybių, mes analizuojame atliktą poelgį patį savaime ir 
nurodome protą kaip priežastį, kuri galėjo ir privalėjo 
kitaip determinuoti žmogaus elgesį. „Poelgis priskiria- 
mas inteligibiliam žmogaus pobūdžiui; dabar, tuo mo- 
mentu, kai jis meluoja, kaltė visiškai krinta jam; taigi, 

nepaisant visų empirinių poelgio sąlygų, protas buvo vi- 
siškai laisvas, ir tą poelgį reikia laikyti proto neapsižiū- 
rėjimo padariniu". 

Čia mes priėjome ne tik prie vienos iš kritinės filo- 
sofijos viršūnių, bet ir prie jos ištakų. Savo gyvenimo 
saulėlydyje, prisimindamas „Grynojo proto kritikos“ at- 
siradimo istoriją, Kantas viename iš laiškų pabrėžė, kad 
būtent antinomijos ir ypač laisvės problema —,,Žmogus 
yra laisvas, ir priešingai: jokios laisvės nėra, viskas ja- 
me yra gamtinis bütinumas”,— štai kas pažadino jį iš dog- 
matinio snaudulio ir paskatino imtis proto kritikos, kad 
būtų pašalintas „skandalas, kylantis dėl proto prieštara- 
vimo pačiam sau“. Pagrindinį „Grynojo proto kritikos“ 
klausimą — kaip galimi aprioriniai sintetiniai sprendi- 
niai — aidu atkartoja kitas, Kantui svarbesnis — kaip ga- 
lima žmogaus laisvė. Laisvė yra, tačiau kur ji? „Reiski- 
nių“ pasaulyje mes jos neaptiksime, žmogus laisvas tik 
„daiktų pačių savaime“ pasaulyje. Kanto dualizmas — tai 
savotiškas mėginimas pateisinti žmogaus elgesio dvily- 
pumą antagonistinėje visuomenėje, kur tenka taikytis 
prie aplinkybių, o dorovingas elgesys reikalauja didvy- 
riškumo. 

Beje, ir laiko idealumo problema, taip šokiruojanti ma- 
terialistiškai mąstantį protą, Kanto keliama tais pačiais 
sumetimais — siekiant „išgelbėti laisvę“. Laikas — tai 
reiškinių tvarka gamtoje, kuriai niekas neturi galios, tai 
genetinis būvių ryšys, o laisvė reikalauja žmogaus savi- 
valės pasireiškimo. Todėl jeigu laikas būdingas daiktams 
patiems savaime, laisvė negalima. Tik dėl to, kad inteli- 
gibiliame pasaulyje nėra geležinio priežasčių ir padari- 
nių ryšio, nėra laiko, galimas ypatingos rūšies priežastin- 
gumas — ‚per laisvę“, kuris tik ir padaro žmogų morali- 
ne būtybe. Gamtoje tos pačios priežastys su geležiniu 
būtinumu sukelia tuos pačius padarinius. O Žmogus gali 
iš naujo įvertinti tai, ką padarė, ir, nors sąlygos nepasi- 
keitė, pasielgti kitaip. Jis gali „atšaukti“ laiką, pakeisti 
jo eigą. Šitaip suprantamas laikas iš fizinės realybės virs- 
ta poetine metafora. 

Dabar mums pasidarys aiškiau, kodėl Blokas parašė 
Kantui skirtą eilėraštį, paveiktas transcendentalinės este- 

tikos, tai yra to „Grynojo proto kritikos“ skyriaus, kuria- 
me kalbama apie erdvę ir laiką, apmąstymų. Šį skyrių 
Blokas laikė svarbiausiu Kanto teorijoje. „Yra tarsi du 
laikai, dvi erdvės, — komentavo rusų poetas vokiečių fi- 
losofą,— vienas — istorinis, kalendorinis, kitas — neskai- 
čiuojamas, muzikinis“. Pasak Bloko, „muzikalumas“ — 
tai sugebėjimas jausti pasaulio harmoniją, peržengti is- 
torinės determinacijos ir civilizacijos ribas, atsižadėti jų. 
Jam atrodo, kad šitai sugeba Kantas, kokį jis regi jį sa- 
vo eilėraštyje. 

„Kas yra laikas? Laiko nėra, laikas yra skaičiai“. Tai 
jau iš „Nusikaltimo ir bausmės“ juodraščių. Dostojevskis 
buvo susipažinęs su „Grynojo proto kritika“. (Dar būda- 
mas Sibire, jis prašė atsiųsti jam šios knygos leidimą pran- 
cūzų kalba.) Ar ji gulėjo priešais jį, kai jis apmąstė ro- 
maną apie Rodioną Raskolnikovą, peržengusį moralės ir 
teisės normas? Arba kunigaikščio Myškino istoriją? Alek- 
sejaus Fiodorovičiaus Karamazovo gyvenimo aprašymą? 
Sunku pasakyti. Tačiau tema „Kantas ir Dostojevskis“ turi 
teisę egzistuoti. 

Mūsų cituota Golosovkerio knyga turi paantraštę 
„Skaitytojo apmąstymai apie romaną „Broliai Karama- 
zovai" ir Kanto traktatą „Grynojo proto kritika“. Roma- 
no puslapiuose filosofo vardas ir jo veikalo pavadinimas 
nė karto neminimi. Ir vis dėlto randama gausybė medžia- 
gos sugretinimams. „Dostojevskis,— tvirtina Golosovke- 
ris, — ne tik buvo susipažinęs su „Grynojo proto kritikos" 
antitetika, bet ir apmąstė ją. Maža to, iš dalies derinda- 
masis prie jos jis plėtojo argumentus dramatiškose 
romano situacijose. Maža to, Kantą, arba, tiksliau, jo an- 
tinomijos antitezę, jis padarė simboliu viso to, prieš ką 
kovojo (ir pačiame savyje, ir grumdamasis su priešais) 
kaip rašytojas, publicistas, mąstytojas“. Kalbama apie 
ketvirtąją Kanto antinomiją: yra „kažkokia būtina esy- 
bė“ (taip filosofas sako apie dievą) — nieko būtino nėra, 
gamtos pasaulyje dievo negalima surasti. Kantas mano 
jį esant. Tik laisvės, daiktų pačių savaime pasaulyje. 
Tarp Kanto ir Dostojevskio, tikina Golosovkeris, kilo 
„mirtina dvikova — viena iš pačių genialiausių dvikovų, 
kurios liko užfiksuotos žmonijos mintics istorijoje“. Gra- 

žiai pasakyta, tačiau reikalinga esminė išlyga — tariama 
dvikova. Kantas ir Dostojevskis ne antipodai, jie remiasi 
tuo pačiu pagrindu, kuris vadinamas asmenybės laisve. 

Ketvirtosios antinomijos antitezė, neigianti dievo bu- 
vimą, iš tikrųjų — mirtinas Dostojevskio priešas, nes „jei- 
gu dievo nėra, tada viskas leista“; tai „žudikas — antri- 
ninkas", nukreipęs Smerdiakovo ranką. Tačiau antitezė — 
ir Kanto priešas. Blaškymasis tarp tezės ir antitezės varo 
iš proto Ivaną Karamazovą, jis kamuoja romano „Broliai 
Karamazovai“ autorių, tačiau jis pažįstamas ir „Grynojo 
proto kritikos“ autoriui — tai liudija juodraščiai. Kantas 
tvirtai įsisąmonino tik viena — kad nereikia painioti ti- 
kėjimo ir žinojimo. Gamtos pasaulis prieinamas pažini- 
mui, laisvės pasaulis, atleiskite,— visai kitas reikalas. 

Kantą užsipuolė tie, kam buvo maža tikėjimo, kas bü- 
tinai, na, nors ką nors norėjo žinoti apie dievą, kaip žino 
apie savo monarchą. Heinė palygino Kantą su Robespje- 
ru: prancūzų revoliucionierius pasikėsino į karaliaus gy- 
vybę, Karaliaučiaus seniokas išdrįso dar. daugiau — pa- 
kėlė ranką prieš dievą. „„Dievaži, Maksimifjenui Robesp- 
jerui teikia per daug garbės, lygindami jį su Imanueliu 
Kantu. Tiesa, Maksimiljeną Robespjerą, didįjį miesčionį 
iš Sent Onorė gatvės, ištikdavo pašėlusios griovimo ma- 
nijos priepuoliai karaliaus valdžios atžvilgiu, ir pakanka- 
mai baisūs būdavo jo karaliaus žudymo epilepsijos trau- 
kuliai; bet vos tik prasidėdavo kalba apie aukščiau- 
siąją esybę, jis vėl nusišluostydavo baltas putas nuo lū- 
pų ir kraują nuo rankų, apsivilkdavo savo išeiginį mėlyną 
durtinį su veidrodinėmis sagomis ir net prisisegdavo 
puokštelę prie plataus atlapo... 

Tačiau nors Imanuelis Kantas, didysis griovėjas min- 
ties viešpatijoje, smarkiai pranoko Maksimiljeno Robes- 
pjero terorizmą, bet jiedu turėjo kai kurių panašių bruo- 
žų, skatinančių lyginti. Pirmiausia abiem buvo būdingas 
tas pats nepermaldaujamas, griežtas, be jokios poezijos, 
blaivus sąžiningumas, be to, abu pasižymėjo tuo pačiu ta- 
lentu nepasitikėti; skirtumas tik tas, kad vienas nukreipia 
ji į mąstymą ir vadina kritika, tuo tarpų kitas nu- 
kreipia jį į žmones ir vadina respublikoniška dorybe. Ta- 
čiau miescionio tipas abiejuose pasireiškia didžiausiu 

mastu: gamta skyrė jiems svarstyti kavą ir cukrų, tačiau 
likimas užsigeidė, kad jie svertų kitus dalykus, ir vie- 
nam metė ant svarstyklių karalių, kitam — dievą... 

Ir jie pasvėrė tiksliai!“ 

Lengva įsivaizduoti, kaip sukrėtė protus „Grynojo 
proto kritika“, jeigu praėjus trisdešimčiai metų po fi- 
losofo mirties toks radikalus žmogus kaip Heinrichas Hei- 
nė išliejo savo sarkazmą Kanto atžvilgiu. Kaltinimai mies- 
čioniškumu neteisingi, jie tik apnuogina giluminę mies- 
čionišką jų autoriaus prigimtį, kuri sukliudė jam įžvelgti 
ir Kanto atliktą didįjį kūrimą „minties viešpatijoje“. Hei- 
nė prisipažįsta: vos išgirdus, kad kas nors ginčija dievo 
buvimą, jį apima keistas nerimas, nyki klaikuma — tą 
patį jis patyręs bepročių namuose, kai jį apstojo bepro- 
čiai, o jis pametė iš akių palydovą. Perspektyva likti vie- 
nam, be palydovų šiame beprotiškame pasaulyje baugi- 
na Heinę. Tačiau ir stoti į kovą su Kantu, apginti aukš- 
čiausiąjį — ne jo jėgoms. Jis gali tik reikšti savo nepasi- 
tenkinimą ir piktdžiugauti, kai didysis dogmų griovėjas 
staiga, kaip jam atrodo, pasirodo esąs nenuoseklus. 

Atvirai ginčytis su Kantu galėjo išdrįsti tik Hėgelis, 
didžiąją dalį savo paskaitų kurso „Dievo buvimo jro- 
dymai“ paskyręs užtaisyti toms liuteronų teologijos spra- 
goms, kurias padarė Kanto kritinis protas. Kantas pa- 
teikė proto teismui visus žinomus dievo buvimo įrody- 
mus ir parodė, kad jų pagrinduose glūdi loginės klaidos. 

Prisimename, kad Kantą išgarsino traktatas „Vieninte- 
lis galimas dievo buvimo įrodymo pagrindas“. Jaunas fi- 
losofas manė, kad toks pagrindas yra samprotavimas, 
paremtas vadinamuoju ontologiniu įrodymu. Jo esmė to- 
kia: apie dievą mes galvojame kaip apie tobuliausią esy- 
bę; jeigu ši esybė neturi būties požymio, ji nepakanka- 
mai tobula, ir mes susiduriame su prieštaravimu. Dabar 
Kantas tik šaiposi iš tokių samprotavimų. Teologams jis 
sako: prieštaravimą jūs sukūrėte jau tada, kai į daikto, 
kurį ketinote mąstyti kaip galimą, sąvoką įskyrėte eg- 
zistavimo sąvoka. Tikras daiktas turi ne daugiau požy- 
mių negu galimas. Šimtas tikrų talerių yra nė kiek ne 
daugiau negu šimtas galimų. Skirtumas tik toks, kad tik- 
rieji yra mano kišenėje. Sąvoka nėra būtis. 

ċiuje. Kur šiuo metu yra statula, nežinoma 

Panašią klaidą Kantas aptinka ir kitame įrodyme — 
kosmologiniame. Pasaulio egzistavimas reikalauja tarti 
esant pasaulio priežastį — dievą. Pasak Kanto, tokią prie- 
laidą galima daryti, tik negalima užsispyrus teigti, kad 
Si mintis atitinka realią padėtį. Juk sąvoka dar nėra būtis. 

Pagaliau trečiajame — fizioteologiniame — dievo buvi- 
mo įrodyme kalbama apie visuotinį tikslingumą, kurį ap- 
tinkame gamtoje. Ar jis neliudija kūrėjo išmintingumo? 
Galimas daiktas, atsako Kantas, tiktai šiuo atveju die- 
vas atlieka ne pasaulio kūrėjo, o tik jo architekto, ap- 
dorojančio gatavą medžiagą, vaidmenį. Bet svarbiausia 
kas kita: čia pakartota ankstesnė klaida — savavališkai 
minčiai apie priežastinę priklausomybę priskirtas realu- 
mas, 

Taigi, reziumuoja Kantas, fizioteologinio įrodymo pag- 
rindą sudaro kosmologinis, o kosmologinio — ontologi- 
nis įrodymas, ir kadangi kitų įrodymų, be šių trijų, nėra, 
tai ontologinis įrodymas yra vienintelis galimas. Profeso- 
rius Kantas pakartojo dar magistro Kanto padarytą iš- 
vadą? Deja, su esmine išlyga: „Jei tik apskritai galima 
įrodyti teiginį, taip aukštai iškylantį virš bet kokio em- 
pirinio intelekto taikymo". 

Hėgelio nesuglumino nei Kanto ironija, nei logika. 
Dievo buvimo įrodymuose, tikino jis, nėra jokių klaidų, 
jei taikysime dialektinę logiką. Kantas (tuo metu jis jau 
seniai buvo miręs) būtų galėjęs paprieštarauti: dialekti- 
ka — regimybės logika. „AS tvirtinu, kad visi mėginimai 
grynai spekuliatyviai taikyti protą teologijoje yra visiš- 
kai nevaisingi ir savo vidiniu pobūdžiu neturi jokios ver- 
tes, o jo taikymo gamtai principai visai neveda prie teo- 
logijos,— teigė jis, — vadinasi, jeigu nesiremiama mora- 
lės dėsniais arba nesivadovaujama jais, apskritai negali 
būti jokios racionalinės teologijos". 

Atkreipkite dėmesį: Kantas atmetė viešpatį dievą gam- 
tos ir logikos srityje, bet vis dėlto paliko jam kažką pa- 
našaus į suverenų domeną — moralę. Dievas jam nerei- 
kalingas gamtos reiškiniams aiškinti, bet kai imama kal- 
bėti apie žmogaus elgesį, tada nors ir nepasakytum, kad 
„be dievo — nė iš vietos“, bet vis dėlto aukščiausiosios 
esybės idėja gali labai praversti. 

Kaip tik tai ir sukėlė piktdžiugiškas Heinės pašaipas: 
„Jūs manote, viskas baigta, galima skirstytis į namus? 
Jokiu būdu! Bus parodyta dar viena pjesė. Po tragedijos 
eina farsas. Iki šiol Imanuelis Kantas vaizdavo nepermal- 
daujamą filosofą, jis šturmavo dangų, jis sumušė visą 
įgulą, pats aukščiausiasis dangaus valdovas neįrodytas 
plūduriuoja savo kraujyje; nebėra nei visa apimančio gai- 
lestingumo, nei tėviškos meilės, nei atpildo aname pasau- 
lyje už susilaikymą šiame, sielos nemirtingumas mer- 
di — čia girdėti dejonės, kriokimas,— ir senasis Lampė, 
susisielojęs liudininkas, stovi šalia su lietsargiu po pa- 
žastimi, iš siaubo jo veidu žliaugia prakaitas ir rieda aša- 
ros. Tada Imanuelis Kantas sugrunda ir parodo, kad jis 
ne tik didis filosofas, bet ir geras žmogus; ir jis susi- 
mąsto ir pusiau geraširdiškai, pusiau ironiškai sako: „Se- 
najam Lampei reikalingas dievas, kitaip vargšas žmogus 
nebus laimingas — o žmogus turi būti laimingas žemėje, 
taip sako praktinis protas; kas man — na, tegu praktinis 
protas ir laiduoja dievo buvimą“. Šio argumento paveik- 
tas, Kantas skiria teorinį protą ir praktinį protą, o pasta- 
ruoju, tarsi stebuklinga lazdele, jis vėl atgaivino teori- 
nio proto nužudyto deizmo lavoną". 

Heinės ištrauka sąmojinga ir artimesnė originalui negu 
Kanto kaltinimas miesčioniškumu. Pasak Kanto, apie 
dievą nieko negalima žinoti, juo telieka tikėti. Tačiau 
kas yra tikėjimas? Vienas iš paskutiniųjų „Grynojo proto 
kritikos“ skyrių pavadintas „Apie nuomonę, žinojimą ir 
tikėjimą“. Tikėjimas čia apibrėžtas kaip žemesnė tikru- 
mo pakopa, palyginti su žinojimu (nors jis ir aukščiau už 
paprastą nuomonę). Jeigu sprendinio teisingumas pagrįs- 
tas tik subjektyviai, o objektyvus jo pagrindimas nepa- 
kankamas — tai yra tikėjimas. Žinojimas yra ir subjek- 
tyvus, ir objektyvus sprendinio teisingumo pripažinimas, 

„Man teko pakelti žinojimą, kad išlaisvinčiau vietą ti- 
kėjimui“,— įžūliai pareiškė mąstytojas „Grynojo proto kri- 
tikos"— knygos, iškėlusios žinojimui didelius reikalavi- 
mus,— antrojo leidimo pratarmėje. Originale įžūlumas 
paslėptas, skamba dviprasmiškai. Tuo dviprasmiškumu at- 
siskleidžia visas Kantas. Jis pavartojo veiksmažodį aufhe- 
ben, kuris pažodžiui reiškia „pakelti“, bet pirmiausia — 

„pašalinti“, taip pat „suimti“, „išsaugoti“. Kantas pašalino 
žinojimą iš jam nepriklausančių sričių, jis aukštai jį iškė- 
lė, suėmė, pasodino už savo kritikos grotų ir tuo kartu 
išsaugojo jo grynumą ir galią*. 

Toks žinojimo likimas. Tačiau apie tikėjimą dar ne 
viskas pasakyta. Pasak Kanto, yra trys tikėjimo rūšys. 
Pragmatiniu jis vadina žmogaus tikėjimą savo teisumu 
- vienu ar kitu paskiru atveju. Toks tikėjimas vertas vieno 
dukato. ‚Neretai žmogus savo teiginius išsako su tokiu pasi- 
tikėjimu ir nepalenkiamu atkaklumu, kad, atrodo, jis vi- 
siškai atsikratė baimės suklysti. Lažybos jį suglumina. 
Kartais pasirodo, jog įsikalbėjimo jam pakanka, kad jį 
būtų galima įvertinti vienu dukatu, bet nepakanka įver- 
tinti jam dešimtimi dukatų, nes rizikuoti vienu dukatu jis 
dar ryžtasi, bet tik tada, kai statoma dešimt dukatų, jis 
mato tai, ko anksčiau nepastebėjo, būtent kad visai gali 
būti, jog jis suklydo." 

Tikėjimą bendrais teiginiais Kantas vadina doktrini- 
niu. Jis pasiryžęs lažintis iš viso savo turto, kad bent vie- 
noje iš mūsų matomų planetų yra gyventojų. Tai doktri- 
ninio tikėjimo pavyzdys. Jam Kantas priskiria ir teoriją, 
teigiančią dievo buvimą. Vis dėlto doktrininis tikėjimas 
nėra visiškai tvirtas: dėl spekuliacijai iškylančių sunku- 
mų dažnai nuo jo nutolstame, nors nuolat prie jo su- 
grįžtame. 

Visiškai kitokio pobūdžio yra moralinis tikėjimas, kur 
sprendinio teisingumo klausimas net neiškyla. „Šio tikė- 
jimo niekas negali išjudinti, nes tuo būtų sugriauti patys 
mano doroviniai principai, kurių aš negaliu atsisakyti, 


* Šis žodžių žaismas pradingsta vertime į rusų kalbą: „Aš turėjau 
sunaikinti žinojimą, kad suteikčiau vietą tikėjimui“. Šio vertimo autorius 
N. Sokolovas aiškiai sekė Hėgeliu, vaizdavusiu Kantą vos ne žinojimo 
duobkasiu (ir kartu plačiai panaudojusiu Kanto žodžių žaismą). N. Los- 
kis — jo vertimas pateiktas tarybiniame leidime — pagerino tekstą: „Aš 
turėjau apriboti žinojimą, kad išlaisvinčiau vietą tikėjimui“. Grežtai kal- 
bant, tai ne vertimas, o interpretacija, be to, neperteikianti visų prasmės 
atspalvių. 

„Grynojo proto kritikos“ vertėjas į lietuvių kalbą R. Plečkaitis 
(Kantas I. Grynojo proto kritika— V., 1982) šią I. Kanto mintį perteikė 
taip: „Man teko pašalinti žinojimą, kad išlaisvinčiau vietą tikėjimui“.— 
Vert. pastaba. 

netapdamas savo paties akyse vertas paniekos“. Tikėti 
dievu čia reiškia ne mąstyti apie jo buvimą, bet tiesiog 
būti geram. 

Taigi pateikęs tezę: žinojimas aukščiau už tikėjimą, 
Kantas nurodo jos antitezę — išlygą: tai neliečia morali- 
nio tikėjimo, kurio negalima gretinti su elgesiu realizuo- 
jamu žinojimu. 

„Grynojo proto kritika“ baigiama ateities programa. 
Apie jokias naujas „kritikas“ Kantas negalvoja. Kritinis 
darbas užbaigtas. Lauke išnaikintos piktžolės, jis suartas 
ir patręštas, metas pagalvoti apie derlius sodinukus. Kan- 
tas žino, kokį medį turi išauginti. Tai bus pozityvių me- 
tafizikos pagrindų išdėstymas. 

Terminą „metafizika“ vėliau sukompromituos Hėgelis, 
jis žymės juo surambėjusį mąstymą, iš formaliosios logi- 
kos principų darantį klaidingas pasaulėžiūrines išvadas; 
gyvą filosofavimą Hėgelis pavadins dialektika. Kantui vis- 
kas yra atvirkščiai: dialektika — tai iliuzinė logika, me- 
tafizika — pasaulinė išmintis. Apie metafiziką Kantas kal- 
ba su didžiausiu pietetu. Jam tai yra „visos žmogaus pro- 
to kultūros užbaigimas“; tie, kas nusivylė metafizika, 
anksčiau ar vėliau grįš prie jos kaip prie su jais susipy- 
kusios mylimosios. Kad žmogaus dvasia kada nors vi- 
siškai atsisakytų metafizinių tyrimų, lygiai taip pat ne- 
įtikima kaip ir tai, kad mes kada nors visai liausimės kvė- 
puoti, baimindamiesi įkvėpti užterštą orą. 

Visa bėda ta, jog metafizikoje „galima taukšti viso- 
kius niekus ir nebūgštauti, kad tave sučiups meluojant". 
Čia nėra tų patikrinimo priemonių, kuriomis disponuoja 
gamtos mokslas. Todėl iki šiol metafizika nebuvo moks- 
las. Tačiau ji turi visas galimybes juo tapti. Palyginti 
su kitais mokslais, ji turi vieną neginčijamą pranašumą: 
ji gali būti užbaigta, gali būti „pasiektas jos pastovu- 
mas“, nes joje neįmanomi nauji atradimai, neišvengiami 
kituose moksluose; mat čia pažinimo šaltinis — ne išori- 
nio pasaulio objektai, o pats protas, ir po to, kai protas 
nuodugniai ir aiškiai išdėstė pagrindinius savojo suge- 
bėjimo dėsnius, nebelieka nieko, ką jis čia dar galėtų 
sužinoti. 

Kantas pranašauja naują metafizikos gimimą „pagal 
lig šiol visai nežinomą planą“. Paskutiniuose „Grynojo 
proto kritikos“ puslapiuose skaitytojas randa filosofijos 
atgimimo planą, deja, nepasižymintį originalumu. . Pagal 
Kanto sumanymą, visą metafizikos sistemą turi suda- 
ryti keturios dalys — ontologija, fiziologija, kosmologija, 
teologija. Ontologija — mokslas apie bendruosius būties 
principus; fiziologija, kaip ją supranta Kantas, — gam- 
tos mokslas, suskylantis į fiziką ir psichologiją; kosmolo- 
gija — mokslas apie pasaulį apskritai; teologija — apie 
dievą. Volfiškoji metafizika buvo sukurta maždaug pagal 
tą pačią schemą. Kantas faktiškai neatsakė į klausimą, 
pateiktą „Kritikos“ pradžioje — kaip galima metafizika 
kaip mokslas. Savo transcendentaline dialektika jis su- 
griovė visas dogmatines šios srities teorijas, tačiau apsi- 
ribojo naujos mokslinės teorijos būtinumo deklaravimu. 


+ * + 


„Grynojo proto kritikos“ pasirodymas sensacijos nėsu- 
kėlė, Tiesa, Kantas jos ir nesitikėjo, bet tai, kas atsitiko, 
pranoko blogiausius lūkesčius: knygos nepastebėjo. Ji 
buvo perkama taip prastai, kad Hartknochas ėmė galvoti, 
ar likusio tiražo neatidavus į makulatūrą. (Šiandien išlikę 
pirmojo leidimo egzemplioriai Vakarų Vokietijos antik- 
variatuose kainuoja 7 tūkstančius markių.) 

Knygą buvo sunku skaityti, ji nekėlė susidomėjimo. 
Viešai Kanto niekas neplūdo, niekas jam nepriekaišta- 
vo, tik retkarčiais jį pasiekdavo skundai, kad knyga 
esanti nesuprantama. Mozė Mendelsonas, pasklaidęs kele- 
tą puslapių, padėjo knygą į šalį. Hamanas skaitė „Kriti- 
ką“ kartu su autoriumi, taisiusiu korektūrą, bet džiaugs- 
mo iš to nepatyrė. „Tokia didžiulė knyga, — rašė jis Her- 
deriui 1781 metų gegužės mėnesį — nesiderina nei su 
autoriaus ūgiu, nei su grynojo proto sąvoka — manojo, 
tingaus, priesybe". Kantą jis vadino „prūsų Hiumu". Her- 
derio nuomonė: „Man Kanto „Kritika“ — kietas riešutas, 
ji, matyt, liks neperskaityta.. Neišmanau, kam visas tas 
painus raizginys". 

Kai tik knyga pasirodė, Kantas pasiuntė jos egzemp- 
liorius savo draugams ir įžymybėms. Pirmiausia ministrui 
Cedlicui, Markui Hercui, Mendelsonui. 1781 metų rugp- 
jūčio mėnesį filosofas prisiminė rūmų pamokslininką Jo- 
haną Šulcą, kadaise paskelbusį Kanto paskutinės diserta- 
cijos recenziją ir pelniusį jo pagyrimą („geriausia filoso- 
fine galva iš esančių mūsų apylinkėse“). Jam buvo pa- 
siųstas egzempliorius; atsakymo teko laukti dvejus metus. 

Gaunamuose laiškuose buvo kalbama apie ką nori, tik 
ne apie „Kritiką“. Filosofas Šteinbartas, siųsdamas savo 
„paskutinį dalykėlį“, tikino esąs kupinas broliškų jausmų, 
tačiau buvo neaišku, ar jis yra matęs paskutinį Kanto 
darbą. Leidėjas Hartknochas priminė, kad laukia iš Kan- 
to naujų veikalų; siūlydamas naudotis jo žinioje esan- 
čiomis knygomis, pranešė draugystės ženklan siunčiąs 
filosofui svarą arbatos. Negociantas Berensas prašė Kantą 
pasirūpinti neklaužada pasidariusio sūnaus likimu ir nu- 
kreipti jį į teisingą kelią. Matematikas Bernulis domėjosi 
Kanto susirašinėjimu su velioniu Lambertu; filosofas pra- 
nešė apie savo knygos pasirodymą, apie svarbiausias jos 
idėjas, tačiau Bernulis domėjosi tik Lambertu. 

Iš Peterburgo rašė apie mįslingą epidemiją, atėjusią į 
Rusijos europinę dalį iš Sibiro. Tai buvo atsakymas į 
Kanto laišką — jis norėjo sužinoti ligos, 1782 metų pa- 
vasarį apėmusios ir Rytų Prūsiją, kilmę. Mirties atvejai 
buvo ne tokie jau dažni, bet keletą dienų žmonės jaus- 
davosi smarkiai negaluoją. Pakildavo karštis, svaigdavo 
galva, kamuodavo kosulys ir sloga. Sirgdavo daugiausia 
tie, kurie dažnai išeidavo į lauką, susitikinėdavo su kitais. 
Gydoma buvo prakaitą varančiomis priemonėmis, kartais 
kraujo nuleidimu; nuo kosulio duodavo ispaniškų vaba- 
lų pleistrus. Ši keista liga vadinosi influenca. Kantas pri- 
siminė, kad prieš septynerius metus influencos epidemija 
kilo Londone. Vietiniame laikraštyje ta proga jis pas- 
kelbė žinutę „Gydytojams žinotina“, prie kurios pridėjo 
anglų gydytojo straipsnio apie 1775 metų epidemiją Lon- 
done vertimą. Pats Kantas nesusirgo: jį išgelbėjo jo susi- 
daryta higienos taisyklių sistema. Kantą domino epidemi- 
jos mastas; mąstydamas apie dėl prekybos nuolat besi- 

plečiantį tautų bendravimą, jis pranašavo, kad Europoje 
atsiras naujų epideminių ligų... 

Pirmasis asmeniškai į „Kritiką“ atsiliepė Kanto brolis 
(sprendžiant iš išlikusios korespondencijos). Jie susiraši- 
nėdavo retai. Baigęs universitetą, Johanas Heinrichas įsi- 
kūrė Kurše. Vedė iš meilės. „AS laimingesnis už tave, 
mano broli. Imk iš manęs pavyzdį“, — rašė jis 1775 me- 
tais. Dabar (1782 metų rugsėjį) Johanas Heinrichas prane- 
šė prieš kurį laiką gavęs pastoriaus vietą kažkokioje vie- 
tovėje tarp Mintaujos ir Rygos, dėkojo Imanueliui už 
atsiųstą vertingą knygą — patarėją namų ūkio klausimais. 
Ūkis kelia daug rūpesčių, todėl knyga labai pravers. Žemė 
čia derlinga, yra puikus sodas, vaikai auga, skųstis nėra 
kuo. Tik aplinka pilka, parapijoje visai nesą dvarininkų. 
Johanas Heinrichas domėjosi giminaičių — seserų, dėdės 
ir tetos — gyvenimu, teiravosi apie brolio reikalus. Laiškas 
baigėsi taip: „Apie tavo „Išgryninto proto kritiką“ kalba 
visi čionykščiai mąstytojai. Reikia manyti, tu tuo nepasi- 
tenkinsi. Ar tavo brolis negalėtų pretenduoti su tavo dar- 
bais susipažinti pirma negu visa kita publika?“ Toliau ėjo 
brolienės prierašas — ji buvo susižavėjusi knyga apie 
namų ūkį ir širdingai dėkojo „ponui broliui“. 

Tiesa, tuo metu spaudoje jau pasirodė dvi anoniminės 
recenzijos. Pirmoji buvo išspausdinta sausio mėnesį „Ge- 
tingeno mokslo žinyne“. Recenzentas priskyrė Kantui tai, 
ko knygoje- nebuvo, ir nutylėjo tai, į ką pirmiausia rei- 
kėjo atkreipti dėmesį. Kantas neatpažino savo minčių. 
Pagrindinę „Grynojo proto kritikos" idėją esą galima nu- 
sakyti taip: „Visos mūsų žinios kyla iš tam tikrų mūsų 


jos glūdi, iš kur atsirado — tai mums absoliučiai nežino- 
ma". Recenzija kaltino Kantą sekant Berkliu. 
Recenzijos autorius buvo Kristianas Harvė, „populia- 
riosios filosofijos“ atstovas, žinomas vertėjas iš anglų ir 
graikų kalbų, dėl prastos sveikatos anksti atsisakęs kar- 
jeros universitete. Tuo metu, kai išėjo „Kritika“, jis pa- 
keliui buvo užsukęs į Getingeną ir pasižadėjo aptarti kny- 
gą jos dar nematęs. O perskaitęs suprato, kad ji jam 
neįkandama. Tačiau trauktis buvo vėlu, Per kančias gimė 
recenzija, paskui pakliuvusi į redakcijos darbuotojo 

profesoriaus Federio rankas — šis be Harvės žinios ją su- 
trumpino ir kai ką pridėjo nuo savęs; antai jam priklau- 
so Kanto sugretinimas su Berkliu. Harvė išsižadėjo pa- 
skelbtojo teksto. Atsakydamas į Kanto viešą raginimą 
atskleisti savo inkognito, su kuriuo jis kreipėsi į Getin- 
geno recenzentą, Harvė pasiuntė į Karaliaučių sujaudintą 
laišką, kuriame papasakojo apie reikalo aplinkybes, ba- 
rė save, kam ėmėsi darbo ne pagal jėgas, atgailavo dėl 
to, ką padarė, bet svarbiausiu kaltininku laikė redakci- 
jos darbuotoją, kuris esą iš to, kas buvo parašyta, pali- 
kęs tik dešimtąją dalį. (Tai neatitiko tikrovės: vėliau Har- 
vės recenzija savo pirmykščiu pavidalu buvo išspausdinta 
„Visuotinėje vokiečių bibliotekoje“, ir Kantas galėjo įsi- 
tikinti, kad ji mažai kuo skiriasi nuo Getingeno varianto. 
Kantas ja taip pat buvo nepatenkintas ir kalbėjo, kad ji 
laiką silpnapročiu.) Į atgailos laišką Kantas atsakė malo- 
niai ir išsamiai, siūlė palaikyti pažintį, guodė nevykėlį 
recenzentą, sakė, kad vienintelis jo rūpestis — ramiai ap- 
svarstyti problemą. Piktas mokslinis ginčas jam esąs ne- 
pakeliamas, tačiau, deja, nieko kito nėra ko tikėtis. „Silp- 
ni žmonės, jūs tik apsimetate, kad jums rūpi tiesa ir Zi- 
nių plėtimas, iš tikrųjų jus domina tik tuščia garbė!“ 

Buvo dar viena recenzija, pasirodžiusi Gotoje 1782 
metų rugpjūčio mėnesį. Jos autorius, kažkoks Evaldas, 
aiški vidutinybė, apskritai neįstengė kaip nors įvertinti 
tai, ką perskaitė. Laimė, jis apsiribojo tik įvado ir pirmų- 
jų knygos skyrių perpasakojimu. 

Visa tai slėgė. Juo labiau kad Kantas visai nemanė, 
jog didieji protai pasmerkti likti nesuprasti. Priešingai, 
jis tvirtai tikėjo, kad sudėtingiausius veikalus galima ir 
reikia padaryti prieinamus visiems, tai, jo manymu, net 
yra savotiškas filosofinės tiesos kriterijus: patikrinimas, 
ar ji populiari. Laiške Harvei jis kaip tik taip ir parašė: 
„Kiekvieną filosofinį veikalą reikia mokėti prieinamai iš- 
dėstyti, kitaip po tariamo giliamintiškumo skraiste gali 
slypėti beprasmybė. Tačiau nuo populiaraus išdėstymo 
negalima pradėti toli siekiančių tyrinėjimų“. 

Dabar, kai svarbiausia buvo padaryta, Kantas galėjo 
pasirūpinti ir tuo, kad jį teisingai suprastų. Dar tuo metu, 
kai „Kritika“ buvo spausdinama, jis pareiškė (laiške M. 

Hercui) ketinąs savo svarbiausio veikalo turinį išdėstyti 
visiems prieinama forma. Tai, kad knyga buvo šaltai su- 
tikta, sutvirtino filosofo sumanymą. Tačiau darbas užsi- 
tęsė: tuo pačiu metu Kantas ėmėsi veikalo iš papročių 
metafizikos. Be to, jis laukė recenzijų. Jos pasirodė, ir 
Kantas nedelsdamas užbaigė „Grynojo proto kritikos“ 
kompendiumą. Knyga išėjo iš spaudos 1783 metų pavasa- 
Iį pavadinimu „Prolegomenaäi kiekvienai būsimai meta- 
fizikai, galėsiančiai būti mokslu". 

„Prolegomenai“ reiškia „išankstinės pastabos“. „Kri- 
tikos” perpasakojimas buvo gerokai trumpesnis už pagrin- 
dinį veikalą, bet anaiptol ne populiaresnis. „Šie prole- 
gomenai skirti ne mokiniams, bet būsimiesiems mokyto- 
jams",— pažymėjo autorius pratarmėje. Akcentas buvo 
perkeltas į metafizikos problemą. Prisiklausęs priekaištų, 
esą jis ketinąs pašalinti filosofiją, Kantas be paliovos pa- 
brėždavo savo atsidavimą pasaulinei išminčiai, piešė jai 
džiugias perspektyvas, jeigu ji priimsianti jo pagrindinius 
teiginius. (Bet kaip ji turi virsti mokslu, po senovei liko 
neaišku!) Baigdamas Kantas paminėjo pasirodžiusias recen- 
zijas. Kaip tik čia jis pakvietė getingenietį pradėti su juo 
viešą ginčą. Dėl kaltinimų subjektyviuoju idealizmu, tai 
Kantas, sugretinęs savo teiginius su Berklio teiginiais, 
primygtinai tvirtino, kad jis dėstąs pažiūras, tiesiogiai 
priešingas „tikrajam idealizmui“. 

Kaltinimai sekus Berkliu ir toliau nedavė Kantui ra- 
mybės. Štai kodėl, rengdamas antrą „Grynojo proto kri- 
tikos” leidimą, filosofas įdėjo į knygą skyrių „Idealizmo 
paneigimas“, o pratarmėje būtinumą įrodinėti, kad daik- 
tai realiai egzistuoja už mūsų, pavadino „skandalingu fi- 
losofijai". Matyt, tais pačiais sumetimais jis gerokai su- 
trumpino medžiagą, liečiančią vaizduotės kuriamojo su- 
gebėjimo kuriamąjį vaidmenį. Čia kupiūros tokios didelės, 
kad šiuolaikinis tyrinėtojas, norintis susidaryti išsamų 
vaizdą, turi naudotis pirmojo leidimo tekstu. Kitų trijų 
leidimų, pasirodžiusių autoriui tebesant gyvam, tekstai 
nebuvo keičiami. 

Antrasis Jeidimas išėjo 1787 metais. Tuo metu ledai 
pajudėjo: kritinė filosofija pamažu skynėsi kelią į skai- 

tytojų auditoriją. Netikėtai savaime išsisprendė ir auto- 
rių jaudinusi populiarizacijos problema. Atsirado tas pats 
Johanas Šulcas, kuriam dar 1781 metų rugpjūčio mėnesį 
buvo padovanotas „Kritikos“ egzempliorius. Dvejus metus 
jis studijavo knygą. (Mendelsonui ir tiek laiko nepakako; 
po dvejų metų jis rašė Kantui: „Jūsų „Grynojo proto kri- 
tika” man tapo sveikatos kriterijumi. Kai tik galiu pa- 
guosti save, kad mano jėgos sutvirtėjo, ryžtuosi imtis 
Jūsų veikalo, ryjančio nervinius syvus, ir aš dar nepra- 
radau vilties, kad iki gyvenimo galo įstengsiu jį visiškai 
suprasti“) Nuodugniai išstudijavęs Kanto veikalą, Šul- 
cas parašė išsamią recenziją. Prieš paskelbdamas jis pa- 
siuntė ją Kantui, manydamas, kad autorius „geriausiai 
išmano savo paties žodžius“, o publika pirmiausia suinte- 
resuota tuo, kad būtų adekvačiai perteiktas recenzuoja- 
mos knygos turinys. 

Kantas apsidžiaugė. Ne dėl to, kad su juo buvo deri- 
namas recenzijos tekstas, bet kad pagaliau atsirado Zmo- 
gus, kuris teisingai jį suprato. Jis rekomendavo Šulcui kai: 
ką papildžius išleisti darbą atskiru leidiniu. Šulcas pa- 
klausė patarimo. Jis manė turįs teisę populiarinti Kanto 
teoriją, nes „Prolegomenai" šio uždavinio neišsprendė; pa- 
tys savaime, be „Grynojo proto kritikos“, jie tiesiog ne- 
suprantami. Recenzija virto knyga. Šulco „Grynojo proto 
kritikos" aiškinamasis išdėstymas" yra kruopščiai pareng- 
tas Kanto pažinimo teorijos komentaras. 

1784 metų vasario 11 dieną „Gotos mokslinis laikraš- 
tis“ naujienų skyrelyje pranešė, kad Karaliaučiaus rūmų 
pamokslininkas Šulcas rengia „Grynojo proto kritikos“ 
populiarų išdėstymą. Toliau buvo išspausdintas toks teks- 
tas: „Pono profesoriaus Kanto pamėgta idėja yra ta, kad 
galutinis žmonių giminės tikslas — pasiekti tobuliausią 
valstybės santvarką, ir jis nori, kad koks nors filosofiškai 
mąstantis istorikas pamėgintų sukurti šiuo aspektu žmo- 
nijos istoriją ir parodyti, kiek žmonija įvairiais periodais 
priartėdavo prie šio galutinio tikslo arba nutoldavo nuo jo 
ir ką reikia daryti, kad jis būtų pasiektas". Žinutė pasi- 
rodė ne šiaip sau. Ji liudijo naujus Kanto interesus, nau- 
jus sumanymus. 


Ketvirtas skyrius 


ASMENYBĖS IDĖJA 


Du dalykai pripildo sielą vis naujo 
ir vis stiprėjančio susižavėjimo bei gi- 
liausio pagarbumo, kuo dažniau ir ilgiau 
apie Juos susimąstome,— žvaigždėtas 
dangus virš manęs ir moralės dėsnis 
many je. 

Kantas 


1784 metų pavasarį Kantas atšventė savo šešiasde- 
šimtmetį. Jubiliejus jį užklupo dvasinių jėgų Zydejime. 
Tiesa, šito jis negalėjo pasakyti apie fizines galias. Nors 
dar anaiptol nebuvo paliegęs. Prasidėjo produktyviausias 
gyvenimo tarpsnis. Jau nugyventa trys ketvirtadaliai 
skirtų metų, bet neparašyta nė pusė veikalų. Dabar jie 
pasirodo vienas po kito — knygos, straipsniai, recenzijos. 
Kantas plečia kritinės filosofijos rėmus, pažinimo teori- 
joje surastus principus taiko gretimose srityse. Atskleista 
tiesa daug kartų tikrinama, išlaikiusi patikrinimą įgyja 
papildomą pagrindimą, o neišlaikiusi jo pakeičiama nauja, 
kuri savo ruožtu tikrinama, tikslinama ir tobulinama. Gy- 
venime didžiausią pasitenkinimą teikia darbas, — pasakys 
Kantas septyniasdešimt penktaisiais gyvenimo metais. 
Šešiasdešimties metų jis negalvoja apie nieką kitą. 

Viešos iškilmės įvyko anksčiau — kovo 4-ąją, pasku- 
tinę semestro dieną. Studentai įteikė profesoriui atminimo 
medalį. Vienoje jo pusėje — jubiliato portretas, kitoje — 
alegorinis vaizdas: pasviręs Pizos bokštas su žemyn nu- 
leistu lotu, o apačioje — sfinksas. Tai buvo Mendelso- 
no idėja. Mes žinome, kaip sunkiai jam sekėsi perprasti 
„Grynojo proto kritiką“. Filosofo pastatyto bokšto įvaiz- 
dis buvo perimtas iš „,„Prolegomenų“. Mendelsonui Kanto 
filosofija atrodė išklibęs statinys, todėl jis pasiūlė tokį 
užrašą: „Gresia nugriüti, nors laikosi“. Tačiau užuomina 
buvo pernelyg aiški, teko pasirinkti kitą tekstą: „Tiesą 
sutvirtina jos pagrindų tyrimas“. Dabar tik sfinkso figūra 
begalėjo priminti Kanto idėjų neįprastumą. Filosofo gi- 
mimo metai buvo nurodyti klaidingai — 1723. (Jam daž- 

nai pridėdavo vienerius metus — matyt, dėl jo įpročio nu- 
rodyti ne jau suėjusius metus, bet tuos, kuriuos jis pra- 
dėjo eiti.) Su klaida buvo parašytas ir vardas. Be to, 
portreto ir originalo panašumas buvo apytikris. Medalis 
jubiliatui nepatiko. Ypač dviprasmiška alegorija kitoje 
pusėje. 

„Prolegomenuose“ iš tikrųjų buvo kalbama apie tai, 
kad žmogaus protas periodiškai stato bokštus, o paskui 
juos išardo, kad pažiūrėtų, kaip sudarytas pamatas. Ta- 
čiau sau pačiam Kantas šito netaikė: jis pradėjo nuo pa- 
mato ir tik įsitikinęs jo tvirtumu ėmė statyti toliau — į 
aukštį ir į plotį. 

' Siekimą išplėsti statinio matmenis liudijo, be kita ko, 
jau minėti istorijos filosofijos apmąstymai. Tai buvo „nau- 
jasis mokslas“, kaip savo veikalą pavadino italas Džam- 
batistas Vikas, kuris vienas iš pirmųjų užsimojo apmąstyti 
žmonių visuomenės raidą. Pažinimo teorija buvo tūkstan- 
čio metų senumo, o istorinio proceso teorija formavosi 
Kanto akyse. 

Vaisingi impulsai pasiekdavo iš užsienio. Dar 1750 
metais būsimasis Liudviko XVI ministras Tiurgo Sorbo- 
noje pasakė garsiąją kalbą apie žmogaus proto laimėji- 
mus. Nauda, garbės troškimas ir tuštybė, kalbėjo jis, le- 
mia nepaliaujamą įvykių kaitą pasaulio scenoje ir gausiai 
palaisto žemę žmonių krauju. Tačiau jų sukeltų niokojamų 
perversmų procese papročiai švelnėja, žmogaus protas 
prusinasi, izoliuotos nacijos suartėja, prekyba ir politika 
pagaliau sujungia visas žemės rutulio dalis. Ir visa Zmo- 
nių giminė, pakaitom gyvendama ramybės ir sujudimų 
tarpsnius, laimingus laikus ir negandų metą, nepaliauja- 
mai, nors ir lėtu žingsniu, žengia į vis didesnį tobulumą. 

Tiurgo suformuluotai minčiai tuo metu pritarė dau- 
gelis. Volteras jau dirbo prie „Esė apie bendrąją istoriją 
ir apie tautų papročius bei dvasią“, kurio pagrindą su- 
darė žinių ir švietimo pažangos idėja. Vokietijoje išėjo 
Izaoko Izelino knyga „Apie žmonijos istoriją“, kurioje 
buvo pateikta trijų pakopų visuotinės istorijos skirstymo 
schema. Pirmoji pakopa — jausmų viešpatavimas, pirmykš- 
čio „paprastumo“, žmonijos vaikystės būklė. Graikai ir 
romėnai pasiekė antrąją pakopą, kai jausmus pranoko 

fantazija, dorybė ir išprususi išmintis sušvelnino papročius, 
nors laukiniškumo dar visiškai ir neįveikė. Tik po tūks- 
tanti metų trukusio tamsos viešpatavimo (tokie Izelinui 
atrodė viduramžiai) Europos tautos pasiekė civilizaciją, 
kai protas nugali jausmus ir fantaziją. Taigi žmonijos 
istorija yra laipsniškas ir nuolatinis proto ir moralės to- 
bulėjimas. 

Ir dar reikia paminėti du veikalus ir du vardus, kad 
vaizdas, kurio fone reiškėsi Kantas ir jo mokinys Her- 
deris, būtų pilnas: Lesingo „Žmonijos auklėjimas“ (1780 
m.) ir Adelungo „Žmonijos kultūros istorijos tyrinėjimas“ 
(1782 m.). Pirmajame raidos idėja buvo pritaikyta religi- 
nių tikėjimų istorijai, krikščionybė buvo traktuojama tik 
kaip humaniško idealo siekiančios žmonijos dorovinės 
evoliucijos pakopa. Antrajame autoriaus dėmesį patraukė 
kultūros, kurią determinuojančiu veiksniu Adelungas lai- 
kė gyventojų gausėjimą, istorijos problemos. 

Herderio „Idėjų žmonijos istorijos filosofijai“ pirmoji 
dalis išėjo 1784 metų gegužės mėnesį, Kanto straipsnis 
„Visuotinės istorijos idėja pasauliniu pilietiniu požiūriu" — 
tų pačių metų lapkričio mėnesį. Straipsnis, matyt, buvo 
parašytas pavasarį; anksčiau cituotas straipsnelis „Gotos 
moksliniame laikraštyje“ tarsi pranešė apie jo pasirodymą: 
straipsnio pradžioje Kantas priminė apie straipsnelį ir pa- 
žymėjo, kad turi patikslinti savo pažiūras į istoriją, iš- 
dėstytas pokalbyje su jį aplankiusiu mokslininku ir pa- 
tekusias į spaudą. Kanto „Idėja...“ atsirado nepriklauso- 
mai nuo Herderio „Idėjų“. 

Tai būtina patikslinti, nes mokinys apkaltino savo 
mokytoją (tiesa, ne viešai) plagiatu. Toliau papasakosime, 
kaip buvo prieita prie atviro konflikto, bet pirma skai- 
tytoją supažindinsime su straipsnio, lapidariškai (kone 
tezėmis) išdėsčiusio Kanto istorijos filosofijos pagrindus, 
turiniu. Straipsnis, išspausdintas „Berlyno mėnesiniame 
žurnale“, autoriui pavyko. Filosofui esant gyvam jis buvo 
išleistas daug kartų. Frydricho Šilerio pažintis su Kanto 
filosofija, kurios aistringu adeptu jis netrukus tapo, pra- 
sidėjo būtent nuo šio straipsnio. 

Straipsnis „Visuotinės istorijos idėja“ pradedamas 
konstatuojant aplinkybę, kuri XVIII amžiuje visiems bu- 

vo daugiau ar mažiau žinoma, — kad visuomenės gyveni- 
me veikia dėsniai. Atrodytų, kas gali būti labiau atsitik- 
tina žmogaus likime už vedybas. Tuo tarpu kasmetiniai 
duomenys rodo, kad didelėse šalyse šis procesas paval- 
dus pastoviems dėsniams, kaip ir permainingi oro svy- 
ravimai, kurių pavieniais atvejais negalima iš anksto nu- 
matyti, tačiau kurie apskritai be paliovos ir tolygiai pa- 
laiko ir varpinių augalų augimą, ir upių tekėjimą, ir kitas 
gamtos struktūras. Atskiri žmonės ir net ištisos tautos 
negalvoja apie tai, kad, siekdami savų tikslų — kiekvie- 
nas savo nuožiūra, dažnai neprotingai ir darydamas ža- 
la kitiems, — jie, patys to nepastebėdami, eina į jiems ne- 
žinomą gamtos tikslą tarsi vedami kelrodės gijos ir pa- 
deda tą tikslą pasiekti. Panašią mintį apie asmeninių tiks- 
lų ir žmonių veiklos visuomeninių rezultatų nesutapimą 
išsakė jau Džambatistas Vikas. Paskui ją pakartos Her- 
deris, o Hėgelis pavadins „proto gudrybe". 

Atskirą žmogų tarti turint protingą tikslą, pasak Kan- 
to, nėra pagrindo; veikiau kvailumas, vaikiška tuštybė ir 
griovimo aistra yra elgesio motyvai; tačiau jeigu nuo jų 
abstrahuosimės, tai bendroje istorijos eigoje galima 
įžvelgti tam tikrą visai žmonijai bendrą protingą tikslą. 
Šia prasme įgimti žmogaus pradai, susiję su jo proto 
taikymu, visiškai išsivysto ne individe, bet giminėje. In- 
dividas mirtingas, giminė nemirtinga. Reikalinga neužma- 
toma eilė kartų, kurios nuosekliai perduotų viena kitai 
švietimą, kad mūsų giminėje glūdintys pradai visiškai iš- 
siskleistų. 

Kokiomis priemonėmis gamta naudojasi, kad išvys- 
tytų žmonėse glūdinčius pradus? Žmonijos dėsningos tvar- 
kos priežastis yra... žmonių antagonizmas, jų „nedraugin- 
gas bendravimas", polinkis įsijungti į bendriją ir kartu 
priešintis šiai bendrijai — tai sukelia pavojų, kad ji iš- 
irs. Skatinamas savanaudiškumo, garbės arba valdžios 
troškimo, žmogus susikuria sau tam tikrą padėtį tarp sa- 
vo artimųjų, kurių jis, tiesa, negali pakęsti, tačiau be 
kurių negali apsieiti. Čia žengiami pirmieji žingsniai nuo 
laukiniškumo į kultūrą. Arkadijos piemenų gyvenimo są- 
lygomis, vienybės, nuosaikumo ir savitarpio meilės ap- 
linkoje žmonių talentai nebūtų galėję pasireikšti, ir žmo- 

nės, tokie pat romūs kaip jų avys, vargu ar savo egzis- 
tavimą būtų padarę vertesnį už naminių gyvulių 
egzistavimą. Todėl tebūnie palaiminta gamta už nesugy- 
venamą būdą, už pavydžiai lenktyniaujančią garbėtrošką, 
už nepasotinamą troškimą turėti ir valdyti. Žmogus nori 
sandoros, bet gamta geriau žino, kas gera jo giminei, ir 
veda jį nesantaikos keliu! 

Kur veda šis kelias? Kantas optimistas, jis įsitikinęs, 
kad galiausiai — į visuotinę teisinę pilietinę visuomenę, 
kurios nariams suteikta didžiausia laisvė, tačiau suderi- 
nama su visiška kitų laisve. Antagonizmas šioje visuome- 
nėje egzistuos, bet jį apribos įstatymai. Tik tokiomis są- 
lygomis galimas visapusiškiausias žmogaus prigimtyje 
glūdinčių potencijų išsivystymas. 

Pasiekti visuotinę teisinę būklę — pats sunkiausias už- 
davinys, ir žmonių giminė jį išsprendžia vėliau už kitus. 
Mat žmogus yra gyvulys, reikalingas valdovo, kaip pro- 
tinga būtybė, jis siekia sukurti įstatymus, visiems nubrė- 
žiančius savivalės ribas, tačiau savanaudiškas gyvuliškas 
polinkis skatina jį sau pačiam daryti išimtį. Štai kodėl 
žmonijai iškilęs uždavinys yra keblus. Visiškai jį išspręsti 
neįmanoma, bet priartėti prie išsprendimo — gamtos įsa- 
kymas. Tam būtinos trys sąlygos: teisinga valstybinės 
santvarkos samprata, per amžius įgytas patyrimas, gera 
valia. Kantas nekuria iliuzijų dėl to, kada tai pasidarys 
įmanoma. Negreitai. Labai negreitai, po daugybės bergž- 
džių mėginimų, 

Tobulos pilietinės santvarkos sukūrimo valstybės vi- 
duje problema priklauso dar nuo vienos aplinkybės — įsta- 
tymus atitinkančių savitarpio santykių tarp valstybių nu- 
statymo. Ir čia atsitinka tas pat, kaip su atskirais žmonėmis, 
susivienijančiais į valstybę, kad užkirstų kelią vienas ki- 
to naikinimui. „Taigi gamta žmonių, net didelių visuome- 
nių ir valstybinių organizmų nesugyvenamą būdą vėl 
panaudojo kaip priemonę tam, kad neišvengiamame jų 
antagonizme surastų ramybės ir saugumo būklę; kitaip 
tariant, ji karais ir nepaprastos įtampos reikalaujančiu, 
niekada nesusilpnėjančiu rengimusi jiems, negandomis, 
kurios dėl to net taikos metu turi būti jaučiamos kiek- 
vienos valstybės viduje, skatina iš pradžių netobuliems 

mėginimams, bet galų gale po daugelio nuniokojimų, su- 
griovimų ir netgi visiško vidinių jėgų išsekimo — tam, 
ką protas būtų galėjęs patarti ir be tokio skaudaus paty- 
rimo, būtent atsikratyti įstatymų nepažįstančios laukinės 
būklės ir sudaryti tautų sąjungą, kurioje kiekviena, net 
pati mažiausia, valstybė galėtų tikėtis savo saugumo ir 
teisių ne savo pačios jėgomis, bet vien tik iš didžiosios 
tautų sąjungos.“ 

Kantas gyveno visuotinės istorijos problemomis, kai 
iš Jenos atėjo laiškas su viliojančiu pasiūlymu. Garsus 
filologas profesorius Šiucas visaip išgyrė „Grynojo proto 
kritiką“, kuri teikianti „dvasiai kasdieninį peną“, išdėstė 
kai kuriuos savo samprotavimus dėl knygos, o paskui 
pranešė, kad kitais metais jis ketina pradėti leisti „Vi- 
suotinį literatūrinį laikraštį“, skirtą pasirodžiusių naujų 
kūrinių recenzavimui. Kanto bendradarbiavimas pakeltų 
naujojo organo reputaciją. Ar jis neapsiimtų iš pradžių 
aptarti Herderio knygą „Idėjos žmonijos istorijos filoso- 
fijai"? Kantas atsakė sutinkąs. 

Mes išsiskyrėme su Herderiu Biukeburge, kur jis uZ- 
ėmė dvasininko postą ir dalyvavo „audringųjų genijų“ 
literatūriniame sąjūdyje. 1776 metais jis buvo pakviestas 
į Veimarą tapti tenykštės protestantų bažnyčios galva. 
Liberalaus Veimaro hercogo Karlo Augusto rūmuose vieš- 
patavo laisvamanybės dvasia. Herderis domisi Spinozos 
filosofija ir kartu su Gėte studijuoja biologiją. 1784 me- 
tais Gėtei pavyko padaryti svarbų atradimą: jis aptiko 
žmogaus tarpinį žandikaulį; tai, kad žmogus jo neturėjo, 
buvo laikoma argumentu, liudijančiu, kad žmogus iš es- 
mes skiriasi nuo gyvulių; atradimas nebuvo paskelbtas, 
Kantas apie jį nežinojo, tačiau Herderiui jis buvo žino- 
mas. Štai kodėl mes turime pagrindą rimtai žiūrėti į tas 
mintis apie gamtos vystymąsi, kurias Herderis išdėstė 
savo pagrindinio filosofinio veikalo „Idėjos žmonijos is- 
torijos filosofijai" puslapiuose. 

Prieš imdamasis analizuoti žmonių giminės vystymąsi, 
Herderis pateikia mūsų planetos istoriją. Apibūdinda- 
mas Žemės kilmę ir jos vietą visatos sistemoje, jis re- 
miasi savo mokytojo Kanto veikalu „Visuotinė gamtos 
istorija ir dangaus teorija“. Toliau kalbama apie geolo- 


144 


ginę Žemės istoriją, jos florą ir fauną. Užuominomis, la- 
bai miglotai Herderis kalba apie natūralų gyvybės atsi- 
radimą — jo nuomone, ji atsirado vandenyje. Taip pat 
miglotai Herderis samprotauja apie nenutrūkstamą gy- 
vūnų formų vystymąsi. Gamtamokslinės hipotezės „Idė- 
jose...“ sumišusios su samprotavimais apie sielų persikė- 
limą ir jų nemirtingumą. Vystymosi tikslas beribis. Her- 
deris susimąsto apie tai, kuo išvirs žmogaus tobulėjimas. 
Žemėje žmonės — vystymosi riba, tolesnę gyvybės pa- 
žangą Herderio vaizduotė perkelia į nežemišką, anapusinį 
pasaulį. Tuo baigėsi pirmoji dalis, pakliuvusi į Kanto ran- 
kas. Apie pačią žmonijos istoriją knygoje nebuvo kal- 
bama. 

Kaip tik į tai recenzentas ir atkreipė dėmesį. Herderio 
teorijose jis neįžvelgė nieko daugiau, kaip tik lengvabü- 
dišką įžūlumą. Mokinys samprotavo apie dalykus, prie 
kurių mokytojas dar jaunystėje sustojo apimtas visiško 
neryžtingumo: „Visuotinėje gamtos istorijoje ir dangaus 
teorijoje" Kantas atmetė galimybę vystymosi principą 
taikyti organinei materijai. Nepalankų įspūdį Kantui pa- 
darė ir maniera, kuria parašyta Herderio knyga, — emo- 
cinga, kartais pompastiška, nepasižyminti tikslumu, įti- 
kinamumu. Sąvokų apibrėžimuose vietoj loginio tikslumo 
skaitytojas randa tik miglotas daugiareikšmes užuominas. 
Kantas surinko pluoštą iškalbingų citatų, iš kurių darėsi 
aišku, kad Herderis samprotauja apie dalykus, apie ku- 
riuos kol kas galima tik fantazuoti. Kantas nepriskyrė 
Herderiui nieko daugiau, kaip tik tą, kas buvo pačiame 
tekste. Organinės evoliucijos idėjos jam atrodė „tokios 
pasibaisėtinos, kad protas nuo jų atšlyja". (Čia nereikia 
griežtai teisti Kanto. Priminsime, kad net Hėgelis, kurio 
filosofija buvo visiškai persiėmusi vystymosi idėja, ne- 
siryžo šios idėjos taikyti gamtos pasauliui.) 

Kantas su ironija kalbėjo apie Herderio siekimą pa- 
siremti evoliucijos teorija pagrindžiant sielos nemirtin- 
gumo idėją. Net jeigu įmanomos būtybės, esančios aukš- 
tesnėje pakopoje negu žmogus, tai iš to neišplaukia, kad 
tas pats individas pasieks šią aukštesnę pakopą. Vikšras 
virsta drugeliu, bet tarp jų yra ne mirties, o lėlytės būvis. 
Recenziją Kantas baigė pageidavimu, kad jo mokinys „pa- 

žabotų savo aistringą genijų ir kad filosofija, kuriai la- 
biau rūpi sumažinti išpuikėlių numylėtinių, o ne gausinti 
jų, autoriui kituose jo veikaluose galėtų vadovauti ne 
užuominomis, bet apibrėžtomis sąvokomis, ne metafizikos 
ar jausmų įkvėpta vaizduote, bet plačiu savo užmojais, 
tačiau apdairiai taikomu protu". 

Recenzija pasirodė viename iš pirmųjų „Visuotinio li- 
teratūrinio laikraščio“ numerių, parašo po ja nebuvo, ta- 
čiau Herderis „iš braižo“ iškart atpažino savo mokytoją. 
Kanto pavardė buvo tarp naujojo žurnalo narių, ir re- 
cenzijos anonimiškumas buvo vieša paslaptis. 

Herderis apstulbintas, įtūžęs ir dega troškimu suduoti 
atsakomąjį smūgį. Laiške Hamanui jis užsimoja prieš „Gry- 
nojo proto kritiką“: „AS patirsiu tikrą malonumą, kai su- 
daužysiu ir nuniokosiu proto stabą“. Tačiau tai tolimos 
ateities planai. Laiške Jakobiui jis papasakojo įspūdžius, 
kuriuos sukėlė Kanto straipsnis „Visuotinės isto- 
rijos idėja pasauliniu pilietiniu požiūriu“. Pavartojęs Kan- 
to adresu necenzūrinį žodį, Veimaro protestantų bažnyčios 
galva prašė Jakobį paramos: „Aš norėčiau, kad dangus 
įkvėptų tave parašyti keletą žodžių apie „Idėjos“ nesą- 
mones (visa kita ir pats sumanymas pavogtas iš „Idėjų...“), 
pavyzdžiui: žmogus — tai gyvulys, kuriam reikalingas 
šeimininkas, žmogus egzistuoja ne sau, bet giminei, gimi- 
nėje jis ugdo visas savo galias, ir viskas galų gale nu- 
kreipta į politinį antagonizmą ir tobuliausią monarchiją, 
tikriau, į tobuliausių monarchijų, kurias valdo grynasis 
protas, sambūvį. į 

Apmaudo apakintas, Herderis darė tokius pat netei- 
singus priekaištus, kaip ir Kantas savo recenzijoje. Kiek- 
vienas iš jų ne tik nenorėjo pastebėti nieko požityvaus 
kito darbe, bet ir, dėstydamas priešininko mintis, sąmo- 
ningai jas supaprastino ir iškraipė. Kantas analogišką si- 
tuaciją atlaikė su deramu orumu: Getingene išspausdinta 
recenzija nesudrumstė jo asmeninių santykių su Harve, 
savo, kaip „Grynojo proto kritikos“ autoriaus, uždaviniu 
jis laikė tik išaiškinti skaitytojui joje išdėstytas mintis, 
padėti jam suprasti jį; iš recenzento jis reikalavo tik ar- 
gumentų. 

Umiam Herderiui reikėjo bet kokia kaina diskredituoti 
oponentą. Pastorius kunkuliavo pasipiktinimu. Jųdviejų 
polemika greitai virto kivirču, nors Kantas kiek galėda- 
mas stengėsi apsiriboti ironija. 

Kanto recenzija pasirodė tuo metu, kai Herderis baigė 
rašyti antrąją „Idėjų...“ dalį. Greitosiomis jis įterpė į ją 
keletą išpuolių prieš kritinę filosofiją. Bet pirma, negu 
knyga išvydo dienos šviesą, Kantui teko perskaityti griež- 
tą atkirtį žurnale „Vokiečių Merkurijus“. Kanto recen- 
zija buvo nepatenkinti daugelis (ir tai dar labiau kurstė 
Herderį). Filosofas ir poetas Knebelis laiške nukentėju- 
siajam vadino Kantą „mulkiu, profesoriumi, matuojančiu 
išmintį savo matu“, ir būgštavo, kad tasai „mokytas asi- 
las" nė trupučio nepristabdytų Herderio žingsnio. Nepa- 
tenkintas buvo ir rašytojas Vylandas, leidęs ‚Vokiečių 
Merkurijų“. Jo žurnale ir pasirodė atsakymas Kantui, ta- 
riamai parašytas kažkokio „Pastoriaus iš***". 

Antirecenzentas kaltino recenzentą „metafizine ruti- 
na“, kuri jam kliudanti įžvelgti „Idėjose...“ gyvą mintį, 
tiriančią naujus duomenis. Plačiame jo straipsnelyje buvo 
nemažai ir kitų kaltinimų ir aštrių žodžių; pikantiškiausia 
buvo tai, kad po pastoriaus kauke slėpėsi Vylando žen- 
tas, pradedantis filosofas K. L. Reinholdas, tada dar ne- 
skaitęs pagrindinio Kanto veikalo. (Vėliau susipažinęs su 
„Grynojo proto kritika“, jis tapo karštu jos šalininku ir 
aktyviu populiarintoju.) 

Kantas nesusiturėjo ir išsakė spaudoje savo nuomo- 
nę apie „antirecenziją“. Jo oponentas, rašo jis „Visuoti- 
niame literatūriniame laikraštyje“, išsigalvojo kažkokį 
„metafiziką“, nepripažįstantį empirinio pažinimo ir su- 
stingusį bevaisėse abstrakcijose, iš tikrųjų recenzija re- 
miasi faktiniais antropologijos ir kitų mokslų surinktais 
duomenimis. Ypač Kantą užgavo tariamojo pastoriaus 
pastaba, kad „protas neturi atšlyti" nuo jokios drąsios idė- 
jos; replikoje Kantas vėl primygtinai teigia, kad Herde- 
rio mintyse nėra mokslinės tiesos. 

Pats autorius nerado reikalo teisintis prieš recenzen- 
tą. Jo atsakymas buvo ne gynimasis, bet puolimas. Her- 
deris nė karto nepamini Kanto vardo, tačiau jis nuolat 
šmėsčioja tarp eilučių antrojoje jo „Idėjų...“ dalyje. An- 

tai jis prieštarauja Kanto „Visuotinės istorijos idėjos“. 
pagrindą sudarančiai minčiai apie nesantaiką kaip pra- 
dinę visuomenės būklę. Ir pagaliau cituoja (iškraipyda- 
mas) šį straipsnį: „Štai lengvas, tačiau netikęs žmonijos 
istorijos filosofijos principas: „Žmogus — gyvulys, kuriam 
reikalingas valdovas ir kuris savo galutinės paskirties 
laimės tikisi iš savo valdovo“. Kanto straipsnyje nėra nie- 
ko, kas būtų susiję su „laime“; jis tik norėjo pasakyti, 
kad žmonės piktnaudžiauja savo laisve ir todėl jiems 
reikalingas „valdovas“, kuriuo yra visa žmonių giminė 
ir valstybės institutas. Piktos Herderio filipikos prieš 
valstybę taip pat nukreiptos prieš Kantą, kuris suvokė, 
kad šis institutas neišvengiamas, ir tik svajojo apie jo 
tobulinimą. Herderiui valstybė — mašina, kurią ilgainiui 
reikės sulaužyti. Ir jis perfrazuoja Kanto aforizmą: „Zmo- 
gus, kuriam reikalingas valdovas — gyvulys; jeigu jis 
žmogus, jam nereikalingas joks valdovas". 

Ir dar viena strėlė buvo paleista į Kantą: kaltinimas 
(taip pat nepagrįstas), esą kritinė filosofija paniekinanti 
žmogų kaip individą, jai svarbiausia giminė kaip tam 
tikra pati sau pakankama esybė. „Jeigu kas nors pasakys, 
kad auklėjamas ne atskiras žmogus, bet giminė, tai šitai 
man bus nesuprantama todėl, kad giminė, rūšis — tik vi- 
suomenės sąvokos, ir reikia, kad jos būtų įkūnytos konk- 
rečiais individais. Kad ir kokį humaniškumo, kultūros ir 
išprusimo tobulumą priskirčiau bendrai sąvokai, aš nieko 
nepasakyčiau apie tikrąją žmonių giminės istoriją, kaip 
nieko nepasakysiu kalbėdamas apskritai apie gyvūnišku- 
mą, akmeniškumą, geležiškumą ir priskirdamas visumai 
pačias puikiausias, tačiau atskiruose individuose viena 
kitai prieštaraujančias savybes". 

Kai išėjo antroji „Idėjų...“ dalis, Kantas gavo knygą 
iš Hamano ir atidžiai ją išstudijavo („išlaikė ilgiau kaip 
savaitę, nusižengdamas savo papratimui",— pranešė Ha- 
manas Herderiui). „Visuotiniame literatūriniame laikraš- 
tyje" pasirodė nauja recenzija. Šį kartą ji prasidėjo pa- 
lankiai: Kantas pagyrė išmintingą etnografinių šaltinių 
parinkimą, meistrišką jų išdėstymą, palydimą taikliomis 
pastabomis. Bet tučtuojau pradėjo ironizuoti dėl perdėm 
metaforiško dėstymo, kai „sinonimai pakeičia įrodymus, 


148 


o alegorijos — tiesą". Pateikė pavyzdžių, kaip Herderis 
prieštarauja pats sau. 

Neliko Kanto nepastebėti knygoje slypintys prieš jį 
nukreipti išpuoliai. Herderis į pirmą vietą iškelia indivi- 
do laimę, priešpriešindamas ją valstybei. Laimingam gali- 
ma būti įvairiai, atsako Kantas. Ne iliuzinis laimės pa- 
veikslas, kurį kiekvienas piešia savaip, o „nepaliaujamai 
auganti veikla ir kultūra, kurios rodikliai yra pagal tei- 
sines sąvokas sutvarkyta valstybės konstitucija“, — štai 
tikrasis apvaizdos ir Švietimo tikslas. Jeigu idealas — pa- 
laimingos Taičio salos, kur žmonės šimtmečius gyveno 
neturėdami ryšio su civilizuotu pasauliu, tai kyla klausi- 
mas, ar apskritai reikalingi žmonės, ar jų negali pakeisti 
laimingos avys ir avinai. Herderis Kanto principą pava- 
dino „lengvu, bet netikusiu”. Jis iš tikrųjų lengvai pe- 
rimamas, nes jį patvirtina visų laikų ir tautų patyrimas. 
Tačiau kodėl jis netikęs? Galbūt teisingiau būtų pasakyti, 
kad jį pateikė netikęs žmogus? 

Pašaipa skamba ir Kanto pastabose apie tai, kad Her- 
deris nepripažįstąs jokių rūšies atributų, skirtingų nuo 
individo požymių. Žinoma, jeigu sakysime, kad nė vienas 
arklys neturi ragų, o apskritai arklių giminei ragai būdin- 
gi, šitai bus nesąmonė. Tačiau žmonių giminė kaip visu- 
ma turi kai kurių požymių, kurių neturi atskiras indivi- 
das. Tik visa giminė realizuoja savo „paskirtį“, tai yra 
vystosi ir gali pasiekti raidos viršūnes. 

Tuo Kantas užbaigė polemiką. Recenzuoti trečiąją 
Herderio „Idėjų...“ dalį jis griežtai atsisakė. Tiesa, pole- 
mikos atgarsių galima rasti kai kuriuose vėlesniuose dar- 
buose, pavyzdžiui, straipsnyje „Numanomoji žmor ijos is- 
torijos pradžia“ (1786 m.), kur jis labai atsargiai ironi- 
zuoja Herderio pastoriškai sielai mielo Senojo testamento 
atžvilgiu. Bet tai tik atgarsiai. Apskritai Kantas iš savo 
pusės ginčą laikė baigtu. 

Herderiui jis tik prasidėjo. Įžeistas iki sielos gelmių, 
Herderis, nebaigęs savo pagrindinio veikalo, išeikvojo 
marias laiko ir jėgų bergždiems mėginimams nuvainikuoti 
kritinę filosofiją. „Grynojo proto kritikai“ jis priešprie- 
šino „Grynojo proto kritikos metakritiką“, „Sprendimo 
galios kritikai" —,,Kaligonę“, traktatui „Į amžinąją tai- 

ką" — savo paties veikalą tokiu pačiu pavadinimu. Kantas 
nepastebėdavo išpuolių. 

Iš pradžių jo dėmesį patraukė kita polemika, tuo me- 
tu apėmusi visą išsimokslinusią Vokietiją. Tai buvo gar- 
susis „Ginčas dėl panteizmo“. Jis prasidėjo nuo sensacin- 
go demaskavimo, Praėjus ketveriems metams po Lesingo 
mirties — jis mirė prieš pat „Grynojo proto kritikos“ pa- 
sirodymą — paaiškėjo, kad didysis kritikas išpažino spino- 
zizmą. Šią paslaptį pasauliui atskleidė Frydrichas Jako- 
bis. Sužinojęs, kad Mendelsonas ketina parašyti straipsnį 
apie Lesingą, jis papasakojo jam vieno iš savo pokalbių 
su velioniu turinį. Kalba prasidėjo nuo Gėtės eilėraščio 
„Prometėjas“ aptarimo, Lesingas pasakė visiškai sutinkąs 
su jo autoriumi, ortodoksinės dievybės sąvokos jam dau- 
giau nebeegzistuojančios, dievas ir pasaulis tapatūs. Nus- 
tebintas Jakobis, nesitikėjęs tokio prisipažinimo, sutrikęs 
paklausė: „Tada Jūs turite dėl daug ko sutikti su Spino- 
za?" Į tai Lesingas atsakęs: „Jeigu aš turiu ką nors įvar- 
dyti, tai nežinau nieko kito... Ar jūs žinote ką nors geres- 
nio?“ Spinozizmas tuo metu Vokietijoje buvo ateizmo si- 
nonimas. Žmonių atmintyje buvo gyvi knygų deginimai 
ir tų, kurie pritarė olandų panteisto mąstysenai, persekio- 
jimai. 

Mendelsonas nepatikėjo Jakobio pasakojimu, tarp jų 
užsimezgė susirašinėjimas, kurį Jakobis paskelbė 1785 me- 
tais po to, kai Mendelsonas išleido savo knygą apie Spi- 
nozą ir Lesingą („Rytmecio valandos“). Mendelsonas atsa- 
kė nauja knyga „Lesingo draugams“, po kurios pasirodė 
Jakobio knyga „Prieš Mendelsono kaltinimus“. 

Jakobis puolė spinozizmą, kurį laikė nuosekliausia 
racionalistine filosofija, jo nuomone, nesuderinama nei 
su tikėjimu, nei su tikru pažinimu. Protu jis vadino suge- 
bėjimą betarpiškai įžvelgti dieviškąją esmę. Mendelsonas 
irgi nepritarė Spinozos pažiūroms; polemizuodamas su Ja- 
kobiu, jis gynė ne panteizmą, bet volfiškąjį racionalizmą. 
Svarbiausias jo rūpestis buvo nukreipti nuo velionio Le- 
singo kaltinimą nekenčiama bedievyste. 

Abu ieškojo Kanto paramos. Jakobis rėmėsi juo kaip 
savo bendraminčių kovoje prieš mėginimus racionaliai 
pagrįsti dievo buvimą. Mendelsonas, nors jis taip ir ne- 

įveikė „Grynojo proto kritikos“, vis dėlto žinojo, kad 
Kantas nepritarė jo pažiūroms, bet jis taip pat žinojo, kad 
iracionalistas Jakobis turi dar mažiau pagrindo apeliuoti 
į Karaliaučiaus profesorių. Todėl jis tikino pasikliaunąs 
Kanto moksliniu padorumu ir prašė pareikšti savo požiūrį 
į ginčą. Su panašiais prašymais kreipdavosi ir kiti. Kantas 
buvo tiesiog įtrauktas į polemiką. 

Žinoma, Mendelsono pozicija jam buvo artimesnė; jis 
pats išaugo iš Volfo filosofijos. Suvokęs Švietimo, „ber- 
lyniškos mąstysenos" ribotumą, jis liko ištikimas geriau- 
sioms jo tradicijoms, kritikuodamas mokslą, jis neišsižadė- 
jo jo. Prieš pat „Ginčo dėl panteizmo“ pradžią Kantas 
paskelbė panegiriką jį išauklėjusiai dvasinei srovei — 
straipsnį „Atsakymas į klausimą „Kas yra Švietimas?" At- 
sakymas paprastas, rašė jis, — tai išaugimas iš dvasinės 
nepilnametystės, atsikratymas nesugebėjimo kitų nevado- 
vaujamam naudotis savo protu. Turėk drąsos savaran- 
kiškai mąstyti — toks Švietimo šūkis. 

Kartu Kantui jau seniai aišku: žmogus sotus ne vien 
protu, ne vien mokslo žiniomis. O dėl Mendelsono, tai jo 
mėginimai logiškai pagrįsti dievo buvimą ir sielos nemir- 
tingumą su mokslu neturi nieko bendra. Kad parodytų ne- 
sutinkąs su Mendelsonu, Kantui užteko priminti atitinka- 
mus „Grynojo proto kritikos“ paragrafus. Tai jis padarė 
trumpoje pratarmėje savo sekėjo magistro L. Jakobio iš 
Halės knygai „Mendelsono rytmečio valandų patikrini- 
mas". Išsiaiškinti santykiams su Jakobiu prireikė specia- 
laus darbo. Jis vadinosi „Ka reiškia orientuotis mąstant“ 
ir pasirodė „Berlyno mėnesiniame žurnale“ 1786 metų 
spalio mėnesį (beveik kartu su Jakobio knyga). 

Palyginti su „Grynojo proto kritika“, straipsnyje esa- 
ma kai kurių naujų minčių. Ten buvo kritikuojamas mė- 
ginimas netiesiogiai pažinti dievą loginio neprieštaringo 
įrodymo būdu, o čia atmesta galimybė tiesiogiai pažinti jį 
intuicija. Net jeigu, rašė Kantas, visame tame, kuo dievas 
tiesiogiai atsiveria žmogui, nebūtų nieko, kas prieštarautų 
šiai sąvokai, vis dėlto toks stebinys niekada neįrodytų jo 
buvimo. „Kokiu nors stebėjimu niekas pirmiausia negali 
įsitikinti aukščiausiosios esybės buvimu". Žinojimo nerei- 
kia painioti su tikėjimu. Tačiau Kantas anaiptol ne prieš 

tikėjimą. Tikėjimas — kompasas, orientyras. Orientuotis 
mąstant — tai vadovautis subjektyviu principu nustatant 
tiesą, kai nėra objektyvaus principo. Vadinasi, peršasi iš- 
vada: žinojimas, pasižymintis objektyviu teisingumu, au- 
kščiau už tikėjimą. Kantas sako „taip“ ir tučtuojau išta- 
ria „ne“. Yra, daro jis išvadą, proto tikėjimas, tapatus 
dorovei. Jis „nenusileidžia jokiam žinojimui, nors savo 
pobūdžiu visiškai nuo jo skiriasi“. Samprotavimų eiga 
mums žinoma iš „Grynojo proto kritikos". 

Straipsnis „Ka reiškia orientuotis mąstant“ buvo para- 
šytas pagarbiu tonu ir nė kiek nesugadino Kanto santykių 
su Jakobiu. Vėliau abu susirašinėjo, keitėsi darbais, kom- 
plimentais. Kivirčas su Herderiu išmokė Kantą polemi- 
zuojant būti santūrų ir neužgauti oponento savimeilės. 

Kanto pasisakymu prieš Jakobį baigėsi pirmasis ginčo 
dėl panteizmo etapas. Vėliau ginčas pakrypo netikėta 
linkme: knyga „Dievas. Keletas pokalbių“ (1787 m.) į pole- 
miką įsijungė Herderis, kuriam laikui atsitraukęs nuo dar- 
bo prie „Idėjų žmonijos istorijos filosofijai“. Laidydamas 
polemines strėles į Kantą, Herderis iškėlė į padanges Spi- 
nozos pažiūras, įrodinėdamas, kad jos visiškai suderina- 
mos su krikščionybe. Tai sukėlė radikaliai nusiteikusių 
Spinozos šalininkų, teisingai įžvelgusių pritempimus Vei- 
maro superintendento išvedžiojimuose, protestus. Dar ke- 
lerius metus tęsėsi debatai, dabar jau tiesiogiai lietę Spi- 
nozą ir panteizmo problemas. 

Tačiau Kanto jie daugiau nebejaudino. Juo labiau kad 
jis pasižadėjo: „Nuo šiolei į ginčus nebesileisiu". Iškilmin- 
ga įžadą jis davė antrojo „Grynojo proto kritikos“ leidimo 
(1787 m.) pratarmėje. Tuo metu Kantas negalėjo skųstis 
nedėmesingumu savo veikalui. Nebent nesupratimu. Vie- 
nas po kito pasirodydavo jau ne straipsniai, bet knygos, 
nukreiptos prieš Kantą. Jį kaltino skepticizmu ir subjek- 
tyviuoju idealizmu. Visų šių pasisakymų logiką puikiai 
pagavo Lichtenbergas — fizikas ir filosofas, pats ne kanti- 
ninkas, bet šiaip teisingas ir sąmojingas žmogus: „Jeigu 
Kantas būtų teisus, mes būtume neteisūs, bet kadangi tai 
neįmanoma, nes mūsų daug ir mes tokie protingi, išsi- 
mokslinę ir principingi, tai visiškai akivaizdu, kad netei- 
sus Kantas, — tą ir reikėjo įrodyti“. 

Visiems atsakyti nebuvo galimybės, nebuvo ir reika- 
lo: daugėjant kritikų, daugėjo ir šalininkų, pasirengusių 
ginti jo interesus ne tik spaudoje, bet ir su ginklu ran- 
koje. Nė kiek neperdėta: 1786 metų pavasarį Jenoje Kan- 
to filosofija tapo net... dvikovos priežastimi. Vienas stu- 
dentas pareiškė, kad, norint suprasti ,,Kritiką“, reikia mo- 
kytis universitete mažiausiai trisdešimt metų, kitas iškvie- 
tė jį į dvikovą. Vokietijos universitetus apėmė „Kanto 
karštligė“. Kai kur valdžia sunerimo. Marburge vietinis 
landgrafas uždraudė dėstyti Kanto filosofiją, kol bus išsi- 
aiškinta, ar ji negriauna žmogiškojo pažinimo pagrindų. 

Tuo metu Kantas buvo išrinktas universiteto rektoriu- 
mi (šias pareigas eidavo vienerius metus), o Berlyno moks- 
lų akademija priėmė jį į savo narius (čia jau iki gyvos 
galvos). Ir ne tik mokslo pasaulis atidavė duoklę Kanto 
šlovei. Kiekviename žurnalo „Vokiečių Merkurijus“ nu- 
meryje spausdinami anoniminiai „Laiškai apie Kanto fi- 
losofiją“. Parašyti raiškiai ir populiariai, jie patraukia 
plačiosios publikos dėmesį. Jų autorius pasirodė besąs 
K. L. Reinholdas, neseniai buvęs Kanto priešininku. Per- 
skaitęs „Grynojo proto kritiką“, jis buvo sukrėstas. Laiške 
Kantui Reinholdas prisipažino kadaise išspausdinęs Kanto 
„Idėjų žmonijos istorijos filosofijai“ recenzijos „antirecen- 
ziją“. Dabar jis siunčia Kantui meilės prisipažinimus, dė- 
koja už „naudingą revoliuciją“, kurią jo sieloje sukėlė 
Kanto idėjos, žada atsidėti jų populiarinimui ir gynimui. 

Pats Kantas retai kada atsakydavo savo oponentams. 
Mokslinis ginčas įdomus tik tada, kai gali pasakyti ką 
nors nauja. Įrodinėti priešininko nesąžiningumą ar kvai- 
lumą — nedėkingas užsiėmimas. Ypač kai laukia nauji 
darbai. O Kantui pagaliau atsivėrė neištirtas minties kon- 
tinentas, aplink kurį seniai klaidžiojo didieji filosofai ir į 
kurį jis pats daugelį metų veržėsi. 

Kalbama apie etiką. Kanto nuopelnai čia ne menkesni 
negu gnoseologijoje. Mes jau žinome, kad kaip tik domė- 
jimasis etikos problemomis, jas sprendžiant iškylantys 
sunkumai, pirmiausia laisvės antinomija, paskatino Kantą 
imtis „Grynojo proto kritikos“. Parašęs savo svarbiausią 
veikalą, jis vėl grįžta prie pačios etikos. Pirmoji kregždė, 
paskelbusi, kad pradėta dirbti šioje srityje, buvo Johano 

Šulco knygos „Bandymas pateikti dorovės mokslo įvadą“ 
recenzija. (Recenzija pasirodė viename iš Karaliaučiaus 
žurnalų dar prieš pasižadėjimą nesivelti į ginčus.) 

Šito Šulco nereikia painioti su neseniai minėtu Kara- 
liaučiuje gyvenusiu Kanto draugu. Ir vieno, ir kito var- 
das buvo Johanas, abu buvo pamokslininkai. Tačiau pir- 
masis buvo kabinetinis eruditas, neskubėdamas skverbęsis 
į spekuliacijos gelmes, o antrasis — produktyvus literatas 
polemizuotojas, sakykloje — laisvamanis. Jis atsisakė ro- 
mintas „vienplaukiu pamokslininku“. Jis mėgino įtikinti 
monarchus ateizmo naudingumu įrodinėdamas, kad religi- 
ja — netvirtas sosto ramstis, kad bedievis — kur kas pati- 
kimesnis valdinys nei tikintysis. Brandenburgo konsisto- 
rija laisvamanį patraukė atsakomybėn, tačiau jį užstojo 
pats Frydrichas II, kurio mėgstamas posakis buvo: „Filo- 
sofuokit apie ką norit, tik pakluskit". 

„Vienplaukis“ Šulcas aktyviai dalyvavo ginče dėl pan- 
teizmo. Jis išbarė Mendelsoną už tai, kad šis atsisakė pri- 
pažinti Lesingą Spinozos sekėju. Spinozos sekėjai laikomi 
ateistais, na ir kas? Paplitusi nuomonė: ateistas — pavojin- 
gas, amoralus žmogus, jis negali būti nei šeimos tėvu, nei 
valstybės piliečiu; nėra nieko absurdiškesnio už tokius 
samprotavimus. Moralė ir religija — skirtingi dalykai. 

1783 metais „vienplaukis" Šulcas išieido knygą iš eti- 
kos, į kurią Kantas ir atsiliepė recenzija. Knygoje buvo 
išdėstytos pagrindinės mechanistinio materializmo idėjos, 
ir Kantas kruopščiai jas atkūrė. Šulcas tikėjo, kad visa 
gamta yra įdvasinta. Nėra nieko negyvo; egzistuoja tik 
gyvybė, pasižyminti didesniu ar mažesniu realumo laips- 
niu. Siela kaip skirtinga nuo kūno substancija — vaizduo- 
tės išmonė. Visos esybės — mechanizmai, ir serafimas, ir 
medis yra išmoningai padarytos mašinos. O todėl nėra ir 
laisvos valios, viskas pajungta griežtiems būtinumo dės- 
niams. 

Šis teiginys ypač patraukė Kanto dėmesį, ir kaip tik 
jį jis kritikavo. Fatalizmas, kaip jis teisingai manė, bet kokį 
žmogaus elgesį paverčia marionečių žaidimu, visiškai pa- 
šalina moralinės pareigos sąvoką. O ji Kantui -- kertinis 
dorovės, proto praktinio taikymo akmuo. 

Pirmą kartą sistemiškai etiką Kantas išdėstė kny- 
goje „Doroves metafizikos pagrindimas", kuri išvydo die- 
nos šviesą 1758 metais. Kodėl Kantas savo veikalo nepava- 
dino „kritika“ pagal analogiją su „Grynojo proto kritika'? 
Jis šitai aiškino tuo, kad etikoje viskas paprasčiau negu 
gnoseologijoje, čia protui nepaspęsta tiek dialektinių Za- 
bangų kaip teorijos srityje, čia ir pats įprasčiausias protas 
be jokios kritikos lengvai gali pasiekti teisingumo laips- 
nį. Kita vertus, tokia kritika, Kanto nuomone, bus užbaig- 
ta tik tada, kai pasidarys įmanoma parodyti praktinio ir 
teorinio proto (tai yra dorovės ir mokslo) vienovę, o 1785 
metais Kantas manė dar nepajėgsiąs išspręsti tokio užda- 
vinio. Kai tik jis pasidarė jam pagal jėgas, jis sėdo prie 
„Praktinio proto kritikos“. Knyga išėjo 1788 metais. Šių 
dviejų etikos darbų turiniai iš dalies pakartoja, iš dalies 
papildo vienas kitą. | 

Šiuose darbuose išdėstyti tik Kanto dorovės teorijos 
pagrindai; užbaigtu pavidalu ji bus pateikta vėlesniuose 
darbuose. Pažinimo teoriją Kantas brandino daugelį metų, 
todėl ji atsirado kaip visuma, buvo išdėstyta griežtai, 
darniai, sistemiškai. Moralės teorija atrodė paprastesnė, 
tačiau. pasirodė sudėtingesnė: tik senatvėje Kantas sukūrė 
veikalą, kur viskas buvo iki galo apgalvota, —,,„Papročių 
metafiziką“. 

Naujas žodis, Kanto tartas apie žmogaus elgesį — do- 
rovės autonomija. Ankstesnės teorijos buvo heteronomi- 
nės, tai yra moralę kildindavo iš jos atžvilgiu išorinių 
principų. Vieni moralistai dorovinių principų šerdimi lai- 
kė tam tikrą prievartos sankciją — dievo valią, visuome- 
nės nuostatus, įgimto jausmo reikalavimus. Kiti atkakliai 
teigė, kad gėrio ir blogio vaizdiniai yra kilę iš tikslų, ku- 
rių siekia žmogus, ir padarinių, išplaukiančių iš jo elge- 
sio, iš jo laimės, malonumo, naudos siekimo. Kantas tei- 
gia esminį dorovės principų savarankiškumą ir savaiminį 
vertingumą. 

Kanto etikos pradinė sąvoka — autonomiška gera va- 
lia. „Niekur pasaulyje, netgi ir už jo ribų, nėra tokio da- 
lyko, kurį be apribojimų galima būtų pavadinti geru, iš- 
skyrus vien tik gerą valią. Intelektas, sąmojis, spren- 
dimo galia ir kaip tik pavadintume dvasios talentus, arba 

drąsa, ryžtingumas, ketinimų pastovumas, kaip /emperū- 
mento savybės, kai kuriais požiūriais, be abejo, yra ge- 
ros ir pageidautinos; tačiau jos gali pasidaryti itin blo- 
gos ir kenksmingos, jei valia, kuri tomis prigimties dova- 
nomis turi naudotis <...>, nėra gera. <...> 

<...> Netgi jei likimas būtų ypač nepalankus arba 
jei gamta pasirodytų šykšti lyg pamotė ir visiškai neduo- 
tų tai valiai galimybių įgyvendinti savo sumanymus, ir jei 
net didžiausiomis pastangomis ji nieko nepasiektų, bet 
liktų tik gera valia (žinoma, ne vien kaip troškimas, bet 
kaip panaudojimas visų priemonių, kiek jos yra mums 
pavaldžios), tai ir tada ji Zerety pati savaime lyg bran- 
gakmenis, kaip kažkas, kas savo tikrąją vertę turi pats 
savyje." 

Sakoma, kad gerais norais pragaras grįstas. Tačiau Kan- 
to gera valia ne pasyvi, iš jos subjekto mąstytojas reika- 
lauja veiksmų, poelgių (panaudoti „visas priemones, kiek 
jos yra mums pavaldžios“). Kantas buvo kritikuojamas 
už formalų požiūrį į dalyką: kas vienomis sąlygomis ge- 
ra, kitomis gali būti bloga. Tai teisinga, ir filosofas šitai 
žino. Kol kas jis kalba tik apie kompasą, kuris padeda 
žmogui orientuotis gyvenimo jūros audrose ir bangavi- 
muose. Žinoma, kiekvieną kompasą veikia trikdymai, bet 
jie liaujasi, ir rodyklė vėl krypsta į polių; taip ir morali- 
niai orientyrai prarandami neilgam, anksčiau ar vėliau 
žmogui nusigiedrija dorovinis horizontas, ir jis mato, kur 
veda jo poelgiai — į gėrį ar į blogį. Gėris yra. gėris, net 
jeigu niekas nėra geras. Kriterijai čia absoliutūs ir aki- 
vaizdūs, kaip skirtumas tarp dešinės ir kairės rankos. 

Kad atpažintum gėrį ir blogį, nereikia specialaus išsi- 
mokslinimo, pakanka intuicijos. Šio termino, kaip mes 
jau žinome, Kantas nelinko vartoti, jo terminas — spren- 
dimo galia, ji iš „dievo“, iš prigimties, o ne dėl žinių. 
„Kad būtum sąžiningas ir geras, netgi protingas ir doro- 
vingas, nereikia jokio mokslo nei filosofijos“. Čia Kantas 
nutolsta nuo moralės „atradėjo“ Sokrato, kurio požiūriu 
gėris tapatus žinojimui ir nežinojimas yra vienintelis bet 
kokio moralinio netobulumo šaltinis. Kantas, pats būdamas 
Švietimo kūdikis ir uolus jo gynėjas, kartu peržengia švie- 
čiamojo racionalizmo ribas. Mokslas ir moralė — skirtin- 

gos žmogaus būties sritys. Žinoma, ryšys tarp jų yra, ir 
jis grįš prie jo, tačiau kol kas jį domina skirtumai. 

Teorijoje, toldamas nuo empirijos, protas ima priešta- 
rauti pats sau, susiduria su mįslėmis, nežinomybės chaosu, 
neaiškumų, nepastovumu. Kas kita — elgesys. Praktinė 
sprendimo galia, atsikratydama juslinės medžiagos, paša- 
lina šalutinius sluoksnius ir supaprastina savo uždavinį. 
Moralumas čia iškyla išgrynintų, nesudrumstu pavidalu. 
Štai kodėl, nors moralė atsiranda šalia filosofijos, filoso- 
favimas išeina jai į naudą. „Nekaltumas — puikus daly- 
kas, tačiau bloga vėl, kad jo beveik negalima išsaugoti, 
jis labai lengvai pažeidžiamas. Dėl to net išminčiai — ap- 
skritai ji daugiau pastebima poelgiuose negu žinojime — 
reikia mokslo ne tam, kad iš jo pasimokytų, bet tam, kad 
jos nuostatos būtų pastovesnės ir prieinamesnės vartoti“. 

Tik praktinėje (dorovės) srityje protas įgyja konsti- 
tutyvią funkciją, tai yra sprendžia konstruktyvų sąvokų 
formavimo ir jų realizavimo uždavinį. (Prisiminsime, kad 
pažinimo srityje protas reguliatyvus, tai yra jis tik sergsti 
nuo klaidų, konstitutyvus pažinime tik intelektas.) Prakti- 
nio proto objektas — aukščiausiasis gėris, tai yra to, kas 
reikalinga žmogaus laisvei, aptikimas ir įgyvendinimas. 
Kantas kalba apie praktinio proto pirmumą teorinio proto 
atžvilgiu. Svarbiausia — elgesys, pirmiausia veikla, o pas- 
kui žinojimas. Filosofija čia ištrūksta iš spekuliatyvių 
konstrukcijų nelaisvės, išeina į gyvybiškai svarbių proble- 
mų sritį, padėdama žmogui surasti tvirtą dorovinį pag- 
rindą. 

Filosofinė dorovės sąvokų analizė liudija, kad jos ky- 
la ne iš patyrimo, bet a priori glūdi žmogaus prote. Kantas 
kelis kartus primygtinai pakartoja šią mintį. Reikia tei- 
singai ją suprasti. Kantas netyrinėja moralės apskritai, 
kaip sąmonės formos, kuri atsirado kartu su visuomene ir 
kartu su ja transformavosi, kilmės. Kalbama tik apie indi- 
vido dorovinį statusą. Kasdieninis antagonistinės visuo- 
menės patyrimas priešingas moralumui, veikiau dvasiškai 
luošina negu auklėja žmogų. Moralus poelgis atrodo kaip 
tam tikro vidinio imperatyvo (paliepimo), kartais nesi- 
derinančio su amoralia supančios tikrovės praktika, re- 
zultatas. 

Griežtai kalbant, kiekvienas poelgis imperatyvus, jis 
reikalauja sutelkti valią, kad būtų atliktas. Tačiau, pa- 
žymi Kantas, reikia skirti imperatyvus, nukreipiančius 
siekti tam tikro tikslo, nuo tų, kurie nėra šito nulemti. 
Pirmuosius jis vadina hipotetiniais (poelgis nulemtas tiks- 
lo ir nurodomas kaip priemonė); antrieji — kategoriniai. 
Moralus poelgis — kategorinio imperatyvo padarinys; šiuo 
atveju žmogus nesiekia jokio tikslo, poelgis pats savaime 
būtinas. 

Hipotetinio imperatyvo tikslai gali būti dvejopi. Pir- 
muoju atveju žmogus tiksliai žino, ko jam reikia, ir klau- 
simas tik tas, kaip įgyvendinti ketinimą. Nori tapti gydy- 
toju —studijuok mediciną. Imperatyvas reiškiasi kaip 
meistriškumo taisyklė. Ši nieko nesako apie tai, ar iškel- 
tas tikslas geras, ar blogas, o tik pasako, ką reikia dary- 
ti, kad jį pasiektum. Nurodymai gydytojui, kaip išgydyti 
pacientą, ir nuodytojui, kaip tikrai jį nužudyti, čia ly- 
giaverčiai. Mat ir vieni, ir kiti tarnauja tam, kad būtų 
įgyvendinta tai, kas sumanyta. 

Antruoju atveju tikslas yra, tačiau labai miglotas. Tai 
susiję su žmogaus laime. Hipotetinis imperatyvas čia 
įgyja išmintingumo patarimų formą. Šie patarimai sutaptų 
su meistriškumo taisyklėmis, jeigu kas nors galėtų pa- 
teikti tikslią laimės sampratą. Deja, tai neįmanoma. Nors 
kiekvienas žmogus nori būti laimingas, tačiau jis neįsten- 
gia konkrečiai ir visiškai pats sau neprieštaraudamas pa- 
sakyti, ko būtent jis nori, ko jam reikia. Žmogus siekia 
turtų — kiek rūpesčių, pavydo ir neapykantos jis dėl to 
gali užsitraukti. Jis nori žinoti ir suprasti — ar tai jam 
reikalinga, ar suteiks jam pasitenkinimą, kai jis įžvelgs 
kol kas nuo jo paslėptas nelaimes? Jis svajoja apie ilgą 
gyvenimą, bet kas gali laiduoti, kad jis nebus jam tik 
ilga kančia? Jis trokšta bent būti sveikas — bet kaip daž- 
nai paliegęs kūnas suturėdavo nuo palaido gyvenimo ir 
t. t. Laimės atžvilgiu negalimas joks imperatyvas, kuris 
griežčiausia prasme nurodytų daryti tai, kas suteikia lai- 
mę, nes laimė yra ne proto, bet vaizduotės idealas ir re- 
miasi tik empiriniais pagrindais. 

Dorovės negalima grįsti tokiu netvirtu dalyku, koks 
yra laimės principas. Jeigu kiekvienas sieks tik savo lai- 

mės, tai žmogaus elgesio maksima (taisyklė) įgyja labai 
savotišką ,„visuotinumą“. Atsiranda „harmonija“, panaši į 
tą, kurią pavaizdavo poetas satyrikas, nupiešęs dviejų 
vienas kitą skurdinančių sutuoktinių širdžių santarvę: o, 
nuostabi harmonija! Ko nori jis, to nori ir jil Tokiomis 
sąlygomis neįmanoma surasti dorovės dėsnio, kuris val- 
dytų visus. 

Dėl to, kad kertiniu akmeniu laikoma visuotine lai- 
me, niekas nesikeičia. Čia žmonės taip pat negali susitarti, 
tikslas neapibrėžtas, priemonės nepatikimos, viskas pri- 
klauso nuo nuomonės, kuri labai nepastovi. (Todėl nie- 
kas negali priversti kitą būti laimingą taip, kaip jis nori, 
kaip jis įsivaizduoja kitų žmonių gerovę.) Moralės dėsnis 
tik dėl to mąstomas kaip objektyviai būtinas, kad jis turi 
galioti kiekvienam, kas turi protą ir valią. 

Galutinai suformuluotas Kanto kategorinis imperaty- 
vas skamba taip: „Elkis taip, kad tavo valios maksima vi- 
sada galėtų kartu būti visuotinio įstatymų leidimo prin- 
cipas“. Iš esmės tai senos tiesos — elkis su kitu taip, kaip 
norėtum, kad jis su tavimi elgtųsi, daryk tai, ką privalo 
daryti visi — parafraze. 

Kanto kategorinį imperatyvą nesunku sukritikuoti: jis 
formalus ir abstraktus kaip Biblijos priesakai. Pavyzdžiui, 
nevok. O jeigu aš pavogsiu duonos kąsnį, jeigu aš mirštu 
iš bado, o tam, kieno ta duona, dėl to, kad jis neteko to 
kąsnio, nieko neatsitiks? Kantas visai ne už tai, kad žmo- 
nės mirtų, o greta perniek nueitų maistas. Blogiausiu at- 
veju pavok, tik nevaizduok savo poelgio kaip moralaus. 
Štai kur visa esmė. Moralė yra moralė, o vagystė yra va- 
gystė. Apibrėžimuose reikia būti tiksliam. 

Kantas yra parašęs nedidelį straipsnį iškalbingu pava- 
dinimu „Apie tariamą teisę meluoti iš meilės žmonėms“. 
Visais gyvenimo atvejais reikia būti teisingam, primygti- 
nai pabrėžia filosofas. Net jeigu piktadarys, sumanęs nu- 
žudyti tavo draugą, klausia tavęs, ar jo auka namuose, 
nemeluok. Tu neturi garantijų, kad tavo melas bus išga- 
ningas. Juk gali būti, kad į nusikaltėlio klausimą, ar ta- 
sai, kurį jis sumanė nužudyti, namuose, tu sąžiningai at- 
sakysi, kad taip, tuo tarpu tasai tavo nepastebėtas išėjo ir, 
vadinasi, nepaklius žudikui, ir piktadarystė nebus įvykdyta. 

O jeigu tu sumelavai ir pasakei, kad tavo draugo nėra na- 
muose, ir jis iš tikrųjų (nors tavo ir nepastebėtas) išėjo, 
o žudikas sutiko jį gatvėje ir įvykdė nusikaltimą, tai tave 
visiškai pagrįstai reikia patraukti atsakomybėn kaip jo 
mirties kaltininką. Tuo tarpu jeigu tu būtum pasakęs tie- 
są, ką žinojai, tai galimas daiktas, kad kol žudikas būtų 
ieškojęs savo priešo jo namuose, jį būtų sučiupę subė- 
gę kaimynai, ir žmogžudystė nebūtų įvykdyta. Teisingumas 
yra pareiga, ir užtenka padaryti mažiausią išimtį šiam dės- 
niui, kad jis pasidarytų išklibęs ir niekam tikęs. Moralės 
priesakas nepripažįsta išimčių. 

Ir vis dėlto jos kankina Kantą. Savo vėlesniame vei- 
kale „Papročių metafizika“, dėstydamas etikos teoriją, 
Kantas prie daugelio paragrafų pridėjo savotiškus papil- 
dymus (kaip tezės antitezę), visur pavadintus vienodai — 
„Kazuistiniai klausimai". 

Antai pateikta tezė: savižudybė amorali. Ir iškart gun- 
dytoja antitezė kelia klausimus. Ar eiti į tikrą mirtį, kad 
išgelbėtum tėvynę, yra savižudybė? Ar leistina savano- 
riškai atimant sau gyvybę užkirsti kelią neteisingam mir- 
ties nuosprendžiui? Ar galima kaltinti dėl savižudybės ka- 
rį, nenorintį pakliūti į nelaisvę? Ligonį, manantį, kad jo 
negalė neišgydoma? Klausimai lieka be atsakymo, bet jie 
rodo, kad Kantas neužsimerkdavo prieš gyvenimo prieš- 
taravimus. Jis tik manė, kad moralė (kaip ir teisė) neturi 
prisitaikyti prie tų prieštaravimų. Moralė — tai tvirti Zmo- 
gaus ramsčiai, kurie krizinėje situacijoje gali susvyruoti, 
tačiau krizė ir norma — skirtingi dalykai. 

Tvirčiausias dorovės ramstis, vienintelis tikras kate- 
gorinio imperatyvo šaltinis — pareiga. Tik pareiga, o ne 
koks nors kitas motyvas (polinkis ir kt.) suteikia poelgiui 
moralų pobūdį. „Yra tokių užjausti linkusių sielų, kurios 
ir be jokio tuštybės ar egoizmo akstino jaučia vidinį ma- 
lonumą skleisti aplink save džiaugsmą, ir kitų žmonių pa- 
sitenkinimas — kiek - jos prie to prisideda — teikia joms 
malonumą. Bet aš sakau, kad nors toks poelgis šiuo atveju 
atitiktų pareigą ir būtų malonus, tikros dorovinės vertės 
jis neturi.“ 

Šis rigoristinis teiginys sukėlė prieštaravimus ir pašai- 
pas. Šileris negalėjo susilaikyti neparašęs epigramos: 


Artimiesiems tarnauju mielai, bet — deja!— širdis prie 
jų nelinksta. 

Tad ir kankina mįslė: ar aš iš tiesų dorovingas? 

Kelio čia kito nėra: niekink kiekvieną jų žingsnį, 

Šlykštėkis patsai, bet elkis, kaip lieps pareiga! 

Vėliau Kantas sušvelnino savo formuluočių griežtumą. 
Iš pradžių jis meilę priešpriešino pareigai, o paskui sura- 
do būdą jas sujungti. Išmintis ir nuolaidumas įgyjami su 
metais. Net senatvėje pritinka darytis protingesniam. O į 
Šilerio, kuris buvo entuziastingas Kanto garbintojas, epig- 
ramą nereikia žiūrėti rimtai. Beje, galimas daiktas, ji pa- 
darė savo darbą — paveikė filosofą. Senatvėje jis pateiks 
sau „kazuistinį klausimą“: „Ar daug verta geradarystė, pa- 
daryta šalta širdimi?“ 

Kraštutinumai susieina. Priešpriešindamas laimę doro- 
vės dėsniui, Kantas galų gale (po daugelį metų trukusių 
apmąstymų) vėl juos regi drauge. Iš pat pradžių Kantas 
nesistengė atimti iš žmogaus siekimo laimingai gyventi. 
Net rūpinimąsi savo gerove jis tam tikra prasme buvo 
linkęs laikyti pareiga, kad ir dėl to, jog gerovė (sveikata, 
turtas, išsimokslinimas) sukuria geresnes sąlygas atlikti 
pareigą, o gyvenimo gėrybių stygius kelia pagunda nusi- 
žengti jai. Vis dėlto savo laimės kūrimas negali būti mo- 
ralės principas. Dėl kitų laimės, tai „Paprociy metafiziko- 
je" ji apibrėžta kaip žmogaus tikslas ir pareiga. „Savo pa- 
ties tobulumas ir kitų laimė“ — tokia galutinė pareigos 
formulė. Tik nereikia užmiršti, kokie reliatyvūs laimės 
vaizdiniai ir kaip pavojinga prievartauti kitų valią. Svei- 
kas protas ir žmogiškumas visada turi būti budrūs, jie 
Kantui — svarbiausi. 

Todėl reikia kuo ryžtingiausiai atmesti tą iškreiptą 
traktuotę, kurią pareigos idėjai priskyrė (kartais remda- 
miesi Kantu) vokiečių militarizmo ir fašizmo ideologai. 
„Aukščiau už viską pareiga, tu turi būti ištikimas fater- 
lando ir fiurerio kareivis“, — buvo mokoma mokyklose ir 
kareivinėse. O Kantas iš žmogaus reikalavo pirmiausia 

būti žmogumi ir galvoti apie žmoniją. Fašizmas žmogų 
traktavo tik kaip priemonę įgyvendinti mizantropiškai 
tautų išnaikinimo ir pavergimo praktikai. Kantas buvo 
vienas iš pirmųjų mąstytojų, paskelbusių besąlygišką 
žmogaus asmenybės vertę nepriklausomai nuo rasinės, 
tautinės ir luominės priklausomybės. Vienas iš kategori- 
nio imperatyvo variantų skamba taip: „Elkis taip, kad 
nei savo asmenyje, nei kieno nors kito asmenyje nieka- 
da žmogaus nepanaudotum vien kaip priemonės, o vi- 
sada — kaip tikslą“. Citata paimta iš ,„Dorovės metafizikos 
pagrindimo“, „Praktinio proto kritikoje“ pasakyta ne ma- 
žiau griežtai: „Žmogus <...> yra tikslas pats sa- 
vaime, t. y. niekad niekieno (netgi dievo) negali būti 
panaudotas tik kaip priemonė". 

Daug kas priklauso nuo paties žmogaus. Yra tokia 
sąvoka — orumas, Reikia žinoti, ką tai reiškia, ir mokėti 
jį išsaugoti. Nepasidarykite kito žmogaus vergu. Neleis- 
kite nebaudžiamai trypti jūsų teises. Nepasidarykite sko- 
lų (jeigu nesate visiškai tikras, kad galite jas grąžinti). 
Nepriimkite geradarysčių. Nepasidarykite pataikūnais ar 
meilikautojais. Tada, sako Kantas, jūs išsaugosite savo 
orumą. O kas pasivertė kirminu, tegu paskui nesiskun- 
džia, kad jį trypia kojomis. 

Specialiai „mastytojy klasei" Kantas suformulavo to- 
kias maksimas: 1. Galvoti pačiam. 2. Mintimis statyti save 
į kito vietą. 3. Visada mąstyti neprieštaraujant sau pa- 
čiam. Intelektas žmogui duotas tam, kad jis galėtų juo 
naudotis be jokios prievartos, kad jo dvasinis horizontas 
būtų pakankamai platus, o mąstysena nuosekli. 

Kantas griežtai pasisako prieš visokį fanatizmą, api- 
būdina jį kaip „žmogaus proto ribų pažeidimą". Jo ne- 
traukia net stoikų „herojiškasis fanatizmas". Tik blaivus 
pareigos įsisąmoninimas vadovauja mąstančio žmogaus 
elgesiui. „Pareiga! Tu prakilnus, didis žodis, tavyje nėra 
nieko patrauklaus, kas žmonėms įsiteiktų, tu reikalauji 
paklusti, nors, kad sužadintum valią, ir negrasini niekuo, 
kas sukeltų sieloje natūralų nepalankumą ir gąsdintų, bet 
tik nustatai dėsnį, kuris savaime prasiskverbia į sielą ir net 
prieš valią įgyja pagarbą (nors ne visada būna vykdo- 
mas), prieš kurį nutyla visi polinkiai, nors slapta jie ir 

veiktų prieš jį — kas gi yra tavasis tavęs vertas šaltinis 
ir kur glūdi šaknys tavo taurios kilmės, išdidžiai neigian- 
čios bet kokią giminystę su polinkiais, ir iš kokios šaknies 
išauga būtina sąlyga tos vertės, kurią tik žmonės gali sau 
suteikti? 

Tuo negali būti kas nors mažiau negu tai, kas žmogų 
iškelia virš jo paties (kaip jutimais suvokiamo pasaulio 
dalies), kas jį susieja su visa daiktų tvarka, kurią tik in- 
telektas gali mąstyti ir kuriai kartu pavaldus visas ju- 
timais suvokiamas pasaulis, <...>. Tai ne kas kita kaip 
asmenybė". 

Čia reikia patikslinti terminus. Vertėjai į rusų kalbą 
žodžiu „asmenybė“ dažnai verčia du iš principo skirtin- 
gus Kanto terminus — Person ir Persėnlichkeit. Pirmasis 
terminas reiškia „asmuo“, tik antrasis reiškia „asmeny- 
be", Asmeniu Kantas vadina žmogų kaip individą, ski- 
riantį save nuo kitų, principo „aš mąstau“ įkūnijimą; as- 
menybė — tai kažkas daugiau negu sąmonės turėtojas, 
asmenybės sąmonė tampa savimone. Būti asmenybe — tai 
būti laisvam, elgesiu realizuoti savo savimonę. Juk žmo- 
gaus prigimtis — jo laisvė. 

Laisvė etikos požiūriu — ne savivalė. Ne šiaip loginė 
konstrukcija, kai iš duotos priežasties lygiomis teisėmis 
gali išplaukti skirtingi padariniai. Noriu — pasielgsiu taip, 
o noriu — visai priešingai. Asmenybės dorovinė laisvė 
yra pareigos įsisąmoninimas ir vykdymas. Paties savęs ir 
kitų žmonių atžvilgiu „laisva valia ir dorovės dėsniams 
pajungta valia — tai tas pat". 

Kaip, pasak Kanto, galima žmogaus laisvė, mes žino- 
me iš ankstesnio skyriaus. Žmogus — dviejų pasaulių 
kūdikis. Priklausymas jutimais suvokiamam (fenomeny) 
pasauliui padaro žmogų išorinio priežastingumo žaisleliu, 
čia jis pavaldus pašalinėms jėgoms — gamtos dėsniams 
ir visuomenės nuostatams. Bet kaip inteligibilaus „daik- 
tų pačių savaime“ (noumenų) pasaulio narys jis apdova- 
notas laisve. Tie du pasauliai — ne antipasauliai, jie są- 
veikauja vienas su kitu. Inteligibilus pasaulis sudaro 
jutimais suvokiamo pasaulio pagrindą. 

Taip ir noumenalus žmogaus pobūdis yra jo fenome- 
nalaus pobūdžio pagrindas. Blogai, kai pastarasis įveikia 

pirmąjį. Auklėjimo uždavinys — kad žmogus visiškai va- 
dovautųsi savo noumenaliu pobūdžiu. Darydamas vieną 
ar kitą gyvybiškai svarbų sprendimą, remtųsi ne išoriniais 
motyvais (karjera, pelnas ir kt.), bet vien tik pareigos 
paliepimu. Kad nebūtų daroma atvirkščiai, žmogui duota 
sąžinė — nuostabus sugebėjimas kontroliuoti save. 

„Zmogus gali kiek tik nori gudrauti, kad savo dės- 
niui priešingą elgesį, kurį jis prisimena, pavaizduotų sau 
kaip netyčinį neapdairumą, tiesiog kaip neatsargumą, ku- 
rio niekad negalima visiškai išvengti, taigi kaip kažką, 
į ką jis buvo įtrauktas gamtinio būtinumo srauto, ir pri- 
pažintų save nekaltu; ir vis dėlto jis mato, kad advoka- 
tas, kalbantis jo naudai, niekaip negali priversti nutilti 
jame kaltintoją, jei jis supranta, kad, neteisingai elgda- 
masis, buvo pilno proto, t. y. galėjo naudotis savo laisve". 

Sąžinės mechanizmas pašalina žmogaus susidvejinimą. 
Negalima viską teisingai suprasti, bet neteisingai elgtis, 
viena koja būti inteligibiliame pasaulyje, o kita — reiš- 
kinių pasaulyje, žinoti viena, o daryti kita. Su sąžine 
negalima žaisti slėpynių. Su ja neįmanomi jokie sandė- 
riai. Ir jos neužliūliuosi, anksčiau ar vėliau ji prabus ir 
privers atsakyti. 

Determinuok save pats, įsisąmonink moralinę pareigą, 
visada ir visur jos laikykis, pats atsakyk už savo poel- 
gius — tokia griežtos ir bekompromisinės Kanto etikos 
kvintesencija. 

Rigoristai kaltina Kantą nenuoseklumu. Tęsdamas Eu- 
ropos laisvamanybės tradiciją, Kantas atmetė religinį mo- 
ralės pagrindą: ne dievo įsakymai, bet pareiga žmonijai 
verčia mus dorovingai elgtis. Tačiau visa tai, ką „Gry- 
nojo proto kritikoje“ Kantas atmetė kaip absoliučiai ne- 
įrodoma — sielos nemirtingumas, valios laisvė, dievo bu- 
vimas,—,,Praktinio proto kritikoje“ pateikiama kaip pos- 
tulatai, kurie nors ir neišplečia mūsų pažinimo, bet apskri- 
tai „duoda protui teisę į tokias sąvokas, kurių kitaip netgi 
galimybės jis neišdrįstų teigti“. Mes jau žinome, kaip 
Heinė šaipėsi iš tokių samprotavimų. 

Šaipėsi iš jų ir Šopenhaueris. Kantą jis lygino su žmo- 
gumi, kuris kaukių baliuje meilinasi nepažįstamai gražuo- 

lei, siekdamas pelnyti jos palankumą. Vakarui baigiantis 
dama nusiima kaukę, ir paaiškėja, kad tai jo žmona. Esą 
Kantas pažadėjęs sukurti dorovę be dievo, bet visos jo 
žodinės gudrybės tesančios tiktai kaukė, po kuria slepia- 
si įprastas religinės moralės veidas. 

Heinė ir Šopenhaueris nepastebėjo labai svarbios de- 
talės: Kanto etikoje religija — ne moralės priežastis, bet 
jos padarinys. Moralė skiria žmogų nuo gyvulio, bet iš 
kur ji atsirado, Kantui lieka didžiausia visatos paslap- 
timi. Kaip ir pati visata. „Du dalykai pripildo sielą vis 
naujo ir vis stiprėjančio susižavėjimo bei giliausio pagar- 
bumo, kuo dažniau ir ilgiau apie juos susimąstome, — 
žvaigždėtas dangus virš manęs ir mora- 
lės dėsnis manyje". 

Taip skamba viena iš baigiamųjų „Praktinio proto kri- 
tikos" pastraipų. (Ji žymi dar ir tuo, kad bronzinė lenta 
su šiuo tekstu netoli kapo priklausė filosofo memoria- 
lui.) Tačiau, tęsia Kantas, nors susižavėjimas ir pagarba 
ir gali paskatinti tyrinėti, bet negali atstoti tyrimų. Ko 
reikia tyrimams? Pirmiausia mokslinio metodo. Jis vieno- 
dai būtinas tiek išorinei, tiek vidinei pasaulio sąrangai 
tirti. Mokslo sergėtoja ir globėja visada turi būti filoso- 
fija. Kanto niekada neapleido gilus įsitikinimas tos Zini- 
jos srities, kuriai jis atsidėjo, naudingumu. 


x * * 


Žodį toli gražu ne visada lydi darbas. Mokyti leng- 
viau negu laikytis pamokymų. Filosofijos istorijoje aps- 
tu pavyzdžių, kai skelbiamos idėjos ir elgesys nesutapdavo. 
Šopenhaueris, propagavęs asketizmą, buvo smaližius ir lė- 
bautojas. Nyčė, svajojęs apie antžmogį, aiškiai turėjo ne- 
pilnavertiskumo kompleksą. Kantas moralistas ir Kantas 
žmogus — tas pat. 

Žinoma, jis ne visada ir ne visur vadovavosi kategori- 
nio imperatyvo tiesomis. Buvo smulkmeniškas (ypač į 
senatvę), keistokas, nekantrus, šykštus (net kai susikūrė 
materialinę gerovę), pedantiškas (nors puikiai suprato, 
kad pedantizmas — blogis, „liguistas formalizmas“, ir bare 


165 


pedantus), nepakentė prieštaravimų. Gyvenimas vertė da- 
ryti kompromisus, ir kartais jis gudraudavo ir griebda- 
vosi diplomatijos. Tačiau apskritai jo elgesys atitiko tą 
vidujai laisvos asmenybės idealą, kurio apmatus jis patei- 
kė savo etikos veikaluose. Turėjo gyvenimo tikslą, buvo 
įsisąmoninęs pareigą, sugebėjo valdyti savo norus ir ais- 
ras, net savo organizmą. Turėjo charakterį. Buvo geras. 

Prigimtis suteikia žmogui temperamentą, charakterį jis 
išsiugdo pats. Stengtis pamažu pasidaryti geresniam — 
tuščias darbas, manė Kantas. Charakteris sukuriamas iš- 
kart sprogimu, dorovine revoliucija. Moralinio atsinauji- 
nimo poreikį žmonės jaučia tik subrendę, Kantas jį pa- 
tyrė prie keturiasdešimtmečio slenksčio. Materialinė ne- 
priklausomybė atsirado vėliau. 

1784 metais Kantas nusipirko namą. Jo santaupos jau 
seniai viršijo kadaise juodai dienai atsidėtus 20 auksi- 
nų. Dabar jam nieko nereiškė pakloti 5500 guldenų už 
dailininko Bekerio (kadaise nutapiusio jo portretą) našlės 
nekilnojamą turtą. Namas buvo miesto centre, tykioje ša- 
lutinėje gatvelėje, Princesinštrasėje, netoli karaliaus pi- 
lies. Prie namo glaudėsi sodas su daugybe gėlių ir ūksmin- 
gų medžių. Tiesa, netrukus išaiškėjo nemalonus dalykas: 
per tvorą berniūkščiai svaidydavo akmenis. Policija ne- 
įstengė (arba nenorėjo) jų sutramdyti, ir filosofas nebei- 
davo į savo paties sodą. 

Į policiją teko kreiptis ir kitu reikalu: už sodo buvo 
miesto kalėjimas. Vasarą, kai atidarydavo langus, iš ten 
girdėdavosi, kaip giedamos bažnytinės giesmės. Tai truk- 
dė susikaupti. Be to, filosofas buvo tikras, kad kaliniams 
rūpi ne išganyti sielą, o tik įsiteikti vyresnybei. Ir jis pa- 
reikalavo, kad būtų giedama užsidarius langus ir tik pus- 
kalinių dievobaimingumą. Kantas turėjo draugų magistra- 
te ir savo pasiekė. 

Namas buvo dviaukštis, aštuonių kambarių. Apačioje 
buvo mokomoji auditorija, kur profesorius dirbdavo su 
studentais, ir virėjos butas. Antrajame aukšte — valgoma- 
sis, miegamasis, svetainė, kabinetas. Mansardoje gyveno 
tarnas, į atsargą paleistas kareivis Lampė. Valgomajame — 
pietų stalas ir šešios audeklu apmuštos kėdės, indauja, 

kurioje po stiklu stovėjo neįmantrus porcelianas, buvo 
užrakintas stalo sidabras ir pinigai. Kabinete — du papras- 
ti stalai, užversti knygomis ir popieriais, ant apdulkėju- 
sios sienos (tvarkyti čia nebuvo leidžiama) — Ruso port- 
retas. Biblioteka — ne daugiau kaip 500 knygų kartu su 
brošiūromis — buvo miegamajame. (Palyginkime: Gėtė 
namuose turėjo 2300 tomų, Herderis — 7700). Miegama- 
jame buvo vienas langas, kurio Kantas niekada neat- 
verdavo, nes manė, kad tai geriausias būdas atsikratyti 
vabzdžių. Lampė vėdindavo miegamąjį paslapčiomis nuo 
šeimininko. Net žiemą miegamasis buvo nekūrenamas. 
Kai filosofas dirbdavo, namuose tvyrodavo kapų tyla. 

Kanto darbo diena prasidėdavo penktą valandą. (Tais 
laikais, kai žmonės nežinojo, kas yra elektra, anksti keltis 
nebuvo kažkas neįprasta.) Savo jaunam bičiuliui Kyzeve- 
teriui Kantas patarė keltis ketvirtą (antai buvo žinoma, 
kad Rusijos gubernatorius Rytų Prūsijoje Vasilijus Suvoro- 
vas, generalisimo tėvas, antrą valandą nakties būdavo jau 
pakirdęs). Be ketvirčio penktą profesoriaus miegamajame 
pasirodydavo Lampė ir neišeidavo, kol šis atsikeldavo. 
Su chalatu ir naktine kepuraite Kantas eidavo į kabinetą, 
kur išgerdavo du puodelius silpnos arbatos ir surūkydavo 
pypkę, vienintelę per visą dieną. (Tolstojus klydo, pris- 
kirdamas Kantui nesuvaldomą potraukį prie tabako — at- 
seit, jeigu jis nebūtų tiek daug rūkęs, „Grynojo proto kri- 
tika” tikriausiai nebūtų buvusi parašyta „tokia nereika- 
lingai nesuprantama kalba“.) Kavą filosofas mėgo, bet 
stengėsi negerti, laikydamas ją kenksminga. 

Pirmoji darbo valanda būdavo produktyviausia ir 
džiaugsmingiausia. Jeigu prieš akis būdavo paskaitos, tai 
kitą valandą sugaišdavo rengdamasis joms. Paskaitos pap- 
rastai prasidėdavo septintą; dabar Kantas dėstydavo de- 
vynias valandas per savaitę, vasarą jis skaitydavo logiką 
ir fizinę geografiją, žiemą — metafiziką ir antropologiją. 
Po paskaitų profesorius vėl apsivilkdavo chalatą ir sės- 
davosi prie stalo kabinete. Be ketvirčio pirma vėl persi- 
rengdavo. Tuo metu imdavo rinktis pietų pakviesti bičiu- 
liai. Prie senųjų — Grino, Moderbio — prisidėjo nauji: 
karinis patarėjas Šefneris, rūmų pamokslininkas Šulcas, 
pastorius Borovskis, filosofai Krausas, Rinkas, Jošė, ma- 

tematikas Genzichenas, rašytojas Hipelis, gydytojas Jach- 
manas, teologas Hasė ir kai kurie kiti. Šeimininkas pats 
išimdavo ir paduodavo tarnaitei sidabrinius šaukštus. Ly- 
giai pirmą Lampė peržengdavo kabineto slenkstį ir iš- 
tardavo sakralinę frazę: „Sriuba ant stalo“. Svečiai eida- 
vo į valgomąjį ir greitai susėsdavo į vietas, jie žinodavo, 
kad šeimininkas išalkęs. 

Kantas niekada nepietaudavo vienas. Valgyti vienam, 
manė filosofas, neleistina, tai ne jėgų atstatymas, bet jų 
sekinimas: kas pietauja vienišas prie stalo, lieka vienas 
su savo mintimis, kurių darbas nesiliauja. Žvalumą sugrą- 
žina tik stalo kaimynai — laisvas pokalbis su jais atitrau- 
kia ir išblaško. Kad pokalbis būtų bendras, prie stalo turi 
būti negausi draugija, kompetentinga nuomone — ne dau- 
giau, negu yra Mūzų (bet ir ne mažiau, negu yra gracijų). 
Kantas šiuo atžvilgiu laikėsi aukso vidurio: jo ūkyje buvo 
tik šešios poros stalo įrankių. 

Pokalbis prie stalo — didis menas: reikia mokėti kal- 
bėtis su visais, o ne tik su kaimynu (blogai, kai draugija 
suskyla į mažas grupeles); negalima leisti stoti ilgai trun- 
kančiai, visus slegiančiai tylai (galimos tik trumpos pau- 
zės), negalima peršokti nuo vieno dalyko prie kito (jeigu 
tema baigta, reikia sumaniai nukreipti kalbą į gretimą); 
negalima leisti, kad draugijoje įsiliepsnotų aistros; po- 
kalbis prie stalo — žaidimas, o ne darbas: jeigu jau kilo 
rimtas ginčas, tai ginčijantis reikia neprarasti orumo, 
gerbti pašnekovo nuomonę. Visokius debatus geriausia 
užbaigti pokštu, jis ne tik sutaiko priešingas nuomones, 
bet ir, sukeldamas juoką, pagerina virškinimą. 

Taip Kantas suprato „pokalbio estetiką“, kuriai teikė 
didelę reikšmę ir kuria, būdamas svetingas šeimininkas, 
sumaniai naudojosi. ,„Pažįstantis Kantą iš darbų ir pas- 
kaity,— tvirtina Jachmanas,— pažįsta jį tik iš dalies: iš- 
minčius visiškai atsiskleisdavo tarp pašnekovų“. Jo žinios 
ilgainiui pasidarė neaprėpiamos, ir jis galėdavo patrauk- 
liai kalbėti bet kuria tema. Prie įgimto sąmojingumo ir 
polinkio bendrauti prisidėjo profesionalus įgudimas val- 
dyti auditoriją, įdėmiai išklausyti pašnekovą, sudominti 
ir būti suprantamam. 

Tiesa, tiems, kas įprato būti dėmesio centre, ga- 
lėjo nepatikti Kanto maniera būti pokalbio siela. Jaunasis 
grafas Purgštalis, atvykęs į Karaliaučių su Reinholdo re- 
komendaciniu laišku, apmaudavo, kad šeimininkas nenori 
kalbėtis su juo protingomis temomis, o daugiausia nulei- 
džia viską juokais. Per pietus, pasak grafo, Kantas kalbė- 
jo nenutildamas, „jis geriau už mane žinojo, kokie pas 
mus Štajermarke naminiai paukščiai, kaip atrodo šalis, 
kiek išprusęs katalikų dvasininkas. Visais tais klausimais 
jis man prieštaravo“. 

Pietūs buvo vienintelis maistas, kurį sau leisdavo fi- 
losofas. Pakankamai sotūs, su geru vynu (alaus Kantas ne- 
pripažino), jie trukdavo iki ketvirtos ar penktos valan- 
dos. „Jis valgydavo ne šiaip su apetitu, bet mėgaudama- 
sis — prisiminė vienas iš Kanto svečių (tikriausiai nenu- 
manęs, kad šeimininkas visą parą neturėjo burnoje nė 
kąsnelio).— Jo veidas degė geismų, iškalbingi žvilgsniai, 
kuriuos jis mesdavo čia į vieną, čia į kitą patiekalą, liu- 
dijo, kad šiuo momentu jis visiškai atsidėjęs vaišėms". 
Kantas iš tikrųjų mėgo skaniai pavalgyti, nusimanė apie 
valgių gaminimą ir buvo linkęs pasamprotauti šia tema. 
Hipelis tikino, kad Kantas ketinęs parašyti „Kulinarijos 
meno kritiką“. Jo mėgstamas patiekalas buvo šviežia men- 
kė. Po pietų filosofas vaikštinėdavo. Kol buvo gyvas Gri- 
nas (jis mirė 1786 metais), Kantas paprastai aplankydavo 
ji ir jiedu snūduriuodavo krėsluose, dabar jis manė, kad 
dieną miegoti nesveika, ir net neprisėsdavo, kad neužsnūs- 
tų. Atėjo legendinių pasivaikščiojimų metas. Karaliau- 
čiaus gyventojai įprato matyti savo įžymybę, neskubiu 
žingsniu atliekančią mocioną vis tuo pačiu maršrutu —,fi- 
losofiniu keliu“, — paprastai vieną, metų ir sunkių min- 
čių nusvarinta galva. Jo perukas dabar gulėdavo ne taip 
nepriekaištingai kaip jaunystėje ir dažnai nusmukdavo 
ant šono. Eidamas Kantas stengdavosi negalvoti, bet mintys 
toptelėdavo, ir tada jis atsisėsdavo ant suoliuko jų užsira- 
šyti. Galutinis pasivaikščiojimo tikslas — Frydrichsburgo 
fortas. Grįžęs namo, filosofas duodavo nurodymus dėl 
namų apyvokos. Vakaro valandas jis skirdavo lengvam 
skaitymui (laikraščiams, žurnalams, beletristikai), skai- 
tant kildavusios mintys vėl nedelsiant būdavo užsirašo- 

mos. Prieblandoje, nedegdamas žiburio, Kantas gėrėda- 
vosi Lėbenichto bažnyčios bokštu. Jis taip priprato prie 
to vaizdo, kad kai išsikerojusios kaimyninio sodo tuo- 
pos užstojo bažnyčią, prarado ramybę ir atgavo ją tik 
tada, kai kaimynas, nusileidęs filosofo prašymams, pra- 
dėjo reguliariai nupjaustinėti medžių viršūnes. Dešimtą 
valandą Kanto namai sumigdavo. 

Tvarkingas gyvenimo būdas, nusistatytų higienos tai- 
syklių laikymasis turėjo vieną tikslą — tausoti sveikatą. 
Dar dirbant prie „Grynojo proto kritikos“ ji pradėjo kel- 
ti nerimą: laiškuose atsirado skundų negale, greitu nuo- 
vargiu. Prieš akis buvo slogus anksti susenusio Mendel- 
sono pavyzdys. Vaistais Kantas nepasitikėjo, laikė juos 
nuodais savo silpnai nervų sistemai. Vienu metu jis re- 
guliariai gėrė vaistus, mažinančius skrandžio rūgštingumą, 
bet metęs juos pasijuto geriau. Ir štai atsidūręs prie se- 
natvės slenksčio jis pradeda laikytis griežčiausio režimo, 
susidaryto remiantis ilgalaikiu savęs stebėjimu ir savi- 
taiga. Tai buvo unikalus higienos eksperimentas, juo iki 
šiol įdėmiai domimasi. Žmonės, kuriems tolima Kanto 
filosofija, studijuoja jo gyvenimo būdą ir įpročius. 

Antai jais labai domėjosi tarybinis rašytojas Michai- 
las Zoščenka. (Zoščenka dirbo tiriamąjį darbą psicholo- 
gijos srityje, jo pasiektus rezultatus didžiai vertino I. 
Pavlovas.) 

Apysakoje „Sugrąžinta jaunystė“ Zoščenka rašo apie 
Kantą: „Jis tobulai išstudijavo savo kūno sandarą, savo 
mašiną, savo organizmą ir stebėjo juos, kaip chemikas 
stebi kokį nors cheminį junginį, pridėdamas į jį čia vie- 
ną, čia kitą elementą. 

Ir tasai menas išsaugoti gyvenimą, sergėti ir tęsti jį 
pagrįstas grynuoju protu. 

Proto ir valios galia jis nutraukdavo daugelį liguistų 
reiškinių, kurie kai kada prasidėdavo jo organizme. 

Jam net pavykdavo, kaip tvirtino biografai, sustab- 
dyti persišaldymą ir slogą. 

Jo sveikata buvo, taip sakant, sava, gerai apgalvota 
kūryba. 

Psichinę valios galią jis laikė aukščiausiu kūno val- 
dovu. 

Autorius tokio gyvenimo, primenančio mašinos darbą, 
nelaiko idealu. Bet vis dėlto reikia pasakyti, kad Kanto 
eksperimentas pavyko, ir ilgas jo gyvenimas bei milžiniš- 
kas darbingumas puikiai šitą įrodo“. 

Kantas paliko savo „sistemos“ aprašymą. (Šiuo atveju 
kalbama ne apie filosofijos, bet apie sveikatos sistemą.) 
Ji išdėstyta darbe „Fakultetų ginčas“, kurio trečioji da- 
lis pavadinta „Apie dvasios sugebėjimą įveikti ligas vien 
tik ketinimo galia“. Darbas buvo paskelbtas gyvenimo 
pabaigoje, bet jau 1786 metais vienoje iš kalbų jis iš- 
dėstė reikalo esmę: valdyk savo prigimtį, kitaip ji val- 
dys tavel 

Kantas suprato, kad jo receptai visiškai individualūs, 
(„Kiekvienas turi savą būdą būti sveikas, nuo kurio ne- 
galima nukrypti nesukeliant sau pavojaus“, — pareiškė jis 
viename iš laiškų.) Tai, apie ką jis pasakoja, ne pavyz- 
dys, kurį galima aklai mėgdžioti, tai tik penas apmąsty- 
mams, paskata susidaryti savas elgesio normas. Be to, 
šiuolaikinės medicinos požiūriu daugelis Kanto rekomen- 
dacijų neišlaiko kritikos. 

Pagrindinė dietetikos (taip Kantas vadina meną už- 
kirsti kelią ligoms, skirtingai nuo terapeutikos — jų gy- 
dymo meno) taisyklė — netausoti savo jėgų, nesilpninti jų 
komfortu ir dykinejimu. Nemankštinti organo lygiai taip 
pat pražūtinga, kaip ir pertempti jį. Stoikų devizu „Ištver- 
me ir susilaikymas“ — štai kuo reikia vadovautis ne tik 
dorybės teorijoje, bet ir sveikatos moksle. 

Kanto higienos programa nesudėtinga: 1. Laikyti šal- 
tai galvą, kojas ir krūtinę. Kojas mazgoti lediniu van- 
deniu („kad nesusilpnėtų toli nuo širdies esančios krau- 
jagysles"). 2. Mažiau miegoti. „Patalas — ligų lizdas“. Mie- 
goti tik naktį, trumpu ir giliu miegu. Jeigu neima mie- 
gas, reikia mokėti jį sukelti. Kantui magišką migdomąjį 
poveikį darydavo žodis „Ciceronas“; pašnibždomis ji kar- 
todamas, jis išblaškydavo mintis ir greitai užmigdavo. 
3. Daugiau judėti: pačiam save apsitarnauti, vaikščioti 
bet kokiu oru. 

Dėl mitybos, tai Kantas pirmiausia rekomenduoja at- 
sisakyti skysto maisto ir kiek galima apriboti gėrimą. Kiek 
kartų per dieną valgyti? Stulbinantį Kanto atsakymą mes 

jau žinome — vieną! Brandos metais galima (bet nebūti- 
na) per pietus apriboti savo apetitą, kad galutinai jį nu- 
malšintum per vakarienę. Bet senatvėje tai labai nesvei- 
ka: skrandis dar nesudorojo pirmos porcijos, o jam pri- 
dedama kita. 

Nesveika valgant (kaip ir vaikščiojant) įtemptai gal- 
voti. Negalima versti vienu metu dirbti skrandį ir galvą. 
Pirmuoju -atveju vystosi hipochondrija, antruoju — svai- 
gulys. (Kas yra hipochondrija, Kantas puikiai žinojo: jis 
nuo vaikystės sirgo šiuo „sugebėjimu kankinti patį sa- 
ve“, kai gyvenimas nemielas, kai savo organizme aptinki 
visas ligas, apie kurias skaitei medicinos vadovėlyje. Čia 
bejėgis bet koks gydytojas; išgydo tik savitvarda, tai 
Kantas irgi žinojo iš savo patirties.) Dietetikos meną su- 
daro mokėjimas kaitalioti mechaninį krūvį skrandžiui ir 
kojoms su dvasiniu krūviu. 

Jeigu pietausi vienas, įnikęs į skaitymą arba apmąsty- 
mus, tai kils liguistų pojūčių, nes smegenų darbas atitrau- 
kia jėgas nuo skrandžio. Jeigu kalbėsime apie vaikščioji- 
mą, čia irgi tas pat. Šiais atvejais kryptinga mintis turi 
užleisti vietą „laisvam vaizduotės galios Zaismui". Todėl 
mūsų filosofas visada pietaudavo su bičiuliais. 

Tiesa, vaikštinėti Kantas labiau mėgo be palydovų: 
dėl to, kad reikėdavo kalbėtis gatvėje ir, vadinasi, at- 
verti burną, į organizmą patekdavo šalto oro, kuris su- 
keldavo filosofui reumatinius skausmus. Apskritai tai- 
syklingam kvėpavimui Kantas skyrė daug dėmesio. Mums 
pasirodys trivialus jo primygtinis patarinėjimas kvėpuoti 
per nosį stipriai sučiaupus lūpas. Tačiau toje epochoje 
tai, matyt, buvo radikali naujovė, nes Kantas smulkiai 
samprotauja šia tema. Taisyklingas kvėpavimas gelbsti jį 
nuo persišaldymo, gerina miegą ir net nuveja troškulį. 

Šypseną gali sukelti Kanto samprotavimai apie vien- 
gungiško gyvenimo naudą. Pats būdamas senas viengun- 
gis, filosofas tikina, kad nevedę arba anksti likę našliais 
vyrai „ilgiau išlieka jaunatviški“, o šeimos žmonės 
„paženklinti jungo žyme“, ir tai leidžia teigti, kad pirmieji 
gyvena ilgiau už pastaruosius. (Čia atsirado Kanto opo- 
nentų, kurie paneigdavo jį statistiniais duomenimis.) 

Ir pagaliau domėjimasis filosofija (žinoma, ne kaip 
profesija, bet mėgėjiškas). Tai puiki dvasinė priemonė 
įveikti visokiems negalavimams, savotiškas „nuotaikos 
stimuliatorius“. Filosofija atitraukia nuo išorinių aplin- 
kybių, sužadina dvasinę galią, kuri kompensuoja su am- 
žiumi prasidedančią kūno negalę. Žmogus turi ką nors 
veikti, blogiausiu atveju „ribotai galvai" tinka ir bet koks 
veiklos surogatas. Antai kažkoks senukas surinko ko- 
lekciją stalinių laikrodžių, kurie mušdavo vienas po kito, 
bet niekada nemušdavo kartu, ir t. t. 

Vaistais, kaip žinome, Kantas nepasitikėjo, vengė jų. 
Žinoma, tai nereiškia, kad filosofas niekino mediciną. 
Priešingai, jis sekė jos laimėjimus, kone profesionaliai 
jais domėjosi. 

Kantas hedrebėjo dėl savo gyvybės, jis nepažino mir- 
ties baimės. Sveikata Kantui buvo reikalinga tik darbui, 
rūpinimasis ja buvo tik apdairumas, būtinas sėkmingai 
atlikti eksperimentui. Ir bandymas pavyko. 

„Tai buvo įstabus bandymas, kuris baigėsi pergale — 
konstatuoja Zoščenka.— Tačiau čia slypėjo ir klaida, ku- 
ri darė iš žmogaus kažką panašaus į darbo mašiną. 

Galima suformuoti bet kokį kūno įprotį, tačiau nega- 
lima užmiršti, kad dėl dažno kartojimo psichika tarsi su- 
stiprina šį įprotį ir suteikia jam kraštutinę formą... Po 
dvidešimties metų Kantas jau turėjo maniako savybių“. 

Zoščenkai kaip tik rūpi pašalinti iš Žmogaus gyve- 
nimo bet kokį maniakiškumą, kad žmogus nepaverstų sa- 
vęs Mašina (net galvojimo). Gyvenimo prasmė, sako jis — 
ne patenkinti savo troškimus, bet jų turėti (beje, Kantas 
laikėsi tokios pačios nuomonės). Be to, kuo įvairesnių. 
Čia Zoščenka, be abejo, teisus. Tačiau jis visiškai netei- 
sus, Kanto likimą laikydamas tragišku. „Tragiškas Nyčės, 
Gogolio, Kanto, kurie visai nepažino moterų, gyveni- 
mas" —.skaitome „Sugrazintoje jaunystėje“. Ilgainiui Kan- 
tas vis labiau įtikino save, jog jam pasisekė, kad liko ne- 
vedes. Tragiška yra sąmoninga per ankstyva žūtis arba 
suvokiama ko nors nepaprastai svarbaus gyvenime ne- 
tektis. Kantas prarado tik savo ligas, jis nugyveno ilgą 
gyvenimą, ir kaip tik tokį, kokį laikė būtinu. 

Penktas skyrius 


TIESA, GĖRIS IR GROŽIS 


Kol kas dar niekas nepasakė apie 
mirtingą žmogų pakilesnių žodžių už 
Kantą — tai ir sudaro visos jo filosofi- 
jos turinį: „Pats determinuok save“. Ši 
didi savęs determinavimo idėja šviečia 
mums, atsispindėdama tuose gamtos 
reiškiniuose, kuriuos mes vadiname 
grožiu. 


Šileris 


Devintojo dešimtmečio pabaigoje Kanto filosofinėse 
pažiūrose įvyksta naujas lūžis. Apskritai likdamas kriti- 
cizmo pozicijose, jis patikslina (o kartais griežtai keičia) 
savo požiūrį į daugelį jam esminių problemų. Pirmiausia 
tai paliečia metafizikos problemą. „Grynojo proto kriti- 
koje“ klausimas liko atviras. Kantas įtikinamai parodė, 
kad metafizika kaip teorinė disciplina negalima. Kita ver- 
tus, jis deklaravo naujos metafizikos kaip mokslo apie 
antjuslinius dalykus — dievą ir sielos nemirtingumą — su- 
kūrimo programą. Kanto meilė metafizikai buvo pernelyg 
karšta ir ilgalaikė, kad nutrūktų staiga ir be skausmo. 

1788 metais sužinota, kad Berlyno akademija ketina 
paskelbti geriausio veikalo tema „Kokių tikrų laimėjimų 
metafizika pasiekė nuo Leibnico iki Volfo laikų“ konkur- 
są. Po kelerių metų premija buvo paskirta seno Volio ša- 
lininko Švabo darbui — jis teigė, kad metafizika nepasie- 
kė jokių laimėjimų, bet tai esą ir nebūtina. 

Kantas konkurse nedalyvavo, nors triskart ėmėsi dar- 
bo. Išlikęs rankraštis iškalbingai parodo jo dabartinį po- 
žiūrį į. metafiziką. Kantas primygtinai teigia, kad už 
juslinio patyrimo ribų negali būti jokio teorinio pažinimo. 
Norint sąvokai suteikti objektyvumą, reikia ją susieti su 
kokiu nors stebiniu. Todėl teoriškai mes negalime nieko 
sužinoti nei apie dievą, nei apie laisvę, nei apie mūsų 
sielą (atskirtą nuo kūno). „Praktiškai mes patys susikūrė- 
me šiuos objektus“, mes tikime jais ir atitinkamai elgia- 
mės. Antjuslinių dalykų metafizika galima tik „praktiniu 

dogmatinių" požiūriu. O gamtos metafiziką Kantas įsivaiz- 
duoja tik kaip gamtos mokslų sąvokų aparato kūrimą. 
Metafizika yra kritika, sveiko proto pataisa, ir niekas 
daugiau,— galima perskaityti juodraščiuose. 

Dvejais metais anksčiau, negu pradėta kalbėti apie 
Berlyno konkursą, jis išleido darbą „Metafiziniai gamtos 
mokslo pagrindai“. „Grynojo proto kritikoje“, pateikda- 
mas savo būsimos gamtos filosofijos struktūros metme- 
nis, Kantas ją suskirstė į racionaliąją fiziką ir racionalią- 
ją psichologiją, o dabar sielos prigimties jis nelaiko moks- 
linio pažinimo objektu. „Kiekvienoje specialioje gamtos 
teorijoje mokslo tikrąja prasme galima rasti tik tiek, kiek 
jame yra Matematikos“. Siela — ne ekstensyvus dydis, sie- 
los reiškinių aprašymas — ne gamtos mokslas. Pastarasis 
turi reikalą tik su kūnais. | 

Kūno pakitimas — judėjimas; jis ir yra metafizinės 
gamtos teorijos objektas. Kantui kyla klausimas, ką apie 
judėjimą galima sužinoti aprioriškai, nesiremiant patyri- 
mu, vien grynosiomis sąvokomis. Remdamasis keturiomis 
kategorijų rūšimis, Kantas nagrinėja judėjimą jo kieky- 
bės, kokybės, santykio ir modalumo požiūriu. Taip atsi- 
randa idėja apie keturis judėjimo mokslus — „foronomi- 
ją“, tiriančią judėjimo erdvėje problemą, „dinamiką“, na- 
grinėjančią varomąsias jėgas, „mechaniką“ — judančių 
kūnų sąveikos teoriją ir „fenomenologiją“, judėjimo prob- 
lemai taikančią modalumo (tai yra galimybės, tikrumo ir 
būtinumo) kategorijas. Kanto gamtos mokslo filosofijoje 
šiuolaikinį skaitytoją gali sudominti judėjimo ir rimties 
reliatyvumo idėja, tuščios erdvės fizinio realumo neigi- 
mas. 

Perėjęs į kritinės filosofijos pozicijas, Kantas nepa- 
miršo jaunystės simpatijų, savo „pirmosios meilės" — gam- 
tos mokslo. Jis tebeskaitė fizinės geografijos ir teorinės 
fizikos kursus. Tebesidomėjo astronomija ir dangaus me- 
chanika: parašė šia tema du straipsnius („Apie Mėnulio 
vulkanus“ ir „Šiek tiek apie Mėnulio įtaką orui"), o 1791 
metais savo mokiniui Genzichenui pavedė parinkti ištrau- 
kas iš „Visuotinės istorijos ir dangaus teorijos“, kurios 
drauge su pagal jo nurodymus sudarytomis pastabomis 
išvydo dienos šviesą kaip anglų astronomo V. Heršelio 


175 


knygos „Apie dangaus sandarą“ priedas. (Paskutiniojo 
dešimtmečio pabaigoje išėjo dar penki Kanto kosmogo- 
ninės hipotezės leidimai.) 

Filosofas dalyvavo, kiek leido jėgos, ir praktiškai pri- 
taikant mokslo atradimus. Su Kanto vardu susijęs pirmojo 
žaibolaidžio įrengimas Karaliaučiuje. Istorija tęsėsi be 
galo ilgai. Dar 1774 metais, po to, kai buvo suremontuota 
žaibo sugriauta Haberbergo bažnyčia, magistratas kreipėsi 
į universitetą patarimo, kaip išvengti antros tokios nelai- 
mės. Klausimas buvo perduotas apsvarstyti fizikos profe- 
soriui Roišui, kad jis pasitelktų kompetentingą specialistą 
filosofą. Roišas pasirinko Kantą ir įteikė jam savo sampro- 
tavimus, kad šis juos įvertintų. Kantas jiems pritarė. „AS 
tik norėčiau atkreipti dėmesį štai į ką, — rašė jis Roišui:— 
nukreipiamasis įrenginys turi būti skirtas tik pašalinti sti- 
chijos materijai nuo bokšto metalinės dangos, o ne tam, 
kad išgautų ją iš audros debesų. Todėl jį reikia padaryti 
nesmailiy ir viršuje pritvirtinti prie strypo ir vario lakštų“. 

Žaibolaidžio klausimu kaupėsi popieriai, bet reikalai į 
priekį nejudėjo. Galiausiai žaibas vėl trenkė į bokštą. 
Miesto tėvai vėl kreipėsi į mokslininkus. Roišas parašė 
naują paaiškinamąjį raštą, kuris tiesiog sužavėjo Kantą: 
„Tiek nuodugniu išdėstymu, tiek glaustumu, pagrįstumu ir 
tikslumu tai yra geriausia, ką panašaus pobūdžio man kada 
nors yra tekę skaityti“. 

Tačiau magistratas negalėjo iškart ryžtis įdiegti naujo- 
vę. Buvo pasitelktas konsultantas iš Hamburgo. Jis papil- 
dė Roišo projektą („tik tam, kad neatrodytų, jog į ji buvo 
kreiptasi visai be reikalo“, — komentavo Kantas). Fakul- 
tetas gavo naują magistrato paklausimą dėl hamburgiečio 
konsultanto pasiūlymų. Ilgai truko debatai dėl įžeminimo 
problemos: ar jį daryti grunte, ar išvesti į gretimą vandens 
telkinį. Pasirengimai tęsėsi dešimt metų. Tik 1784 metais 
ant Haberbergo bažnyčios stogo pagaliau buvo iškeltas 
smaigas. 

O pastangos Prūsijos fabrikuose įdiegti naują audimo 
mašinų tipą baigėsi nesėkmingai. Johanas Betigeris sukūrė 
stakles, paprastesnes už esamas ir tris kartus padidinan- 
Cias darbo našumą. Jos buvo išbandytos, rezultatai nusiųs- 
ti į Berlyną su prašymu apdovanoti išradėją, tačiau šosti- 

nės valdininkai atsakė, kad gautasis efektas neįmanomas. 
Kantas mėgino padėti išradėjui privačiu keliu. Jis parašė 
pažįstamam Berlyno komersantui laišką, kuriame žadėjo 
milijoninį pelną, „pramones pakilimą, o drauge ir gerovę, 
kurią paprastai lydi aukštesnis mąstymo būdas“. Ir vėl at- 
sakymas iš Berlyno buvo neigiamas. O Anglijoje tuo metu 
buvo diegiamos kur kas tobulesnės mašinos! 

Pagrindiniai Kanto interesai iš esmės buvo susiję su 
filosofijos sritimi. Kai jam pasidarė aišku, kad mėginimas 
iš naujo pastatyti jo sugriautą spekuliatyviosios metafi- 
zikos pastatą yra tuščias, jis ėmė ieškoti naujų filosofinės 
sistemos kūrimo būdų. Mat jis pirmiausia vertino filosofi- 
jos sistemiškumą ir pats buvo didis sistemintojas. 

„Kai kas mano, — skaitome juodraščiuose,— kad siste- 
ma susijusi tik su dėstymu, tačiau ji priklauso pažinimo 
objektui ir mąstymui... Kai kas mano, kad kuria sistemas, 
tačiau sukuria tik agregatus. Pastariesiems reikalinga tik 
maniera; sistema reikalauja metodo... Istorijos žinių ga- 
lima įgyti be sistemos, tam tikru mastu — ir matematikos, 
tačiau filosofijos žinių be sistemos — niekada. Visumos 
kontūras turi būti pirmesnis už dalis“. 

Bendri jo teorijos kontūrai susiformavo seniai. Tačiau 
sistemos kol kas dar nebuvo. Žinoma, abi pirmosios „Kri- 
tikos” tam tikra prasme susijusios, jose išplėtota ta pati 
koncepcija. Tačiau pasiektas teorinio ir praktinio proto 
vienumas jam atrodė nepakankamas. Stigo kažkokios svar- 
bios tarpinės grandies. 

Kanto filosofijos sistema atsirado tik tada, kai tarp 
gamtos ir laisvės jis aptiko savotišką „trečiąjį pasaulį '— 
grožio pasaulį. Kai Kantas kūrė „Grynojo proto kritiką“, 
jis manė, kad estetikos problemų negalima apmąstyti iš 
visuotinai reikšmingų pozicijų. Grožio principai yra em- 
pirinio pobūdžio ir, vadinasi, negali pasitarnauti visuoti- 
niams dėsniams nustatyti. Estetikos terminu jis tada vadi- 
no juslumo, erdvės ir laiko idealumo teoriją. Bet štai 1787 
metais laiškuose atsiranda užuominų apie darbą prie „Sko- 
nio kritikos“, o metų gale Kantas praneša Reinholdui atra- 
dęs naują visuotinį dvasinės veiklos principą, būtent 
„pasitenkinimo ir nepasitenkinimo jausmus“. Dabar Kanto 
filosofijos sistema įgyja ryškesnius kontūrus. 

Jis regi ją susidedančią iš trijų dalių, atitinkančių tris 
žmogaus psichikos galias: pažinimo, vertinamąją („pasiten- 
kinimo jausmas“) ir valios („sugebėjimas norėti“). „GIy- 
nojo proto kritikoje“ ir „Praktinio proto kritikoje“ išdės- 
tytos pirmoji ir trečioji filosofijos sistemos sudedamosios 
dalys — teorinė ir praktinė. Antrąją, pagrindinę, Kantas 
kol kas vadina teleologija — tikslingumo teorija. Paskui 
teleologija užleis savo vietą estetikai — grožio teorijai. 
Sumanytą veikalą Kantas ketino užbaigti iki 1788 metų 
pavasario. Tačiau darbas vėl užsitęsė. Prireikė dar dviejų 
pavasarių ir dviejų vasarų, kol rankraštis atsidūrė spaustu- 
vėje. Traktatas buvo pavadintas „Sprendimo -galios kri- 
tika". 

Terminas „sprendimo galia“ mums pažįstamas. „Gryno- 
jo proto kritikoje“ šiuo terminu buvo žymima viena iš 
intuityvių pažinimo galių. Intelektas nustato taisykles, o 
sprendimo galia suteikia mokėjimą taikyti šias taisykles 
kiekvienu atskiru atveju; faktiškai tai protas, nuovoka. 
Antai teisėjui maža žinoti įstatymus; jeigu jis taiko juos 
formaliai, tai jo sprendimas gali būti teisingas, tačiau ne- 
tikęs, spręsti reikia protingai, atsižvelgiant į visas bylos 
aplinkybes. Tautosakoje užfiksuotas mulkio, kuris elgiasi 
standartiškai, todėl nuolat pakliūva į bėdą, paveikslas. 
Kantas būtų pasakęs, kad mulkiui stinga deferminuoJandios 
sprendimo galios — taip jis vadino mokėjimą bendrybę 
taikyti atskirybei. 

Dabar Kantas mąsto apie kitą intuicijos rūšį, kurią va- 
dina reilektuojančia sprendimo galia. Kalbama apie tai, 
kaip, remiantis duota atskirybe, surasti tam tikrą bendry- 
bę, ne apie bendrųjų požymių abstrahavimą — tai intelek- 
to reikalas. Jeigu prieš mus yra žalias lapas, tai intelektas, 
lygindamas jį su kitais lapais ir tirdamas per visuotinumo 
kategorijos prizmę, pasitelkęs kuriamąją vaizduotę, suda- 
ro lapo apskritai sąvoką. Taikydami reflektuojančią spren- 
dimo galią, mes šį lapą matome kaip augalo dalį, mes gal- 
vojame apie tai, kaip jis tarnauja organizmui, mes keliame 
jo tikslinės paskirties klausimą. Tikslų teorija — teleologi- 
ja, todėl šią reflektuojančios sprendimo galios atmainą 
Kantas vadina teleologine. Greta jis nurodo estetinę spren- 

dimo galią, remdamasis tuo, kad meninis išgyvenimas 
teikia tokį pat malonumą kaip ir aptiktas tikslingumas. 

Tradicinė volfiškoji teleologija samprotavo apie tiks- 
lingai pasaulį sutvarkiusio kūrėjo išmintį. Kantas kitaip 
traktuoja problemą. Tikslingumas galimas be protingo 
tikslo numatymo, akį džiuginanti darni sąveika dar nero- 
do, kad kas nors sąmoningai sukūrė šią sąveiką. Kantui. 
teleologija — ne finalizmas, ne dieviškosios pasaulio tvar- 
kos patvirtinimas. „Grynojo proto kritikoje“ tokie dalykai 
buvo galutinai atmesti kaip klaidingi, atitraukiantys nuo 
mokslinio pažinimo: užuot atskleidęs reįškinių priežastis, 
finalistas remiasi tyrimui neprieinamais aukščiausiosios iš- 
minties sprendimais. 

Finalizmas — sritis, kur dialektika miklina sąmojį; sun- 
ku pasakyti, kam čia priklauso prioritetas. „Dievas sukūrė 
žmones, kad jie būtų mūsų penas“. Tokią tiradą Volteras 
įdėjo į išmintingos blakės lūpas. O Kantas siūlė žiūrėti į 
tai kitaip: buitiniai parazitai — paskata laikytis švaros, 
kuri savo ruožtu skirta išsaugoti sveikatai. Tokia teleo- 
logija kėlė tik pašaipą. 

Kantui teleologija — objekto, pirmiausia gyvo organiz- 
mo, kuriame viskas tikslinga, tai yra kiekviena dalis būti- 
nai susijusi su kita, traktavimo principas. Tarsi koks nors 
intelektas sutvarkė visa tai, turėdamas tam tikrą tikslą. 
1788 metais Kantas žmogaus veikloje aptiko sritį, kur re- 
zultatai taip pat yra kažkas organiška. Tai menas. 

Žurnale „Vokiečių Merkurijus“ pasirodė Kanto straips- 
nis „Apie teleologijos principų taikymą filosofijoje“. Jį 
parašyti paskatino polemika. Nespėjo Kantas duoti įžado 
nesivelti į ginčus ir iškart jį sulaužė, atsakė į jauno, bet 
jau išgarsėjusio natūralisto Georgo Forsterio kritinį išpuo- 
lį. Literatūrinę šlovę Forsteriui pelnė kapitono Kuko, ku- 
rio ekspedicijoje jam teko dalyvauti, kelionės aplink pa- 
saulį aprašymas. Kanto straipsnyje apie žmonių rases 
Forsteris įžvelgė filosofą kėsinantis į gamtos mokslo sritį. 
Kantas teigė: mes tik tada randame patyrime tai, ko ieš- 
kome, kai žinome, ko mums ieškoti. Forsteris už gryną pa- 
tyrimą, be prievartos, prieš tai, kad į daiktus būtų žiūrima 
per filosofinius akinius. Atsakydamas Forsteriui Kantas 
patikslino savo mintį: „Grynai empiriškai klaidžiojant be 

jokio vadovaujančio principo, kuriuo remiantis reikėtų 
ieškoti, niekada negalima surasti ko nors tikslingo". Dėl ra- 
sių klausimo, tai Forsteris pripažino tik dvi žmonių gimi- 
nės atmainas — baltuosius ir negrus, skyrė juos vienus nuo 
kitų genetiškai ir manė, kad Afrika sukūrė savo žmones, 
o Eurazija — savo. Kanto nuomone, yra mažiausiai keturios 
rasės, visų jų kilmė ta pati. Straipsnyje prieš Forsterį 
Kantas lygino gamtą su menu. Ir ten, ir čia reikia matyti 
gyvą, organišką visumą. Vieningas požiūris į gyvąją gam- 
tą ir meninę kūrybą tikslingumo principo pagrindu — vie- 
na iš svarbiausių „Sprendimo galios kritikos“ idėjų. Tai 
buvo naujas žodis estetikoje. Iki Kanto gamtą lygindavo 
su menu, tačiau kokie būdavo tokio lyginimo rezultatai? 
Prancūzas Robinė, susižavėjęs gyvo organizmo kaip ypa- 
tingos sistemos idėja, ironizavo: meno kūriniai neauga; 
jie kuriami dalimis, kiekviena dalis jau gatava, kai ji pri- 
jungiama prie kitų dalių; meno kūriniai nekuria panašių 
į save; dar niekada nepasitaikė pastebėti, kad koks nors 
namas sukurtų kitą namą. 

Visa tai, žinoma, teisinga, tačiau Kantas pastebėjo ir 
kai ką kita: „Matant dailiojo meno kūrinį, reikia suvokti, 
kad tai menas, o ne gamta; bet vis dėlto šio kūrinio for- 
mos tikslingumas turi atrodyti toks laisvas nuo bet kokios 
savavališkų taisyklių prievartos, lyg jis būtų vien tik gam- 
tos produktas". 

Kanto atradimas apstulbino amžininkų protus. Gėtė, 
neįvertinęs „Grynojo proto kritikos“, buvo sužavėtas 
„Sprendimo galios kritikos“. Šis atradimas kultūros isto- 
rijoje suvaidino dvejopą vaidmenį. Pirmiausia, čia buvo 
iškelta meninės kūrybos problema. Be abejo, Robinė buvo 
teisus teigdamas, kad organizmas atsiranda pasaulyje iš- 
kart kaip tam tikra visuma, o meno kūrinys gimsta dali- 
mis — viena dalis jau gatava, kitos egzistuoja tik kaip kū- 
rejo sumanymas. Tačiau galutinis rezultatas gyvuoja kaip 
organizmas. Čia neleistinas savavališkas įsikišimas. Gro- 
žio fenomenas žūva nuo negrabios rankos, suardančios 
menininko sukurtą harmoniją, „tikslingumą“. 

Kanto laikais buvo sunku įvertinti kitą problemos 
aspektą — estetiškai įprasmintą požiūrį į gamtą, kuriam 
filosofas teikė didžiulę reikšmę. ,„Aš tvirtinu, kad betarpiš- 

kai domėtis gamtos grožiu (o ne tik turėti skonį, kad spręs- 
tum apie ją) visada yra geros sielos požymis“. Šis domė- 
jimasis gamtos grožiu intelektualus, džiugina ne tik gam- 
tos objekto forma, bet ir jo egzistavimo faktas. Kartu 
Kantas įspėjo: „Büsimieji amžiai vis labiau tols nuo gam- 
tos". Tais laikais dar buvo visiškai neaišku, ką šitai reiškia. 
Tik mūsų dienomis Kanto požiūris į aplinką kaip į har- 
moningą, meninę visumą įgijo pasaulėžiūrinę reikšmę. 
Gamta — savotiškas meno kūrinys. Kaip negalima brautis 
į meninio organizmo gyvenimą, taip negalima suardyti 
gamtos harmonijos, susidariusios jos harmoningos pusiau- 
SVYTOS. 

Kanto teleologija — tai ne teleologija, bet ir ne gamtos 
mokslas: ją pasitelkęs filosofas neieško dievo gamtoje, bet 
ir neatskleidžia ją valdančių dėsnių, jo tyrimų centre kaip 
ir anksčiau — žmogus. Tik žmogus gali kelti sau sąmonin- 
gus tikslus, kaip rezultatas atsiranda kultūros pasaulis. 
Kanto teleologija perauga į kultūros teoriją. 

Tarp Kanto juodraščių (rašytų devintojo dešimtmečio 
viduryje) yra įdomus fragmentas, pavadintas „Zmoniy gi- 
minės charakteris“. Filosofas kelia klausimus ir atsako į 
juos. „Kokia prigimtinė žmogaus paskirtis? Aukščiausioji 
kultūra. Kokia būklė padaro tai įmanoma? Pilietinė visuo- 
menė. Kokie svertai? Nedraugiškumas ir rungtyniavimas. 
Darbas“. 

Kantas nagrinėja du kultūros tipus —, „mokėjimo kul- 
tūrą“ ir „auklėjimo kultūrą“. Pirmoji būtina tikslams pa- 
siekti, tačiau jos nepakanka jiems pasirinkti, tik antroji 
išlaisvina valią nuo „geismų despotizmo“, nuo prisiri- 
šimo prie daiktų. Kultūra plačiąja žodžio prasme apima 
visa, kas priešinga gamtai, kas žmonių sukurta, bet ji abe- 
jinga žmogaus likimui. Ji sukelia antagonizmus ir jų jė- 
gos varoma juda į priekį; nelygybė — jos mechanizmas; 
vieni engia kitus, daugumos daliai palikdami sunkų darbą 
ir skurdžius malonumus. Kantas jautriai fiksuoja „susve- 
timėjimo“ situaciją; nevartodamas šio termino, jis parodo 
privatinės nuosavybės ir darbo pasiskirstymo prieštaringą 
įtaką visucmenės likimui. Čia ir pažanga, ir degradacija. 
Šį išorinį, „techninį“ kultūros tipą Kantas taip pat vadina 
civilizacija. Jam jis priešpriešina siauresnę sritį, kurią 

vadina „auklėjimo kultūra“, — besąlygiško moralumo sritį. 
Abi sritys vystosi, bet kultūra aiškiai atsilieka nuo civi- 
lizacijos. Kantas nepraranda vilties, kad pirmoji vis dėlto 
kada nors pasivys antrąją. Kitaip — bėda. 

Savo struktūra kultūra organiška, žmogus čia yra ne 
tik priemonė, bet ir tikslas. Čia pasireiškia „subjektyvaus 
tikslingumo“, kurio indikatorius yra „pasitenkinimo ir ne- 
pasitenkinimo jausmas“, principas. Šis Kanto terminas 
šiandien atrodo nevykęs: šiuolaikiniam skaitytojui prieš 
akis šmėkšo Froido „pasitenkinimo principas“, įkūnijan- 
tis gyvulišką malonumo troškimą. Kantas turėjo galvoje 
ką kita. Pasitenkinimas pasitenkinimui nelygu. Kantas 
skiria patologinį ir moralinį pasitenkinimą. Pastarasis jam 
lygiareikšmis kultūros sąvokai. Kitaip tariant, „pasitenki- 
nimo ir nepasitenkinimo" jausmas, kalbant šiuolaikine kal- 
ba, reiškia vertybinę emociją. Šiuo jausmu, šia emocija 
remiasi estetinė sprendimo galia (meninė intuicija), ku- 
riant meną kaip tarpinį narį tarp laisvės ir gamtos. 

„Subjektyvus tikslingumas“ — estetikos, o ne teleologi- 
jos principas, teleologija (net tokia, kaip ją supranta 
Kantas) remiasi objektyviu tikslingumu, objekto tobulumu. 
Objektyvus tikslingumas tik netiesiogiai susijęs su pasi- 
tenkinimu. Žinoma, malonu pamatyti kiekvieno protingo 
ketinimo įgyvendinimą. Tačiau viena yra svetimas, „ob- 
jektyvus" ketinimas (gamtą sukūrusios mums nežinomos 
jėgos), kas kita — mūsų, „subjektyvus“, žmogiškas ketini- 
mas, sudarantis kūrybinės kultūros pagrindą. 

Dirbdamas prie „Sprendimo galios kritikos“, Kantas 
vis labiau siaurino teleologijos sritį, ji neteko savarankiš- 
ko vaidmens, jos, kaip sistemos pagrindinės grandies, funk- 
cijos perėjo estetikai. Kanto teorijoje teleologija fiksuoja 
objekto specifiką ir jo pažinimo ribas: objekyvus tikslin- 
gumas akivaizdus, bet jo esmė nesuvokiama, čia 'nėra ko 
kurti iliuzinių hipotezių. Šioje plotmėje teleologija ana- 
logiška teoriniam protui, kuris neišvengiamai susiduria 
su prieštaravimais, kai mėgina įsiskverbti į daiktų pačių 
savaime esmę. Ir teleologija, ir teorinis protas atlieka re- 
guliatyvią funkciją. Konstitutyvų (tai yra konstruktyvų) 
vaidmenį protas vaidina žmogaus elgesio, dorovės srity- 
je. Pažinimo srityje konstitutyvią funkciją atlieka intelek- 

tas. „Sprendimo galios“ srityje konstitutyvus estetinis 
vertinimas, kuris giminiškas teleologiniam ir kartu prie- 
šingas jam. 

Prie estetikos problemų Kantą atvedė ne meno prigim- 
ties apmąstymai, bet siekimas užbaigti savo filosofijos sis- 
temą. Gautasis rezultatas schemiškai atrodė taip: 


Sielos Pažinimo Aprioriniai Jų laiky- 
galios galios principai mas 
Sugebėjimas Intelektas Dėsningumas Gamtai 
pažinti 

Pasitenkinimo Sprendimo Tikslingumas Menui 

ir nepasitenki- galia 

nimo jausmas 

Sugebėjimas Protas Galutinis Laisvei 
norėti tikslas 


Schemoje pateikta užbaigta Kanto filosofijos sistema. 
Sprendimo galiai skirta tarpinė vieta tarp intelekto ir pro- 
to. Ir pats Kantas apie sprendimo galios kritiką nedvipras- 
miškai kalba kaip apie priemonę, „susiejančią abi filoso- 
fijos dalis į vieną visumą“. Taip pavadintas atitinkamas 
trečiosios „Kritikos“ įvado skyrius. Apeliuodamas į žmo- 
gaus menines potencijas, Kantas savotiškai įveikė mokslo 
ir dorovės dualizmą. Kanto filosofijos sistemos formulė — 
tiesa, gėris ir grožis, imami kaip vieningi, susijungiantys 
žmoguje, jo kultūrinėje kūryboje, kuriai vadovauja me- 
ninė intuicija. 

Estetiką Kantas laiko „kiekvienos filosofijos propedeu- 
tika“. Tai reiškia, kad filosofiją reikia pradėti studijuoti 
nuo grožio teorijos, tada visapusiškiau atsiskleis gėris ir 
tiesa. Prieš skaitant pirmąsias dvi „Kritikas“, pirma reikia 
susipažinti su trečiąja. 


k k + 


Dabar imsimės pačios Kanto estetikos. Jo pirmtakai 
anglai Šaftsberis ir Hačesonas pabrėžė, kad estetinis pra- 
das yra specifinis, neprilyginamas nei pažinimui, nei mo- 
ralei. Kantas gina šią tezę. Tačiau greta jis pateikia anti- 
tezę: kaip tik estetiškumas yra tarpinis narys tarp tiesos 

ir gėrio, kaip tik čia susieina ir susilieja į viena teorija ir 
praktika. 

Pats estetiškumas — ne monolitas. Jis turi dvi hiposta- 
zes, du veidus. Vienas pirmiausia susijęs su pažinimu — 
grožis, kitas pirmiausia susijęs su morale — didingumas. 
Kanto pateikta pagrindinių estetikos kategorijų analizė 
apsiriboja grožio ir didingumo nagrinėjimu (apie komiš- 
kumą jis samprotauja prabėgomis, tragiškumo visai ne- 
liečia). Ir tai taip pat būdinga: Kantą domina ne tiek pati 
estetika, kiek jos atliekamas tarpininko vaidmuo; grožio 
ir didingumo jam visiškai pakanka išspręsti iškilusiam 
uždaviniui. 

Grožio analitika kuriama remiantis mums žinoma spren- 
dinių klasifikacija pagal keturis požymius — kokybę, kie- 
kybę, santykį, modalumą. Pirmoji definicija skamba vien- 
pusiškai — gražu tai, kas patinka, bet nesukelia suintere- 
suotumo. Tai, kas malonu, įvertinama pojūčiu, ir šis 
įvertinimas susijęs su interesu. Gėrį mes įvertiname pasi- 
telkę sąvokas, palankumas jam taip pat susijęs su intere- 
su. Grožio įvertinimas laisvas nuo jutimų ir proto intereso. 
Kantui reikia išsklaidyti racionalistines ir utilitaristines 
teorijas, todėl jo formuluotės tokios kategoriškos. Imamos 
kaip vienpusės, jos sudaro daugelio formalistinių meno 
teorijų pagrindą. Į jas pirmiausia atkreipia dėmesį ir Kan- 
to kritikai. i 

Tačiau jau antroji grožio definicija pateikia platesnį 
požiūrį į problemą. Kalbama apie kiekybinę estetinio 
sprendinio charakteristiką. Čia keliamas skonio sprendinio 
visuotinumo reikalavimas. „(Gražu tai, kas visiems patinka 
netarpininkaujant sąvokai“. Tačiau jeigu nėra sąvokos, 
tai iš kur visuotinumas? Juk jausmas individualus, jis 
sudaro pasitenkinimo pagrindą ir į visuotinumą nepre- 
tenduoja. Pasirodo, grožio teikiamas pasitenkinimas kyla 
iš pažinimo galių — vaizduotės ir intelekto —, laisvo žais- 
mo"; iš to kyla grožio „subjektyvus visuotinumas". 

Prieš keletą metų gruzinų filosofas A. Bočiorišvilis at- 
kreipė dėmesį į tai, kad „Sprendimo galios kritikos“ verti- 
me yra klaidinantis netikslumas. Vertime į rusų kalbą ra- 
šoma: „Skonis yra sugebėjimas spręsti <...> remiantis 
pasitenkinimu <...>. Tokio pasitenkinimo objektas vadi- 

namas gražiu“. Iš tikrųjų Kantas čia kalba ne apie „pasi- 
tenkinimą“ (Lust), o apie palankų įvertinimą, simpatiją 
(Wohlgefallen). Kantui šių terminų skirtingumas turi prin- 
cipinę reikšmę. Jis taip kelia klausimą: kas už ką pirmes- 
nis — pasitenkinimas už įvertinimą ar atvirkščiai. Pasak 
jo, šio uždavinio išsprendimas —,,skonio kritikos raktas". 

Jeigu pasitenkinimas pirminis, tai visuotinumo prob- 
lema pašalinama: pasitenkinimo negalima perteikti kitam. 
„Nieko negalima perteikti visiems, išskyrus pažinimą.“ 
Čia mes neturime savo žinioje sąvokų. Užtai mes dispo- 
nuojame tam tikra „sielos būsena“, kurią galima susieti 
su „pažinimu apskritai“. Tai „laisvo pažinimo galių žais- 
mo" būsena. Todėl „be apibrėžtos sąvokos“ dėl vaizduo- 
tės ir intelekto laisvo žaismo atsiranda palankus įvertini- 
mas, kuris yra pirmesnis už pasitenkinimo jausmą, sukelia 
jį ir estetiniam sprendiniui suteikia visuotinį pobūdį. 

Čia prieš mus tikrai problemos „raktas“, vienas iš 
nuostabių Kanto atradimų. Jis atskleidė tarpišką grožio 
suvokimo pobūdį. Iki jo buvo manoma (o daugelis ir da- 
bar taip tebemano), kad grožis žmogui pateikiamas tiesio- 
giai per jutimus. Užtenka tiesiog būti jautriam grožiui, 
turėti estetinį jausmą. Tuo tarpu pats „estetinis jausmas'— 
sudėtingas intelektualinis sugebėjimas. Dar senovėje buvo 
pastebėta, kad galimas antjuslinis grožis. Norint gėrėtis 
objekto grožiu, reikia mokėti įvertinti jo teigiamybes. 
Kartais tai įvyksta „iškart“, o kartais reikia laiko ir inte- 
lektualinių pastangų. Kuo sudėtingesnis objektas, tuo su- 
dėtingesnis, tuo specifiškesnis jo estetinis įvertinimas. 
Mokslinis grožis tik specialistui. Kad suprastum matema- 
tinės formulės grožį, reikia išsiugdyti meninę kultūrą, 
tačiau pirmiausia — išmanyti matematiką. Estetinio spren- 
dinio visuotinumą sudaro ne tiesioginis prieinamumas vi- 
siems, bet „perteikiamumas”, tai, kad, paaukojęs jėgų ir 
laiko, kiekvienas žmogus gali iki jo prisigauti. Beje, ir 
pati meninė kultūra ne visada būna įgimta, dažniau išug- 
doma. 

Dėmesio verta ir „laisvo žaismo“ sąvoka, kurią Kantas 
ryžtingiau nei kas kitas iki jo įvedė į estetiką ir kuriai 
buvo lemta užimti joje vieną iš pagrindinių vietų. Kiek- 
vienas žaidimas „žadina sveikatos jausmą“, skatina „visą 

gyvybinę veiklą“, atgaivina „sielos organizaciją“. Žaidi- 
mas nevaržomas. Žaidimas ugdo polinkį bendrauti ir vaiz- 
duotę, be kurių neįmanomas pažinimas. 

O kaip mes šiandien žiūrime į žaidimo problemą? Ne- 
miegodamas gyvas organizmas negali būti pasyvus. Kai 
jo aktyvumas nenukreiptas į gyvybės atgaminimą, jis 
nukreiptas į patį save. Tai ir yra žaidimas — veikla kaip 
tokia, be pašalinio rezultato, tačiau pagal tam tikras tai- 
sykles. Žaidime glūdi prieštaravimas: žaidžiantysis visą 
laiką būna dviejose srityse — sąlygiškoje ir realioje. Mo- 
kėjimas žaisti — tai elgesio dvilypumo įvaldymas. Mene — 
tas pats dvilypumas. Kad ir koks tikroviškas būtų paveiks- 
las, žiūrovas (arba skaitytojas) nė sekundės neužmiršta, 
kad priešais jį vis dėlto sąlygiškas paveikslas. Kai žmogus 
pameta iš akių vieną iš meno plotmių, jis atsiduria už jo 
veikimo srities. Gėrėjimasis menu — dalyvavimas žaidime. 
Kantas įsiskverbė į pačią problemos esmę. 

Dar labiau prie pažinimo mus priartina trečiasis grožio 
apibrėžimas: „Grožis yra objekto tikslingumo forma, kiek. 
ji suvokiama jame be kokio nors tikslo vaizdinio“. Čia 
ypač svarbios šį apibrėžimą lydinčios išlygos. Greta „gry- 
nojo” grožio Kantas įveda „priklausomo" grožio sąvoką. 
Pirmojo pavyzdys — gėlės, antrojo pavyzdys — žmogaus, 
pastato ir t. t. grožis. Priklausomas grožis numato „tikslo 
sąvoką, kuri apibrėžia, kuo daiktas turi būti“. Tai jau 
antitezė. 

Galbūt „priklausomas“ grožis yra kažkas mažiau ver- 
tinga, žemesnė grožio pakopa? Veikiau atvirkščiai. Pa- 
sirodo, tik „priklausomo“ grožio srityje realizuojamas es- 
tetinis idealas. Negalima įsivaizduoti gražių gėlių idealo. 
Pasak Kanto, grožio idealas — tai „moralumo išraiška“. 
O viena iš baigiamųjų Kanto estetikos išvadų teigia: ,(Gro- 
žis yra dorovinio gėrio simbolis“. Taip mes atsiduriame 
. Žmogaus elgesio srityje. i 

Toliau Kantas mus įtraukia į pažinimo sritį. Ir kalbama 
apie patį žemiausią — empirinį pažinimą. Be grožio ide- 
alo, Kantas įveda „normos idėją“ — savotišką idealų išo- 
rinio pavidalo įkūnijimą. Grožio norma — vidutinis tam 
tikros reiškinio klasės dydis. Jūs norite pamatyti gražaus 
vyriškio siluetą? Paimkite tūkstantį atvaizdų, uždėkite juos 

vieną ant kito, tamsiausia dalis gali būti etalonas. Jį ga- 
lima ir paprastai apskaičiuoti, suradus vienų ar kitų kūno 
delių matmenų vidutinius rodiklius. Ir nors Kantas pažy- 
mi, kad nebūtina realiai išmatuoti, kad galima visiškai 
pasikliauti dinamine vaizduotės galia, vis dėlto jis neper- 
žengia mechani5ko problemos supratimo ribų. Už tai ne 
kartą ir teisingai buvo kritikuojamas. (Jis atsižvelgė į kri- 
tiką ir viename iš vėlesniųjų darbų patikslino: vidutinio 
mato nepakanka, „grožiui reikalinga kažkas būdinga“.) 
Šiame kontekste mus domina kas kita: Kanto samprotavi- 
mų logika per žmogaus problemą lėmė dar glaudesnį jo 
estetikos sąlytį su pažinimu. 

Dėl ketvirtojo grožio apibrėžimo —,,gražu tai, kas pa- 
žįstama netarpininkaujant sąvokai kaip būtino patikimo 
objektas“, — tai ir čia mes sužinome kai ką svarbaus ir 
naujo. Skonio sprendinys privalomas visiems. Kodėl? Bū- 
tinumo sąlyga, kurią suponuoja skonio sprendinys, yra 
„bendro jausmo“, kuris remiasi jau mums žinomu „laisvu 
pažinimo galių žaismu“, idėja. Grožis žadina suinteresuo- 
tumą tik visuomenėje, tai bendravimo priemonė ir drau- 
giškumo rodiklis. 

Visi keturi aptarti grožio apibrėžimai susumuojami 
vienu. „GroZiu apskritai (nesvarbu, ar tai bus gamtos gro- 
žis, ar meno grožis) galima vadinti estetinių idėjų išraiš- 
ka". Idėja — pažįstamas žodis, mes susiduriame su juo 
susipažindami su Kanto gnoseologija. Proto idėja — tai 
tokia sąvoka, kuriai negali būti adekvatus joks stebinys, 
joks vaizdinys. Estetinė idėja yra vaizdinys, kuris „paska- 
tina daug mąstyti", bet kuriam negali būti adekvati jokia 
sąvoka. („Ir, vadinasi, jokia kalba nepajėgi visiškai jį 
suvokti".) Kantas grožio neįsivaizduoja be tiesos, tačiau 
tai skirtingi dalykai. 

Ryškiau negu grožio analitikoje tarpinis estetikos vaid- 
muo matyti didingumo analitikoje. Pirmiausia, pasak Kan- 
to, grožis „pats savaime yra pasitenkinimo objektas“, o 
didingumas be „abstrakčių išvedžiojimų“ apskritai negali 
suteikti pasitenkinimo. „Tikrojo didingumo negali būti 
jokioje juslinėje formoje, jis susijęs tik su proto idėjomis". 

Gretindamas didingumą su grožiu, Kantas pažymi, kad 
pastarasis visada susijęs su aiškia forma, o pirmąjį nesun- 

kiai galima aptikti ir beformiame objekte. Didingumo tei- 
kiamas pasitenkinimas yra netiesioginis, čia jau ne „Zais- 
mas“, o „rimtas vaizduotės darbas“, grožis traukia, didin- 
gumas traukia ir atstumia. Grožio pagrindo „mes turime 
ieškoti už savęs, o didingumo pagrindo — tik savyje ir 
mąstysenoje". Tad kas yra didingumas? 

Iš pradžių Kantas pateikia grynai formalų apibrėžimą: 
didinga tai, palyginti su kuo visa kita yra menka, tačiau 
iškart sutvirtina jį turininga antiteze: didingumo jausmas 
reikalauja „sielos nusiteikimo, panašaus į moralinį nusi- 
teikimą“. Samprotaujama taip: didingumo suvokimas vi- 
sada susijęs su tam tikru jaudinimusi, kuris kyla stebint 
objektus, matmenimis arba jėga pranokstančius mums 
įprastą mastą. „Jy reginys tuo patrauklesnis, kuo labiau 
jis baugina, jeigu tik mes patys esame saugūs; ir tuos 
objektus mes noriai vadiname didingais, nes jie sustiprina 
įprastą sielos galią ir leidžia aptikti savyje visiškai kitokį 
sugebėjimą priešintis, kuris suteikia mums narsumo pa- 
sigalynėti su regimąja gamtos visagalybe". 

Didingumas — tai įprasto mato pažeidimas, kartu jis 
turi savo matą. Kantas pateikia prancūzų generolo Sa- 
vari, su Bonapartu pabuvojusio Egipte, pasakojimą apie 
tai, kad piramides reikia apžiūrinėti iš tam tikro atstumo. 
Iš tolo jos nedaro įspūdžio, jis pradingsta ir tuo atveju, 
jeigu prieinate per daug arti ir jūsų akys negali aprėpti 
jų Kaip visumos. 

Didingumas — tai, kas daro didų; bebaimis požiūris į 
tai, kas baisu, baimės įveikimas ir moralinis pasitenkini- 
mas dėl to. Šileris, komentuodamas Kantą, čia kuria dar- 
nią triadą: „Didingumo vaizdinyje mes skiriame tris su- 
dedamąsias dalis. Pirma, gamtos reiškinius kaip galią; 
antra, šios galios santykį su mūsų fiziniu sugebėjimu prie- 
šintis; trečia, jos santykį su mūsų moraline asmenybe. 
Taigi didingumas yra trijų nuoseklių vaizdinių — 1) objek- 
tyvios fizinės galios, 2) mūsų objektyvaus fizinio bejėgiš- 
kumo, 3) mūsų subjektyvaus moralinio pranašumo — pa- 
darinys“. 

Taip didingumas tampa dorovės matu. Pirmiausia 
žmogaus jausmuose, jų didžiausioje įtampoje — afektuose. 
Afektas, susijęs su gėrio idėja,— tai entuziazmas, be kurio 

„negali būti nuveikta nieko didaus“. (Šią frazę vėliau pa- 
kartos Hėgelis.) Tačiau afektų nebuvimas taip pat gali 
būti didingas, ir, „be to, didžiausiu mastu, nes jo pusėje 
yra ir tai, kad jis patinka grynajam protui“. 

Sprendimas apie didingumą reikalauja kultūros, ir net 
labiau negu sprendimas apie grožį. Ir išlavintos vaizduo- 
tės. (Grožis vaizduotę susieja su intelektu, o suvokiant 
didingumą vaizduotė susijusi su protu — elgesio įstatymų 
leidėju.) 

Štai kodėl nereikia baimintis, kad didingumo jausmas 
susilpnės susidūrus su abstrakčiu objektu. Vaizduotė gali 
kompensuoti akivaizdumo stygių. Ir net pranokti bet kokį 
akivaizdumą. Biblijoje nėra didingesnės vietos už priesa- 
ką: nesusikurk stabo. Fetišas paraližuoja jėgas, pažemina. 
„Todėl valdovai mielai leisdavo, kad religija būtų papil- 
dyta tokiais priedais, ir šitokiu būdu siekė išvaduoti val- 
dinį nuo pastangų, o kartu ir atimti iš jo sugebėjimą iš- 
plėsti savo sielos galias už tų ribų, kurias jam galima 
savavališkai primesti ir dėl kurių su juo, kaip su visiškai 
pasyvia būtybe, lengviau elgtis". 

Didingumas, iš pradžių Kanto nagrinėjamas siauruose, 
grynai kiekybiniuose rėmuose, apšlakstytas iš dorovės 
krikštinės, įgyja Žmogui beribių dvasinių potencijų. Tai, 
kad kiekviename iš mūsų glūdi moralės dėsnis, sukuria 
visiems žmonėms bendro gerejimosi didingumu sąlygas. 

Estetiškumą Kantas suskaidė į dvi sudedamąsias dalis — 
grožį ir didingumą, jis parodė kiekvienos iš tų dalių ryšį 
su gretiminėmis psichikos galiomis. Baigdamas jis vėl kal- 
ba apie estetinį sprendinį kaip apie visumą. Ir dar kartą 
susiduria du priešingi apibrėžimai. Šį sykį kaip atvira 
antinomija — dviejų vienas kitą: pašalinančių teiginių. 
Tezė: Skonio sprendinys nesiremia sąvokomis, kitaip dėl 
jo būtų galima diskutuoti. Antitezė: Skonio sprendiniai re- 
miasi sąvokomis, kitaip dėl jų nebūtų galima ginčytis. 

Sintezei Kantas kaip visada negali iškart ryžtis. Sudū- 
ręs kaktomuša dvi neginčijamas tiesas, jis nesistengia su- 
rasti jas vienijančios formulės, o iškart išskiria jas pa- 
aiškindamas: „savokos" terminas čia pavartotas nevieno- 
da prasme. Pirmuoju atveju sąvoka imama kaip intelekto 

produktas, antruoju — kaip proto produktas. Prieštaravi- 
mą Kantas parodo esant tariamą, tačiau vis dėlto pasie- 
kia tam tikrą rezultatą: estetinė sprendimo galia apskri- 
tai tiesiogiai ir betarpiškai susijusi su protu — dorovės 
įstatymų leidėju. Dėl estetinės galios ryšio su intelektu — 
pažinimo įstatymų leidėju,— tai, atmesdamas jį kaip be- 
tarpišką, Kantas patvirtina jį netiesiogiai. Estetinė idėja 
„atgaivina“ pažinimo galias. „Taikoma pažinimui vaizduo- 
tė yra pajungta intelektui ir apribota būtinumo atitikti jo 
sąvokas, o taikoma estetiniu tikslu ji, be nurodytos jos ir 
sąvokos dermės, turi laisvę teikti <...> intelektui turinin- 
ga, nors ir neišplėtotą medžiagą". Sintezės formulė surasta. 

Dabar viskas sustatyta į savo vietas. Kiekviena žmo- 
gaus dvasinės veiklos sritis apibrėžta, apribota savo spe- 
cifiškumo, tačiau kartu iškasti kanalai, einantys nuo vienos 
iš jų į kitą ir susijungiantys tam tikrame centre. Suprastas 
tiesos, gėrio ir grožio savitumas, ir kartu jie sujungti į 
viena. Už definicijų gudrybių slypėjo reali dialektika. 

Tiesos, gėrio ir grožio vienybė papildomai pagrindžia- 
ma meno teorijoje. Bendrųjų filosofijos problemų linkme 
plėtojamoje Kanto. estetikoje menui skirta palyginti ne- 
didelė, bet pakankamai svarbi vieta. Visi anksčiau nurodyti 
estetiikumo ypatumai čia pasireiškia visu mastu. Meno 
ribos neryškios, bet vis dėlto jas galima nubrėžti pakan- 
kamai tiksliai. Tai ne gamta (o „laisvas kūrimas"). Tai ne 
mokslas. (,,„Menui priklauso tik tai, ko net nuodugniausiai 
žinant neišmokstama padaryti".) Tai ne amatas. „Tačiau 
ne pro šalį pažymėti, kad visuose laisvuosiuose menuose 
vis dėlto reikalingas tam tikras <...> mechanizmas, 
be kurio dvasia, kuri mene turi būti laisva ir kuri 
vienintelė suteikia kūriniui gyvybę, netektų kūno ir vi- 
siškai išsisklaidytų“. Ir čia apibrėžimus lydi išlygos, ne- 
leisdamos jiems sustingti ir netekti prasmės, 

Menas, pasak Kanto, gali būti mechaninis (jeigu jis 
realizuoja pažinimą) ir estetinis. Pastarasis savo ruožtu 
skirstomas į malonųjį ir dailųjį. Malonieji menai skirti 
mėgautis, pramogauti ir laikui praleisti (pavyzdžiui, me- 
nas „pliaukšti visokius niekus“, čia priklauso ir stalo ser- 
viravimas). Dailieji menai ugdo „sielos galių kultūrą“, jie 

teikia ypatingą „refleksijos pasitenkinimą“, estetiškumo 
sritį priartindami prie pažinimo srities. 

Kanto meno dichotomija tuo neapsiriboja. Kantas (vie- 
nas iš pirmųjų estetikos istorijoje) pateikia dailiųjų menų 
klasifikaciją. Skirstymo pagrindas yra estetinių idėjų, tai 
yra grožio, išraiškos "būdas. Įvairios meno rūšys — tai 
įvairios grožio rūšys. Galį būti minties grožis ir stebinio 
grožis. Antruoju atveju menininko medžiaga yra arba 
turinys, arba forma. Taigi prieš mus trys dailiųjų menų 
rūšys — žodinis, vaizduojamasis ir pojūčių žaismo menas. 

Žodiniai menai — iškalba ir poezija. Pastarąją Kantas 
laiko aukščiausia meninės kūrybos forma. „Ji išplečia 
sielą, suteikdama vaizduotei laisvę, ir duotosios sąvokos 
ribose iš begalinės galimų su ta sąvoka derančių formų 
įvairovės pasiūlo formą, sąvokos atvaizdą susiejančią su 
tokiu minčių turtingumu, kuriam negali būti adekvati nė 
viena kalbinė išraiška; <...>. Ji sustiprina sielą, leidžia 
jai pajusti savo laisvą, savaveiksmišką ir nuo gamtos 
determinacijos nepriklausomą galią — gamtą traktuoti kaip 
reiškinį remiantis pažiūromis, kurių pati gamta neteikia 
patyrimu <...>, ir, vadinasi, naudotis gamta to, kas ant- 
jusliška, labui“. Pasakyta painokai, tačiau mintis papras- 
ta: poezijos reikšmė ta, kad ji tobulina mūsų ir intelek- 
tualines, ir moralines potencijas, žaisdama mintimis, ji 
išeina už sąvokinių išraiškos priemonių ribų ir kartu lavi- 
na protą; ji taurina parodydama, kad žmogus yra ne pap- 
rasta gamtos dalis, bet laisvės pasaulio kūrėjas. „Poezija 
žaidžia regimybe, kurią sukuria savo nuožiūra, tačiau tuo 
nesuklaidindama, nes patį savo užsiėmimą ji paskelbia 
esant tik žaidimą, kurį intelektas vis dėlto gali tikslingai 
pritaikyti savo reikalui“. Kas po šių žodžių ryšis tvirtinti, 
kad Kantas atskiria meną nuo pažinimo? Viena, ko jis 
nedaro,— nededa lygybės ženklo tarp meno ir pažinimo. 

Vaizduojamieji menai apima juslinės tiesos meną (plas- 
tiką) ir juslinės regimybės meną (tapybą). Plastikai pri- 
klauso skulptūra ir architektūra. Pirmoji kūniškai atkuria 
daiktų sąvokas, kaip jie galėtų egzistuoti gamtoje, antro- 
sios determinantas — ne gamta, bet laisvai pasirinktas 
tikslas. Architektūroje svarbiausia meno sukurto objekto 
panaudojimas, ir tai apriboja estetinių idėjų veikimą. 

Architektūrai Kantas priskiria ir taikomąjį meną. Nors 
skulptūrą Kantas apibrėžė kaip juslinės tiesos meną, bet 
vis dėlto jis įspėja neprarasti saiko: juslinė tiesa neturi 
pasiekti to, kad kūrinys nebeatrodytų esąs menas. Tapybą 
Kantas skirsto į gražaus gamtos atvaizdavimo meną ir 
gamtos produktų dailaus komponavimo meną — į tapybą 
ir dekoratyvinę sodininkystę. Grafikos Kantas neišskiria 
kaip savarankiškos meno rūšies, jam tai sudedamoji (ir, 
be to, svarbiausia) tapybos dalis, paveikslo pagrindą su- 
daro piešinys. 

Gražaus pojūčių žaismo menas remiasi klausa ir regė- 
jimu. Tai garsų žaismas ir spalvų žaismas. (Kantas žino 
esminį vieno ir kito skirtumą.) Pagal jaudinimą ir sielos 
audrinimą muzikai Kantas skiria antrą vietą po poezijos. 
Tačiau, skirtingai negu poezijos, muzikos įspūdis nepatva- 
rus; apmąstymams muzika nepalieka vietos, „proto po- 
žiūriu, ji mažesnės vertės už visus kitus dailiuosius me- 
nus“. Kanto nuomone, muzikai „stinga mandagumo“, nes 
„jos įtaka sklinda toliau negu reikia“, muzika tarsi prime- 
ta save, versdama klausytis tuos, kas šito galbūt ir nenori, 
tad galiausiai „suvarZo kitų laisvę“. Ypač Kantą erzina 
garsus bažnytinių giesmių giedojimas: tuo (paprastai fa- 
riziejisk) pamaldumu pridaroma didelių nepatogumų, 
„verčiant kaimynus arba pritarti, arba atitrūkti nuo savo 
minčių“. Ši tirada — Kanto kovos dėl tylos savo namuose 
atgarsis. 

Iš pagrindinių meno rūšių darinių atsiranda naujos 
meninės kūrybos rūšys. Iš tapybos ir iškalbos — drama, iš 
poezijos ir muzikos — dainavimas, iš dainavimo ir muzi- 
kos — opera ir t. t. 

Analizuodami Kanto pažinimo teoriją, mes teigėme, kad 
jis ne formalistas. Toks jis išlieka ir estetikoje. Kad šitai 
suprastum, tereikia tik neišplėšti atskirų frazių iš konteks- 
to, tezės nenagrinėti skyrium nuo antitezės. Štai, pavyz- 
džiui, pateikiamas, atrodytų, kategoriškas teiginys: „Kiek- 
viename dailiajame mene svarbiausia — forma..." Būtų ga- 
lima nutraukti frazę ir nusiraminti, tačiau reikalas tas, 
kad po šio teiginio toje pačioje frazėje paaiškinama: 
„<..> kai rūpi tik mėgautis, o tai <...> atbukina 
dvasią ir pamažu objektą padaro atstumiantį, o sielą 

<...> — nepatenkintą savimi“. Išvada nedviprasmiška: 
„Toks yra dailiųjų menų likimas, jeigu jie vienaip ar ki- 
taip nesusiejami su moralinėmis idėjomis, vien tik ku- 
rios ir sukelia savarankišką pasitenkinimą“. 

Kai Kantas sako, kad menas gali gražiai pavaizduoti 
„daiktus, kurie gamtoje bjaurūs“, tai kalbama ne apie 
grožėjimąsi bjaurumu, ne apie grynai formalų meistrišku- 
mą. „Karo baisumai, jo sukeltos ligos, nuniokojimai gali 
būti gražiai pavaizduoti kaip kažkas žalinga“. Svarbiausia 
pasirodo esanti ne forma, bet turinys, menininko pozicija, 
jo nuosprendis gyvenimui. 

Kad galėtum spręsti apie meno kūrinį, reikalingas sko- 
nis, jiems sukurti reikalingas genijus. Sielos galios, kurių 
derinys sudaro genijų, — vaizduotė ir intelektas. Čia nėra 
nieko antjusliška, mistiška, yra tik jėgos ir savitumo uni- 
kalumas. „Genijy" apibūdina keturi požymiai: 1) sugebė- 
jimas kurti tai, kam negali būti duota jokia taisyklė, 2) 
sukurtas kūrinys turi būti pavyzdinis, 3) autorius negali 
paaiškinti kitiems, Kaip atsiranda jo kūrinys, 4) „genijaus 
sritis“ ne mokslas, bet menas. Mokslo srityje, teigia Kan- 
tas, didžiausias išradėjas nuo subtilaus mėgdžiotojo ir 
mokinio skiriasi tik laipsniu, o nuo to, ką gamta apdo- 
vanojo gabumais dailiesiems menams, jis skiriasi specifiš- 
kai. Visiškai įmanoma išstudijuoti viską, ką Niutonas sa- 
vo nemirtingame veikale išdėstė apie gamtamokslinės fi- 
losofijos pagrindus, bet negalima išmokti su įkvėpimu 
kurti eiles. Joks Homeras nesugebės parodyti, kaip jo 
galvoje atsiranda ir susijungia pilnos išmonės ir kartu 
turiningos idėjos, nes jis pats šito nežino. 

Ką mums šiandien sako Kanto estetika? Kokias proble- 
mas kelia? Į ką orientuoja? Kad atsakymas būtų svaresnis, 
minutėlei nukrypsime į šaiį. Kanto estetika — tai ne tik 
Imanuelis Kantas, tai ir Frydrichas Šileris. 

Jo vardą mes jau minėjome. Apie Šilerį sakoma, kad 
kantininku jis pasidarė pirma negu perskaitė Kantą. Iš 
tikrųjų, atsiverskime Štutgarto akademijos medicinos fa- 
kulteto absolvento disertaciją „Apie žmogaus gyvuliškos 
ir dvasinės prigimties ryšį". Daugelis filosofų teigia, rašo 
Šileris, kad kūnas esąs tarsi dvasios kalėjimas, kad jis 
stabdąs skrydi į tobulumą. Kiti, priešingai, primygtinai 

teigia, kad kaip tik kūniškosios esmės gerėjimas lemia 
vis didesnį dvasinį tobulumą. „Man atrodo, kad ir vienų, 
ir kitų teiginiai yra vienodai vienpusiski". Ir Šileris sva- 
joja nustatyti „šių dviejų sistemų pusiausvyrą, kad tvirtai 
įžengtų į vidurinę tiesos liniją“. Tai parašyta likus metams 
iki „Grynojo proto kritikos“ pasirodymo. 

Vidurinė tiesos linija! Jos laikydamasis, Šileris eina tie- 
siu keliu, vedančiu prie Kanto. Šilerio disertacijoje gali- 
ma rasti užuominų į tą epikūrininkų ir stoikų kritiką, kuri 
bus pateikta Kanto etiniuose tyrinėjimuose, .o dramos 
„Plėšikai“ pagrindą sudaro būsimoji Kanto teisės koncep- 
cija: smurtu negalima įvesti teisėtvarkos. 

Su Kanto veikalais Šileris susipažino devintojo dešimt- 
mečio viduryje. Poetas tampa filosofu — Kanto gerbėju, 
jo idėjų populiarizuotoju ir tęsėju. Savo sistemos Šileris 
nesukūrė, tačiau įėjo į filosofijos istoriją. Jo vardas mi- 
nimas iškart po Kanto, ypač kai kalbama apie meno fi- 
losofiją. | 

„Savo idėjoms skleisti aš visada svajojau rasti poetišką 
natūrą, kuri sugebėtų sukurti gyvą paveikslą, atitinkantį 
grynąsias intelekto sąvokas, tačiau nesitikėjau rasiąs, nes 
talentas, mokyklinį sąvokų apibrėžimo tikslumą derinan- 
tis su puikiausiu populiarumu, kurį suteikia vaizduotės 
galia, pasitaiko taip retai, kad negalima tikėtis greitai su 
juo susitikti". Šie Kanto žodžiai skirti poetui Frydrichui 
Boutervekui, kuris ėmėsi skaityti kritinės filosofijos pas- 
kaitas. Jų labiau nusipelnė poetas Frydrichas Šileris. 

Šilerio „Laiškai apie estetinį žmogaus auklėjimą“, kaip 
pripažįsta jų autorius, „remiasi Kanto principais“. Kantas 
juos perskaitė ir pavadino „puikiais“. Tai vienas iš Žy- 
miausių kūrinių estetikos istorijoje. 

Pradinė tezė skamba kategoriškai: „Tik per grožį ga- 
lima pasiekti laisvę“. (Rusų skaitytojas negali neprisiminti 
Dostojevskio —, Pasaulį išgelbės grožis“; sutapimas, kaip 
pamatysime toliau, ne atsitiktinis.) Ką Šileris turėjo gal- 
voje? 

Poetas pritaria Kanto kultūros prieštaringos raidos 
koncepcijai. Jis dar griežčiau pabrėžia, kad Žmonija to- 
bulėja, tuo tarpu civilizacijos varžtai „vis baisiau mus 
spaudžia“, ir tik „blogio pusiausvyra“ šiek tiek tai sus- 


194 


tabdo. Pažangos įrankis — antagonizmas, žmonių, jų darbo, 
jų sugebėjimų pasiskirstymas. „Kad ir ką pasaulis kaip vi- 
suma laimėtų iš atskiro žmogaus galių vystymosi, vis dėl- 
to negalima neigti, kad jo paliesti individai kenčia dėl šio 
pasaulinio tikslo jungo. Tiesa, gimnastikos pratimai su- 
kuria atletišką kūną, tačiau grožį — tik laisvas ir toly- 
gus kūno dalių žaismas. Lygiai taip pat atskirų dvasinių 
jėgų įtempimas gali sukurti nepaprastus žmones, tačiau 
tik tolygus jų derinys — laimingus ir tobulus žmones“. 
Kitaip tariant, darbo pasidalijimas, apsiribojimas siaura 
sritimi žmogų padaro meistru, bet kartu sukelia tai, kas 
šiandien vadinama „profesiniu kretinizmu“,— harmonijos 
praradimą. 

Meno uždavinys — ją atkurti. Menininkas — amžiaus 
kūdikis, bet vargas jam, jeigu jis tampa amžiaus numylė- 
tiniu. Ir Šileris moko menininką: „Gyvenk su savo amžiu- 
mi, bet nebūk jo kūrinys; tarnauk savo amžininkams, ta- 
čiau tuo, ko jiems reikia, o ne tuo, ką jie giria". Žmones 
reikia auklėti. Menininkas gali ir privalo auklėti grožiu. 

Grožis atitinka slaptingąją žmogaus prigimtį. Grožis 
dvilypis, kaip ir pats žmogus. Dar būdamas mediku, Šile- 
ris priėjo prie išvados, kad Žmogus „nėra grynai materia- 
lus ir nėra grynai dvasingas"; tapęs poetu ir filoscfu, jis 
dar labiau tuo įsitikino. Analogiškai, manė jis, yra ir su 
grožiu. Jis ir materialus, ir dvasinis, ir objektyvus, ir sub- 
jektyvus, pats gyvenimas ir jo atvaizdas. Grožio esmė — 
žaidimas. Čia tas pats dvilypumas; realybė susilieja su 
sąlygiškumu. Šileris perėmė Kanto idėją. 

Žinoma, kalbama ne apie azartinį žaidimą, kur vyrauja 
materialinis interesas, kur kunkuliuoja žemos aistros. 
Tikras žaidimas — savitikslis, tai laisva veikla, kurioje 
pasireiškia žmogaus kaip kūrėjo, kultūros ugdytojo pri- 
gimtis. Tokios buvo Olimpinės žaidynės senovės Graiki- 
joje, jų priešingybė — Romos gladiatorių kautynės. „Zmo- 
gus žaidžia tik tada, kai jis tikrąja žodžio prasme žmo- 
gus, ir jis būna visiškai žmogus tik tada, kai žaidžia". 

Kalbėdamas apie estetinį auklėjimą, Šileris turi galvo- 
je ne vien sugebėjimo suprasti meną formavimą: geras 
skonis — tik vienas iš asmenybės kcmponentų. Jis rūpi- 
nasi ne dorovinių savybių ugdymu demonstruojant gata- 


7 195 


vus meninius pavyzdžius: tai nelabai perspektyvu. Grožio 
ir dorovės ryšys yra tarpiškas. Tiesioginis mėgdžiojimas 
vyksta be intelekto ir estetinio išgyvenimo. 

Estetinio auklėjimo tikslas — ugdyti visapusiškai išsi- 
vysčiusią asmenybę, „vientisą žmogų“, sugebantį ne tik 
vartoti, bet ir kurti. Tegu galimybės kurti ribotos, 
nesvarbu: tiesai, gėriui ir grožiui nebūtini globaliniai mas- 
tai. Grožis čia tik parengia sąlygas veiklai. Šileris, pava- 
dinęs grožį „antruoju mūsų kūrėju“, iškart paneigė jo tie- 
sioginį ryšį su elgesiu ir pažinimu. „Aš akivaizdžiai įro- 
džiau, kad grožis nieko neduoda nei intelektui, nei valiai, 
kad grožis nesikiša į mąstymą ir spręsmą, kad grožis tik 
ugdo žmogaus sugebėjimą deramai naudotis vienu ir kitu, 
bet nė kiek nelemia šio naudojimosi". 

Negalima pasikliauti tuo, kad nusikaltėlis pasitaisys 
perskaitęs pamokomą romaną. Mokslo problemos sprendi- 
mo nereikia ieškoti meno kūrinyje. Tiesioginio ryšio nėra. 
Tačiau Šileris teisus, pabrėždamas netiesioginio ryšio reikš- 
mę. Meno kūrinių puslapiuose gimdavo dorovinės idėjos, 
kurios paskui tapdavo elgesio norma. Estetinis idealas ne 
kartą peraugdavo į visuomerini: harmonijos jausmas rei- 

kalaudavo socialines harmonijos. 

Estetiškumo srityje glūdi ne tik praktinės, bet ir teori- 
nės kūrybos impulsai. Žymiausi šiuolaikiniai mokslininkai 
liudija, kad mokslinio atradimo procese svarbiausią vaid- 
menį vaidina intuityvus praregėjimas, kuris visiškai re- 
miasi estetiniu jausmu. Čia svarbu ir kas kita: grožis ne 
tik teikia stimulų kūrybai, bet ir verčia apmąstyti jos pas- 
kirtį. Iki pat šių dienų mokslas nesusimąstydavo apie pa- 
darinius. Kiekvienas žinių pagausėjimas buvo laikomas 
gėriu ir iš anksto buvo pateisintas. Po Hirosimos sitvacija 
pasikeitė: iškilo mokslinio atradimo, kuris socialinių an- 
tagonizmų sąlygomis gali būti panaudotas siekiant pa- 
kenkti žmonijai, moralinės vertės problema. Paaiškėjo, 
kad tiesa neegzistuoja šalia gėrio, šalia vertybinių kri- 
terijų. Estetiškai išsilavinusiam žmogui jie atsiskleidžia vi- 
sapusiškiau. Atėjo eilė naujam tiesos supratimui, kuris 
susiformavo Kanto filosofijos pagrindu, tačiau peržengė 
jos ribas. Tiesa — ne šiaip tikras žinojimas, bet kažkas 
daugiau. Ne tik žinojimo ir objekto, bet ir objekto ir pa- 

žinimo sutapimas. Antai mes kalbame apie tikrą draugą 
ir turime galvoje žmogų, kurio elgesys atitinka draugystės 
sąvoką. Tiesa daiktiška, ją reikia ne tik sužinoti, bet ir 
realizuoti. Reikia sukurti daiktišką pasaulį, atitinkantį mü- 
sy Moralinius ir estetinius poreikius. Toks tiesos suprati- 
mas atskleidžia glaudesnius jos ryšius su grožiu ir gėriu, 
jų vienovę paversdamas tapatumu. 


* * + 


Kantas priėjo prie estetikos ne spręsdamas meno prob- 
lemas, bet skatinamas filosofijos poreikių. Tačiau ar tai 
reiškia, kad jo teorinės konstrukcijos šioje srityje nesirė- 
mė savu meniniu patyrimu? Kad apskritai menas jam bu- 
vo svetimas, ir jis nepaliko jame jokio pėdsako? O jo ap- 
linka nieko negalėjo duoti estetinio jausmo ugdymui ir 
patenkinimui? 

Zincma, Rytų Prūsija ne Saksonija, Karaliaučius ne 
Drezdenas, kur virė meninis gyvenimas, ne Veimaras, kur 
gyveno Gėtė ir Šileris, ne Jena, kur įsikūrė romantikai, 
ir net ne Berlynas — Švietimo centras. Pakraščio miestui 
užkariautose baltų žemėse likimas lėmė būti prekybos 
centru ir karine tvirtove, o ne mūzų šventove. Architek- 
tūros atžvilgiu Karaliaučius nebuvo itin įdomus. „Apskri- 
tai miestas nepasižymi gražia architektūra“, — rašė keliau- 
tojas XVIII amžiaus pabaigoje. Karaliaus pilis stulbino 
veikiau savo matmenimis, o ne proporcijų grožiu. Tą 
patį buvo galima pasakyti ir apie miesto katedrą. Be to, 
Kanto laikais gotika nėbuvo mėgstama. Tai buvo klasiciz- 
mo ir rokoko amžius, viduramžių architektūra buvo lai- 
koma barbariška. Kantas pritarė viešpataujančiam skoniui. 

Su architektūra jis buvo susipažinęs daugiausia iš ilius- 
tracijų ir aprašymų. Beje, pažintis nebuvo paviršutiniška: 
kažkoks anglas, išgirdęs iš jo lūpų Vestminsterio tilto nu- 
pasakojimą, buvo įsitikinęs, kad filosofas pragyveno Lon- 
done keletą metų ir kad architektūra — jo specialybė. 

Sunkiau buvo su tapyba. Nors Kantas, pasak jo paties 
žodžių, ją vertino labiau už kitus vaizduojamuosius menus, 
jis neįžvelgė kažko esmingo. Tapybą jis vadino piešinio 
menu. Karaliaučiuje jis galėjo pamatyti (privačiose ko- 

lekcijose) tik Rembrantą, Van Deiką, Diurerį, Kranachą, 
Reisdalį. Didžiųjų italų čia nebuvo. Viename iš savo darbų 
jis supainiojo Rafaelį su Koredžu. 

Šeštojo dešimtmečio viduryje Karaliaučiuje įsikūrė sa- 
vas teatras, magistras Kantas buvo nuolatinis jo lankyto- 
jas. Kantas mėgo muziką, nors pats negrojo. Lankė kon- 
certus, labiau mėgo (ypač į senatvę) klausytis kokio nors 
vieno instrumento negu orkestro. 

Kaip mes jau žinome, labiausiai Kantas vertino poezi- 
jos meną. Jo skonį formavo lotyniška mokykla, todėl ne- 
nuostabu, kad romėnų literatūrą jis vertino labiau negu 
graikų. Jo įsitikinimu, „Vergilijus turėjęs daugiau skonio 
negu Homeras“. Pastarąjį jis gretino su racionaliuoju Vy- 
landu, ir tai visiškai atitiko jo poezijos apibrėžimą: ‚inte- 
lekto sutvarkytas jausmų žaismas“. Beje, žinomi ir jo 
kupini susižavėjimo Šekspyro vertinimai. Kantas pats 
bandė rašyti eiles, bet tik viena proga — mirus univer- 
siteto kolegoms; išliko keletas tokių bandymų. Kadaise 
jam siūlė poezijos profesoriaus vietą. 

Gėtė tikino, kad į jo kūrybą Kantas neatkreipė nė ma- 
žiausio dėmesio. Tiesa, yra ir kitokių liudijimų, pasak 
kurių, filosofas mėgo ir Gėtę, ir Šilerį. Jį dievinęs Šileris 
rašė jam du kartus: vieną kartą kviesdamas bendradar- 
biauti savo sumanytame žurnale „Horos“, kitą — siųsdamas 
pirmuosius šio žurnalo numerius su savo paties darbu 
„Laiškai apie estetinį auklėjimą“. Filosofas mandagiai at- 
sakė Šileriui, pagyrė „Laiškus...“, jų autorių pavadino „iš-- 
simokslinusiu ir talentingu žmogumi“, tačiau buvo neaišku, 
ar jis yra ką nors skaitęs, išskyrus jo estetikos darbus. 

Kanto atsargumą Gėtės atžvilgiu galėjo sukelti šio 
palankumas spinozizmui ir draugystė su Herderiu. Kanto 
ir Herderio polemikai Gėtė buvo abejingas, neparėmė nei 
vieno, nei kito. Tačiau apskritai didysis poetas gerbė 
„Karaliaučiaus senuką“, jį vertino labiau už kurį nors kitą 
tuo metu Vokietijoje gyvenusį mąstytoją. Perskaitęs pus- 
lapį Kanto, sakė Gėtė, pasijunti tarsi įėjęs į šviesų kam- 
barį. 

Gėtė puikiai žinojo, už ką jis turėjo būti dėkingas 
Kantui. Straipsnyje „Naujosios filosofijos įtaka“, parašy- 
tame jau po filosofo mirties, jis išdėstė savo santykių su 


198 


juo istoriją, pradėdamas nuo pirmųjų ginčų dėl „Grynojo 
proto kritikos“. „AS mielai stojau į tą pusę, kuri daro 
žmogui daugiausia garbės, ir visiškai pritariau savo drau- 
gams, kurie kartu su Kantu teigė, kad nors visas mūsų 
pažinimas prasideda nuo patyrimo, vis dėlto jis ne visas 
kyla iš patyrimo. Apriorinį pažinimą aš taip pat laikiau 
galimu, kaip ir sintetinius apriorinius sprendinius: juk ir 
aš pats visą savo gyvenimą, kurdamas ir stebėdamas, veik- 
davau čia sintetiškai, čia analitiškai: žmogaus dvasios 
sistolė ir diastolė man buvo tarsi antrasis kvėpavimas... 

„„Aš vėl ir vėl grįždavau prie Kanto teorijos; man at- 
rodė, kad kai kuriuos skyrius aš suprantu geriau negu 
visus kitus, ir šitaip aš įgijau kai ką savo kasdieniam 
naudojimuisi. 

Bet štai į mano rankas pakliuvo „Sprendimo galios kri- 
tika“, ir jai aš esu didžiai dėkingas už džiaugsmingą mano 
gyvenimo epochą. Čia aš išvydau pateiktus greta pačius 
įvairiausius mano interesus: meno ir gamtos kūriniai bu- 
vo traktuojami analogiškai, estetinė ir teleologinė spren- 
dimo galios abipusiškai paaiškino viena kitą". 

Kanto „Sprendimo galios kritikoje“ Gėtė surado daug 
idėjų, kurios sutapo su jo „ankstesne kūryba, veikla ir 
mąstymu". Tai buvo pirmiausia primityvios Volfo teleolo- 
gijos, kuri Gėtei visada kėlė antipatiją, kritika. Tai buvo 
siekimas surasti vieningus gamtos ir meno analizės prin- 
cipus. Pagaliau tai buvo tikslus Gėtei svarbiausios filoso- 
finės problemos — organinės visumos pažinimo proble- 
mos — suformulavimas. Kantas parodė, kad įprastinio in- 
telektinio mąstymo priemonės čia bejėgės. Hėgelis savo 
konkrečios sąvokos teorijoje ieškos sprendimo dialekti- 
nės logikos priemonėmis. Gėtei atsivėrė kitokia galimybė. 
Pasak jo „pirminio fenomeno" teorijos, žmogus atskirybėje 
gali įžvelgti tai, kas visuotina, reiškinyje atskleisti esmę. 
Ši įžvalga yra daugiau negu paprastas suvokimas, tačiau 
ji vis dėlto yra juslinio pobūdžio. Gėtė ją pavadino „ste- 
bimąja sprendimo galia“. Terminas — aiški Kanto remi- 
niscencija. 

Dvidešimt devyniuose Kanto „Rinktinių raštų“ tomuo- 
se nėra nė vienos citatos iš „Fausto“, sunku pasakyti, ar 

filosofas jį skaitė. O štai „Fauste“ yra kone citata iš Kan- 
to. „Gyvenimas — tai pareiga, -net jeigu jis trunka tik 
vieną akimirką“, — prieštarauja Faustas Elenai, įsileidu- 
siai į samprotavimus apie meilę. B. Pasternako vertime 
šitai skamba taip: 


Dėl meilės nesvarstyk. Kokia iš to nauda? . 
Gyvenk. Akimirką gyvenk. Gyventi — pareiga. 


„Faustas“ lyginamas su „Dvasios fenomenologija". Iš 
tiesų Gėtės tragedijos herojaus klajonės ieškant gyveni- 
mo prasmės primena Hėgelio pasaulinės dvasios kelionę 
ieškant tiesos. Tačiau pastaroji tvirtai suranda tai, ko ieš- 
ko, o Gėtės herojus žūva, tapdamas iliuzijos auka. Faustui 
atsivėrė gigantiškos statybos panorama, jis sako pane- 
giriką darbui, bet iš tikrųjų nieko nėra, tik lemūrai kasa 
jam duobę. Ar Gėtė norėjo pasmerkti veiklią valią, pa- 
rodyti, kad jos pastangos bergždžios? Priešingai, jis ją 
aukština. Tačiau viena iš Kanto pamokų buvo ta, kad kiek- 
viename istoriniame veiksme glūdi kažkas kita, nenumaty- 
ta. Padarinių įspėti neįmanoma, bet tai nereiškia, kad 
reikia sėdėti susidėjus rankas. Todėl „ne filosofuok“, o 
„gyvenk“ — vykdyk pareigą, dirbk, kovok, drąsiai siek, 
ir tau bus atleista. Taip, būtent atleista. Geriausia istori- 
nio veikėjo dalia — atleidimas (blogiausia — prakeikimas). 
„Faustas“ kaip tik tuo ir baigiasi. Mefistofelis, jau regė- 
jęs Fausto sielą savo rankose, užsitraukė gėdą. Triumfuo- 
ja meilė. Gėtė, pradėjęs nuo piktžodžiavimo prieš dievą, 
baigia krikščioniškosios meilės apoteoze. Kantas priėjo 
prie to paties gerokai anksčiau, nors ir proziškiau. 

Pirmojoje tragedijos dalyje Faustas — individas (var- 
tojant Kanto terminą), turintis „empirinį“ charakterį. Jis 
draskomas aistrų, galų gale viskas baigiasi nusikaltimu. 
Antrojoje dalyje prieš mus jau asmenybė, „noumenalus“ 
charakteris, Kaltės jausmas padeda įgyti laisvę. (Kad to- 
kia mintis priklauso Kantui, mes įsitikinsime kitame sky- 
riuje.) Faustas kupinas geriausių ketinimų. Jo sąjunga su 
piktąja jėga dabar siekiama ne savo paties, o visų gero- 
vės. Tačiau štai kaip išeina: Faustas panūdo atkariauti iš 
jūros sausumą, ir iškart tenka paskandinti priešų armiją. 
Faustas paliepė organizuoti jūrų prekybą, o vykdytojas 

Mefistofelis pavertė ją plėšikavimu jūrose. Rezultatai ne- 
sutampa su ketinimais. Gėtės poezijos eilutės prisodrintos 
Kanto idėjų. 

Į vokiečių grožinę literatūrą Kantas įėjo ir tiesiogiai. 
Nors geru stilistu jo nepavadinsi. Veikiau priešingai. 
Kantas nuodugniai apgalvodavo ir gludindavo savo vei- 
kalus, jis niekada nesiųsdavo (kaip daugelis tuo metu darė) 
leidėjui to, kas dar neužbaigta; tik pamatęs visą darbą, 
apmąstęs jį kaip visumą, atiduodavo spausdinti. Ir vis 
dėlto maniera, kuria parašyti pagrindiniai jo veikalai, gali 
įstumti į neviltį ir patį jautriausią skaitytoją. Atsiverskite 
bet kurį puslapį, ir iškart aptiksite dešimties dvidešimties 
eilučių ilgumo sakinį. Vos pradėjote skaityti, prasideda 
priminimai, paaiškinimai, apribojimai skliaustuose ir be 
skliaustų, pastabos tekste ir po teksto. „Man neužtenka 
pirštų skaityti tavo veikalams“,— skundėsi Kantui jo 
moksladraugis. „Ką tu turi galvoje?“ — paklausė jį Kantas. 
„Tu, mano drauge, darai pernelyg daug išlygų; kad jas 
įsiminčiau, aš užlenkiu pirštus — vieną, antrą, trečią, ket- 
virtą; jie baigiasi pirma negu spėji atsiversti kitą puslapį“. 

Visa tai teisybė. Tačiau nepaisydami tradicijos mes su- 
rizikuosime kalbėti apie meninį Kanto talentą, kuris, tie- 
sa, pasireiškė siauroje ir specifinėje srityje. Kantas buvo 
ironikas. Jis žaidė žodžiais. 

Čia dera nukrypti nuo temos. Kas yra ironija? Pacituo- 
sime A. Losevą: „Ironija atsiranda tada, kai aš, norėda- 
mas pasakyti „ne“, sakau „taip“, ir kartu tąjį „taip“ 
aš sakau vien tam, kad išreikščiau ir parodyčiau savo 
nuoširdų „ne“. Įsivaizduokime, kad čia yra tik pirma: aš 
sakau „taip“, o iš tikrųjų sau galvoju „ne“. Suprantama, 
kad tai bus tik apgaulė, melas. O ironijos esmę sudaro tai, 
kad, sakydamas „taip“, aš neslepiu savojo „ne“, o kaip tik 
išreiškiu,  parodau jį. Mano „ne“ nelieka savarankišku 
faktu, bet jis priklauso nuo išreikšto „taip“, yra jo reika- 
lingas, juo patvirtina save ir be jo neturi jokios reikšmės". 

Ironijos kilmė sena. Į filosofavimo arsenalą ji įėjo anks- 
čiau, negu buvo atskleista jos esmė. Ironijos tėvu įprasta 
laikyti Sokratą, vartojusį ją kaip euristinę priemonę. Pa- 

sitelkęs ironiją, Atėnų išminčius įkvėpdavo nepasitikėjimą 
įsigalėjusiais klaidingais vaizdiniais. Dėdamasis naivuoliu, 
Sokratas klausinėdavo savo pašnekovą, lyg norėdamas 
mokytis iš jo. Dėl to tasai, kuris manydavosi viską žinąs, 
suglumdavo; ironija mokė žmones žinoti, kad jie nieko 
nežino arba žino labai mažai. Ironija praskindavo kelią 
tikram žinojimui. 

Vokiečių romantikai ironijai suteikia kitokį pobūdį. Ji 
tampa ne priemone, bet tikslu. Sokrato ironija — tik pir- 
masis žingsnis pažinimo, kurio rezultatas visada yra tie- 
sa, gėris ir grožis, o romantikams ironija — dvasios viI- 
šūnė, į kurią įkopęs menininkas filosofas su panieka žvel- 
gia į niekingą pasaulį. Tuo kartu prisidedama prie grožio. 
Tačiau ką daryti su tiesa ir gėriu? 

Jau amžininkai pajuto tokios pozicijos silpnumą: jeigu 
ne pasitenkinimą savimi, tai savęs patenkinimą ironišku 
požiūriu į tikrovę. Hėgelis, polemizuodamas su romanti- 
kais, reikalavo grįžti prie sokratiškojo ironijos supratimo. 
Panorėjęs jis būtų galėjęs pasiremti Kantu. 

Kritinės filosofijos pagrindėjo vaidmuo plėtojant ironiją 
dar deramai neįvertintas. Reikalas tas, kad Kantas šiuo 
klausimu nekūrė teorijų. Jis, kaip ir Sokratas, tiesiog nau- 
dojosi ironijos ginklu, ją pasitelkęs valė vietą statyti tie- 
sos ir dorybės pastatui, naudojosi ja subtiliai ir atsargiai. 
O filosofinis humoras ir filosofinė ironija atsiveria ne 
kiekvienam. Reikia būti didžiuoju Gėte, kad Kanto „Kriti- 
kose“ įžvelgtum ironijos pradą. „Tasai nuostabus vyras, — 
rašė poetas apie filosofą, — pasitelkdavo viliūgišką ironi- 
ją, kai jis čia tarsi stengdavosi kuo siauriausiai apriboti 
pažinimo galią, čia tarsi darydavo užuominas apie peržen- 
gimą tų ribų, kurias pats nubrėžė". 

Volteras sakė, kad dangus žmogaus daliai palengvinti 
davė du dalykus — viltį ir miegą. Kantas buvo pasiren- 
gęs čia priskirti ir juoką, bet tik su viena išlyga: jeigu tik 
jį būtų lengva sukelti „protingiems žmonėms“, o tam bü- 
tinas sąmojingumas nebūtų toks retas. Filosofas gludino 
savo humoro jausmą, ilgainiui vis dažniau pasitelkdavo jį 
kūryboje. Tais atvejais, kai jam pasitaikydavo rašyti apie 
visuomenę, kur pati medžiaga provokuodavo sąmojį, kur 

krisdavo į akis piktinančios nesąmonės, kur reikėdavo 
apgauti cenzūrą arba sukrėsti surambėjusias miesčionio 
smegenis. 

Kanto erudicija satyros srityje buvo nepriekaištinga. 
Persijus, Juvenalis, Erazmas, Rablė, Sviftas, Volteras, Fil- 
dingas, Sternas, Lichtenbergas buvo jo mėgstami auto- 
riai. „Žmogus — gyvūnas, kuris sugeba juoktis",— sakė 
Kantas. Jis subtiliai jautė juoko prigimtį, nors mažai te- 
kalbėjo šia tema. Tame, kas sukelia juoką, tvirtino jis, 
turi būti kažkas absurdiška. (Neatsitiktinai Kantas, kaip ir 
Šaftsberis, manė, kad jeigu teorija įstengia atsilaikyti net 
ir būdama išjuokta, šitai yra jos teisingumo kriterijus.) 
Pokštas remiasi absurdu. Jūs ko nors laukiate, o girdite 
(arba matote) ką nors visiškai netikėta ir juokiatės. „Juo- 
kas yra afektas, kurį sukelia staigus įtempto laukimo pa- 
virtimas į nieką“. Savo mintį Kantas pailiustruoja trimis 
sąmojais. Anglas vaišina indą alumi, tasai stebisi maty- 
damas tekančias putas. Kas jus stebina, klausia anglas. 
Tai, kaip jas ten įgrūdo. Įpėdinis skundžiasi: jam nepavy- 
kę surengti savo geradariui prideramų laidotuvių — kuo 
daugiau jis mokėjęs raudotojams, kad jie atrodytų nuliü- 
de, tuo jie daresi linksmesni, Ir pagaliau istorija pirklio, 
kuris per baisią audrą turėjo išmesti už borto visas savo 
prekes ir taip sielvartavo, kad per naktį pražilo jo peru- 
kas. Štai, ko gero, ir viskas, ką „Sprendimo galios kriti- 
kos" puslapiuose galima perskaityti apie komiškumą. Be 
to, tai pasakyta prabėgomis paragrafe, pavadintame „Pas- 
taba". Apie ironiją — nė žodžio. 

Tačiau Kantas negalėjo nebūti ironiku. Jis gyveno 
susidvejinusiame pasaulyje, kur gyvenimo aplinkybės, 
susiklostę papročiai ir priesakai versdavo sakyti „taip“, 
nors sąžinės balsas šaukdavo „ne“. Kaip tokiomis sąly- 
gomis neleisti jam nutilti, pačiam nepavirsti miesčioniu 
arba konformistu? Savotiškas mėginimas atsakyti į šį 
klausimą buvo dualistinė Kanto filosofija, tvirta siena at- 
skyrusi išoriniam būtinumuį paklūstančių reiškinių pa- 
saulį nuo daiktų „pačių savaime pasaulio“, kur viešpa- 
tauja laisvė ir dorovinis tyrumas. 

Reikia pasakyti, kad Hėgelis aiškiai įžvelgė moralines 
ir estetines Kanto dualizmo šaknis ir atkakliai stengėsi jį 
įveikti. Kartu Hėgelis nemenkino Kanto iškeltos proble- 
mos opumo. Pasaulis iš tiesų susidvejinęs, greta tikrojo 
egzistuoja „išvirkščias pasaulis“. Pastarasis Hėgeliui — 
ne vaizdingas posakis, bet viena iš „Dvasios fenomenolo- 
gijos" kategorijų. Hėgelio komentuotojai seniai atkreipė 
dėmesį į satyrinę šios kategorijos prasmę. Tai, kas glūdi 
„išvirkščiame pasaulyje" — ne šiaip egzistuojančio pasaulio 
priešingybė. Šis apvertimas lyg kreivame veidrodyje 
suteikia galimybę įžvelgti viso to, kas vyksta realiame 
pasaulyje, paslėptą iškreiptumą. Jeigu įveikiamas „išvirkš- 
čias pasaulis“, pašalinama ir satyra. Tada jos objektu ne- 
jučiomis tampa pati filosofija. Su Hėgeliu taip ir atsitiko. 
Pasak Hėgelio, pasaulio dvilypumas išnyksta sąmonės ju- 
dėjime, priešingybės susitaiko ir susilieja. Ir čia negali- 
‘ma neprisiminti Markso, su pašaipa perpasakojusio to- 
kį Hėgelio kategorijų „judėjimą“: „Taip“ virsta „ne“, „ne“ 
virsta „taip“, „taip“ tampa kartu ir „taip“, ir „ne“, „ne“ 
tampa kartu ir „ne“, ir „taip“. Tokiu būdu susidaro abi- 
pusė priešingybių pusiausvyra, jos neutralizuoja ir parali- 
žuoja viena kitą“*. 

Kantas pernelyg blaiviai žiūrėjo į daiktus, kad jį nu- 
ramintų kokia nors iliuzija. Ironija stovėjo sargyboje, nu- 
brėždama aiškią ribą tarp „taip“ ir „ne“. (Ironikas niekada 
nepainioja šių dalykų, jo tariamas „taip“ tik paryškina 
„ne“, jį gali neteisingai suprasti, bet jis pats visada žino, 
kaip yra.) Kanto ironija jautriai fiksavo tai, kas pasaulyje 
egzistuoja „išvirkščia“ ir, tariant Gėtės žodžiais, „nesida- 
lija iš proto be liekanos". 

Mes jau susipažinome su „Dvasių regėtojo godomis"— 
puikiu Kanto ironijos meno pavyzdžiu.. Straipsnyje „Spė- 
jama žmonijos istorijos pradžia“ ironija paslėpta. Tik vos 
pastebima autoriaus šypsena pagyvina skaitytojo dėmesį. 
Kantas tikina ketinąs „linksmai pasivaikščioti" palei isto- 
rijos ištakas, pasinaudodamas „šventuoju dokumentu kaip 


* Mapxc K., 3urenbc D. Con. — 2-e m3A. — T. 1.— C. 88. 

žemėlapiu“, tačiau kalba apie rimtus dalykus. Biblija išky- 
la kaip istorijos šaltinis. 

Kantas tikisi savo skaitytoją nepriekaištingai išmanant 
Šventąjį raštą. O mums teks priminti tekstą. Kalbama apie 
Adomo vaikus. „Abelis buvo avių piemuo, Kainas gi Zem- 
dirbys" (Pr 4, 2). Čia Kantas įžvelgia „perėjimą nuo lau- 
kinio medžiotojų gyvenimo ir vaisių rinkimo prie antro- 
sios būklės“, tai yra prie darbo. 

„Ir po daugelio dienų atsitiko, kad Kainas atnašavo 
Viešpačiui žemės vaisių dovanas. Taipogi ir Abelis aukojo 
iš savo bandos pirmuonių <...>. Tuomet Viešpats pažvel- 
gė į Abelį ir į jo dovanas; į Kainą gi ir į jo dovanas ne- 
pažvelgė. O Kainas labai įpyko, ir jo veidas įdubo“ (Pr 
4,3—5). Piemens gyvenimas, samprotauja Kantas, nevar- 
žomas ir duoda patikimiausias pajamas. Žemdirbio triū- 
sas sunkus, priklauso nuo oro, reikalauja nuolatinio būsto, 
žemės nuosavybės ir jėgos jai apsaugoti. „Zemdirbys ga- 
lėjo pavydėti piemeniui kaip labiau dangaus globojamam 
(4 eil.), ir iš tikrųjų pastarasis pasidarė jam našta, nes 
besiganantys galvijai negaili pasėlių". 

Po to buvo įvykdyta brolžudystė, ir Kainas iškeliavo 
į Nodo šalį. Kitaip, pasak Kanto, ir negalėjo būti. „Kaip 
tik žemdirbys turėjo pirmasis panaudoti jėgą prieš tokius 
poelgius, kurių kitas nelaikė neleistinais; ir jeigu jis ne- 
norėjo prarasti savo ilgų pastangų vaisių, pagaliau buvo 
priverstas kuo toliau pasišalinti nuo piemenų genčių. Šis 
išsiskyrimas ženklina trečiąją epochą“, tai yra darbo pasi- 
dalijimą. „Linksmas pasivaikščiojimas" virto moksline 
ekspedicija, turininga pirmųjų visuotinės istorijos etapų 
interpretacija. 

„Grynojo proto kritikoje“ ironija skverbiasi gilyn, ap- 
šviesdama gelmes, ir tik retkarčiais kliūsteli į paviršių. 
Prisiminkime garsųjį aforizmą: „Man teko pašalinti žino- 
jimą, kad išlaisvinčiau vietą tikėjimui“, kuris kartu skamba 
kaip „man teko pakelti žinojimą...“ Kokiame biografinia- 
me kontekste nuskambėjo šie žodžiai, skaitytojas sužinos 
iš kito skyriaus. 

Šeštas skyrius 


TIKĖJIMAS — VILTIS. MEILE 


Baisus dievas be moralės. 
Kantas 


Vėlyvą 1789 metų pavasarį jaunas rusų literatas Niko- 
lajus Karamzinas leidosi į daugelį mėnesių trukusią ke- 
lionę. Prancūzijoje jau žiebėsi būsimojo revoliucijos gaisro 
židinys, tačiau Europos pakraščiuose buvo ramu; jaunuolis 
neskubėdamas, ilgam sustodamas keliavo į vakarus. Jis 
rašė dienoraštį, užrašinėjo ką tik patirtus kelionės įspū- 
džius. Karaliaučius atvykusįjį pribloškė savo dydžiu 
(„aplinkui bemaž penkiolika varstų“). Netrukus turėjo 
prasidėti mugė, ir miesto gatvėse šurmuliavo triukšminga 
šventinė minia. Visur krito į akis ryškūs kariškių mundu- 
rai — mėlyni, žydri, žali su raudonais, baltais ir oranži- 
niais atvartais. Karamzinui teko pietauti karininkų drau- 
geje; kalba sukosi apie praėjusią apžiūrą, buvo laidomi 
lėkšti sąmojai, skambėjo garsus juokas. Rašytojui šitai 
buvo ne prie širdies: jis nejautė pieteto karo amatui ir čia 
atvyko ne tam, kad susipažintų su Prūsijos armija. 

Papietavęs Karamzinas leidosi ieškoti Princesinštrasės. 
Dar prieš išvykstant iš Maskvos vokiečių poetas Lencas, 
buvęs „štiurmeris“, dabar įsikūręs Rusijoje, patarė jam 
aplankyti Kantą. Virpančia širdimi jaunuolis įžengė į 
garsiojo filosofo namus. 

„Aš neturėjau laiškų jam, bet drąsa šturmuoja mies- 
tus, — ir man atsivėrė jo kabineto durys. Mane pasitiko 
mažas, sulysęs senukas, nepaprastai baltas ir švelnus. 
Mano pirmieji žodžiai buvo tokie: „AS — rusų dvarinin- 
kas, mėgstu didžius žmones ir noriu pareikšti savo pagar- 
ba Kantui“. Jis išsyk pasiūlė man sėstis, sakydamas: „Aš 
rašiau tai, kas negali patikti visiems: nedaug kas mėgsta 
metafizines subtilybes". 

Iš pradžių buvo kalbama apie „ivairius dalykus“, ir 
filosofas pasirodė puikiai išmanąs geografiją ir istoriją, 
bet paskui svečias ryžtingai pasuko kalbą į filosofijos plot- 
mc. Jis buvo susipažinęs su „Grynojo proto kritika“, bet 

neskaitė Kanto etikos veikalų, jį kankino dorovinės reli- 
ginės abejonės, kuriomis jis skubėjo pasidalyti su šeimi- 
ninku. Kantas atsakydamas išdėstė savo pažiūras, tačiau 
kalbėjo greitai, negarsiai ir neaiškiai; rusas įdėmiai klau- 
sėsi. Pokalbis truko bemaž tris valandas. 

„Veikla yra mūsų apibrėžtumas. Žmogus niekada ne- 
gali būti visiškai patenkintas tuð, ką turi, ir visada sie- 
kia ką nors įsigyti. Mirtis mus užklumpa pakeliui į ką 
nors, ką mes dar norime turėti. Duok žmogui viską, ko 
geidžia, bet jis tą pačią minutę pajus, kad tasai viskas 
nėra viskas. Nematydami mūsų siekimo tikslo arba galo 
šiame gyvenime, mes tariame esant būsimąjį, kur mazgas 
turi atsimegzti. Ši mintis žmogui juolab maloni, kad čia 
nėra jokios darnos tarp džiaugsmų ir sielvartų, tarp ma- 
lonumo ir kančios. Aš guodžiuosi tuo, kad man jau še- 
šiasdešimt metų ir kad mano gyvenimas greitai baigsis, nes 
tikiuosi pradėti naują, geresnį. Galvodamas apie tuos 
smagumus, kuriuos patyriau gyvenime, dabar nejaučiu 
jokio malonumo, tačiau įsivaizduodamas tuos atvejūs, kai 
elgiausi pagal mano širdyje įrašytą dorovės dėsnį, džiau- 
giuosi. Kalbu apie dorovės dėsnį: pavadinkime jį sąžine, 
gėrio ir blogio jausmu — bet jie yra. Aš sumelavau, nie- 
kas nežino apie mano melą, tačiau man gėda. Tikimybė 
nėra akivaizdumas, kai mes kalbame apie būsimąjį gy- 
venimą; bet, viską sumetęs, intelektas mums liepia juo 
tikėti. O ir kas mus ištiktų, kai mes, taip sakant, jį išvys- 
tume? Jeigu mes jį labai pamėgtume, nebegalėtume gy- 
venti šio gyvenimo ir be paliovos kamuotumėmės; pric- 
Singu atveju ištikti negandų šiame gyvenime negalėtume 
pasiguosti, sakydami sau: o gal ten bus geriau! Tačiau 
kalbėdami apie mūsų apibrėžtumą, apie būsimąjį gyvenimą 
ir kitką, jau tariame egzistuojant Amžinąjį Kūrybinį pro- 
ta, kuriantį visa dėl ko nors ir visą gėrį. Kas? Kaip? ...Bet 
čia pirmasis išminčius prisipažįsta nieko neišmanąs. Čia 
protas užgesina savo žiburį, ir mes liekame tamsoje; vien 
fantazija gali duotis šioje tamsoje ir kurti nesama". 

Grįžęs į viešbutį, Karamzinas nedelsdamas užrašė pO- 
kalbio turinį. „Garbingasai vyre! — mintimis kreipėsi jis 
į filosofą.— Atleisk, jeigu šiose eilutėse aš sudarkiau tavo 
mintis!" Rusų keliautoją apstulbino ne tik Kanto spekulia- 

cijos gilumas, bet ir dar vienas nuostabus jo sielos bruo- 
žas — pakantumas, pagarba kito nuomonei. „Tą aš laikau 
tikru filosofu, kurs su visais gali sugyventi pasaulyje, 
kurs mėgsta ir tuos, kurie nesutinka su jo mintimis. Žmo- 
gaus proto paklydimus reikia parodyti su kilniu įkarščiu, 
bet be pykčio. Pasakyk žmogui, kad jis klysta ir kodėl, 
tačiau neplūsk jo širdies ir nevadink bepročiu. Žmonės, 
žmonės! Kokia tik dingstimi jūs savęs nekamuojate!" 

Taip Karamzinas reziumavo pokalbį su Kantu apie 
religiją. 

Kanto religijos filosofija tiesiogiai šliejasi prie jo eti- 
kos. Mes prisimename tezę: moralė neatsiranda iš dieviš- 
kųjų įstatymų. Tačiau žinome ir antitezę: moralė neišven- 
giamai veda prie religijos. Žmonių teisei į laimę suderinti 
su jų priedermėmis nepakanka žmogaus sugebėjimų, bū- 
tina pripažinti visagalę moralinę esybę kaip pasaulio val- 
dovę: (Pripažinti? Ateistas Fojerbachas pasakytų — išgal- 
voti. Kantas — tikintis ir kalba kur kas atsargiau: „Kai 
sakoma, kad kiekvienas žmogus pats pasidaro sau dievą, 
šitai skamba nors ir abejotinai, tačiau anaiptol ne smerk- 
tinai“.) Antitezei pagrįsti skirtas traktatas „Religija vien 
tik proto ribose“. 

Kantas pradeda nuo žmogaus dorovinės prigimties ap- 
mąstymo. Vieni išminčiai įsitikinę, kad žmogus beviltiškai 
nugrimzdo į blogį. Kiti jį regi iš prigimties gerą, o blo- 
ga — tik dėl aplinkybių įtakos. Ir vieni, ir kiti — katego- 
Iiškai sprendžiantys rigoristai. Jų priešingybė — indife- 
rentistai, kurie mano, kad žmogus savo prigimtimi neut- 
ralus — nei geras, nei blogas, ir sinkretistai, laikantys jį 
kartu ir geru, ir blogu. Moralės klausimais Kantas rigo- 
ristas, tačiau kartu jis... dialektikas. Jis ir čia mėgina su- 
derinti priešybes, netgi — sukelti jų susidūrimą. 

Žmogus iš prigimties blogas, teigia Kantas. Jam būdin- 
gas neišsenkamas polinkis kurti blogį, kuris atrodo įgytas, 
tačiau yra iš pat pradžių jam būdingas. Kartu žmogui bū- 
dingos pradinės gėrio užuomazgos. Moralinio auklėjimo 
uždavinys ir yra grąžinti teises gėrio užuomazgoms, kad 
jos nugalėtų kovoje su žmogaus polinkiu į blogį. 

Tokia pergalė įmanoma tik kaip mąstysenos ir jausenos 
revoliucija. Kadaise Kantas pats ją patyrė ir buvo įsitiki- 

nęs, kad esminis dorovinis atsinaujinimas, savotiškas an- 
trasis gimimas yra būtina charakterio — žmogaus ir žmo- 
nijos — formavimosi sąlyga. 

Ir dar viena svarbi gėrio pergalės sąlyga. „AuksSciau- 
siasis dorovinis gėris negali būti įgyvendintas vien tik 
per atskiro žmogaus savo paties moralinio tobulumo sie- 
kimą, reikia, kad šiuo tikslu dorai mastantys žmonės susi- 
jungtų į sistemą, kurioje ir tik dėl kurios vieningumo jis 
gali būti įgyvendintas“. Gerovė (gėris) — visuomeninis 
poreikis ir visuomenės produktas. Religijos teorijoje abs- 
trakti Kanto etika įgyja socialinių bruožų. 


Kantas įveda „etinės bendruomenės“ sąvoką. Be jos 
neįmanoma įveikti dorovės plotmėje „prigimtinės būklės“, 
kur, pasak Hobso, vyksta visų karas su visais, kur nėra 
ne tik įstatymų, bet ir moralės priesakų. Etinė bendruo- 
menė — tai bažnyčia. Tam tikras religijos tipas tam tik- 
rame žmonijos dvasinės istorijos etape tampa būtinu ins- 
trumentu, suvienijančiu ir tobulinančiu žmonių bendriją. 

Dar senovėje atsirado švietėjiška religijos koncepci- 
ja —, baimė sukūrė dievus“. Baigiantis viduramžiams ši 
koncepcija buvo patikslinta: baimė parengė dirvą, o be- 
gėdžiai apgavikai primetė tamsiai liaudžiai vienų ar kitų 
dievų vaizdinius. „PaZvelkite į daugelį tautų ir epochų, 
ištirkite tuos religinius principus, kurie faktiškai viešpa- 
tavo pasaulyje,— vargu ar jus bus galima įtikinti, kad jie 
yra kas nors daugiau nei ligonių kliedesys“. Prie tokios 
išvados priėjo Kanto gerbiamas Hiumas. Tačiau kodėl 
„apgaulė“, kodėl „kliedesys“ taip plačiai ir tvirtai papli- 
to? Kaip atsirado kenčiančio dievo idėja? Hiumo nuomo- 
ne, religija — nepaaiškinama mįslė; vienintelis jos tyri- 
nėjimo rezultatas — abejojimas ir atsisakymas pateikti 
kokius nors vertinimus. 

Vokiečių Švietimas, susiformavęs protestantizmo ir 
pietizmo pagrindu, visada žiūrėjo į religiją istoriškai, Le- 
singas „Žmonijos auklėjime“ pateikė religinių tikėjimų 
raidos, kaip žmonių dorovinio tobulėjimo schemos, apma- 
tus ir, Zvelgdamas į ateitį, įspėjo, kad ateis laikas, kai 
nebus religijos, kai moralė galės išsiversti be tikėjimo 
aukščiausiąja esybe. 

Kantas įdėmiai žvelgia į praeitį, ieško tikėjimo dievu 
socialinių psichologinių šaknų ir mato žmoguje (žmoni- 
joje) kovojant du pradus — gėrį ir blogį. Blogis iš pat pra- 
džių vyrauja, tačiau gėrio pradai pasireiškia kaltės jausmu, 
kuris staiga apima žmones. 

Kaltės (savo paties arba svetimos, prie kurios tu tik 
prisidėjęs) išgyvenimas — moralės pagrindas. Rami sąži- 
nė — velnio išradimas, vėliau pasakys Albertas Šveiceris 
(apgynęs disertaciją iš Kanto religijos filosofijos). 
Žmogus, kuris „visada teisus“, moraliai žuvęs. Dorovinis 
atsinaujinimas galimas tik kaip kova su pačiu savimi. 
Ieškodamas religijos šaknų, Kantas staiga užėjo dorovės 
ištakas. Aptiko jos pamatą. Ir sutiko mums pažįstamą 
„konstruktorių“ — vaizduotę. Pažiūrėsime, kaip ji dirba 
šioje srityje. 

Baimė sukūrė dievus, samprotauja Kantas, o dievai 
įvedė draudimus. (Stipriausiai baimė veikia vaizduotėje. 
„Baimės baimė,— rašė A. Belas apie A. Bloką,— yra pati 
tikriausia baimė. Tokia baime persiėmusiu jis laiko filo- 
sofą Kanta; jis vis grįžta prie Kanto kaip prie amžinai 
išsigandusio“. Kantui skirtas Bloko eilėraštis „Sėdžiu už 
širmos...“ iš pradžių vadinosi „Išgąsdintasis“.) Bijojimas 
sulaužyti tabu, baimė, kad tai jau atsitiko, sužadina iš- 
perkamosios aukos idėją. Kai aukojimas virsta pasiauko- 
jimu, įvyksta dorovinė religinė revoliucija. Pasiryžęs pa- 
siaukoti žmogus susilygina su dievu. Taip atsiranda ken- 
čiančio „dievo sūnaus“, pasiuntinio, kuris kartu ir dievas, 
ir žmogus, paveikslas. 

Evangelijos mokytojas pasiskelbė dangaus pasiuntiniu, 
seną, vergišką tikėjimą formulėmis ir apeigomis paskelbė 
savaime niekingu, o moralinį tikėjimą — vieninteliu galin- 
čiu išganyti sielą. Savo gyvenimu ir didybės kupina mir- 
timi jis davė tikrai dievui malonaus žmoniškumo pavyz- 
di. „Šia mirtimi, — priduria Kantas,— jo vieša istorija ir 
baigiasi. Pridėta prie jos kaip papildymas paslaptinges-. 
nė ir tik jam artimų asmenų akyse įvykusi prisikėlimo ir 
pakilimo į dangų istorija <...> negali be žalos jos isto- 
riniam vertingumui būti panaudota religijai vien tik proto 
ribose". 

..Praeis keleri metai, ir jaunas, dar niekam nežinomas 
teologijos magistras Vilhelmas Hėgelis, paveiktas Kanto, 
parašys „Jėzaus gyvenimą“ kaip didžio moralisto biogra- 
fiją, be jokių antgamtinių stebuklų. Jėzaus mokymą Hėge- 
lis priešpriešins Mozės mokymui kaip gyvą žodį negyvai 
dogmai, Naująjį testamentą — Senajam, ir tuo jis taip pat 
pakartos Kantą... 

Krikščionybės lyginimui su Senuoju testamentu Kantas 
teikia principinę reikšmę. Dešimt Biblijos priesakų išdės- 
tyti kaip „prievartos įstatymai“, jie akcentuoja išorinį 
dalyko aspektą, jais nereikalaujama moraliai mąstyti, o 
krikščionybei šitai yra svarbiausia. Tai pirma. 

Mozė norėjo įkurti tik politinę, o ne etinę bendruome- 
nę. „Savo pradine sistema judėjų tikėjimas yra tik sustin- 
gusių įstatymų, kuriais remiasi valstybinis valdymas, vi- 
suma, nes jeigu prie jo buvo prijungti — ar iš pat pradžių, 
ar vėliau — kokie nors moraliniai priedai, tai jie neabejo- 
tinai susiję ne su judaizmu kaip tokiu. Jis iš tikrųjų yra 
ne religija, o tik žmonių masės susivienijimas — masės, 
kuri — kadangi ji sudaro vieną atskirą gentį — susiforma- 
vo į vieną bendriją tik su politiniais įstatymais ir, vadina- 
si, nesusiklostė į bažnyčią". Tai antra. 

Ir trečia. Judaizmas „pašalino iš savo bendrijos visą 
žmonių giminę, laikydamas save ypatinga tauta, Jahvės, 
kuris neapkentė visų kitų tautų ir todėl buvo kiekvienos 
iš jų nekenčiamas, išrinktąja tauta“. Judaizmas siekia su- 
kurti „žemėje mesijo valstybę, kad viešpatautų visoms 
tautoms (gojoms)". 

Krikščionybės atsiradimas reiškė visišką Senojo tes- 
tamento tikėjimo paneigimą. Tai buvo religijos revoliuci- 
ja. Tik nuo krikščionybės Kantas pradeda „visuotinę baž- 
nyčios istoriją“. 

Religijos teorijoje aiškiai pasireiškė Kanto mąstymo 
istoriškumas. Kantas mato pradinę iš esmės bereliginę 
žmonių būklę, paskui pirmąjį dar netobulą religijos tipą, 
kurį vadina „pamaldiniu“. Trečiasis etapas — proto tikė- 
jimas. Pamaldine religija (labiausiai paplitęs tikėjimo ti- 
pas) siekiama pelnyti aukščiausiosios esybės palankumą — 
jos širdį galima suminkštinti sakralinėmis aukomis, garbi- 

nant ją, laikantis priesakų ir atliekant apeigas. Žmogus 
viliasi, kad dievas gali jį padaryti laimingą, nors jis pats 
nepasidarys geresnis; tereikia tik atitinkamai dievą papra- 
šyti ir atlikti kai kuriuos išorinius veiksmus. Iš esmės kal- 
bama apie sandėrį pagal principą „aš tau, o tu man". 
Dvasininkas vaidina tarpininko vaidmenį; pamaldinėje re- 
ligijoje jis žynys, ritualo atlikėjas, bažnyčia čia šventyk- 
la, kur atliekamas ritualas. 

Proto religija — tai grynas tikėjimas gėriu, savo paties 
moralinėmis potencijomis, be jokio išskaičiavimo priemai- 
šos, neperkeliant atsakomybės aukščiausioms jėgoms. Tai 
doro gyvenimo būdo religija, kuri įpareigoja vidujai to- 
bulėti. Dvasininkas čia — tiesiog auklėtojas, o bažnyčia — 
susirinkimų vieta pamokymams. 

Baimė sukūrė dievus (o dievai įvedė draudimus), ta- 
čiau paskui, sako Kantas, čia įsijungė sąžinė. Kaip tik ji 
yra svarbiausias religinių dalykų raidos reguliuotojas. Są- 
žinė — tai bendras supratimas, žinojimas; kito žinančiojo, 
nuo kurio negalima pasislėpti, vaizdinys įsipina į mano 
savimonę. Aš nusižengiau, niekas negali manęs demas- 
kuoti, bet vis dėlto aš jaučiu, kad yra liudininkas ir kal- 
tintojas. Sąžinė — tai baimė, įsiskverbusi vidun, nukreipta 
į patį save. Pati baisiausia baimės atmaina. Bažnytiniame 
tikėjime ji sudaiktinta priesakus pateikiančio ir už jų pa- 
žeidimą baudžiančio.dievo, kurio atleidimą ir malonę gali- 
ma nusipelnyti, įvaizdžiu. Grynojoje proto religijoje san- 
dėris su dievu (tai yra sandėris su sąžine) neįmanomas. 
Lieka tik nesulaužyti draudimų, laikytis kategorinio im- 
peratyvo. Išskyrus dorą gyvenimo būdą, „visa, ką žmo- 
gus ketina daryti, kad įtiktų dievui, yra tik religinė iliu- 
zija ir tariamas tarnavimas dievui“, — toksai Karaliaučiaus 
reformatoriaus (amžininkai lygino Kantą su Liuteriu; jis, 
tiesa, nesukūrė naujos bažnyčios, bet turėjo daug sekėjų) 
tikėjimo simbolis. Tarp tungusų šamano ir Europos pre- 
lato iš esmės nėra skirtumo. Ir vienas, ir kitas siekia tik 
vieno — palenkti savo naudai nematomą jėgą, valdančią 
žmonių likimus. Jų nuomonės skiriasi tik dėl to, kaip 
šitai padaryti. 

Viename iš baigiamųjų „Grynojo proto kritikos“ skyrių 
Kantas suformulavo tris garsiuosius klausimus, jo nuo- 
mone, apimančius visus dvasinius žmogaus interesus. Ką aš 
galiu žinoti? Ką aš privalau daryti? Ko aš galiu tikėtis? 
Į pirmąjį klausimą, jo manymu, atsako jo teorinė filoso- 
fija, į antrąjį — praktinė. Su trečiuoju, kuris „yra kartu 
praktinis ir teorinis klausimas“, buvo sudėtingiau. „Spren- 
dimo galios kritika“, aprėpusi kultūros problemas, rodė 
„Vilties kelią“, kuriuo turi eiti individas. Kultūra — ,„galu- 
tinis gamtos tikslas“, žmogus pašauktas ją sukurti. Ar čia 
galima pasikliauti kokiomis nors išorinėmis jėgomis, iš- 
skyrus savo paties potencijas? Kokią viltį palieka tikėji- 
mas visagale esybe? 

Neleistina tikėtis antgamtinių jėgų pagalbos. Nėra nei 
stebuklų, išeinančių už objektyvių patyrimo dėsnių ribų, 
nėra dieviškosios paslapties, pranokstančios mūsų dvasios 
galimybes, nėra dievo malonės, dieviškojo autoriteto galia 
nuskaidrinančios mūsų dorovę. Todėl Kantas atmeta mal- 
da kaip bendravimo su dievu priemonę („kai sutinki Zmo- 
gų, kuris garsiai kalbasi pats su savimi, gali kilti įtarimas, 
kad jam lengvas pamišimo priepuolis“), bažnyčios lanky- 
mą, kaip tarnavimą stabui, ir kitas ritualines apeigas. Sa- 
vo turiniu „religija niekuo nesiskiria nuo moralės“, yra 
skirtingų tikėjimo atmainų, bet religija viena, kaip viena 
moralė, Tikėjimas dievu — tai pirmiausia pasikliovimas 
savo paties dorovine jėga. Antrasis ir trečiasis klausimai 
susiliejo į vieną. 

Tačiau Kantas neatima ir pomirtinio atlygio vilties. 
Elkis taip, lyg anapusiniame pasaulyje tavęs lauktų at- 
pildas. Taip gali ir nebūti, vis tiek — elkis dorovingai. 
„Išmintinga elgtis taip, lyg mūsų neabejotinai laukia ki- 
tas gyvenimas ir įžengiant į jį bus atsižvelgta į mūsų mo- 
ralinę būseną, kai mes užbaigėme dabartinį“. Be tikėjimo 
būsimuoju gyvenimu neįmanoma jokia religija. 

Dievas — tai moralės dėsnis, tarsi egzistuojantis objek- 
tyviai. Beje, ne tik. Kantas ne stoikas. Stoikui didžiausias 
gėris — asketizmas ir net savanoriškas pasitraukimas iš 
gyvenimo. Savižudybė, pasak Kanto,— pareigos sulaužy- 
mas. Jis deda viltis ne tik į rigoristinį tarnavimą pareigai 
(kaip mano daugelis Kanto tyrinėtojų). 

Dievas — tai meilė. Ilgainiui Kantas paklausė balsų, 
kaltinusių jį kietaširdiškumu, o galbūt ir pats suprato, 
kokią galią turi afektas, traukiantis vieną žmogų prie ki- 
to, sujungiantis žmones tvirtesniais saitais negu baimė ir 
priedermė. Šiaip ar taip, į senatvę Kantas vis mieliau 
sampIotavo apie meilę. 

Meilė ir pareiga — skirtingi dalykai. Tokia pradinė 
tezė. Pareiga mylėti — nesąmonė. Kai sakoma: „Mylėk sa- 
vo artimą kaip patį save“, šitai nereiškia, kad tu iš pra- 
džių turi pamilti žmogų ir paskui iš šios meilės daryti jam 
gera. Priešingai, daryk savo artimiesiems gera, ir tai paža- 
dins tavyje meilę žmonėms. Daryti gera kitiems žmonėms 
kiek įstengiame yra pareiga nepriklausomai nuo to, ar 
mes juos mylime, ar ne, ir ši pareiga tebegalioja, net 
jeigu mes priversti padaryti liūdną atradimą, kad žmonių 
giminė neverta meilės. 

Taip kalbama „Paprociy metafizikos“, paskutinio Kanto 
etikos darbo, puslapiuose. Antitezė neišvengiama, ji pa- 
sirodo tolesniuose to paties darbo, kurio vienas skyrius 
pavadintas „Apie pareigą mylėti kitus žmones“, pusla- 
piuose. Skaitytojas sutrikęs. Vėl gelbsti išlyga: antruoju 
atveju meile vadinamas ne jausmas, o tam tikras bendras 
principas. 

Dabar telieka surasti sintezę, kuri pašalintų kraštuti- 
nių formuluočių griežtumą.'Mes ją randame straipsnyje 
„Visos esaties pabaiga“, samprotavimuose apie tai, kaip 
meilė padeda atlikti pareigą. „Tai, ko žmogus nemėgsta, 
jis daro taip prastai, dažnai, pasitelkęs sofistines gudrybes, 
taip lenkdamasis to, ką liepia pareiga, kad vargu ar šitai 
galima laikyti veiklos motyvu, jeigu kartu neįsikištų anos 
gudrybės. 

Jeigu, siekiant pagerinti krikščionybę, su ja susieja- 
mas dar koks nors autoritetas (tegu net dieviškas), tai kad 
ir koks geras būtų ketinimas, kad ir koks kilnus būtų 
tikslas, jam būdinga meilė vis dėlto išnyksta, nes niekam 
negalima paliepti ne šiaip elgtis tam tikru būdu, bet da- 
ryti tai noriai. 

Krikščionybės tikslas — ugdyti meilę savo pareigos įsi- 
sąmoninimui, ir jai šitai pavyksta, nes jos pradininkas 
kalba ne kaip vadas, reikalaujantis paklusti jo valiai, o 
kaip žmonių draugas, kuris į panašių į jį širdis įdiegia jų 
pačių teisingai suprastą valią veikti taip, lyg jie patys 
save deramai išmėgintų. 

Laisva mąstysena, kuriai viencdai svetimas tiek ver- 
giškumas, tiek palaidumas — štai kuo krikščionybė pa- 
traukia širdis žmonių, kurių intelektą jau nuskaidrino pa- 
reigos dėsnio supratimas. Laisvės pasirinkti galutinį tiks- 
lą pajautimas skiepija jiems meilę moralės dėsniui“. 
Traktate apie religiją tos pačios mintys: „Aukščiausias, 
žmogui niekada visiškai nepasiekiamas baigtinių kūrinių 
moralinio tobulumo tikslas yra meilė dėsniui. Remiantis 
šia idėja, kiekvienos religijos tikėjimo principas turėtų 
būti toks: „Dievas yra meilė". 

Dievas yta meilė. Kas tik nekartojo šios evangelinės 
tiesos, kas tik vylingai negudravo apie ją. Dievas yra mei- 
lė, pasakys Hėgelis ir įžvelgs čia loginę dialektinę prob- 
lemą: meilė — priešybių tapatybė, aukščiausia jos forma — 
„bendruomenės meilė“, kuriai tarpininkauja „bet kokio 
ypatingumo nuvertinimas". Meilė yra patsai dievas, at- 
silieps Fojerbachas, tačiau žodis „dievas“ jam nuskambės 
tik kaip metafora, jis ryžtingai atmes krikščionybę. Kan- 
tas krikščionybę laiko aukščiausiu žmonijos dorovinės ir 
religinės raidos etapu. Visa kita — žingsnis atgal. 

O iš kur atsirado meilė? Kantas ir čia stengiasi mąstyti 
istoriškai. Meilė — ne dangaus, o žemės dovana, lytinio 
instinkto metamorfozė. Suvaržytas draudimų, iki galo ne- 
patenkintas žemas gyvuliškas geismas transformuojasi į 
aukščiausią kultūros elementą. Kantas samprotauja apie 
sociogeneze. „Netrukus žmogus pastebi, kad jo lytinis 
susijaudinimas — gyvūnų jis remiasi trumpalaikiu, dau- 
giausia periodišku potraukiu, — gali tapti ilgalaikis ir in- 
tensyvesnis dėl vaizduotės, kuri palaiko šią emociją ją 
prislopindama, bet kartu padarydama juo ilgiau trunkan- 
čią ir vienodesnę, juo toliau objektas nutolęs nuo jausmo; 
dėl to išvengiama persisotinimo, kuris yra gyvuliško po- 
reikio visiško patenkinimo neišvengiamas padarinys... 

Atsisakymas buvo stebuklinga priemonė, grynai juslinį 
potraukį pavertusi idealiu, gyvulišką poreikį — meile, tik- 
tai malonų pojūtį — grožio, iš pradžių Žmogaus, o pas- 
„kui ir gamtos, išgyvenimui". Kantas sako, kad tasai ,„mažy- 
tis pradas" pasirodė esąs svarbesnis už visus vėlesnius kul- 
tūros laimėjimus. 

Kanto idėjų tęsėjai ne kartą ginčijosi dėl žmogaus ne- 
sąmoningų potraukių. Kas pirminis — baimė ar draudimas? 
Pasak Kanto, pirminė yra vaizduotė, įbauginanti ir parali- 
žuojanti veikimą. Sustiprinanti ir išgryninanti aistrą. Ga- 
limas daiktas, apribojimai, kuriuos filosofas buvo privers- 
tas taikytis sau, padėjo prieiti prie šios išvados. 

Interpretuodamas Bibliją, be maitinimosi ir meilės ins- 
tinkto, Kantas nurodo dar du galingus kultūrą formuojan- 
čius stimulus. Ateities laukimas, mintis gyventi dėl pali- 
kuonių, geresnio būsimojo gyvenimo (bet jau ne sau, o 
savo vaikams) viltis. Ir pagaliau troškimas pačiam būti 
tikslu (o ne priemone kitiems). 

Taigi Kantas pasirodė dar viena neįprasta hipostaze. 
Anksčiau mes jame įžvelgėme ironiką, dabar prieš mus 
meiles apologetas ir jos analitikas. Krikščionybę jis trak- 
tuoja kaip dorovės principą, kaip meiles žmonėms prog- 
ramą. Tobulindamas šią programą, jis stengiasi teoriškai 
ją pagrįsti. Bažnytinė dogmatika jam svetima. Dogmas 
Kantas paverčia hipotezėmis. „Dievas kaip hipotezė“ — 
tai frazė iš Kanto juodraščių. Ten pat galima perskaityti: 
„Dievas — ne esybė šalia manęs, o tik mano mintis“. Kan- 
tas negalėjo atsikratyti abejonių. Tačiau jis nebuvo ko- 
votojas dėl dievo. 

Aštuntojo dešimtmečio viduryje Kantas (tai liudija 
jo laiškai Lafateriui) priėjo prie moralinio religijos aiški- 
nimo. „Kartu su Jobu“ jis dabar laiko „nusikaltimu meili- 
kauti dievui". Klūpėti ant kelių arba pulti po kojų siekiant 
parodyti savo pagarbą dangaus jėgoms nedera su žmogaus 
orumu, lygiai kaip ir kreiptis į jų atvaizdus. Šiuo atveju 
„Jūs garbinate ne idealą, kurį jums pateikia jūsų pačių 
protas, o savo pačių sukurtą stabą“. Kantas liovėsi lankęs 
bažnyčią. Jo teorija prieštaravo oficialiajai dogmai. Susi- 
dürimas su valdžia pasidarė neišvengiamas. 

+ * + 


Tuo metu Prūsijos soste jau nebebuvo Frydricho II. 
Sostą paveldėjo jo sūnėnas Frydrichas Vilhelmas II. Skir- 
tingai negu jo dėdė — laisvamanis despotas, ryžtingas ad- 
ministratorius, karvedys ir mokslų globėjas — dabartinis 
karalius buvo bevalis, bukaprotis, linkęs į mistiką. Jis ža- 
vėjosi magija ir priklausė slaptam „rozenkroiceriy"” ordi- 
nui. Despotizmas Prūsijoje nesusilpnėjo, o švietimo suma- 
žėjo. Frydricho šūkis „Filosofuokit, bet pakluskit!" užlei- 
do vietą įprastiniam „Pakluskit nefilosofuodami!“ 

Iš pradžių Kanto santykiai su naujuoju karaliumi klos- 
tėsi palankiai. Ėjo Kanto pirmosios rektorystės metai, kai 
Frydrichas Vilhelmas II atvyko į Karaliaučių duoti prie- 
saikos. Universiteto galva buvo pakviestas į karaliaus pilį, 
jis pasveikino monarchą profesorių bei studentų vardu ir 
buvo maloniai priimtas. (Dalyvauti iškilmingose pamaldose 
Kantas atsisakė, dėdamasis negaluojąs.) 

Savo antrosios rektorystės metais (1788) Kantas kara- 
liaus jubiliejui skirtą šventinį posėdį pradėjo tokiais žo- 
džiais: „Diena, davusi pasauliui mūsų brangiausiąjį kara- 
lių, — iš tiesų iškilmingas įvykis universitetui, kiekvienam 
valdinių luomui, visai Europai, jeigu ji trokšta gyventi 
pasaulyje, grindžiamame teisingumu ir galia paremtu žmo- 
niskumu. Mūsų universitetas oratoriaus lūpomis šiandien 
išsakys maloningiausiajam monarchui savo pagarbą ir dė- 
kingumą. Jūsų prakilnybės malonės prisijungti prie mūsų 
sveikinimų ir papuoš savo dalyvavimu šį iškilmingą aktą“. 
Paskutiniai žodžiai buvo skirti vietinės administracijos 
atstovams. Išliko lapelis su pateiktų trijų frazių tekstu, 
išmargintas taisymais: žodžiai užbraukti, atstatyti, pakeis- 
ti kitais. Nelengvai Kantas įveikdavo meilikaujamas for- 
mules! Tačiau padėtis įpareigojo, ir vienintelis dalykas, 
kurį jis galėjo sau leisti — tai kalbėti Kuo trumpiau. 

Jis galėjo leisti sau ir būti dviprasmiškas. 1787 metais 
išėjo antrasis ,„(Grynojo proto kritikos“ leidimas. Mes pri- 
simename, kad filosofas pridėjo specialų skyrių, nukreip- 
tą prieš teorinius mėginimus pagrįsti sielos nemirtingumą. 
Pridėjo knygos gale, o pradžioje? Pradžioje atsirado nauja 
pratarmė, įrodinėjusi, kad kritinė filosofija puoselėja re- 

ligiją. „Man teko pašalinti žinojimą, kad išlaisvinčiau vie- 
tą tikėjimui“, — skaitė obskurantas ir džiūgavo. „Man te- 
ko suimti žinojimą..."— taip ši frazė skambėjo policininko 
ausiai. O įdėmi akis, perskaičiusi „Kritiką“ iki galo, matė 
visai ką kita: filosofas turėjo „pakelti žinojimą“, kad su- 
rastų vietą tikėjimui. Apie pavartoto veiksmažodžio iro- 
nišką dviprasmiškumą mes kalbėjome anksčiau. 

Karalius pritarė, kad Kantas būtų priimtas į mokslų 
akademiją. Be jokio pasiūlymo iš Karaliaučiaus Berlynas 
gerokai padidino jo algą, kuri dabar sudarė 720 talerių. 
1788 metų rudenį iš Berlyno valstybės lėšomis į Karaliau- 
čių buvo atsiųstas gabus jaunuolis Johanas Gotfrydas Ky- 
zeveteris, kad iš pirmojo šaltinio išstudijuotų kriticizmą, 
o paskui dėstytų jį rūmuose. Kyzeveteris išbuvo „Alber- 
tinoje" metus. Grįžęs į sostinę, jis pradėjo skaityti kritinės 
filosofijos kursą. Ir ūmai pastebėjo, kad laikai pasikeitė. 

Prancūzijoje liepsnojo revoliucija. Pirmosios žinios apie 
ją Vokietijoje sukėlė visuotinį entuziazmą. Tai lėmė ne tik 
demokratinės nuotaikos. Burbonai buvo laikomi vokiečių 
tautos priešais, todėl jų žlugimą sveikino ir lūšnose, ir 
rūmuose. Potsdamo gvardiečių orkestras išmoko sankiu- 
lotų maršą, madingos berlynietės nešiojo trispalvius kas- 
pinus, Gotos hercogienė papuošė savo saloną Paryžiaus 
revoliucionierių biustais. 

Paskui prasidėjo prablaivėjimas. Išsigąsta, kad revo- 
liucijos gaisras persimes į Prūsijos žemes. Berlyne imtasi 
apsaugos priemonių. Kanto šalininką ministrą Cedlicą pa- 
keitė Vėlneris, „veidmainis landus popas, ir tiek“, kaip 
kartą jį apibūdino velionis Frydrichas. Išėjo naujas edik- 
tas dėl religijos, kuriuo nors ir buvo skelbiama sąžinės 
laisvė, tačiau valdiniams buvo siūloma „savo atskirą nuo- 
monę pasilaikyti sau ir vengti ją skleisti“. Paskui išėjo 
naujas įstatymas dėl cenzūros, kuriuo buvo siekiama pa- 
daryti galą „vadinamųjų švietėjų savavaliavimui“ ir 
„Spaudos laisvei, virtusiai spaudos įžūlumu“. 

Kyzeveteris buvo įspėtas, kad per paskaitas nekalbėtų 
prieš religiją ir neužmirštų priminti, jog Kanto filosofija 
neprieštarauja krikščionybei. Pradėdamas analizuoti „Prak- 
tinio proto kritiką“, jis tik apie tai ir tekalbėjo. (Ir ne 
veltui: tarp klausytojų krito į akis bruzdus jaunuolis, ku- 

ris stengėsi užsirašyti kiekvieną lektoriaus žodį; per kitą 
paskaitą jo jau nebuvo.) Spaudoje Kyzeveteris tvirtino 
tą patį, O Kantą jis tikino: „Jeigu Kristus galėtų jus iš- 
girsti ir suprasti, jis patvirtintų: taip, kaip tik tai aš ir no- 
rėjau pasakyti“. Tačiau buvo ir kitų nuomonių, Kantą vadi- 
no kiršintoju, skeptikų, abejonių skleidėju. Ėjo gandai, 
kad Kantui uždraus spausdinti savo raštus. Buvo kalbama, 
kad kai kas jau prašęs to karalių. Tačiau kol kas Kyze- 
veteris mokė Kanto filosofijos rūmų damas, jam buvo pa- 
tikėta auklėti įpėdinį. Situacija tebebuvo neaiški. 

Remiantis ediktu dėl religijos, buvo patrauktas į teis- 
mą „vienplaukis“ pamokslininkas Johanas Šulcas, kurio 
knygą apie moralę kadaise recenzavo Kantas, o nuo per- 
sekiojimų gelbėjo Frydricho II globa. Šulcas, puikus ora- 
torius, įtikino savo teisėjus, kad nors jo pamokslai ir nei- 
gia dieviškąją trejybę, jie neprieštarauja Kristaus moky- 
mui. Teismas pripažino Šulcą ne liuteronų, bet vis dėlto 
krikščionių pamokslininku ir išteisino jį. Karalius įsakė 
išteisinamąjį nuosprendį pakeisti kaltinamuoju ir paskyrė 
teisėjams didelę baudą. Šulcą atleido iš pareigų. 

Karalius buvo žaisliukas mitrių rūmininkų rankose. 
Regzdami savo intrigas, jie naudojosi jo silpnybėmis (po- 
linkiu į vizionierystę ir meilės nuotykius). Karaliui krito 
į akį grafienė Denhof, jį slapta išskyrė su karaliene ir su- 
tuokė su grafiene. Ir taip, kad nebūtų padaryta žalos kitai 
grafienei — Lichtenau, kuri buvo svarbiausia rūmų met- 
Tese. 

Karaliene paskelbė pamišėle. „Ji šoka ant stalo ir regi 
vaiduoklius“,— rašė Kantui Kyzeveteris. Beje, ne geriau 
jis atsiliepė ir apie jos buvusį vyrą: „Karalių jau kelis kar- 
tus aplankė regėjimai... Jis silpnas siela ir kūnu, sėdi išti- 
sas valandas ir verkia". 

Kita nepaprasta istorija, visiškai nepanaši į tiesą, vaiz- 
džiai perteikia amžininkų nuomonę apie Frydrichą Vilhel- 
mą II. Prieš prasidedant mūšiui prie Valmi, Prūsijos kariuo- 
menė užėmė Verdeną. Pergalės ir būsimo visiško sankiulo- 
tų sutriuškinimo garbei karalius surengė balių. Šventinio 
šurmulio įkarštyje prie Frydricho Vilhelmo priėjo nepa- 
žįstamas žmogus, sušnibždėjo į ausį „rozenkroicerių“ 
slaptažodį ir pakvietė eiti paskui jį. Jo didenybė, klusnus 

ordino statutui, pakluso. Jį nuvedė į tamsų kambarį, kur 
nebuvo žvakių ir tik nuo rusenančio židinio ant sutemų 
gaubiamų sienų krito šiurpūs atšvaitai. Nepažįstamasis 
išnyko, karalius jau norėjo grįžti pas svečius, bet jį sus- 
tabdė pažįstamas balsas. (Jis pažino tą balsą, jis negalėjo 
apsirikti, jis tūkstančius kartų jį girdėjo — San Susi apar- 
tamentuose, žygiuose ir per lauko pratybas.) Tamsoje jis 
išvydo pažįstamą gunktelėjusią figūrą — smailus profilis, 
staigūs judesiai, pažįstamas surdutas, pažįstama lazda. Ve- 
lionio dėdės šmėkla kalbėjo karaliui apie išdavystę, Prü- 
sija esanti įtraukta į pavojingą avantiūrą, toliau nė žings- 
nio, grįžk prie savo sienų... 

To, kas įvyko per kitas dienas, niekaip nepavadinsi 
puolimu. Prūsijos kariuomenė trypčiojo vietoje, o po Val- 
mi, kur nebuvo imtasi ryžtingų atakų, prasidėjo bendras 
atsitraukimas. Amžininkai ir istorikai spėliojo visaip, ir 
net Bonapartas neįstengė paaiškinti prūsų elgesio. 

Istoriją su senojo Frico šmėkla pagarsino Bomaršė. 
Dramaturgas turėjo bičiulį — aktorių Fleri, kuris buvo ži- 
nomas kaip puikus Frydricho II vaidmens atlikėjas; jis 
puikiai mėgdžiojo jo balsą ir laikyseną, kažkokiu būdu 
įsigijo Prūsijos karaliaus surdutą ir skrybėlę. Neramiomis 
1792 metų rugsėjo dienomis, kai prasidėjo įsiveržimas, 
Fleri skubiai išvyko iš Paryžiaus į Verdeną. Mus visoje 
šioje istorijoje domina tik viena: apie Frydricho Vilhelmo 
II keistenybes kalbėjo visa Europa. 

Kantas apie jas sužinodavo iš Kyzeveterio laiškų. Jis 
žinojo ir tą, kad tai laiko liga. „Vis stiprėjantį polinkį į 
egzaltaciją“ Kantas lygino su influencos epidemija. Švie- 
čiamasis amžius — ne apsišvietęs amžius. Visa bėda — 
pusiau išprusimas. Skaitoma daug, o žinoma ir suprantama 
mažai. Ir nepaprastai lengvabūdiškai sprendžiama apie 
viską pasaulyje. Vizionierius reikalauja nurodyti „gyvu- 
linio magnetizmo"* priežastį, mokslininkas, suprantama, 
susilaiko nuo atsakymo, ir čia prasideda fantazijos žais- 
mas. „Prieš tokią šunybę yra tik viena priemonė: reikia 
įmagnetinti patį magnetizuotoją ir tiek laikyti jį tokioje 
suglebimo būsenoje, kiek jam ir kitiems lengvatikiams pa- 
tiks, o policijai, kad nebūtų žalos dorovei, reikia eiti vie- 

* Taip XVIII amžiuje buvo vadinama hipnozė. 

ninteliu galimu mokslo keliu, eksperimentu ir stebėjimais 
patikrinti jutimų duomenis apie išorinį objektą. Kokie nors 
specialūs paneigimai čia prieštarauja proto orumui ir yra 
nereikalingi, nuo tokių svaičiojimų daug veiksmingesnė 
priemonė — paniekinamas tylėjimas, nes tokie nutikimai 
moralės pasaulyje gyvuoja neilgai, užleisdami vietą nau- 
joms kvailystėms“. 

Prieš ketvirtį amžiaus Kantas išjuokė dvasių regėtoją 
Svedenborgą, dabar buvo kalbama apie grafą Kaliostrą. 
Italas avantiūristas Juozapas Balzamas, pasivadinęs grafu 
Kaliostru, išvažinėjo bemaž visą Europą, kvailindamas 
aukštuomenės naivuolius, dėdamasis alchemiku, magu, 
aiškiaregiu ir visur reikalaudamas pinigų. Devintajame 
dešimtmetyje jis pasirodė Mintaujoje, nuvyko į Peterbur- 
gą, o paskui į Varšuvą. Jekaterina II sukūrė apie jį dvi 
kcmedijas. Vokiečių spaudoje pasirodė demaskuojančios 
medžiagos. Kanto mokinys Borovskis parašė knygą prieš 
Kaliostrą. Jis kreipėsi į mokytoją, prašydamas pasakyti 
savo nuomonę apie vizionierystę ir egzaltaciją. Kantas at- 
sakė spaudai skirtu laišku. Borovskis jį paskelbė- kaip 
savo darbo priedą. | 

Tačiau iš Kanto jau seniai buvo laukiama ko kito — 
jo paties knygos, skirtos religijai. Šventeivos jį kaltino 
netikėjimu, mokiniai įrodinėjo kritinės filosofijos ortodok- 
siškumą. Kantas suprato, kad anksčiau ar vėliau jam rei- 
kės išdėstyti savo požiūrį. Jis dar nebuvo užbaigęs trak- 
tato, kai jam teko perskaityti veikalą, parašytą svetimos 
plunksnos, tiesa, mėginusį atkurti jo mintis. Veikalas va- 
dinosi „Bet kokio apreiškimo kritikos apmatai“. Jo auto- 
rius buvo Fichtė. 

Apie vokiečių klasikinio idealizmo pradininką reikia 
pakalbėti skyrium. Johanas Gotlybas Fichtė gimė 1762 
metais (kaip ir Kantas, amatininko šeimoje). Berniukas tu- 
rėjo fenomenalią atmintį, ir būdamas devynerių metų jis 
galėjo žodis žodin pakartoti bažnyčioje girdėtą pamokslą. 
Ir dar vienas būdo bruožas išryškėjo jau iš pat mažumės — 
bekompromisinis atsidavimas, tikėjimas savo pašaukimu. 
Vėliau jis pasakys apie save: „AS — tiesos žynys, aš sto- 
jau jai tarnauti, aš pasižadėjau padaryti dėl jos viską — 
drąsiai siekti ir kentėti“. 

Jaunystėje jam teko kęsti materialinius nepriteklius. 
Baigęs universitetą, Fichte bastėsi po privačius namus, mo- 
kydamas pasiturinčių tėvų vaikus. Jis jau turėjo dvidešimt 
aštuonerius metus, kai vienas studentas kreipėsi į jį, pra- 
šydamas padėti studijuoti Kantą, apie kurį Fichtė teturėjo 
miglotą supratimą. Jis tik žinojo, kad niekas negali jo su- 
prasti. Fichtė sėdo prie „Kritikų“ ir ūmai įžvelgė jose tie- 
są. Dabar jis degė vienu troškimu: greičiau susipažinti su 
Kantu ir jo vadovaujamam užbaigti mokslus. 

Karaliaučiuje Fichtė atsidūrė 1791 metų vasarą. Kai tik 
leido aplinkybės, išsiruošė pas filosofą. Lūkesčiai buvo 
pernelyg dideli, kad pasiteisintų. Fichtę pasitiko pavargęs 
senukas, paskendęs savo mintyse, abejingas svečiui, ne- 
pastebėjęs jo entuziazmo. Kanto paskaitomis Fichtė taip 
pat buvo nepatenkintas, su mokytoju jis nesuartėjo. Ta- 
da jaunuolis žengė ryžtingą žingsnį. Jis daugiau kaip mė- 
nesį nevaikščiojo į paskaitas, karštligiškai dirbo, paskui 
kreipėsi į Kantą laišku: „AS atvažiavau į Karaliaučių, kad 
artimiau susipažinčiau su žmogumi, kurį gerbia visa Eu- 
ropa, tačiau kurį visoje Europoje tik nedaugelis myli taip 
kaip aš. Aš jau prisistačiau Jums. Paskui aš supratau, kad 
tai buvo jzülu — pretenduoti į pažintį su tokiu žmogumi 
nepateikus jokių įgaliojimų. Aš privalėjau turėti rekomen- 
dacinių laiškų. Tačiau aš pripažįstu tik tuos, kuriuos pats 
sau rašau. Jį ir pridedu“. Prie laiško Fichtė pridėjo didelį 
traktatą, parašytą per trisdešimt penkias įtempto darbo 
dienas ir ką tik užbaigtą, —,,Bet kokio apreiškimo kritikos 
apmatus“. 

Susižavėjimo kupinais laiškais Kanto nebuvo galima 
nustebinti. Neseniai jis gavo kur kas ekstravagantiškesnį: 
„Didysis Kantai, tavęs aš meldžiu kaip tikintysis dievo: 
išgelbėk, paguosk arba apreikšk mirtį“. Rašė iš Austrijos 
kažkokia Marija fon Herbert, patyrusi nelaimingą meilę; 
ji laikėsi už gyvenimo tik skaitydama Kanto etikos veika- 
lus; filosofas perdavė laišką pastoriui Borovskiui, kad šis 
atsakytų. (Tiesa, vėliau jis parašė ir pats — išsamų, padrą- 
sinantį laišką.) 

Tačiau Fichtės rankraštis patraukė jo dėmesį. Juolab 
kad buvo kalbama apie objektą, prie kurio jis pats dirbo. 

Pervertęs keletą puslapių, Kantas suprato, kad turi reika- 
lą su neeiliniu žmogumi. Fichtė buvo pakviestas, vėl pasi- 
rodė Princesinštrasėje ir vėl išėjo nusivylęs. Nors jis buvo 
priimtas širdingai ir šiltai, pokalbis nesimezgė. Fichtė api- 
bėrė šeimininką klausimais, bet tasai nukreipė jį į „Gry- 
nojo proto kritiką“ ir pas... rūmų pamokslininką Šulcą. 
Trečiasis vizitas pas mokytoją pagaliau patenkino mokinį. 
„Tik dabar, — rašė jis dienoraštyje, — aš patyriau jį turint 
bruožų, vertų tos didžios dvasios, kurios kupini jo veika- 
lai". Šį kartą Fichtė buvo kviestas pietų. O pietaudamas, 
kaip mes žinome, Kantas visiškai atsiskleisdavo, stebino 
protu ir sąmoju. 

Tuo metu prozelitas pateko į keblią materialinę padėtį. 
Pinigai baigėsi, o vilčių užsidirbti Karaliaučiuje nebuvo. 
Fichtė vėl žengė ryžtingą žingsnį. Jis vėl parašė Kantui 
laišką — prašydamas padėti. „Man teliko du dukatai, bet 
ir jie man nepriklauso, nes turiu užsimokėti už butą ir t. t. 
Aš nežinau kitų priemonių išsigelbėti, jeigu neatsiras kas 
nors, kas man, nepažįstamam žmogui, pasikliaudamas ma- 
no garbe, paskolintų pinigų kelionei atgal iki to laiko, kai 
aš galėsiu juos grąžinti, t. y. iki kitų metų Velykų. Išsky- 
rus Jus, dorybingasis vyre, aš nieko nepažįstu, kam galė- 
čiau pasiūlyti tokį užstatą nesibaimindamas būti išjuoktas". 
Toliau per kelis puslapius Fichtė pasakojo savo išgyveni- 
mus, susijusius su jam nemaloniu prašymu. Baigdamas jis 
rašė: „Veikiau dėl savo temperamento ir dėl įgyto patyri- 
mo, o anaiptol ne iš principo aš abejingas tam, kas ne ma- 
no galioje. Aš ne pirmą kartą atsidurių padėtyje, iš kurios 
nematau išeities, tačiau jeigu aš jos nerasčiau, tai būtų 
pirmas toks kartas. Smalsumą, kas gi bus toliau, — štai ką 
aš daugiausia jaučiu tokiais atvejais. Aš tiesiog panaudoju 
tas priemones, kurios man atrodo geriausios, ir ramiai lau- 
kiu rezultato. Šiuo atveju mano reikalai paprastesni, nes 
aš juos atiduodu į gero ir išmintingo žmogaus rankas. Ta- 
čiau vienu atžvilgiu aš išsiunčiu šį laišką su iki šiol nepa- 
tirtu širdies virpuliu. Nesvarbu, koks bus Jūsų sprendi- 
mas — aš Vis tiek prarandu kažką iš to džiugaus jausmo, 
kurį Jums jaučiu. Jeigu sprendimas bus teigiamas, tai aš, 
žinoma, galėsiu susigrąžinti kas prarasta, o jeigu jis bus 
neigiamas, tai, man regis, — niekada". 

Kanto sprendimas buvo dialektiškas — nei teigiamas, 
nei neigiamas. Kantas niekada neduodavo išmaldos gat- 
vėje, bet mielai perduodavo savo pastoriui nemažas sumas 
šelpti vargšams. Kai be pinigų liko jo mokinys Plesingas 
(priverstas skubiai išvykti iš Karaliaučiaus, kad neatsidur- 
tų teisme dėl alimentų), Kantas nesvarstydamas paklojo už 
jį 30 talerių. (Plesingas jam grąžino juos po devynerių me- 
tų, pridėjęs, kaip tada buvo įprasta, po penkis procentus 
už kiekvienus metus.) Fichtė negavo iš Kanto nė skatiko, 
bet gavo kai ką daugiau — mckytojo vietą turtingoje šei- 
moje ir, svarbiausia, „kelialapį“ į didžiosios filosofijos gy- 
venimą. Kantas pasiūlė išleisti „Bet kokio apreiškimo kri- 
tikos apmatus“, surado leidėją ir pasiekė, kad iškart būtų 
sumokėtas honoraras. | 

Knyga patraukė dėmesį. Ji išėjo anonimiškai, ir nors 
įdėmiai skaitant buvo galima įsitikinti ją ir prasmės, ir 
stiliaus požiūriu skiriantis nuo Kanto darbų, gandai auto- 
rystę priskyrė Karaliaučiaus filosofui; iš jo seniai buvo lau- 
kiama traktato iš religijos filosofijos. Galimas daiktas, kad 
leidėjas išleido knygą (prieš Fichtės norą) nenurodęs au- 
toriaus kaip tik tikėdamasis, kad ji bus priskirta Kantui. 
Maža gudrybė davė didelį pelną. Kantui teko padaryti pa- 
reiškimą spaudoje ir nurodyti literatūroje pasirodžiusį nau- 
ją vardą. Fichtė išgarsėjo. 

Spausdinant „Bet kokio apreiškimo kritikos apma- 
tus”, atsirado keblumų dėl cenzūros, buvo justi nauji 
laikai. Vis dėlto Fichtei pasisekė: cenzorius pasikeitė, ir 
knyga išvydo dienos šviesą. O Kantas, spausdindamas savo 
veikalą apie religiją, susidūrė su rimtesnėmis kliūtimis. 
Pirmoji traktato dalis, pavadinta „Apie pirmapradį blogį 
žmogaus prigimtyje“, gavo cenzoriaus leidimą pačioje 
1792 metų pradžioje ir buvo išspausdinta Bysterio „Berly- 
no mėnesiniame žurnale“. Tačiau paskui išėjo naujas ka- 
raliaus įsakymas dėl spaudos kontrolės sustiprinimo. Vi- 
siems prieš akis liūdnas pavyzdys didžios šalies, kur 
besaikė laisvamanybė baigėsi valstybės pamatų sugrio- 
vimu,— buvo sakoma įsakyme. 

Buvo kalbama apie Prancūziją, kurioje vyko didžioji 
revoliucija. Prancūzijos karalius buvo liaudies belaisvis ir 
laukė teismo. Dvasininkijos įtaka silpnėjo, krikščiony- 

bės priešai uždarinėjo parapijas ir siaubė bažnyčias. Buvo 
galima suprasti Prūsijos karalių ir jo pakalikus, kurie bai- 
minosi bet kokio sąmokslo savo šalyje. 

Bysteris, gavęs iš Karaliaučiaus antrąjį Kanto straips- 
nį —, „Apie gerojo principo kovą su bloguoju dėl viešpa- 
tavimo žmoguje“,— siūlė apeiti Prūsijos cenzūrą (tokia 
galimybė buvo). Tačiau Kantas nenorėjo skandalo menka 
dingstimi ir todėl reikalavo laikytis įstatymo. Straipsnio 
nepraleido. Tas pats cenzorius, kuris leido spausdinti pir- 
mąjį straipsnį, sulaikė antrąjį. Apeliavimas į karalių bai- 
gėsi nesėkmingai. 

Kantas jau buvo užbaigęs visą traktatą, visas keturias 
jo dalis. Dabar vertėjo rizikuoti, filosofas galėjo ryžtis 
skandalui. Užliūliuoti cenzūros budrumą nebuvo sunku. 
Mat universitetai tebeturėjo teisę duoti leidimus publi- 
kuoti mokslinę literatūrą. Kantas pateikė rankraštį „Al- 
bertinos” teologijos fakultetui ir gavo atsakymą, jog ka- 
dangi jo traktatas yra filosofinio pobūdžio, jį turi nagrinė- 
ti atitinkamas fakultetas. Tada jis nusiuntė „Religiją vien 
tik proto ribose“ į liberaliąją Jeną, kur filosofijos fakulte- 
to dekanas nedvejodamas ją vizavo. 1793 metų pavasarį 
knyga buvo išspausdinta, nesukėlusi jokio sąmyšio. 

Vietoj netikusio straipsnio Kantas nusiuntė į „Berlyno 
mėnesinį žurnalą" kitą —, Dėl priežodžio „Galbūt teoriškai 
tai ir teisinga, tačiau praktikai netinka". Buvo kalbama 
apie moralę ir teisę. Pastaroji vis labiau traukė Kanto 
dėmesį, kaip tik čia jis dabar ieškojo atsakymo į klausimą, 
ko vis dėlto žmogus gali tikėtis. Prūsijos teisėtvarka ne- 
žadino optimizmo, tačiau Kantas samprotavo apskritai. Jis 
smerkė despotizmą. Manęs negalima priversti būti laimin- 
go taip, kaip to nori kitas. Kiekvienas turi teisę ieškoti 
savo laimės eidamas tuo keliu, kuris jam pačiam atrodo 
geras (jeigu tik tuo jis nepažeis kitų laisvės siekti tokio 
paties tikslo). Tėviškas valdymas, kai valdiniai, kaip ne- 
pilnamečiai, neįstengia skirti, kas jiems naudinga, o kas 
žalinga (tą už juos nusprendžia valstybės galva),— tokia 
valdymo forma yra didžiausias despotizmas. Valdymas 
turi būti ne tėviškas, bet tėvyninis, vienijantis veiksnius 
piliečius. 

Paskui pasirodė straipsnis „Šiek tiek apie Mėnulio įta- 
ką orui“. Ir čia glūdėjo ironiška pašaipa aukščiausiosios 
valdžios atžvilgiu. Su mokslu yra kaip su katekizmu, rašė 
Kantas. Kuo labiau mes senstame, tuo mažiau jį besupran- 
tame, mus vėl reikėtų pasiųsti į mokyklą, jeigu tik atsi- 
rastų žmogus, apie kurį galėtume pagalvoti, kad jis ką 
nors supranta geriau už mus. 

Straipsnis buvo parašytas 1794 metų balandžio mėnesį, 
septyniasdešimtmečio išvakarėse. Jubiliejinių iškilmių ne- 
buvo — Kantas jau džiaugėsi tuo, kad jo neprisimena. 
Kiekvieną dieną jis laukė kokios nors griežtos vyriausy- 
bės priemonės. „Gyvenimas trumpas, ypač tas, kuris lieka 
nugyvenus septyniasdešimt metų, bet aš tikiuosi: atsiras 
Žemėje kampelis, kur bus galima be rūpesčių baigti savo 
dienas. Jeigu Jūs pranešite man ką nors, kas nėra paslap- 
tis, bet pas mus gali ateiti ne iškart ir iškreipta, džiaug- 
siuosi“. Prašymas adresuotas Bysteriui, „Berlyno mėnesinio 
žurnalo“ leidėjui. Siųsdamas jam naują straipsnį „Visos 
esaties pabaiga“, Kantas prašo jį paskelbti „pirma, negu 
ateis galas Jūsų ir mano rašytojiškai veiklai“. Abiem jau 
seniai gresia pavojus. Ir vis dėlto vienas rašo, o kitas 
spausdina straipsnį, kuris yra filosofinės ironijos šedev- 
ras. Tai buvo paskutinis lašas, perpildęs valdžios kant- 
rybės taurę. 

Kas straipsnyje „Visos esaties pabaiga“ galėjo sukelti 
jo didenybės nepasitenkinimą? Kantas nepagarbiai elgėsi 
su Biblija. Jis šaipėsi iš Paskutiniojo teismo ir kitų tikėji- 
mo dogmų. „Jeigu esaties pabaigą įsivaizduosime kaip pa- 
saulio pabaigą tokia forma, kaip dabar pranašaujama, bū- 
tent kad žvaigždės nukris nuo dangaus, sugrius dangaus 
skliautas (arba pabirs kaip knygos lapai) ir viskas sudegs, 
ir bus sukurtas naujas dangus ir nauja žemė kaip palai- 
mintųjų buveinė, ir pragaras nusidėjėliams, tai tokia teis- 
mo diena, žinoma, negali būti paskutinė, nes po jos bus 
kitos dienos. Pati visos esaties pabaigos idėja kilusi ne iš 
fizinio, o iš moralinio klausimo aspekto apmąstymų". Va- 
dinasi, gali būti kalbama apie galutinį žmogaus būties 
tikslą. Jeigu paaiškėja, kad jis nepasiekiamas, tai mies- 
čionio akyse „sukurtoji būtis netenka prasmės, kaip spek- 
taklis be atomazgos ir pagrindinės minties". 

Pasak ironiškos Kanto nuomonės, visos esaties pabaiga 
gali būti trejopa: 1) natūrali, atitinkanti moralinius die- 
viškosios išminties tikslus; 2) antgamtinė — veikiant mums 
nesuprantamoms priežastims; 3) nenatūrali, kurią „mes 
patys sukelsime, neteisingai suprasdami galutinį tikslą“. 
Kalbėdamas apie pastarąją, Kantas aiškiai darė užuominas 
į tų prievartos priemonių, kuriomis Vėlnerio ministerija 
stengėsi sustiprinti religijos padėtį, nenatūralumą. Kaip 
sustiprinti tikėjimą? Kanto nuomone, geriausia nesikišti į 
natūralią dalykų tėkmę. 

„Aš pernelyg gerai suprantu nesugebąs pateikti kokį 
nors naują, laimingą pasiūlymą ir noriu tik patarti — tam, 
žinoma, nereikia didelio išradingumo — palikti viską taip, 
kaip jau yra susiklostę ir beveik per visą kartos amžių 
pakenčiamai pasireiškė savo padariniais. Suprantama, tai 
negali būti didžios arba sumanios dvasios vyrų nuomonė, 
tačiau tebūnie man leista kukliai atkreipti dėmesį ne į tai, 
ką jie norėjo atlikti, bet į tai, ką jiems teks sulaužyti, kad 
nesielgtų priešingai savo (tegu net patiems geriausiems) 
ketinimams“. Kanto ironija nuspalvinama melancholiškais 
tonais. Straipsnį skaityti „ir liūdna, ir juokinga“, prisipa- 
žino autorius. 

Straipsnis aiškiai ir, be to, gana įžūliai artimas prancū- 
zų laisvamanybei. Volteras kadaise ironizavo: Mozės prie- 
sakais neužmiršta nurodyti, kaip įrengti išvietes. Kantas, 
sekdamas Volteru, parodijuoja bfbline legendą apie žmo- 
gaus atsiradimą žemėje, išdėstydamas ją asenizacijos ter- 
minais. Žemiškasis pasaulis, rašo jis, lyginamas „su klo- 
aka, į kurią suteka nešvarumai iš kitų pasaulių. Ši labai 
sąmojinga mintis toptelėjo į galvą vienam aštrialiežuviui 
persui, kuris rojų, pirmųjų žmonių buveinę, įkurdino 
danguje. Ten buvo daug medžių, apsunkusių nuo puikių 
vaisių, kurių liekanos po valgio nepastebimai išgaruoda- 
vo iš organizmo. Išimtis buvo vienas medis, kurio gundan- 
tys vaisiai palikdavo kitokių išskyrų. Kadangi mūsų protė- 
viai leidosi sugundomi ir, nepaklusę draudimui, paragavo 
šių vaisių, tai, kad nesuterštų dangaus, teko pasinaudoti 
vieno iš angelų patarimu — šis parodė į Žemę ir pasakė: 
„Štai ten visos visatos išvietė“. Jis nuvedė juos ten atlik- 
ti savo reikalo ir palikęs pakilo į dangų. Taip Žemėje at- 

sirado žmonių giminė...“ Vyresnybės įsiūtį buvo galima 
suprasti. 

Pasklido gandai, kad rengiamasi susidoroti su Kantu. 
Buvo kalbama, kad jam bus pasiūlyta arba atsižadėti savo 
pažiūrų, arba palikti universitetą. Kaip tik taip buvo su- 
sidorota su laisvamanybe apkaltintu Kanto kolega pro- 
fesoriumi Hase. Hasė pasidavė, prisipažino savo kaltę, 
dabar iš jo buvo visaip tyčiojamasi. Kanto atsistatydinimo 
klausimas rodėsi iš anksto nuspręstas. 

Iš tolimojo Braunšveigo atėjo Kampės, su kuriuo Kan- 
tas kadaise susirašinėjo, laiškas. Buvęs „Filantropino" 
pedagogas neabejojo, kad filosofas niekada neatsižadės 
savo įsitikinimų, ir siūlė paramą. „Šiuo atveju Jūs galite 
laikyti save viso to, ką aš turiu, šeimininku. Jūs nudžiugin- 
site mane ir mano artimuosius, jeigu įsikursite mano pa- 
kankamai erdviuose namuose, kurie nuo to momento pa- 
sidarys Jūsų, ir užimsite mano šeimos Galvos vietą". 

Didžiai sujaudintas Kantas atsakė Kampei, kad gandai 
netikri. „Müsy miesto komendantas visai nepareikalavo iš 
manęs paneigti savo pažiūras“. Tačiau Kampė teisingai 
įvertinęs tą poziciją, kurią jis, Kantas, užims, jeigu iš jo 
bus to pareikalauta; beje, vargu ar šitai atsitiks, nes jis 
nepažeidęs jokių įstatymų. O jeigu vis dėlto atsitiks, tai 
jis turįs lėšų, kad galėtų nugyventi jam likusias dienas 
be kitų pagalbos, kad ir kaip kilniai ji būtų siūloma. 

1794 metų liepos mėnesį Rusijos mokslų akademija 
išrinko jį savo nariu. Liepos 28 dienos posėdyje buvo pa- 
tvirtintas sąrašas, į kurį įėjo keturiolika užsienio moksli- 
ninkų. Kantą rekomendavo geografas J. G. Georgis, didžiai 
vertinęs ne tik „Grynojo proto kritiką“, bet ir „Fizine 
geografiją“, tada dar nepaskelbtą ir žinomą tik kaip pas- 
kaitų kursas. 

„„Rusijoje Kantą žinojo ne tik akademija. Į Maskvą 
kritinės filosofijos idėjas atnešė getingenietis Liudvigas 
Melmanas, paskutiniajame XVIII a. dešimtmetyje dėstęs 
iš pradžių universiteto gimnazijoje, o paskui ir pačiame 
universitete. 1791 metais „Maskvos žurnalas“ išspausdino 
N. Karamzino „Rusų keliautojo laiškus“, kuriuose buvo 
pasakojama apie jo vizitą pas žymųjį filosofą. 

Peterburge tais pačiais metais išėjo filosofinis romanas 

„Faustas, jo gyvenimas, darbai ir nutrenkimas į pragarą“. 
Su Gėtės šedevru jį siejo ne tik iš viduramžių legendos 
perimtas siužetas, bet ir kantiškas požiūris į žmonių rei- 
kalus. Knygos epiloge vokiečių profesoriams ironiškai 
buvo linkima „nugalėti savo didžiausią priešą, viską triuš- 
kinantį Kantą, kad iš jų katedros amžinai galėtų griaudėti 
metafizinės nesamones". Anonimiškai išleistos knygos au- 
torius buvęs „Audros ir veržimosi“ vadas Frydrichas 
Maksimilianas Klingeris, dabar — Rusijos armijos kari- 
ninkas Fiodoras Ivanovičius Klingeris (jis mirė visai 
surusėjęs, išsitarnavęs generolo leitenanto laipsnį). Klin- 
gerio Faustas — feodalinės sistemos ir klerikalizmo prie- 
šas, teisinės sąmonės reiškėjas. Jis išrado būdą spausdin- 
ti knygas, tačiau su baime žvelgia į antihumaniškas mokslo 
užmačias. Klajodamas po platųjį pasaulį, kartą Faustas 
susiduria su grupe žinių troškimo apsėstų mokslininkų, 
studijuojančių anatomiją iš gyvo Žmogaus, nuo kurio nu- 
drėksta oda. 

1794 metų vasarą Kantą aplankė rusų karininkas Vol- 
demaras Ungarn Šternbergas. Paskui Peterburge jis iš- 
spausdino nedidelę knygelę „Laiškas Rusijai“, susidedan- 
čią iš odės Jekaterinai II ir pridėtų dovanojimo laiškų šio 
pasaulio didžiūnams — grafui Rumiancevui-Zadunaiskiui, 
kunigaikščiui Zubovui, feldmaršalui Suvorovui ir kt. Šią 
eilę užbaigė profesoriaus Kanto vardas. Autorius vadino 
ji „filosofų kunigaikščiu“, „išminčių cezariu“, „didžiu 
žmogumi be titulų ir ordinų“, tikino, kad jau Aristotelis 
nujautęs jį pasirodysiant, o carienė Jekaterina įgyvendi- 
nusi jo pateiktus pilietinius nurodymus. „Jos įstatymai 
suteikia moralinę laisvę, ji moko teisių lygybės; lūšnas ir 
rūmus puošia tos pačios rožės, visi piliečiai geria iš vie- 
nos taurės“. Šternbergui Kantas neatsakė. 

Užtai atsakydamas kunigaikščiui Beloselskiui jis apgal- 
vojo kiekvieną žodį; jų pasikeitimas laiškais — pats įdo- 
miausias, tačiau visiškai užmirštas Kanto santykių su rusų 
kultūra jam tebesant gyvam istorijos epizodas. Jis toks 
įdomus, kad mes paskyrėme jam atskirą vietą — knygos 
pabaigoje. 

„„ Į Peterburgo akademiją Kantas buvo išrinktas 1794 
metų liepos mėnesį. Rugsėjo mėnesį jis gavo konferenc- 

sekretoriaus Oilerio (garsiojo matematiko sūnaus) laišką 
su malonia žinia ir pažadu atsiųsti diplomą „pasitaikius 
pirmai patikimai progai, kai tik jis bus patvirtintas di- 
džiuoju imperatorės antspaudu“. Tais laikais gyvenimas 
tekėjo neskubriai, paštas dirbo su pertrūkiais. Tačiau dip- 
lomas vis dėlto galų gale sėkmingai pasiekė šeimininką. 
Štai jo tekstas, išverstas iš lotynų kalbos: 
„Šviesiausiosios ir galingiausiosios 
jos didenybės imperatorės 
Jekaterinos Antrosios, 
visos Rusios valdovės, 


įsakymu 
Aš, Jekaterina kunigaikštienė Daškova, 
šv. Jekaterinos ordino kavalierius, 
Mokslų Akademijos direktorė, 
remdamasi teise, dovanota man valdovės, šiuo gar- 
bės diplomu Imanuelį Kantą, Karaliaučiaus filosofijos 
profesorių, garsiausiąjį Vyrą, vertą visokeriopo pa- 
gyrimo už jo pasiekimus moksle, 
visos Peterburgo akademijos nutarimu 
paskelbiu svetimšaliu šios draugijos nariu 
ir deramu būdu apdovanoju jį garbe, 
privilegijomis ir malonėmis, 
suteiktomis akademikų korporacijai“. 

Visai galimas daiktas, kad padrąsinančius žodžius iš 
Peterburgo Kantas skaitė tuo pačiu metu, kaip ir iš Ber- 
lyno gautą išbarimą. Mat perkūnas pagaliau trenkė. Prü- 
sijos vyriausybė ilgai laužė galvą, kaip nubausti visame 
pasaulyje garsų mokslininką ir neatsidurti kvailoje padė- 
tyje. Galiausiai bausmės forma buvo sugalvota: 1794 metų 
spalio mėnesį Kantas gavo karaliaus papeikimą, bet nie- 
kas (išskyrus patį filosofą) apie tai nesužinojo. Karaliaus 
įsakymas nebuvo viešai paskelbtas, jis atėjo kaip priva- 
tus laiškas. 

„Mūsų karališkoji persona jau seniai su didžiu nepa- 
sitenkinimu stebi, kaip Jūs piktnaudžiaujate savo filosofi- 
ja, kad iškreiptumėte ir sumenkintumėte kai kuriuos 
svarbiausius ir pagrindinius Šventojo rašto ir krikščionių 
tikėjimo teiginius —tą Jūs padarėte knygoje „Religija 
vien tik proto ribose“ ir kituose nedideliuose traktatuose. 
Mes iš Jūsų tikėjomės geresnių darbų; Jūs pats turite su- 

prasti, kaip neatsakingai nusižengiate jaunuomenės mo- 
kytojo pareigai ir elgiatės priešingai Jums gerai žino- 
miems mūsų tėviškiems ketinimams“ (po to, kai Kantas 
išjuokė „tėviško“ valdymo idėją, buvo šiek tiek rizikinga 
vartoti šį terminą oficialiame dokumente!). „Mes reikalau- 
jame, kad Jūs nedelsdamas ir sąžiningai atsakytumėte, ir 
tikimės, kad, siekdamas išvengti mūsų didenybės nemalo- 
nės, ateityje Jūs panašiai nenusikalsite, o priešingai, kaip 
reikalauja Jūsų pareiga, savo įtaką ir talentą panaudosite 
mūsų tėviškų ketinimų įgyvendinimo tikslu; priešingu at- 
veju, jeigu ir toliau nepaklusite, Jūs neišvengiamai užsi- 
trauksite nemalonius potvarkius“. Karaliaus vardu depešą 
pasirašė ministras Vėlneris. 

Atsisakyti savo pažiūrų Kantui buvo nebūdinga, pasi- 
priešinti stigo jėgų. Ant atsitiktinai pakliuvusios popie- 
riaus skiautės jis suformulavo vienintelę įmanomą takti- 
ką: „Atsižadėti vidinio įsitikinimo menka, tačiau tylėti to- 
kiu atveju kaip šis — valdinio pareiga; jeigu viskas, ką 
sakai, turi būti tiesa, nebūtina garsiai išsakyti visą tiesą“. 
Taip kategorinis imperatyvas įgijo konkrečią istorinę 
formą. 

Iš Kanto buvo reikalaujama nedelsiant atsakyti, ir jis 
nedelsdamas atsakė. Laikydamasis visų būtinų nuolankių 
ištikimo valdinio kreipimosi į savo monarchą formuluočių, 
jis anaiptol neatgailavo, bet, priešingai, papunkčiui griež- 
tai atmetė jam pateiktus kaltinimus. Pirma, kaip „jaunuo- 
menės mokytojas“ savo paskaitose jis neperžengė filosofi- 
nio religijos aiškinimo ribų, norint tuo įsitikinti, užtenka 
žvilgtelėti į jo studentų konspektus. Antra, kaip autorius 
savo knygoje „Religija vien tik proto ribose“ jis neprieš- 
taravo jo „didenybės tėviškiems ketinimams“, nes pasta- 
raisiais siekiama šalyje esamos religijos gerovės, o minė- 
toji knyga skirta fakultetų mokslininkams — teologams ir 
filosofams, ja siekiama nustatyti, kokiu būdu apskritai ga- 
lima aiškiausiai ir veiksmingiausiai įdiegti religiją į Zmo- 
gaus širdį — tai mokymas, apie kurį liaudis apskritai ne- 
turi jokio supratimo. Trečia, minėtoje knygoje negalima 
surasti krikščionybės menkinimo, nes joje apskritai nėra 
jokių kurios nors iš egzistuojančių apreiškimo religijų 
vertinimų, o analizuojama tik proto religija kaip aukščiau- 

sioji kiekvienos teisingos religijos sąlyga. „Tegu mano 
kaltintojas nurodo bent vieną atvejį, kur aš leidau sau 
sumenkinti krikščionybę, ginčijau ją kaip mokymą apie 
apreiškimą arba ją būčiau pavadinęs nereikalinga“. Ket- 
virta, Kantas atkakliai teigė parodęs tikrą pagarbą krik- 
ščionybei, traktuodamas Bibliją kaip geriausią iš esamų 
priemonių pagrįsti ir surasti liaudies moralinei religijai. 
Penkta, „iš apreiškimo religijos šalininkų aš visada reika- 
lavau sąžiningumo, kad jie netvirtintų apie ją to, kuo pa- 
tys nėra tikrai įsitikinę, ir neragintų kitų tikėti tuo, kuo 
jie patys nėra visiškai tikri. Aš pats savo religiją liečian- 
čiuose veikaluose niekada neišleidau iš akių sąžinės — ma- 
nyje esančio dieviškojo teisėjo. Maža to, ne tik kiekvieną 
sielai pražūtingą klaidą, bet kiekvieną netgi tik atrodžiu- 
sią Man pražūtingą abejonę aš nedelsdamas pašalindavau, 
savo noru sukildamas prieš ją, ypač dabar, kai einu septy- 
niasdešimt pirmuosius metus ir kai savaime kyla mintis, 
kad ir man, žinoma, reikės atsakyti prieš viso pasaulio 
teisėją, kuris permato širdis. Ir todėl dabar aš visiškai są- 
žiningai atsakau prieš aukščiausiąją valdžią“. Ir pagaliau, 
šešta, kad neduotų dingsties kaltinimams krikščionybės 
iškraipymu ir sumenkinimu, filosofas, „kaip ištikimas Jūsų 
karališkosios didenybės valdinys“, pasižadėjo toliau susi- 
laikyti nuo viešų pasisakymų religijos klausimais. 

Kanto atsakymas buvo vertas didžiojo ironiko. „Kaip 
ištikimas Jūsų karališkosios didenybės valdinys“ — ši iš 
pažiūros nuolanki frazė buvo dviprasmė: po Frydricho 
Vilhelmo II mirties Kantas pareiškė esąs laisvas nuo pri- 
siimto įsipareigojimo (kadangi dabar jis tapo kitos „dide- 
nybes" valdiniu). „Fakultety ginče“ Kantas grįžo prie Bib- 
lijos aiškinimo, o veikalo pratarmėje paskelbė savo susi- 
rašinėjimą su karalium. 

„Fakultetų ginčas“, pasak Kanto, —,,griežtai kalbant, 
grynai publicistinis“ dalykas. Jis polemiškas ir ironiškas. 
Ypač pirmoji jo dalis, parašyta 1794 metais, dar neišblė- 
sus vyriausybės papeikimo sukeltam įspūdžiui. Trys „aukš- 
tieji" fakultetai — teologijos, teisės ir medicinos — remiasi 
ne protu, bet nurodymais. Teologai remiasi Biblija, teisi- 
ninkai — vyriausybės nutarimais, ir net medikai gydo va- 
dovaudamiesi ne „žmogaus kūno fizika, o medicinos vado- 

vais". (Beje, medicinos fakultetas kur kas laisvesnis negu 
pirmieji du ir „labai artimas filosofijos fakultetui“.) 

Fakultetai ginčijasi dėl įtakos liaudžiai. Ši nori būti 
vadovaujama, tai yra, demagogų kalba,— apgauta. Ir Kan- 
tas išjuokia miesčionio poziciją: „Tą, ką jūs, filosofai, 
plepate, aš pats jau seniai žinau; aš norėčiau sužinoti iš 
jūsų kaip iš mokslininkų: kaip man, nugyvenusiam nedorą 
gyvenimą, vis dėlto paskutiniu momentu gauti leidimą 
įeiti į dangaus karalystę; kaip man, net jeigu aš neteisus, 
laimėti bylą ir kaip man išlikti sveikam ir ilgai gyventi, 
net jeigu aš kiek norėjau eikvojau savo kūno jėgas malo- 
numams ir netgi piktnaudžiavau jais?" 

Aukštieji fakultetai — tai mokslininkų parlamento „de- 
šinysis sparnas“, vyriausybinė partija; filosofijos fakul- 
tetas —, Kairysis sparnas“, savotiška opozicija ir, be to, 
vyriausybei labai reikalinga instancija. Juk be jo griežto 
patikrinimo ir prieštaravimų vyriausybė pakankamai aiš- 
kiai nesupras, kas jai pačiai naudinga arba žalinga. Filoso- 
fai privalo kontroliuoti tris aukštuosius fakultetus, beje, 
jie žmonės kuklūs: „Blogiausiu atveju galima sutikti su iš- 
didžiomis teologijos fakulteto pretenzijcmis į tai, kad fi- 
losofijos fakultetas — jo tarnaitė (tačiau vis dėlto lieka 
neaišku: ar toji tarnaitė neša deglą maloningosios ponios 
priešakyje, ar šleifą jai iš paskos), kad tik neuždarytų 
filosofijos fakulteto ir neužčiauptų jam burnos“. Kantas 
tiki pažanga ir viliasi, kad ilgainiui padėtis pasikeis: „pas- 
kutiniai pasidarys pirmieji“, žemesnysis fakultetas — aukš- 
tuoju, suprantama, ne viešpatavimo prasme (to filosofas 
nesiekia), „o patarimų valdžiai prasme; šiuo atveju filo- 
sofijos fakulteto laisvė ir iš to išplaukianti pažiūrų laisvė 
bus geresnė priemonė pasiekti vyriausybės tikslams negu 
jos pačios absoliutus autoritetas". 

„Fakultetų ginče“ Kantas vėl teigia: bažnytinis tikė- 
jimas gali nesutapti su religija. „Jeigu aš priimu tikėjimą 
kaip principą, be ryšio su morale, <... > tai toks tikėjimas 
visai nėra religijos dalis". Tikėjimas Biblijos pamokymais 
pats savaime nėra nuopelnas, o netikėjimas ir net abejoji- 
mas pats savaime nėra kaltė. „Religijoje svarbiausia dar- 
bai“. Teorinis protas apvainikuoja žinojimą, praktinis yra 
ne tikėjimas, o elgesys. 

Pradžioje buvo darbas. Taip Gėtės Faustas interpretuo- 
ja Evangeliją pagal Joną. Darbai — būties pradžia, teigia 
kitas vertimas. Kantas būtų galėjęs patikslinti: moraliniai 
darbai — žmogaus būties pradžia. „Filosofijos fakulteto 
ginčas su teologijos fakultetu“ apvainikuoja samprotavi- 
mą apie žmogaus specifinį ypatumą. Anaiptol ne intelek- 
tas skiria jį nuo gyvulio, instinktas — irgi „intelekto at- 
maina”. Tik moralė padaro žmogų žmogumi. Ją praradęs 
žmogus virsta gyvuliu. 

Po „Sprendimo galios kritikos“ žmogaus problema Kan- 
to filosofijoje dominuoja jau ne slapta, o atvirai. Tris 
ankstesnius pagrindinius savo filosofijos klausimus dabar 
jis papildo ketvirtuoju, pačiu svarbiausiu — apie žmogų. 
Štai liudijimas, priskirtinas XVIII a. paskutiniojo dešimt- 
mečio viduriui: „Filosofijos šia plačiąja reikšme sritį ga- 
lima nusakyti tokiais klausimais: 

1. Ką aš galiu žinoti? 

2. Ką aš privalau daryti? 

3. Ko aš dristu tikėtis? 

4. Kas yra Zmogus?.. 

Iš esmės visa tai galima priskirti antropologijai, nes trys 
pirmieji klausimai susiję su paskutiniuoju“. 

Žmogus gimęs visuomenei, buvo sakoma Kanto laikais. 
Kantas kuo toliau, juo daugiau galvojo apie šį klausimo 
aspektą. Kultūrą formuojančios (pirmiausia Meninės) veik- 
los pripažinimas žmogaus pasaulio pagrindu Kantui dar ne- 
reiškė, kad išspręsta žmogaus problema. Pačioje kultūros 
raidoje Kantas aptiko prieštaravimų, kurių neįstengia pa- 
šalinti nei pats savaime kategorinis imperatyvas, nei me- 
ninė intuicija. Patsai savaime žmogus čia nieko negali pa- 
daryti. Tai kuo jam vis dėlto pasikliauti? Religinį ir etinį 
problemcs sprendimą Kantas papildo sociologiniu. Galima 
pasikliauti kitais, visa visuomene, jos socialiniais ir tei- 
siniais institutais. Teisės filosofija — naujas Kanto dvasinės 
raidos laimėjimas, kurį jis pasiekė jau sulaukęs gilios se- 
natvės. Kanto filosofija optimistinė. Jis ne tik myli žmo- 
gų, bet ir tiki juo, pasikliauja jo protu, valia, kilnumu. 
Tikėjimas, Viltis, Meilė — ši triada Kantui buvo tokia 
pat svarbi, kaip ir jau mums žinoma — Tiesa, Gėris, Grožis. 

Septintas skyrius 


Į AMŽINĄJĄ TAIKĄ 


Žmogui, kuris ruošiasi palikti šį pa- 
saulį, didžiausia paguoda yra įsitikini- 
mas, kad gyvenimas nepraėjo veltui. 


Kantas 


Šviečiamasis amžius baigėsi karais. Trečiojo luomo idė- 
jinių vadų paskelbta proto karalystė virto aukso viešpata- 
vimu, kruvina kova dėl politinės ir ekonominės hegemo- 
nijos. 

Revoliucinė Prancūzija nelaukė, kol ją užpuls, ir puolė 
pirmoji. Nacionalinis susirinkimas paskelbė karą „Europos 
tironams". Prūsijoje karas buvo nepopuliarus. Gėtė, daly- 
vavęs žygyje, neslėpė savo paniekos prancūzams emigran- 
tams, svajojusiems atkurti monarchiją. Ištikus nesėkmei 
prie Valmi, jis ištarė garsiąją frazę: „Cia ir nuo šios dienos 
prasideda nauja pasaulio istorijos epocha". 

Prancūzai perėjo į kontrpuolimą. Jų armija įsiveržė į 
Vokietijos žemę. Pasidavė Maincas ir Frankfurtas. Main- 
ce įsisteigė revoliucinis konventas, balsavęs už prisijungi- 
mą prie Prancūzijos (tarp Mainco vadovų pasižymėjo 
Kanto oponentas Forsteris ir Kanto šalininkas Doršas). Iš 
Frankfurto buvo pareikalauta didelės kontribucijos: Pa- 
ryžiuje buvo manoma, kad karas turi pats save išmaitinti 
(ir padėti prasimaitinti tautai). Frankfurte prancūzai neišsi- 
laikė, 1793 metų vasarą jie atidavė ir Maincą. Karo veiks- 
mai tęsėsi iki 1795 metų balandžio, sėkmė lydėjo čia vie- 
nus, čia kitus. 

Į Karaliaučių žinios apie įvykius Vakarų Europoje 
ateidavo labai pavėluotai. Dabar Kantas laikraščius skai- 
tydavo ne vakarais ilsėdamasis, o iškart, kai tik juos gau- 
davo. Politika vis labiau jį domino. Į Bazelio taiką, kuri 
nutraukė Prūsijos ir Prancūzijos karą, tačiau nepanaikino 
priešiškumo, dėl kurio grėsė nauji susidūrimai, filosofas 
atsiliepė garsiuoju traktatu „Į amžinąją taiką“, kuriame 
teorinis pagrįstumas organiškai derinosi su politiniu ak- 
tualumu ir buvo pateiktas nugludinta ironiška forma. 


235 


Jau pavadinimas „Į amžinąją taiką“ vokiečio ausiai 
skambėjo dviprasmiškai: savo forma tai ir stereotipinė 
mokslinio darbo antraštė, ir tokia pat stereotipinė... smuk- 
lės iškaba. Kantas nepraleido progos pasinaudoti šiuo dvi- 
prasmiškumu. „Kam skirtas šis satyrinis užrašas vieno 
olando smuklininko iškaboje greta joje pavaizduotų ka- 
piniy? Ar apskritai žmonėms arba, sakykime, valstybių 
vadovams, kuriems niekada negana karo, arba galbūt tik 
filosofams, kurie sapnuoja šį malonų sapną?" — taip prade- 
damas filosofinis traktatas apie taiką. 

„Amžinoji taika“ — taip pat dviprasmybė, kuri tarsi 
atveria žmonijai du galimus sprendimus — arba tarptau- 
tine sutartimi nutraukti karus, arba — amžinoji taika „mil- 
žiniškose žmonijos kapinėse“ po naikinamo karo. Kad 
įžvelgtum pirmąją galimybę, tereikėjo tiesiog mokėti sva- 
joti; antroji XVIII amžiuje galėjo atsiverti tik žmogui, 
įpratusiam viską apgalvoti iki galo. Apie pirmąją tuo me- 
tu rašė daugelis, apie antrąją užsimena tik Kantas. 

Beje, jis optimistas ir nenuilsdamas propaguoja tarp- 
tautinio susitarimo idėją. Ir savo traktatą jis kuria kaip 
sutartį, parodijuodamas tokius diplomatinius dokumentus. 
Iš pradžių preliminariniai straipsniai, paskui galutiniai ir 
netgi vienas slaptas. Preliminariniai straipsniai formuluo- 
ja sąlygas, atveriančias kelią normaliems valstybių santy- 
kiams. 1. Nė viena taikos sutartis neturi būti laikoma to- 
kia sutartimi, jeigu ją sudarius išlieka slapta naujo karo 
galimybė. 2. Nė vienos savarankiškos valstybės (nesvarbu, 
didelės ar mažos) negali įsigyti kita valstybė paveldėdama, 
mainais, pirkdama arba gaudama dovanų. 3. Nuolatinės 
armijos ilgainiui turi visiškai išnykti. 4. Valstybės skolos 
neturi tarnauti užsienio politikos srityje vykstančios ko- 
vos tikslams. 5. Nė viena valstybė neturi teisės jėga kiš- 
tis į kitos valstybės politinę santvarką ir valdymą. 6. Nė 
viena valstybė, kariaudama su kita valstybe, neturi grieb- 
tis tokių priešiškų veiksmų, dėl kurių sudarius taiką pasi- 
darytų neįmanomas tarpusavio pasitikėjimas — antai nu- 
siųsti žudikų, nuodytojų, pažeisti kapituliacijos sąlygas, 
kurstyti išdavystę ir t. t. 

Kanto projekto „galutiniuose“ straipsniuose kalbama 
apie pasiektos taikos užtikrinimą. Kiekvienos valstybės 

pilietinė santvarka turi būti respublikinė. (Respublika, 
pasak Kanto, — tai ne monarcho nebuvimas, o teisinė san- 
tvarka, viešumas ir valdžios pasidalijimas; Frydrichas II, 
jo nuomone, valdė šalį respublikoniškai.) Antrasis „ga- 
lutinis"“ taikos sutarties straipsnis nustato pagrindą, kuriuo 
atsiranda tarptautinė teisė, tai — savanoriška valstybių 
sąjunga, kur realizuojama pilietinę bendruomenę prime- 
nanti santvarka, kurioje kiekvienam bendruomenės na- 
riui garantuota jo teisė. Tautų sąjunga, „laisvų valstybių 
federalizmas"— ne pasaulinė valstybė; Kantas nedvipras- 
miškai pasisako už nacionalinio suvereniteto išsaugojimą. 
Trečiasis „galutinis“ straipsnis „pasaulio pilietybę“ apribo- 
ja tik teise tikėtis svetingumo svetimoje šalyje. Kiekvie- 
nas žmogus turį turėti galimybę aplankyti bet kurį žemės 
kampelį nesibaimindamas, kad bus užpultas, kad prieš jį 
bus griebtasi priešiškų veiksmų. Kiekviena tauta turi tei- 
sę į teritoriją, kurią ji užima, jai neturi grėsti atėjūnų ver- 
govė. Kantas — prieš kolonijų užgrobimą. 

Jis nebuvo pirmasis, įžvelgęs karo nelaimes. Kančiose 
gimė žmonijos svajonė apie taiką. Jau senovėje žmonės 
galvojo apie tai, kaip iš visuomenės gyvenimo išnaikinti 
žudynes. Erazmas Roterdamietis traktate „Taikos skundas" 
ragino monarchus padaryti galą karams. XVII amžiuje 
kilo idėja amžinąją taiką sukurti valstybių sutartimi. Sen 
Pjeras ir Ruso karštai pritarė šiai idėjai. Kantas pagrindė 
neišvengiamybę sudaryti žemėje visuotinę taiką — tai buvo 
nauja. Ne atsitiktinė monarcho valia, o istorinis būtinu- 
mas įveiks karą kaip tarptautinių santykių formą. Vals- 
tybės imsis kurti taikią sąjungą, kaip kadaise žmonės ėmė- 
si kurti valstybes. Ir vienu, ir kitu atveju kalbama apie 
dalies savo teisių (tikriau, savivalės) atsisakymą, bet ne 
apie savarankiškumo praradimą. Šią mintį Kantas išdėstė 
dar 1784 metais straipsnyje apie visuotinę istoriją. Ir nuo 
tol tvirtai jos laikėsi ir ne sykį ją pakartojo. Kantas ne- 
įtikinėjo monarchų, negundė jų taikaus gyvenimo puiku- 
mu (kaip darė jo pirmtakai), pabrėžė, kad taika neišven- 
giama, ir pajuokė tuos, kas ignoruoja laiko reikalavimą. 

Amžinosios taikos sutartį apvainikuoja „slaptas“ 
straipsnis. Kas jį sudaro? Tik pašaipa: „Karui apsiginkla- 
vusios valstybės turi atsižvelgti į filosofų maksimas dėl 

bendros taikos galimybės sąlygų“. Ir visi šio „straipsnio“ 
paaiškinimai ironiški ir pajuokiami. Štai ištrauka apie 
teisininkus: „Teisininkas, teisės simboliu pasirinkęs svars- 
tykles ir greta jų teisingumo simboliu — kardą, paprastai 
naudojasi kardu ne tik tam, kad apsaugotų svarstykles 
nuo visų pašalinių įtakų, bet ir tam, kad padėtų jį ant 
lėkštės, jeigu ši nepanorėtų nusileisti". O štai apie filo- 
sofus, pretenduojančius (remiantis Platono utopija) į val- 
džią: „Negalima tikėtis, kad karaliai filosofuotų arba fi- 
losofai pasidarytų karaliais; šito ir nereikia norėti, nes 
valdžios įgijimas neišvengiamai iškreipia laisvą proto 
spręsmą. Tačiau karaliai arba visavaldės <...> tautos ne- 
turi leisti, kad išnyktų arba nutiltų filosofų klasė, bet tu- 
ri suteikti jai galimybę viešai pasisakyti; tai būtina ir 
vieniems, ir kitiems, kad jų veikla būtų aiškesnė“. 

O kokių patarimų Kantas duoda „praktikui politikui"? 
1. Fac et excusa. Nepraleisk palankios progos savavališkai 
užgrobti (valstybės teisę arba į savo tautą, arba į kitą, 
kaimyninę tautą). Užgrobus bus kur kas lengviau surasti 
pateisinimą arba užmaskuoti prievartą nekalta dingstimi, 
ir tai kuo puikiausiai pavyks... 2, Si fecisti, nega. Neik 
esąs kaltas, jeigu padarei nusikaltimą. Antai įstūmęs savo 
liaudį į neviltį ir kartu paskatinęs sukilti, tvirtink, kad dėl 
to kaltas valdinių priešgyniavimas. „3. Divide et impera. 
Tai reiškia: jeigu tavo liaudyje yra privilegijuotų valdžią 
turinčių asmenų, kurie tave išrinko savo aukščiausiu val- 
dovu, tai pasėk tarp jų nesantaiką ir sukiršink juos su 
liaudimi; paskui užtark liaudį, masindamas ją didesne 
laisve, ir viskas priklausys nuo tavo neapribotos valios. 
Dėl kitų valstybių, tai jų sukiršinimas — visiškai patikima 
priemonė pavergti jas vieną po kitos, prisidengus pagalba 
silpnesnei". Be abejo, tokiomis politinėmis maksimomis 
nieko neapgausi, nes jos visiems žinomos, daro išvadą 
Kantas. Jas sukompromituoti gali tik nesėkmė, o ne pa- 
garsinimas. 

Kaip politiką susieti su morale? Yra dvi galimybės: 
arba moralę pritaikyti politikos interesams, arba politiką 
pajungti moralei. Pirmąjį elgesio variantą pasirenka ,po- 
litinis moralistas“, jis pradeda nuo to, kur sustoja „mora- 
lus politikas“ („,„apverčia viską aukštyn kojomis“), princi- 

pus jis derina prie tikslų. Tikra moralės ir politikos vieny- 
bė galima tik teisės pagrindu. O laidas yra viešumas. 

Nė vienas Kanto veikalas nesukėlė tokių spontaniškų 
ir gyvų atsiliepimų. Pirmasis traktato „Į amžinąją taiką“ 
leidimas buvo grobstyte išgrobstytas. Leidėjas Nikolovi- 
jus tais pačiais 1795 metais išleido naują. Tuo pačiu metu 
Berne išėjo vertimas į prancūzų kalbą, kuriuo Kantas bu- 
vo nepatenkintas. 1796 metais Nikolovijus išleido naują 
vokišką ir Kanto autorizuotą prancūzišką leidimą. Pary- 
žiuje pasirodė trečias vertimas, kuris išvydo dienos šviesą 
atskira knyga ir (ištraukomis) laikraščio „Monitior" pus- 
lapiuose. „(Garsusis Kantas,— rašė Paryžiaus oficiozas,— 
įvykdęs Vokietijoje dvasinę revoliuciją, panašią į tą, kuri 
sutriuškino senąjį režimą Prancūzijoje,— šis vyras visą 
savo vardo galią atidavė respublikinės santvarkos rei- 
kalui". 

Įdomu, kad jau tuo metu kritinės filosofijos idėjos 
buvo gretinamos su Prancūzijos revoliucijos dvasia. Hei- 
nė teisingai užčiuopė panašius momentus. Marksas Kanto 
filosofiją tiesiai pavadino „Prancūzijos revoliucijos vo- 
kiška teorija“*. Heinė apsiriko tik parinkdamas ekviva- 
lentą. Ne ekstremistas Robespjeras, o nuosaikusis Sijesas 
žavėjosi Kantu. Sijesas mėgino suorganizuoti Paryžiuje 
paskaitas apie Kanto filosofiją, ir tik tai, kad neatsirado 
specialisto, sukliudė įgyvendinti šį sumanymą. Kai 1798 
metais į Paryžių atvyko Vilhelmas Humboltas, Sijesas 
paprašė jį išdėstyti kolegoms prancūzams pagrindines 
Kanto idėjas. Įvyko penkias valandas trukęs kolokviu- 
mas, į kurį buvo pakviesti žymiausi „metafizikai" (Kaba- 
nis, Destiutas de Trasi ir kt.) Humboltas paskui tikino 
neradęs su auditorija bendros kalbos, nes prancūzai ne- 
linkę abstrakčiai mąstyti. Tačiau buvo ir kita nuomonė: 
lektorius prastai orientavęsis Kanto „Kritikose". 

Sklido kalbos, kad Sijesas ketina pasiųsti Kantui įver- 
tinti Prancūzijos konstituciją, kad Paryžius kreipėsi į 
Berlyną prašydamas atsiųsti į Prancūziją filosofą padėti 
geriau sutvarkyti valstybės reikalus. 1797 metais pasirodė 


* Mapkc K., Jnreabc D. Cou. — 2-e H3A. — T. 4.— C. 132. 

(nežinia kur ir kieno išleista) knyga ,„Profesoriaus Kanto 
atsakymas abatui Sijesui“, kurioje buvo pateiktas krik- 
ščioniškos utopijos projektas. Knygos gale autorius pri- 
sipažino ją suklastojęs. 

Generolas Bonapartas gyvai domėjosi viskuo, kas ne- 
įprasta. Kanto filosofija nebuvo išimtis. Kai jis buvo 
pirmuoju konsulu Ženevoje, kažkoks nevykėlis eruditas 
nesėkmingai mėgino padaryti jį Kanto filosofijos šalinin- 
ku. Netrukus po to Lozanoje Bonapartas teiravosi tenykš- 
tį išminčių, kaip šveicarai žiūri į Kanto filosofiją. Išgirdęs 
atsakymą: „Generole, mes jos paprasčiausiai nesupranta- 
me", jis džiugiai pasakė savo palydovui: „Jūs girdite, 
Bertjė, čia Kanto irgi nesupranta". 

Pagaliau sykį Bonapartas sužinojo, kad Paryžiuje yra 
puikus Kanto specialistas, buvęs emigrantas Šarlis de Vi- 
leras, „Grynojo proto kritikos“ atpasakojimo, išversto į 
vokiečių kalbą ir išleisto Vokietijoje, autorius. Pirmasis 
konsulas pasikvietė Vilerą ir liepė keturiuose puslapiuose 
išdėstyti Kanto filosofijos esmę, davęs apmąstymams ke- 
turias valandas. Taip atsirado tikslus konspektas, tačiau 
jis nepadarė Bonapartui reikiamo įspūdžio. Sudarydamas 
konkordatą su popiežiumi, būsimasis imperatorius teikėsi 
pasakyti: „Dvasininkai vertesni už Kaliostrą, Kantą ir vi- 
sus vokiečių svajotojus". 

Prancūzijos ir Europos žemyno įvykiai sustiprino jau 
seniai brendusį Kanto susidomėjimą teisės problema. Mo- 
ralė duoda vidinį žmogaus elgesio dėsnį, teisės principuo- 
se vidinis įsitikinimas derinamas su išorine prievarta. 
Taip atsiranda jėga, reglamentuojanti visuomenės gyveni- 
mą, stiprinanti dorovę, gelbstinti žmogų nuo kitų savi- 
valės. 

Teisė formali. Ji privaloma visiems, nepalieka jokios 
vietos išimtims. Tereikia padaryti menkiausią išimtį įsta- 
tymo vykdymo atžvilgiu, ir jis pasidarys išklibęs ir nie- 
kam tikęs. Tai buvo pasakyta apie dorovę, apie teisę 
Kantas sako tą patį. Žinoma, ir čia yra keblumų, priešta- 
ravimų. Kantas neužsimerkia prieš juos ir pats nurodo 
du atvejus, kai teisė pasidaro dviprasmiška. 

Pirmiausia — apeliavimas į teisingumą. Jums sumoka 
algą nuvertintais pinigais, už kuriuos negalima nusipirkti 

to, ką jūs būtumėte galėjęs įsigyti už juos tuo metu, kai 
sudarėte sutartį. Tai neteisinga, tačiau jūs neturite teisi- 
nio pagrindo reikalauti iš naujo apskaičiuoti atlyginimą. 
Jūs galite tik šauktis teisingumo — nebylios dievybės, ku- 
rios balso negalima išgirsti. Teisingumo požiūriu griežta 
teisė — didžiausias neteisingumas. Tačiau nieko nepadary- 
si. Įstatymų turi būti laikomasi. Tokia teisinės sąmonės 
aksioma. 

Kitas abejotinas atvejis — didžiausias būtinumas. . Sa- 
koma, kad vargas nepaiso priesakų. Ir vis dėlto, teigia 
Kantas, negali būti tokio vargo, kuris padarytų teisėta tai, 
kas neteisėta. Čia tas pat kaip ir tada, kai atsisakoma mo- 
ralės normų: jeigu tu priverstas nusižengti įstatymui, Ži- 
nok, kam ryžtiesi, ir nevaizduok blogio gėriu, teisės pažei- 
dimo — paklusnumu įstatymams. 

Kanto „Paprociy metafizika" — panegirika teisinei są- 
monei. Ji išvydo dienos šviesą dviem leidimais — 1797 me- 
tų sausį ir rugpjūtį. Pirmoji dalis skirta teisei, antroji — 
moralei. Teisės filosofijoje Kantas suranda esminį atsaky- 
mo į klausimą, iškeltą religijos filosofijoje — ko aš galiu 
tikėtis, — papildymą. Be paties savęs, žmogus deda viltis 
į visuomenę, į socialinius institutus, į juridinius įstatymus. 

Dėl to keičiasi ir Kanto moralės koncepcija: ji praran- 
da rigorizmo bruožus. Mąstytoją tolydžio apninka „Kazu- 
istiniai klausimai“, į kuriuos negalima vienareikšmiškai 
atsakyti. Jis darosi pakantesnis, kelia žmogui mažiau rei- 
kalavimų, pasirengęs atleisti jam daugiau nusižengimų. 
Jis kalba apie žmonių laimę kaip apie galutinį žmonių 
giminės tikslą. Apie meilę kaip apie laimę kuriančią jėgą. 
„Papročių metafizikos“ antrojoje dalyje yra esminių 
„Praktinio proto kritikos“ ir kitų etikos darbų pataisų. 

Tačiau panagrinėkime pirmąją dalį. Teisė, pasak Kan- 
to, skyla į privačiąją ir viešąją, pirmoji aptaria privačių 
asmenų santykius, antroji — žmogaus ir visuomenės, taip 
pat socialinių grupių santykius. Svarbiausia privačiosios 
teisės problema — nuosavybė. Privatinė nuosavybė sudaro 
pilietinės visuomenės pagrindą, bet ji— ne pirminė, 
„mano“ ir „tavo“— istorijos rezultatas. Nuosavybės ob- 
jektu gali būti tik daiktai, žmogus — tik jos subjektu. 
Žmogaus negalima turėti kaip nuosavybės. Tiesa, yra daik- 

tinės asmeninės teisės sritis, kur žmonės save traktuoja 
kaip daiktus ir atiduoda vienas kitam abipusiam naudoji- 
muisi. Tai santuoka, kurią Kantas apibrėžia kaip „dviejų 
skirtingos lyties asmenų sąjungą, kad iki mirties naudo- 
tųsi kito lytinėmis ypatybėmis". Kantas be paliovos pabrė- 
žia santuoką sudarančiųjų lygybę. Todėl ne tik vyras gali 
pareikalauti jį palikusios žmonos, bet ir atvirkščiai. Abu 
turi ir lygią teisę į pasitenkinimą. Čia seno viengungio 
Kanto požiūris kur kas platesnis negu jo sekėjo vedusio 
Fichtės, kuris nuoširdžiai manė, kad suartėjimas tik vyrui 
turi teikti džiaugsmą. 

Viešoji teisė nustato atskirų individų padėtį valstybė- 
je ir valstybių tarpusavio santykius žmonijos sudėtyje. 
Žmogaus, kaip piliečio, teisiniai atributai yra laisvė, lygy- 
bė ir savarankiškumas. Pirmuosius du Kantas aiškiai pėr- 
ėmė iš Prancūzijos revoliucijos lozungų, abu nukreipti 
prieš visas feodalinės priklausomybės, despotizmo ir luo- 
minių apribojimų rūšis, prieš įstatymą visi lygūs. Taigi 
laisvė, lygybė... Sankiulotų vėliavose kaip trečias lozun- 
gas buvo įrašyta kažkokia mitinė „brolybe", Kanto teisi- 
nę triadą apvainikuoja konkretesnis punktas — „pilietinis 
savarankiškumas“. Nesavarankiški, Kanto nuomone, yra 
vaikai, moterys, tarnai, todėl jis atima iš jų rinkimų teisę. 
Tačiau ne teises apskritai; prieš įstatymą visi lygūs, pri- 
mygtinai pakartoja Kantas. Beje, dėl rinkimų teisės — 
1793 metų jakobinų konstitucija nesuteikė jos namų tar- 
nams. Tai atitiko laiko dvasią. 

Kad būtų negalimas despotizmas, Kantas reikalauja 
griežtai paskirstyti valdžią. Idėja nenauja, tačiau „Papro- 
čių metafizikoje" ji pateikta nepaprastai nuosekliai ir įti- 
kinamai. Kiekvienoje valstybėje yra trys valdžios — auk- 
ščiausioji, įstatymų leidžiamoji, vykdomoji, valdanti esa- 
mų įstatymų pagrindu, ir teisminė, kontroliuojanti, kad 
būtų laikomasi įstatymų. Despotizmas atsiranda ten, kur 
neužtikrinta pakankama vienos valdžios nepriklausomybė 
nuo kitų dviejų. Despotizmo priešingybė, pasak Kanto — 
respublika. Jeigu konstitucinės monarchijos sąlygomis įgy- 
vendintas valdžios paskirstymo principas, tai, pasak Kanto, 
yra respublika. Kantas buvo vadinamas „karališkuoju prū- 
sy respublikonu”. Monarchija (autokratija), jo manymu, — 

paprasčiausias, o todėl ir patogiausias valdymo būdas. 
Tiesa, ji atveria plačias galimybes despotizmui, bet nuo 
jo neapdrausta ir demokratija (kuri išsigimusi gali virsti 
ochlokratija, minios despotiška valdžia). Valdymo formai 
Kantas apskritai neteikia didelės reikšmės. Svarbiausia, 
sako jis, kad šalį valdytų ne žmonės, bet įstatymai. Ir 
kiekviena iš trijų valdžių neviršytų savo įgaliojimų. 

Šalies įstatymų leidžiamoji valdžia įkūnija suvienytą 
liaudies valią. Įstatymų leidėjas negali būti valdovu, nes 
pirmasis leidžia įstatymus, o antrasis jiems paklūsta. Nei 
įstatymų leidėjas, nei valdovas negali teisti, jie tik skiria 
teisėjus. Liaudis pati save teisia per savo bendrapiliečius, 
kurie kaip jos atstovai paskirti tam laisvais rinkimais. 
Kanto plunksna išvedžioja reikalavimus, nuostabiai pa- 
našius į Prancūzijos revoliucijos programą. Jis nesutinka 
su ja tik dėl priemonių. 

Kanto tezė visiškai aiški: „Liaudis privalo pakęsti 
aukščiausiosios valdžios piktnaudžiavimus, net tuos, ku- 
rie laikomi nepakenčiamais... Ydingos valstybinės san- 
tvarkos pakeitimų, kurie kartais reikalingi, gali padaryti 
tik pats suverenas reformų keliu, o ne liaudis revoliuci- 
jos keliu". Pasakyta tiksliai ir aiškiai. Kantą sukrėtė įvy- 
kių raida Prancūzijoje, ypač Konvento nuosprendžiu įvyk- 
dyta bausmė karaliui Liudvikui XVI. Monarcho nužudy- 
mas sukilimo metu — dar tiek to. „Bausme laikantis for- 
mos — štai kas priverčia suvirpėti žmogaus sielą, persiė- 
musią žmogaus teisės idėja“. Tai valstybės savižudybė, 

Dabar mūsų uždavinys — surasti antitezę. Ji greta, ki- 
tame puslapyje: „Jeigu revoliucija pavyko ir įvesta nauja 
santvarka, tai šio žygio neteisėtumas negali atleisti val- 
dinių nuo priedermės kaip geriems piliečiams paklusti 
naujajai tvarkai“. „Fakultetų ginče“ Kantas sako pane- 
giriką Prancūzijos politiniam kataklizmui: „Mūsų akyse 
vykstanti talentingos tautos revoliucija gali baigtis sėkme 
arba sužlugti, gali būti tokia kupina nelaimių ir piktadary- 
bių, kad sveikai mąstantis žmogus net tikėdamasis laimin- 
gos baigties nesiryžtų antrą kartą pradėti tokio brangaus 
eksperimento, — ir vis dėlto ši revoliucija, sakau aš, visų 
žiūrovų širdyse randa <...> tokį pritarimą, kuris artimas 
entuziazmui". Juk vyksta kova dėl pamintų liaudies teisių. 

Išnaudojimas visada kelia sukilimo pavojų. Kantas nu- 
kreipia savo žvilgsnį į Rytus, į gigantišką imperiją, kur 
liaudis neturi elementarių teisių, ir klausia savęs, „ar mū- 
sų nelaukia dar viena revoliucija, kurią įvykdys slavų 
gentis", 

Kantas — griežtas tironijos priešas. Jis tik būgštauja, 
kad prievarta kovojant su ja išklibins teisinę sąmonę ir 
sukels dar blogešnę tironiją. Despotas turi būti nuverstas, 
bet tik legaliomis priemonėmis. Liaudis „turi savo neati- 
mamas teises valstybės valdovo atžvilgiu, nors tai negali 
būti prievartos teisės“. Kokios tos „ne prievartos“ teisės? 
Pirmiausia kritikos laisvė. „Valstybės pilietis turi turėti 
teisę, ir, be to, paties valdovo leidimu, atvirai išsakyti sa- 
vo nuomonę dėl to, kurie iš valdovo potvarkių jam atro- 
do neteisingi visuomenės atžvilgiu... Spausdinto žodžio 
laisvė yra vienintelis liaudies teisių paladiumas". 

Valstybės vadovo negalima bausti, „galima tik ištrūk- 
ti iš jo valdžios“. Kur ir kaip, Kantas nepaaiškina, bet 
jo samprotavimų prasmė aiški: viešoji nuomonė turi teisę 
atsisakyti paremti tironą; būdamas moraliai izoliuotas ir 
baimindamasis stichiško maišto, jis bus priverstas išgirsti 
liaudies balsą, laikytis esamų įstatymų arba reformuoti 
juos, jeigu juos reikia pataisyti. Iš nepatenkintųjų reika- 
laujama ištvermės. Nedera būti nekantriems. 

Tarp švietėjų, Kanto amžininkų, plito savotiškos anar- 
chistinės koncepcijos. Jo oponentas Herderis negailėjo 
piktų filipikų prieš valstybę, vadino ją mašina, kurią il- 
gainiui teks sulaužyti. Kantas supranta, kad be valstybės 
negalima, jis laiko ją ne mechanizmu, bet organizmu, tam 
tikra visuma, „Žinoma, kiekviena tokios visumos gran- 
dis turi būti ne tik priemonė, bet ir tikslas“. Neleistina 
mechaniškai kištis į organiškos visumos gyvenimą. Tik 
laipsniškas tobulėjimas — visuomenės pažangos kelias. 

O įstatymų gerinimas — svarbiausias jos požymis. Te- 
zei, kad įstatymų leidybos srityje vyksta sava pažanga, 
pagrįsti skirta pagrindinė „Fakultetų ginčo“ dalis. Mes jau 
nurodėme joje pateiktą entuziastingą Prancūzijos revo- 
liucijos įvertinimą. Tokie įvykiai, teigia toliau Kantas, 
pasaulio istorijoje neužmirštami, nes jie atskleidžia žmo- 
nių giminės polinkį ir sugebėjimą tobulėti; tai teisės idė- 

jos triumfas ir iš esmės ne revoliucijos, bet natūralios 
teisinės santvarkos evoliucijos fenomenas. 

(Po pagrindinės patetiškos dalies eina ironiška dalis, 
ir Kantas pašiepia pažangos idėją, tai yra savo paties įsi- 
tikinimus. Dėstydamas požiūrį į religiją, Kantas naudojosi 
ironija maskuotės tikslais, o dabar jis griebiasi jos turė- 
damas kitokių ketinimų; uždavinys — ne atitraukti dėme- 
sį, bet patraukti jį. Nenaujas būdas, jį naudojo Volteras 
ir daugelis kitų iki jo.) 

„Fakultetų ginče“ samprotavimai apie pažangą užbai- 
giami anekdotu. Vieną ligonį gydytojas guodė visą laiką 
surasdamas sveikimo simptomų. Čia gyrė jo pulsą, čia — 
vidurius, čia tikino, kad prakaitavimas rodąs taisantis 
sveikatą. Kai ligonį paklausė, kaip jis jaučiasi, vargšelis 
atsakė: „Mirštu nuo nepaliaujamo taisymosi". 

Sąmojis pralenkė laiką. Jame glūdi aiškus įspėjimas 
pažangai, kuri gali turėti pražūtingų padarinių. Ar Kantas 
juos įžvelgė, nujautė? Veikiausiai taip, nes šį sąmojį lydi 
kitas, nurodantis būgštavimų objektą — karą. Ginčą su 
teisės fakultetu apvainikuoja citata iš Hiumo: „Ziüreda- 
mas į besikaunančias tautas, aš galvoju apie du girtuok- 
lius, kurie mušasi porceliano dirbinių krautuvėje; jiems 
teks ne tik gydytis sužalojimus, bet ir užmokėti už pa- 
darytus nuostolius". 

Amžinosios taikos idėja — Kanto filosofijos baigiamo- 
ji grandis. Kad ir ką ir kur Kantas rašytų apie visuomenę, 
savo samprotavimus jis neišvengiamai baigia keldamas 
karo panaikinimo klausimą. 

„Papročių metafizika"— ne išimtis. Palyginti su trak- 
tatu „Į amžinąją taiką“, čia, tiesa, yra viena esminė patai- 
sa. Ten apie visuotinę taiką buvo kalbama kaip apie 
„praktiškai pasiekiamą“ tikslą. Čia Kanto požiūris reales- 
nis. „Amžinoji taika (galutinis visos tarptautinės teisės 
tikslas) yra, suprantama, neįgyvendinama idėja. Tačiau 
politiniai principai, kuriais būtų siekiama užmegzti tokius 
tarptautinius ryšius, kurie padėtų nepaliaujamai artėti 
prie amžinosios taikos, visiškai įgyvendinami“. Sutartimi 
pasiekiamos taikos alternatyva, kaip mes prisimename, — 
amžina ramybė žmonijos kapinėse, „nenatürali visos esa- 
ties pabaiga“. Todėl kad ir kokia utopiška būtų amžinoji 

taika, jos siekti yra užsienio politikos imperatyvas. Vil- 
ties imperatyvas. | 

„Papročių metafizika“ pasirodė 1797 metais. Po jos — 
„Fakultetų ginčas“, darbas, kurį mes jau trissyk minėjo- 
me. Ką tik, siedami su įstatymų gerinimo problema (,Fi- 
losofijos fakulteto ginčas su teisės fakultetu“), anksčiau, 
kai kalbėjome apie Kanto susidūrimą su Prūsijos cenzūra 
(„Filosofijos fakulteto ginčas su teologijos fakultetu“), ir 
ketvirtame skyriuje, analizuodami Kanto „sveikatos siste- 
mą“ („Filosofijos fakulteto ginčas su medicinos fakulte- 
tu"). „Fakultetų ginčas“ — knyga, parašyta proto garbei. 
Tris iš pažiūros savarankiškus, skirtingų metu parašytus 
esė jungia viena idėja: žmogaus intelektas ir valia visa- 
galiai, jie gali nukreipti visuomenę pažangos keliu, gali 
įveikti prietarus ir obskurantizmą, gali reguliuoti organiz- 
mo fizinius procesus. 

Pastaroji aplinkybė ilgainiui vis labiau traukė jo dė- 
mesį. Gydytojai žinojo, kad Kantas domisi (anaiptol ne 
mėgėjiškai) medicina, ir kreipdavosi į jį patarimo. Žymus 
anatomas Zėmeringas atsiuntė jam savo rankraštį „Apie 
sielos organą“. Kantas atsakė išsamiu laišku, kuris paskui 
buvo išspausdintas kaip Zėmeringo veikalo priedas. Kan- 
tas gynė savo seną teiginį, kad organizmo ir ypač nervų 
sistemos veiklai suprasti nepakanka mechaninių dėsningu- 
mų. Bet čia yra ir kai kas nauja — siekimas natūraliai pa- 
aiškinti gyvybę. Smegenyse vykstančius procesus Kantas 
siūlo traktuoti cheminės sąveikos požiūriu. 

“Garsus gydytojas Hufelandas atsiuntė knygą „„Makro- 
biotika, arba Menas prailginti savo gyvenimą“. Kantas 
atsakė straipsniu „Apie dvasios sugebėjimą valdyti liguis- 
tus pojūčius“, užbaigusiu „Fakultetų ginčą“. 

Kanto dvasia ilgai valdė jo kūną. Bet viskam ateina 
galas. Kantas nesirgo, tačiau jėgos seko. Jis po truputį 
mažino mokomojo darbo apimtį, žiemos semestrą užbaig- 
davo ne balandžio, o vasario mėnesį. Paskutinė paskaita 
(logikos) buvo perskaityta 1796 metų liepos 23-iąją. Po to 
dar tris semestrus jis skelbė paskaitų kursus, tačiau su iš- 
lyga: „jeigu leis sveikata“. Sveikata neleido, paskaitos 
būdavo atšaukiamos. 

Dirbdamas universitete, Kantas perskaitė 268 paskaitų 
kursus: logiką — 54 kartus, metafiziką — 49, fizinę geo- 
erafija — 46, etiką — 28, antropologiją — 24, teorinę fizi- 
ką — 20, matematiką — 16, teisę — 12, filosofijos mokslų 
enciklopediją — 11, pedagogiką — 4, mechaniką — 2, mi. 
neralogiją — 1, teologiją — 1. Ir štai jo balsas katedroje 
nutilo. Studentai „norėjo pagerbti garsųjį profesorių, ta- 
čiau „apvalios“ datos greitai nebuvo numatoma: Kantas 
pradėjo dėstyti 1755 metais. O atsisveikinti buvo anksti — 
atsistatydinti jis nesirenge. 

Tada buvo prisiminta, kad Kanto pirmojo veikalo 
„Mintys apie teisingą gyvųjų jėgų įvertinimą“ pratarmėje 
įrašyta 1747 metų balandžio mėnesio data. 1797 metų bir- 
želį nuspręsta paminėti filosofo literatūrinės veiklos pen- 
kiasdešimtmetį. Prie namo Princesinštrasėje pasuko stu- 
dentų procesija. Grojo orkestrai. Į profesoriaus aparta- 
mentus įėjo dvidešimtmetis jaunuolis, pasveikino Kantą 
su jubiliejumi ir užtikrino didįjį išminčių, kad žmonės 
niekada neužmirš jo pamokų. Gatvėje šaukė „vivat“. 

Kantas didžiavosi, kad ir sulaukęs senatvės jis išsau- 
gojo minties aiškumą, dvasios žvalumą, domėjimąsi gyve- 
nimu ir mėgstamu dalyku. Stigo jėgų skaityti paskaitas, 
bet jis dar galėjo rašyti. Kaip ir anksčiau, visą priešpietę 
jis praleisdavo prie rašomojo stalo. Ir stengėsi gyventi 
universiteto gyvenimą. Kai rektoratas nusprendė pašalinti 
Kantą iš senato (filosofas nevaikščiojo į posėdžius), jis 
užprotestavo ir pasiekė savo. Laiške rektoriui Kantas įro- 
dinėjo, kad svarbiausias senato darbas — priimti spren- 
dimą slaptu balsavimu, o balsuoti geriausia namie, įmetant 
biuletenį į užantspauduotą urma: čia niekas netrukdo ir 
yra laiko pagalvoti. Iš Berlyno atėjo nurodymas laikyti 
Kantą senate tol, kol jis pageidaus. 

1797 metų vasarą jis staiga sužinojo, kad Peterburgo 
mokslų akademija nelaiko jo savo nariu. Jis jau kada 
gavo dinlomą, o akademijos sąrašuose jo nėra. Paaiškėjo, 
kad iš jo negauta atsakomojo laiško — sutikimo priimti 
aukštą titulą. Kadaise jis per kažką pasiuntė tokį laišką 
(tarp jo popierių buvo saugomas juodraštis), bet įvyko 
nesusipratimas. Peterburge gyvenęs pastorius Kolinzas 

pasakojo, kad jis gavęs iš Karaliaučiaus pavedimą perduo- 
ti kunigaikštienei Daškovai profesoriaus Kanto laišką, bet 
pats laiškas jam nebuvęs persiųstas. 

Kantas nedelsdamas parašė naują padėkos laišką ir ad- 
resavo jį J. A. Oileriui, kuris tuo metu buvo Peterburgo 
akademijos konferencsekretoriumi. Jis pasiekė adresatą, 
ir Rusijos akademikų sąrašą papildė dar vienas garbingas 
vardas. 

Šiuo metu laiško originalas saugomas TSRS MA archy- 
ve. Keistas dalykas — nė viename vokiškame Kanto laiš- 
kų leidime jo nėra, o Pilname raštų rinkinyje jis nurody- 
tas kaip neišlikęs. Todėl pateikiame jo tekstą. 

„Kilnusis pone kolegijos patarėjau ir direktoriau! 

Didžiai gerbiamas pone! 

Iš Jūsų kilnybės pranešimo, kurį man perdavė Holštei- 
no hercogo kamersekretorius p. Nikolovijus š. m. liepos 
6 d., važiuodamas per Karaliaučių, aš sužinojau, jog Sankt 
Peterburge iš manęs negauta padėkos laiško Rusijos Im- 
peratoriškosios mokslų akademijos prezidentui ryšium su 
tuo, kad 1794 metų liepos 28 dieną buvau priimtas į jos 
narius, ir dėl to jos sąrašuose atsiradusi esminė spraga. 

Neišmanydamas reikalinių formalumų, aš, matyt, galė- 
jau suklysti, pasiųsdamas Akademijai padėkos laišką (p. 
Kolinzo raštelis man laidavo, kad jis bus pristatytas į 
Kanceliariją) ne per jcs direktorių, o tuometiniam prezi- 
dentui, kunigaikštienei Daškovai,— viliuosi, kad šitą klai- 
dą ištaisys šis mano atsiprašymas ir pasiaiškinimas. 

Su didžiausia pagarba turiu garbę būti 


Jūsų kilnybės 
2 nuolankiausias tarnas 
Imanuelis Kanlas 


Karaliaučius, 1797 m. liepos 17 d." 


Vieną šio laiško vietą reikia paaiškinti. Kantas rašė 
galėjęs suklysti, pasiųsdamas akademijai laišką „ne per 
jes direktorių, o tuometiniam prezidentui kunigaikštienei 
Daškovai“. Akademijos prezidentu tuo metu buvo užsie- 
nyje gyvenęs K. Razumovskis, o Daškova — jos direktore 

(iki 1796 metų lapkričio mėnesio). Daškovos pareigos bu- 
vo nurodytos diplomo tekste, tačiau Kantas į tai neatkrei- 
pė dėmesio. Savo laiške kreipdamasis į J. A. Oilerį kaip 
į direktorių, jis irgi suklydo. 


Kanto amžininkas, matematikos profesorius ir poetas 
Abrahamas Kestneris pamėgino įsivaizduoti, kas atsitiks, 
jeigu išsipildys Kanto svajonė apie amžinąją taiką. Taip 
atsirado epigrama: 

Išminčiaus priesakas taurus — 
Ir tautos džiūgaut nepaliauja: 
Jau užbaigėm visus karus. 
Tik filosofai vis kariauja. 


Iš tikrųjų nė vienoje žinijos srityje nuomonės nesusi- 
duria taip griežtai, be jokios vilties susitaikyti. Kantas 
buvo skaitęs Kestnerio epigramą ir prisiminė ją savo pa- 
mflete „Pranešimas apie būsimąjį sutarties dėl amžinosios 
taikos filosofijoje pasirašymą“. Stiliaus atžvilgiu šį nedide- 
li rašinį Gėtė laikė „kantiškesniu už patį Kanta". Poetas, 
kaip mes žinome, jautriai reaguodavo į filosofo ironiją. 

Kaip vis dėlto padaryti galą vaidams išminties mylėtojų 
stovykloje, kur mokykla kovoja su mokykla kaip armija 
su armija? Tautų istorijoje interesų antagonizmas per nai- 
kinamuosius karus paskatina parengti teisingą visuotinės 
taikos sutartį. Taip ir filosofijos istorijoje sistemų antago- 
nizmas turi sukurti sąlygas visuotiniam vieningų principų 
pagrindimui. Kritinė filosofija, kuriai vienodai svetimas 
dogmatizmas ir skepticizmas, išsprendžia šį uždavinį, min- 
ties teoriją atskirdama nuo pažinimo teorijos. Išmintis 
yra elgsenos pagrindas. Dėl filosofijos kaip pažinimo teori- 
jos, tai čia, kaip ir išminties teorijoje, taikos laidas gali 
būti tik pareigos siekti teisingumo vykdymas. Žinoma, ne 
viskas, ką žmogus laiko tiesa, yra tiesa, bet viskas, ką jis 
sako, turi būti teisinga. Melas būna dvejopas: sąmoninga 
netiesa ir nepagrįstas įsitikinimas. Pirmuoju atveju tiesa 
skelbiamas aiškus melas, antruoju atveju kaip teisinga 
pateikiama tai, kuo nesama įsitikinus. Nereikia meluoti! — 

taip skamba filosofijos kategorinis imperatyvas. „Priesa- 
kas „Nemeluok“ (net pačiais kilniausiais tikslais), nuošir- 
džiai pripažintas pagrindiniu filosofijos principu, ne tik 
sukurtų joje amžinąją taiką, bet ir užtikrintų ją būsiant 
amžiną“. Tačiau likimo ironija — kaip tik Kanto sukurta 
teorija tapo karštų susirėmimų arena, tokių karštų, ko- 
kių lig tol filosofijos istorijoje nebuvo. 

Pasak Kanto, kiekvienos naujos teorijos laukia trys 
etapai. Iš. pradžių jos nepastebi, paskui paneigia ir paga- 
liau „pagerina“, pritaikydami savo interesams. Kantas 
jau seniai nekreipė dėmesio į priešus, jam vis daugiau 
nerimo kėlė sekėjai ir draugai. Pirmasis transcendenta- 
linę filosofiją pasišovė patobulinti Saliamonas Maimonas. 
Kilęs iš Lietuvos, devynerių metų nuodugniai išstudija- 
vęs Talmudą, vienuolikos metų vedęs, keturiolikos tapęs 
tėvu, susižavėjęs Maimonido mokymu ir dėl to pakeitęs 
savo tikrąją pavardę (Heimanas), jis iškeliavo į Berlyną, 
norėdamas įgyti europietišką išsimokslinimą. Neturėda- 
mas iš ko gyventi, jis kreipėsi pagalbos į žydų bend- 
ruomene, tačiau buvo apšauktas eretiku ir išmestas į 
gatvę. Duoneliaudamas jis bastėsi po Prūsiją, nusigavo 
iki Poznanės, kur jam pagaliau pasisekė šiaip ne taip 
įsikurti. Tačiau naujas kaltinimas erezija privertė Mai- 
moną palikti ir Poznanę. Jis vėl Berlyne, šį sykį likimas 
suvedė jį su Mendelsonu. Dabar jis nors ir po senovei 
netvarkingai, bet vis dėlto nuodugniau studijuoja filo- 
sofiją. Perskaitęs „Grynojo proto kritiką“, Maimonas 
tampa Kanto šalininku; talmudisto įpročiu jis sudaro pla- 
tų veikalo komentarą „Transcendentalines filosofijos ty- 
rinėjimas". Markas Hercas persiunčia rankraštį mokyto- 
jui, kad šis jį įvertintų. 

Kantas, kaip visada iki kaklo užsiėmęs, jau buvo be- 
norįs grąžinti rankraštį neperskaitęs, bet atsitiktinai į jį 
užmestas žvilgsnis jam pasufleravo, kad priešais ji — 
ne niekalas. Jis įdėmiai perskaitė pradžią, įvertino auto- 
riaus sugebėjimus ir suvokė jo svarbiausią ketinimą: pa- 
teikti savas variacijas „Kritikos“ duota tema. Maimonas 
ginčijo „daikto paties savaime“ tobulumą, tai buvo pir- 
moji Kanto filosofijos kritika „iš dešinės“. (Taip V. Le- 
ninas pavadino subjektyviųjų idealistų išpuolius prieš 

Kantą, materialistai Kantą kritikavo iš „kaires".) Kan- 
tas parašė Hercui išsamų laišką, kuriame išnagrinėjo 
Maimono pozicijas (niekada gyvenime jis nerašė tokių 
ilgų laiškų!); neįvertinęs darbo teigiamai, jis siūlė Mai- 
monui kompromisinį variantą: sušvelninti išpuolius ir 
nukreipti savo pastangas į tai, kur jie vieningi — į me- 
tafizikos reformą. 

Maimonas išspausdino viską kaip buvo, nepakeitęs 
nė eilutės. Kantui jis nusiuntė savo prieštaravimus. Su- 
prantama, atsakymo negavo. Kartą Maimonui į rankas 
pakliuvo Bekono veikalai, ir jis parašė straipsnį „Beko- 
nas ir Kantas“, kur lygino du filosofijos reformatorius, 
pateikdamas savavališkas analogijas ir atkakliai teigda- 
mas savo mokytojo poziciją esant klaidingą. Straipsnis 
išvydo dienos šviesą „Berlyno mėnesiniame žurnale“ 
(1790, Nr. 2), autorius nusiuntė jį į Karaliaučių įvertinti. 
Atsakymo nebuvo. Tai nesukliudė Maimonui nusiųsti 
Kantui išsamius kito savo darbo — „Apie pasaulio sie- 
lą"— metmenis, 

Ir vėl atsakymo nebuvo. Neatsakė Kantas ir į kitą 
Maimono laišką, kur tasai vėl dėstė savą Kanto pažini- 
mo teorijos sampratą ir meldė mokytoją pasakyti savo 
nuomonę apie ją bei apie Maimono išleistą „Filosofijos 
žodyną“. Pagaliau 1792 metų lapkričio mėnesį pasigirdo 
paskutinis veriantis riksmas. „Maldauju Jūsų moralės 
šventumu, atsakykite... Tegu Jūsų atsakymas bus trum- 
pas, man svarbu gauti iš Jūsų nors keletą eilučių". Mai- 
monas rašė, kad jis tik dabar įspėjęs tylėjimo priežastį: 
Kantas, matyt, esąs nepatenkintas jo elgesiu. Bet juk 
straipsnyje, kur buvo kalbama apie Bekoną, jis verti- 
nęs visiškai bešališkai. Dabar jis primygtinai prašąs pa- 
aiškinti kai kurias transcendentalinės estetikos vietas. 
„Pasak Jūsų, laiko ir erdvės vaizdiniai tėra juslumo for- 
mos... Aš, priešingai, tvirtinu, kad tai nėra visuotinė 
tiesa“. Toliau buvo pateikti argumentai. - 

Negaliu suprasti, skundėsi Kantas Reinholdui, „Ko, 
tiesą sakant, nori Maimonas, mėgindamas pagerinti kri- 
tinę filosofiją, ir kitiems suteikiu galimybę pastatyti jį 
į vietą". 

„Frydrichas Augustas Hanrideris nekūrė mokslingų 
traktatų. Jis tik norėjo savo gyvenimu praktiškai pagrįs- 
ti kategorinio imperatyvo realumą. Vienas iš Kanto 
mėgstamų studentų nebaigęs kurso su jo rekomendaciniu 
laišku išvyko ieškoti laimės į Rusiją. Gabus ir ryžtingas 
jaunuolis greitai gavo karininko laipsnį ir buvo paskirtas 
generolo Suvorovo adjutantu. Dalyvavo antrojoje Tur- 
kijos kampanijoje (1787—1792). Buvo prie Fokšanio, 
Rimniko, Izmailo. Kategorinis imperatyvas neleido jam 
ramiai žiūrėti, kaip pažeidinėjami Rusijos imperijos įsta- 
tymai, ir jis kreipėsi į imperatorę laišku, kuriame rašė 
apie valdininkų piktnaudžiavimus. Jį iškvietė į Peter- 
burga; įvyko teismas, kuris teisybės ieškotoją „už šmeiž- 
tą“ nubaudė daugeliu metų kalėjimo. Hanrideris, išėjęs 
ne tik Kanto, bet ir Suvorovo mokyklą, iš tvirtovės pa- 
bėgo. 1796 metais, neturėdamas iš ko gyventi, jis atsidü- 
rè gimtinėje. Kantas gyvai rūpinosi mokinio likimu. 
Hanrideriui buvo pasiūlyta imtis žemės matavimo dar- 
bų Vakarų Prūsijoje. Tačiau šis turėjo kitų planų: jo 
nuomone, tik paprastas fizinis darbas galėjo suteikti jam 
galimybę gyventi pagal kategorinį imperatyvą. Jis nu- 
sprendė pasidaryti staliumi ir iškeliavo į Berlyną, turė- 
damas kišenėje Kanto rekomendacinį laišką. (Laiškas 
buvo adresuotas Kyzeveteriui, Hanriderio sumanymas 
jame buvo vadinamas „paradoksaliu, tačiau anaiptol ne 
fantastisku".) Surasti stalystės meistrą, kuris apsiimtų 
mokyti amato norintį supaprastėti inteligentą, pasirodė 
ne taip paprasta: situacija buvo labai jau dviprasmiška. 
Galų gale vienas atsirado, tiesa, užsiprašęs didelio už- 
mokesčio. Berlyniškiai Kanto draugai ir gerbėjai sutiko 
susidėję sumokėti, be to, jie parūpino Hanrideriui būti- 
niausių dalykų, kad jis galėtų kukliai verstis. Taip bu- 
vęs prūsų studiozas, buvęs rusų karininkas tapo papras- 
tu darbininku. 

Jis buvo patenkintas. Dildė ir oblius jam pakluso. 
Darbas neišsekindavo, ir Hanrideris galėjo nenutraukti 
ryšių su kultūrine aplinka. Jis vaikščiojo į Kyzeveterio 
paskaitas, lankėsi pas leidėją Bysterį, skaitė Kantą, su- 
sirašinėjo su juo. „Dorovė — ne chimera,— pranešė jis 

mokytojui. — Jūs šitą įrodėte, aš tuo tikras. Jėgų turiu 
pakankamai, narsumo užteko, kad atsilaikyčiau prieš 
pavojus ir nemalonumus Rusijoje, aš ėjau keliu, kurį 
man nurodė pareiga, nejaugi narsa apleis mane dabar, 
kai viskas kur kas paprasčiau?“ Hanrideris rasdavo lai- 
ko ir savo darbo draugams šviesti, ir memuarams rašyti. 
(Kai jie buvo parengti, Kyzeveteris atkalbėjo jų neleis- 
ti; ne dėl to, kad jie buvo prastai parašyti — Hanrideris 
plunksną valdė ne blogiau negu staliaus įrankius; Ky- 
zeveteris bijojo nemalonumų dėl jų demaskuojamojo 
pobūdžio.) 

Praėjo metai. Ir staiga Hanrideris suprato: kategori- 
nis imperatyvas nesuderinamas su samdomuoju darbu. 
Jis nenorėjo būti „paprasta mašina turtuolių rankose, 
kad pataikautų jų juslumui“. Dorovės dėsnio paliepimų 
gali laikytis tik savarankiškas dirbantysis. Hanrideris pa- 
darė.naują sprendimą: dirbti žemę. Jis pasiekė aukštas 
vyriausybines instancijas, išsikovojo, kad būtų perves- 
tas į valstiečių luomą, ir gavo skirtinį sklypą Vakarų 
Prūsijoje. Sukūrė šeimą ir pagaliau nurimo. Paskutinia- 
me laiške Kantui (1800 m.), be Hanrideriui įprastos egzal- 
tacijos, girdėti ir pasitenkinimo savimi gaidelė: „Man 
regis, dabar aš pasiekiau aukščiausią mirtingajam įma- 
nomą pakopą, nes negalima sugalvoti nieko didingesnio, 
kaip dirbti žemę ir nepriklausyti nuo svetimų užgaidų; 
aš sklidinas šios laimės pajautimo ir savo padėties neiš- 
keisčiau į jokią kitą. Mano gyvenimas panašus į ro- 
maną...“ 

Sigizmundas Bekas apie save šito nebūtų ryžęsis tvir- 
tinti. Jo išorinis gyvenimas priminė mokytojo gyveni- 
mą — studentas, privatdocentas, profesorius; dėl dvasios 
gyvenimo, tai atrodė, kad pažiūros visiškai sutampa. „Iš 
tezių, pridėtų prie Jūsų disertacijos, matau, — rašė jam 
Kantas, — kad Jūs mano principus perpratote kur kas 
teisingiau nei daugelis kitų“. Bekas jam atsakė: „Grynojo 
proto kritiką“ aš išstudijavau nuoširdžiausiai susidome- 
jes ir tikiu ja kaip matematikos aksiomomis. „Praktinio 
proto kritika“ nuo pat savo pasirodymo tapo mano Bib- 
lija”. 

Kantas pavedė Bekui sudaryti savo pagrindinių dar- 
by kompendiumą, kurį sumanė išleisti Hartknochas. 
Trijų tomų veikalas „Paaiškinamosios ištraukos iš pono 
profesoriaus Kanto kritinių veikalų, parinktos jo pata- 
rimu” išvydo dienos šviesą 1793—1796 metais. Mokyto- 
jas ir mokinys šiuo klausimu gyvai susirašinėjo. Iš pra- 
džių Bekas drovėjosi („Ištraukos...“ buvo jo pirmasis li- 
teratūrinis kūrinys), įdėmiai išklausydavo Kanto patari- 
mus, dėkojo ir lenkėsi. Tačiau kai išėjo pirmasis tomas, 
įsidrąsino ir ėmė mokyti mokytoją. Bekas niekaip ne- 
galėjo įsisąmoninti sąvokas konstruojančio intelekto ak- 
tyvumo idėjos, jis visą laiką kalbėjo apie jų „pirmapra- 
di nuskirtumą“. Kantas kantriai aiškino savo požiūrį, pa- 
galiau nesusitvardė ir pareiškė: „Net aš pats savęs ge- 
rai nesuprantu“. Bekas nepastebėjo ironijos. Trečiąjį 
„Ištraukų...“ tomą jis išleido pavadinimu „Vienintelė gali- 
ma pozicija įvertinti kritinei filosofijai“, o laiškuose Kan- 
tui toliau aiškino jam tikrąją jo (Kanto) filosofijos pras- 
mę. Kreipdamasis į Kantą, jis vadino jį žmogumi, ku- 
ris „netrukus iškeliaus pas protėvius“, manydamas, kad 
ši formuluotė labai pagarbi. 

Tačiau daugiausia rūpesčių Kantui pridarė Fichte. 
Mat jis buvo gabiausias iš mokinių. Ir didžiausias pat- 
rakėlis. Jam nereikėjo Kanto patarimų, jis nieko ne- 
klausinėjo, nesidalijo idėjomis ir nereikalavo joms pri- 
tarti. Jis buvo tiesos žynys, skelbė ją visiems, jautėsi 
esąs pašauktas savo žodžio galia doroviškai pataisyti 
žmones. „Su Fichte pavojinga ginčytis — liudija amži- 
ninkas,— tai nesutramdomas žvėris, nepakenčiantis jo- 
kio pasipriešinimo ir kiekvieną jo nesąmonių priešą lai- 
kantis savo asmenybės priešu. Aš įsitikinęs, kad jis būtų 
sugebėjęs vaidinti Mahometo vaidmenį, jeigu dar būtų 
buvę Mahometo laikai, ir savo mokslo teoriją skleisti 
kardu ir kalėjimais, jeigu jo katedra būtų buvusi kara- 
liaus sostas“. Prancūzijoje jis būtų galėjęs tapti Konven- 
to vadu. Tačiau jis gimė Vokietijoje, ir likimas jam lė- 
mė būti universiteto profesoriumi. 

Jis nesirūpino kontaktu su auditorija; todėl jam čia 
klojosi kuo puikiausiai, čia istikdavo skaudžios nesėk- 
mės. Būdavo, studentai dainuodavo serenadas po jo lan- 

gais, būdavo, daužydavo langus. Fichtė ėjo savo keliu. 
Jo knygos pasirodydavo viena po kitos. Kanto mintį 
apie sąmonės aktyvą jis .išplėtojo iki kraštutinumo, iki 
absurdo. Fichtės nuomone, visos esaties pradas yra pati 
veikla, tam tikras absoliutus, visuotinis „aš“. Tačiau Fich- 
tė nebuvo individualistas: „aš“ jam reiškė „mes“, asme- 
nybę jis visiškai pajungė visumos, visuomenės, valsty- 
bės interesams. Kanto idėjas apie teisinę visuomenės san- 
tvarką jis perdirbo savaip: valstybė turinti vadovauti 
liaudies ūkiui, reglamentuodama individų elgesį. Susi- 
žavėjęs revoliucija Prancūzijoje, jis norėjo ten persikel- 
ti ir pasidaryti prancūzu. Nusivylęs revoliucija ir mobili- 
zuodamas naciją Kovai su Napoleonu, jis paskelbė vokie- 
čius esant pranašesnius už kitas tautas. 

Fichtė reguliariai siuntė Kantui savo knygas, bet šis 
jų neskaitė. Apie „mokslo teorijos“ (taip Fichtė vadino 
savo sistemą) turinį Kantas sužinojo iš žurnale išspaus- 
dintos recenzijos. Susidarė nepalankų įspūdį; jį apiben- 
drindamas, Kantas rašė: Fichtės spekuliacijos primena 
vaiduoklio vaikymąsi — manai jį sugavęs, O rankose nie- 
ko nėra. Pagaliau perskaitęs patį Fichtę, Kantas įsitikino 
buvęs teisus. 

Panašiai kaip buvęs jakobinas Bonapartas naikino 
Prancūzijoje revoliucinės diktatūros pėdsakus, Kanto 
mokinys Fichtė stengėsi susidoroti su „daiktu pačiu sa- 
vaime". Bonapartas net paskelbęs imperiją išsaugojo 
trispalvę respublikos vėliavą. Fichtė neatsižadėjo Kanto, 
priešingai, jis tikino, kad jo sukurta sistema yra ne kas 
kita kaip Kanto sistema, tik nuoseklesnė. Susidarė jspü- 
dis, kad mokinys užbaigė mokytojo pradėtą darbą. Rein- 
holdas, entuziastingas Kanto šalininkas, dabar persime- 
tė prie Fichtės. Kantas abudu vadino „hiperkritiniais 
draugais“, nesitvėrė piktumu, tačiau spaudoje nepasisa- 
kė. Jo tylėjimas glumino, buvo vertinamas kaip kapitu- 
liacija, kaip prisipažinimas, kad nėra argumentų prieš. 

1799 metų sausio mėnesį „Erlangeno literatūrinis 
laikraštis“ pareikalavo paaiškinti situaciją. Jo puslapiuo- 
se pasirodė Kantui adresuotas pasiūlymas viešai pasakyti 
savo nuomonę dėl Fichtės idėjų. Kantas atsakė glaustai, 

bet nedviprasmiškai: „Čia aš pareiškiu, kad Fichtės mo- 
kslo teoriją laikau visiškai nepagrįsta sistema. Mat gry- 
na mokslo teorija yra tiktai logika, savo principais ne- 
pakylanti iki pažinimo medžiagos; kaip gryna logika, 
ji abstrahuojasi nuo jo turinio; pastangos iškapstyti iš 
jos realų objektą yra bergždžias ir dėl to niekada ne- 
įvykdomas darbas“. Toliau Kantas kalbėjo, kad nesu- 
prantamos pretenzijos priskirti jam mintį, esą jis sukū- 
res tik filosofijos įvadą, o ne filosofijos sistemą, — savo 
teorijos teisingumo geriausiu požymiu jis visada laikęs 
jos užbaigtumą. Ir visa, ką jis parašęs, reikią suprasti 
ne kokia nors perkeltine, bet tiesiogine prasme. Pareiš- 
kimas buvo baigiamas tokiais iškalbingais žodžiais: 
„Italų patarlė sako: „Dieve, apsaugok mus tik nuo mūsų 
draugų, su priešais patys susidorosime!" Reikalas tas, 
kad yra geraširdžių, mums gero linkinčių draugų, kurie, 
norėdami padėti įgyvendinti mūsų sumanymus, elgiasi 
kvailai, bet yra ir tokių vadinamųjų draugų, melagių, 
klastingų, kurie siekia mūsų pražūties, nors ir kalba ge- 
ro linkinčius žodžius; jų ir jų rezgamų pinklių atžvilgiu 
visada reikia būti itin budriems. Nepaisydama viso to, 
kritinė filosofija dėl savo nesulaikomo siekimo patenkin- 
ti intelektą tiek teoriniu, tiek praktiniu požiūriu turi 
jausti, kad ateityje jai negresia jokie nuomonių pasikei- 
timai, pagerinimai arba iš naujo sukurtos sistemos. Kri- 
tikos sistema turi tvirtą pagrindą; amžinai nepajudina- 
ma, ji ir ateityje bus reikalinga žmonijai kilniausiems 
sumanymams". 

Kanto „Pareiškimas“ pasirodė Jenoje ir laiko atžvilgiu 
sutapo su ten kilusiu akademiniu skandalu, dėl kurio 
Fichtė buvo apkaltintas ateizmu ir priverstas palikti ka- 
tedrą. 

Nukentėjusiojo draugai kalbėjo, kad Kantas iš pik- 
tos valios kurstąs ugnį, ir reikalavo duoti atkirtį. Fichtei 
užteko takto spaudoje atsakyti santūriai. Tačiau laiškuo- 
se jis išliejo širdį. Kantą jis vadino „trijų ketvirčių gal- 
va“, jo teoriją — „gryniausia nesąmone“, jo elgesį — 
„parsidavėlišku“, tikino, kad Karaliaučiaus seniokas ‚da- 
bar visiškai neišmanąs ir nesuprantąs savo filosofijos, su 
kuria jis niekada nesutaręs". 


256 


(Kanto laimei, Fichtė nežinojo, kad laiške Bekui jis 
ironiškai prisipažino pats savęs nesuprantąs. Šito neži- 
nojo ir šaipūnas Heinė, kuris savo knygoje apie vokie- 
čių filosofiją specialią pastraipą paskyrė jos „nesupran- 
tamumui“. Esą Hėgelis, gulėdamas mirties patale, pasa- 
kęs: „Tik vienas mane suprato“, tačiau išsyk suirzęs pri- 
dūręs: „Bet ir tas manęs nesuprato“. Sunku tuo patikėti. 
Dėl Kanto, tai jis aiškiai vylėsi būti teisingai suprastas: 
kitaip savo kūryboje jis nebūtų taip plačiai pasitelkęs 
ironijos.) 

Griežtai kalbant, Kantui nebuvo reikalo atskiru pareiš- 
kimu atsiriboti nuo subjektyviojo idealizmo. „Grynojo 
proto kritikoje“ specialus skyrius nušvietė autoriaus po- 
žiūrį į Berklio filosofiją. Kritinės filosofijos išeities taš- 
kas buvo nuo sąmonės nepriklausomo objektyvaus pa- 
saulio egzistavimas; žmogus įsibrauna į pasaulį, bet šis 
puikiausiai gali apsieiti be jo. Pasak Kanto, filosofija tė- 
ra tik sveiko proto pataisa. 


+ * = 


„Papročių metafizika“ užbaigęs filosofijos sistemą, 
Kantas pajuto poreikį išdėstyti savo teoriją daugiau ar 
mažiau koncentruotai. O kartu ir atsakyti į klausimą, jau 
kuris laikas jam, kaip filosofui, atrodžiusį svarbiausią: 
kas yra žmogus? 

„Antropologija“ (1798) — paskutinis darbas, išleistas 
paties Kanto. Čia tarsi reziumuojami visi samprotavimai 
apie žmogų ir apskritai visi filosofiniai apmąstymai. Jei- 
gu „Antropologija" siesime tik su „Grynojo proto kriti- 
ka“, tai daug kas paskutiniame Kanto darbe mums liks 
nesuprantama. Jeigu ją siesime apskritai su visa Kanto 
filosofija, tai jos turinys pasidarys aiškesnis (formos at- 
žvilgiu „Antropologija"— vienas iš ryškiausių jo kūri- 
nių). Tai kelio užbaigimas. Ir kartu pradžia: Kanto filo- 
sofiją tikslinga pradėti studijuoti kaip tik nuo „Antro- 
pologijos". Skaitytojas tarsi turi leistis į kelią, priešingą 
Kanto minties raidai. Jo gale atsidurs „Grynojo proto 
kritika". 

(Po „Antropologijos“ pradedančiajam aš rekomen- 
duoju perskaityti „Paprociy metafiziką“, ji supažindina su 
etika ir teisės teorija — Kanto filosofijos alfa ir omega, 
paskui skaityti „Sprendimo galios kritiką“, kur pagrįsta 
filosofijos sistema ir išdėstyta estetika, ir tik paskui imtis 
svarbiausios „Kritikos“. „Prolegomenus" ir „Praktinio 
proto kritiką“ iš pradžių galima praleisti. Visi išvardyti 
veikalai yra Kanto Raštų rinkinyje, išleistame rusų kalba.) 

Jau tik užmetus žvilgsnį į „„Antropologiją“ matyti, kad 
šio veikalo struktūra sutampa su bendra Kanto filoso- 
fijos sistema. Pagrindinė knygos dalis suskirstyta į tris 
skyrius, atitinkančius tris sielos galias: pažinimą, pasi- 
tenkinimo jausmą ir sugebėjimą norėti. Kaip tik šios trys 
galios kadaise lėmė trijų Kanto „Kritikų“ turinį. „Antro- 
pologijoje" kritinės filosofijos idėjos tiesiogiai susietos 
su žmogaus pasauliu, jo išgyvenimais, siekiais, elgesiu. 

Antropologiją Kantas traktuoja „pragmatiniu“ požiū- 
riu. Tai reiškia, kad už jo akiračio lieka fiziologija, tai, 
ką iš Žmogaus padarė gamta; jį pirmiausia domina tai, 
ką žmogus pats padaro iš savęs, ką su juo daro kiti 
žmonės. Dabar tai vadinama kultūrine arba socialine 
antropologija. 

Žmogus Kantui — „svarbiausias dalykas pasaulyje“. 
Virš visų kitų būtybių jį iškelia tai, kad jis turi savimo- 
nę. Dėl to žmogus yra individas, asmuo. Kad ir kokių 
pakitimų patirtų, jis vis dėlto tas pats asmuo. Iš sa- 
vimonės fakto išplaukia egoizmas kaip įgimta žmogaus 
savybė. Loginis egoistas nemano esant reikalinga savo 
sprendinius patikrinti kitų žmonių intelektu, nes šis tie- 
sos kriterijus jam nereikalingas (tuo tarpų, pabrėžia 
Kantas, niekaip negalima išsiversti be šios priemonės, 
įtikinančios mūsų sprendinių teisingumu). Estetinis egois- 
tas tenkinasi tik savo paties skoniu, prarasdamas gali- 
mybę toliau tobulėti; jis ploja pats sau ir grožio krite- 
rijaus ieško tik pačiame savyje. Pagaliau moralinis 
egoistas — tas, kuris visus tikslus apriboja pačiu savimi, 
kuris naudą mato tik ten, kas jam naudinga, ir aukščiau- 
sia savo paskirtimi laiko savo laimę, o ne pareigos su- 
pratimą. Šviečiamoji filosofija, kurios išeities taškas — 
atskiras, izoliuotas individas, kultivavo protingą egoiz- 

mą kaip elgesio pagrindą. Kantas atmeta visas egoizmo 
atmainas, jį laiko nesuderinamu su protu. Egoizmui Kan- 
tas priešpriešina pliuralizma — tokią mastysena, kai 
žmogus savąjį „aš“ traktuoja ir elgiasi ne kaip visas 
pasaulis, o tik kaip pasaulio pilietis. Žmogaus mokslas — 
tai pasaulio mokslas. Kantas reikalauja pažaboti egoiz- 
mą ir apskritai kad protas kuo labiau kontroliuotų psi- 
chinę veiklą. O juk jis — vaizduotės entuziastas. Tačiau 
vienas dalykas, kai mes patys sužadiname ir kontroliuo- 
jame mūsų vidinius balsus, kas kita — kai jie pasirodo 
nekviesti ir valdo mus, čia jau akivaizdi psichinė liga 
arba polinkis į ją. 

Proto nekontroliuojama sąmonė vėl patraukia filoso- 
fo dėmesį. Ar žmogus gali turėti vaizdinių ir jų neįsisą- 
moninti? Tokius vaizdinius Kantas dar jaunystėje pava- 
dino tamsiais. Dabar jis apie juos kalba išsamiai ir nuo- 
dugniai. Visiškoje sąmonės tamsoje gali vykti toks 
sudėtingas psichinis procesas, kaip meninė kūryba. Įsivaiz- 
duokite, rašo Kantas, muzikantą, improvizuojantį vargo- 
nais ir kartu šnekučiuojantį su greta jo stovinčiu žmo- 
gumi; vienas klaidingas judesys, neteisingai paimta gai- 
da, ir harmonija suardyta. Tačiau šito neatsitinka, nors 
grojantysis nežino, ką jis padarys kitą akimirką, o su- 
grojęs pjesę, kartais neįstengia užrašyti jos gaidų ženk- 
lais. 

Koks „tamsių vaizdinių“ intensyvumas, kokią vietą 
jie užima žmogaus dvasiniame pasaulyje? Kantas ne- 
linkes neįvertinti jų reikšmės. Intelektas kartais nejs- 
tengia atsikratyti jų įtakos net tais atvejais, kai laiko 
juos kvailais ir stengiasi pasipriešinti jiems. Antai taip 
yra su lytine meile. Dėl mūsų neįsisąmonintų vaizdinių 
srities, tai ji kur kas didesnė negu galima įsivaizduoti, 
praktiškai beribė. „Didžiuliame mūsų sielos žemėlapyje, 
taip sakant, apšviesti tik kai kurie punktai — ši aplin- 
kybė gali paskatinti mus stebėtis mūsų pačių būtybe; 
juk jeigu kokia nors aukščiausioji galia pasakytų: te- 
būnie šviesal — be jokių mūsų pastangų prieš mūsų 
akis atsivertų tarsi pusė pasaulio (jeigu, pavyzdžiui, mes 
imsime rašytoją su visu tuo, ką jis turi savo atmintyje)“. 
Samprotavimai apie „tamsius vaizdinius“ ir jų vaidmenį 

kūrybos procese — svarbus kriticizmo gnoseologijos ir 
estetikos papildymas. 

Toks pat trijų „Kritikų“ idėjų papildymas yra ir 
„Antropologijos“ skyrius raiškiu pavadinimu „Juslumo 
apologija“. „Grynojo proto kritikoje“ apie jutimus buvo 
kalbama prabėgomis (beje, tai pateisina knygos pava- 
dinimas), bet ne paniekinamai; čia kalbama apie tą patį, 
tik nuodugniau. Vėl pabrėžiamas principinis juslumo ir 
intelekto skirtumas (Leibnicas ir Volfas, priešingai, skir- 
tingu laikė tik vaizdinių ryškumo laipsnį); vėl pateikia- 
ma tezė, kad jutimai mūsų neapgauna (ji papildoma tei- 
giniu, kad jie mūsų nesupainioja ir mums neįsakinėja). 

Regimybės teorija „Antropologijoje" taikoma ir do- 
rovės sričiai. Moralinė regimybė — tai etiketas, elgesio 
taisyklės. Po mandagumo kauke, žinoma, gali slėptis 
storžievis. Tačiau gamta išmintingai suteikė žmogui po- 
linkį pasiduoti apgaulei, kad bent išoriškai nukreiptų 
į gėrį. Kuo žmonės labiau civilizuoti, tuo jie didesni ak- 
toriai, jie mielai vaidina jiems paskirtą vaidmenį, įsijau- 
čia į jį, susigyvena su juo. Dėl to galiausiai triumfuoja 
dorybė. Skaistybė (prievarta sau, paslepianti aistrą) — 
naudinga iliuzija, išsauganti tam tikrą atstumą tarp ly- 
čių, būtiną tam, kad viena lytis nepasidarytų paprastu 
malonumo įrankiu. Jėga prieš juslumą nieko nelaimėsi, 
jį reikia pergudrauti. Moralinė regimybė būtina ben- 
drabūviui. 

Pojūčius Kantas skirsto į dvi grupes. Aukštesnieji iš 
jų (lyta, rega, klausa) remiasi mechaniniu poveikiu ir 
padeda „pažinti objektą kaip daiktą šalia mūsų“. Zemes- 
niuosius, „subjektyvesnius“ pojūčius (uoslę ir skonį) su- 
kelia cheminiai dirgikliai; „per juos gautas vaizdinys 
daugiau susijęs su malonumu negu su išorinio objekto 
pažinimu; todėl dėl trijų pirmųjų lengva sutarti su ki- 
tais; dėl kitų, tai, esant tam pačiam empiriniam objekto 
stebiniui ir pavadinimui, subjektas objekto poveikį gali 
justi visiškai skirtingu būdu“. 

Pojūtis — ne negyvas nekintamas išorinio poveikio 
atspaudas. Jo intensyvumas priklauso nuo daugelio są- 
lygų, kurios supa suvokiantį subjektą. Kantas nurodo 

būdus, kaip sustiprinti juslinius pojūčius. (Ir reikia pa- 
sakyti, kad visų laikų ir tautų meno praktikoje jie pla- 
čiai taikomi.). Pirmiausia kontrastas. Savo priešybės fone 
kiekvienas dirgiklis veikia stipriau; gerai įdirbtas skly- 
pas dykumoje daro rojaus kampelio įspūdį. Toliau — 
naujumas. Dėl to kyla potraukis prie visko, kas keista, 
neįprasta, nepasiekiama. Toliau — įspūdžių kaita. Dar- 
bas ir poilsis, gyvenimas mieste ir kaime, pokalbis ir 
žaidimas draugijoje, čia istorijos, čia poezijos, čia fi- 
losofijos, čia matematikos studijos suteikia sielai naujų 
jėgų. Nereikia nei pradėti nuo stiprių pojūčių, nei grei- 
tai sukelti juos. Malonumo laukimas jį sustiprina, jis 
stipriausias mūsų vaizduotėje. 

Vaizduotė — svarbiausių Kanto sistemos grandžių „Pa- 
grindinis konstruktorius“. Filosofas iškėlė klausimą, kas 
yra žmogus; jis būtų galėjęs atsakyti: būtybė, kurian- 
ti kultūrą pasitelkusi nuostabų sugebėjimą — vaizduo- 
te. „Antropologijoje“ vaizduotė siejama su jutimais. Ir 
Kantas patikslina: vaizduotė gali būti kuriamoji, kūry- 
binė, bet ji tik operuoja stebėjimo medžiaga ir formomis, 
nieko nekurdama iš naujo. Vaizduotė turi savo ribas, 
už kurių tėra tušti fantomai. Vaizduotė remiasi anks- 
tesniu patyrimu. Kantas pateikia Helvecijaus pasakoji- 
mą apie tai, kaip viena dama per teleskopą pamatė Mė- 
nulyje dviejų įsimylėjėlių šešėlius, o kunigas, pažvelgęs 
per tą patį teleskopą, jai paprieštaravo: „O ne, ponia, 
tai dvi pagrindinės bažnyčios varpinės". 

„„prendimo galios kritikoje“ meninė kūryba buvo 
traktuojama kaip ypatinga dovana, nesulyginama su jo- 
kia kita veiklos rūšimi. Ja apdovanotasis buvo vadina- 
mas „genijumi“. „Antropologijoje" „genijaus“ sritis iš- 
plečiama, ji apima ir mokslą. Kantas atskiria „atradimą“ 
ir „išradimą“. Atrandama tai, kas egzistuoja savaime, 
bet kol kas lieka nežinoma (Kolumbas atrado Ameriką). 
Išradimas — to, ko anksčiau nebuvo, sukūrimas (parakas 
buvo išrastas). „Išradėjo talentas vadinamas genijumi“. 
Dabar prie „genijų“ Kantas priskiria ir Niutoną. Tai bū- 
dinga detalė: kalbama apie mokslinės ir meninės kūry- 
bos, estetinio ir pažinimo pradų suartėjimą. Ir vienas, 
ir kitas remiasi vaizduote. 

Tačiau suartėjimas — nė sutapimas. „Antropologijoje" 
kaip ir anksčiau ginama estetinio prado specifiškumo ir 
jo „tarpinės“, tarpininko paskirties idėja. O tai buvo 
didžiausias „Sprendimo galios kritikos“ laimėjimas: ten 
buvo parodyta, kad estetiškumas nesutampa nei su paži- 
nimu, nei su morale, bet kartu pabrėžtas nenutrūksta- 
mas grožio ryšys su tiesa ir gėriu. Estetiškumas yra kaž- 
kas kita nei pažinimas ir dorovė, tai savotiškas „tiltas“ 
tarp jų. Vienas teiginys neegzistuoja be kito, tezė — be 
antitezės. „Antropologijoje" akcentuojama antitezė. Var- 
tojama „estetinio pažinimo“ sąvoka. „Kritikoje“ šito ne- 
buvo, ten apie grožį buvo kalbama kaip apie „pažinimo 
galių Žaismą“, kuris yra tik pasirengimas pažinimo ak- 
tui. Kartu dviejų sričių artimumas atvėrė galimybę tarti 
esant tam tikrą tarpinę sritį, priklausančią tiek esteti- 
niam, tiek pažinimo pradui, kur pažinimas įgyja esteti- 
nį atspalvį, o estetiškumas tampa pažintinis. Tokios sri- 
ties prielaida ne tik nesugriauna Kanto estetikos pradi- 
nių teiginių, bet, priešingai, logiškai išplaukia iš jos 
esmės. 

Įsidėmėtina, kad tai padaryta kaip tik „Antropologi- 
joje“: čia į mokslinio tyrimo sritį buvo įtrauktas žmogus, 
o žinių šaltiniu, greta kitų, tapo ir grožinė literatūra. 
Žmonių „charakterių, kokius juos piešia Ričardsonas ir 
Moljeras, pagrindiniai bruožai turi būti perimti iš realaus 
žmonių elgesio stebėjimų: tiesa, jie perdėti, bet koky- 
biškai atitinka žmogaus prigimtį“. 

Estetinis pažinimas — ypatinga tarpinė sritis tarp 
juslumo ir intelekto. Logika priekaištauja juslumui dėl 
žinių paviršutiniškumo, paskirumo. Atgalinis priekaištas 
intelektui — dėl sausumo ir abstraktumo. „Estetinis gvil- 
denimas, kurio pirmasis reikalavimas — populiarumas, 
pasirenka naują kelią, kuriuo einant galima išvengti 
abiejų trūkumų“. Šis kelias neatitraukia nuo mokslo. 
Priešingai, atveda prie jo: „Grožis — žiedas, mokslas — 
vaisius“. Apie patį grožio jausmą Kantas kalba kaip apie 
„iš dalies juslinį, iš dalies intelektualinį pasitenkinimą“. 

„Antropologijoje“ patikslinama viena iš pagrindinių 
Kanto estetikos kategorijų — „pasitenkinimo jausmas“, 
sudarantis sprendimo galios pagrindą. Pasitenkinimas 


yra „gyvybingumą skatinantis“ jausmas. Tačiau žmo- 
gaus gyvuliškas malonumo instinktas pažabotas dorovės 
ir kuitūros. Žmogiškas pasitenkinimas yra kultūros sino- 
nimas. „Vienas pasitenkinimo būdas kartu yra kultūra, 
būtent sugebėjimo patirti vis didesnį pasitenkinimą su- 
stiprinimas; toks yra mokslo ir dailiųjų menų teikiamas 
pasitenkinimas. Kitas būdas — išsekinimas, kuris padaro 
mus nepajėgius toliau mėgautis“. Kreipdamasis į jaunuo- 
li, Kantas sako: „Pam&k savo darbą, atsisakyk malonu- 
mų ne tam, kad visai jų atsižadėtum, bet tam, kad, kiek 
tai įmanoma, visada turėtum juos prieš akis perspekty- 
voje”. 

Kaip tik „Antropologijoje" pasakyta garsioji frazė: 
„Darbas — geriausias būdas mėgautis gyvenimu“. Kuo 
daugiau tu padarei, tuo daugiau gyvenai. Vienintelis bū- 
das būti patenkintam savo likimu — užpildyti jį veikla. 
Beje, visiškas pasitenkinimas neįmanomas, ir tai taip pat 
giliai prasminga. „Kančią gamta padarė žmogaus veiklos 
stimulu, neišvengiamai skatinančiu jį siekti gėrio. Būti 
(absoliučiai) patenkintam gyvenimu — neveiklios ramy- 
bės požymis, rodantis, kad nutrūko visos paskatos arba 
kad nuslopinti pojūčiai ir su jais susijusi veikla. Tačiau 
tokia būsena taip pat nesuderinama su žmogaus inte- 
lektualiniu gyvenimu, kaip ir širdies sustojimas gyva- 
me organizme“. Kantas rašo šias eilutes, eidamas septy- 
niasdešimt penktuosius metus. Jam rūpi tik viena — to- 
bulinti savo teoriją. Ir jo filosofija „Antropologijoje" 
praturtinama nauju turiniu. Tai nauji ieškojimai. Tačiau 
pirmiausia — rezultatų susumavimas. 


+ $ + 


Kantas — XVIII amžiaus filosofas. Amžius ėjo į pa- 
baigą. Kritinės filosofijos sistema buvo sukurta ir užbaig- 
ta. Kantas niekada nepatirdavo nusiraminimo, tačiau jis 
žinojo: svarbiausia padaryta. Galimas daiktas, kaip tik 
dėl to, kad susilpnėjo ieškojimo įtampa, smarkiai ėmė 
mąžti jėgos. 

Jo šlovė pasiekė apogėjų. Kantas buvo trijų akademi- 
jų (Berlyno, Peterburgo, o nuo 1798 metų balandžio mė- 

nesio ir Sienos) narys. Jau seniai buvo sudarytas jo gy- 
venimo aprašymas. Pastorius Borovskis dar 1792 metais 
atsiuntė jam „Būsimosios Prūsijos išminčiaus Imanuelio 
Kanto biografijos metmenis“. Filosofas perskaitė tekstą, 
ištaisė netikslumus, kai ką išbraukė, tačiau skelbti iki 
savo mirties neleido. Kitas būsimasis biografas, Jachma- 
nas, nusprendė pasilengvinti savo uždavinį: jis nusiuntė 
Kantui smulkią anketą — 56 klausimus. Kai kurie iš jų 
lietė filosofijos genezę: „44. Svarbiausi filosofinių pažiū- 
rų pasikeitimo momentai ir kokios priežastys paskatino 
pereiti prie kriticizmo. 45. Kokia tvarka buvo studijuo- 
jamos senovės ir naujosios filosofijos sistemos? 46. Ko- 
kią įtaką jos padarė pono profesoriaus filosofijai?“ Ki- 
ti klausimai buvo nekuklūs: ,33. Ar kuri nors iš mo- 
terų turėjo laimę sužadinti meilę ir pagarbą? 34. Apskri- 
tai kokios moterys domino?“ Pagaliau vienas klausimas 
visiškai išdavė Kanto požiūrį į oficialųjį kultą: „47. Ar 
kada nors buvo laikomasi krikščionių bažnyčios papro- 
čių ir kada liautasi jų laikytis“. Jeigu Kantas būtų atsa- 
kęs į pateiktus klausimus, mes turėtume išsamią auto- 
biografiją. 

Šlovė turi išvirkščiąją pusę. Kantui įkyrėdavo grafo- 
manai, filosofinių sistemų kūrėjai, dvasinio tyrumo sergė- 
tojai ir tiesiog sukčiai. Vieni ieškojo jo dvasinės para- 
mos, kiti kvietė ginčytis, treti kaulijo pinigų. Meklen- 
būrge atsirado kažkoks „magistras Kantas“, kuris apsi- 
skelbė esąs garsiojo filosofo sūnus ir maitinosi patiklių 
jo gerbėjų sąskaita. 

Teodoras Kantas į giminaičius nesipiršo. Jis tik ben- 
drapavardžio teisėmis prašė sušelpti: jo vienkiemis 
sudegęs, jis patyręs nuostolių už 5 tūkstančius talerių. 
Tegu didysis žmogus, kurį garbina visa Europa, supran- 
ta jo padėtį. Kartu su šiuo laišku iš Poznanės 1797 metų 
pavasarį atėjo analogiškas laiškas iš Švedijos. Karlas 
Frydrichas Kantas tikino, kad jo tėvo brolis Larsas Kan- 
tas esąs filosofo... tėvas. Pats Karlas Frydrichas dabar 
ketinąs tapti muitinės inspektoriumi, ir tam jam reika- 
lingi pinigai. Ar „didžiai gerbiamas ponas pusbrolis“ ne- 
galėtų suteikti jam laimės, paskolindamas keleriems 
metams 8 arba 10 tūkstančių talerių? Vasarą naujai iš- 

keptas pusbrolis vėl priminė apie save ir pakartojo 
prašymą. Paskui, matyt, jo primokytas, įsijungė Švedi- 
jos vyskupas Lindblomas. Iškilmingas, lotynų kalba pa- 
rašytas vyskupo laiškas pranešė svarbią naujieną: filo- 
sofo tėvas buvęs Karolio XII armijos puskarininkis. 

Lindblomui teko atsakyti. Kantas buvo mandagus, 
tačiau ironiškas. „Jūsų šventenybės pastangos išaiškinti 
mano kilmę ir pranešti man rezultatą nusipelno visoke- 
riopo dėkingumo, nors, iš visko sprendžiant, nei man, 
nei kam kitam iš to negali būti jokios naudos“. Kantas 
rašė, kad puikiai žino, kas buvo jo tėvas. Dėl senelio, 
tai tasai buvo kilęs iš Škotijos. (Čia Kantas, kaip mes 
žinome, klydo, jo senelis buvo prūsas, o prosenelis ki- 
lęs iš Kuršo.) Giminystės ryšiai su švedais jam atrodą 
problemiški. Kantas nepamiršo pacituoti stambios sumos 
prašiusio „pusbrolio“ laišką ir išvardijo savo tikruosius 
giminaičius: sesuo, kitos sesers likę šeši vaikai, brolis ir 
jo keturi vaikai. 

Jo artimieji dvasiškai jam buvo tolimi, tačiau visi, 
kam reikėdavo, būtinai gaudavo materialinę paramą 
(tam per metus būdavo išleidžiama per tūkstantį talerių). 
Jiems jis paliko savo turtą, kiekvienam — lygią dalį. Jo 
„paskutinė valia“, deramai įforminta, nuo 1798 metų va- 
sario mėnesio buvo saugoma universitete, 1500 guldenų 
jis paliko profesoriui Genzichenui — testamento vykdy- 
tojui. Nebuvo užmirštas tarnas Lampė, kuriam buvo pa- 
skirta 400 guldenų pensija iki gyvos galvos, o kai šis 
numirs, jo našlei — 200, o jeigu liks vaikų, tai jiems — 
vienkartinė 1000 guldenų pašalpa. Palikimą sudarė na- 
mas ir kapitalas — 42 930 guldenų. 

Buvo ir kitas turtas — rankraščiai, paskaitų kursų me- 
džiaga. Po „Antropologijos“ Kantas nebepajėgė ką nors 
stambaus parengti taip, kad būtų galima dėti į spausdi- 
nimo stakles. Jis perdavė užrašus savo mokiniams: fi- 
zinės geografijos ir pedagogikos — Rinkui, logikos ir 
metafizikos — Jošei. 

Visuotinį susidomėjimą sukėlė fizinė geografija. Dar 
1797 metais prekiautojas knygomis Folmeris pasiūlė 
Kantui išleisti šį paskaitų kursą, pažadėdamas pasakiš- 
ką honorarą — 40 talerių už spaudos lanką. Kantas nu- 

sistebėjo dideliu atlyginimu, tačiau atsisakė. Rinkas, 
gavęs rankraštį savo žinion, pasiūlė jį Folmeriui, tačiau 
su sąlyga, kad šis kartu išleis ir šešis tomus jo paties 
veikalų. Tai buvo įžūlu. Folmeris nesutiko ir ėmė leisti 
Kanto fizinę geografiją iš studentų užrašų. Pakvipo skan- 
dalu. 1801 metų birželio 24 dieną „Visuotiniame litera- 
tūriniame laikraštyje“ pasirodė Kanto protestas — pas.. 
kutinis jo pasisakymas spaudoje. Kantas primygtinai tei- 
gė, kad Rinkas vienintelis turįs teisę leisti jo fizinės ge- 
ografijos paskaitas. Folmeris pareiškė, kad Kantas jau 
nebesižinąs ką darąs, kad jo pareiškimas esąs inspiruo- 
tas Rinko, ir leido toliau. 

Jošė išleido „Logiką“. Šio leidimo bėda buvo ta, kad 
publikuotojas nieko nenutuokė apie autoriaus pažiūrų 
pasikeitimus. Kantas skaitė logiką per visą dėstytojavi- 
mo laiką, naudodamasis Mejerio vadovėliu. Kiekvieną 
kartą jis įrašydavo vadovėlyje ką nors nauja. Šie įrašai 
atspindėjo jo koncepcijos raidą. Jošė visa palaikė per 
viena. Dėl to jo išleistame tekste gretimais pateikti tei- 
"giniai, priklausantys skirtingiems Kanto kūrybos perio- 
dams. Štai, pavyzdžiui, garsioji vieta, kur teigiama, kad 
visą „filosofijos sritį“ sudaro atsakymas į klausimą, „kas 


javimo metais. O štai visiškai „iš kitos operos": estetika 
apibrėžta kaip juslumo mokslas, grožio sritis apribota 
žemesniąja pažinimo pakopa. Nė žodžio apie estetiškumo 
specifiškumą, apie jo kaip tarpininko vaidmenį. Tarsi 
„Sprendimo galios kritika“ nebuvo parašyta. Tarsi Kan- 
tas grįžo prie Baumgarteno. 

Galbūt taip ir atsitiko? Galbūt Kantas iš tiesų grįžo 
prie savo jaunystės pažiūrų? Tačiau Kantas nustojo skai- 
tyti paskaitas 1796 metais, o paskui pasirodė „Antropo- 
logija", atkūrusi pagrindinius trečiosios „Kritikos“ kon- 
cepcijos punktus. Apie grįžimą į „ikikritinę“ būseną 
negalėjo būti kalbos. Tiesiog Jošė nebuvo tinkamai pasi- 
rengęs tokiam darbui. O Kantas jau nebegalėjo kontro- 
liuoti leidimo. 

1799-ieji buvo persilaužimo metai. Teologas Abegas, 
aplankęs Kantą prieš metus, paliko išsamų susitikimų 
aprašymą. Jis dusyk pietavo pas Kantą. Kaip visada, bu- 

vo svečių, ir šeimininkas guviai ir sąmojingai palaikė 
pokalbį. Buvo šnekama apie politines naujienas ir šiaip 
visokiausius dalykus. Naujasis karalius Frydrichas Vil- 
helmas III atvyko į Karaliaučių. Kantui nepatiko, kad jis 
važiavo uždara karieta, miniai reikėjo pasirodyti raitam. 
Iškilmėse filosofas nedalyvavo. Karalienė norėjo jį ma- 
tyti ir net siuntė liokajų jo atvežti, tačiau Kantas nepa- 
klausė kvietimo. Bonapartas išvyko į jūrų ekspediciją; 
Kantas buvo tvirtai įsitikinęs, kad imperatorius okupuos 
Portugaliją. (Net po to, kai laikraščiai pranešė jį išsilai- 
pinus Egipte, filosofas manė, kad tai tik atitraukiamasis 
manevras, svarbiausias Bonaparto tikslas — užkariauti 
Portugaliją, kad paskui galėtų smogti Anglijai.) 

Karalienei miestas padovanojo gintarinį papuošalą. 
Kantas pasakojo apie retus gintaro egzempliorius, ku- 
Iiuos jam tekę matyti, ir apie tai, kaip gaunamas šis 
„Baltijos auksas“. 

Kitą kartą pietaujant buvo aptarinėjamos Rusijos 
imperatoriaus Pavelo I keistenybės, sykiu — Anglijos 
ateitis. Kantas norėjo, kad ji būtų respublika, tegu ka- 
ralius Jurgis lieka Hanoverio kurfiurstu. Škotai gabesni 
už anglus. Kantas prisiminė anglų priežodį: kad škotą iš- 
mokytum kalbų, tereikia pernešti jį maiše per Europą. 
Visi tiki būsimu Prancūzijos respublikos klestėjimu, o 
tiki todėl, kad šito nori. O grūstos anglys apsaugo nuo 
puvimo (pokalbis padarė staigų viražą), Kantas prisimi- 
nė, kaip sykį, kai jis važiavo pašto karieta, į kelionę 
įsidėtas kepsnys įgavo kvapą, jis pabarstė mėsą angli- 
mis, ir viskas buvo gerai. Kiaušiniai anglių milteliuose 
ilgiau išlieka švieži. Anglys su medumi — puikus vais- 
tas nuo dantų skausmo, reikia šitai pasakyti rūmų pa- 
mokslininkui Šulcui, jis seniai skundžiasi dantimis... 

Taip buvo prieš metus. Dabar pasimatė spartaus kar- 
šimo požymių. Kantas sutrumpino savo pasivaikščiojimų 
maršrutą, ėjo netvirtu senatvišku žingsniu, kartais par- 
griūdavo. Guldavosi jis anksčiau nei paprastai — iš 
pradžių ketvirčiu valandos, paskui valanda ir daugiau. 
Užmigdavo dieną, sėdėdamas ant kėdės. Draugija jį 
vargino, ir pietų būdavo kviečiami ne daugiau kaip du 
svečiai, bet ir jiems vis sunkiau sekdavosi įtraukti šei- 

mininką į pokalbį. „Ponai,— prisipažino filosofas, — aš se- 
nas ir paliegęs, elkitės su manim kaip su vaiku“. 

Iš savo draugų jis pradėjo meiliai priiminėti diakoną 
Vasianskį, kuris kadaise buvo jo mokinys. Vasianskis 
buvo neįkyrus, pareigingas, rūpestingas. Visų galų meist- 
ras, jis mikliai sutvarkydavo namuose kiekvieną gedimą, 
erzinusį Kantą,— sukrypusias duris, sustojusį laikrodį ir 
t. t. (Jeigu taisyti imdavosi Lampė, tai sugadintą daiktą 
paskui reikėdavo išmesti: į atsargą išėjęs kareivis mo- 
kėjo elgtis tik su šautuvu.) Vasianskis gyveno netoliese 
ir galėdavo ateiti po keletą kartų per dieną. Kantas pa- 
tikėjo jam tvarkyti ūkį ir piniginius reikalus. 

Kol kas nepajudinamas liko įprotis anksti keltis. Ry- 
tą penktą filosofas po senovei prie rašomojo stalo. Jis 
rašo. Sako dirbąs prie svarbiausio savo gyvenimo vei- 
kalo. Knygą jis pavadins „Perėjimas nuo metafizinių 
gamtos mokslo pagrindų prie fizikos“. Rankraštis auga. 
Prirašyta šimtai puslapių. Žvilgtelkime į juos. 

Deja, tai padriki užrašai. Kartais palyginti dideli ga- 
balai, kuriuose nuosekliai dėstoma viena ar kita mintis, 
bet dažniausiai — smulkūs fragmentai, nesusiję vienas 
su kitu. Štai keletas pratarmės variantų. „Jeigu filosofi- 
nis gamtos mokslas yra sistema (o ne fragmentų agrega- 
tas), iš to išplaukia jo skirstymas į metafizinius ir fizi- 
nius pradus. Abu mokslai papildo perėjimą nuo metafi- 
zinių gamtos mokslo pradų prie fizikos. Tai ne šiaip šuo- 
lis iš vienos srities į kitą, nes tada neatsiras būtino ryšio 
visumos interesais, tai pozicija, kurią turi užimti pro- 
tas, kad vienu sykiu aprėptų abu krantus“. Taip prasi- 
deda vienas variantas. 

„Gamtos mokslas — mokslas apie varomąsias materi- 
jos jėgas pasaulio erdvėje. Kiek jo pagrindą sudaro ap- 
riorinė sąvokų ir teoremų sistema, jis vadinamas gam- 
tos metafizika. Kiek jis remiasi patyrimo principais — 
fizika... Perėjimas nuo pirmosios prie fizikos siekiant su- 
sieti abu krantus — neišvengiamas natūrfilosofo uždavi- 
nys, nes fizika yra tikslas, kurio jis visada siekia, ‘0 jos 
sąvokos jam tėra tik ruošiniai“. Taip prasideda kitas va- 
riantas. 

„Didžiausias filosofijos architektonikos keblumas — 
žiūrėti, kad mokslų ribos neužeitų vienos ant kitų, tiks- 
liai apibrėžti kiekvieno valdas— be šito neįmanoma 
išspręsti jų tolesnio tobulinimo uždavinio“. Taip praside- 
da trečiasis variantas. Nė vienas iš jų neužbaigtas. Ta- 
čiau mintis aiški ir neprieštaringa. 

Kantas rašo apie kietus kūnus ir skysčius, apie ju- 
dėjimą, trintį, trauką, apie šiluminę medžiagą ir gyvy- 
binę jėgą.. Kas yra organinis kūnas? Klausimas nenaujas, 
o atsakyme yra kai kas nauja. Toks kūnas, samprotauja 
Kantas, savo organizacijos negali gauti tik iš varomųjų 
materijos jėgų. Vadinasi, būtina tarti esant nematerialią 
jėgą arba kaip jusliškai suvokiamo pasaulio dalį, arba 
kaip skirtingą nuo jo esybę. Panašūs samprotavimai pa- 
kartojami daugelį kartų. Ir pagaliau randame kai ką 
verta dėmesio: ‚Organizmas yra kietas kūnas, kurio su- 
dedamosios dalys galimos tik dėl tikslo sąvokos ir su- 
formuotos pagal analogiją su sąmoningu judėjimu. Jeigu 
tą formą įsivaizduosime ne kaip realų, o tik kaip įma- 
nomą ketinimą, tai toks kūnas yra gamtinė mašina. Or- 
ganiniai kūnai — gamtinės mašinos". Čia plėtojamos Kan- 
to idėjos, išdėstytos jo laiške Zėmeringui apie „sielos 
organą“: gyvybė — ypatingas sudėtingų gamtinių ryšių 
tipas. Ši antivitalistinė mintis plevena epochos atmosfe- 
roje. Prie jos priartėja jaunasis Šelingas, kuris domisi 
spekuliatyviąja natūrfilosofija. Ją aiškiai suformuluoja 
kaip eksperimento išvadą Aleksandras Humboltas. Kan- 
tas savo senatviškomis studijomis stengiasi neatsilikti 
nuo gyvenimo. Čia nėra nei infantilizmo, nei grįžimo į 
„ikikritinę“ būseną. 

Tačiau metai eina, ir mintis pradeda painiotis, per- 
šokti nuo vieno prie kito, Dabar jau kalbama ne apie 
fiziką, o apie metafiziką, ne apie gamtą, o apie būtį 
kaip tokią. Prieš pereinant prie fizikos reikia ištirti pa- 
erindinius filosofijos teiginius. Nuo metafizinių gamtos 
mokslo pagrindų pereiti prie transcendentalinės filosofi- 
jos — štai nuo ko reikia pradėti. Tada pereiti prie vi- 
suotinės patyrimo teorijos, paskui nuo gamtos prie lais- 
vės ir galiausiai prie žmogaus kaip būtybės, įkūnijančios 
ir vienos, ir kitos principus. 

Paskutinis 1800 metais pradėtų užrašų aplankas skir- 
tas jau visiškai abstraktiems klausimams. Pirmiausia die- 
vo problema. Kas yra dievas? Ar yra dievas? Dievas — 
tai asmenybė, turinti visas teises, kurių atžvilgiu niekas 
kitas neturi jokių teisių. Tai aukščiausiosios egzistenci- 
jos substancija, apvalyta nuo visų juslinių vaizdinių. Die- 
vo sąvokos priešybė — pasaulio sąvoka. Subjekto akty- 
vumas jas sujungia. „Mastantis subjektas susikuria sau 
pasaulį kaip galimą patyrimo objektą“. Tai jau nepana- 
šu į kritinę filosofiją, aiški reminiscencija iš Fichtes. Ir 
savo sistemą Kantas staiga vadina „mokslo teorija“. Ta- 
čiau greta visai kas kita: „AS, žmogus, esu išorinis jus- 
linis objektas, pasaulio dalis“. Ir čia pat tarp filosofinių 
eilučių: „Trečiadienį — žirniai su kiauliena. Ketvirtadie- 
nį — džiovinti vaisiai ir pudingas. Getingeno dešra iš Ni- 
kolovijaus“. O paskui vėl: dievas, pasaulis ir jų savinin- 
kas — žmogus. Ar galima pasaulį atskirti nuo dievo? 
Transcendentalinė filosofija nepateikia jokių nurodymų 
dėl hipotezės apie dievo egzistavimą. Filosofija — tai 
protingos būtybės meilė aukščiausiajam žmogaus proto 
tikslui. Ir vėl kasdienybė: „Vakar Lampe po pietų pa- 
kabino mano chalatą valgomajame už krosnies, kad pa- 
valges apsivilkčiau šiltą, o ne šaltą. Virėja pasiutusiai 
barėsi su Lampe, kad šis jai nurodinėjąs ir dedąsis po- 
nu. Ji pati nori vaidinti ponią. Homo homini lupus”*. Ir 
kitoje vietoje: „Pamokyti Lampe, kad negirtuokliautų 
nuo ryto iki vakaro". 

Santykiai su Lampe niekada nebuvo nei artimi, nei 
idiliški. Kantą erzino jo bukagalviškumas: trisdešimt 
metų jis parnešdavo iš pašto tą patį laikraštį ir niekaip 
negalėjo įsiminti jo pavadinimo. Sykį Lampė pasirodė 
šeimininkui su geltonu durtiniu (vietoj įprasto balto su 
raudona apykakle). Kantas įtūžo. Lampė paaiškino, kad 
tai naujas drabužis, pirktas iš skudurininko jo naujų ve- 
dybų proga. Filosofui viskas buvo naujiena: ir kad jo 
tarnas veda, ir kad jis liko našlys, ir kad apskritai jau 
buvo vedęs. Lampės išrinktoji, kaip mes žinome, testamen- 
te nebuvo užmiršta. 


* „Žmogus žmogui vilkas“ (lot.). 
270 


Įpratimas — antras prigimimas. Kantas priprato priė 
savo ilgamečio tarno, kentė jo išsišokimus ir, baiminda- 
masis bet kokių permainų, nesiryžo jo išvyti. Vasianskis 
suprato, kad be galo taip negali tęstis. Įkalbinėjimai ne- 
padėjo. Lampė karšo kartu su savo šeimininku ir prastai 
valdėsi. Vasianskis surado kuo jį pakeisti. 

Pagaliau atėjo diena, Kai ponas pakėlė maištą prieš 
savo liokajų. Kas tarp jų nutiko, Vasianskis taip ir ne- 
sužinojo, tačiau Lampė nedelsiant buvo atleistas. (Jis 
gavo algą už metus į priekį ir pensiją iki gyvos galvos — 
40 talerių, testamente buvo padaryta atitinkama pataisa.) 

Naujasis tarnas Johanas Kaufmanas, vidutinio am- 
žiaus, buvo santūraus būdo, iš prigimties nuovokus ir 
turėjo gerą atmintį. Jis greitai perprato Kanto įpročius, 
ir jiedu sutarė. Pirmąją tarnybos dieną jį visiškai kon- 
troliavo Vasianskis, kuris nuo keturių ryto jau buvo 
Kanto namuose Princesinštrasėje. Penktą filosofas atsikė- 
lė ir kiek sutriko, vietoj įprasto Lampės veido pamatęs 
du svetimus. Kaufmanas padavė arbatą, Vasianskis irgi 
įsitaisė prie staliuko, tačiau Kantas buvo lyg nesavas. 
Jis nepalietė savo puodelio. „AS sėdėjau tiesiai priešais 
ji — pasakoja Vasianskis,— pagaliau jis pasiryžo ir labai 
mandagiai paprašė manęs persėsti kitur, atsisėsti taip, 
kad jis manęs nematytų: štai jau daugiau kaip pusšimtį 
metų geriant arbatą greta nebūdavo nė gyvos dvasios. 
Aš padariau kaip jis norėjo, Johanas išėjo iš kambario 
ir pasirodė tik tada, kai Kantas jį pašaukė. Dabar viskas 
buvo tvarkoje. Kantas buvo įpratęs, kaip jau sakiau, ar- 
batą gerti vienas, pasinėręs į savo mintis. Ir nors dabar 
jis neskaitė ir nerašė, ilgamečio įpročio stichija visiškai 
jį tebevaldė, jis negalėjo ramiai pakęsti kieno nors bu- 
vimo — baisiausiai nerimaudavo. Visa tai pasikartojo, 
kai sykį vaiskų sekmadienio rytą aš dar kartą pamėginau 
padaryti tą patį“. 

1801 metų lapkričio mėnesį Kantas galutinai atsisvei- 
kino su universitetu. Jis buvo paleistas į poilsį paliekant 
visą algą. Dabar jis beveik nebeišeidavo į gatvę, nepri- 
iminėjo lankytojų. Tik nedaugeliui pasisekdavo gauti au- 
dienciją. Tarp jų buvo jaunas gydytojas rusas. Aistrin- 
gas „Kanto gerbėjas ir poetas“, išvydęs senuką, puolė 

bučiuoti jam rankas. Kantas sumišo ir liko nepatenkintas 
susitikimu. Kitą dieną rusas vėl pasirodė filosofo na- 
muose ir ėmė kaulyti tarną kokio nors Kanto autografo. 
Kaufmanas paėmė nuo kabineto grindų prirašytą lapelį 
(tai buvo „Antropologijos“ pratarmės juodraštis) ir (Va- 
sianskiui leidus) nunešė jį į viešbutį, kur buvo sustojęs 
rusas gydytojas. 

Tasai baisiausiai apsidžiaugė, išbučiavo popierių, nu- 
sivilko durtinį, liemenę ir, dar pridėjęs talerį, atidavė 
viską Kaufmanui. 

Nugirdę apie šeimininko negalę, Kanto namuose pra- 
dėjo lankytis ir visai neprašyti svečiai. Padoriai apsiren- 
gusi dama atkakliai stengėsi susitikti su Kantu be pa- 
šalinių. Jai teko kalbėtis su Vasianskiu, kuris atpažino 
ją esant mieste žinomą avantiūristę. Dama pareiškė, kad 
kadaise jos vyras perdavęs Kantui tuziną sidabrinių 
šaukštų ir auksinius daiktus, jeigu jų jau nebesą, ji pa- 
sitenkinsianti pinigine kompensacija. Vasianskis pa- 
siuntė pakviesti policijos ir paleido šantažistę tik po to, 
kai ji pasižadėjo niekada daugiau nepasirodyti šiuose 
namuose. 

Kitai nepažįstamajai vis dėlto pasisekė nepastebėtai 
prasmukti į kabinetą. Kantas pašoko nuo stalo, pasiren- 
gęs ginti savo turtą. Ji paklausė, kelinta dabar valanda, 
Kantas išsitraukė laikrodį ir, suspaudęs jį saujoje, pa- 
sakė laiką. Nepažįstamoji padėkojo, išėjo iš kambario, 
paskui sugrįžo ir pasakė, kad ją, iš teisybės, pasiuntęs 
kaimynas, kurio vardą ji paminėjo; jam reikią teisingai 
nustatyti laikrodį, tegu ponas profesorius duodąs savąjį 
keletui minučių, ji tuoj pat atnešianti jį atgal. Kantas 
ėmė šaukti, ir dama skubiai pasišalino. Jeigu būtų pri- 
eita iki muštynių, komentuoja šį atsitikimą Vasianskis, 
jos būtų pasibaigusios ne filosofo naudai, pirmą sykį 
gyvenime moteris galėjo jį įveikti. 

Laiškų srautas išseko. Draugai žinojo apie Kanto būk- 
le. Ilgiau už kitus rašė Kyzeveteris. Rašė jau ne tiek apie 
filosofinius dalykus, kiek apie ropes iš Teltovo, kurios 
patiko Kantui ir kuriomis Kyzeveteris reguliariai jį ap- 
rūpindavo. Ropės — svarbiausia jų paskutinių laiškų te- 
ma. 1801 metų lapkričio mėnesį, siųsdamas eilinę stati- 

naitę ropių, Kyzeveteris jau nebesikreipia į Kantą, o tik 
pridėtu rašteliu praneša, kam skirtas siuntinys. Paskuti- 
nis Kanto ranka rašytas laiškas pažymėtas 1801 metų 
rugpjūčio mėnesio data. Juo dėkojama Vyleriui (tam 
pačiam, kuriam Bonapartas davė keturias valandas iš- 
dėstyti Kanto teorijai) už atsiųstą dvitomį veikalą iš 
transcendentalinės filosofijos. Prašymas išleisti į pensiją 
parašytas svetima ranka, Kantas jį tik pasirašė. Svetima 
ranka rašo jam diktuojant: „Mano jėgos kasdien mąžta, 
mano raumenys silpsta; nors aš niekada gyvenime nie- 
kuo nesirgau ir dabar nesergu, jau dveji metai nebeišei- 
nu iš namų". Tai 1802 metų balandis. Laiškas dukterėčios 
vyrui, kuris davė žinią apie save garsiajam giminaičiui. 

Kantui sunku vaikščioti be kitų pagalbos. Prie jo vi- 
są laiką turi kas nors būti. Dabar jo namuose gyvena 
jaunesnioji sesuo Barbora (brolis jau miręs). Kartais jis 
prisėda prie stalo. Drebanti ranka išvedžioja atskiras 
frazes: „Iranscendentaline filosofija yra a priori į siste- 
mą sujungtų proto principų visuma... Nuolatinė nemi- 
ga... Pagal subjektyvius principus pilvo skausmo negali- 
ma įsivaizduoti niekaip kitaip, kaip tik subjektyvaus. 
Atsiduoti žvaigždėto dangaus reiškiniams. Kas jie? Tik 
reiškinys ar tikrovė?“ 

Kaufmanas padeda šeimininkui rašyti kažką panašaus 
į dienoraštį. Specialiame sąsiuvinyje jis užrašo datą, pa- 
rašo, kas bus pietums, kas pakviesti (prie pietų stalo po 
senovei du svečiai). Tarp šių užrašų kartais pasitaiko ir 
Kanto pastabų: „Penktadienį (poryt), 22-ąją, man sueina 
80 metų, šia proga mane maloniai aplankys mano gerie- 
ji draugai. I. K." Tai 1803 metų balandis. 

Paskirtąją dieną pakviestieji susirinko šventinių pie- 
tų. Tačiau Kantui prie stalo pasidarė bloga. Pokalbio 
triukšmas, nors buvo stengiamasi kalbėti kuo tyliau, vis 
dėlto jį apsvaigino. 

„Jis kaip reikiant atsigavo tik kabinete, kai perreng- 
tas liko dviese su manimi, — pasakoja Vasianskis,— ir 
ėmė kalbėti apie dovanas, kurias reikią padovanoti na- 
miškiams. Kantas negalėdavo džiaugtis, jeigu nesidžiaug- 
davo ir kiti aplink jį. Aš nusprendžiau išeiti ir atsisvei- 
kinau su juo kaip paprastai. Jis visada buvo prieš iškil- 

mingumą ir neįprastumą, prieš visokius sveikinimus, 
ypač kupinus patoso, kurį laikė tuščiu ir juokingu. Šį 
sykį už mano pastangas surengti iškilmes jis ėmė taip 
be saiko dėkoti, ir tokiais žodžiais, kurie aiškiai rodė, 
kad jis susmukęs". 

Spalio mėnesį Kanto būklė pablogėjo. Pirmą sykį gy- 
venime jis kelias dienas nesikėlė iš patalo. Paskui page- 
rėjo, ir vėl svečiai buvo kviečiami pietų, kurie dabar 
būdavo valgomi visiškoje tyloje. Kantas greitosiomis 
prarydavo savo porciją ir iškart guldavo į lovą. Kartais 
užmigdavo. Vakarais jį apimdavo nerimas. Naktimis 
kankindavo košmarai. Kaufmanas miegodavo su juo vie- 
name kambaryje. 

Gruodžio 15-ąją dienoraštyje padarytas paskutinis 
įrašas. Skaityti Kantas nebegalėjo jau nuo rudens. Da- 
bar jis beveik apkurto. Nepažindavo sesers, rečiau — 
Kaufmano. 1804 metų vasario 3-iąją jis nustojo valgyti. 
Sėdėjo su svečiais prie stalo ir negalėjo nieko praryti. 


* ç * 


Platonas paliko sukrečiantį detalėmis savo mokytojo 
Sokrato mirties aprašymą. Bausmė kaip medicininė pro- 
cedūra. Išgerk nuodus ir vaikščiok tol, kol apsunks ko- 
jos. Tada prigulk; kai širdį sugniauš šaltis, tai ir galas. 
Atrodė, kad Sokratas, apšmeižtas, neteisingai apkaltintas 
netikėjimu ir jaunimo tvirkinimu, išprovokavo sau mir- 
ties nuosprendį ir atsisakė bėgti, kai draugai viską tam 
parengė. Jis mirė turėdamas sąmonę ir savitvardą. Ar 
jis norėjo mesti iššūkį savo bendrapiliečiams, nepripa- 
žinusiems jo priesakų? Paraginti ateities kartas neužmirš- 
ti sąžinės? Žmonija du su puse tūkstantmečių laužo gal- 
vą, stengdamasi įspėti jo mirties mįslę. 

Kanto mirtis aiški kaip ir jo gyvenimas. Įvykdyta 
pareiga. Sunykimas. Mirtis. Smulkmenos paprastos. Šeš- 
tadienį, vasario 11-ąją, Vasianskis visą dieną praleido 
prie mirštančiojo patalo. „AS jo paklausiau, ar jis mane 
pažįsta. Jis negalėjo atsakyti ir tik atkišo lūpas bučiniui. 
Aš buvau sukrėstas: jis siekė manęs savo blyškiomis lū- 
pomis. Tai buvo atsisveikinimas ir dėkingumas už ilga- 

metę draugystę ir pagalbą. Aš nė sykio nebuvau matęs, 
kad jis bučiuotų kurį iš draugų“. Vasianskis daugiau ne- 
bepasitraukė. Kambaryje buvo Kanto sesuo ir jo sūnė- 
nas. 

Agonija tęsėsi parą. Pirmą valandą nakties jis atsi- 
peikėjo, išgėrė kelis gurkšnius saldintu vandeniu atskies- 
to vyno. Pasakė: „Gerai“. Ir vėl prarado sąmonę. Sąmo- 
nės jis daugiau nebeatgavo. Paryčiui išblyško ir sustingo. 
Žvilgsnis užgeso, nors akys liko atmerktos. Pulsą buvo 
galima užčiuopti tik ant kairiojo klubo. Vasianskiui te- 
ko klūpėti, kad neatitrauktų rankos nuo tos vietos, kur 
dar ruseno gyvybė. Kvėpavimas silpnėjo. Suvirpėjo vir- 
šutinė lūpa, ir kvėpavimas išnyko. Keletą sekundžių dar 
tvinkčiojo pulsas, vis silpniau, rečiau, ir visai dingo. Bu- 
vo 1804 metų vasario 12-oji, 11 valanda. Kantas mirė, 

Dar 1799 metais jis davė nurodymus dėl savo laido- 
tuvių. Prašė, kad jos vyktų trečią dieną po mirties ir 
būtų kuo kuklesnės: tegu dalyvauja tik jo artimieji ir 
draugai, o kūnas palaidojamas paprastose kapinėse. 

Išėjo kitaip. Su Kantu atsisveikino visas miestas. Ve- 
lionio lankymas tęsėsi šešiolika dienų. Buvo stiprūs šal- 
čiai, ir nekūrentoje svetainėje filosofo, kuris dar gyvas 
būdamas bemaž virto skeletu, palaikai nepasidavė irimui. 
Karstą nešė 24 studentai, paskui karstą ėjo išsirikiavęs 
visas įgulos karininkų korpusas ir tūkstančiai bendra- 
piliečių. Universiteto senatas pasitiko laidotuvių proce- 
siją prie katedros, kur nuskambėjo paskutinio atsisvei- 
kinimo žodžiai. Kunigo nebuvo. 

Kantas buvo palaidotas profesorių rūsyje, kuris iš 
šiaurės pusės šliejosi prie katedros. Tai buvo senutėlis 
priestatas. Po keleto metų jis visiškai sukiužo, 1809 me- 
tais buvo nugriautas ir vietoj jo pastatyta galerija, pava- 
dinta „Stoja kantiana". Galerijos gale buvo Kanto kapas, 
jo vietoje dabar buvo pastatytas Kanto biustas ir iškaltas 
dvieilis: 

Čia pagerbtas išminčius ilsisi nūnai. 
Jaunuoli, pagalvok, kaip nemirtingam būt! 

„Stoja kantiana” išliko tik iki XIX amžiaus pabaigos. 
Devintajame dešimtmetyje virš filosofo kapo buvo pa- 
statyta pseudogotikinio stiliaus koplyčia. Tačiau ir ji bu- 
vo neilgaamze. 1924 metais Kanto memorialas vėl buvo 
perstatytas ir pagaliau įgijo tą formą, kurią turi šiandien. 
Griežtos stačiakampės kolonos laiko portiką. Apačioje 
po juo ant akmens plokščių — akmeninis antkapis. Sie- 
noje užrašas: 

IMMANUEL KANT 
1724—1804 


Kanto kapas — vienintelis statinys šiuolaikinio Kali- 
ningrado centre, per stebuklą pergyvenęs Antrąjį pasau- 
linį karą. Iš abiejų pusių upės apjuostoje saloje iškilę 
tik katedros griuvėsiai, prie kurių šliejasi Kanto memo- 
rialas. 1974 metų balandžio 22-ąją sukako 250 metų, kai 
gimė Kantas. Čia atėjo filosofai, atvykę iš įvairių šalies 
miestų, ir atnešė gėlių... 

Jubiliejus buvo plačiai paminėtas Tarybų Sąjungoje. 
Maskvoje, Leningrade, Kijeve, Tbilisyje, Minske, Kali- 
ningrade įvyko Kanto filosofijai skirtos mokslinės kon- 
ferencijos. Dienos šviesą išvydo V. Asmuso ir G. Tevza- 
dzės monografijos, buvo išleista daugelis kitų individua- 
lių ir kolektyvinių darbų. „Komunisto” žurnalas jubilie- 
jaus proga rašė: „Imanuelis Kantas priklauso prie tų 
mąstytojų, kurių vardai ženklina istorinę reikšmę turė- 
jusių idėjinių sąjūdžių pradžią. Iš jo kilo vokiečių kla- 
sikinė filosofija — vienas iš marksizmo šaltinių. Vokie- 
čių klasikinėje filosofijoje naujasis, buržuazinis pasaulis, 
pakeitęs feodalizmą, „išsikalbėjo“ iki galo, pasakė viską 
ką galėjo, kad pagrįstų savo pažangų vaidmenį žmonijos 
raidoje, ir aiškiai parodė savo istorinį ribotumą, priešta- 
ringumą ir nenuoseklumą. Ko gero, ryškiausiai tai atsis- 
pindėjo kaip tik Kanto filosofijoje. Vis dėlto jis, atsiliep- 
damas į savo meto reikalavimus, sugebėjo taip iškelti ir 
tam tikru būdu išspręsti daugeli svarbių problemų, kad 
tai daugeliui metų nulėmė Europos filosofinės minties 
raidą“, 

VIETOJ EPILOGO 


Žmogus miršta, mintis lieka. Filosofo nemirtingumą 
sudaro tai, ką jis sugebėjo, ką suspėjo pasakyti, kas bu- 
vo išgirsta. Nemirtingumas niekur neįregistruotas, ne- 
mirtingumas internacionalus. 

Vietoj epilogo skaitytojo dėmesiui siūlome tris etiu- 
dus apie Kanto ryšius su rusų kultūra. Vienas skirtas 
užmirštam epizodui, įvykusiam Kantui dar tebesant gy- 
vam, du kiti — apie Kanto nemirtingumą rusų kultūroje. 
Visi kartu jie padės apibendrinti. 

Studijuodamas Kanto korespondenciją, aš aptikau ne- 
girdėtą pavardę — Beloselskis. Žvilgtelėjau į žinynus. 
„Didžiojoje tarybinėje enciklopedijoje", „Filosofijos 
enciklopedijoje“, „ITrumpoje literatūros enciklopedijo- 
je"— nė žodžio. „Rusų biografiniame žodyne“ (Sankt Pe- 
terburgas, 1908) radau tokių žinių. 

Kunigaikštis Aleksandras Michailovičius Beloselskis- 
Belozerskis (1752—1808) buvo labai išprusęs savo meto 
žmogus, Peterburgo mokslų akademijos, Rusijos literatū- 
ros akademijos, Menų akademijos, Kaselio senienų aka- 
demijos, Nansi literatūros akademijos, Bolonijos institu- 
to narys. Beloselskis buvo žinomas kaip diplomatas ir 
poetas. Jis buvo pasiuntinys Dresdene ir Turine. Rašė 
daugiausia prancūziškai. Rusų kalba jo plunksnai pri- 
klauso lengvabūdiškos muzikinės pjesės „Olinka, arba 
pirmoji meilė“ tekstas. Apie Beloselskio filosofinius nuo- 
pelnus žinynai tyli. 

Tuo tarpu kaip tik į juos atkreipia dėmesį Kantas. 
Laiško Beloselskiui apmatuose jis sako: „Jūsų šviesybei 
buvo lemta padaryti tai, prie ko aš dirbau daugelį me- 

tų, — pateikti metafizinį žmogaus pažinimo galių ribų 
apibrėžimą, bet tik kitu, būtent antropologiniu, požiūriu“. 

Mes žinome, kad Kantas nemėgo meilikauti, o epis- 
toliniame žanre nepasižymėjo stropumu. Mes prisimena- 
me, kaip jis neatsiliepė į karalienės Luizos kvietimą. 
Kaip jis neatsakė matematikui Lambertui, kuris atsiuntė 
jam savo samprotavimus apie filosofijos metodą, prašy- 
damas juos įvertinti. Rengdamas atsakymą Beloselskiui, 
Kantas lapą popieriaus sunaudojo juodraščiui, kur 
kruopščiai gludino formuluotes. Ką visa tai galėtų reikš- 
ti? 

Pasiimu Kanto pilno raštų rinkinio tryliktąjį tomą, 
kur yra jo korespondencijos paaiškinimai. Pasirodo, Be- 
loselskis atsiuntė savo prancūzų kalba parašytą ir 1790 
metais Dresdene išleistą traktatą „Dianiologija, arba Fi- 
losofinė mąstymo schema“. („Dianoja“, arba kitaip skai- 
toma „dianija“, graikų kalba — „protas“, „apmastymas“.) 

Dabar beliko surasti patį Kantui patikusį traktatą. 
Tai buvo nesudėtinga. Skambutis į Lenino biblioteką, po 
penkiolikos minučių atsakymas: knyga yra, tiesa, ant- 
ras leidimas. Londonas, 1791. Praneša šifrą. Ir net duo- 
da knygą į namus. Davė, žinoma, per klaidą: knyga la- 
bai reta. Bet kol reikalas sprendžiamas, padarytos kse- 
rokopijos ir knyga jau verčiama. Paskui Knygos muzie- 
juje buvo surastas ir pirmasis, Dresdeno leidimas. Ir 
net vertimas į vokiečių kalbą, išleistas 1791 metais Frei- 
berge. (Yra žinių, kad „Dianiologija" kadaise buvo pa- 
skelbta taip pat anglų ir italų kalbomis.) 

Verčiant į rusų kalbą, reikėjo atsižvelgti į dvi aplin- 
kybes. Pirmiausia buvo būtina surasti adekvačią filoso- 
fine terminiją, be kurios Beloselskio veikalas lengvai 
virsta abrakadabra. Kita problema — stilistika. Prancūzų 
kalba nuo „Dianiologijos“ laikų nepatyrė tokių pasikei- 
timų, kurie įvyko mūsų kalboje. Todėl Beloselskį reikia 
versti šiuolaikine rusų kalba, kaip verčiamas, tarkime, 
Larošfuko. Beje, kaip tik iš jo Beloselskis mokėsi glaus- 
tumo, vaizdingumo, grakštumo. Savo traktato įžangoje 
Beloselskis pateikia tris Larošfuko 65-0jo aforizmo re- 
dakcijas. Iš pradžių tekstas užima pusę puslapio, pas- 
kui autorius jį sutrumpina, o trečiajame variante lieka 

viena frazė: „Kokiais tik pagyrimais nebuvo liaupsintas 
atsargumas... O vis tiek jisai nesugeba mūsų apsaugoti 
nuo mažiausios likimo staigmenos“. „Dianiologijos" pa- 
ragrafai taip pat tokie glausti, kiek tik įmanoma. 

Kad būtų akivaizdžiau, Beloselskis prie savo sampro- 
tavimų prideda schemą. Traktato tekstas iš esmės yra 
jos paaiškinimas. Įsivaizduokite penkis koncentrinius 
apskritimus, kiekvienas vaizduoja pažinimo galią. Cent- 
re — „inertiškas neapibrėžtumas“, kuris yra tik pažini- 
mo potencija. Žemiausioji pažinimo sritis — gyvuliškas 
„bukumas“, kur viešpatauja jutimai ir instinktas. Toliau 

„paprastumo arba spręsmo sritis“, čia vadovaujamasi 
sveiku protu ir intuicija. Po to „intelekto sritis“, kurios 
skiriamieji bruožai — aiškumas, nuoseklumas, tvarkingu- 
mas. Aukščiau yra „įžvalgumo arba transcendencijos sri- 
tis“, jos ypatumas — objekto kaip visumos pažinimas. Tai 
filosofijos sritis. Čia įžvelgiama išsyk daugybė tarpinių 
ryšių. Komentuodamas šį skyrių, Beloselskis kalba apie 
žaidimą kaip apie mokyklą, kur lavinamos kūrybinės 
galios. Ir pagaliau „dvasios sritis““— kūrybinės vaizduo- 
tes, genijaus sritis. Dvasia — pažinimo viršūnė, ji „Paro- 
do daugiau negu tikimasi pamatyti", ji — „sustingimo ir 
ribų“ priešas, vienintelė riba jai — pats gyvenimas, vaiz- 
duotė turi operuoti tik realia medžiaga, o ne fantomais, 
kitaip ant savo sparnų (išraiškingai pavaizduotų schemo- 
je) ji lengvai gali išplasnoti į „išmonių erdves“. 
Tarp pažinimo „sričių“ Beloselskis išdėsto „klaidų erd- 
ves“, tarsi nurodydamas ribą, už kurios pažinimas virs- 
ta savo priešybe. „Sritys“ — siaurutėliai ruoželiai, „erd- 
vės" — gana platūs ruožai, autorius aiškiai įsitikinęs, kad 
žmonių pasaulyje klaidos, beprotybė ir kvailumas savo 
mastu pranoksta sugebėjimą įgyti žinių ir gausinti jas. 
Kantas Beloselskio schemoje įžvelgė visas tas paži- 
nimo galias, kurios aprašytos „Grynojo proto kritikoje“. 
Ar Beloselskis buvo susipažinęs su šiuo veikalu? Kiek 
apskritai jis patyrė dvasinę Kanto įtaką? Sunku pasaky- 
ti. Pirmą sykį perskaitęs „„Dianiologiją“, aš nejučiomis 
įsivaizdavau rusų diplomatą Karaliaučiaus filosofo mo- 
kiniu, siunčiančiu mokytojui įvertinti jo veikalų apmąs- 
tymų vaisius. Kokia viliojanti buvo ši prielaida! Juo- 
lab kad vienoje vokiškoje knygoje (K. Stavenhagenas. 
„Kantas ir Karaliaučius") aptikau minint Beloselskį kaip 
Kanto studentą rusą. Tačiau tyrinėtojas, kaip tardytojas, 
turi būti visiškai įsitikinęs pateikiamos versijos tikrumu. 
Paskelbtuose to meto Karaliaučiaus universiteto sąrašuo- 
se Beloselskio pavardės nėra. Galbūt rusų aristokratas 
buvo laisvas klausytojas? Nėra jokių patikimų žinių jį 
buvus Kanto mieste. Nėra duomenų, kad jis buvo susi- 
pažinęs su Kanto veikalais. Beloselskio filosofinės pa- 
žiūros formavosi veikiamos prancūzų enciklopedistų — 
d'Alambero, Voltero, Ruso, Monteskjė, Kondijako, kurių 

vardus mes aptinkame „Dianiologijos“ puslapiuose. 
(Kanto vardas nė sykio neminimas.) 

Paliestų problemų gvildenimas kolosaliai skiriasi nuo- 
dugnumu, tačiau, be šito, tarp Beloselskio ir Kanto yra 
vienas principinis skirtumas ir paties požiūrio į proble- 
mą atžvilgiu. Kantas išvardytas galias laiko būdingomis 
pažinimui kaip tokiam, vienu ar kitu mastu — kiekvie- 
nam žmogui. Beloselskis kiekvieną iš pažymėtų „sričių“ 
traktuoja kaip savotišką klasę, į kurią gamta įskiria žmo- 
gų, kurios ribose jis gali tobulėti, tačiau už kurios rė- 
mų negali iššokti. Beloselskis mato socialinę nelygybę 
ir smerkia ją, sugebėjimų nelygybę jis laiko natūralia 
ir neįveikiama. Žmogui belieka tik teisingai nustatyti, 
kuriai sričiai jis priklauso, ir lavinti iš prigimties jam 
duotą sugebėjimą. 

Beloselskis prie savo traktato pridėjo dar vieną sche- 
mą, kurioje pateikė kai kurių įžymybių „dianiologine 
klasifikaciją“, paskirstęs jas po keturias savo intelektu- 
alines „sritis“. Dėl argumentų jis nesivargino. Galima tik 
spėlioti, kodėl „spresmo srityje“ greta filosofo Epikteto 
ir dailininko Diurerio atsidūrė ponia de Pompadur. „Inte- 
lekto srityje“ mes matome Liudviką XIV, Liuterį, Pu- 
seną, Epikūrą, Hiumą. „Įžvalgumo srityje"— Kromvelį, 
Kalviną, Loką, Paskalį. „Dvasios srityje“ — Petrą I, Fry- 
drichą II, Leonardą, Rafaelį, Mikelandželą, Sekspyra, 
Platoną, Dekartą, Ruso. Čia Beloselskio traktatas nusi- 
leidžia iki aukštuomenės pašnekesio — įdomaus, tačiau 
nebūtino — lygio. 

Beloselskio kūryboje „Dianiologija"— ne atsitiktinis 
dalykas. Negaliu pasakyti, kad būčiau nuodugniai ją iš- 
studijavęs (nors ji neabejotinai šito verta), tačiau šį tą 
vis dėlto sužinojau ir net prisigavau prie kai kurių ne- 
paskelbtų darbų. „Dialogo apie mirtį ir apie gyvenimą“ 
rankraštyje Beloselskis kalba apie žaidimo naudą, rem- 
damasis „Dianiologija“, žaidėjo talentą lygina su mate- 
matiko protu. Dialogo pabaigoje — posakis, atitinkantis 
traktato patosą: „Mėgaukitės viskuo iki soties, tačiau 
nenusivarginkite“. Išmintingas, santūrus žmogus buvo 
Aleksandras Beloselskis. O štai aforizmas, susijęs su 
žmogaus prigimties nekintamumo idėja: „Kalnas pakeitė 

savo vietą — jeigu nori, tikėk. Žmogus pakeitė savo bū- 
da — netikėk!" Visa tai saugoma Centriniame valstybi- 
niame literatūros ir meno archyve. Ten yra ir vienas do- 
kumentas, jau tiesiogiai susijęs su. Kanto biografija. 

Kaip toliau rutuliojosi ieškojimai? Apie Beloselskį yra 
du darbai. Rusų kalba— A. Vereščiaginas. „Maskvos 
Apolonas".— Petrogradas, 1916 (tiražas 300 egzemplio- 
rių!); ir prancūzų kalba — A. Mazonas. „Du rusai — pran- 
cūzų rašytojai“. — Paryžius, 1964. Vereščiaginas apraši- 
nėja „Maskvos Apolono“— taip Beloselskį vadino am- 
žininkai — albumą. Jis buvo „mūzų numylėtinis“, išmanė. 
tapybą ir muziką, kūrė eilėraščius — prancūziškai ir ru- 
siškai, juos randame albume. Greta — Voltero, Marmon- 
telio ir kitų įžymybių laiškai, Jekaterinos II ir Pavelo I 
autografai. Sykiu Vereščiaginas pasakoja apie albumo 
savininko gyvenimą. Jis giriamai atsiliepia apie kuni- 
gaikščio diplomatinius pranešimus iš Turino, kuriuose 
pateikta objektyvi Prancūzijos revoliucinių įvykių ana- 
lizė — beje, tai sukėlė imperatorės nepasitenkinimą, ir jis 
buvo atšauktas į tėvynę. Vereščiaginas bara Beloselskį 
už lengvabūdišką ,„Olinką“, kurios pastatymas sukėlė 
skandalą; tai autoriui vos nesibaigė blogai. „Dianiologi- 
ją“ Vereščiaginas pamini prabėgomis ir, be to, labai pa- 
niekinamai. Jo nuomone, tai „filosofinė makalynė“". 

Mazonas plačiau operuoja šaltiniais nei Vereščiagi- 
nas. Jis pasitelkė archyvinę medžiagą ir pirmą sykį pa- 
skelbė daugelį nežinomų Beloselskio kūrinių, parašytų 
prancūzų kalba. Įdomios jo pateikiamos žinios apie jau- 
nojo kunigaikščio auklėtoją. Tai buvo prancūzas Tjebo, 
teisininkas ir rašytojas, Berlyno mokslų akademijos na- 
rys, vėliau tapęs jakobinu. Dėl „Dianiologijos“, tai Ma- 
zonas atpasakoja jos turinį, tačiau, remdamasis Vereščia- 
ginu, ne itin ją vertina. 

Mes vis dėlto pasikliausime Kantu. Po mums žinomos 
bendros entuziastingos traktato charakteristikos laiško 
juodraštyje nagrinėjama Beloselskio pateikta pažinimo 
schema. Iš pradžių Kantas tiesiog pakartoja tai, kas pa- 
rašyta „Dianiologijoje“. Bet po to prasideda patikslinimai 
ir nukrypimai. Ir tekstas nutrūksta. Prie kokios išvados 

priėjo Kantas? Prie ko jis sustojo? Paties laiško pilname 
raštų rinkinyje nėra. Galbūt jis iš viso nebuvo išsiųstas? 

Neskubėkime daryti išvadų. Vėl žvilgtelėkime į Ma- 
zono knygą. Jos prieduose paskelbta įdomi medžiaga 
apie nerealizuotą sumanymą išleisti „Dianiologija” („Pro- 
tamokslj"|) rusų kalba. Išliko dalis vertimo, titulinis la- 
pas su cenzoriaus leidimu, datuotu 1795 m. sausio 3 d., 
vertėjo pratarme. Kaip kuriozą Mazonas pateikė į pra- 
tarmę įdėtą Kanto laiško Beloselskiui vertimą. Jis manė, 
kad tai mistifikacija, kokio nors meilikautojo iš kuni- 
gaikščio artimųjų rankų darbas. Mazonas suabejojo laiš- 
ko autentiškumu, nes kunigaikščio archyve jam nepasi- 
sekė aptikti vokiško originalo, ir jis „nerado jo pėdsakų 
Vokietijoje". Be to, laiško vertimas kažkieno perbrauktas. 

Skepticizmas — istorikui naudingas dalykas, bet tik 
tada, jei laikomasi vienos taisyklės: kiekvieną abejonę 
patikrink irgi abejone, devynis kartus patikrink! Mazo- 
nas pasiskubino neigiamai įvertinti „Dianiologija". Jis 
prastai ieškojo Kanto laiško „pėdsakų“ Vokietijoje. (Už- 
teko žvilgtelėti į pilną raštų rinkinį, kad pamatytų juod- 
raštį, kurio pirmosios frazės sutampa su galutiniu va- 
riantu.) Kaip aš vėliau įsitikinau, Mazonas netiksliai pa- 
teikė archyve saugomą dokumentą. 

Po Mazono publikacija yra nuoroda į Literatūros 
muziejaus archyvą. Ten manęs laukė nusivylimas: nie- 
ko panašaus nesą ir niekada nebuvę. Teatro muziejuje 
kadaise buvo saugomas kunigaikštienės Zinaidos Vol- 
konskajos (A. Beloselskio dukters) fondas, kur yra mane 
dominanti medžiaga. Dabar visa tai Centriniame valsty- 
biniame literatūros ir meno archyve — fondas 172, apra- 
šas 1, saugojimo vienetas 153. Atsiverčiu aplanką, ir 
ant įdėtinio lapo, kur pasirašo skaitytojai, matau pažy- 
meta: „Mazonui". Tai reiškia, kad prancūzų slavistas 
pats prie teksto nedirbo, jam buvo padaryta mašinėle 
rašyta kopija, be to, padaryta atmestinai — su praleidimais 
ir klaidomis, dėl kurių sunkiau suprasti ir šiaip sunkiai 
paskaitomą tekstą. Mazono publikacijoje yra daugtaškis, 
originale toje vietoje didelė rašalo dėmė. Imu lupą ir 
matau le bon sens (sveikas protas). Prancūzas čia nebū- 
tų pasimetęs. Kanto laiško vertimas iš tiesų perbrauktas. 

Kitaip su juo nebuvo galima pasielgti: išversta siaubin- 
gai, kai kurie žodžiai neatpažįstamai iškreipti. Tik vo- 
kiškas juodraštis padeda suprasti jų prasmę. Žiūrėdamas 
į juodraštį, prisimindamas, ką man yra pasitaikę rasti 
kitose Kanto veikalų vietose, aš ištaisiau vertimą. Taip 
atsirado tokia rekonstrukcija, čia skelbiama pirmą kartą... 


Kantas — Beloselskiui = 


„Dianiologija“— brangi dovana, kurią Jūsų Šviesybė 
malonėjote man įteikti praėjusią vasarą, — laimingai pate- 
ko į mano rankas. Du knygos egzempliorius aš perdaviau 
asmenims, galintiems įvertinti jos teigiamybes. Visą pra- 
ėjusį laiką aš galvojau apie tai, kad reikia pareikšti savo 
dėkingumą Jūsų Šviesybei, bet įvairios aplinkybės tam 
sukliudydavo. Be to, aš norėjau šį tą pasakyti apie tą 
pamokomą pamoką, kurią gavau sau,— šitai aš paliesiu 
tik bendriausiais bruožais. 

Kad pavaizduočiau pagal mokyklinius kanonus Jūsų 
painų pažinimo galių skirstymą ir naudingai įsidėmėčiau 
Jūsų sąvokas, aš įsivaizduoju dvi atskirtas viena nuo 
kitos įgimto mūsų sugebėjimo įsivaizduoti (mūsų prigim- 
tinė metafizika) šalis arba sritis. Intelekto plačiąja šio 
žodžio reikšme šalis yra sugebėjimas mąstyti, stebėjimo 
šalis yra paprastas sugebėjimas justi, suvokti. 

Pirmąją iš šių šalių sudaro trys sritys. Pirmoji sritis — 
intelekto arba sugebėjimo suprasti, kurti sąvokas, jung- 
ti stebinius sritis. Antroji — spręsmo arba sugebėjimo 
taikyti sąvokas atskiriems atvejams in concreto, tai yra 
suderinti su intelekto taisyklėmis, sritis, ir tai iš esmės 
yra protas, le bon sens. Trečioji yra proto, arba sugebė- 
jimo atskirybę išvesti iš visuotinybės, tai yra mąstyti 
remiantis pagrindiniais teiginiais, sritis. 

Jeigu šie trys pirmosios šalies protiniai sugebėjimai 
bus naudojami pagal analogiją su aukščiausiuoju proto 
įstatymų leidimu, kuriuo siekiama tikro žmogaus užbaig- 
tumo, ir sukurs sistemą, kurios tikslas yra išmintis, tai 
jie sudarys filosofijos sritį. O jeigu jie atitiks žemesnįjį 
sugebėjimą (paprastą stebėjimą), būtent esmingiausią jo 
dalį, kuri yra kūryba ir kurią sudaro vaizduotė (tačiau 

nepajungdami savęs dėsniams, o paklusdami siekimui 
semti iš pačių savęs, kaip yra dailiuosiuose menuose), tai 
jie sudarys ypatingą genijaus, kuris lygiareikšmis žodžiui 
„dovana“, „talentas“, sritį. 

Vadinasi, aš galiu surasti penkias sritis. 

Pagaliau jeigu vaizduotė sunaikina save savavališkai 
veikdama, ji išsigimsta į įprastinį proto aptemimą arba 
sutrikimą; kai ji daugiau nebepaklūsta protui ir dar sten- 
giasi jį pavergti, žmogus iškrenta iš žmonijos luomo 
(srities), nukrenta į beprotybės ir pamišimo sritį. 


Prašau Jūsų Šviesybę, būkite atlaidus šioms nebran- 
džioms mano mintims. Jos čia pateiktos tam, kad pa- 
tvirtintų, jog aš mąsčiau apie Jūsų giliamintiško veikalo 
turinį. 

Lieku ir t. t.” 


Galutinį laiško variantą lygindami su pirmuoju apma- 
tu, mes matome, kad filosofas šiek tiek apmalšino savo 
pagyrimų įkarštį. Į laiško tekstą nepateko ta panegirika 
Beloselskiui, kurią citavome anksčiau. Tačiau kalbasi su 
juo kaip lygus su lygiu. Ir reikia pripažinti: be Kanto 
pagalbos sunku įvertinti tikruosius „Dianiologijos" pra- 
našumus, galbūt net neįmanoma. Šito pavyzdys — Vereš- 
čiaginas ir Mazonas. 

Tačiau Kanto laiškas reikšmingas ne tik tuo. Prieš 
mus — be galo glausta galutinė Kanto filosofinės teori- 
jos charakteristika, pateikta paties autoriaus. Dalyko esmę 
mes jau žinome. Intelektas, sprendimo galia, protas — 
trys Mąstymo galios, trys banginiai, ant kurių laikosi su- 
sistemintas filosofijos pasaulis. Intelektas — mokslo pa- 
grindas, jis formuoja sąvokas. Sprendimo galia naudoja- 
si jomis konkrečiais gyvenimo ir veiklos atvejais. Iš pra- 
džių Kantas sprendimo galią suprato labai siaurai, bet 
paskui ji tapo pagrindine sistemos grandimi, iš kurios 
kyla menas ir kultūra, Protas — kontrolės instancija, va- 
dovaujanti intelektui, apsauganti jį nuo klaidų, tai doro- 
vės, praktinio filosofinių principų įgyvendinimo sritis. 

Trinarė filosofijos struktūra — ne Kanto išradimas. 
Tiesa, grožis ir gėris — tai triada, kurios ištakos siekia 
Sokratą. Kantas tik visapusiškai ištyrė šias sąvokas — ir 

kiekvieną skyrium, ir jų prieštaringus ryšius. Tris Kanto 
„Kritikas“ atitinka Markso idėja apie tris pasaulio įval- 
dymo rūšis — teorinę, praktinę ir praktinę dvasinę. Nė 
viena iš jų „nepašalina“ kitos. Jos egzistuoja gretimai, 
kaip Kanto sistemoje. Pirmenybė priklauso praktikai. 

Tarp Kanto ir Markso — Fichtė, Šelingas, Hėgelis. 
Dialektikos, kurios pamatus padėjo Kantas, korifėjai. 
Tačiau Kantui priklauso ne tik „nulinis ciklas". Yra gijų, 
kurios nuo vokiečių klasikinės filosofijos pradininko tie- 
siogiai nusidriekia į šiuolaikinį mokslą. Tokia yra jus- 
lumo ir intelekto sintezė kuriamosios vaizduotės pagrin- 
du gnoseologijoje. Toks yra didžiulio pareigos vaidmens 
akcentavimas etikoje. Tokia yra grožio analizė estetiko- 
je. Toks yra amžinosios taikos projektas tarptautinių 
santykių teorijoje. 

Kanto filosofijos patosas — kūryba. Čia susieina vi- 
sos dvasinės žmogaus potencijos. Tačiau atkreipkite dė- 
mesį, kaip Kantas susirūpinęs, kad kūrybinė vaizduotė 
neiššoktų už realumo ir protingumo ribų. Žmogaus pro- 
tas, sveikas protas turi stovėti sargyboje. Po Kanto bus 
mėginimų diskredituoti sveiko proto sąvoką. (Hėgelio 
vertėjai į rusų kalbą sugalvos net niekinamą termino va- 
riantą — „kasdienė sąmonė“.) Kantui sveikas protas — 
saugumo laidas, ne prastesnis orientyras už tikėjimą. O 
visa filosofija yra savotiška mokslo padaryta sveiko pro- 
to pataisa ir kartu sveiko proto atliktas mokslo laimėjimų 
pakoregavimas. 


Dabar mums metas grįžti prie tariamos Dostojevskio 
dvikovos su Kantu. Golosovkeris tikina, kad „Dostojevs- 
kis prieš Kantą“. Jis klysta, jis aiškiai Kantą supainiojo 
su kažkuo kitu. Galimas daiktas, su Hėgeliu, kurį Dosto- 
jevskis visada griežtai smerkė. „Vokiečių blakė Hėgelis 
viską norėjo sutaikinti filosofijoje“ — Dostojevskį piktino 
mintis surasti tiesą kokioje nors abstrakčioje žinių siste- 
moje. Hėgelio aforizmui „Visa, kas tikra, protinga“, pro- 
to istorijoje koncepcijai jis priešpriešino ne mažiau ka- 

tegorišką tezę: „Viską galima pasakyti apie visuotinę 
istoriją, viską, kas tik gali ateiti į galvą pačiai sutriku- 
siai vaizduotei. Vieno tik negalima pasakyti — kas pro- 
tinga. Po pirmo žodžio užsikirsite“. Hėgelis pasaulinei 
dvasiai (kuri įsikuria didžiuose žmonėse) suteikė teisę 
„Sutrypti kokią nekaltą gėlelę“. Romane „Nusikaltimas ir 
bausmė“ parodyta, kas dėl to gali atsitikti. 

Kantas — kitas reikalas. Žinoma, jeigu Dostojevskiui 
į akis būtų pakliuvę jo „ikikritiniai“ samprotavimai apie 
fatališką optimizmą, Kantui būtų buvę prastai. Prisimin- 
kime Ivano Karamazovo, kuris pasakoja apie Sunimis 
užpjudytą aštuonmetį berniuką, „maištą“ prieš dievą. 
„Koks nors juokdarys pasakys, ko gero, kad kūdikis vis 
tiek užaugs ir spės pridaryti nuodėmių, bet va jis neuž- 
augo, nes jį tik aštuonerių metų užpjudė šunimis“. Jau- 
nystėje Kantas, mes prisimename, elgėsi kaip toks ,juok- 
darys". 

Tačiau Dostojevskis veikiausiai šito nežinojo. Jis ge- 
riausiu atveju perskaitė „Grynojo proto kritiką“. O su- 
brendusio Kanto idėjos jį pasiekdavo, kaip jau seniai 
nustatyta, aplinkiniu keliu per Šilerį, kuriuo jis žavėjosi. 

Mūsų dienomis apie tai parašė N. Vilmontas darbe, 
kuris taip ir vadinasi „Dostojevskis ir Šileris“. Yra ten 
šiek tiek ir apie Kantą, ir pirmiausia teisingai nesutinka- 
ma su tuo, ką dėsto Golosovkeris. Jeigu nekreipsime dė- 
mesio į Kanto filosofijos apibūdinimą kaip ,„,„miesčioniš- 
kos ir eklektiškos“ ir į samprotavimus apie kažkokį „gi- 
liai antihumanistinį Dostojevskio įsitikinimą“, jeigu atlei- 
sime literatūros tyrinėtojui už netikslų kai kurių filoso- 
finių idėjų pateikimą, tai apskritai Vilmonto darbas 
nusipelno pritarimo, nes įtikinamai parodo, kad rašytojui 
buvo artimos vokiečių humanizmo idėjos. Beje, stebina 
baigiamoji išvada — griežtai neigiamas faktas (mano su- 
pratimu, neginčijamas), „kad Kantas ir Dostojevskis — 
vienminčiai“. 

Kodėl aš Kanto ir Dostojevskio mąstyseną laikau vie- 
ninga? Juos suartino svarbiausias dalykas — laisvos as- 
menybės koncepcija. Kanto pažiūros mums žinomos: lais-_ 
vė yra pareigos vykdymas, o pareigos formulė — kitų 
laimė. Dabar paklausykime Dostojevskio: „Argi bevei- 

diškumas — išsigelbėjimas? Priešingai, priešingai, sakau 
aš, ne tik nereikia būti beveidžiu, bet kaip tik reikia tap- 
ti asmenybe, net kur kas labiau, negu yra įprasta Va- 
karuose. Supraskite mane: savanoriškas, visiškai sąmo- 
ningas ir be jokios prievartos viso savęs paaukojimas 
visų labui yra, mano nuomone, didžiausio asmenybės iš- 
sivystymo, didžiausios jos galybės, didžiausios savitvar- 
dos, didžiausios savo paties valios laisvės požymis. Sava- 
noriškai padėti galvą už visus, eiti už visus ant kryžiaus, 
ant laužo — tą gali tik labai išsivysčiusi asmenybė. La- 
bai išsivysčiusi asmenybė, visiškai tikra savo teise būti 
asmenybe, jau visai nesibijanti dėl savęs, iš savo asme- 
nybės nieko kito ir negali padaryti, tai yra negali niekaip 
kitaip jos panaudoti, kaip tik atiduoti ją visą visiems, 
kad ir kiti būtų lygiai tokios pačios savavaldės ir lai- 
mingos asmenybės". 

Kaip nurodė N. Berdiajevas, Dostojevskis buvo para- 
šęs „pašėlęs asmenybės pajautimas“. Rašytojas nestudi- 
javo Kanto „Kritikų“ paragrafų, tačiau jį ne tik „aplin- 
kiniu” keliu, bet ir tiesiogiai pasiekdavo tai, kas Kanto 
filosofijoje svarbiausia. Jie gėrė iš vieno šaltinio, kuris 
vadinosi Naujasis testamentas. Jie vienodai suprato ir 
krikščioniškąją etiką. 

Krikščionybė nevienalytė. Dostojevskis (kaip ir Kan- 
tas) atmetė katalikiškąjį variantą, laikydamas jį tariamu 
tarnavimu dievui. Kantas buvo opozicijoje ortodoksinio 
protestantizmo atžvilgiu, oficialioji stačiatikybė nepatik- 
liai žiūrėjo į Dostojevskį. Jiedu suartėjo savo neorto- 
doksiškumu. 

Ir Kantui, ir Dostojevskiui Kristaus religija — aukš- 
čiausio dorovinio asmenybės idealo įkūnijimas. Apie tai 
kalbama Kanto etikos veikalų puslapiuose. Dostojevskio 
filosofiniame šedevre „Legenda apie Didįjį inkvizitorių“ 
traktuojama ta pati problema, papildant ją naujais, Kan- 
tui nežinomais, štrichais. 

Siužetas paimtas iš viduramžių. Jeigu Kristus vėl nu- 
žengtų į žemę, kalbėjo Vatikano priešai, katalikai jį iš- 
duotų ir nukryžiuotų. Ivanas Karamazovas fantazuoja šia 
tema: XVI amžius. Sevilija. Išvakarėse dalyvaujant ka- 
raliui ir dvariškiams minios akyse buvo sudeginti ant 

laužo iškart šimtas eretikų. Jis pasirodo tyliai, nepaste- 
bimai, tačiau minia išsyk jį atpažįsta. 

Atpažįsta ir Didysis inkvizitorius, kardinolas — bude- 
lis ir budeliškumo teoretikas. Įsako suimti, o paskui ka- 
lėjime sako jam kaltinamąją kalbą — išpažintį. Jis kal- 
tina atėjusįjį tuo, kad, paskelbęs laisvę, jis padaręs žmo- 
nes nelaimingus, nes žmogui niekada nebuvę nieko ne- 
pakenčiamesnio už laisvę. 

Inkvizitorius primena Kristui, kaip dykumoje jį gun- 
dė velnias: paversk akmenis duona. Jeigu jis būtų taip 
padaręs, žmonija būtų bėgusi paskui jį kaip dėkinga ir 
klusni kaimenė. „Bet tu nenorėjai atimti iš žmogaus jo 
laisvės ir atmetei pasiūlymą, nes kokia gi laisvė, sam- 
protavai tu, jei klusnumas yra pirktas duona? <...> Ar 
tu žinai, kad praeis amžiai, ir žmonija savo išminties ir 
mokslo lūpomis paskelbs, kad nusikaltimo nėra, taigi 
nėra nė nuodėmės, o yra tik alkani žmonės. „Papenek, 
tada ir reikalauk iš mūsų dorybės!" — štai ką parašys jie 
vėliavoje, kurią iškels prieš tave ir kuria bus išgriauta 
tavo šventykla. <...> Tu žadėjai jiems dangiškos duo- 
nos, bet vėl kartoju, ar gali ji prilygti silpnos, visada 
ydingos ir amžinai netaurios žmonių padermės žemiška- 
jai duonai?“ 

Paskui dangiškąją duoną eis tūkstančiai, dešimtys 
tūkstančių. O kaip bus su milijonais, su dešimtimis mili- 
jonų tų, kurie neįstengia paniekinti žemiškosios duonos 
dėl dangiškosios? Budelis tikina (o galimas daiktas, ir 
nuoširdžiai tiki), kad jam brangūs silpnieji. Tegu jie 
nuodėmingi ir maištininkai, tačiau galiausiai kaip tik jie 
pasidarys klusnūs. „Jie stebėsis mumis ir laikys mus 
dievais už tai, kad mes, atsistoję jų priešakyje, sutikome 
nešti sunkią laisvės naštą ir juos valdyti — tokia baisi 
pradės jiems pagaliau atrodyti jų laisvė! Bet mes pasa- 
kysime, kad esame klusnūs tau ir valdome juos tavo 
vardu. Mes vėl apgausime juos, nes tavęs jau nebejsilei- 
sime. Šita apgaulė teiks mums kančių, nes mes būsime 
priversti meluoti". 

Dostojevskis, kaip ir Kantas, melą laiko sunkiausia 
nuodėme. Meluoti negalima net „iš meilės žmonėms". 
Pirmiausia — sau pačiam. Melas — visų ydų tėvas. Me- 

las kyla iš baimės. Jeigu jūs susimąstėte, ką daryti, tai 
pirmiausia nemeluokite. 

Didysis inkvizitorius kaltina Kristų tuo, kad jis ne- 
atsiliepė į ilgaamžį žmonijos išsillgimą turėti garbinimo 
objektą. „Zmogus neturi kito tokio nuolatinio ir skaus- 
mingo rūpesčio, kaip, tapus laisvam, kuo greičiausiai su- 
rasti ką nors, kam galima būtų nusilenkti. Bet žmogus 
nori nusilenkti tam, kas yra neginčijama, taip neginči- 
jama, jog visi žmonės sutiktų drauge tam nusilenkti. Juk 
tie pasigailėtini padarai rūpinasi ne tik surasti tai, kam 
turėčiau aš ar kas kitas nusilenkti, bet surasti tai, kuo 
visi įtikėtų ir kam nusilenktų, ir būtinai visi vienu kar- 
tu. Šis reikalas drauge nusilenkti labiausiai ir kankina 
tiek atskirus žmones, tiek visą žmoniją nuo amžių pra- 
džios. Versdami visus kam nors vienam nusilenkti, jie 
naikina vienas kitą kalaviju. Jie kūrė dievus ir šaukė 
vienas kitam: „Meskite savo dievus ir ateikite nusilenkti 
mūsiškiams, o jei ne, tai mirtis ir jums, ir jūsų dievams!“ 
Ir taip bus iki pasaulio pabaigos, netgi ir tada, kai iš- 
nyks pasaulyje dievai: vis tiek klaupsis prieš stabus". 

Žmogus neturi kito tokio skausmingo rūpesčio, kar- 
toja Kristui inkvizitorius, kaip kad surasti ką nors, kam 
galėtų kuo greičiau atiduoti savo laisvę. „Bet žmonių 
laisvę užvaldo tik tas, kas nuramina jų sąžinę. Kartu su 
duona tau pasiūlyta neabejotina vėliava: duosi duonos, 
ir žmogus nusilenks, nes nėra kito tokio neabejotino daik- 
to kaip duona, bet jei tuo pat metu dar ir kas nors kitas, 
be tavęs, užvaldys jų sąžinę — o, tada jis net atsisakys 
tavo duonos ir seks paskui tą, kuris sugundė jo sąžinę. 
<...> Yra trys jėgos, tik trys vienintelės jėgos pasau- 
lyje, kurios gali amžinai įveikti ir sužavėti šitų mažajė- 
gių maištininkų sąžinę jų pačių laimei, — tos jėgos: ste- 
buklas, paslaptis ir autoritetas". 

Kristus atmetė visas šias tris velnio pagundas. Jis at- 
sisakė padaryti stebuklą — paversti duona dykumos ak- 
menis, įvaldyti paslaptį — šokti žemyn nuo šventyklos 
viršūnės, kad angelai jį pagautų ir neštų, atsisakė di- 
džiausio autoriteto — valdžios žemės karalystėms. Tikė- 
jimas nereikalingas įrodymų, taip šią evangelinę alegori- 
ją aiškina Dostojevskis. „Jokie įrodymai tikėjimui ne- 

padeda“, — šnibžda Ivanui Karamazovui „velnias“, jo li- 
guista sąžinė. „Įrodyti čia nieko negalima — tvirtina 
senuolis Zosima, bet priduria:— o įsitikinti galima. <...> 
Veiklios meilės patyrimu. Pasistenkite nepaliaujamai ir 
veikliai mylėti savo artimą. Juo labiau mylėsite, juo la- 
biau įsitikinsite ir dievo buvimu, ir savo sielos nemir- 
tingumu”, 

Samprotavimy eiga mums pažįstama ir iš „Grynojo 
proto kritikos“, ir iš traktato „Religija vien tik proto ri- 
bose“. Kantas atmetė loginius dievo buvimo įrodymus, 
atmetė tradicinius tikėjimo pagrindus — stebuklą, pas- 
laptį ir iš aukščiausiojo autoriteto kylančią palaimą. 
Laimę esant doroviškai formuojantį veiksnį Kantas įsi- 
sąmonino tik paskutinėje savo filosofinio kelio atkarpoje. 
Dostojevskis — kažkur pradžioje. (Gal Semionovo aikš- 
tėje, laukdamas, kada bus sušaudytas, kai gyventi „te- 
buvo likę ne daugiau kaip minutė“?) Kantas, patyręs 
dorovinę revoliuciją, išmoko gerbti žmones, Dostojevs- 
kis — juos mylėti. Ne tik visus drauge, visą žmoniją, bet 
ir atskirus žmones, tuos, kur šalia. Nors ir keista, tai ypač 
sunku. 

„Aš, sako, myliu žmoniją, bet stebiuosi pats savimi: 
juo labiau myliu žmoniją apskritai, juo mažiau myliu 
konkrečius žmones, tai yra kiekvieną skyrium, kaip at- 
skirą asmenį. Syajodamas aš dažnai, sako, užsidegdavau 
karštu noru tarnauti žmonijai ir galbūt iš tikrųjų būčiau 
ėjęs už žmones ant kryžiaus, jeigu staiga kaip nors bū- 
tų to prireikę, o tuo tarpu negaliu su niekuo dviejų die- 
nų pagyventi viename kambaryje, tai žinau iš patyrimo. 
Kai tik jis čia pat prie manęs, tuoj jo asmenybė žeidžia 
mano savimeilę ir varžo mano laisvę. Po dienos aš ga- 
liu pradėti neapkęsti geriausio žmogaus: vieno už tai, 
kad jis per pietus ilgai valgo, kito už tai, kad jis turi 
slogą ir be paliovos nosį šnirpščia. Aš, sako, pasidarau 
žmonių priešų, vos tik jie prie manęs prisiliečia. Užtat 
visada taip būdavo, kad juo labiau nekęsdavau žmonių 
kiekvieno atskirai, juo karštesnė būdavo mano meilė 
žmonijai apskritai“. Tokia, pasak Dostojevskio, iškreip- 
tos humanistinės sąmonės išpažintis. 

Didysis inkvizitorius irgi savaip myli žmones. Ir jis 
žino jų silpnybes. Žmogus ieško ne tiek dievo, kiek ste- 
buklų, įtikinėja jis Kristų. „Ir kadangi žmogus nepajėgia 
likti be stebu!lo, tai prisikurs daugybę naujų stebuklų, 
jau savų, ir nusilenks prieš žiniuonių burtus, prieš bo- 
bų kerus, nors būtų pats didžiausias maištininkas, ereti- 
kas ir bedievis! <...> Mes atitaisėme tavo didžius dar- 
bus ir pagrindėme juos stebuklu, paslaptimi ir autoritetu. 
Ir žmonės apsidžiaugė, kad juos vėl vedame kaip kaime- 
nę ir kad pagaliau nuo jų širdžių nuimta tokia baisi do- 
vana, kuri teikė jiems tiek kančių. <...> O, mes juos 
įtikinsime, kad jie tik tc.'a taps laisvi, kai dėl mūsų at- 
sisakys nuo savo laisvės ir mums nusilenks. Ir ką gi, ar 
mes būsime teisūs, ar sumeluosime? Jie patys įsitikins, 
kad mes teisūs, nes atsimins, kokią baisią vergiją ir są- 
myšį užtraukė jiems tavoji laisvė". 

Didžiajam inkvizitoriui prieš akis iškyla viliojanti 
„naujos tvarkos“ perspektyva, kai milijonai laisvės ne- 
tekusių žmonių su džiaugsmu lenks nugarą valdančiojo 
elito labui. „Taip mes priversime juos dirbti,. bet laisvo- 
mis nuo darbo valandomis sukursime jiems gyvenimą 
kaip vaikų žaidimą, su vaikiškomis dainomis, su choru, 
su nekaltais šokiais. O, mes leisime jiems ir nusidėti, juk 
jie silpni ir bejėgiai, ir jie mylės mus kaip vaikai už tai, 
kad leidžiame jiems nusideti. Pasakysime jiems, kad 
kiekviena nuodėmė bus atpirkta, jeigu jie nusidės tada, 
kai mes leisime jiems nusidėti; o leisime jiems nusidėti 
todėl, kad mylime juos. O bausmę už tas nuodėmes, tiek 
jau to, prisiimsime sau. Taip, prisiimsime sau, o jie die- 
vins mus kaip geradarius, kurie sutiko už jų nuodėmes 
atsakyti prieš dievą. Ir jie atskleis mums visas savo pa- 
slaptis. Mes leisime arba drausime jiems gyventi su jų 
žmonomis arba meilužėmis, turėti ar neturėti vaikų — 
viskas pareis nuo jų klusnumo,—ir jie linksmai ir 
džiaugsmingai nusilenks prieš mus. Pačias skausmingiau- 
sias savo sąžinės paslaptis — viską, viską jie patikės 
mums, ir mes viską išspręsime, ir jie su džiaugsmu priims 
mūsų sprendimą, nes jis išvaduos juos nuo didelio neri- 
mo ir baisių dabartinių kančių, kai jie viską turi laisvai 
spręsti patys". 

Dostojevskiui atsivėrė Kanto neįžvelgtos socialinės- 
psichologinės gelmės. Čia nieko nuostabaus: „Grynojo 
proto kritiką“ ir „Brolius Karamazovus“ skiria lygiai 
šimtas metų, o Dostojevskis žvelgė mažiausiai pusšim- 
čiu metų į priekį. Jis turėjo galvoje katalikybę, tačiau 
nuspėjo XX amžiaus socialinę mitologiją, išlaisvinančią 
žmogų nuo chimeros — sąžinės, perduodančios fiureriui 
visą atsakomybę, leidžiančią smulkias nuodėmes bendro 
asketiško pasiaukojimo kulto ribose. Kantas dar įsitiki- 
nęs, kad krikščionybė padarė galą Senojo testamento 
autoritarizmui. Dostojevskis mato: iškilo reali grėsmė 
laisvos asmenybės idėjai. 

Katalikybei ir sekuliarizuotam Senojo testamento mo- 
kymui Dostojevskis priešpriešina stačiatikybę, turėdamas 
galvoje ne oficialųjį kultą, ne mistinį tikėjimą, o meilės 
žmonėms įkūnijimą. Stačiatikybė Dostojevskiui — rusų 
tautos, kuri „visada kentėjo kaip Kristus“, likimas. Nu- 
kryžiuotasis Jėzus — Rusijos, jos bedaliy, pažemintųjų, 
užguitųjų įvaizdis. Su juo Dostojevskio širdis ir protas. 

Jeigu neskiriama oficiali bažnyčia ir Dostojevskio 
stačiatikybė, tai neįmanoma įžvelgti Dostojevskio arti- 
mumo Kantui. „Sunsnukiai erzino mane tamsuolišku at- 
žagareivišku tikėjimu dievu. Tie avigalviai ir nesapna- 
vo tokios jėgos dievo neigimo, koks glūdi „Inkvizitoriu- 
je" ir prieš jį einančiame skyriuje, atsakymas į kurį yra 
visas romanas. Juk ne kaip kvailys (fanatikas) aš tikiu 
dievą“. Religija Dostojevskiui „yra tik dorovės formu- 
le". Nors, skirtingai negu Kantas, jis mano, kad „dorovė 
kyla iš religijos“. Ir Kanto posakiui „Baisus dievas be 
moralės“ tarsi priešpriešina savąjį: „Sąžinė be dievo yra 
siaubas". 


* * * 


L. Tolstojaus kūriniuose Kanto vardas — ne retenybė. 
Rašytojas studijavo filosofą iš originalų ir perpasakojimų, 
į senatvę Vis nuodugniau. Kartais polemizuodavo su juo, 
dažniau stengdavosi pasiremti. Gyvenimo gale priėjo prie 
išvados, kad jie visiškai vienminčiai, tačiau visada ai- 
manavo, kad Kantas sunkiai įkandamas. 

Pirmas rimtas jų susitikimas įvyko dėl „Karo ir tai- 
kos". Sumanęs romaną epopėją, Tolstojus nusprendė jo 
pagrindu imti aiškią istorijos filosofiją. Pagalbos teko 
kreiptis į filosofijos istoriją. Aplenkti „Grynojo proto 
kritiką“ buvo neįmanoma. Tačiau Kantas Tolstojaus są- 
monėje susiliejo su Sopenhaueriu. „AS skaičiau Kantą— 
vėliau prisimindavo jis— ir beveik nieko nesupratau, ir 
supratau jį tik tada, kai pradėjau skaityti ir ypač iš nau- 
jo skaityti Šopenhauerį, kuriuo vienu metu labai žavė- 
jausi". 

Svarbiausios istorijos filosofijos kategorijos — prie- 
žastingumas, laisvė, būtinumas. 

Tolstojus susipažinęs su Kanto laisvės antinomija ir 
išsprendžia ją kantiškai: pats savaime žmogus laisvas; 
įjungtas į priklausomybių sistemą, jis vienu ar kitu mas- 
tu netenka laisvės. „Jeigu mes tyrinėjame žmogų patį 
vieną, — sakoma „Karo ir taikos“ epiloge,— be jo ryšio 
su visa aplinka, tai kiekvienas jo veiksmas mums atro- 
do laisvas. Bet jeigu mes matome bent kokį jo santykį 
su aplinka, jeigu mes matome jo ryšį su kuo nors — su 
žmogum, kuris kalba su juo, su knyga, kurią jis skaito, 
su darbu, kurį jis dirba, netgi su oru, kuris jį supa, netgi 
su šviesa, kuri krinta ant jį supančių daiktų, — mes ma- 
tome, kad kiekviena iš šių sąlygų turi jam įtakos ir va- 
dovauja bent vienai jo veiklos pusei, Ir tiek, kiek ma- 
tome šios įtakos, tiek sumažėja mūsų nuovoka apie lais- 
vę ir padidėja nuovoka apie būtinumą, nuo kurio jis 
priklauso“, 

Istorinis būtinumas yra daugybės milijonų žmonių dau- 
giau ar mažiau laisvų valių, daugiau ar mažiau atsitik- 
tinių poelgių atstojamoji. Šios idėjos, vienos iš svarbiau- 
sių romane „Karas ir taika“, ištakos siekia XVIII am- 
žiaus filosofus, taip pat ir Kantą. Tolstojus pritaikė ją 
Rusijos istorijai, 1812 metų Tėvynės karo įvykiams. 

Kanto etiką Tolstojus atrado 1887 metų spalio mėne- 
sį. Kaip šitai atsitiko, sužinosime iš laiško N. Strachovui: 
„Aš didžiai susijaudinęs.— Šias keletą dienų aš negala- 
vau persišaldęs ir, negalėdamas rašyti, skaičiau ir per- 
skaičiau pirmą kartą Kanto „Praktinio proto kritiką“. 

Prašom atsakyti man: ar jūs skaitėte ją? Ir ar ji jus su- 
krėtė? 

Prieš. 25 metus aš patikėjau tuo talentingu terlium 
Šopenhaueriu (ką tik perskaičiau jo biografiją rusų kal- 
ba ir perskaičiau „Spekuliatyviojo proto kritiką“, kuri 
yra ne kas kita kaip su Hiumu polemizuojantis įvadas 
į jo pagrindinių pažiūrų išdėstymą „Praktinio proto kri- 
tikoje") ir dėl to patikėjau, kad senukas apsimelavo ir 
kad jo svorio centras — neigimas. Aš ir gyvenau 20 
metų tuo įsitikinęs, ir niekada niekas nepakišo man min- 
ties žvilgtelėti į pačią knygą. Juk taip žiūrėti į Kantą — 
tai tas pat, kaip pastolius aplink pastatą palaikyti pačiu 
pastatu. Ar tai mano asmeninė klaida, ar bendra? Man 
atrodo, kad čia yra bendra klaida. Aš tyčia pažiūrėjau 
Vėberio filosofijos istoriją, kurią turėjau, ir pamačiau, 
kad G. Vėberis nepritaria tam pagrindiniam teiginiui, 
prie kurio priėjo Kantas, kad mūsų laisvė, deter- 
minuojama dorovės dėsnių, ir yra daiktas pats savaime 
(t. y. pats gyvenimas), ir laiko jį tik paskata Fichtei, Še- 
lingui ir Hėgeliui atkakliai dirbti, ir visu nuopelnu laiko 
„Grynojo proto kritiką", t. y. visai nemato šventovės, 
pastatytos išvalytoje vietoje, o mato tik išvalytą vietą, 
labai patogią gimnastikos pratyboms“. 

O prieš keletą dienų Tolstojus rašė P. Biriukovui: 
„Aš sirguliuoju, kosčiu ir sėdžiu namuose, ir negaliu ra- 
šyti — skaitau. Patyriau didelį džiaugsmą, pirmą kartą 
perskaitęs Kanto „Praktinio proto kritiką“. Koks baisus 
šio nuostabaus veikalo likimas. Tai visos jo gilios pro- 
tingos veiklos viršūnė, ir šito niekas nežino. Jeigu jūs 
neperskaitysite originalo, ir aš tebebūsiu gyvas, išver- 
siu arba atpasakosiu kaip mokėsiu— Ar Viešojoje bi- 
bliotekoje nėra Kanto biografijos, paprašykite mano var- 
du ir atsiųskite". 

Nuo šiol Tolstojus tampa aistringu Kanto etikos po- 
puliarintoju. Greta Budos, Konfucijaus, Sokrato, Kristaus, 
Mahometo, Ruso, Skovorodos, Kantą jis laiko žmonijos 
mokytoju. Kanto mintis jis įjungia į garsiuosius „skaiti- 
nius” ir dusyk išleidžia jas atskiru rinkiniu. Tačiau jis 
kaip ir anksčiau neįžvelgia Kanto dorovės teorijos ir 
pažinimo teorijos vidinio ryšio. Jis šlovina „genialųjį 

Kantą, sukūrusį savo etiką nepriklausomą nuo savo me- 
tafizikos". 

Dirbdamas prie traktato „Kas yra menas?“, Tolstojus 
susidomėjo Kanto estetika. Deja, iš visko sprendžiant, 
pažintis su „Sprendimo galios kritika“ apsiribojo vienos 
iš vokiečių kalba parašytų estetikos istorijos mokymo 
priemonių skaitymu— ja Tolstojus ir remiasi traktato 
tekste. Todėl Kanto pažiūros perteiktos neadekvačiai: 
„grožis yra tik mūsų patiriamas ypatingas nesavanaudiš- 
kas malonumas“; vokiečių filosofui tokie svarbūs ryšiai 
su tiesa ir gėriu nutrūkę. Tolstojus kritikuoja tariamą 
Kanto poziciją, ypač kliūva „malonumui“, kuris rusų ra- 
šytojo akyse yra visuomenės turtingųjų sluoksnių dy- 
kumo sinonimas. Menas, pasak Tolstojaus, yra visiems 
prieinama žmonių tarpusavio bendravimo priemonė. 

Tačiau jeigu abstrahuosimės nuo žodžių ir pažvelg- 
sime į dalyko esmę, tai Tolstojaus ir Kanto estetinėse 
koncepcijose galima aptikti kai ką bendra. Juodraštiniuo- 
se apmatuose „Apie tai, kas vadinama menu“ Tolstojus 
lygina meną su žaidimu, ir mes atpažįstame žinomą sam- 
protavimy eigą. „Žaidimas — būtina žmonių gyvenimo 
sąlyga, jaunų arba gyvenimo šventę susikuriančių Zmo- 
nių, kai yra fizinių jėgų, nukreiptų į materialinę veiklą 
ir meną, perteklius, suaugusių ir senų žmonių gyvenimo, 
kai visos fizinės jėgos skirtos darbui arba kai tcs jėgos 
nusilpo, kaip būna pasiligojus ir senatvėje, būtina są- 
lyga. Ir viena, ir kita būtina žmogui, kad jis pailsėtų 
nuo to darbo, miego ir valgymo rato, kuriame sukasi nuo 
pat gimimo iki mirties; kaip ir kiekvienas gyvas pada- 
ras, jis visada turės šias dvi pramogos rūšis — žaidimą 
ir meną... Menas yra viena iš pramogos rūšių, kai Zmo- 
gus, pats neveikdamas, o tik atsiduodamas gaunamiems 
įspūdžiams, išgyvena įvairius žmogiškus jausmus ir ši- 
taip pailsi nuo gyvenimo darbo“. Kuo Kanto „nesava- 
naudiškas malonumas“ skiriasi nuo Tolstojaus „pramo- 
gos“? Spręskite patys. 

„Kiekvienas atvykęs į Jasnają Polianą pirmiausia 
skuba prie Tolstojaus kapo. Kaip jis skiriasi nuo Kanto 
kapo! Ten tik akmuo, pilkos plokštės griuvėsių fone: 
gyvenimas pasitraukė, liko granito amžinybė. Tolstojaus 

kapas — tarp žalumos, miške, apklotas šviežia velėna, 
ant jo nespėjusios nuvysti gėlės, tarsi palaikai tik vakar 
buvo palaidoti. Nei paminklo, nei kryžiaus, nei antkapio 
plokštės. Amžinybės vaizdą čia sukuria amžinas gamtos 
gyvenimas... 

Tolstojaus name aš paprašiau parodyti jam priklau- 
siusias Kanto knygas. Pilno raštų rinkinio dvylika to- 
mų — gražiai įrišti, tvarkingi, nesklaidyti. Jie čia pa- 
kliuvo jau po to, kai buvo išstudijuoti kiti, darbiniai 
egzemplioriai. Šiuose — įtempto darbo pėdsakai, užlenkti 
svarbiausi puslapiai, pabrauktos pastraipos ir eilutės, šis 
bei tas pasižymėta. Tolstojus skaitė Kantą labai įdėmiai, 
apmąstydamas ir išgyvendamas. 

„Praktinio proto kritikoje“ storu brūkšnių apibrauktas 
garsusis aforizmas apie žvaigždėtą dangų ir moralės dės- 
nį. „Grynojo proto kritiką“ Tolstojus skaitė išverstą į 
prancūzų kalbą, ypač atidžiai — paskutiniuosius skyrius. 
Mes prisimename, kad Kantas skyrė nuomonę, tikėjimą 
ir žinojimą. Ši vieta pabraukta, o paraštėje — „Kokia ne- 
sąmonė". (Tolstojui, matyt, nepatiko tikėjimo kaip gry- 
nai subjektyvaus tikrumo apibrėžimas.) Su Kanto minti- 
mi, kad tik dorovingas elgesys veda prie dievo, jis vi- 
siškai sutinka. „(Gėris veda prie dievo pažinimo — visa- 
da“, taip jis apibendrina atitinkamos pastraipos turinį, 
o kita analogiška vieta gavo didžiausią įvertinimą —,„5+ ". 
Ten, kur Kantas pateikia sveiko proto apologiją ir tei- 
gia, kad „žmogaus prigimties esminių tikslų atžvilgiu 
aukščiausioji filosofija gali vesti ne kitaip, kaip prigim- 
ties taip pat ir įprasčiausiam intelektui nubrėžtu keliu“, 
Tolstojaus parašyta „Puiku“. 

Paskutiniaisiais gyvenimo metais viena iš mėgstamų 
Tolstojaus knygų — „Religija vien tik proto ribose“. Ki- 
šeninis *'Leipcigo firmos „Reclam" leidinys, Tolstojus ne 
sykį ėmė jį į rankas. Dienoraštyje nuolat pasitaiko įra- 
šai: „Skaičiau Kantą, žavėjausi“, „Labai gerai“, „Labai 
artima“ ir t. t. Tai vis apie Kanto religijos filosofiją. 
Tolstojui imponuoja jos dorovinis patosas. Jam artimas 
kantiškasis dievo kaip meilės žmonėms supratimas. 

„Meilė yra gyvenimas. Viską, viską, ką aš suprantu, 
suprantu tik todėl, kad myliu. Viskas yra, viskas egzis- 

tuoja tik todėl, kad aš myliu. Viską teriša ji viena. Mei- 
lė yra dievas, ir numirti — vadinasi, man, meilės dalelytei, 
sugrįžti į bendrą ir amžiną šaltinį“. Taip galvoja Tolsto- 
jaus herojus Andrejus Bolkonskis, mirtinai sužeistas Bo- 
rodiro kautynėse ir atsisveikinantis su gyvenimu. Toks 
rusų klasiko atsakymas į amžinąjį filosofijos ir meno 
klausimą apie žmogaus prigimtį. Kantiškas atsakymas. 

Žmogus miršta, mintis lieka. Mintis įgyja savarankiš- 
ką gyvenimą. Pažadina kitų mintį. Tampa daugelio tur- 
tu. Mintis skverbiasi gilyn, suskaldydama naujus būties 
sluoksnius, pajungdama juos tų, kam skirta gyventi, drą- 
siai siekti, būti atsakingiems, valiai ir protui. Filosofo ne- 
mirtingumą sudaro tai, ką jis suspėjo pasakyti, kas buvo 
išgirsta, suprasta, paremta, įgyvendinta. 


SVARBIAUSIOS GYVENIMO IR VEIKLOS DATOS 


1724, balandžio 22 d.— Karaliaučiuje gimė Imanuelis Kantas. 

1730 — Įstojo į pradinę mokyklą. 

1732 — Įstojo į gimnaziją. 

1737 — Mirė motina. 

1740, rugsėjo 24 d.— Kantas priimtas į Karaliaučiaus universitetą. 

1746 — Mirė tėvas. 
Pradėtas spausdinti darbas „Mintys apie teisingą gyvųjų jėgų 
įvertinimą“. Darbas“ išėjo 1749 metais. 

1747 — Kantas mokytojauja pastoriaus Anderšo šeimoje (Jučių kaime 
netoli Gumbinės). 

1750 — Majoro Hiulzeno šeimoje (Arnsdorfe prie Osterodės). 

1753 — Grafo Keizerlingo šeimoje (Rautenburgas, Tilžės apskritis). 

1754 — Grįžta į Karaliaučių. 
Birželis —, „Klausimo, ar įvyko kokių Žemės sukimosi apie savo 
ašį pakitimų, nagrinėjimas". 
Rugpjūtis — „Klausimas dėl to, ar Žemė sensta fiziniu požiūriu“. 

1755, kovas —, Visuotinė gamtos istorija ir dangaus teorija“. 
Balandžio 17 d.— Pateikta disertacija „Apie ugnį“. 
Gegužės 13 d.— Magistro egzaminas. 
Birželio 12 d.— Suteikiamas mokslinis magistro laipsnis. 
Rugsėjo 27 d.— Ginama habilitacinė disertacija „Naujas pirmų- 
jų metafizinio pažinimo principų nusvietimas". 

1756, sausis—balandis.— Du straipsniai ir knyga apie žemės drebėjimą 
Lisabonoje. 
Balandžio 10 d.— Ginama disertacija įgyti teisei gauti profesūrą 
„Fizinė monadologija"”. 

1757, pavasaris —, Fizinės geografijos paskaitų planas". 

1758, sausis (iki 1762 m. liepos mėn..) — Kantas — Rusijos pilietis. 
Pavasaris — ‚Nauja judėjimo ir rimties teorija". 
Gruodis — Kantas nesėkmingai siekia profesoriaus vietos, išsi- 
laisvinusios po Kipkės mirties. 
Gruodžio 14 d.— Prašymas imperatorės Jelizavetos vardu. 

1759, spalis —, Kai kurių samprotavimų apie optimizmą apmatai“. 

1760, liepa —, „Mintys, sužadintos pono Funko mirties“. 

1762 — „Klaidingas gudravimas keturiomis silogizmo figūromis“. Kanto 
paskaitų klausosi Herderis (iki 1764). 
Gruodis —, Vienintelis galimas dievo buvimo įrodymo pagrindas“. 

1763 — „Bandymas įvesti į filosofiją neigiamų dydžių sąvoką". 

1764 — „Didingumo ir grožio jausmo stebėjimai". 
„Apie galvos ligas“. 
„Natūraliosios teologijos ir moralės pagrindinių teiginių akivaiz- 
dumo tyrinėjimas“. 

1765 — „Pranešimas apie 1765 m. žiemos pusmečio paskaitų tvarkaraštį". 

1766, vasaris — Kantas paskirtas karaliaus pilies bibliotekininko pa- 
dėjėju. 
„Dvasių regėtojo godos“. 

1768 — , „Apie erdvės pusių skirtingumo pirmąjį pagrindą“. 

1769 — Kviečiamas užimti profesoriaus vietą Erlangene. 

1770, sausis — Kviečiamas į Jena. 
Kovo 31 d.— Paskiriamas Karaliaučiaus universiteto logikos ir 
metafizikos profesoriumi. 
Rugpjūčio 21 d.— Ginama disertacija „Apie jutimais suvokiamo 
ir inteligibilaus pasaulio formą ir principus“. 

1771 — Moskačio veikalo recenzija. 

1772, vasario 21 d.— Laiškas M. Hercui, kuriame išdėstytos „Grynojo 
proto kritikos“ idėjos. 

1772, gegužė — Kantas atsisakė bibliotekininko padėjėjo pareigų. 

1775 — „Apie skirtingas žmonių rases“. 

1776—1777 — Du straipsniai apie „Filantropiną“. 

1778 — Ministras Cedlicas įkalbinėja Kantą pereiti dirbti į Halę. 

1780 — Kantas — Karaliaučiaus universiteto senato narys. 

1781, gegužė — išėjo „Grynojo proto kritika“. 

1783 — „Prolegomenai kiekvienai būsimai metafizikai”. 
Šulco knygos ,„Dorovės teorijos įvadas“ recenzija. 

1784 — Kantas nusiperka nuosavą namą. 
Lapkritis — ‚Visuotines istorijos idėja pasauliniu pilietiniu po- 
žiūriu“. 
Gruodis —,„Atsakymas į klausimą „Kas yra Švietimas“. 

1785, sausis ir lapkritis — Herderio knygos „Idėjos žmonijos istorijos 
filosofijai“ recenzija. 
Kovas —, Apie Mėnulio vulkanus“. 
Balandis — ,„Papročių metafizikos pagrindai“. 
Lapkritis —, „Apie žmonių rasės sąvokos apibrėžimą“. 

1786, sausis — Spėjama žmonijos istorijos pradžia“. 
Pavasaris — ‚Metafiziniai gamtos mokslo pagrindai“. 
Vasara — Kantas išrinktas universiteto rektoriumi. 
Sausis — Ka reiškia orientuotis mąstant". 
Gruodžio 7 d.— Kantas išrinktas Berlyno mokslų akademijos 
nariu. l 

1787, birželis — Antrasis „Grynojo proto kritikos” leidimas. 
Gruodžio 31 d.— Laiškas Reinholdui, kuriame išdėstyta trinarė 
filosofijos sistemos struktūra. 

1788, sausis —,,Apie teleologijos principų taikymą filosofijoje“. 
Pavasaris — „Praktinio proto kritika“. 
Vasara — Antroji Kanto rektorystė. 

1789 — Kantą aplanko Karamzinas. 
1790 — „Sprendimo galios kritika“. 


1791, 


1792, 
1793, 


1794, 


Trečiasis „Grynojo proto kritikos“ leidimas. 

rugpjūtis — Fichtė atvyko į Karaliaučių susipažinti su Kantu. 
Rugsėjis — „Apie tai, kad visi teodicėjos filosofiniai bandymai 
yra nesėkmingi". 

balandis —,„Apie pradinį blogį žmogaus prigimtyje“. 

pavasaris — „Religija vien tik proto ribose“. 

Rugsėjis — „Del priežodžio „Galimas daiktas, teoriškai tai tei- 
singa, tačiau praktikai netinka“. 

gegužė — „Šiek tiek apie Mėnulio įtaką orui“. 

Birželis — „Visos esaties pabaiga". 

Liepos 28 d.— Išrinktas į Peterburgo mokslų akademiją. 

Spalio 12 d.— Kantas gauna karaliaus papeikimą už pasisaky- 
mus religijos klausimais. 


1795 — „Į amžinąją taiką“. 
1796 — „Apie sielos organą“. 


Birželio 23 d.— Paskutinė Kanto paskaita. 


1797 — „Papročių metafizika“. 


1798, 


1799, 


1800 — 


1801, 


Birželio 14 d.— Karaliaučiaus studentai mini Kanto literatūrinės 
veiklos penkiasdešimtmetį. 

Liepa — „Pranešimas apie tai, kad filosofijoje netrukus bus pa- 
sirašyta amžinosios taikos sutartis“. 

Rugsėjis —,‚Apie tariamą teisę meluoti iš meilės žmonėms". 
balandžio 4 d.— Kantas išrinktas Sienos (Italija) mokslų akade- 
mijos nariu. 

Ruduo — „Fakultetų ginčas“, „Antropologija“. 

rugpjūtis — Viešas pareiškimas dėl Fichtės mokslo teorijos. 
Paskelbtas paskutinis savarankiškas darbas — baigiamasis žodis 
vokiečių — lietuvių kalbų žodynui. 

Rugsėjis — Jošė išleidžia Kanto „Logiką“. 

lapkričio 14 d.— Kantas prašo atleisti jį nuo akademinio senato 
nario pareigų. 


1802 — Rinkas išleidžia Kanto „Fizinę geografiją“. 
1803 — Rinkas išleidžia Kanto „Apie pedagogiką". 


1804, 


Gruodžio 15 d.— Paskutinis įrašas dienoraštyje. 

vasario 12 d.— Kantas mirė. 

Vasario 28 d.— Laidotuvės. 

Gegužė — Rinkas išleidžia ,„Apie metafizikos laimėjimus Vokie- 
tijoje nuo Leibnico ir Volfo laikų“. 

